
other:: 第六之一
#  6
首楞嚴義疏注經卷第六〔之一〕
collector:: 長水沙門子#CB04636;集
第五、返聞真實證。
此門次第合次那律，以是六根之耳根故。
今以圓通義廣，慶說相繼，勅簡連環，故最後說，以表臻極真實故爾。
若前便說，諸佛放光慶贊此門，即餘聖無功。
若不慶贊，不表此門是真圓通，故今科為返聞真實也。 ^903a5

文二：一、正陳修證，三：一、正敘因修，二：一、遇佛稟教。 ^903a10

爾時，觀世音菩薩即從座起，頂禮佛足而白佛言：「世尊！
憶念我昔無數恒河沙劫，於時有佛出現於世，名觀世音。
我於彼佛發菩提心，彼佛教我從聞思修入三摩地。」 ^903a12

梵音阿那婆婁吉底輸，此云觀世音，從能所境智以立名也。
值佛觀法皆其所師，師資相承，無相違耳。
聞思修慧諸行通途，無有一佛不以音聲而化群品，
無有一機不從耳根聞教解悟，由是彼佛教從此入。 ^903a15

二、如教修觀。 ^903a20

「初於聞中入流亡所，所入既寂，動靜二相了然不生。
如是漸增，聞所聞盡。」 ^903a21

入流，猶返流也。初觀聞性，返照離緣，不隨前塵流轉起滅，故云入流亡所。
所緣聲相由不隨故，寂然不起，起即是動，
既亡動相，靜亦不生，以動靜境是耳家所取。
今觀無性本無所有，畢竟叵得，故云了然不生，即所取無相也。
《圓覺》云「應當遠離一切幻化虛妄境界。」
復增觀行，所緣既亡，聞相不起，此能聞相即是聞慧，
能所俱寂，故云聞所聞盡，此遣聞慧也。
一根既爾，餘根亦然，亦是前文此根初解先得人空也。
《圓覺》云「心如幻者，亦復遠離。」 ^903a22

「盡聞不住，覺所覺空。」
盡聞之處即思慧為體，名之為覺。
此之覺慧屬第六識，是則捨聞而觀於義。
今亦不住此盡聞處，更進觀行，觀破此覺及所覺聞，
二俱不立，故名為空。
此遣思慧，即前文云「空性圓明，成法解脫。」
《圓覺》云「遠離為幻，亦復遠離。」 ^903b4

「空覺極圓，空所空滅。」
覺空之處思慧既盡，唯與修慧相應。
觀行增微，修慧圓極，故云空覺極圓。
此能空修慧與所空覺亦俱不存，故云空所空滅。
此遣修慧，即是前文解脫法已，俱空不生也。
《圓覺經》云「離遠離幻，亦復遠離。」 ^903b10

「生滅既滅，寂滅現前。」
生滅既滅，即結前三慧，三空盡也。
既展轉空，俱屬生滅，至此已極，故云既滅。
無生真理、寂常妙性了然明現，故云寂滅現前。
故上文云「是名菩薩從三摩地入無生忍。」
此乃圓觀聞性，無前境界，漸澄麁念、稍除細想，以至無念。
如上文云「靜深不動，沙土自沈，清水現前，名為初伏客塵煩惱。
去泥純水，名為永斷根本無明。
明相精純，一切變現不為煩惱，皆合涅槃清淨妙德。
此即始從觀行至相似覺，名生滅位。
入隨分覺證無生忍，名無生位。」
然此初證境界不可思議，與佛無殊。
故經云「初心畢竟二不別，如是二心前心難。」
入此位後，心心寂滅，自然流入薩婆若海。
此之觀門即是圓修一心三觀，今為從聞思修返照離緣顯自聞性，
麁念不起、細念不生，以至寂滅。
挾空義說，是則一空一切空也。
聞性顯處中道理現，名寂滅現前耳。 ^903b16

二、具彰果德，二：一、獲果德。 ^903c4

「忽然超越世、出世間，十方圓明，獲二殊勝：
一者上合十方諸佛本妙覺心，與佛如來同一慈力；
二者下合十方一切六道眾生，與諸眾生同一悲仰。」 ^903c5

前寂滅現前是斷德，本覺妙心是智德，慈悲二力是恩德。
既是圓修，三德圓證，故超世間凡夫、出世三乘，
此最上乘，唯佛與佛乃能究盡也。
十方圓明者，證此境界，見十法界三種世間無不是如、無不成佛。
圓故無德不備，明故無障不盡。
無緣慈悲是佛心相，具足眾德是德之首，勝中勝法故云殊勝。
本妙覺心即是己心，與諸如來無二圓滿，
今日親證，故名為合，合故得樂，故同慈力。
一切眾生亦是此心無二無別，故亦彼合，
合故見其本成佛道，枉自流浪，故可悲仰。
自下現應拔苦，皆由此二而流演耳。 ^903c8

二、明妙用，三：一、三十二應，三：一、標舉。 ^903c19

「世尊！由我供養觀音如來，蒙彼如來授我如幻聞熏聞修金剛三昧，
與佛如來同慈力故，令我身成三十二應，入諸國土。」 ^903c21

以如幻力熏修聞思修慧，成金剛三昧，
能破無始微細無明，圓證如來藏體。
依體起用，隨緣能應，入國土身。
《華嚴》云「清淨妙法身，湛然應一切。」
今言三十二者，以能感之類不出斯數，非所現應有限量耳。 ^903c23

二、列釋，四：一、聖身，四：一、佛身。 ^903c28

「世尊！若諸菩薩入三摩地，進修無漏，勝解現圓，
我現佛身而為說法，令其解脫。」 ^903c29

第十地菩薩坐華王座，垂成正覺，亦須別佛說教聞熏，令斷最後微細無明。
故觀世音現第十重他受用身而為說法。
言勝解者，於決定境忍可印持，不為異緣之所引轉，
此指最極根本無分別智將圓滿時，故名勝解。
然此菩薩登住已去，雖為因位，便能現上位身為彼說法，
以此圓證一位即諸位，更無淺深，故能現耳。 ^904a1

二、獨覺。 ^904a9

「若諸有學寂靜妙明，勝妙現圓，我於彼前現獨覺身而為說法，
令其解脫。」 ^904a10

麟覺獨悟，出無佛世，厭喧樂靜，獨處山林，
資、加二位名為有學，此後斷惑便證無學。
約自乘理，智將證未證，名寂靜妙明。
菩薩現同類身，先稱本習，後令近佛。 ^904a11

三、緣覺。 ^904a15

「若諸有學斷十二緣，緣斷勝性，勝妙現圓，
我於彼前現緣覺身而為說法，令其解脫。」 ^904a16

辟支迦羅云獨覺，亦云緣覺。
前但自悟，今依教悟。
觀十二緣，作流轉、還滅二種觀法，以集諦為初門。
未發真前名為有學，理智將圓，菩薩身同必誘令進也。 ^904a17

四、聲聞。 ^904a21

「若諸有學得四諦空，修道入滅，勝性現圓，
我於彼前現聲聞身而為說法，令其解脫。」 ^904a22

因聞四諦聲教悟故，名聲聞也。
發真之後三果三向，俱名有學。
未發真前，在忍位中，用有漏智縮觀觀四諦，
作三十二行相，見道一十六心無漏道發，
斷四諦下八十八使分別煩惱，證生空理，名四諦空。
從初果後進斷俱生，證滅諦理，名修道入滅。
將登無學，名勝性現圓。
現身說法令其速證，然後誘之不滯化城，令進大果。 ^904a23

二、天質，二：一、釋梵自在對。 ^904b2

「若諸眾生欲心明悟，不犯欲塵，欲身清淨，
我於彼前現梵王身而為說法，令其解脫。」 ^904b3

若有希欲，心明開悟，身光清淨，生於四禪，
不為欲界煩惱塵染；為現梵王，說四禪法，
出入禪支修證次第，令其離欲生於梵世。 ^904b4

「若諸眾生欲為天主統領諸天，我於彼前現帝釋身而為說法，
令其成就。」 ^904b8

眾生愛統諸天，菩薩現為帝釋，說上品十善，
令戒根清淨，生地居頂，住善見宮，為忉利王也。 ^904b9

「若諸眾生欲身自在，遊行十方，我於彼前現自在天身而為說法，
令其成就。」 ^904b12

欲身自在，遊行十方，現二天身說法教化，
即夜摩、覩史天也。
名自在者，慈恩云：「得異熟果，隨意所念，勝下二天。
下二天果依樹而得，今隨欲得，名為自在。」 ^904b13

「若諸眾生欲身自在，飛行虛空，我於彼前現大自在天身而為說法，
令其成就。」 ^904b18

樂變化天、他化自在，名大自在。
不樂異熟果，樂自樂他變為樂具而受用之，名大自在。
然若止以化樂、他化二天所配，即攝義不盡，故從慈恩攝四天也。 ^904b19

二、統攝鬼神對。 ^904b23

「若諸眾生愛統鬼神，救護國土，我於彼前現天大將軍身而為說法，
令其成就。」 ^904b24

天大將軍，即天帝所管將也，分住三十二天，各領鬼神鎮護四方。 ^904b25

「若諸眾生愛統世界，保護眾生，我於彼前現四天王身而為說法，
令其成就。」 ^904b28

四天王者，上升之元首，下界之初天，於須彌山各居一埵，
所領鬼神每王二部，共八部眾，救護國界。 ^904b29

「若諸眾生愛生天宮，驅使鬼神，我於彼前現四天王國太子身而為說法，
令其成就。」 ^904c3

天王太子，即那吒之類。
輔政統攝，跨握鬼物，護世益人。
菩薩身同，先令成就，後使厭離。 ^904c4

三、人位，三：一、帝王臣佐對。 ^904c7

「若諸眾生樂為人主，我於彼前現人王身而為說法，令其成就。」 ^904c8

王，往也，人皆歸往也。
四輪、粟散皆人之王，以上化下，物無不從。 ^904c9

「若諸眾生愛主族姓、世間推讓，我於彼前現長者身而為說法，
令其成就。」 ^904c11

長者具有十德：謂姓貴、位高、大富、威猛、
智深、年耆、行淨、禮備、上嘆、下歸，十德具焉名大長者。 ^904c12

「若諸眾生愛談名言，清淨自居，我於彼前現居士身而為說法，
令其成就。」 ^904c15

博聞強識，不求仕宦，居財大富，秉志廉貞，故名居士。 ^904c16

「若諸眾生愛治國土，剖斷邦邑，我於彼前現宰官身而為說法，
令其成就。」 ^904c18

國，域也，大曰邦。邦，封也，有功者封於是也。
邑即是縣，五官六官各有所典，皆為宰官。
斯則葺治邦家，移訓風俗，剖判決斷，民無枉撓也。 ^904c19

「若諸眾生愛諸數術，攝衛自居，我於彼前現婆羅門身而為說法，
令其成就。」 ^904c23

婆羅門，云淨行，呪禁、算藝、調養方法皆為數術。
菩薩乘機現相，獎而成之，亦何物而不化。 ^904c24

二、出家在家對。 ^904c26

「若有男子好學出家，持諸戒律，我於彼前現比丘身而為說法，
令其成就。」 ^904c28

尸羅云戒，毘尼云律。
由依律法防非止惡，故名為戒，即二百五十戒也。 ^904c29

「若有女人好學出家，持諸禁戒，我於彼前現比丘尼身而為說法，
令其成就。」 ^905a3

尼，女聲，即女比丘，持五百戒也。
既戒德自嚴，軌物成化，進行彌速，遠出三界。 ^905a4

「若有男子樂持五戒，我於彼前現優婆塞身而為說法，令其成就。
若有女子五戒自居，我於彼前現優婆夷身而為說法，令其成就。」 ^905a7

五戒，謂不殺、不盜、不邪淫、不妄語、不飲酒。
佛為提謂長者等在家眾受三歸已，即授五戒，為優婆塞。
經說五戒者，天下大禁忌，若犯此五，在天違五星，
在地違五岳，在方違五帝，在身違五藏，如是等世間違犯無量。
若約出世，則壞五分法身一切佛法，以五戒是大小尸羅根本故。
好學此者，現清淨男與說此法。
優婆夷，云清淨女，亦近事女。 ^905a10

三、女主童身對。 ^905a17

「若有女人內政立身，以修家國，我於彼前現女主身及國夫人、
命婦、大家而為說法，令其成就。」 ^905a19

掌理王之內政，謂之內宰。
政者，所以政不正也。
卿大夫曰家，天子諸侯曰國，天子后妃曰女主，諸侯曰國夫人。
命者，夫尊於朝，妻榮於室。
受命於后妃，故云命婦。
大家者，后妃所師之女也，如曹惠姬。
宮禁國圍，聲色增逸，不資聖化，曷慕清貞。 ^905a21

「若有眾生不壞男根，我於彼前現童男身而為說法，令其成就。
若有處女愛樂處身，不求侵暴，我於彼前現童女身而為說法，
令其成就。」 ^905a27

童男、童女，貞節越俗，標格於人。
菩薩處之，勸勵彌篤。 ^905b1

四、鬼神，三：一、天龍藥叉樂神類。 ^905b2

「若有諸天樂出天倫，我現天身而為說法，令其成就。
若有諸龍樂出龍倫，我現龍身而為說法，令其成就。
若有藥叉樂度本倫，我於彼前現藥叉身而為說法，令其成就。
若乾闥婆樂脫其倫，我於彼前現乾闥婆身而為說法，令其成就。」 ^905b4

天能厭樂、龍能怖苦、樂神蕩逸、藥叉勇健，
各慕出倫，非聖不拔。 ^905b9

二、無酒疑神蟒形類。 ^905b10

「若阿修羅樂脫其倫，我於彼前現阿脩羅身而為說法，令其成就。
若緊那羅樂脫其倫，我於彼前現緊那羅身而為說法，令其成就。
若摩呼羅伽樂脫其倫，我於彼前現摩呼羅伽身而為說法，
令其成就。」 ^905b12

修羅，醜狀而多慢。
疑神，似人而戴角，蟒形，田 #CB04662;腹行之類。
因多毀戒，微行惠施，墮此道中。
各願出類，皆從其欲。 ^905b16

三、人非人等雜趣類。 ^905b19

「若諸眾生樂人修人，我現人身而為說法，令其成就。
若諸非人有形無形、有想無想樂度其倫，
我於彼前皆現其身而為說法，令其成就。」 ^905b20

人身難得，見佛受化。
非天之著樂，餘之多苦，故樂修也。
有形有色蘊，如下休咎精明等。
無形無色蘊，如下空散消沈等。
有想有四蘊，如下鬼神精靈等。
無想無四蘊，即下精神化為土木金石等。
此上皆非人也。斯則形想雜類，蠢物皆沾，
必一其身，乘機即化。 ^905b23

三、結成。 ^905b28

「是名妙淨三十二應入國土身，皆以三昧聞熏聞修無作妙力自在成就。」 ^905c1

以如幻力熏聞思修，成金剛三昧，證真起用，自在如是。 ^905c2

二、十四無畏。有難必濟，有危必救，恐怖獲安，
總號無畏，大悲為體。
文三： ^905c4

一、標舉。 ^905c5

「世尊！我復以此聞熏聞修金剛三昧無作妙力，
與諸十方三世六道一切眾生同悲仰故，令諸眾生於我身心獲十四種無畏功德。」 ^905c6

由前觀行證真具德，從體起用，令眾生得一十四種無畏功德。 ^905c8

二、列釋，四：一、聞聲離苦。 ^905c10

「一者、由我不自觀音，以觀觀者，令彼十方苦惱眾生觀其音聲即得解脫。」 ^905c11

由我不觀所聽音聲，但觀聞性，音聲自寂，
聞相無生，塵境不拘，自然解脫。
自既如是，故令十方一切眾生聞我音聲即得度苦。 ^905c12

二、遭難消厄，三：一、三災惡國難。 ^905c15

「二者、知見旋復，令諸眾生設入大火，火不能燒。」 ^905c17

本由四大分湛，旋令覺知。
今復本聞知見歸湛，湛性圓遍，無塵可得。
塵火既歇，何物能燒？
故令眾生大火不壞。 ^905c18

「三者、觀聽旋復，令諸眾生大水所漂，水不能溺。」 ^905c21

聲能漂蕩，如水騰波。
觀聽旋真，塵相不起。
虛明寂湛，何物能漂？
故令念者大水不溺。 ^905c22

「四者、斷滅妄想，心無殺害，令諸眾生入諸鬼國，鬼不能害。」 ^905c24

妄想生滅能殺法身、能害慧命，苟惑斷絕，
真性無傷，故入鬼國鬼不能害。 ^905c25

「五者、熏聞成聞，六根銷復，同於聲聽，能令眾生臨當被害刀段段壞，
使其兵戈猶如割水、亦如吹光，性無搖動。」 ^905c28

熏修妄聞成真聞性，一根亡對，諸根亦融，
心水虛明，智光無動，誰為自他而當被害？
故能觸物無滯，遊刃有餘。 ^906a1

二、鬼獄惡賊難。 ^906a4

「六者、聞熏精明，明遍法界，則諸幽暗性不能全，
能令眾生藥叉、羅剎、鳩槃茶鬼及毘舍遮、
富單那等雖近其傍，目不能視。」 ^906a5

聞熏觀門成就精明，智照既融，法界圓遍，而無明邪暗永不能生。
藥叉等類咸受幽氣，明能破暗，故令惡鬼目不能視。 ^906a7

「七者、音性圓銷，觀聽返入，離諸塵妄，能令眾生禁繫枷鎖所不能著。」 ^906a11

塵累相縈如禁繫，六根質礙如枷鎖。
既而入流亡所，繫礙不成，是故念者枷鎖解脫。 ^906a12

「八者、滅音圓聞，遍生慈力，能令眾生經過險路賊不能劫。」 ^906a15

聲能劫心，害善為賊。
聲銷意淨，慈力遍熏。
平等在懷，善惡同貫，故令涉險賊不能劫。 ^906a16

三、三毒惡心難。 ^906a18

「九者、熏聞離塵，色所不劫，能令一切多婬眾生遠離貪欲。」 ^906a19

聲塵既亡，色境銷歇，貪欲念慮擬從何生？
故令眾生遠離貪欲。 ^906a20

「十者、純音無塵，根境圓融無對所對，能令一切忿恨眾生離諸瞋恚。」 ^906a22

音聲差別三昧能純，塵既不生，根無所偶。
順違之境不得，瞋恚之心自亡，故令念者離諸瞋恚。 ^906a23

「十一者、銷塵旋明，法界身心猶如琉璃，
朗徹無礙，能令一切昏鈍性障諸阿顛迦永離疑暗。」 ^906a26

消除塵暗，旋復真明，世界身心洞然無礙。
一切唯覺，誰為癡暗？
故令闡提咸生實信。 ^906a28

三、隨欲應求。 ^906b1

「十二者、融形復聞，不動道場涉入世間，
不壞世界能遍十方，供養微塵諸佛如來，
各各佛邊為法王子，能令法界無子眾生欲求男者，誕生福德智慧之男。」 ^906b2

融通形礙，旋復真聞，所以不動道場涉入世界，
身無限量遍至十方，紹繼法王種姓不斷，
由三昧力福慧具故，應求男者皆無虛願。 ^906b5

「十三者、六根圓通，明照無二，含十方界，
立大圓鏡空如來藏，承順十方微塵如來，
祕密法門受領無失，能令法界無子眾生欲求女者，
誕生端正、福德、柔順、眾人愛敬有相之女。」 ^906b9

六根圓遍，融通照明，含現十方無二無別唯一寶覺，名大圓鏡。
復能承順微塵諸佛，受領含容無量法門不失不壞，名為空藏。
以女德坤儀，資生承順，柔明貞正，相好圓備，由此念求故能生也。 ^906b12

四、稱名獲福。 ^906b17

「十四者、此三千大千世界百億日月現住世間諸法王子，
有六十二恒河沙數，修法垂範，教化眾生，隨順眾生方便智慧各各不同。」 ^906b18

所比多眾。方便，權也。
智慧，實也。下能比一名。 ^906b21

「由我所得圓通本根，發妙耳門，然後身心微妙含容，周遍法界。」 ^906b23

先出所以。觀音所修從三慧入，是眾行之根本也。
佛佛演教皆以音聲，機機領悟盡由聞慧，
誰人出不由戶，何莫由斯道也。
況能於聲塵而亡所得，復根結而歸真際。
元明心妙，一多之境融通；本湛覺圓，彼此之名平等。
以一切身即一身，故云微妙含容；一身即一切身，故云周遍法界。
此即福等之所以也。 ^906b24

「能令眾生持我名號，與彼共持六十二恒河沙諸法王子，二人福德正等無異。
世尊！我一名號與彼眾多名號無異，由我修習得真圓通。」 ^906c3

正比福等。謂由自證平等理故，遂令他得平等福也。
由我下結所以也。 ^906c6

三、結成。 ^906c7

「是名十四施無畏力，福備眾生。」
如文。
三、四不思議德用殊絕，非言智之所能及也，即顯大圓鏡體功德之相。
然功德力用其體一也，以內蘊曰德，外施曰用。
前雖隨機現應，適時御物，拔苦與樂，數仍有限，
而未備陳自在現化無方之德，妙妙無比，
難可思議，故今述也。
文二： ^906c8

一、標舉。 ^906c14

「世尊！我又獲是圓通，修證無上道故，又能善獲四不思議無作妙德。」 ^906c15

內德不充，外用不起。
以金剛三昧熏本四無量心，由斯果證，
實德現前，故成四事俱不思議無作而現。 ^906c16

二、列釋，四：一、現形說法。 ^906c18

「一者、由我初獲妙妙聞心，心精遺聞，見聞覺知不能分隔，成一圓融清淨寶覺。」 ^906c20

此敘德本也。聞性本真，非麁非妙，由絕待故，故云妙妙。
非麁曰精，離相曰遺。
一根既返，六根咸脫，故不分隔成一寶覺。
下列所現云。 ^906c21

「故我能現眾多妙容，能說無邊祕密神呪。」 ^906c25

標也。妙容多現，不可以形量拘。
祕呪無邊，不可以言說取。
此則由三昧力熏本慈無量心，現種種形、
說種種呪，令諸見聞獲其妙樂。 ^906c26

「其中或現一首、三首、五首、七首、九首、十一首，
如是乃至一百八首、千首、萬首，八萬四千爍迦囉首。
二臂、四臂、六臂、八臂、十臂、十二臂，十四、
十六、十八、二十、至二十四，如是乃至一百八臂，
千臂、萬臂，八萬四千母陀羅臂。
二目、三目、四目、九目，如是乃至一百八目，
千目、萬目，八萬四千清淨寶目。
或慈或威，或定或慧，救護眾生得大自在。」 ^906c29

首出眾聖，法身也。
臂能提接，化身也。
目以導明，智身也。
物無虛見，見必利益，故能救護。 ^907a7

二、無畏眾生。 ^907a9

「二者、由我聞思脫出六塵，如聲度垣不能為礙，
故我妙能現一一形、誦一一呪，其形、其呪能以無畏施諸眾生，
是故十方微塵國土皆名我為施無畏者。」 ^907a10

由如幻力熏本等悲，故能一身現無量身、
無量身現一身，十方微塵無剎不現。
說一一呪，拔眾苦惱，無畏眾生得大自在。 ^907a13

三、捨寶求哀。 ^907a16

「三者、由我修習本妙圓通清淨本根，所遊世界皆令眾生捨身珍寶，
求我哀愍。」 ^907a17

由三昧力熏本喜心，故能所遊世界眾生見者咸生歡喜，
不惜身、財以求哀愍。 ^907a18

四、所求隨欲。 ^907a20

「四者、我得佛心，證於究竟，能以珍寶種種供養十方如來，
傍及法界六道眾生，求妻得妻，求子得子，
求三昧得三昧，求長壽得長壽，如是乃至求大涅槃得大涅槃。」 ^907a21

由圓照力熏本捨心，既而果證，得以珍寶上施諸佛、
下及眾生，亦令所求世、出世法無不隨願。
此上喜捨二段，互言皆得。
復次，總上諸文對三觀者，由泯相澄神觀故寂滅現前，
由起幻消塵觀故獲二殊勝，由絕待靈心觀故四不思議，
亦是即空、即假、即中觀也，詳文可見。 ^907a24

三、總結釋成，二：一、結答所問。 ^907b1

「佛問圓通，我從耳門圓照三昧，緣心自在，
因入流相，得三摩提，成就菩提，斯為第一。」 ^907b3

圓照三昧者，即一行三昧也。
謂初緣實相，造境即中，無不真實，繫緣法界，
一念法界，故云緣心自在。
此即一經所宗首楞嚴定，文殊所讚得真圓通，諸佛交光同慶此說。
後學至此，幸冀留心，無謂聊爾也。 ^907b4

二、敘歎得名。 ^907b9

「世尊，彼佛如來歎我善得圓通法門，於大會中授記我為觀世音號，
由我觀聽十方圓明，故觀音名遍十方界。」 ^907b10

眼觀、耳聽略舉六根之二也，或觀此聽聞，
一根旋復，六用不成，故十方圓明唯一寶覺，由此得名亦遍一切。 ^907b12

二、慶說難思正在觀音，旁兼餘聖。
文四： ^907b14

一、諸佛交光。 ^907b15

爾時，世尊於師子座，從其五體同放寶光，
遠灌十方微塵如來及法王子、諸菩薩頂。
彼諸如來亦於五體同放寶光，從微塵方來灌佛頂，并灌會中諸大菩薩及阿羅漢。
林木、池沼皆演法音，交光相羅如寶絲網。 ^907b17

耳根圓通，五根總攝，稱可諸佛，說證皆同。
及大菩薩阿羅漢者，即前二十五聖說圓通人，
印說皆是無非圓通，故放寶光流灌其頂。
林木池沼演法音者，既號圓通，彼我同暢，
智周萬物，何法不宣？
交光如網，圓張大教也。 ^907b21

二、大眾蒙益。 ^907b26

是諸大眾得未曾有，一切普獲金剛三昧。 ^907b27

耳聞圓觀，頂觸智光，觀音三昧一時同獲，
此則二十四聖同會觀音一門，皆得名為金剛三昧也。 ^907b28

三、雨華飾界。 ^907c1

即時，天雨百寶蓮華，青黃赤白間錯紛糅，
十方虛空成七寶色， ^907c2

法身體素，天龍之所忽劣。
今將顯現，如空寶嚴，萬行集成，故華間錯。 ^907c3

四、合國宣音。 ^907c5

此娑婆界大地、山河俱時不現，唯見十方微塵國土合成一界，
梵唄、詠歌自然敷奏。 ^907c6

根塵銷復，法界圓成，故山河不現合成一界也。
梵摩云淨，具云唄匿，正云婆師，此翻讚歎。 ^907c7

四、佛勅文殊料揀，三：一、佛勅文殊，二：一、指說顯同。 ^907c10

於是，如來告文殊師利法王子：「汝今觀此二十五無學諸大菩薩及阿羅漢，
各說最初成道方便，皆言修習真實圓通，彼等修行實無優劣前後差別。」 ^907c12

修行之要入實為期，今皆獲證，故無優劣。
然有日劫相倍，故成前後差別。
或可就彼各各得所，亦無前後之差別耳。 ^907c15

二、應根令揀。 ^907c18

「我今欲令阿難開悟，二十五行誰當其根？
兼我滅後，此界眾生入菩薩乘、求無上道，何方便門得易成就？」 ^907c19

若以三科、七大專門獨善隨根各入，此皆方便。
若於此界、現在、未來設教通方，上中下機咸得悟入，
永為眾生成道方便者，於二十五何門為勝？
由先所請十方如來得成菩提妙三摩提最初方便，故今令選通途法門使其成就。 ^907c21

一、說偈料揀，二：一、奉旨伸敬。 ^907c26

文殊師利法王子奉佛慈旨，即從座起，
頂禮佛足，承佛威神，說偈對佛： ^907c28

文殊智德之主，言用莫測，斷割無疑，與奪眾心誰不緘默，故承佛旨敬而說偈。 ^907c29

二、正說偈辭，三：一、頌真妄雙源，二：一、略明真妄。
將揀行門，先明真妄者，若無迷悟，豈有修行？
蓋迷一真遂成諸妄，物不終否，故有悟期。
悟逐根門，遂分遲速，悟所極處名大涅槃，
故下文云「妙性圓明，離諸名相，本來無有世界眾生，
由妄有生，因生有滅，生滅名妄，滅妄名真，
是稱如來菩提、涅槃二轉依號。」
故先明也。文三：一、唯一真元。 ^908a2

「覺海性澄圓，圓澄覺元妙。」
此顯一真性海，離名絕相，非真非妄，不悟不迷，
唯一圓常，餘無所得，即下妙性圓明，離諸名相，
本來無有世界、眾生也。
覺性周遍，甚深湛然，故如海也。
下句重歎，不可思議，絕諸對待，故曰妙也。 ^908a11

二、因迷起妄，二：一、正明起妄。 ^908a16

「元明照生所，所立照性亡。」
圓澄覺體本來明照，妄覺不了認為所相，
所既妄立而生妄能，從畢竟無成究竟有，
故名生所，非謂從真而生也。
暗相既現，明性即隱，隱故曰亡。 ^908a17

「迷妄有虛空，依空立世界，想澄成國土，知覺乃眾生。」 ^908a21

世界初起，頑空先現，從妄想生，故云迷妄有也。
如下文云「乃至虛空皆是妄想之所生起。」
依空立世界者，世界之體即是四輪，皆依空有，
如前文云「覺明空昧，相待成搖，故有風輪執持世界」等。
妄想凝結成外國土，妄心知覺成內眾生，
依正既彰，總名世界。 ^908a22

二、貼喻釋成。 ^908a28

「空生大覺中，如海一漚發，有漏微塵國，皆依空所生。」 ^908a29

虛空暗鈍，體是不覺，不覺生覺，如海一漚。
《起信》云「即依覺故而有不覺。」
下文云「當知虛空生汝心內，猶如片雲點太清裏，況諸世界在虛空耶。」
法喻可見。 ^908b1

二、反妄歸真。 ^908b4

「漚滅空本無，況復諸三有。」
下文云「汝等一人發真歸元，十方虛空悉皆銷殞，云何空中所有國土而不震裂？」
良以妄元無本，畢竟不生，故虛空如漚不滅而滅，三有如幻不無而無。 ^908b5

二、修證異同，二：一、理同行異。 ^908b9

「歸元性無二，方便有多門。」
同歸一理，理則無殊。
行有偏圓，遲速不等。
《圓覺》云「無上妙覺遍諸十方，出生如來與一切法同體平等，
於諸修行實無有二，方便隨順其數無量。」 ^908b10

二、聖同凡異。 ^908b13

「聖性無不通，順逆皆方便，初心入三昧，遲速不同倫。」 ^908b15

若聖人根性或是已證聖性，若順若逆俱得入覺，更無淺深。
初心入道，故須揀選取令速進。
如上文云「十方如來於十八界一一修行，
皆得圓滿無上菩提，於其中間亦無優劣。
但汝下劣，未能於中圓自在慧，故我宣揚，令汝但於一門深入。」
首楞嚴義疏注經卷第六〔之一〕第六之二首楞嚴義疏注經卷第六
〔之二〕
collector:: 長水沙門子#CB04636;集 ^908b16

二、料揀諸聖，四：一、依塵顯悟門，六：一、色境。 ^908c6

「色想結成塵，精了不能徹，如何不明徹，於是獲圓通？」 ^908c7

優波尼沙陀因觀不淨白骨微塵，析色明空，
塵色既盡，妙色密圓。
今此揀云：色由妄想所結，染污真性，其體本麁、
性是質礙，不能明徹，如何以此不明徹法而取圓通。 ^908c8

二、聲境。 ^908c12

「音聲雜語言，但伊名句味，一非含一切，云何獲圓通？」 ^908c13

陳如悟四諦聲妙音密圓，於是得道。
今此揀云：音聲不離諸雜語言，語言即是名句文耳。
名句詮顯各有分限，以名詮自性，句詮差別。
文即是字，為二所依，故非一能含一切也。
伊，猶是也。 ^908c14

三、香境。 ^908c18

「香以合中知，離則元無有，不恒其所覺，云何獲圓通？」 ^908c19

香嚴童子宴晦清齋，聞香入鼻，觀此無生，
來無所從、去無所至。
塵氣既滅，妙香密圓。
今此揀云：香之一法合有離無，既非其常，未為圓觀。 ^908c20

四、味境。 ^908c23

「味性非本然，要以味時有，其覺不恒一，云何獲圓通？」 ^908c24

藥王、藥上因嘗眾味，了味無生，非即身心，非離身心。
由味覺明，位登菩薩。
今云：味性本無，待根方覺，無根無味，故非圓通。
味時者，嘗時也。 ^908c25

五、觸境。 ^908c28

「觸以所觸明，無所不明觸，合離性非定，云何獲圓通？」 ^908c29

跋陀婆羅忽悟水因，既不洗塵，亦不洗體，
中間安然得無所有，妙觸宣明，由是證果。
今明此觸因所觸身而得顯發，無所不顯，
性非常定，故不圓通。 ^909a1

六、法境。 ^909a4

「法稱為內塵，憑塵必有所，能所非遍涉，云何獲圓通？」 ^909a5

摩訶迦葉因觀世間六塵變壞，唯以空寂修於滅盡，
妙法宣明，銷滅諸漏。
今揀雖稱妙法，乃是內塵，憑仗此修，豈越能所，
覺非能所，故非圓通，遍圓涉通也。 ^909a6

二、依根證入門，五：一、眼根。 ^909a9

「見性雖洞然，明前不明後，四維虧一半，云何獲圓通？」 ^909a11

阿那律陀因修樂見照明三昧，旋見循元，由斯得證。
今云見性雖有洞然照了之義，而又前方全明，
後方全暗，左右傍觀三分之二，故云四維虧一半也。 ^909a12

二、鼻根。 ^909a15

「鼻息出入通，現前無交氣，支離匪涉入，云何獲圓通？」 ^909a16

周利槃特因作數息，微細窮盡生住異滅，
返息循空，因是得道。
今云鼻息雖通出入，出入各據而不相交，
支分既離，豈成圓觀。 ^909a17

三、舌根。 ^909a20

「舌非入無端，因味生覺了，味亡了無有，云何獲圓通？」 ^909a21

憍梵鉢提觀味之知非體非物，還味旋知，成無學果。
今云舌入非是無端自有，由味、境合方有覺知，
境滅知亡，未為通貫。 ^909a22

四、身根。 ^909a25

「身與所觸同，各非圓覺觀，涯量不冥會，云何獲圓通？」 ^909a26

畢陵伽婆蹉因觀痛覺，覺清淨心無覺無痛，
遺身純覺，獲無學果。
今云能覺身根與所覺觸互相假有，各無自性，
義例相類，俱非圓觀，知無知異各有涯量，
互不相冥，故為所揀。 ^909a27

五、意根。 ^909b2

「知根雜亂思，湛了終無見，想念不可脫，云何獲圓通？」 ^909b3

須菩提曠劫已來心得無礙，由是觀察十方成空，
空性圓明，頓入如來寶明空海，同佛知見。
今謂意根雜亂思念，若以寂定湛旋，畢竟無有知見。
依此修行，想念何逃？
亦可若望湛覺真明，必無知見，即無知覺明也，應知有知見者未脫妄想。 ^909b4

三、依識修斷門，六：一、眼識。 ^909b9

「識見雜三和，詰本稱非相，自體先無定，云何獲圓通？」 ^909b11

舍利弗曠劫已來心見清淨，由遇佛故，
見覺明圓，光極知見。
今揀眼識雜在三和之內，窮其本性無相可得，
自體不常，如何圓遍。 ^909b12

二、耳識。 ^909b15

「心聞洞十方，生于大因力，初心不能入，云何獲圓通？」 ^909b16

普賢菩薩本用心聞，分別眾生所有知見，得大自在。
今揀太高，收機不盡，既法界為體，心聞為用，
故洞十方，此由普賢因修大行之所感，
故中下之機於斯絕分，故云不能入。
以眾生心中發明普賢行者方現其身，非同觀音觸物隨現。 ^909b17

三、鼻識。 ^909b22

「鼻想本權機，秖令攝心住，住成心所住，云何獲圓通？」 ^909b23

孫陀羅難陀觀鼻端白，見出入息化為光明，
身心內明，圓洞世界遍成空淨。
今揀觀鼻非為究竟，故云權機。
若令攝心，必成所住，真元無住，所住便非。
經云「若心有住則為非住。」 ^909b24

四、舌識。 ^909b28

「說法弄音文，開悟先成者，名句非無漏，云何獲圓通？」 ^909b29

富樓那辯才無礙，祕密法門微妙開示，得無所畏。
今揀說法不離聲名句文，所開悟人須先成熟，不由無種便能入道。
若散心說，但成有漏，非曰圓通。 ^909c1

五、身識。 ^909c4

「持犯但束身，非身無所束，元非遍一切，云何獲圓通？」 ^909c5

優波離因持清禁，由是執身身得自在，
次第執心心得通達，然後身心一切無礙。
今揀持犯細行唯檢於身，身若不生將何檢束？
故於法法不能圓遍。 ^909c6

六、意識。 ^909c9

「神通本宿因，何關法分別，念緣非離物，云何獲圓通？」 ^909c10

大目犍連因於修定，旋湛意識，心光發宣，得大神用。
今揀神通乃是宿因本有，由加行力之所顯發，何關修定軌則意識然後得生。
法者，軌則義。分別者，意識也。
意識念緣，分別一切，不離塵境，故非圓通。 ^909c11

四、依大歸性門，七：一、地大。 ^909c15

「若以地性觀，堅礙非通達，有為非聖性，云何獲圓通？」 ^909c17

持地菩薩因平心地，見內、外塵本無自性，
不相觸摩，皆如來藏。
今揀地性堅礙有為，體非通達，不成聖性，故非圓通。 ^909c18

二、水大。 ^909c20

「若以水性觀，想念非真實，如如非覺觀，云何獲圓通？」 ^909c22

月光童子因作水觀，見身中水與外香水性合真空，
一味流通，得無生忍。
今謂此觀不離尋、伺、想、念，豈是真實如如之性。
覺觀，即尋伺也。 ^909c23

三、火大。 ^909c26

「若以火性觀，厭有非真離，非初心方便，云何獲圓通？」 ^909c27

火頭金剛觀多婬心成智慧火，身心煖觸，
無礙流通，生大寶焰。
今謂此由多婬生厭離故，觀成性火。
此即厭求之心豈稱圓照？
非是真實離念之門，初機不合，故須揀也。 ^909c28

四、風大。 ^910a3

「若以風性觀，動寂非無對，對非無上覺，云何獲圓通？」 ^910a4

琉璃光菩薩因觀身心世界皆是妄緣風力所動，
風力無依，本無所有，於動見不動即證實相。
今謂風性是動，由動有寂，動寂相對，對即非真，豈同圓觀入流亡所。 ^910a5

五、空大。 ^910a9

「若以空性觀，昏鈍先非覺，無覺異菩提，云何獲圓通？」 ^910a10

虛空藏菩薩由觀四大無依，妄想生滅，
虛空無二、佛國本同，得無生忍。
今謂虛空昏暗，無明所生，非是覺明，異于本覺，故須揀也。 ^910a11

六、識大。 ^910a14

「若以識性觀，觀識非常住，存心乃虛妄，云何獲圓通？」 ^910a15

彌勒菩薩修唯識觀，盡空如來國土，淨穢有無，皆是我心變化所現。
今謂識性念念生滅，攀緣不息，體非常住，
若但亡境不亡其心，還成虛妄，豈是圓通。 ^910a16

七、根大。 ^910a19

「諸行是無常，念性元生滅，因果今殊感，云何獲圓通？」 ^910a20

大勢至菩薩由念佛三昧都攝六根，淨念相繼，入無生忍。
今謂凡是有為皆屬行陰遷變，念性生滅正是無常，
如何以無常因獲常住果，故非圓通。
然念佛法門此方最要，雖云生滅，要因念想專注在懷，
兼佛願力，直生淨土。
生彼國已，進行彌速，即證有期。
今顯圓根，觀音為上，抑揚之道，故須揀也。 ^910a21

三、頌觀音圓通，三：一、廣顯圓門，四：一、標嘆所入法。 ^910a28

「我今白世尊：佛出娑婆界，此方真教體，
清淨在音聞，欲取三摩提，實以聞中入，離苦得解脫。」 ^910b1

娑婆世界耳根最利，故用音聲以為佛事。
由從耳根發識聞聲，引生第六識中聞慧，
緣名句文，熏成解心種子，納為教體，故云教體在音聞也。
教體既成，然後思惟修習，入三摩提，成大解脫。 ^910b3

二、略歎能入人。 ^910b7

「良哉觀世音，於恒沙劫中，入微塵佛國，
得大自在力，無畏施眾生。
妙音觀世音，梵音海潮音，救世悉安寧，出世獲常住。」 ^910b8

初一句總標嘆，次二句嘆三十二應，次二句嘆十四無畏兼四不思議，
次二句嘆德號。妙音是體，觀世音是用，
亦是真俗二諦，亦是自利利他。
梵是淨義，釋成體也。
海潮要不失時，釋成用也。
救世下二句結嘆利益，初得世間安樂，終獲究竟涅槃。 ^910b10

三、廣辨圓通根，二：一、顯聞性，二：一、對辨真實，
三：一、圓真實。 ^910b16

「我今啟如來，如觀音所說，譬如人靜居，
十方俱擊鼓，十處一時聞，此則圓真實。」 ^910b18

解脫德也。如前觀音所陳三昧，所得殊勝，
赴感不差，周遍皆應。
十方者，十界也。擊鼓者，機動也。
一時聞者，應不失也。
此則應身無量，無感不應，故云圓真實。 ^910b19

二、通真實。 ^910b23

「目非觀障外，口鼻亦復然，身以合方知，心念紛無緒。
隔垣聽音響，遐邇俱可聞，五根所不齊，是則通真實。」 ^910b24

般若德也。前四句揀不通，口鼻下二句經文語倒，
故先舉所例口鼻，後舉能例身根，蓋翻譯者略順根次也。
隔垣下四句，正顯耳根不同前五，由是得名通真實耳。 ^910b26

三、常真實，二：一、正顯。 ^910c1

「音聲性動靜，聞中為有無，無聲號無聞，非實聞無性。
聲無既無滅，聲有亦非生，生滅二圓離，是則常真實。」 ^910c2

法身德也。聲於聞中自有動靜，說為有無，非謂聞性是有無也。
世人若以不聞聲時號無聞者，聞性已滅，
聲塵更起，遣誰更聞？
是知聲有，聞性不生；聲無，聞性不滅。
生滅既而遍離，由是得名常真實也。 ^910c4

二、釋成。 ^910c8

「縱令在夢想，不為不思無，覺觀出思惟，身心不能及。」 ^910c10

如前重睡心想不行，聞舂擣聲別作他物，此時豈憶靜搖？
應知聞性不斷，故云不為不思無也。
覺觀出思惟者，此既不與念想相應，即出覺觀思惟之表。
譯人迴文不盡，故令語倒。
覺觀，即尋伺也。思惟，即是遍行思也。
俱是心所皆不相應，故名為出。
又覺是本覺，即聞性也。
觀即是照。此即文順。 ^910c11

二、揀非顯是。 ^910c17

「今此娑婆國，聲論得宣明，眾生迷本聞，循聲故流轉。
阿難縱強記，不免落邪思，豈非隨所淪，旋流獲無妄。」 ^910c19

前二句通明此方由聲教入，聲名句文能詮法義，
眾生由此聞而解了，故云宣明。
次四句正揀過非，苟隨聲教，不能亡緣入流返照，即迷本聞性循聲轉也。
故舉阿難雖得多聞，不能亡相，為聲所轉，生滅妄想無由得免。
後二句結非顯是，旋流者，返流也，斯則入流亡所，唯照聞性。
生滅既滅，寂滅現前，故云無妄。 ^910c21

二、明觀行，四：一、告語。 ^910c28

「阿難汝諦聽，我承佛威力，宣說金剛王，
如幻不思議，佛母真三昧。」 ^910c29

金剛、如幻已見上文。
三世如來一門超出，故云佛母。
又金剛，空也。如幻，假也。
佛母，中也。二、斥失。 ^911a1

「汝聞微塵佛，一切祕密門，欲漏不先除，畜聞成過誤。
將聞持佛佛，何不自聞聞。」 ^911a4

雖持法藏，不能捨聞而觀自性，故成過矣。
若將世間隨聲聞相持他佛法，不如返照自己聞性成真三昧，
故云聞聞。 ^911a5

三、正示，二：一、正明觀行，三：一、法，三：一、脫塵旋根。 ^911a8

「聞非自然生，因聲有名字，旋聞與聲脫，能脫欲誰名。
一根既返源，六根成解脫。」 ^911a10

見聞覺知之聞，隨聲而有，非本然性。
如上文云「如汝今者承聽我法，此即因聲而有分別」等。
若能離緣觀性，聞相不起，動靜境亡，能所不拘，故名解脫。
縛既無得，脫亦不名。
一根既然，六根皆爾。 ^911a11

二、塵銷覺顯。 ^911a16

「見聞如幻翳，三界若空花，聞復翳根除，塵消覺圓淨。」 ^911a17

見聞覺知迷成翳眼，三界有法悉是空華。
見聞體虛本不可得，復加幻喻，故《起信》
云「三界虛偽，唯心所作。」
上文云「見聞覺知虛妄病緣，故有十方諸有漏國。
翳除華滅，聞復塵消，妙覺明心顯然圓淨，此分證也。」 ^911a18

三、覺極無礙。 ^911a22

「淨極光通達，寂照含虛空，却來觀世間，猶如夢中事。
摩登伽在夢，誰能留汝形？」 ^911a24

淨極，謂滿淨解脫圓也。
光通達，謂滿覺般若備也。
寂照，謂真理法身極也。
三德既圓，三障永盡，如大夢寤，如蓮華開，
返觀世間，欲誰留礙？
此極證也。 ^911a25

二、喻。 ^911a29

「如世巧幻師，幻作諸男女，雖見諸根動，要以一機抽。
息機歸寂然，諸幻成無性。」 ^911b1

幻師，真性也。有隨緣義，故名為巧。
幻法，無明也。男女，六根也。
一機即幻法，機息幻無，妄滅根復。
或幻師，無明也。幻法，心識也。
餘同前配。所幻男女必有所依，喻真性也。 ^911b2

三、合。 ^911b6

「六根亦如是，元依一精明，分成六和合；
一處成休復，六用皆不成。」 ^911b7

初句總標，次句合幻師，次句合男女，後二句合息機等。
耳根無明若破，餘根亦破，故皆不成。 ^911b8

二、觀成利益。 ^911b10

「塵垢應念消，成圓明淨妙，餘塵尚諸學，明極即如來。」 ^911b11

一根若復，塵垢自消。
上文云「想相為塵，識情為垢，二俱遠離，則汝法眼應時清明。」
故云成圓明淨妙。
此則三德圓顯，不縱橫竝別，故名為妙。
後二句結成位，前句斷德未圓，後句智德備滿。
互現可知。 ^911b12

四、勸修。 ^911b16

「大眾及阿難，旋汝倒聞機，反聞聞自性，
性成無上道，圓通實如是。」 ^911b17

勸復顛倒聞根，返觀聞性，聞性圓成，菩提可冀。
後一句結指印成。 ^911b18

四、結顯同此證。 ^911b20

「此是微塵佛，一路涅槃門。
過去諸如來，斯門已成就；現在諸菩薩，
今各入圓明；未來修學人，當依如是法。
我亦從中證，非唯觀世音。」 ^911b21

前二句總指一切諸佛皆從此門得涅槃也。
過去下別列三世，并引文殊皆同此證也。 ^911b24

二、重明差當。 ^911b26

「誠如佛世尊，詢我諸方便，以救諸末劫，求出世間人。
成就涅槃心，觀世音為最。
自餘諸方便，皆是佛威神，即事捨塵勞，
非是長修學，淺深同說法。」 ^911b27

前四句頌佛令揀，成就下二句正指圓門，顯是雅當。
自餘下五句明二十四聖各隨所因事相而成觀行，
皆是佛之威神，方便令其得道，非是久長修學淺深二機同入之法門也。
反顯觀音即是淺深二機同說、同入，久長修學之法門耳。 ^911c1

三、結願勸學。 ^911c6

「頂禮如來藏，無漏不思議，願加被未來，
於此門無惑，方便易成就，堪以教阿難，及末劫沈淪。
但以此根修，圓通超餘者，真實心如是。」 ^911c7

如來藏即一體三寶，是所入之理，具足無漏性功德故。
願加下五句正結願，但以下二句勸學，
最後一句文殊指己選圓通心，真實無妄非挾情故。 ^911c10

三、時眾獲益。 ^911c13

於是，阿難及諸大眾身心了然，得大開示。
觀佛菩提及大涅槃，猶如有人因事遠遊，
未得歸還，明了其家所歸道路。
普會大眾、天龍八部、有學二乘及諸一切新發心菩薩，
其數凡有十恒河沙，皆得本心，遠塵離垢，獲法眼淨。
性比丘尼聞說偈已，成阿羅漢。
無量眾生皆發無等等阿耨多羅三藐三菩提心。 ^911c14

一會之眾根器各異，大小不同。
前文觀音說竟，諸佛放光互來灌頂，兼灌大菩薩及阿羅漢。
受彼光者一時俱獲金剛三昧。
此即顯會二十四聖諸別觀門，一時圓入觀音修證。
今此阿難及諸初心聞說偈已，隨其位次悟入有異。
阿難等方悟圓通，從耳根入猶未有證，故云明了其家所歸道路。
其天龍眾及小有學，大乘地前十恒河沙獲法眼淨，即入初地見道位也。
性比丘尼是三果人，今成無學。
未發心者其數無量，皆發道意，即悟解大乘也。 ^911c20

三、辦離魔業行。前雖廣說圓通修證，凡夫始學障難尤深，
況末代邪宗紛然競起，邪言惑正，魔辨逼真，
濫述既多，朋流者眾。
若不甄辨，妨正修行，故以戒定慧驗之，邪元自露。
故九十六種外道皆能修禪，而無戒德。
《涅槃經》云「魔尚能變身為佛，豈不能為四依菩薩惑亂世間？
故佛廣說，若言聽畜八不淨物者，是魔所說。」
身外之物尚不許畜，何況婬盜殺妄根本貪嗔。
世有愚人為魔所惑，誹謗戒律言是小乘，
自稱大乘無礙自在，下經廣破。
此等竝是魔業，故佛深誡，是稱決定大乘明了之教。
阿難大權，愍我將來必陷魔難，故慇懃致請，永為真誡耳。 ^912a1

文二：一、阿難觀時請問，三。
一、敘所悟。 ^912a14

阿難整衣服，於大眾中合掌頂禮，心迹圓明，
悲欣交集，欲益未來諸眾生故，稽首白佛：
「大悲世尊，我今已悟成佛法門，是中修行得無疑惑。」 ^912a16

圓通即是心所行路，故云心迹。
領悟既深，得無疑惑；未來多難，更欲伸陳。
悲欣者，欣今所悟，悲後行人。 ^912a19

二、陳所願。 ^912a21

「常聞如來說如是言：『自未得度，先度人者，菩薩發心。
自覺已圓，能覺他者，如來應世。』
我雖未度，願度末劫一切眾生。」 ^912a22

菩薩有二類：一智增，先取佛果，後度眾生；
二悲增，度生心切，故意留惑潤生三界。
今願未度而度眾生，即悲增也。 ^912a24

三、述所請。 ^912a27

「世尊！此諸眾生去佛漸遠，邪師說法如恒河沙，
欲攝其心入三摩地，云何令其安立道場、
遠諸魔事，於菩提心得無退屈？」 ^912a28

此諸眾生，根劣也。
去佛漸遠，時劣也。
邪師說法，難多也。
此則時澆解昧，惑障尤多，修定攝心難為進趣，
況遭魔惑，邪見彌增，加行修證如何無退？ ^912b1

二、如來廣為宣說，二：一、讚請許宣。 ^912b5

爾時，世尊於大眾中稱讚阿難：「善哉！
善哉！如汝所問，安立道場，救護眾生末劫沈溺。
汝今諦聽，當為汝說。」
阿難、大眾唯然奉教。 ^912b6

道場加行事理兩修，內秉戒根，外假心呪，內外相濟道力易成。
為汝宣揚，當善思念。 ^912b8

二、正為廣說，二：一、自行離魔，二：一、總明三學。 ^912b10

佛告阿難：「汝常聞我毘奈耶中宣說修行三決定義，
所謂攝心為戒，因戒生定，因定發慧，是則名為三無漏學。」 ^912b12

諸行或對機不同，此三決定須說。
又是決定成佛之因，佛佛皆爾，故云三決定義。 ^912b14

二、別示戒學。以定慧二門前已說故，符律談常同涅槃矣。
文四：一、離欲因，二：一、正辨是非，三：一、標示。 ^912b16

「阿難！云何攝心，我名為戒？
若諸世界六道眾生其心不婬，則不隨其生死相續。」 ^912b19

婬為生死根本，反之則不續矣。
《圓覺》云「一切眾生皆因婬欲而正性命。」
當知輪迴愛為根本，由有諸欲助發愛性，是故能令生死相續。 ^912b20

二、正辯，二：一、舉過顯非，二：一、欲為魔因。 ^912b23

「汝修三昧本出塵勞，婬心不除，塵不可出；
縱有多智禪定現前，如不斷婬，必落魔道。
上品魔王，中品魔民，下品魔女，彼等諸魔亦有徒眾，各各自謂成無上道。」 ^912b25

魔不斷婬而修禪定，魔定順惑，易得成就，
功深者為上品，功淺者為中下。
雖不斷欲而修定、修福，隨福優劣故成三品，
以邪定力報得五通，以有漏福生天魔界。
隨得少定，不辨邪正，各各自謂成無上道。 ^912b28

二、未來多惑。 ^912c4

「我滅度後，末法之中多此魔民熾盛世間，
廣行貪婬，為善知識，令諸眾生落愛見坑，失菩提路。」 ^912c5

末世眾生無正法眼，多被魔惑，廣行貪婬，
假稱善友，誘化無識，失正遭苦，宜深察之不令得便。 ^912c7

二、結成明誡。 ^912c9

「汝教世人修三摩地，先斷心婬，是名如來先佛世尊第一決定清淨明誨。」 ^912c10

此戒雖與小乘名同，而持隨有異，此則一一內防心念，輕重等持。
彼則事遂緣成，輕重隨戒。
故云先斷心婬。故論云：心生則種種法生，心滅則種種法滅。
故與小乘持戒全別。 ^912c11

三、誡勸，二：一、重彰過患，二：一、喻顯。 ^912c15

「是故阿難！若不斷婬修禪定者，如蒸砂石欲其成飯，經百千劫秖名熱砂。
何以故？此非飯本，砂石成故。」 ^912c17

戒、定、慧法能生法身，戒根不完，徒修禪慧，豈有清淨妙體從婬欲生？
沙飯異因，孰論劫數。 ^912c19

二、結失。 ^912c21

「汝以婬身求佛妙果，縱得妙悟皆是婬根，
根本成婬，輪轉三塗必不能出，如來涅槃何路修證？」 ^912c22

非戒不禪，非禪不慧。
戒根不淨，所習禪慧那得淨乎？
以不淨故，雖有如無。
戒定慧亡，自成輪轉，終非聖果。 ^912c24

二、勸令除斷。 ^912c26

「必使婬機身、心俱斷，斷性亦無，於佛菩提斯可希冀。」 ^912c27

真持戒人尚無持相，豈令身心犯乎重禁？
如下文云「殺盜婬等有名鬼倫，無名天趣，
有無二無，無二亦滅，是名妙發三摩提者。」 ^912c28

二、結歸邪正。 ^913a2

「如我此說名為佛說，不如此說即波旬說。」 ^913a3

正云波卑夜，此云惡者。
波旬，訛也。
二、離殺因，二：一、正辨是非，三：一、標示。 ^913a4

「阿難！又諸世界六道眾生其心不殺，則不隨其生死相續。」 ^913a6

相殺相償，結詶連禍，苟或止之，故不相續。
餘如文。 ^913a7

二、正辯，二：一、舉過顯非，二：一、殺為鬼因。 ^913a8

「汝修三昧，本出塵勞，殺心不除，塵不可出。
縱有多智禪定現前，如不斷殺，必落神道。
上品之人為大力鬼，中品則為飛行夜叉、
諸鬼帥等，下品當為地行羅剎。
彼諸鬼神亦有徒眾，各各自謂成無上道。」 ^913a10

帶殺修禪，報為神道。
功深福厚為大力鬼，即五岳、四瀆係祠祀者。
功淺福劣列在中下，八部所管，及大海邊羅剎國類。
因修定故，皆有業通，迅疾無礙。
不斷殺故，受此惡趣，為天驅役。
若不修禪及不修福，但行殺害，直入地獄，無此差降。 ^913a14

二、未來多惑，三：一、正明。 ^913a19

「我滅度後，末法之中多此鬼神熾盛世間，自言食肉得菩提路。」 ^913a21

殺生食肉是眾生冤，如何不斷得菩提路？ ^913a22

二、辨異。 ^913a23

「阿難！我令比丘食五淨肉，此肉皆我神力化生，本無命根。
汝婆羅門地多蒸濕，加以砂石，草菜不生。
我以大悲神力所加，因大慈悲假名為肉，汝得其味。
奈何如來滅度之後，食眾生肉名為釋子。」 ^913a24

《涅槃》第四，迦葉問云：「云何如來先許比丘食三淨肉？」
佛言：「隨事漸制故耳。」
復有七種、九種，今言五者，隨經增減，以意配數。
佛以方便權許令食，非究竟說。 ^913a28

三、示過。 ^913b2

「汝等當知，是食肉人縱得心開似三摩地，
皆大羅剎，報終必沈生死苦海，非佛弟子。
如是之人相殺、相吞、相食未已，云何是人得出三界？」 ^913b4

似三摩地者，鬼神定也。
亦能令人知過去未來事，與善定相似，如起信說。 ^913b7

二、結成明誡。 ^913b8

「汝教世人修三摩地，次斷殺生，是名如來先佛世尊第二決定清淨明誨。」 ^913b10

三、誡勸，二：一、重彰過患，二：一、順明口過，
二：一、喻顯。 ^913b11

「是故阿難！若不斷殺修禪定者，譬如有人自塞其耳，
高聲大叫，求人不聞。
此等名為欲隱彌露。」 ^913b13

塞耳修禪，高聲行殺，求不聞之道，彰彌露之苦，豈不悲夫。 ^913b15

二、況顯。 ^913b16

「清淨比丘及諸菩薩於岐路行，不蹋生草，況以手拔。
云何大悲，取諸眾生血肉充食？」 ^913b17

生草不踐，非獨護譏，亦深慈念。
草尚不踏，況損命也。 ^913b18

二、反顯身過，二：一、正明所離。 ^913b20

「若諸比丘不服東方絲綿絹帛，及是此土靴履裘毳、乳酪醍醐。
如是比丘於世真脫，酬還宿債，不遊三界。」 ^913b21

絲綿、裘毳，眾生身分，身既不服，真解脫者，以不遊三界詶宿債故。
經語甚倒，知之。 ^913b23

二、反喻所以。 ^913b25

「何以故？服其身分，皆為彼緣。
如人食其地中百穀，足不離地。」 ^913b26

服眾生分，為眾生緣。
辟穀求昇，尚有不至，況食、況服能出離乎？ ^913b27

二、勸令除斷。 ^913b28

「必使身心於諸眾生若身、身分，身心二塗不服不食，我說是人真解脫者。」 ^913c1

心無貪慮，身不服行，斷性苟亡，自然真脫。 ^913c2

二、結歸邪正。 ^913c3

「如我此說名為佛說，不如此說即波旬說。」 ^913c4

三、離盜因，二：一、正辨是非，三：一、標示。 ^913c5

「阿難！又復世界六道眾生其心不偷，則不隨其生死相續。」 ^913c6

不與而取，起心即犯，故云其心不偷。 ^913c7

二、正辯，三：一、辨其邪行，二：一、盜為邪因。 ^913c8

「汝修三昧，本出塵勞，偷心不除，塵不可出。
縱有多智禪定現前，如不斷偷，必落邪道。
上品精靈，中品妖魅，下品邪人，諸魅所著。
彼等群邪亦有徒眾，各各自謂成無上道。」 ^913c10

禪智雖現，貪盜不除，縱亡婬殺，亦落邪道。
精靈、妖魅及諸邪人，皆能惑亂令眾歸附，
不惜衣食，盡命供給。
若不修禪，直入地獄。 ^913c13

二、未來多惑。 ^913c16

「我滅度後，末法之中多此妖邪熾盛世間，
潛匿姦欺，稱善知識，各自謂己得上人法，
詃惑無識，恐令失心，所過之處其家耗散。」 ^913c18

姦欺盈抱，潛護如淳，詐偽充懷，隱藏若拙。
苟求不與之利，詃誘無識之人。
猛熾其貪，顯異其語，令彼愚者頓棄家財，
仍遭王難，故云耗散。 ^913c20

二、示其正修，二：一、正示行緣，二：一、明正行。 ^913c24

「我教比丘循方乞食，令其捨貪成菩提道。
諸比丘等不自熟食，寄於殘生，旅泊三界，
示一往還，去已無返。」 ^913c25

比丘依法循乞，不自熟食，為捨貪過，深厭自生，
不戀三界，如旅泊人一往而已。 ^913c27

二、斥邪行。 ^913c29

「云何賊人假我衣服，裨販如來，造種種業，
皆言佛法，却非出家具戒比丘為小乘道。
由是疑誤無量眾生，墮無間獄。」 ^914a1

身雖出家，心不入道，假衣服以作相，販如來以造業，
反毀具戒為權小，高現異儀為至極，誑妄愚者，入惡無窮。
《涅槃．邪正品》云「我滅度後，是魔波旬漸當壞亂我之正法，
乃至作比丘、比丘尼及阿羅漢等形，以有漏身稱是無漏，
壞我正法，乃至說言：無四重、僧殘、不定、
捨墮、懺悔、眾學、滅諍等法，亦無偷闌、五逆、
一闡提罪，乃至若犯如是等罪亦無有報。」
如是說者竝是魔說，我佛法中有犯如上等罪應當苦治。
若不持戒，云何當得見佛性耶！ ^914a3

二、別示轉業，二：一、正示方法。 ^914a13

「若我滅後，其有比丘發心決定修三摩提，
能於如來形像之前身然一燈、燒一指節，及於身上爇一香炷。
我說是人無始宿債一時酬畢，長揖世間，永脫諸漏。
雖未即明無上覺路，是人於法已決定心。」 ^914a15

殺生、偷盜執對不亡，為三界緣，障菩提路。
然身苦體能報此因，宿債苟除，世間永脫，故云長揖。 ^914a19

二、反結酬償。 ^914a21

「若不為此捨身微因，縱成無為，必還生人酬其宿債，如我馬麥正等無異。」 ^914a22

前云摩登伽在夢，誰能留汝形。
今云縱成無為，必酬宿債者，此示業報不亡，
成無為後現有為身，尚還宿債。
況全未離有為而欲妄逃業果，其可得乎？
引證酬業如別處說。 ^914a23

三、結成明誡。 ^914a27

「汝教世人修三摩地，後斷偷盜，是名如來先佛世尊第三決定清淨明誨。」 ^914a28

三、誡勸，二：一、喻顯不斷。 ^914a29

「是故阿難！若不斷偷修禪定者，譬如有人水灌漏巵，
欲求其滿，縱經塵劫終無平復。」 ^914b2

灌禪定水於破戒巵，欲求滿果，塵劫不平。
誰之過矣，豈不慎乎！
斯則內德無實，外相惑人，戒器已穿，善法多漏耳。 ^914b3

二、勸令除斷。 ^914b6

「若諸比丘衣鉢之餘分寸不畜，乞食餘分施餓眾生，
於大集會合掌禮眾，有人捶詈同於稱讚，
必使身心二俱捐捨，身肉骨血與眾生共，
不將如來不了義說迴為己解以誤初學，佛印是人得真三昧。」 ^914b7

此文勸離四過，謂貪、慢、瞋、癡，配文可見。
心不起嗔，身不加報，故云二俱捐捨。
以觀眾生及與我身平等無二，由是身心不加報耳，故云與眾生共。
不了義說為己解者，不將佛方便說迴作自己心中獨悟之法，
以此詃惑無識初學，此文亦證不了教中得食淨肉，
必至了教一切皆斷，不執不了教將為究竟說也，執權謗實亦此類也。
《楞伽》云「愚癡凡夫惡見所噬，邪曲迷醉，妄稱一切智說。」
暉解云：無智之人不了如來方便說法，而乃妄稱一切智人作究竟說。 ^914b11

二、結歸邪正。 ^914b21

「如我所說名為佛說，不如此說即波旬說。」 ^914b23

四、離妄因，二：一、正辨是非，三：一、標示。 ^914b24

「阿難！如是世界六道眾生，雖則身心無殺盜婬，
三行已圓，若大妄語，即三摩提不得清淨，
成愛見魔，失如來種。」 ^914b25

妄語之因起貪癡慢，如不斷此，故成愛見。 ^914b27

二、正辨，二：一、妄為苦因，二：一、對辨，二：一、
顯偽作，二：一、標列設誑。 ^914b28

「所謂未得謂得，未證言證，或求世間尊勝第一，
謂前人言：『我今已得須陀洹果、斯陀含果、
阿那含果、阿羅漢道，辟支佛乘，十地、地前諸位菩薩。』
求彼禮懺，貪其供養。」 ^914c1

以愚癡心，起大我慢，因求尊勝，貪彼供養，此即愛見之惑強而且盛。
因起妄語，稱得三乘賢聖果證，實得道果尚不許說，豈況未得而妄說耶。 ^914c4

二、結成招苦。 ^914c7

「是一顛迦銷滅佛種，如人以刀斷多羅木，
佛記是人永殞善根，無復知見，沈三苦海，不成三昧。」 ^914c9

一顛迦，即是斷善根者，其大妄語與此罪同。
《涅槃．邪正品》云：「若有說言：『我已得成阿耨菩提。
何以故？以有佛性故，有佛性者必定得成阿耨菩提。』
當知是人犯波羅夷罪。
何以故？雖有佛性，以未修習諸善方便，是故未見。
以不見故，不得成就阿耨菩提。」
故知略不修斷，自稱即是佛者，皆大妄語，
犯波羅夷，非佛弟子。 ^914c11

二、明真化，二：一、列化事。 ^914c18

「我滅度後，勅諸菩薩及阿羅漢應身生彼末法之中，
作種種形，度諸輪轉。
或作沙門、白衣居士、人王宰官、童男童女，
如是乃至婬女、寡婦、姦偷、屠販，與其同事，
稱讚佛乘，令其身心入三摩地。」 ^914c19

四攝利人，作種種化。
初同其道，後勸佛乘，盡為益他，非貪利己。 ^914c23

二、誡明言。 ^914c24

「終不自言我真菩薩、真阿羅漢，泄佛密因，
輕言末學，唯除命終，陰有遺付。」 ^914c25

真聖利物終不可測，以承佛制，不妄漏泄。
此聖真因，唯聖自證，故云密因，未學之前不可輕說。
陰有遺付者，不顯稱也。
此開臨終密有表示，遣囑弟子，如求那屈指事。 ^914c26

二、結責。 ^915a1

「云何是人惑亂眾生，成大妄語。」
二、結成明誡。 ^915a2

「汝教世人修三摩地，後復斷除諸大妄語，是名如來先佛世尊第四決定清淨明誨。」 ^915a4

三、誡勸，四：一、喻其不斷。 ^915a5

「是故阿難！若不斷其大妄語者，如刻人糞為栴檀形，
欲求香氣，無有是處。」 ^915a7

修禪定之檀形，刻妄語之人糞。
遙觀可意，近逼穢聞，欲求道香，終無得理。 ^915a8

二、舉其防微。 ^915a10

「我教比丘直心道場，於四威儀一切行中尚無虛假，云何自稱得上人法？」 ^915a11

三乘所證為上人法。
此文舉淺況深，餘小妄語尚不可為，況大妄耶。 ^915a12

三、重喻大過。 ^915a14

「譬如窮人妄號帝王，自取誅滅，況復法王如何妄竊？
因地不直，果招紆曲，求佛菩提，如噬臍人，欲誰成就？」 ^915a15

初喻大妄止成苦本，後喻求道終無得理，如人噬臍了不相及。
《春秋傳》曰「若不早圖，後君噬臍。」 ^915a17

四、斷成巨益。 ^915a19

「若諸比丘心如直絃，一切真實，入三摩提永無魔事。
我印是人成就菩薩無上知覺。」 ^915a20

一切時中悉無虛偽，若斯人也，真求道歟，豈不速至乎！
若示相標形，詐稱得道，內懷諂曲，外規名聞，豈曰修行？
故《法華》云「濁世惡比丘，邪智心諂曲，未得謂為得，
我慢心充滿，乃至衲衣在空閑，假名阿練若，當知是等盡行魔業。」 ^915a21

二、結歸邪正。 ^915a27

「如我所說名為佛說，不如此說即波旬說。」
首楞嚴義疏注經卷第六〔之二〕
 ^915a28
