
pin:: 
##  3
大般涅槃經集解卷第二十九
　出功德天黑闇女譬　釋死苦聖行品之第三 ^480c4

迦葉！生之根本凡有如是〔至〕觀於所生已見過患。 ^480c6

案僧亮曰：以凡夫顛倒貪生而惡老死，明菩薩不爾也。
僧宗曰：第三，寄觀行門明八苦相也。
此中有六譬，皆明凡夫貪生；而菩薩見過，棄而不樂也。
寶亮曰：此下第二，觀過也，有六譬也。 ^480c7

迦葉！如有女人入於他舍〔至〕散華供養恭敬禮拜。 ^480c12

案僧亮曰：為菩薩作譬也。
菩薩愛生情薄，見生死過，則俱厭也。
生是貪悅之本，譬女。
五陰是生所住處，譬舍。
乘因得果，譬之他也。
生理可樂，譬之端正。
智以御身，譬之舍主。
名以表實，譬問名也。
生是善果，其因淨故，譬功德也。
果非不淨，譬天也。
考名責實，譬問所作也。
有生有實，譬能與也。 ^480c13

復於門外更見一女〔至〕汝若不去當斷汝命。 ^480c20

案僧亮曰：捨生名死，譬門外也。
反生易顯，不須辭費也。
即持利刀者，醫藥救生，譬持利刀，以防死也。
僧宗曰：死是人之所惡，悲情內故，譬之門外也。 ^480c21

女人答言：汝甚愚癡〔至〕我皆不用各隨意去。 ^480c25

案智秀曰：生在報前，譬姊。
死居報後，譬之妹也。 ^480c26

是時二女便共相將〔至〕是故俱請令住我家。 ^480c28

案僧宗曰：凡夫也，無法財，故喻貧也。 ^480c29

迦葉！菩薩摩訶薩亦復如是〔至〕是故貪愛生死二法。 ^481a1

案智秀曰：雙合譬也。
寶亮曰：此第一，以二女譬凡夫，與菩薩相對也。 ^481a2

復次迦葉！如婆羅門〔至〕如彼童子取菓還棄。 ^481a4

案僧亮曰：幼稚童子，譬始業菩薩見苦不深，
未全忘生，如取菓已捨；若智行俱深，則不取不捨也。
僧宗曰：菩薩是高行之族，以譬婆羅門子。
曠劫為地獄所苦，絕人天食也。
糞譬陰身。菓譬生也。
欣生之情，譬欲取也。
生之為過，聖之所說，譬智訶也。
知貪生之患，譬 #CB00718;然有愧也。
為生天中有五欲樂，譬淨洗也。
終不愛者，譬還棄也。
寶亮曰：此第二，以童子譬小菩薩，與大菩薩對也。 ^481a5

復次迦葉！譬如有人〔至〕以其不見老病死故。 ^481a14

案僧亮曰。四衢道，譬佛四無量無齊限也。
器譬經藏。食譬施戒定。
佛為在家之人，初讚施戒，生死之樂；後說無常，
讚涅槃樂，此法始終皆佛說。
凡夫貪生，不見後過；聖人見過，不生貪也。
又四衢譬四辨。器譬名味句身。
食譬施戒定也。賣之譬勸行也。
遠來飢虛，譬經三途久也。
此是何物者，稱其所求，問以定之。
食主答言者，戒定能得天人之樂，後必無常也。
是人聞已者，不為菩薩說也。
多與我價者，生天不受四趣之苦也。
僧宗曰：說法聚人之處，譬四衢也。
化主說人天因果，取人利養如賣也。
菩薩雖知天中報妙，見有死患，不欲生故。
喻如彼人雖欲買食，為一惡故，所以遂捨也。
寶亮曰：此第三，以賣食譬釋教也。
謂若生死之果如此者，聖人何意說此五戒十善受人天報耶？
此是善不受義之誠證也。
此教本接下愚，若不聞人天之樂，凡夫豈肯行道耶？ ^481a15

復次迦葉！譬如毒樹〔至〕下至十歲俱亦受苦。 ^481b4

案僧亮曰：此二譬同顯有生有死、脩短無異耳。
寶亮曰：第四第五二譬，偏據生死果報唯苦而無樂。 ^481b5

復次迦葉！如譬嶮岸上有草〔至〕大涅槃經觀於生苦。 ^481b8

案僧亮曰：譬菩薩尚不貪天上報，況復欣此人中果耶？
僧宗曰：險岸，譬五陰身也。
草覆，譬無明也。岸邊甘露，譬妙藥報也。
大坑，譬死苦也。即便取者，貪樂果故，脩善因也。
脚跌者，永淪生死也。
寶亮曰：為外道作譬也。
險岸譬非想也，草覆譬彼生死果報，而外道不知，計為涅槃也。
甘露者，譬禪定樂也。
壽千年者，八萬劫也。
貪其味者，著禪定也。
深坑者，生死苦也。
脚跌者，外道以非想為涅槃，失理故墮三塗也。 ^481b9

迦葉！云何菩薩摩訶薩〔至〕大涅槃經觀於老苦。 ^481b19

案僧亮曰：皆與衰壞作譬也。
王譬壯色，敵國譬老，他土人民以譬憶念少盛之事也。 ^481b20

迦葉！云何菩薩摩訶薩〔至〕大涅槃經觀於病苦。 ^481b22

案僧亮曰：端正譬健色，夫人譬愛結，王譬病也，挑一目等譬壞盛色。 ^481b23

迦葉！云何菩薩摩訶薩〔至〕住於大乘大涅槃呪。 ^481b25

案僧亮曰：唯除二禪者，凡死苦一至，無不惱亂，故以災為譬。
菩薩死至，心不亂也。
摩羅毒蛇其色黑，若觸人衣，或人衣觸其行處皆死。
故名觸毒。阿竭多星，八月出也，因星結呪，消四毒也。
僧宗曰：病之為苦，破壞浮囊實為最苦也。 ^481b26

復次迦葉！譬如有人〔至〕大涅槃經觀於死苦。 ^481c3

案僧亮曰：上來說死而未說苦。
今言於險難處無有資糧者，諸受根滅，
不受根起，名曰死也。
不受根起，則生塗斷絕，譬險難也。
受根不起，不起則無法，無法則不可資用，譬無資糧也。
來塗茫茫，莫知所之，譬懸遠也。
五根皆滅，意識獨行，譬無伴侶。
業風所飄，求生不住，譬常行也。
五道未分，譬不知邊際也。
遇得生緣，乘癡受生，譬無燈明也。
上來諸譬說欲受生之苦，自此下譬死之苦也。
說一切苦皆由受生。
心滅名死，滅不由戶，譬無門也。
不受根起，譬有處所也。
不覺苦樂，譬無痛處。
醫藥不加，譬不可治也。
諸根漸滅，強力所不制，譬無遮止也。
受根已滅，不可更生，譬不得脫也。
生滅根異，外相不改，譬無破壞也。
人不喜見，譬愁毒也。
不能害人，譬非惡色也。
人懼其禍，譬怖畏也。
是根皆滅，譬在身也。
滅不可見，譬不可覺知也。
大般涅槃經集解卷第二十九
 ^481c4
