佛說文殊師利巡行經
translator:: 元魏天竺三藏菩提流支譯
jing:: 
如是我聞：
一時婆伽婆，住王舍城耆闍崛山中，與大比丘眾五百人俱。
爾時世尊於日晡時，從自房出，在外寬處，
大眾圍遶，恭敬供養，而為說法。 ^510a12

爾時文殊師利童子，於彼一切五百比丘行住之處，
次第巡行，遂到長老舍利弗所，見長老舍利弗獨在一處端身而坐，
入禪思惟。爾時文殊師利童子，既見長老舍利弗已，
而語之言：「大德舍利弗！
汝入禪耶？」 ^510a16

長老舍利弗言：「如是，文殊師利！」 ^510a20

文殊師利言：「大德舍利弗！
為未寂靜，欲令寂靜，汝入禪耶？
為先寂靜何所寂靜，汝入禪耶？
大德舍利弗！汝依何禪？
為依過去、為依未來、為依現在、為依內外，汝入禪耶？
又，舍利弗！為依身禪、為依心禪？」 ^510a22

長老舍利弗言：「文殊師利！
我此禪義，諸有一切見法樂行，諸有一切心不散亂，如是正念。」 ^510a26

文殊師利言：「大德舍利弗！
汝得彼法耶？彼法是何法？
為見法樂行？不見法樂行？」 ^510a29

長老舍利弗言：「文殊師利！
不得彼法，為有何者法？
若見法樂行，不見法樂行。
復次，文殊師利！如來為彼聲聞之人說離欲法，我依彼法如是入禪。」 ^510b1

文殊師利言：「大德舍利弗！
何者離欲法，如來為彼聲聞人說，大德舍利弗依而行耶？」 ^510b5

長老舍利弗言：「文殊師利！
比丘如是依過去行、依未來行、依現在行，
乃至依心行，如是等應知。
文殊師利！如來為彼聲聞之人，說此離欲法，
我隨彼法、依彼法行。」 ^510b6

文殊師利言：「大德舍利弗！
若如是說，依過去行、依未來行、依現在行，
乃至依心離欲而行，如是等者。
大德舍利弗！若彼諸法，過去如來無、未來如來無、
現在如來無，此法如是無。
大德舍利弗！今者云何作如是說：『依過去行、
依未來行、依現在行？』
以無法故，則亦無依。 ^510b11

「復次，大德舍利弗！
過去如來、未來如來、現在如來，無人令住，無處可住。
若無住者，依不可得。 ^510b16

「復次，大德舍利弗！
若人說言：『過去、未來、現在如來有依、不依。』
如是之人則謗如來。
何以故？真如無念，亦無所念。
真如不退，真如無相。 ^510b18

「復次，大德舍利弗！
過去真如不可得，未來真如不可得，現在真如不可得，
乃至心真如不可得，如是等，應知。 ^510b21

「復次，大德舍利弗！
更無有法，在真如外而可顯說。」 ^510b24

長老舍利弗言：「文殊師利！
諸佛如來住真如已，然後說法。」 ^510b25

文殊師利言：「大德舍利弗！
真如非有，云何如來住真如已而當說法？
大德舍利弗！彼法亦無，云何如來住真如已，而當說法？
如來亦無，何處如來住真如已，而當說法？
一切諸法皆不可得，諸佛如來亦不可得。
又此可得、不可得法，如是二種皆不可得。
如來非說，亦非不說。
何以故？大德舍利弗！
如來無說不可說言，此是如來。」 ^510b26

長老舍利弗言：「文殊師利！
當有何人受如是法？」 ^510c5

文殊師利言：「大德舍利弗！
若人不取有為法界，不悕涅槃，如是之人，能受此法。
若人不得過去之法，不知彼法，不得未來、
現在之法，不知彼法，如是之人能受此法。
若不見染、若不見淨，若無心取，如是之人能受此法。
若非我行、非無我行，非取捨行，如是之人能受此法。
如是之人，則能知此所說之義。」 ^510c6

長老舍利弗言：「文殊師利！
為何所知？」
文殊師利言：「大德舍利弗！
此無可說、亦無所問，為何所知？」 ^510c13

長老舍利弗言：「文殊師利！
說法太深，信此法人甚為少耳。
文殊師利！阿羅漢人、學無學人尚非境界，何況一切愚癡凡夫？」 ^510c16

文殊師利言：「大德舍利弗！
如是，如是！阿羅漢人亦非境界。
何以故？阿羅漢者無諸境界，阿羅漢者無住無處，
名阿羅漢；不可得說，名阿羅漢。
以無說故，名阿羅漢。
何以故？無為、無住，名阿羅漢。
彼阿羅漢何處境界？
阿羅漢者非名、非色，愚癡凡夫分別名色。
阿羅漢者，於彼名、色不分別知，名阿羅漢。
阿羅漢者，非名分別、非色分別。
愚癡凡夫亦不可得，凡夫之法亦不可得；
阿羅漢者亦不可得，阿羅漢法亦不可得。
若不可得則不分別，若不分別則無所行，
若無所行則無戲論，若無戲論是則寂靜，如是無行亦無戲論。
寂靜之人，則不取有，亦不取無，非有、非無，如是不取。
若不取者，則無所得，如是之人，離一切得，
無心、離心住聲聞法，如是應知。」 ^510c18

爾時文殊師利童子說此法已，時彼五百諸比丘眾，
從坐而起捨離而去，作如是言：「我不用見文殊師利童子之身，
我不用聞文殊師利童子名字。
隨何方處，若有文殊師利童子住彼處者，亦應捨離。
何以故？如是文殊師利童子異我梵行，是故應捨。」 ^511a5

爾時長老舍利弗語文殊師利童子言：「文殊師利！
說此法義，意豈不欲令諸眾生知法義乎？」 ^511a11

文殊師利言：「如是，如是！
大德舍利弗！」 ^511a13

長老舍利弗言：「云何令此五百比丘，從坐而起，毀呰戲論誹謗而去？」 ^511a14

文殊師利言：「大德舍利弗！
若此諸比丘，如是說言：『我不用是文殊師利童子之身，
我不用聞文殊師利童子名字，隨何方處，
若有文殊師利童子住彼處者，亦應捨離。』
如是說者，善哉，善哉！
大德舍利弗！此諸比丘善說此語。
何以故？以無文殊師利童子，故不可得。
如其是無不可得者，則不可見亦不可聞，
隨何方處，若有文殊師利童子住彼處者，亦應捨離。
如是說者，如是文殊師利童子住處亦無，
彼若無者，則不可近亦不可捨。」 ^511a15

爾時文殊師利童子既說此法，五百比丘聞已迴面，
既迴面已，後向文殊師利童子說如是言：
「文殊師利說如是法，非我能解。」 ^511a26

文殊師利言：「善哉，善哉！
汝諸比丘，如來弟子聲聞之人，應如是學。
諸比丘！如是法者，非識所知、非智所知。
何以故？法界法爾故。
法界如是無念、無退，如其彼法無念、無退，
非識所知、非智所知。
諸非識知、非智所知，則非所念。
汝諸比丘，如來弟子聲聞之人，應如是學。
若如是學，佛說彼人得最勝法，是世福田，應受供養。」 ^511a29

說此法時，彼諸比丘五百人中，四百比丘不受諸法，
盡諸結漏，心得解脫；一百比丘起於惡心，自身將墮大地獄中。 ^511b8

爾時長老舍利弗語文殊師利童子言：「文殊師利！
仁者說法非護眾生，而失如是一百比丘。」 ^511b11

爾時世尊告長老舍利弗言：「汝舍利弗，莫如是說。
何以故？舍利弗！此一百比丘墮大叫喚地獄，
受一觸已，生兜率陀天同業之處，以其得聞如是法故。
舍利弗！此諸比丘，若不得聞如是法門，定墮地獄。
一劫盡已，乃生人中。
以其得聞此法門故，應墮地獄一劫受業，得為少受。
舍利弗！此百比丘，彌勒如來初會之中，
得作聲聞，證阿羅漢，得盡諸漏。
如是，舍利弗！聞此法門所得福勝，非修四禪、
非四無量、非四無色三摩跋提。
何以故？若不得聞此法門者，則於生死不可得脫。
我說彼人生老病死，悲苦憂愁，號哭懊惱不可得脫。」 ^511b14

爾時長老舍利弗語文殊師利童子言：
「甚為希有，文殊師利乃能善說如是法門，成就眾生。」 ^511b26

文殊師利言：「大德舍利弗！
真如不減、真如不增，法界不減、法界不增，
諸眾生界不減、不增。
何以故？彼唯言語，無人可依，無處可依，非依不依。
大德舍利弗！如是不依即是菩提，如是菩提即是解脫。
若依法者是則分別；若知非作亦非非作，即是涅槃。」 ^511b28

爾時世尊告長老舍利弗言：「如是，如是！
舍利弗！如文殊師利童子所說，真如不減、
真如不增，法界不減、法界不增，諸眾生界不減、
不增，不染、不淨。」 ^511c5

爾時世尊為顯此義，重說偈言：
　　「說過去未來、現在世諸法，
　　言說非是義，此非相無相。
　　若相若無相，皆無所分別，
　　隨分別故得，分別故無相。
　　若分別有為，則分別涅槃，
　　彼二皆魔業，黠慧如是知。
　　陰入界唯名，不生滅無相，
　　若觀察分別，彼則不觀察。
　　黠慧不分別，行境界如空，
　　若分別則取，不分別不取。
　　分別取則縛，不分別則脫，
　　若知如是法，彼人名智者。
　　如是人得盡，名不分別智，
　　有智故說智，智說二皆空。
　　若人如是知，彼人名智者。
　　寶滿三千界，布施所得福，
　　若人聞此法，其福過於彼。
　　布施持戒忍，神通無障礙，
　　億劫常修行，不及聞此經。
　　若知此法門，正遍知所說，
　　得聞此經已，一切得如來。」 ^511c8

如來既說此法門已，十千眾生遠塵離垢，
於諸法中得法眼淨；五百比丘發阿耨多羅三藐三菩提心。
爾時世尊即授五百比丘佛記，作如是言：
「汝諸比丘於星喻劫，皆當得成阿耨多羅三藐三菩提，
盡同一號，名曰法華如來、正遍知。」 ^512a1

世尊說已，文殊師利童子、長老舍利弗、
天、人、阿修羅、乾闥婆等，聞佛說已歡喜奉行。
佛說文殊師利巡行經
 ^512a7
