第六本說無垢稱經贊卷第六〔本〕
author:: 大慈恩寺沙門基撰
pin:: 
#  10 香臺品(六本)
香臺品
〈方便品〉下八品明二利行，此之一品明二利果，
令於果德愛樂希求，故此一品明菩提處。
或上八品別明二利，此之一品總明二利。
香臺佛號，一佛果德寄一佛標勝，令下位以希求，標佛號以為品名。
明二利以修習，佛身光顯，相類高臺，積香為之，
利濟群物，故名香臺。
此品廣明彼事，名香臺品。 ^1093c19

經　時舍利子〔至〕當於何食。
贊曰：品段有五，初鶖子念食、二無垢訶止、
三命使往求法、四得食而返、五時眾獲益。
此初文也。佛制以時，非時勿食，食時既生，所以思惟。
摩訶大也，薩埵有情也，簡前小位，言大有情。
舊經唯云「菩薩當於何食」，今亦有聲聞。 ^1093c26

經　時無垢稱〔至〕而聞正法。
贊曰：下第二，明無垢訶止。
此訶也，隨順小乘八解脫除貪欲，大乘八解除定障故。
又定障中貪為首故，八解脫觀為除五境所有貪欲。
仁今已住，貪欲永亡，財食有悕，染習猶在。
勿以污心而聞正法，應除財食之欲而生法食之願。
又《阿含經》說「食有九種，謂段、觸、思、識、禪、
願、念、解脫及喜，應常專念捨初四食，應勤修常業欣後五種出世間食。」
故云解脫仁者己住，勿以財食染污其心。
財食即是段食攝故。 ^1094a3

經　若欲食者〔至〕未曾有食。
贊曰：此止也。止今思，許當說。 ^1094a13

經　時無垢稱〔至〕殊勝神通。
贊曰：下第三段，命使往求。
有四：初示有食之處、二選誰能往求、三化令傳此言、四使承威往請。
初文有三：初總標起用、次別陳所示、後結成眾覩。
此初文也。雖恒在定，順俗今入；若不現通，他終不見故也。 ^1094a15

經　示諸菩薩〔至〕安穩住持。
贊曰：下別陳所示，有十四。
此文有六：一令見者，菩薩聲聞；二處所，
上方界分；三近遠，四十二殑伽沙等；四界名，
一切妙香，一切國土皆香作故；五佛號，
香臺；六起滅，現在住持。 ^1094a21

經　彼世界中〔至〕一切周滿。
贊曰：此文有二。一總陳香氣最勝，由修五蘊因最勝故，
彼國眾生宜得聞香氣而入道故，諸佛利樂事非一故，
破世有情耽香味故；二顯樹出香周流普薰。 ^1094a26

經　彼中無有〔至〕為其說法。
贊曰：此文有二。一眾唯大乘、二佛應說法。 ^1094b2

經　彼世界中〔至〕無量佛土。
贊曰：此文有二。一眾事香成；二食香第一，
離香味觸三為食體，香宜利益，香氣最勝。 ^1094b4

經　時彼如來〔至〕及諸菩薩。
贊曰：此文亦二。一佛等方食，食必依此，
利益機會故；二香嚴供養，顯佛福田，眾生修行法供養故。
舊云「有諸天子皆號香嚴」，此唯一名，本有異故。 ^1094b7

經　時此大眾〔至〕如是等事。
贊曰：此結成眾覩。 ^1094b11

經　時無垢稱〔至〕取妙香食。
贊曰：下第二選誰能往求。
有四：一問眾、二默答、三重徵、四返責。
此初文也。推眾不能，方施自化，欲顯讓以為德，故禮推於眾也。 ^1094b12

經　以妙吉祥〔至〕咸皆默然。
贊曰：此默答也。默意有四：一食以待賓，
賓不可往；吉祥怪其問客，咸使默然。
二大士求法，不規財食；彼雖推問，此令默然。
三顯諸菩薩於食無染，故咸令默，彰此深裏。
四彰無垢稱神通自在，示諸菩薩，令欣仰故。 ^1094b16

經　時無垢稱〔至〕令其乃爾。
贊曰：此重徵也。菩薩利物，命進問安，談謔設座。
座雖久設，談謔次施，故調吉祥何不威神加護諸德令其緘默乃爾無酬。 ^1094b22

經　妙吉祥言〔至〕勿輕未學。
贊曰：此反責也。令默所由，已如前辨。
對眾徵挵，想非所宜，故今責之勿輕未學。
未學尚不可輕，先德如何輒鄙？
事未可知。 ^1094b26

經　時無垢稱〔至〕蔽於眾會。
贊曰：下第三化令傳此言。
有二：初明神化、後使傳言。
此神化也。 ^1094c1

問：何故請座，心念即來；今時請食，令化使往？
答：食有隨來之者，近客故使化人。
座無隨座之賓，請座不須使往。
又神通化用不一權宜，何必濟命化人，未必並須無信。 ^1094c3

經　而告之曰〔至〕方共坐食。
贊曰：下使傳言。有二：初示處、後傳言。
此示處也。 ^1094c7

經　汝往到彼〔至〕安樂住不。
贊曰：下傳言。有四：一教軌儀，至彼頂禮；
二命敬慰，應作是言等；三請食；四所由。
此初二文也。舊經但有傳言頂禮，無教化者至彼稽首。 ^1094c9

經　遙心右繞〔至〕施作佛事。
贊曰：正明請食。 ^1094c13

經　令此下劣〔至〕名稱普聞。
贊曰：請食所由。有二：見食發心，名欣大慧。
眾生利益，并揚佛德，名稱遠聞。
由此二義，故令請食。 ^1094c14

經　時化菩薩〔至〕香臺佛足。
贊曰：下第四使承威往請。
有二：一見到彼國、二聞傳此言。
此初也。 ^1094c17

經　又聞其言〔至〕安樂住不。
贊曰：下聞傳此言。
有三：初聞敬慰、二聞請食、三聞所由。
此初也。 ^1094c20

經　遙心右繞〔至〕施作佛事。
贊曰：請食也。 ^1094c23

經　令此下劣〔至〕名稱普聞。
贊曰：聞所由也。 ^1094c24

經　時彼上方〔至〕下劣欲樂。
贊曰：下第四大段，得食而返。
有六：一在彼未還、二得食而返、三眾聞皆集、
四勸眾食之、五此問彼佛、六彼問此法。
初中有四：一菩薩歎問、二彼佛具陳、三重請所由、四廣談勝德。
讚歎可知。發問有三：一問東方、二問界所、三問下劣意樂。
如文可知。 ^1094c25

經　尋問最上〔至〕為說斯事。
贊曰：結成請答。 ^1095a3

經　佛便告曰〔至〕宣揚正法。
贊曰：下彼佛具陳。
有二：一陳釋迦、二陳無垢。
此陳釋迦。出五濁世，為度下劣欲樂有情，宣揚正法。
此答二問：一答界所，下劣等也。
二答下劣意樂，五濁之世有情也。
梵云索訶，此云堪忍，堪能忍受諸苦事故，
天授出血、善星掃跡，如是等也。 ^1095a4

經　彼有菩薩〔至〕開示妙法。
贊曰：下陳無垢。有二：一陳己身、二陳遣信。
此初也。 ^1095a10

經　遣化菩薩〔至〕善根增進。
贊曰：此陳遣信。所以稱揚我及此土，令彼菩薩善根增故。
即前所說當欣大慧，此答前問從何處來。 ^1095a12

經　彼菩薩眾〔至〕無畏若斯。
贊曰：重請所由也。
其無垢稱，道德何如，神通無畏如此可愛。
若，如也。斯，此也。 ^1095a15

經　彼佛告言〔至〕無量有情。
贊曰：此廣談德也。
初地菩薩為百百億國，二地千百億，乃至十地遍於十方一切佛國，
頓令化往施作佛事，利樂有情。
彼無垢稱位德既高，故能若此。 ^1095a18

經　於是最上〔至〕化菩薩手。
贊曰：下第二段得食而返。
有七：一香臺與食、二菩薩請來、三彼佛許勅、
四彼眾至此、五化座待之、六食香普薰、七眾聞驚悅。
此初也。有一香器，能生眾香，盛滿香食，授化菩薩。
佛力所加，盛食授與，顯佛慈悲欲為利益，自盛付之。
或顯由佛力，未必自盛。 ^1095a23

經　時彼佛土〔至〕聽聞正法。
贊曰：二菩薩請來。
請來至此，禮敬三寶。
此請禮敬佛及聞正法，舊文無法。 ^1095b1

經　并欲瞻仰禮敬〔至〕加護聽許。
贊曰：此敬禮僧。陳請來意，願加聽許。 ^1095b4

經　彼佛告曰〔至〕今正是時。
贊曰：三彼佛許勅。
有二：初許、後勅。此許也。 ^1095b6

經　汝等皆應〔至〕醉悶放逸。
贊曰：下勅。有三：初勅攝香、次勅隱色、後勅於世界勿生劣想。
或初為人、後為世界，故有勅之。
初有二勅，此初文也。
堪忍惡界，氣惡無香，乍聞香極，恐生醉悶，耽染愛著。
既醉悶已，無所覺知，乃為放逸，不自策勵。 ^1095b8

經　汝等皆應〔至〕心生愧恥。
贊曰：此勅隱色。彼大菩薩，相好嚴身色相第一；
此小菩薩，隨劣惡生，外非勝相。
顧己觀他，心生愧恥，故應隱色，勿遣生慚。 ^1095b14

經　汝等於彼〔至〕而作障礙。
贊曰：下勅於界勿生劣想。
初標、後釋。此初也。
妙香世界，珍寶香成；此土穢處，實為下劣。
障礙有二：一於世界生下劣想，心生卑賤，
不敬彼佛，不度彼生，自為障礙。
二於世界生下劣想，心生卑劣，不為化度，與此眾生而作障礙。 ^1095b18

經　所以者何〔至〕無有差別。
贊曰：此釋勅意。一切國土，無有實體，猶若虛空。
或法性土，無相如空，何善何惡？
佛為化生，隨樂示現，染淨無定。
然佛所感報土，清淨無別，故知釋迦土穢隨樂現之，
本土清淨與我無異，故於彼土勿生下劣。 ^1095b24

經　時化菩薩〔至〕欻然而現。
贊曰：四彼眾至此。
彼佛許來以赴淨名之意，無垢心念以利所宜之生，
故雙承威神，欻然至此。 ^1095c1

經　時無垢稱〔至〕皆坐其上。
贊曰：五化座待之。
命進設座，待賓當機，故化為之，以安上客。 ^1095c4

經　時化菩薩〔至〕香氣芬馥。
贊曰：六食香普薰。
有三：初以食器授、二普薰世界、三由薰氣馥。
如文可知。 ^1095c7

經　廣嚴大城〔至〕身心踴悅。
贊曰：七眾聞驚悅也。 ^1095c10

經　時化城中〔至〕無垢稱室。
贊曰：下第三段，眾聞皆集。
有二：初人王入室、後天神來儀，欲顯可尊，幽顯咸萃。
人王有三：一入、二歎、三禮。
此入也。人聞香氣，近眾皆來。 ^1095c12

經　見此室中〔至〕歎未曾有。
贊曰：二歎也。覩眾甚多、見座高廣，故生歡喜，歎未曾有。 ^1095c16

經　禮諸菩薩〔至〕却住一面。
贊曰：三禮也。菩薩聲聞變身稱座，彼來既覩，故為敬禮。 ^1095c18

經　時諸地神〔至〕無垢稱室。
贊曰：此天神來儀。
有靈聞香，理應尋至，況諸威德聞已不來。
色界諸天雖無鼻識，聖根互用，聞香亦來。
應依定聞，故皆來至。 ^1095c20

經　時無垢稱〔至〕甘露味食。
贊曰：下第四段，勸眾食之。
有六：初勸皆食、二有念食少、三化者誥之、
四食已有餘、五食已安樂、六身出諸香。
初文有二：初勸、後誡。
此勸也。此食乃是香臺如來所施甘露，能消一切煩惱毒害上妙味食。 ^1095c24

經　如是食者〔至〕定不能消。
贊曰：此誡也。佛行大悲，薰擊身心，變起此食，本欲利樂諸有情故。
勿以生死自利少分下劣之心而食此食，
無大悲意，定不能消。
誡生大意。 ^1096a1

經　時眾會中〔至〕如是大眾。
贊曰：二有念食少也。 ^1096a5

經　時化菩薩〔至〕無量福慧。
贊曰：三化者誥之。
有二：初略誥、後廣顯。
略誥有二：初標、後釋。
此標也。此食乃是如來所設，勿以小福輕量不足。 ^1096a7

經　所以者何〔至〕終無有盡。
贊曰：此釋也。海水有窮，食終無盡。
佛力能置，故使然也。 ^1096a11

經　假使無量〔至〕猶不能盡。
贊曰：下廣顯前義。
有二：初標、後釋。此標也。
設使大千一切有情，一一以手握摶此食，
量等妙高，經劫摶握，而欲食之，猶不能盡。 ^1096a13

經　所以者何〔至〕終不能盡。
贊曰：下釋所由。戒定等五，如前已釋。
食從此等無邊因生，果亦無量。
佛食之餘，故諸有情經百千劫食終不盡。 ^1096a17

經　於是大眾〔至〕而尚有餘。
贊曰：食已有餘。乍觀食器，一力所。
聖德所加，眾食不盡。 ^1096a21

經　時諸聲聞〔至〕之所住持。
贊曰：五食已安樂。
初法、後喻。妙食所持、聖威所引，本為濟物，故身安樂。
舉喻成言。食此食者，譬如一切十方報土，
安樂莊嚴世界菩薩安定之身，怡悅無惱，與彼同故。
不但西方極樂世界，十方一切安樂世界皆以為喻。 ^1096a23

經　身諸毛孔〔至〕種種妙香。
贊曰：六身出諸香。
食此食者，亦如十方妙香世界眾妙香樹，
常出妙香，晝夜無盡。
不但上方妙香世界香樹為喻，十方一切妙香世界皆所喻之，
義無異故。 ^1096a29

經　時無垢稱〔至〕云何說法。
贊曰：下第五段，此問彼佛。
有二：初問、後答。此問也。
即階小位，亦有不知，故試問言汝等知不。 ^1096b5

經　彼諸菩薩〔至〕皆悉調伏。
贊曰：下答。有二：初答不同、後釋利相。
此初文也。不同此土依音聲起文詞說法，
但以妙香令其息惡，故云調伏。 ^1096b8

經　彼諸菩薩〔至〕菩薩功德。
贊曰：此釋利相。菩薩座樹香氣皆流，彼聞妙香即得勝定。
定為根本便能發慧，菩薩功德因此而生。
定能發生一切功德，故名一切德莊嚴定。 ^1096b12

經　時彼上方〔至〕云何說法。
贊曰：下第六段，彼問此法。
大文有六：一問化宜、二答化法、三彼讚歎、
四述成、五問生淨土之因、六答得淨土之業。
此問化宜也。 ^1096b16

經　無垢稱言〔至〕而調化之。
贊曰：下答化法。有三：初標答以言、次別顯言相、後釋言所由。
此初也。夫行化者皆為應宜，宜既難調，化須剛強。
以言導利，初物可從；香味引之，彼便乖角。
故以剛強之語，化彼難調之眾。 ^1096b20

經　云何名為〔至〕剛強語言。
贊曰：下別顯言相。
有三：初問、次答、後結顯成。
此問也。 ^1096b25

經　謂為宣說〔至〕是諸根缺。
贊曰：下答。有二：初四段，唯示惡因果，令生厭斷；
後有廿對，通示善惡，令生欣厭。
此初段，有五句示惡果。
無暇生者，八無暇處生也。
無暇之義，如前已說。
三惡趣中，應說處所形量若相命限，如餘處辨，恐繁不述。 ^1096b27

經　此是身惡行〔至〕是意惡行果。
贊曰：此第二段，有三句，示三業中惡因果也。
三業體性、有表無表、諸支多少、界地寬狹，皆如別章。
然通加行、根本、後起三種輕重之業，皆此所攝，
故惡十業道外別明三業，業道唯重唯根本故。 ^1096c4

經　此是斷生命〔至〕是欲邪行果。
贊曰：下第三段，有十句，示十業道惡因果也。
此身三惡。不與取者，舊云「偷盜」，不但白劫竊盜方名此罪，
今顯一切地物，他心不與而強取之，皆此罪故，名不與取。
欲邪行者，欲謂貪欲，顯究竟時皆貪欲故。
要非自物，設是自物，非時非處非量非度亦成業道。
異此自物，便非業道，故名邪行。 ^1096c10

經　此是虛誑語〔至〕是雜穢語果。
贊曰：此語四惡。心境相乖名虛。
以令他解名誑。若言妄語，生死實語亦名妄語，體虛妄故。
離間語者，舊名「兩舌」，兩頭道舌可名兩舌，
五頭首舌並名五舌，由此但應言離間語，出言離間他親好故。
麁惡語者，舊云「惡口」，此非口惡，是語惡故。
發世猥言，麁鄙可惡，名麁惡語。
雜穢語者，舊云「綺語」，雜飾名綺。
諸讚嘆詞，皆應綺語。
今名雜穢，文詞綺雜，鄙猥名穢，諸讚歎詞便無此過。 ^1096c18

經　此是貪欲〔至〕是邪見果。
贊曰：意三惡也。此惡業果名各有四：一、
異熟果，為造下品十惡業道生餓鬼、中品生畜生、上品生那落迦。
人天之果並善業招。
設有別報不善業果，不名異熟，由此但說三惡趣有。
二、等流果，謂從惡趣沒，後生人中，由殺生故，
短壽多病；不與取故，乏少財物；欲邪行故，
妻不貞良；虛誑語故，多被誹謗；離間語故，
親友乖離；麁惡語故，恒聞不如意聲；雜穢語故，
言不威肅；由貪欲故，貪轉猛盛；由嗔恚故，
嗔轉猛盛；由邪見故，癡轉猛盛。
諸邪見者，癡增上故。
三、增上果，由殺生故，一切外事乏少光澤；
不與取故，多遭霜雹；欲邪行故，多諸塵坌；
虛誑語故，多諸臭穢；離間語故，高下險阻；
麁惡語故，其地鹹鹵磽确穢惡；雜穢語故，
時候乖變；貪欲故，果實尠少；嗔恚故，果味辛苦；
邪見故，果味辛苦或全無果。
四、士用果者，令相應、俱有二法增長。
或更無別體，即此三果五蘊假者之所感得，
無多別相，所以不說。
此等一一皆如《瑜伽》第五十九六十、《對法》
第七，及如經說。 ^1096c28

經　此是慳悋〔至〕是愚癡果。
贊曰：下第四段，有六句，示六蔽惡因果。
亦有三果，准前應知，隨義別配。 ^1097a20

經　此受所學〔至〕此非應作。
贊曰：下廿對，舊有九對，通諸善惡，令生欣厭。
此有三對。受所學者，初所受戒。
持別解脫者，受持戒。
或初遮戒，後是性戒。
或後是初時，初捨惡故；初是後時，領所受故。
翻上二可知。此應作者，作持之戒。
非應作者，止持之戒，或作犯之戒。 ^1097a23

經　此是瑜伽〔至〕此非障礙。
贊曰：此有三對。瑜伽者，相應觀行義。
永斷者，聖道棄之。
障礙者，障聖道法。 ^1097a29

經　此是犯罪〔至〕此是邪道。
贊曰：此有三對。出罪者，懺悔法。
雜染者，染謂煩惱等。
與染雜者，諸有漏也。 ^1097b3

經　此是善〔至〕此是過失。
贊曰：此有六對。順理益物名善。
可毀可壞名世間。
可厭可怖名罪。漏者煩惱，猶如漏舍，甚可厭惡。
有此煩惱，故名有漏。
為之言作，有所為作名為有為。
加功而得此德，名為功德。
翻上可知。 ^1097b6

經　此是有苦〔至〕此是涅槃。
贊曰：此有五對。逼迫名苦，適悅名樂。
惡法可厭，劣法可捨。
囂繁名生死。翻上可知。 ^1097b11

經　如是等法有無量門。
贊曰：此結類成。上來諸門名無量義，恐繁不述，應如理思。
餘土眾生根利易化，見光明等便能入道；
此土不然，故須丁寧一一教示。 ^1097b14

經　此土有情〔至〕令其調伏。
贊曰：下釋語言所以。
有三：一法、二喻、三合。
此法說也。 ^1097b18

經　譬 " resp=如象馬〔至〕然後調伏。
贊曰：此喻說也。舊文兩喻，加楚毒者、苦鞭捶等。 ^1097b20

經　如是此土〔至〕趣入正法。
贊曰：此合說也。誨者示也，喻者曉也。
苦切曉示，令其調伏，趣入正位。 ^1097b22

經　時彼上方〔至〕得未曾有。
贊曰：三彼讚歎。有二：初得未曾、後興讚歎。
此初也。 ^1097b25

經　皆作是言〔至〕調伏攝益。
贊曰：下興讚歎。初歎如來、後歎菩薩。
釋迦，能也，是佛之姓；牟尼，寂靜義。
能寂默於生死諸惡，故云能寂。
釋迦，姓也。瞿曇，望也，此云日炙，又名甘蔗。
如人姓盧，是鬼子盧。
此盧可重，餘盧即非。
若姓釋迦，是瞿曇釋迦，此釋迦可重，餘釋迦則非。
說此本緣，如別章說。
釋迦實德，嘆美不窮。
現為劣生，故名隱覆。
極惡眾生，故名下劣。
無聖法財，故名貧匱。
調伏斷惡，攝益與善。 ^1097b27

經　是諸菩薩〔至〕難化有情。
贊曰：此歎菩薩。忍種種勞倦者，利眾生時苦惱事也。
勝希堅牢者，眾事惱亂，不退敗也。
過外道等，名勝精進。
世間難遇，名希有。
不可退屈，名堅牢。
不可思議，策勵深也。
大悲精進，為物起也。
此精進言，通上諸義：一勝、二希、三堅牢、
四不思議、五大悲精進。 ^1097c7

經　無垢稱言〔至〕難化有情。
贊曰：四此述成。有二：初述成、後嘆勝。
此述成前讚嘆如來。 ^1097c14

經　諸菩薩眾〔至〕無量有情。
贊曰：此述成前讚嘆菩薩。 ^1097c16

經　大士當知〔至〕所得功德。
贊曰：下歎勝。有三：一標勝、二顯勝、三結勝。
此初也。此土修行諸菩薩行，忍苦精勤，
攝益弘廣，所以一生修福，勝彼一切妙香世界百千大劫。
彼界眾事，皆妙香成，故言一切。 ^1097c18

經　所以者何〔至〕之所無有。
贊曰：下顯勝。有二：初顯所由、後顯勝行。
此初文也。由修十法，濟有苦眾生，勝餘佛土。
餘佛土中無苦有情及煩惱等，亦無二乘。
故一生修，勝餘多劫。 ^1097c23

經　何等為十。
贊曰：下顯勝行。有三：初徵、次顯、後結。
此徵也。 ^1097c28

經　一以惠施〔至〕攝諸愚癡。
贊曰：此六到彼岸。
除於六蔽，以拔苦生。
餘佛土中，純行勝行，無六蔽故。 ^1098a1

經　七以說除〔至〕樂小法者。
贊曰：四輪摧於八難，普攝有情，如前已說，餘土無八難故。
以大乘法攝樂小者，餘土無小，故為殊勝。 ^1098a4

經　九以種種〔至〕一切有情。
贊曰：餘土無有未種善根，一切皆是善根熟者，故此勝餘。
餘土無有惡法有情，不須四攝。
此行四攝，攝惡有情，故勝餘土。 ^1098a7

經　是為十種修集善法。
贊曰：此結也。 ^1098a11

經　此堪忍界〔至〕之所無有。
贊曰：此結勝也。 ^1098a12

經　時彼佛土〔至〕生餘淨土。
贊曰：五問淨土之因也。
此土菩薩行前十法，住在地前，成熟幾法，
不毀此法、無傷善行？
或不毀善，無傷起惡，得住十地，後生淨土。
若已住十地，任運生淨土，不假此問也。 ^1098a13

經　無垢稱言〔至〕生餘淨土。
贊曰：六答得淨土之業。
有三：一標、二顯、三結。
此初也。 ^1098a18

經　何等為八。
贊曰：下顯。有二：初徵、後顯。
此徵也。 ^1098a20

經　一者菩薩〔至〕希望善報。
贊曰：下顯。為八。見彼於己有恩，成己菩提故。
非己於彼有益，不見大利故。
況說三事空，有希善根。 ^1098a22

經　二者菩薩〔至〕悉迴施與。
贊曰：大悲廣運，代彼受苦。
大慈廣運，迴施善根。 ^1098a25

經　三者菩薩〔至〕心無罣礙。
贊曰：怨親不二，平等濟拔，不為愛憎，心無障礙，罣者障故。 ^1098a27

經　四者菩薩〔至〕敬愛如佛。
贊曰：憍謂醉逸，縱蕩身心。
慢謂踞傲，自尊卑物。
憍有七種，謂無病憍、少年憍、長壽憍、族姓憍、
色力憍、富貴憍、多聞憍。
慢亦有七：一慢，謂於劣計己勝，或於勝計己等。
二過慢，謂於勝計己等，及於等計己勝。
三慢過慢，謂於勝計己勝。
四我慢，謂恃我高舉。
五增上慢，少得多得。
六卑慢，多分勝已，謂己少分劣。
七邪慢，已全無德，謂己有德。
昔由內憍於外生慢，故沈生死；今應除之，敬他如佛。 ^1098a29

經　五者菩薩〔至〕無疑無謗。
贊曰：昔不聞法，設聞疑謗，故沈生死；今得聽聞，應斷疑謗。 ^1098b10

經　六者菩薩〔至〕不生憍慢。
贊曰：昔妬他榮，憍慢自利，故沈生死；今於他利應無嫉妬，自利不慢。 ^1098b12

經　七者菩薩〔至〕不譏他犯。
贊曰：調伏自心，令離眾惡。
以心如猨猴難可禁制，故應調伏。
吾日三省尚為世仁，況常思過、不毀他非，非菩薩也。 ^1098b15

經　八者菩薩〔至〕菩提分法。
贊曰：於惡不放逸、於善法常求，修菩提分曾無懈癈。 ^1098b19

經　堪忍世界〔至〕生餘淨土。
贊曰：結也。 ^1098b21

經　其無垢稱〔至〕無生法忍。
贊曰：品第五段，時眾利益。
未求趣者皆同發心，已修行者得無生忍。
pin:: 
#  11 菩薩行品(六本)
菩薩行品 ^1098b22

合十一品正陳本宗分中有三：上來九品，
明菩薩境；此之一品，明菩薩行，識境方起菩薩行故。
菩薩之義，如上已釋。
行者因業，菩薩所修成佛因業，此品廣明，名菩薩行品。 ^1098b26

經　佛時猶在〔至〕皆現金色。
贊曰：品段有三，初未至菴園以現相、次至佛所以陳述、後菩薩讚請以歸還。
初中復三：初未至現相、次阿難怪問、後世尊具告。
此初也。其彼欲來，預現前相。
一變廣博，增大行故；二變嚴淨，滅煩惱故；
三變金色，顯成第一殊勝果故。 ^1098c1

經　時阿難陀〔至〕皆現金色。
贊曰：阿難怪問，不識此相，問此由誰。 ^1098c7

經　佛告具壽〔至〕現此前相。
贊曰：世尊具告。 ^1098c9

經　時無垢稱〔至〕聽受妙法。
贊曰：下第二段，至佛所以陳述。
大文有四：初平章欲至、二到已歸禮、三世尊指詰、四聞香怪問。
初中復二：初無垢平論、後吉祥答可。
此初也。佛遣來問，理合自辨，況加瞻仰而為聞法，應與大眾往佛所耶。 ^1098c10

經　妙吉祥曰〔至〕可同行矣。
贊曰：此吉祥答可。
眾生根熟，佛悲廣運，故云是時，可同行矣。 ^1098c16

經　時無垢稱〔至〕往詣佛所。
贊曰：第二到已歸禮。
有三：初掌持往詣、次到已歸禮、後佛命就座。
此初也。以神境通，令眾不起本座，并座置掌，持詣佛所。 ^1098c19

經　到已置地〔至〕儼然而立。
贊曰：到已歸禮。有三：初無垢歸禮、次菩薩歸 " resp=禮、
後大眾歸禮。此初也。
以眾置地，自禮世尊，繞已却住，儼然而立。
頂禮屈五輪以歸尊；右繞規六通而現化；
七匝滅七隨眠、得七覺分、成七清淨；向佛得一切智地、
得一無相；合掌表冥真境。
儼然而立，蒙佛垂喻。 ^1098c23

經　諸大菩薩〔至〕儼然而立。
贊曰：此菩薩歸禮。 ^1099a1

經　諸大聲聞〔至〕儼然而立。
贊曰：此大眾歸禮。
方申須敬，下座而歸。
聞法將行，故皆儼然而立。 ^1099a2

經　於是世尊〔至〕各復本座。
贊曰：下佛命就座。
初命、後座。此命也。
接來有禮，如法慰問。
將悟聖道，令各復座。 ^1099a5

經　時諸大眾〔至〕恭敬而坐。
贊曰：稟命不輕，各還本座。
表將涅槃，所以先坐，坐必臥故，臥極涅槃。 ^1099a8

經　爾時世尊〔至〕之所為乎。
贊曰：第三世尊指詰。
為四：一佛問、二彼答、三重徵、四彼述。
此初文也。無垢大士住解脫位，由此第一，名最勝智。
任運能現，名為自在。
妙用無礙，名神力為。 ^1099a11

經　舍利子言唯然已見。
贊曰：二彼答也。 ^1099a16

經　世尊復問汝起何想。
贊曰：三重徵。汝於此中起何相解？ ^1099a17

經　舍利子言起難思想。
贊曰：四彼述。有二：初標、後釋。
此標也。 ^1099a19

經　我見大士〔至〕不能述歎。
贊曰：下釋難思。有二：初說無垢難思，故云我見大士不可思議。
後說神力難思，於其作用神力功德，不能以算而數、不能以思而思。
惟亦思也，不能以言而稱、以心而量，皆是尋伺道故。
由此四義，不能陳述而歎揚耳。
舊云「非意所圖非度所測」，人非意所圖，事非度所測。
又度者，根也，人度下，不測上故。 ^1099a21

經　時阿難陀〔至〕為是誰香。
贊曰：第四聞香怪問。
有四：初阿難驚疑難、二鶖子傍通、三問住久如、四歎陳佛事。
初中有二：初阿難疑問、後世尊正答。
此疑問也。 ^1099a29

經　佛告之言〔至〕毛孔所出。
贊曰：此世尊答。 ^1099b4

經　時舍利子〔至〕亦出是香。
贊曰：二鶖子傍通。
有三：初鶖子答、二阿難問、三鶖子述。
此初也。阿難白佛，佛答菩薩毛孔所出。
鶖子不聞，說已亦有，遂自陳誠。 ^1099b5

經　阿難陀曰〔至〕何緣而有。
贊曰：二阿難問。菩薩所出，乍可修成，汝等何緣復能流出？ ^1099b9

經　舍利子言〔至〕供諸大眾。
贊曰：下鶖子述。初述食來所由、後述香馨所由。
此初也。 ^1099b11

經　其間所有〔至〕皆出是香。
贊曰：此述香馨所由。 ^1099b13

經　時阿難陀〔至〕當住久如。
贊曰：三問住久如。
有四：一問香久近、二答盡食消、三問食消久近、四答食消時分。
此初問也。香氣住身久近，時節猶如何等。 ^1099b15

經　無垢稱言〔至〕其香猶住。
贊曰：二答盡食消也。
香隨食質，食有香存。
食起香氣，食消香滅。 ^1099b19

經　阿難陀曰〔至〕當皆消滅。
贊曰：三問食消久近。 ^1099b21

經　無垢稱言〔至〕而不為患。
贊曰：四答食消時分。
有三：初總答、次別顯、後喻成。
此初也。食之勢分，亦隨世食，七日七夜住已方消。
大悲神力雖久未消而不為患，不同世食雖經七日勢盡消化而有為患。
此言七日，且隨世食多分為論，非要定爾，或增或減有不定故。
且如聲聞利根得果，有六十劫；菩薩發心證無生等，必一大阿僧祇。
若得已方消，豈只七日得聲聞果、唯經七日證無生等。
三生得果，不經七日，由此故知，且隨世食多分為論。 ^1099b23

經　具壽當知〔至〕然後乃消。
贊曰：二別顯。有二：初顯得聲聞、後顯得菩薩。
聲聞有三，此從凡得見諦。
具壽者，舊云「慧命」，呼阿難陀為具壽也。
世間有情多愛於命，聞言長壽，誰不生歡。
出家之人多愛智慧，聞言智慧，誰不生喜。
亦如俗人之愛命也，由此舊經呼為「慧命」。
壽者命也，具足世命及具出世之智慧命，
不可偏彰故命雙呼，通言具壽。
已發聲聞之心，未入見諦，食已要入，然後乃消，
極速三生、極遲六十劫。
正性離生，義如前釋。 ^1099c4

經　未離欲者〔至〕然後乃消。
贊曰：此第二從見諦得離欲。
得離欲者，不還果也。 ^1099c14

經　未解脫者〔至〕然後乃消。
贊曰：此第三從有學得無學。
心解脫者，俱解脫阿羅漢果。
得離諸欲定障解脫涅槃，八解脫故。 ^1099c16

經　諸有大乘〔至〕然後乃消。
贊曰：下顯得菩薩。
有四。此從凡夫具菩薩性，要發大心，然後消化。
義顯無性不得此食，不發心故。
雖具世間有漏五根，此利出世，故彼不得。
義顯此食至得部行獨覺，然後乃消，類聲聞故，
多不逢佛，故不說之。
類顯聲聞具種姓者，得食發心然後乃消。
此文中略，義類應有。 ^1099c19

經　已發無上〔至〕然後乃消。
贊曰：二已發心，要得初地。
無生初得在初地故。
三從初地要得八地，具足不退在八地故。
四從八地要至補處，補處乃在一生繫故。
亦應一生繫得此食已，成佛乃消。
然為一生多居知足，此食不至一生之身，故略不說。
或義應有，文略無之。 ^1099c26

經　具壽當知〔至〕然後乃消。
贊曰：三喻成也。初喻、後合。
此喻也。 ^1100a3

經　食此食者〔至〕然後乃消。
贊曰：此合也。食如藥王，惑同眾毒。
准此法喻，唯喻得道斷惑根本，不喻種姓創發心等，未斷惑故。
或復此喻通喻一切伏斷正斷，皆名除故。 ^1100a5

經　阿難陀言〔至〕作諸佛事。
贊曰：下第四段，歎陳佛事。
有二：初阿難讚歎、後佛陳佛事。
此初也。佛以利樂有情之事，故名佛事。 ^1100a9

經　佛即告言〔至〕作諸佛事。
贊曰：下陳佛事。有三：初印談佛事、二例說所餘、三佛身同異。
此初也。如是如是，印成前說，談其佛事，所致如此。 ^1100a12

經　爾時佛復〔至〕作諸佛事。
贊曰：下例說所餘。
有三：初牒無垢佛事、次顯所餘佛土、後結成勝益。
此初也。 ^1100a16

經　如是於餘〔至〕而作佛事。
贊曰。下顯所餘佛土。
 " resp=有十四" resp=種，
分四：初之十種，別別悟入；次有二種，悟入三性；
次有一種，因言悟道；後有一種，因寂證法，名為佛事。
此初五種，由觀光明或光所觸，眾苦皆除，思得智慧滅癡闇故。
見菩提樹，思覺樹生，起四無量，蔭群生故。
見諸菩薩發心修行，希同類故，如念地藏不念釋迦之類。
見佛相好，發心欣樂，厭生死身，獲大果故。
由見化人，根器方熟，知佛神用，起願樂故。 ^1100a19

經　或有佛土〔至〕而作佛事。
贊曰：此有五種。由見衣服，起慚愧故。
由見臥具，欣修四禪，起淨命故。
由見飲食，思求覺漿解脫之味，欣法食故。
由見園林，修習總持，無漏法故。
由見臺觀，欣淨土等，諸妙處故。 ^1100a29

經　或有佛土〔至〕而得調伏。
贊曰：下有二種悟入三性。
為二：初別悟入二性、後一悟入依他。
此入所執及知圓成。
由觀虛空都無性相，悟入所執生法二我體無亦爾。
由此有情調伏斷執，悟二性無，達二空理。 ^1100b5

經　或有佛土〔至〕而作佛事。
贊曰：此入依他。聞言宣說幻等十喻，非有似有，
誑惑愚夫因緣之事，便入依他。 ^1100b10

經　或有佛土〔至〕而作佛事。
贊曰：此之一種，因言悟道。
聞語宣說諸法真性，便知圓成；聞說俗相，便知依他。
既知二諦，悟所執無，唯有境相，便知所執，
名入三性，詮此三故。 ^1100b13

經　或有佛土〔至〕而作佛事。
贊曰：此後一種，因寂悟法。
由見佛土寂然漠然，無言惡、無說善，無所訶責亦無讚歎，
無所思惟、無推求諸法亦無分別戲論諸法，
無表彰、無指示，悟法性相本性寂漠，體離言路、過尋思境。
或前因言，悟世俗諦；今因寂寞，悟勝義諦。 ^1100b17

經　如是當知〔至〕亦無數量。
贊曰：下結成勝益。
有四：初顯佛事眾多、二顯動止皆益、三明眾多所以、四勸示道理。
此初也。以世界無量，佛土無邊；佛既無邊，利事無數。 ^1100b23

經　以要言之〔至〕皆名佛事。
贊曰：此顯動止皆益。
行住坐臥名威儀。
或去或住名進止。
緣領諸境名受用。
凡所起作名施為。
不獲廣說，且要言者，如是等類，一切皆令所化調伏，
調生長善伏制斷惡，是故一切皆名佛事。
如問阿難當天雨不？
知而問者，欲令餘人審諦事故。
佛知尚問，況於我等，故皆佛事。 ^1100b27

經　又諸世間〔至〕而作佛事。
贊曰：此明眾多所以。
八萬四千法門者，《賢劫經》云「時有菩薩名曰喜王，
宴坐思惟過七日已，來詣佛所，自言：『世尊！
行何三昧，速證法門？』
佛告喜王：『有三昧名了諸法本際，菩薩行已，速入八萬四千法門。』」
如從最勝光曜，乃至最後分布佛體，有三百五十。
於此一一皆行六波羅蜜，成二千一百，如彼經中一一別說彼六度相。
此復一一對治貪嗔愚癡各增及三等分，
此之四種有情心行，成八千四百。
如是一一復各對治四大種中及六無義所生過失，如是合成八萬四千。
六無義者，即六境也。
不生義利，故名無利。
由眾生機有八萬四千，所起之病亦八萬四千。
所治之病既八萬四千，能對治行亦八萬四千。
行既八萬四千，能詮法門亦八萬四千。
眾生既為四魔所嬈、八萬四千煩惱所嬈，如來即以對治彼法施作佛事。
佛事者，本治惑病，應物機故。 ^1100c5

經　汝今當知〔至〕一切佛法。
贊曰：四勸示道理。
有四：初牒示悟入、二勸除順違、三令生信樂、四釋成前義。
此初也。能知上法，名為悟入一切佛法。
悟知佛法，本利生故，能詮所詮、能治所治、
能生所生，不過如前所說法故。 ^1100c23

經　若諸菩薩〔至〕不生憂恚。
贊曰：二勸除順違。
見淨土之順已，勿生歡喜而起貪著。
見穢土之違已，勿生憂惱而起嗔恚。
淨之與穢，俱利樂故。 ^1100c28

經　於諸佛所〔至〕歎未會有。
贊曰：三令生信樂也。
勿起下劣，當生上品信樂欲等。 ^1101a3

經　諸佛世尊〔至〕差別佛土。
贊曰：釋成前義。十方諸佛功德皆同，由得真如平等性故。
又初地上得三平等：一佛、二菩薩、三一切有情。
佛身功德均、菩薩二行均、眾生大悲均，空無實我均故。
又得十種平等性故，一證得諸法增上喜愛、
二違離異相非相、三領受一切緣起、四弘濟大慈、
五無待大悲、六隨諸眾生所樂示現、七一切有情敬受所說、
八世間寂靜皆同一味、九世間苦樂皆同一味、十修殖無量功德究竟。
由證真如及三十平等，故佛功德一切平等，勿生憂喜貪嗔違順。
但為眾生現土淨穢，非法不平土有好惡，本同末異故。 ^1101a5

經　汝今當知〔至〕都無差別。
贊曰：自下第三，佛身同異、國土同異，便說身故。
大文有二：初舉喻顯同異所由、後廣法說平等之相。
初中有二：初喻、後法。
此喻也。雖所依地勝劣不同，金銀淨穢相有異故，而上虛空都無差別。 ^1101a17

經　如是當知〔至〕都無差別。
贊曰：應物現身種種不同，合前所依地有勝劣。
無礙智慧究竟無盡、圓滿無缺都無差別，合上虛空無盡亦無缺。
福慧似彼，故以為喻。
他受用身及變化身，為物現故有種種異，
自受用身一切平等，由證真如等法身故。 ^1101a22

經　汝今當知〔至〕悉皆平等。
贊曰：下廣法說平等之相。
文有其四：初佛德平等、二名號平等、三讚歎深達、四阿難謙退。
初復有二：初標、後顯。
此標也。 ^1101a28

經　所謂最上〔至〕不共佛法。
贊曰：下顯平等。最上者，第一故。
周圓者，遍十方。無極者，後無盡。
此三句通下諸別句，一一皆通下諸句故。
下別句中，初別明內德、次別明外德、後雙顯二德。
此初。有九：一形量色、二威光、三相好、四族姓、
五尊貴、六清淨五蘊、七諸力、八無畏、九不共佛法。
此九皆最上周圓無極故。
初五身等，後四德等。 ^1101b3

經　大慈大悲〔至〕威儀所行。
贊曰：此別明外德。
有七：一大慈、二大悲、三大喜、四大捨、五利益、
六安樂、七威儀所行。
四無量者，凡聖三乘，通有漏無漏，通假實想，唯觀欲色不通無色。
此言大者，唯聖非凡，唯大非小，唯無漏非有漏，
唯實相觀非假想，通緣三界。
唯佛所起，境大、行大、利樂大故，別標大名。
利益攝善，安樂離惡。
利益離苦，安樂與樂。
如是等門，有十義別，如《唯識疏》。
威儀者，行住坐臥，利益方便。
所行者，佛所行處，謂遊化境。 ^1101b11

經　正行壽量〔至〕悉皆平等。
贊曰：下雙顯二德。
有六：一正，行三業也。
二壽量，隨眾生略無盡期故。
三說法，四度脫，令離苦。
五成就，令得離果。
上明內身。六明淨土。
如是一切悉皆平等。
由謂往因，時分遇緣，精懃意樂，證真法性，三十平等皆平等故。
今得果時，內外二法、內身外土，一切無別。 ^1101b21

經　以諸如來〔至〕名為佛陀。
贊曰：二名號平等也。
以諸佛法最上周圓究竟無盡，無盡即無極，
三義等故，其名亦同。
一同名，三藐三佛陀，謂正等覺。
初三者正也，藐者等也，又三正也，佛陀覺者也。
應云正覺者、等覺者、正覺者，合名正等覺者。
初正覺者，異凡夫，凡夫耶覺故。
次等覺者，異二乘，二乘唯知生空無我，偏覺法故。
後正覺者，簡異菩薩，菩薩雖正覺等覺，未正圓滿覺諸法故。
兩正名同，合名正等覺。
二同名達他揭多，此云如來。
《涅槃經》云「如過去諸佛所行妙行三十七品十一空等，
來至涅槃，故名如來。
如他修行，如他證理，來證涅槃，故名如來。」
佛陀，覺者，具一切智、一切種智，能自開覺亦能開覺一切有情，
如睡夢覺、如蓮花開。
自覺覺他覺行圓滿，故名佛陀。
佛有十號，但舉三者，正等覺智德也，覺諸法故；
如來，斷德也，斷諸煩惱，顯真理斷，故名斷德；
佛陀，恩德也，覺悟他故。
又三最勝，所以偏彰。 ^1101b28

經　汝今當知〔至〕亦不能盡。
贊曰：三讚歎深遠。
有四：初略總顯說法難窮、次設指陳聽聞難盡、
三顯諸佛方能了說、四總結成德辨難思。
此初也。 ^1101c18

經　假使三千〔至〕亦不能盡。
贊曰：此設指陳聽聞難盡。
念者，明記。總持者，聞文義持。
多聞者，廣聞三藏，久積聞故。 ^1101c22

經　此正等覺〔至〕唯除諸佛。
贊曰：此顯諸佛方能了說，除佛非餘所能究竟說了三義。
宣揚者，言說也。決擇者，慧了也。 ^1101c25

經　如是當知〔至〕不可思議。
贊曰：此總結成德辨難思。
功德既無量，妙辨亦難思。
菩提無量，故能決擇。
妙辨難思，故能宣說。 ^1101c28

經　說是語已〔至〕多聞第一。
贊曰：四阿難謙退。
初謙退、後佛止。此初也。
於此三義：久聽不知、昔號多聞、今成少識。
故今謙退，不敢福第一。 ^1102a2

經　佛便告曰〔至〕非於菩薩。
贊曰：佛止。有三：初會昔名多聞第一、次總止之不應高測、後校量勝劣。
此初也。 ^1102a5

經　汝今且止〔至〕無能測者。
贊曰：此總止之不應高測，結喻顯成不聽高測。
文可知也。 ^1102a8

經　汝等聲聞〔至〕亦不能及。
贊曰：此量勝劣。汝勿輒思菩薩所有一切境界，
下測上位，根地人度悉有異故。
其無垢稱，於一食前，請座設食、屏室納賓，如上所陳。
所現神力，二乘乃於百千劫作所不能及。
解脫菩薩既非餘境，不可校量神通境故。 ^1102a10

經　時彼上方〔至〕捨離是心。
贊曰：下品第三段，菩薩讚請以歸還。
有三：初讚悔請法、次佛為廣說、後歡喜供養讚德而還。
初中有二：初讚悔、後請法。
初中復二：初標、後釋。
此初也。本在香城，見穢下想。
今聞妙理，生悔愧心。
本謂釋迦身卑土穢，生下劣想，謂下劣於妙香佛界。
何知今者佛身內德及實淨土本來平等，為有情現身土不同。
故悔前心，而生後愧。 ^1102a16

經。所以者何〔至〕示現佛土。
贊曰：此釋前標所悔愧事。
佛境難思，為有情故。
我時不測，故有悔心。
如如有情者，有情意樂非唯一故。
如是如是者，佛利樂事亦非一故。
隨彼有情種種所樂，佛乃為現種種身土。
我先不知，故生下劣；今知是已，故生悔愧。 ^1102a25

經　唯然世尊〔至〕常念如來。
贊曰：此請法也。覩物思人，在俗常意。
況聞妙法，不念如來？ ^1102b2

經　說是語已〔至〕當勤修學。
贊曰：下佛為廣說。
有二：初總 " resp=、後別。
此總也。解脫法者，即無為理。
無漏諸法，離諸煩惱，名為解脫。
門者教也，教能顯義，名之為門。 ^1102b4

經　云何名為有盡無盡。
贊曰：下別。有三：初釋二義令不盡不住、
次廣說二不盡不住、後結成二不盡不住勸勤修學。
初復有三：初問、次顯、後勸令不盡不住。
此初也。 ^1102b8

經　言有盡者〔至〕無生滅法。
贊曰：此釋二相。盡有二義：一剎那盡滅、二後終盡滅。
有為有盡，無為無之。 ^1102b12

經　菩薩不應〔至〕住於無為。
贊曰：此勸彼令不盡有為不住無為。
令不盡者，滅盡有為而更不起。
以諸菩薩常修有為行，故名不應盡其有為。
不究竟住無為涅槃，常殖生死化眾生故，此顯不盡涅槃之道。
或離二邊，顯中道義。 ^1102b15

經　云何菩薩不盡有為。
贊曰：下廣說二不盡不住。
有三：初別明不盡有為、次別明不住無為。
後二相對，雙辨二種。
初中復三：初問、次答、後結。
此問也。 ^1102b21

經　謂諸菩薩〔至〕不捨大悲。
贊曰：次答。有二：初明不盡之意、後明不盡之相。
此初也。何故不盡滅有為而更起作？
以諸菩薩不棄慈悲，常於生死化眾生故。
不棄慈悲，通下諸句。
由不棄二，故有下事。 ^1102b25

經　曾所生起〔至〕而不暫忘。
贊曰：下明不盡之相。
今有五十五句，舊經但有五十句。
此初句也。於得一切智之心增上意樂，寶重勿忘。
此等諸位，不應別配，但可總釋。
或此諸行，皆唯十地，不棄慈悲，皆言大故。
增上意樂，名曾生故。
若在地前，其增上意，正在其位，不名曾故。
由此故知唯說十地。 ^1102c1

經　成熟有情〔至〕終無厭足。
贊曰：此有四句。一利生無倦、二不棄攝事、
三護持正法、四於善無厭。 ^1102c8

經　常樂安立〔至〕而無怖畏。
贊曰：此有五句。一凡所修善常修迴向。
二求法無懈。三演法不捲、捲謂捲縮。
一向施故，不捲縮惜。
四瞻供諸佛。五生死不畏。
上已十句。 ^1102c11

經　雖遇興衰〔至〕能不耽染。
贊曰：此有五句。一八風不動、興衰不欣慼；
二不輕未學，後可過己故；三己學敬愛；
四於煩惱所雜一切有漏，能如理思，不隨增長；五於涅槃樂能不耽染。 ^1102c15

經　於己樂事〔至〕生善友想。
贊曰：此有五句。一己樂不著；二他樂不嫉；
三不味諸禪；四雖遊三界五趣四生而行化導，
如遊宮苑，甚生歡喜，不為厭離；五見求來者，
生善友想，成我菩提之大業故。
二十句已。 ^1102c20

經　捨諸所有〔至〕不令究竟。
贊曰：此有五句。一好捨無悋；二於智迴向；
三救護犯禁；四速滿諸度重如父母；五於三十七品如世翼從助成聖道，
不同二乘，修令究竟。 ^1102c25

經　於諸善法〔至〕無礙大施。
贊曰：此有五句。一常勤修善。
二樂嚴佛土。三欣讚佛土。
四速成佛土，舊經此三合而為一，明佛土故。
五為滿相好，修無礙施。
三十句也。 ^1102c29

經　為身語心〔至〕忿恨煩惱。
贊曰：此有二句。一持戒嚴三業、二堪忍固身心。
舊云「意而有勇」。 ^1103a4

經　為令所修〔至〕般若刀杖。
贊曰：此有三句。一流轉滿所修，舊云「生死無數劫」，文少意異。
將新解之，然此句居前，前句居後。
二聽法堅自心。三修慧害煩惱。
般若如刀杖，禦害煩惱諸怨賊故。
上六六度。 ^1103a7

經　為欲荷〔至〕善巧化智。
贊曰。此有三句。一遍知三科荷有情，智慧故能度有情，
知唯有法可能化度，故名荷擔。
二精進降魔，魔謂四魔，此四即軍。
或軍有十，如龍樹說：欲為汝初軍、憂愁為第二、
飢渴第三軍、渴愛為第四、睡眠第五軍、
怖畏為第六、疑悔第七軍、嗔恚為第八、
利養虛稱九、自高蔑人十。
如是等軍眾，厭沒出家人。
我以禪智力，破汝等諸軍，得成於佛道，度脫一切人。
三離慢求於巧化道智。
為護正法，不自貢高，善求利他之智，於佛正法能為護持。
舊云「常求無念實相智慧」，無所思念無漏正智，
名為無念，非無心念。 ^1103a12

經　為諸世間〔至〕一切世界。
贊曰：此有二句。一常有小欲不多求，知足不更求，
修行八大人覺等故，欲令世間愛重自身受我化故。
若性多求，得已更求，世便不重，不受自化。
二雖順世間，世法不染。
四十句已。 ^1103a24

經　於諸威儀〔至〕正念總持。
贊曰：此有三句。一示現殺等，一切所作而守威儀；
二發通起慧，利樂有情；三持所聞法，為起慧念。 ^1103a29

經　發生諸根〔至〕常無擁滯。
贊曰：此有二句。一發生諸根勝劣妙智，
為斷疑惑，應根說故；二證無礙辨，演法無擁。 ^1103b3

經　為受人天〔至〕四無量智。
贊曰：此有二句。一修十善，為受喜樂；二修四無量，開梵天路。
生梵天者，修四無量，無量乃是梵天因路。
令修無量，名開彼路，不必生於梵天處故。 ^1103b6

經　為得諸佛〔至〕心無染滯。
贊曰：此有三句。一為得佛聲，勸他說法，
隨喜他善讚言善哉；二為得佛威儀，修靜三業；
三為所修勝，於法無染。
五十句已。 ^1103b10

經　為善調御〔至〕勸眾生學。
贊曰：此有一句。勸學大乘，調御菩薩。 ^1103b14

經　為不失壞〔至〕種種大願。
贊曰：此有二句。一恒不放逸，功德不失；
二常修妙願，善根增進，願所策故。 ^1103b16

經　為欲莊嚴〔至〕善巧方便。
贊曰：此有二句。一修善根莊嚴佛土；二修善巧所修無盡，
迴向佛智，故善無窮。
不爾，所修受果盡故。
此五句已。舊經中，前佛土闕二，及闕此後三，故唯五十句。 ^1103b19

經　諸善男子〔至〕不盡有為。
贊曰：此第三結。 ^1103b24

經　云何菩薩不住無為。
贊曰：下第二解不住無為。
有三：初問、次答、後結。
此問也。 ^1103b25

經　謂諸菩薩〔至〕不樂作證。
贊曰：下答。有二十一句，舊有十九句。
亦通所修，不須別配凡聖位次。
此有三句。行者緣覺，證者冥會，雖流此三，智不畢竟。
專冥會三，不同二乘住彼三中。
此中三境皆取無為，不是畢竟證於無為，名為不住。 ^1103b27

經　雖行無作〔至〕故意受生。
贊曰：此有三句。作謂造作，因緣和合之所作故。
體即有為，雖行無為無作之法，不樂作證。
雖觀有為，後終滅盡。
無常真如，於善不厭。
雖觀苦理，故意受生，利樂一切。
大乘無常苦空無我理，如前〈聲聞品〉中已說。 ^1103c4

經　雖樂觀察〔至〕厭患身心。
贊曰：此有四句。觀自身無我，不厭身故，不入涅槃。
觀他無有情，化他無倦。
雖觀涅槃，而不畢竟永入寂滅，化眾生故。
雖觀真如，遠離苦身，而得安樂不厭身心，
願安樂不厭身心，願盡生死度有情故。 ^1103c10

經　雖樂觀察〔至〕利眾生事。
贊曰：此有二句。阿賴耶者，雖具三藏，今取能執藏。
無阿賴耶，是無能執藏義。
雖無能執藏體，亦有能藏之法。
即清白法藏大乘教也。
經十德中，第八清淨、第九鮮白。
清淨者，自性解脫故。
其所說法，一剎那中亦無過失，離三毒根、
離諸繫縛，故性解脫，非有三毒而起說故。
鮮白者，相續解脫故。
非唯一念無其過失，相續說之亦離諸過。
又前清淨，法體離過，此中鮮白，能令學者身亦鮮白。
雖觀生死永盡，無能執藏之體、不棄清白之教，以化眾生。
雖觀無生之理，常行荷負利眾生事。 ^1103c16

經　雖觀無漏〔至〕不捨大悲。
贊曰：此有三句。雖觀無漏無為，還順有漏流轉。
行者運動起作之義，無行即無為。
雖觀無行，常行利樂。
雖觀內外無我之理，不捨大悲，拔有情苦。 ^1103c28

經　雖觀無生〔至〕所修智慧。
贊曰：此有三句。雖因同二乘觀無生理，不隨二乘之正位。
雖觀空寂，而不空寂所修福德。
雖觀遠離，不遠智慧。 ^1104a3

經　雖觀諸法〔至〕安立佛種。
贊曰：此有三句。雖觀有為無實之理、真如法性，
常安住圓滿，思惟無惙。
雖觀諸法無主真如，求自然智精勤匪懈。
有標幟者，諸有為也，如王以旗而為標幟。
且諸有為有能相所相，以能相四相為能標幟，一切所相諸有為法為所標幟。
無為無此，名無標幟。
雖觀此無為，而於了義教中聽聞正法、安立佛種。
以上諸句所言觀者，皆觀無為。
所言而者，皆是不住。 ^1104a7

經　諸善男子〔至〕不住無為。
贊曰：第三結也。 ^1104a16

經　又善男子〔至〕不盡有為。
贊曰：下第三段，以二相對雙辨二種。
有十六對，舊經有四對。
此有二對。修有為福，受勝生死；不住無為，
修智資糧，拔眾生苦，求大菩提，故不盡有為。
若住無為，盡於有為，便成二乘，永入寂滅。
自利非他，是下文意。
一切當知，若不住無為，不盡有為，不同二乘永入寂滅，能成二利。
與樂無缺，不住無為；大悲利物，不盡有為。 ^1104a17

經　利益安樂〔至〕不盡有為。
贊曰：此有二對。利生無替，不住無為；圓成佛法，不盡有為。
成滿佛身，不住無為；得無畏等，不盡有為。 ^1104a25

經　方便善巧〔至〕不盡有為。
贊曰：此有二對。善巧化生，不住無為；妙智常觀，不盡有為。
修報化等佛土圓滿，不住無為；佛之報身常住無盡，不盡有為。 ^1104a28

經　常作饒益〔至〕不盡有為。
贊曰：此有二對。常益有情，不住無為；受法無廢，不盡有為。
善根無盡，不住無為；善根不壞，不盡有為。
由善根力，持身功德皆不斷壞，不盡有為。 ^1104b3

經　為欲成滿〔至〕不盡有為。
贊曰：此有二對。成願利生，不住無為；不希永入於畢竟滅，不盡有為。
圓意善淨進行利他，不住無為；上意神淨自利無盡，不盡有為。 ^1104b7

經　恒常遊戲〔至〕不盡有為。
贊曰：此有二對。五通利物，不住無為；善圓佛智，
善滿六通，究竟無盡，不盡有為。
諸度自利圓滿，不住無為；本思利他未滿，不盡有為。 ^1104b11

經　集法財寶〔至〕不盡有為。
贊曰：此有二對。法財無厭，不住無為；不樂二乘少法，
唯示大乘廣法，不盡有為。
誓願無退，恒度有情，不住無為；誓願圓滿，
無休息故，不盡有為。 ^1104b15

經　積集一切〔至〕不盡有為。
贊曰：此有二對。集妙法藥不息，不住無為；
隨病授藥無休，不盡有為。
知眾生病能外用故，不住無為；能息眾病永不休息，不盡有為。 ^1104b19

經　諸善男子〔至〕精勤修學。
贊曰：此結成二不盡不住。 ^1104b23

經　爾時一切〔至〕身心踊躍。
贊曰：自下第三，歡喜供養讚德而還。
有三：初聞法歡喜、次花香供養、後讚禮而還。
此初也。聞法開發曾未悟者，勸勵已悟諸菩薩心，
故大歡喜，身心踊躍。 ^1104b25

經　以無量種〔至〕深沒於膝。
贊曰：此花香供養。
有二：初供養三尊、後散遍世界。
如文可知。有法之處，如佛塔廟，理須供養。
況表佛土本所唯淨，亦表有情滅煩惱惡，故覆於地。
足可修行法性等益，故深沒膝。 ^1104b29

經　時諸菩薩〔至〕便往彼國。
贊曰：此讚禮而還。
身業歸故頂禮，語業歸故稱讚。
利益既周，故須還國。
說無垢稱經贊卷第六〔本〕第六末說無垢稱經贊卷第六
〔末〕
pin:: 
#  12 觀如來品(六末)
觀如來品 ^1104c5

合十一品正陳本宗分中分三：初九品明菩薩境，
次上一品明菩薩行，此之一品明菩薩果，修行當必成大果故。
如來之名，已如前釋。
觀者察，智見照察，名之為觀。
恐修妙行者執有實如來，不解正觀二身差別，
今教正觀，求證作佛。
因無垢之來意，陳如來之妙體，此品廣明，名觀如來品。 ^1104c14

經　爾時世尊〔至〕觀如來乎。
贊曰：佛身有二，一實、二權。
由此二種，品段有二：初如來發問，明觀法身如來，
或兼自受用身，「證會一切智智」下，明自受用身，
俱實身故；後鶖子發問，因見無動佛事，
明觀他受用身，兼顯釋迦居雜穢土是化身佛，俱權身故。
下鶖子歎無垢稱言：「乃能捨彼清淨佛土，而來樂此多雜穢土。」
故知無動是他受用，釋迦為化身。
諸佛之身不過實權，此觀如來一切皆具，
但以釋迦權化，隨事因鑒。
法報二身，理幽頗曉，寄此發問，明觀如來，非唯觀釋迦之化身也。
《佛地論》云「佛身有二：一法身、二生身。
真如法身及自受用身，俱名法身，實功德法所集成故。
他受用佛及化身佛，俱名生身，非實德故。」
由此科文准彼為二。
初文有二：初問、後答。
此初也。牒先來意，為觀如來。
汝於如來云何觀耶？
為觀權相、為觀實身？ ^1104c21

經　無垢稱言〔至〕如是而觀。
贊曰：下答。有三：初總標、次別釋、後結正。
此初也。空理義云：釋迦之身，權形世俗，
有相可見；真佛之體，諸法性空，無形無相，都不可見。
今觀真佛，故言我觀都無見也。
《般若經》云「若以色見我、以音聲尋我，彼生履邪路，不能當見我。」
故觀如來，都無所見。
應理義云：法身真理，無相無形，自受用身雖是五蘊，
微細殊妙，十地菩薩尚不能知，況餘下位。
體充法界，亦不可以色心形相而可取之，
亦都無見，故此總答如是而觀。
舊云「如自觀身實相，觀佛亦然。」
實相即真如，與新稍別，唯得作法身一解。 ^1105a9

經　何以故〔至〕現在不住。
贊曰：下別釋也。空理義云：下觀真身。
有二：初略釋、後廣釋。
此略釋也。依俗化形，從於過去前際修來，
往於未來後際化導，現在出世住教眾生，可有所見。
真諦無形，性本空故，都無三世來往現住，如何可見？
故觀如來，都無所見。
《般若》又云「彼如來妙體，即導師法身，彼體不可見，彼識不能識。」
應理義云：下釋，有二：初至「蕭然解脫」，明觀法身。
後「證會」已下，明觀自受用身。
初中有二：初略、後廣。
此略也。何故觀法身都無所見？
非三世故。三世攝者，可有見故。 ^1105a21

經　所以者何〔至〕其性非識。
贊曰：空理義云，下廣釋觀真身，永離一切世俗眾相，
雖有種種文句不同，意論真身離眾相也。
雜蘊性空，然非一向，故觀蘊外真性非識。
應理義云：下廣法身，文合有六：一離五蘊相、
二異三有身、三順出世道、四遣法非法、
五同真超俗、六離繫解脫。
此初文也。五蘊真如是佛法身，故觀蘊如非即五蘊。
故《般若》云「以色見我、音聲求我，是行邪道，不 " resp=見如來。」
如來妙體即法身佛，體不可見、識不能知。
然《涅槃》等云「捨無常色，獲得常色，受想行識，
亦復如是」者，是報身佛，故不相違。
舊經云「不觀色、不觀色如、不觀色性」者，
依空理義云：聲謂有相，如謂空相，性謂因緣，
色屬因緣，都無自性。
依應理義云：聲謂依他，如謂圓成，性謂所執。
此三依詮，法身廢詮，故皆不觀。
雖作此解違新翻文，義可同也。 ^1105b3

經　不住四界〔至〕遠離三垢。
贊曰：二異三有身。
有六：一不住四界地水火風，非四成故。
二同虛空界，無所罣礙，唯以虛空為譬喻故。
三非內六處，起性自常故。
舊曰「六入無積」，非積六塵為自性故。
四超世六根路，正智所證故。
五不雜三界，純無漏故。
六遠離三垢，遠貪嗔癡垢，為自體故。 ^1105b20

經　順三解脫〔至〕無障礙障。
贊曰：三順出世道。
有三：一順三解脫，三解脫體，謂空無相無願。
法身乃是妙智之境，順能緣之正智也。
二隨明者，宿命、天眼、漏盡三智，斷三際愚，
照洞三世，故名三明。
至者到也。到三明者，謂菩提智、佛之法身，隨順能到之三明也。
此真如體，非是無漏慧明而稱為明，慧真性故釋明義。
非能到而稱到，體是所到，能到性故釋至義。
三至一切法無障礙際，此真如性到一切法，
或智障品無障無礙，極邊際故。 ^1105b27

經　實際非際〔至〕其性俱離。
贊曰：四遣法非法。
有四十七句，舊有二十九句。
此有三句。此中諸句一向遮執，但是言說、
但是分別，一切皆非法身本性，言說分別不稱理故。
今為遮此，故言非也。
且如初句雖是實際，非是名言及分別際。
二真如亦爾，非定真如。
三故常無所住，亦非能緣智，故不相應，
時等依等處等事等名相應故，亦俱離真如境與智也。 ^1105c8

經　非因所生〔至〕非異能初。
贊曰：此有六句。一非因緣起、二非有無相、
三非自他相、四非一異、五非所相、六非能相。
因親唯因緣，緣疎餘三緣。
所相者所表，能相者能表，此二皆有即離同異，一切皆非。
舊云不一相，空；不異相，有也。
不自相，自相。不他相，共相。
非無相，遣相也。非取相，取相也。 ^1105c16

經　非此岸〔至〕無住無去。
贊曰：此有九句。三去及來，合為一故。
此岸謂生死，彼岸謂涅槃，中流謂煩惱。
非俱者，非亦內外。
非不俱者，非非內非非外也。
舊云「而化眾生，觀於寂滅而不永滅」，云而非眾生觀應寂滅，
非永滅也。非是法身而能化也，不此彼體也。
不以此彼者，不以此彼而可顯示，不可世智知、不可以分別心識。 ^1105c23

經　無名無相〔至〕無少義可說。
贊曰：此有七句。名謂能詮，相謂所詮。
不住色蘊有分身中，亦不離此。
無少體可以指示，無少義理可為他說。 ^1106a2

經　無施無慳〔至〕無慧無愚。
贊曰：此有六句，六度六蔽各各對故。 ^1106a6

經　無諦無妄〔至〕非所取。
贊曰：此有八句，諦實妄虛也。
一切語言施為造作，普皆斷惑。 ^1106a8

經　非相〔至〕平等平等。
贊曰：此有六句。非相狀、非不相狀，非為作、非不為作。
體無算數、離諸算數，體無障礙。
前後相似平等，前如後，前平等；後如前，後平等。 ^1106a10

經　同真實際〔至〕無覺無知。
贊曰：五同真超俗。
初二句同真、下七句超俗。
實際者，無分別智，無到所緣，法身同彼。
法界者，諸功德法性，法身等彼，義等體故。
此二句同真。能稱者能說，所稱者所說。
諸稱性者，能所說性。
量謂籌量，三義亦爾。 ^1106a14

經　離諸繫縛蕭然解脫。
贊曰：六離繫解脫。
不為物物，名法身也。 ^1106a20

經　證會一切〔至〕周遍一切。
贊曰：下觀自受用身，合有十七句。
初四句，明報身體；後十三句，離法執著。
此初也。能緣正智，能證會此，而成一切智及一切種智。
心境兩冥，理與神會，故言平等。
獲得有情無二本性，本性真如無差別故。
或此悲智，等緣有情無有二故。
逮者及到。到一切法無差別性，即此心智，
佛之菩提自受用身，周遍一切無所不在，等真如故。
舊云「等諸智」，得一切智智，諸佛皆等。
同眾生者，觀諸眾生無二，真性同故。 ^1106a22

經　無罪無 #CB00985;
〔至〕無起無盡。
贊曰：下有十三句，離諸執著。
此有七句。罪謂苦果，可毀厭故。
愆謂業惑，甚過失故。
濁謂三業，依止外道顛倒見生。
聖教對治，不信混濁之所攝故。
穢謂三業，能污相續，依此發生如是障業。
又損滅見所攝增惡清淨所立法義名穢。
薩迦耶見所攝障真無我見義名濁。
一切無礙，亦無執著，離三分別及七分別八分別等。
無物之所作、無物之所生，此遮自然等作之與生，
亦遮有實諸法作生，亦無虛實及實起盡。
或復無趣生起，亦無諸起盡。 ^1106b3

經　無曾無當〔至〕所不能說。
贊曰：此有六句。無實過未，故無曾當。
無五怖、無漏染，八風不動，故無憂喜。
已到究竟，故無欣厭。
二三七等，分別不緣，唯智能證。
言不可說，無言能證，性是依他，亦離諸著。 ^1106b14

經　世尊如來〔至〕名為邪觀。
贊曰：此結正。此觀法報二種真身，名為正觀，權為真及邪觀故。 ^1106b19

經　爾時舍利子〔至〕堪忍世界。
贊曰：下第二段，鶖子發問。
因見無動佛，修觀他受用身，兼顯釋迦居雜穢土是化身佛。
俱權身中有四：初鶖子發問、二如來廣答、
三欣見妙喜、四鶖子讚揚。
此初問也。不但鶖子未識來由，亦寄此徵以彰他報。
天女既言本住，問往不問所從；淨名既為物生，問來而不問往。 ^1106b22

經　世尊告曰汝應問彼。
贊曰：下如來廣答。
有二：初推答以顯理、後自答以彰事。
舊云「問維摩詰」，無問佛文。
下佛自陳，又無問處，極成乖角。
初中有二：初推問、後問彼。
此初也。鶖子問事從何處來，故佛自陳事跡而答。
因今訪問，得悟深理，故推問也。 ^1106b29

經　時舍利子〔至〕來生此土。
贊曰：下問彼。有八：一正問、二返詰、三正答、
四責徵、五正答、六引問、七印可、八陳正。
此初也。 ^1106c6

經　無垢稱言〔至〕可沒生乎。
贊曰：二返詰也。若應遍知，滅應作證。
舉有漏無漏之異，正證理時，而為問也。 ^1106c9

經　舍利子言〔至〕可沒生也。
贊曰：三正答也。正證入理，無少沒生。 ^1106c12

經　無垢稱言〔至〕來生此土。
贊曰：四責徵。有二：一責先徵、二更徵責。
此初也。 ^1106c14

經　又舍利子〔至〕而來生此。
贊曰：更徵責也。上以理窮，理無沒生。
下以事詰，事無沒生。 ^1106c16

經　舍利子言〔至〕有沒生也。
贊曰：五正答也。化既非真，故無生沒。 ^1106c18

經　無垢稱言〔至〕如幻化耶。
贊曰：六引問。引教為問，以徵義宗。 ^1106c20

經　舍利子言如是如是。
贊曰：七印可也。 ^1106c22

經　無垢稱言〔至〕來生此土。
贊曰：八陳正。前以理等已無沒生，今以事齊何須發問？
有二：初直例、後顯示。
此初也。 ^1106c23

經　又舍利子〔至〕諸行續相。
贊曰：下顯示。有二：初別解沒生之相、後正釋之。
今言沒者，有為諸行死斷滅相。
生 " resp=者，諸行相續之相。
體非常斷，似彼二相，故名沒生。 ^1106c26

經　菩薩雖沒〔至〕惡法行相。
贊曰：此正釋之。雖示有沒，不斷善行，無斷相也。
雖示有生，不續惡行，無常相也。
此沒生無斷常相。 ^1107a1

經　爾時世尊〔至〕來生此界。
贊曰；下自答以彰事。
有三：初佛指告、次鶖子讚揚、後無垢問答。
此初也。東方世界，名曰妙喜，種種莊嚴見生喜故。
佛號阿閦，此云無動。
八風不擾、四魔不侵，常安不變，故云無動。
為度眾生，此從彼生。 ^1107a4

經　舍利子言〔至〕多雜穢處。
贊曰：此鶖子讚揚。
彼他報土，故言清淨。
此變化土，故言雜穢。 ^1107a10

經　無垢稱曰〔至〕樂相雜住。
贊曰：下無垢稱問答。
有五。此無垢問。 ^1107a12

經　舍利子言〔至〕眾冥都息。
贊曰：二鶖子答。明生暗滅，故不樂雜，意顯菩薩實不樂與惡生同住。 ^1107a14

經　無垢稱言〔至〕行瞻部州。
贊曰：三無垢問。為釋疑云：若不樂雜，何故菩薩來生此耶？
故為此問。 ^1107a17

經　舍利子言〔至〕作照明故。
贊曰：四鶖子答。 ^1107a20

經　無垢稱曰〔至〕煩惱暗耳。
贊曰：五無垢稱釋。
文顯義易，故不重解。 ^1107a21

經　爾時大眾〔至〕聲聞等眾。
贊曰：下第三段，欣見妙喜。
有七：一眾咸希見、二佛命現之、三無垢思惟、
四正起神力、五世尊問勸、六人天獲益、七事畢還處。
此初有三：一希見土、二希見法主、三希見徒眾。
如文可知。 ^1107a23

經　佛知眾會〔至〕令所願滿。
贊曰：二佛命現。何故如來不現令見，命無垢現？
欲顯居士助佛化者，尚示神通，況如來耶。
又彼本土，令其自現，何假佛耶。
又何簡自他，宜現便得。
又欲顯菩薩皆生淨土，必有他受用身，
知釋迦身為他權化，故令彼現，理亦無違。 ^1107a28

經　時無垢稱〔至〕男女大小。
贊曰：三無垢思惟。
有三：一思移世間器有情界、二思移出世佛利樂事、三思移大千示諸大眾。
此初文也。王都已前妙喜器界，菩薩聲聞男女大小彼有情界。 ^1107b5

經　乃至廣說〔至〕海會大眾。
贊曰：二思移出世佛利樂事。
有二：一思移佛及大眾、二思移於佛事。
此初。有三：一移如來、二移覺樹、三移海眾。
眾會無邊，猶如海故。 ^1107b10

經　諸寶蓮華〔至〕作佛事者。
贊曰：下思移佛事。
有二：一移華、二移階。
此移華也。十方佛國欲作佛事，先以蓮華或寄或散。
如說般若，隨其近遠，十方世界皆寄蓮華，與釋迦佛而作佛事。
法華化佛，寄華亦爾。
彼淨土中有此蓮華，故今移取。 ^1107b14

經　三道寶階〔至〕寶階而上。
贊曰：二移階道。釋迦寶階，天帝使作。
無動寶階，從地涌出。
釋迦騰空往於忉利，三月坐夏，為報母恩。
末夏將歸，天帝使大力鬼神為佛而作寶階，
中道黃金、左道馬惱、右道水精，故名三道。
彼土寶階，為令人天往來有為，故從地踴，亦不相違。
天下人間，為見佛聞法；人上天處，為觀天帝宮城園苑，故須寶階。
十方佛事，各不同故。
彼雖淨土，亦現有彼輪圍山等。
如極樂佛，亦有王城、父母妻子、魔王調達種種等故。 ^1107b20

經　如是清淨〔至〕示諸大眾。
贊曰：三思移大千示諸大眾。
下從水際，不取金風，留所依故。
至色究竟，不取無色，無形器故。
西方取華，以繩之貫，為髣嚴飾。
持彼置手，相亦類之。 ^1107c2

經　其無垢稱〔至〕入此界中。
贊曰：四正起佛力。
有四：初正起神通、二有緣驚問、三無緣不達、四彼此無違。
此初也。 ^1107c6

經　彼土聲聞〔至〕救護我等。
贊曰：二有緣驚問。
有二：初問、後答。此問也。
得天眼者方覩界移，故言：「善逝！
救我護我。」 ^1107c9

經　時無動佛〔至〕非我所能。
贊曰：是彼佛答，顯此菩薩有大威神，方便推言非我所能，豈佛不能起此神力。
由此經言為化眾生方便告也。 ^1107c12

經　彼土初學〔至〕不知不見。
贊曰：三無緣不達。
有二：初明不知、後明驚問。
此初也。報淨土內，理無人天二初等眾。
今諸菩薩，如來化作，故現不知，亦無過失。
或淨土者，通有報化淨土，淨土中有人天眾、
江海等器，何所相違？ ^1107c16

經　聞是語已〔至〕當何所往。
贊曰：此明驚問。聞諸有緣菩薩發問，無動垂告。
聞此語已，為方驚問。
佛既先告，後皆審知，故此無答。 ^1107c21

經　妙喜國土〔至〕與本無異。
贊曰：四彼此無違。
彼淨土相，不隨此減亦不增長，此亦不由他減迫迮。
二界相雜，見與本同。 ^1107c24

經　爾時世尊〔至〕聲聞等耶。
贊曰：五世尊問勸。
有四：一佛問、二眾答、三無垢施華、四如來重勸。
此初也。 ^1107c27

經　一切咸言世尊已見。
贊曰：二眾答也。 ^1108a1

經　時無垢稱〔至〕菩薩等。
贊曰：三無垢施華。
神力化作種種華香，自作教他令眾供養，彼菩薩等顯大慈悲勸眾行故。
此明無垢勸修，下明如來勸修。 ^1108a2

經　於是世尊〔至〕諸菩薩行。
贊曰：四如來重勸。
欲外成淨土，內身為菩薩，應學彼佛本菩薩行。
即諸經言「度脫諸眾生，即生不動國」，等一切勝行。 ^1108a6

經　其無垢稱〔至〕所居佛土。
贊曰：六人天獲益。
初人天發願、後佛記當生。
如文可解。 ^1108a10

經　時無垢稱〔至〕兩眾皆相見。
贊曰：七事畢還處。
分離之時，彼此皆見。 ^1108a12

經　爾時世尊〔至〕菩薩等不。
贊曰：下第四段，鶖子讚揚。
有二：初佛問彼、後彼答讚。
此初也。知其已見而更問者，欲發其詞，令聲聞等同願讚故。 ^1108a14

經　舍利子言〔至〕世尊已見。
贊曰：答讚。有四：一答、二願、三欣、四讚。
此答也。 ^1108a18

經　願諸有情〔至〕如無垢稱。
贊曰：二願。有三：一願諸眾生皆居淨土、
二願成福慧似無動佛、三願獲神通如無垢稱。
如文可知。 ^1108a20

經　世尊我等〔至〕如是大士。
贊曰：三欣也。欣慶自已得植良緣，學彼勤修菩薩行故。 ^1108a23

經　其諸有情〔至〕精進修行。
贊曰：四讚。有十：一三慧俱能益。
但聞此教，猶名大益，尚能畢竟永拔生死，
何況六德：一信解、二受持、三讀、四誦、五說、六修。
《中邊論》云「謂書寫、供養、施他、聽、披讀、受持、
正開演、諷誦，及思、修行。」
十法行者，獲福聚無量勝故、無盡故，由攝他不息。
此總標中信解，即是思惟所攝。
下文有二，供養、書寫，并前為九。
下隨喜者，或是施他，十行皆足。 ^1108a25

經　若諸有情〔至〕諸佛相續。
贊曰：下有九句，別顯經德，舊有六句。
此有二句：一手得獲珍財。
若手得，便獲法寶，能為大利，可珍重故。
修行所攝。二信解紹佛種。
若信解，便繼佛身，相續身也。
信解即是信，及聞思慧為佛因，故名紹繼。 ^1108b5

經　若諸有情〔至〕無上正法。
贊曰：此有二句。一讀誦為勝伴。
若讀若誦，身為菩薩，教為法佛，讀誦不離，名二為 " resp=伴。
二受持便攝正法。
若有受持，便攝正法。
攝者苞綜，受者領納。
任持在心，恒無忘失，便為攝受無上正法。
無上正法，體即大乘教理行果。 ^1108b11

經　若有供養〔至〕一切智智。
贊曰：此有二句。一供學室有佛。
學此法者，當持佛身，身中已有報化身因，
所學即是法身如來，故能供養。
學此法者，當知其室即有如來。
二書寫攝福慧。若書寫供養此法，便為攝受福德智慧，此經能生福慧二故。 ^1108b17

經　若有隨喜〔至〕不退轉位。
贊曰：此有二句。一隨喜設法施。
有隨喜便為法施，此法能為眾生利益，
故若隨喜令得流行，不為障礙使他修學，其隨喜者便成法施。
二演說近不退。為他說一四句頌，便近不退。
一四句者，四句為一頌。
說此經理四句周圓之處，名一四句頌。
不退有四：一信、二位、三證、四行，如前已說。
隨其所應，近此不退。 ^1108b23

經。若善男子〔至〕已得授記。
贊曰：此有一句，思惟得授記。
於此法門，一信、二解、三忍可、四領納、五愛樂、
六觀察，即於菩提已得授記。
有此佛因，當得大果。
雖無佛言，與記無別，故名已得。
pin:: 
#  13 法供養品(六末)
法供養品 ^1108c2

此一部中合十四品，初之一品，說詮緣起分。
次十一品，正陳本宗分，上已解訖。
後之二品，讚授流通分中，分二：此之一品，
讚歎流通，讚揚人法，令其修學；後〈屬累品〉，
付授流通，付授彌勒傳行末代。
若不讚揚勝德，何以勸傳末世也。
隨奉所須名供，育資身德曰養。
此通財法，財為資身之什、法為長道之具。
財為近世之須，順當時而有益；法為遠代之利，剋聖道而為資。
今題此勝因，勸有情以信學，捨乎劣業，助法體而持修。
此品具陳，名法供養品。 ^1108c8

經　爾時天帝釋〔至〕解脫法門。
贊曰：品段有三，初天帝讚揚、二世尊印述、後具陳往事勸發勝修。
初中復四：初我獲希聞、二他資勝益、三敬養學者、四隨處勸說。
此初也。往逢二聖，常聞妙法；今取勝境，實未曾聞。
舊云「自在神通」，事勝也；「決定實相」，理勝也。
利他自利，二為勝故。
此為所詮，經是能詮。 ^1108c19

經　如我解佛〔至〕如理修習。
贊曰：二他資勝益。
有二：初設修劣業，已成法器，況修勝行，不成大益？
後明修勝行之利益。
劣行有六：一聽聞、二信解、思惟也、三受持、
四讀、五誦、六為他說，尚為法器，修法安法之器宇也。
上說聞思雖為劣因，已為法器，何況精勤如理修者，
依教奉行，第十法行正成佛因，謂以修慧依教行故。 ^1108c26

經　如是有情〔至〕善趣夷塗。
贊曰：下明修勝行之利益。
如理修習者，總有七句，分為三對；或通前劣業，皆有此能。
一閉惡開善路、二遇善離惡緣、三得智觀妙境。
此初也。三惡趣者，險惡徑道，善能開閉。
人天趣者，夷平塗路，善能開闢。
或惡趣是惡果，險徑是惡因；善趣是善果，夷塗是善因。
於此二道，善通塞故。 ^1109a5

經　常見一切〔至〕暴惡魔軍。
贊曰：此三句，遇善離惡緣。
初一句，遇善緣，修妙行故；後二句，離惡緣，當成七辨及十力故。 ^1109a12

經　淨菩提道〔至〕所行之路。
贊曰：此二句，得智觀妙境。
道者因也，由淨菩提之因，當安妙覺之智。
因此履踐，觀佛所行境界妙路。 ^1109a15

經　復言世尊〔至〕善女人等。
贊曰：三敬養學者。 ^1109a18

經　世尊若有〔至〕令無障難。
贊曰：四隨處勸說也。
若有處所通此法門，我等為聞，共往彼處，
未信此者勸令生信，已信學者護令無難，令其得證。
或流通者，謂書寫等。 ^1109a19

經　爾時世尊〔至〕微妙法門。
贊曰：自下第二世尊印述。
有二：初印可前說、後述經勝益。
此初也。於喜不背，讚揚慶助，是名隨喜。
舊云「吾助汝喜」，彼非隨喜，義勢相背。 ^1109a23

經　天帝當知〔至〕略說開示。
贊曰：下述經勝益。
有二：初說勝故勝、後校量故勝。
初中復二：初同宣勝法、後便成供養。
此初也。菩提要抄不可虛廣而陳，故皆於此法門略說開示。 ^1109a27

經　是故若有〔至〕現在諸佛。
贊曰：便成供養也。
宣三世佛無上菩提無相真理、無上覺慧，
今見隨順，則為法供養三世如來，如來之德不過理慧二門攝故。
此中有八：一聽聞、二信解、三受持、四讀、
五誦、六為說、七書寫、八供養。
其施他修習，准此亦然。 ^1109b2

經　又天帝釋〔至〕奉施供養。
贊曰：下校量故勝。
有三：初校量為問、次天帝為答、後如來重成。
校量有三：初現在校量、次滅後校量、後正以為問。
此初有三：初喻佛多少、次時節虔恭、後四事供養。
西方人庶多蒔甘蔗及竹葦麻稻、山林者，
其木勁直，堅可擔，山生多稠密。
如深山中，自作木林，故以為喻。
如來滿果，稠滿亦然；經劫或餘：一身行恭敬、
二意行尊重、三語行讚歎、四三業行承事無所虧違。
供具有三：一飲食、二臥具、三湯藥。
所居唯一，謂房舍。
以此上妙四事供養，能生安樂具，故名安樂供具所居。 ^1109b8

經　於諸如來〔至〕嚴飾第一。
贊曰：次滅後校量。
有二：初供舍利以起塔、後經時以供養。
此初有三：初供舍利、次造塔量、後明莊飾。
窣堵波者，先云浮圖，音訛略也。
此云高顯，量闊四洲，上至梵世。
上安表柱輪盤，傍設香華幡蓋，間以眾寶，
供以伎樂，最為第一。 ^1109b20

經　如是建立〔至〕讚歎供養。
贊曰：此經時供養。
有三：初明時節、次明外供、後明內業。
外供有十二：一華鬘、二燒香、三塗香、四末香、
五衣服、六幡、七蓋、八寶幢、九燈輪、十眾珍、
十一伎樂、十二種種。
此各有三：一身供敬、二意尊重、三語讚歎。
以此外十二事，經復時供養。
燒香者，沈香之類，可燒之香。
塗香者，摩栴檀香以塗塔上。
末香者，以香為末，散塔上故。 ^1109b26

經　於意云何〔至〕獲福多不。
贊曰：三正以為問。 ^1109c5

經　天帝釋言〔至〕其福聚量。
贊曰：二天帝為答。 ^1109c6

經　佛告天帝〔至〕甚多於彼。
贊曰：三如來重成。
初標、次釋、後結。此初也。 ^1109c8

經　所以者何〔至〕非以財物。
贊曰：此釋所由。佛無上智，從此有故。
法身因顯，報身因生，經唯言生，舉報佛菩提故。
唯法供名供，此法利事大故，非以財物。
財物供佛及窣堵波，不顯法身、不生報佛，故學此經獲福多彼。 ^1109c10

經　天帝當知〔至〕其福甚多。
贊曰：此結也。果無上覺，功德甚多，供此法因，其福不少。 ^1109c15

經　爾時世尊〔至〕佛世尊。
贊曰：下第三段，具陳往事勸發勝修。
有三：初陳往事、次以古即今、後歎法先勸修勝益。
初復有五：初佛在供養、二勸子令學、三月蓋思益、
四藥王誨示、五月蓋傳通。
初文有七：一明時節、二標佛名、三陳界名、
四彰劫名、五明佛壽、六二部僧數、七輪王供養。
此初二文。劫有眾多，此說大劫。
佛十號中，如來、應、正等覺，如前已釋。
《瑜伽》八十三云「明行圓滿，所謂三明，遮行、行行 " resp=皆悉圓滿。
又清淨三業、現行正命及四增上心、現法樂住，皆悉圓滿。
前是行行，後是住行。
密護根門，是遮行圓滿。
此二能顯三種不護、無忘失法。
由不造過，世間靜慮，遮自苦行。
善逝者，謂於長夜具一切種二利德故。」
此中意言，如世見人富貴成立，便言此人已去竟也。
今佛至果，已好去竟，故言善逝。
「世間解者，謂一切種有情世間及器世間，皆善通達故。
由善悟入有情世間，依前後際宿住生死，依一切時八萬四千行差別故。
於器世間謂東方等十方世界，無邊成壞善了知故。
又於世間諸法自性、因緣、愛味、過患、出離、
能趣行等，皆善知故。
無上丈夫調御士者，智無等故、無過上故。
於現法中是大丈夫，多分調御無量丈夫，
最第一故、極尊勝故。
天人師者，由彼天人解甚深義，勤修正行，有力能故。
言佛陀者，謂畢竟斷一切煩惱幷諸習氣，現正等覺阿耨多羅三藐三菩提故。
薄伽梵者，坦然安坐 " resp=妙菩提座，
任運摧滅一切魔軍，大勢力故。
此中如來，是初總序。
應正等覺，謂永解脫一切煩惱障及所知障故。
於其別中略有二種，所謂共德及不共德。
於共德中，且說解脫諸煩惱障及所知障。
自餘明行圓滿等句，是不共德。」
細尋文義，亦可知也。
雖《涅槃經》《大般若》等亦解十號，今且隨論，任情取捨。 ^1109c17

經　彼佛世界〔至〕十二俱胝。
贊曰：此文有四。一陳界名。
二彰劫名。三明佛壽。
二十中劫，此以日月歲數為劫，故成二十；
非增減等，違正理故。
四顯僧數，三乘聖眾為弟子故。 ^1110a22

經　時有輪王〔至〕能伏他軍。
贊曰：七輪王供養。
有二：一明輪王、二明供養。
此初也。七寶者，一象、二馬、三主兵臣、四主藏臣、
五玉女、六珠、七輪寶。
金輪王，七寶方具，故王四洲。
此皆帝釋所有，輪王出世，從天來下。
此七各各有別勝用，如《正法念經》第二卷及
《彌勒成佛經疏》廣說。 ^1110a26

經　時王寶蓋〔至〕奉施供養。
贊曰：此明供養，以財供也。 ^1110b4

經　過五劫已〔至〕奉施供養。
贊曰：二勸子令學。
有二：初勸、後從。此初勸也。 ^1110b6

經　於是千子〔至〕皆曰善哉。
贊曰：下從。有二：一語從、二行從。
此語從也。 ^1110b8

經　一切協同〔至〕奉施供養。
贊曰：此行從也。父誡既重，語行皆從，協和也，無乖諍故。 ^1110b10

經　時一王子〔至〕過於此不。
贊曰：三月蓋思益。
有五：一思益、二空告、三尋問、四天答、五申請。
此初也。我今殷重，處世已無。
更若有過，當修彼法。 ^1110b12

經　以佛神力〔至〕最為殊勝。
贊曰：二空告也。財供世事，未足可珍。
法供出世，故為最勝。 ^1110b16

經　即問云何名法供養。
贊曰：三尋問也。 ^1110b18

經　天答月蓋〔至〕廣說開示。
贊曰：四天答也。 ^1110b19

經　王子月蓋〔至〕其相云何。
贊曰：五申請中，「却住」已上正申請儀，「白言」已下後正請申。 ^1110b20

經　藥王如來〔至〕總持經王。
贊曰：四藥王誨示。
有二：初明依教，多分地前行法供養；後明依行，多分十地行法供養。
初中有三：初標、次顯、後結。
顯中復二：初明所供養法；後「於是經典樂聽聞」
下，正法供養。所供養中有二：初明經體、後明經用。
此經體也。有二種經：一真實甚深、二相似甚深。
空理義云：初是勝義三無性空教，後是世俗三性有教。
應理義云：初是不空不有三性等教，後唯說空三無性教。
此二種經，有十種義：一世離信受；二離可越度，
修學究竟；三離見；四幽玄深遠；五細密微妙；
六無雜染；七了義大乘；八非三七分別能知；
九菩薩藏攝，非二乘教；十總持經王，苞含一切。
若教若理皆悉周備，經之王故。
舊文有七。 ^1110b22

經　佛印所印〔至〕所應攝受。
贊曰：此明經用。有三十句，舊有二十五句。
此中四句。一佛印所印。
無相真如，名為佛印。
餘證真如，猶未圓故，獨名佛印。
教為理所印，故言佛印所印。
舊云「陀羅尼印」，總持性印所印，亦即真如無相理印。
二能分別能開示四不退輪。
三六到彼岸由斯而起。
四善攝所攝，所應攝受者，謂教所詮善妙道理，及教所益一切有情。
舊云「善分別義」，即此二種。 ^1110c8

經　菩提分法〔至〕甚深緣起。
贊曰：此有六句。一菩提分法行所隨行，隨教行於菩提分故。
二七等覺支親能導發，謂教是覺支親所導引、親所發起。
若七覺支，是教親導、親所發起，與菩提分正所隨行，便無差別。
舊云「眾經之上」，由覺支引，故為上也。
三能辨說能開示大慈大悲。
四拔濟有情苦，引安樂與有情。
或由說慈悲，故能拔苦。
舊經無此。五遠離五見六十二見趣，及離四魔怨。
六分別闡揚十二緣起。 ^1110c17

經　辨內無我〔至〕無起相應。
贊曰：此有二句。一辨四處離我。
內處無我，外處無有情，中間無壽命及養育者，并都畢竟無數取趣。
此皆是我之別名也。
二與性空無相無願無生起理相應，教順理故。 ^1110c27

經　能引妙覺〔至〕稱歎供養。
贊曰：此有三句。一能引妙覺，妙覺佛也。
二能轉法輪，由教能轉聖道輪故。
三八部供養。 ^1111a3

經　引導眾生〔至〕大法祠祀。
贊曰：此有二句。一引法供養一切勝田起十行故。
二圓滿眾生一切祠祀。
祠祀者，法施會也，能滿法施之祠會故。
舊經合此二為一，云「令入佛法藏」。 ^1111a6

經　一切聖賢〔至〕之所歸依。
贊曰：此有三句。一聖賢攝受，為極教故。
二開發妙行，因教知故。
三法義歸依，真實法與義皆在此中，故名所歸。 ^1111a10

經　最勝無礙〔至〕法嗢柁南。
贊曰：此有二句。一勝四無礙因斯而起，舊經無此。
二辨法略集。梵云嗢柁南，此云略集。
法嗢柁南，教略集也。
四法略集者，一諸行無常、二有漏皆苦、
三諸法無我、四涅槃寂靜。
此如〈菩薩地〉及《大般若》、《勝天王》說。
若云鄔柁南，此云集施，即諸經中集義之偈。
謂以偈頌集諸義理，施諸學者，名為集施。
今法略集，唯是長行，故不同也。
或說四義略集生四略集之教，開之為二。 ^1111a14

經　遣除一切〔至〕惡魔軍眾。
贊曰：此有四句。一除棄六蔽。
舊但云「能救毀禁」，唯是戒度所除之蔽。
二驚怖外道惡見他倫執著。
三開諸有情善法勢力，令生長故。
四摧伏惡魔，舊經令此與外道同。 ^1111a23

經　諸佛聖賢〔至〕諸佛共說。
贊曰：此有四句。一聖賢共歎；二除生死苦；
三顯涅槃樂；四諸佛共說。 ^1111a28

經　於是經典〔至〕名法供養。
贊曰：上明所供養法、下明法供養。
此有八行：一聽聞；二信解；三受持；四讀、
五誦，此二並通利；六思惟，令理顯自心之中，施設安立其義分別開示。
此理明了現前，自作此已，七復為他說；
八方便善巧攝護正法、如教修行。
名法供養。法門有十，如前已說。
其書寫及施他二，皆為財供，故略不論，唯舉七行。
信解即是思惟所攝，行此則是供養所收。
此行雖八，體唯有七，舊經唯六。 ^1111b2

經　復次月蓋〔至〕如法修行。
贊曰：下明依行多分十地行法供養。
有三：一標、二顯、三結。
顯中有十六句，舊有十三句。
此有二句：一調伏三業離諸惡也；二如法修行修諸善也，
舊經無此，合為一文，義亦得二。 ^1111b12

經　隨順緣起〔至〕及無有情。
贊曰：此有三句。一隨觀緣起染淨順逆，
而不同獨覺作證，故言隨順。
或心順境而觀緣起，故名隨順。
由此能離撥無因果之邪見也。
二修無生忍。三悟入內身無我、外無有情。 ^1111b17

經　於諸因緣〔至〕無所攝受。
贊曰：此有二句。一於因緣義理既無違語，無諍故不起異論。
二離我我所，無所攝受。
攝受諸法，有所計著，由執二故。 ^1111b22

經　依趣於義〔至〕見有所得。
贊曰：此說四依，有四句可知。
如《涅槃經》廣配位次。
亦如《瑜伽》第二帙說。
義理可依，非文字故。
智能決斷，非於識故。
了義明顯，非密義故。
法可軌摸，但緣於法。
非依數取趣見之有所得，即使信也。 ^1111b26

經　如其性相〔至〕滅阿賴耶。
贊曰：此有二句。一應理義云：如依他起相、圓成實性而悟解之。
空理義云：隨諸世間，如其性相，解成無得。
二悟入真如無所攝藏，滅阿賴耶。 ^1111c2

經　息除無明〔至〕捨諸見趣。
贊曰：此有三句。一息十二緣起支。
二息緣起果，除愁歎苦憂煩惱，此等皆從老死生故，是緣起果。
三觀諸緣起相引無盡，離終盡故；及常引發，曾不斷故。
悲願有情，有此緣起，恒不捨離而拔濟之。
捨諸見趣，除於無因惡因等見。 ^1111c6

經　如是名為上法供養。
贊曰：結也。依此修行，或十地所修勝果前行，名上供也。
前未正行，此正行故。 ^1111c12

經　佛告天帝〔至〕得順法忍。
贊曰：五月蓋傳通。
有四：一請傳通、二為授記、三出家獲果、四滅後行化。
初中有三：一聞法獲益、二答施衣嚴、三正陳請。
此初也。無生法忍，證在初地，順在地前決擇忍位。
今聞法故，獲得地前順法之忍。
又依《仁王經》五忍配位：一伏忍，在地前；
二信忍，初二三地；三順忍，四五六地；四無生忍，
七八九地；五寂滅忍，十地佛地。
今順忍創登四地，故舊經云「得柔順忍」。
二解任取。 ^1111c15

經　即脫寶衣〔至〕藥王如來。
贊曰：二答施衣嚴。 ^1111c24

經　白言世尊〔至〕修菩薩行。
贊曰：三正陳請。我希滅後攝受正法，而行法供養，以護持正法。
若不攝受法，便非法供養，亦非護持正法。
故願佛垂哀施慈悲也。
加威與力，濟神通也。
一令無難、二令降魔、三令護法、四令修行。 ^1111c25

經　藥王如來〔至〕能護 " resp=法城。
贊曰：二為授記。見其因修，復發願請，觀因見果，故為之記。
正法如城，行者如人居城中住，月蓋能護正法，言能護法城。 ^1112a1

經　時彼王子〔至〕修諸善法。
贊曰：三出家獲果。
有五句，此有二句：一歡喜出家、二精進修善。
修涅槃遠離，名為非家。 ^1112a5

經　勤修善故〔至〕無斷妙辨。
贊曰：此有三句。一得五通、二得總持、三得七辨。
或六辨中無斷盡辨，并陀羅尼辨。
舊文加一「通菩薩道」。 ^1112a8

經　藥王如來〔至〕所轉法輪。
贊曰：四滅後行化。
有二：初明行化時節、二明所化多少。
此初也。十中劫者，亦是日月歲數之劫，
非餘劫也，違正理故。 ^1112a11

經　月蓋苾芻〔至〕令生天上。
贊曰：此明所化多少。
有三：一令證大乘四不退位。
二令於二乘心善調順，得阿羅漢果。
《佛地經》初讚無學德，心調順故。
三引無種姓令生天上。
初二有姓隨得三乘，後一無姓故生天上。 ^1112a15

經　佛告天帝〔至〕寶焰如來。
贊曰：下第二段，以古即今。
有三：一即輪王、二即千子、三即月蓋。
此初也。 ^1112a20

經　其王千子〔至〕餘在當來。
贊曰：以下古即今。
此即千子。此中千子，且說一緣。
更有別緣，如《千佛因緣經》并《藥王藥上經》，
乃《彌勒上生疏》解第一迦洛迦忖陀佛、
第二迦洛迦牟尼佛、第三迦葉波佛、第四釋迦牟尼佛，已出世訖。
餘當來出世，劫數次第時位，一一皆如
《上生疏》解。 ^1112a23

經　彼時護法〔至〕即我身是。
贊曰：此即月蓋。顯親受持護此法故，行法供養，今得菩提。
勸諸有情，亦應如我護持受學行法供養。 ^1112b1

經　天帝當知〔至〕最為無上。
贊曰：下歎法先勸修勝益。
有二：初歎、後勸。此歎也。
最尊者，行高極故。
最勝行者，過越故。
最上者，行第一故。
最妙者，行微善故。
無上者，更無先故。
或隨次第，初四最勝以飲食、衣服、臥具、湯藥供養。
無上一種，由前四勝，故體無上。
又由法供養，能得無漏五蘊法身，謂戒、
定、慧、解脫、解脫智見五蘊，如次配之。
或得清淨法界大圓鏡智、平等性智、妙觀察智、成所作智。
如次配之，故說五最。 ^1112b4

經　是故天帝〔至〕無以財物。
贊曰：此勸也。諸佛菩薩本心所為，欲令有情修習法行，
當得出世，故法供養勝於財養。
故《大般若．勝天王會》言「二人遠離王賊等，
所不能侵大寶藏，百千大劫法歡聞，得聞不持不施等。
大菩提心護正法，如教修行修供養，自利利他平等心，是則名真供養佛。」
於諸供養中，法供養為最。
俗書尚云「雖日殺三牲之養，違於父母，猶為不孝。」
況出世乎？佛本不希財供養故。
《金剛經》云「日捨三恒之身，劣受持於四句。」
故以法供勝財無量。
財生長惑，如界為塵；此能滅惡，如日破暗，故非喻也。
pin:: 
#  14 囑累品(六末)
囑累品 ^1112b14

後之二品讚授流通中，前法供養，讚歎流通；
此之一品，付授流通。
若不丁寧付授，或恐慢法不明，故鄭重付之，令生信學。
以言付授名屬，重疊告之稱累。
此品廣明，名囑累品。 ^1112b27

經　爾時佛告〔至〕付屬於汝。
贊曰：品段有三，初付授丁寧、次問名持法、後時利既訖歡喜流通。
初復有二：初付菩薩，自所行故；後付聲聞，令取捨故。
初復有三：初付授彌勒、二菩薩請持、三天王擁衛。
初復有三：初如來付屬、次彌勒讚受、後世尊稱讚。
初復有二：初以法付、後陳德失。
初復有二：初付令行、後釋所以。
初復有三：初總以法付、次明法勝妙、後令末代傳通。
此初也。聖行海因所集之果，明體用大，以付於汝。 ^1112c2

經　如是經典〔至〕之所加護。
贊曰：此明法勝妙。
佛威所住，由此不滅。
佛威加護，故無災橫。 ^1112c12

經　汝於如來〔至〕無使隱滅。
贊曰：此令末代傳通，攝受者加護也。
攝持領受，加護異名。 ^1112c15

經　所以者何〔至〕無量勝利。
贊曰：上付令行，下釋所以。
有二：初明二人損益、後以人法付屬。
初復有二：初明有損、後明有益。
此初也。此有二人，一雖未發大心，已種勝善根。
二若已發大心，勝解廣大，即地前位。
十三住中地前諸心名勝解行，故勝解大。
地前凡夫若不聞經，未發心者不能發心，
已發心者不能進益，名退勝利。 ^1112c17

經　若彼得聞〔至〕歡喜頂受。
贊曰：此明聞法益也。
舊云發菩提心為一，樂大法第二故。
信樂頂受，次第配之。
然以應發應樂，解同新文，亦無過矣。 ^1112c25

經　我今以彼〔至〕廣宣流布。
贊曰：此以人法付屬。
付人令護念無障難。
聽聞是經，付法令行，廣宣流布。 ^1112c29

經　慈氏當知〔至〕菩薩相印。
贊曰：下陳德失。有三：初標、次顯、後釋。
此初也。印有二種：一無相印，如前已釋。
二者有相印，此是也。
相者狀貌，印者決定。
相狀決定，名為相印。
此二教名印，印二菩薩故。 ^1113a3

經　何等為二〔至〕悟入相印。
贊曰：此顯。有二：初徵、後顯。
此初也。一受綺詞，理隨曲直。
二於深法隨性相即所樂等，為相印體。
入者，證解。 ^1113a8

經　若諸菩薩〔至〕久學菩薩。
贊曰：此釋。有二：初文可知，受文不受理故。
第二菩薩於無雜染無執著等，即是深法。
於此無畏，聞已信解，乃至修行，由此便得出世淨信，名久學者。
若不久學，畢竟不能信樂此故。 ^1113a11

經　慈氏當知〔至〕甚深法忍。
贊曰：下陳失相。有二，次第明前二菩薩故。
初又有三：初標、次顯、後結。
此初也。法忍者，初地於諦教法所得智忍，由四緣故。
初學菩薩，不得初地。 ^1113a16

經　何等為四〔至〕從何而至。
贊曰：下顯。有二：初徵、後顯。
顯中分二：初二於法、後二於人。
此初也。一於未聞能生二事：一驚怖疑，
心不隨喜，故生違背。
二設聞已，背處誹謗、對前輕毀，言非我昔所聞，從何處來？
從無來由，以生謗毀。 ^1113a20

經　三者見有〔至〕誹謗。
贊曰：此二於人。一見信此人，不樂親近、
不樂恭敬、不樂禮拜。
二於信此人，後時身輕慢、心增嫉語，對前毀辱、背處誹謗。
舊經令四以為二門，法人同故。 ^1113a26

經　由是四緣〔至〕甚深法忍。
贊曰：此結也。 ^1113b1

經　慈氏當知〔至〕無生法忍。
贊曰：下文亦三，此初標也。
無生法忍相續得者，在於八地。
前說新學不得初地，此說有學不得八地，或亦不得初地。 ^1113b2

經　何等為四〔至〕教授教誡。
贊曰：下顯。有二：初徵、後顯。
初二於人，後二於法。
一輕新學；二於新學不樂攝受以為子、
又不樂告誨示其學處、不樂教授與其善法、不樂教誡勅勿造惡。
由此二緣，令新學者無所進修。
舊云「而不教誨」，即第二也。 ^1113b6

經　三者甚深〔至〕清淨法施。
贊曰：下二於法。廣大學處，菩薩戒。
甚深者，《攝大乘》說「菩薩行殺生等十業，
而無有罪，生無量福，速證菩提」等。
廣大有四：一種種無量學處大、二無量福德大、
三利生意樂大、四建立菩提大，皆如彼說。
或甚深者，難測量故。
廣大者，體用弘博故。
一於此法不深敬重，雜敬而輕。
二樂財施不樂法施，見現利樂，非後利故。
舊經無後二，亦無結文。 ^1113b12

經　由是四緣〔至〕無生法忍。
贊曰：此結也。 ^1113b21

經　慈氏菩薩〔至〕甚為微妙。
贊曰：自下第二，彌勒讚受。
有三：初讚、次受、後結。
此讚也。希有者，難聞。
微妙者，難入。 ^1113b22

經　如佛所示〔至〕究竟遠離。
贊曰：下受。有二：初受德失相、後受前付屬。
此初也。所說新文，菩薩過失，謙虛讓德，
不敢自受，云是過失我當遠離。
顯自居因，未至果位；至果可盡，故言當離。 ^1113b25

經　如來所有〔至〕令不隱滅。
贊曰：下受前付屬。
有二：初受法、後受人。
此初也。護此大法，令不沒故。
有人流通，法便行故。 ^1113c1

經　若未來世〔至〕廣為他說。
贊曰：此受付人。有求大乘真法器者，我令手得如是經典，
及與念力，令於此經受持，乃至廣為他說。
故今手得、信解、廣說，皆是彌勒與念力也。 ^1113c4

經　世尊後世〔至〕住持加護。
贊曰：此結。成前受及與力。 ^1113c8

經　世尊告曰〔至〕如是正法。
贊曰：此文第三，世尊稱讚。
三業不背，名為隨喜。
攝受領納，擁護住持，極善妙也。 ^1113c10

經　爾時會中〔至〕廣宣流布。
贊曰：第二大段，菩薩請持。
有二：初護法、後護人。
此初也。佛在威神自能加護，故滅度後我當護持。
此方任運護持，他界亦來擁衛。 ^1113c13

經　若善男子〔至〕令無障礙。
贊曰：此護人也。一與念力，令記法不忘。
二令無障礙，廣演流布。 ^1113c17

經　時此眾中〔至〕此法門者。
贊曰：第三大段，天王擁護。
有二：初明擁護、後明近遠。
此初也。一護法、二護人。
法門者，法者假者故。 ^1113c20

經　於四方面〔至〕得其便者。
贊曰：此明近遠。踰繕那者，舊云「由旬」。
准《俱舍論》，五百弓為一俱慮舍，二里也。
八俱慮舍一踰繕那，十六里也。
古有相傳，或以四十里為一踰繕那，此亦無失。
百由旬內令其安隱，天魔外道、災障衰厄不能為障，
亦無惡人伺得其便，除業決定。 ^1113c23

經　爾時世尊〔至〕令其流布。
贊曰：上付囑菩薩，兼法界兼人。
下付聲聞、非人，唯法。
有二：一付、二受。此初也。 ^1113c29

經　阿難陀曰〔至〕如是法門。
贊曰：二受也。 ^1114a3

經　世尊如是〔至〕我云何持。
贊曰：下品第二段，問名持法。
有二：一問、二告。此問也，一問名字、二問持法。 ^1114a4

經　世尊告曰〔至〕應如是持。
贊曰：此告也。總告一名而受，即是持法。
不可思議者，超言情之量也。
自在者，任運也。神變者，通果妙用，轉換無方，無而欻有也。
解脫者，無漏定果，解脫定障，故名解脫。
或復定果，名自在神變；真如離繫，名為解脫。
法門者，能詮教也，教法能顯所詮義也。
應如是持，勸其修學令領受也。 ^1114a7

經　時薄伽梵〔至〕信受奉行。
贊曰：品第三段，勝利既訖，歡喜流通。
道從無悔離憂苦起，所以歡喜。
順而心淨，顧而在情，依而傳習，故言信受奉而行之。
說無垢稱經贊卷第六
w::  ^1114a14

基以咸亨三年十二月二十七日，曾不披讀古德章疏，
遂被并州大原縣平等寺諸德迫講舊經，
乃同講次制作此文，以贊玄旨。
夜制朝講，隨時遂怠，曾未覆問。
又以五年七月，遊至幽明蘇地，更講舊經，方得重覽。
文雖疏而義蜜、詞雖淺而理深，但以時序怱迫，不果周委。
言今經文不同之處，略并敘之，諸德幸留心而覽也。 ^1114a20

保安二年閏五月興福寺陽信披讀終 ^1114a28

了碩師遊京師，得知足坊清慶本，或全備或殘闕，予所寫者是也。
更對校原本，間以已見正其誤寫，至疑者闕焉，
得善本者正之，幸而已。 ^1114b1

　享保辛亥年八月二十四日 ^1114b5

　　　　　　　緣山羽由翼　真　徵 ^1114b6

此書先年馳他筆雖已繕寫之，而未曾拜讀。
此歲三月以來積聚稍間，是以謹拜覽。
烏焉魯魚，是圓展轉傳寫。 ^1114b7

茲時天保第七丙申四月朔日，依自珍師之命書寫之畢。 ^1114b10

　　　　　　　　湖中沙門　覺　城
 ^1114b12
