
xu:: 
# 辯偽錄序
辯偽錄序
author:: 元翰林直學士奉訓大夫知制誥同修國史張伯淳撰
天無私覆。地無私載。
日月無私照。辯偽錄之所云。
良有以也。洪惟聖朝。
繼天立極論道經邦。
以佛心子育萬方。
以正法澤被四海。
至元辛卯之歲。孟春。
大雲峯長老邁吉祥。
欽奉皇帝明命。撰述至元辯偽錄。
奏對天顏。睿覽頒行入藏流通。
原其所自。乙卯問道士丘處機李志常等。
毀西京天城夫子廟為文城觀。
毀滅釋迦佛像白玉觀音舍利寶塔。
謀占梵剎四百八十二所。
傳襲王浮偽語老子八十一化圖。
惑亂臣佐。時少林裕長老。
率師德詣闕陳奏。
先朝蒙哥皇帝玉音宣諭。
登殿辯對化胡真偽。
聖躬臨朝親證。李志常等義墮詞屈。
奉旨焚偽經。罷道為僧者十七人。
還佛寺三十七所。
黨占餘寺流弊益甚。
丁巳秋。少林復奏。
續奉綸旨偽經再焚。
僧復其業者二百三十七所。
由乙卯而辛酉。凡九春。
而其徒鼠匿未悛邪說。
諂行屏處猶妄驚瀆聖情。
由是至元十八年冬。
欽奉玉音頒降天下。
除道德經外。其餘說謊經文盡行燒毀。
道士愛佛經者為僧。
不為僧道者娶妻為民。
當是時也。江南釋教都總統永福楊大師璉真佳大弘聖化。
自至元二十二春。
至二十四春凡三載。
恢復佛寺三十餘所。
如四聖觀者昔孤山寺也道士胡提點等舍邪歸正罷道為僧者。
奚啻七八百人。挂冠於上永福帝師殿之梁栱間。
故典如南嶽山之券。
為事偽者戒試。嘗攷之。
自大教西來。漢明帝迎摩騰竺法蘭二師於洛陽。
五嶽道士褚善信等上表譏毀佛法。
當時築壇以佛道二經焚之。
道經悉為灰燼。佛經放光無損。
尊者踊身作十八變。
有狐非獅子類。燈非日月明之至言。
道士為僧者不可勝數。
如寇謙之矯妄。崔浩惑魏太武。
而崔浩卒以族誅。
曇謨最之挫屈姜斌。
斌流於馬邑。齊曇顯之愧陸修靜。
唐總章元年。法明辯化胡之偽。
勅搜聚天下化胡經。
抑嘗火其書矣。由古而今歷代帝王之制斯可忽諸。
蓋世尊等視三界眾生。
由如一子。棄背大覺。
是子背其父也。子背其父是自昧其所天也。
且師老子者道德二篇。
以清虛澹泊絕世棄智立其宗。
隱居以求其志。翛然無為。
爾今盜名之徒。叢嘯黨援假立冠褐。
峻侈宮觀苟世利養。
豈老氏之用心哉。
況老氏謂。大辯若訥大巧若拙。
辯者不善善者不辯。
勿矜勿伐抱一為天下式。
而占毀佛寺。竊經扇化胡之偽。
是若拙若訥歟。是善者不辯歟。
師老子而違其術。
亦復違其自宗矣。
若嫡師於老子者則弗為也。
過歸末流爾。雖然。
麒麟至於走獸。鳳凰至於飛鳥。
蘭蕙至於薰蕕。栴檀至於穢壤。
則世未有舍鳳凰麒麟之瑞。
蘭蕙栴檀之馨。而愜走獸飛鳥之常。
薰蕕穢壤之垢者。
人心天理愛惡之所同也。
奈何菽麥未析。而甘事於偽妄不實之教。
復誇誕其浮辭。侮慢大覺訕毀至聖。
而弗憚三塗之淪溺乎。
斯辯偽錄之正名教。
造理淵奧排難精明。
凜乎抗凌雲之勁操。
坦然履王道之正塗。
而隄備後世之溺於巨浸者。
其為言也至矣。蓋有偽則辯。
無偽則無辯。豈好辯哉。
弘四無礙之辯者。
邁公之德歟。言之者無罪。
聞之者足以戒。故我皇金言喻辭曰。
譬如五指皆從掌出。
佛門如掌餘皆如指。
信乎王言如絲其出如綸。
明逾日月堅逾金石。
為萬世之龜鑑。則斯錄豈小補哉。
xu:: 
# 辯偽錄序
辯偽錄序 ^751a9

蓋聞五運未形。元無人物之號。
三才既立。乃敘尊卑之名。
肇分六爻。始畫八卦。
而有書契。定乎訓章。
鳳篆龜圖金縢玉字。
百家之異轍。萬卷之分區。
雖理究乎精微。言殫乎物範。
紀情括性。未出乎域中。
原始要終。詎該於化內。
況乎法身無相。高超於象帝之先。
真諦絕稱。逈出乎思議之表。
英猷茂實。代有人焉。
如意者俗姓乎延氏。
太原人也。系乎延讚之裔。
世傳纓冕累葉。播遷代郡因為家焉。
九歲落紺隨師請業。
玉離荊岫。價重之德彌彰。
桂去幽巖。馨香之風遠遞。
阿師內窮三藏之奧。
外覈九流之源。名冠於中華。
聲聞於朝野。運談天之口。
施不世之才。郁郁間綺錦之文。
雄雄聳凌雲之氣。
班馬之珠玉未可同年。
顧陸之文章。寧堪並駕。
至若莊生墨生之學。
黃老李老之書。三清謗道之文。
十異九迷之論。混元隱月之祕。
靈寶赤書之儀。煥若胸膺。
明猶指掌。加以禪參於五派。
傍閱於群書。既有雄才巨筆。
特專著述。運思之外。
汲引無窮。挫邪。則有吼石之功。
扶正。則具鞭屍之德。
固以才侔安遠。學邁生融。
實覺海之龍鱗。迺佛門之柱礙。
切見全真道士者丘處機。
李志常。史志經。令狐璋等。
學業庸淺。識慮非長。
並為鄙辭。排毀正法。
擊茲布鼓。竊比雷門。
使中下之流咸生邪見。
欽奉薛禪聖明皇帝發大悲心。
愍其盲瞽。恐墮泥犁。
勅令製斯論耳。震蕩法海摧彼詞鋒。
碧鷄之銳競馳。黃馬之駁爭騖。
狀鴻鑪之焚纖翼。
猶炎日之煉輕氷。
負勝之儔於斯可見。
暫歸慈定已破魔軍。
至元十八年十月二十日。
復欽奉先皇帝聖旨。
勅令天下偽經一時焚盡。
由是佛日重暉於碧漢。
法雲廣布於閻浮。
右如意所作。文賦注解四經序韓文別傳性海賦等。
在世已傳。然茲論五卷二百餘紙。
窮釋老之淵源。分邪正之優劣。
蓋唱彌高而和彌寡。
深可愧焉。余文慚綺麗學匪通圓。
覩斯論之嘉言。欽吾皇之鴻護。
不勝手舞。勉為斯引。
輒以藤綆聯彼珪璋。
庶博雅君子詳其致云爾。
大雲峯住持襲祖沙門雪谿野老貴吉祥述。
辯偽錄卷第一
author:: 元道者山雲峯禪寺沙門祥邁奉　勅實錄撰
other::  ^751c15

蓋聞法王御世弘正道以濟時。
明主臨軒闡皇極而拯物。
剪邪扶正崇德辯惑。
故堯誅四凶而八紘道泰。
佛降六眾而五印歸心。
皆所以。整亂救焚啟迪耳目。
夫我佛者功成曩劫。
為物降靈。無生示生。
利見大千之土。絕相現相。
頓化百億之方。猶皓月之流空千江普應。
若長風之噫氣萬籟聞聲。
誘癡子於一極之乘。
引迷途於八正之路。
拔五濁之熱惱。撤四倒之樊籠。
指衣下之明珠。剖塵中之經卷。
破魔軍於道樹。不下廟堂。
摧外道於金河。折衝無外。
恩流萬國。澤及四生。
慈雲蔭有頂之天。
法雨潤無疆之界。
群生無感大聖歸真。
聖哲繼輝維持玄範。
則有馬鳴龍樹恢教網於西天。
提婆愛賢建法幢於南印。
世親擅鞭屍之德。
陳那騁吼石之奇。
挫外道於一時。播嘉聲於萬古。
洎乎金容東夢玉馬西來。
摩騰顯正於洛陽。
道書咸從火化。僧融破邪於關內。
梵志結舌無言。懸佛日於昏衢。
扇慈風於寰#CB00716;。
英髦接武俊彥聯芳。
故有大統〔齊法上法師〕多能。
折姜斌於魏闕。法琳博物。
排傅弈於唐朝。騰盛德於當時。
震佳聲於叔世。但以去聖逾遠魔偽逼真。
紫實亂朱珉常混玉。
自非上智疇克考明。
所以鼠璞濫名。周人一其貴賤。
鷄鳳殊狀。楚俗迷其是非。
故有守文曲流。拒為異端之說。
巧言邪道。引為同己之談。
雖至道無損於毫釐。
而偽說有塵於視聽。
此幽途所以易墜。
聖門所以難涉者也。
我元之有天下也。
慶叶金輪禎符玉曆。
掩六合而光宅。統萬國以提封。
東盡蟠桃西窮細柳。
南移金鼎北抵玉衡。
自尊盧赫胥以來秦漢隋唐之後。
未有如今朝之盛者也。
太祖太宗頒明詔而匡護。
元帝明帝捨金寶而修崇。
咸思付囑之心。共仰慈悲之訓。
免其賦役展其化風。
今上皇帝。深仁睿智體道寬明。
荷四聖之雄基。纂百王之洪烈。
萬機之暇眷顧佛門。
諷百千藏之金文。
延數萬僧之勝會。
植福覺苑修建伽藍。
政尚寬仁澤及黎庶。
搜揚仄陋黜陟賢愚。
明釋道之淺深。達邪正之優劣。
道士無識蔑視國家。
欺以朔方之居。肆其私臆之辯。
丘處機妄言諂上。
李志常矯飾媚時。
萃逋役之罪徒。集排釋之偽典。
令狐璋首編妄說。
史志經又廣邪文。
效如來八十二龕。
集老子八十一化。
古今不辯經史匪通。
攘竊佛書收為道教。
採釋瑞而為老瑞。
換姓安名改迦祥而作老祥。
擅為己德。偽中生偽。
虛上架虛。張李聃出於空洞之前。
屈迦文降於周莊之代。
立傳圖像行板流通。
俾尹喜作佛。尊老聃為釋迦之祖。
伏犧授訓。高伯陽為犧農之師。
軒皇問道於廣成。
認為老子。文王師承於呂望。
紐為老君。周公屈膝於床前孔子厥角於座下
〔問禮〕滅三教而獨顯。
超千聖以居尊。孤高五運之前。
作師百代之下。域中獨聖更有誰何。
巧飾百端了無一實。
詳此圖也。意欲剪除百氏獨擅一宗。
掩犧軒之聖功。滅釋孔之洪範。
元惡大憝世人不知。
雖有窮之亂夏政。
王莽之欺漢庭。未足過也。
若非主上明聖朗鑒無惑。
孰能察辯真偽目識是非。
由是特下明詔揀定虛實。
萬載凶栽一時而拔。
爰有典教宗師少林和尚者。
祖庭柱礎梵宇棟梁。
心質直而無私。性淵澄而深博。
愍其愚瞽蕩彼迷封。
掃妖祲於長空。揭佛日而高朗。
祥邁側聞斯論不可惜言。
嘉聖主之神聰。美少林之雅對。
聊憑正典斥破狂談。
塞妄說之根源。倒邪山之林藪。
使大羅玉帝魂驚於九天之中。
元始天尊膽落於三清之上。
萬天教主羞#CB00718;難伸。
九府洞仙慚惶無地。
且條數件舉一例餘。
俾夫金鍮各色涇渭分流。
玉液澆腸。使迷涎而蕩散。
金#CB01896;刮瞙。
令智眼以分明。為暗室之夜光。
作幽衢之曉鏡。通明達士知此道焉。
至元二年歲次旃蒙龍集星紀陽復之月。
絕筆於萬壽蘭若。
other:: 
#  1 妄立天尊偽
妄立天尊偽第一 ^752b6

第一化云。道者萬化之父母。
自然之極尊。於此幽玄微妙之中而生空洞。
空洞者真一也。真一之氣化生之後。
歷九十九萬億九十九萬歲。
乃化生上三氣。三氣相去九十九萬億九十九萬歲。
三合成德共生無上。
乃虛皇天尊。又歷如上歲數。
乃生中三氣。三合成德乃生玄老。
即元始天尊也。又歷如上歲數。
乃生下三氣。三合成德共生太上。
即太上道君也。自後又一氣復生三氣。
每氣相去八十一萬億八十一萬歲。
三合成德共生李老君。
雖四聖相次各不相因。
謂之獨化。老君生後乃生五運。
謂太易太初太始太素太極。
第五化云。老君混沌之祖宗。
天地之父母。故能分布清濁開闢乾坤。 ^753a20

辯曰。蓋聞龍圖鳥篆之文。
龜書科斗之典。玉版玉諜之記。
金縢金匱之書。秦漢魏晉之章。
宋齊梁陳之簡。記事記史直筆直言。
靡覩虛皇之名。不聞元始之號。
安有手執玉圭。身掛黃褐。
頂垂皓髮。頭戴金冠。
別號天尊。高拱三清之上。
獨稱教主。統御九華之宮。
縱有天尊之名。並是偷竊佛語。
古經稱佛名為天尊。
不關道君之事。竊他美稱妄自尊嚴。
取信通人斯言謬矣。
案列子及易鉤命訣皆云。
天地未生之前有太易。
有太初。有太始。有太素。
有太極。說者咸云。
太易者未見氣也。
太初者氣之始也。
太始者形之始也。
太素者質之始也。
太極者質形已具混沌未分也。
太極之後乃生兩儀。
謂之天地。夫名從實生。
實從名起。名實既著。
其道乃行。太易之前杳然空洞。
溟溟漠漠本絕音容。
何得謾張。九氣妄生四人。
虛上生虛。似敲空而求響。
偽中起偽。如趁影之尋蹤。
豈不思。既立其名須有其體。
既立其體須有氏族。
且道虛皇元始誰人所生。
氏族何起居在何處。
若有源系出在何書。
若無來由即是虛設。
又空洞之前本無歲數。
今標歲數愈見虛張。
蓋數目起於伏犧。
甲子唱乎黃帝。將今記古顛倒何多。
且上之三尊為有形耶為無形耶。
若是有形。不在太易之上。
爰從父母而生。須有年代時處姓氏名字。
前云三氣共德而生。
則是以氣生氣。與氣不殊。
何有形名。若是無形。
本無名位下第七化乃云。
老君以上皇元年九月二日出遊西河。
遇元始天尊乘八景玉輿駕九色玄龍。
群仙導從手把華旛。
獅子白鶴嘯歌嗈嗈。
同會西河之上。授老君洞玄玉符。
此是誰耶。進退兩求並無準的。
則知海棗虛談有名無實。
彫氷鏤雪枉廢詞章。
山海之所不收。大荒之所不載。
庸愚巧飾何足信哉。
老君衰周之柱史。
誑云混沌之祖宗。
避周亂而過函關。
妄云天地之父母。
既自語之相戾。何函矢之相攻。
掩耳偷鈴欲隱彌露。
道德章云。吾有三寶。
寶而持之。一曰慈。
二曰儉。三曰不敢為天下先。
老君獻胡王妻子與胡兵格戰。
何有慈乎。乘玉衡之輿坐金闕之內。
披九色離羅之衣。
廕九光偃鶴之蓋。
何有儉乎。生於無始起於無因。
為萬道之先。作元氣之祖。
觀混沌之未判視清濁之未分。
為帝王之師。作天地之母。
何有不敢為天下先乎。
遼陽高憲字仲常。
遊東京白鶴觀。見三清像。
指其右曰。此何像也。
觀主對曰。老君像。
曰何代人。曰周定王時。
又指左曰。此何像也。
主曰。道君像。曰此何代人。
主倉惶未答。憲指中尊曰。
且饒這元始天尊。
聞者傳以為笑。
other:: 
#  2 創立劫運年號偽
創立劫運年號偽第二 ^753b5

第三化云。始則太虛之氣。
其氣相擊往來亂射。
經百億萬氣之後。
其氣方慢往來流行。
為自然之氣〔此偷佛書世界初成風輪下旋之事也〕又號彌羅萬梵之氣。
又經九萬九千九百九十九億氣之後。
結吉祥之氣。成一聖人。
自號元始天王。同時生五老〔五行之主〕其劫號延康。
年號龍漢。又經如上氣數。
乃生道君時劫號赤明。
年亦號赤明。同時生九老。
分為九天。又經如上氣數。
方生老君。劫號清運。
年號上皇。時生八公。
又立五運太易太初等。
老君乃以陰陽二氣結為混沌。
而分布天地萬物始備矣。 ^753c26

辯曰。蓋聞班固律曆之志。
史記天官之書。皇甫謐之帝年。
陶隱居之帝紀。未聞五運之前先有年號。
三氣之內虛立劫名。
既清濁之未形。只是洪濛一氣。
何有老君元始五老九天。
雖竊佛立劫之名。
而不曉成壞之數。
梵云劫波。此云時分。
時雖長短皆立劫名。
錯謬梵言迷惑體相。
釋教未來此土。但有劫殺劫賊故許慎說文云。
以兵愶人曰劫。又魯將曹沫劫桓公於壇上求所侵地。
此則逼奪名劫。豈有劫運之言乎。
今陳此言妄竊見矣。
夫名位既有年號斯張。
將以率領萬方整齊四海。
混同九有同一車書。
天子至尊得建年號。
無名位者不敢立焉。
孔子雖然刪書定禮分辯君臣。
以無貴位止號素王。
矧乎老聃周之柱史臣子之列。
而草竊帝王妄建年號哉。
況軒皇之前本無甲子〔黃帝臣大橈造甲子〕漢武之代始建年號將古標古。
亦何偽乎。或曰。老子生於天地之前。
別立年號。有何乖違。
答曰。既在天地之上。
乃是太易之前。世界未形。
君臣無跡。杳然空寂唯一溟濛。
建立年號統領誰人乎。
明知偷佛莊嚴。賢劫星宿之意。
而立此延康赤明清運之目。
彼明三世。此約一時。
正同山羗偷王衣物。
迷惑顛倒上下失次。
爾下云。老子生於天崗李谷字曰光明。
則在三皇之後。何得老君以陰陽二氣結為混沌而分布天地耶。
首尾兩端穿鑿見矣。
other:: 
#  3 開分三界偽
開分三界偽第三 ^754a8

第五化云。天地有形之大者。
太上老君。乃混沌之祖宗。
天地之父母。故能分布清濁開闢天地。
運玄元始三氣而成。
天上為三清三境。
即始氣為玉清境。
元氣為上清境。玄氣為太清境。
又以三清之氣各生三氣。
合成九氣而為九天。
第一欝單天。第二上禪壽無量壽天。
第三梵藍須延天。
第四寂然兜術天。
第五波羅尼蜜不驕樂天。
第六洞玄化應聲天。
第七靈化梵輔天。
第八高虛清明天。
第九無想無愛天。
此之九天各生三氣。
每氣為一天。合二十七天。
通此九天為三十六天。
則三界四民上極三清。
是其數也。初下六天為欲界。
一太黃天。二太明天。
三清明天。四玄胎天。
五元明天。六七曜天。
次一十八天為色界。
一虛無天。二太極天。
三赤明天。四恭華天。
五曜明天。六皇笳天。
七靈明天。八端靖天。
九元明天。十極瑤天。
十一元載天。十二太安天。
十三極風天。十四始皇天。
十五太黃天。十六無思天。
十七阮樂天。十八曇誓天。
次四天為無色界。
一霄慶天。二元同天。
三妙成天。四禁上天。
此二十八天名為三界。
此上又四天名為種人天。
一常融天。二玉隆天。
三梵度天。四賈奕天。
此四天超出三界。
又云。上三天為三清境。
一曰太赤天。二曰禹餘天。
三曰清微天。最上曰大羅天。
包羅諸天極高無上。
玄都玉京鎮於其上。
三尊所處焉。又太霄隱書云。
大道君治在五十五重無極大羅天中玉京之上。
七寶玄臺金床王几金童玉女之所侍衛。
住居在三十二天三界之外。 ^754b6

辯曰。詳夫蛇軀〔伏犧〕牛首〔炎帝〕之書。
龍師〔太皡〕鳳紀〔少皡〕之典。
談天〔鄒衍〕論天〔黃繚〕之誥。
括地〔地志〕輿地〔地圖〕之圖。
甘氏星經張衡靈憲。
不說三清之號。匪聞大羅之名。
並是依傍佛經。改頭換尾。
採他名相粧綴己書。
且道教之宗源起黃帝。
而老子涓子列子莊周鶡冠尹文。
派為道教諸子所談。
並無說天之事。唯是張道陵所集靈寶經中。
始說三十二天。効佛神呪而作密言。
自後道書互相鼓唱。
空枝引蔓唯誑下俗。
佛教未來云何不說。
釋經廣布始唱斯名。
明名。修靜增加三張妄闡。
狗偷鼠盜何足貴乎。
爾雅之立四號。約於四時。
太玄之說九天。准於九有。
不似道家虛加數目。
天本定體何有少多。
今各說不同。顯知妄立。
案佛經三界三業所感。
總二十八。欲界有六。
色界十八。無色有四。
具勝妙欲名為欲界。
形色超絕名為色界。
根識兩忘名無色界。
越此而去名出生死。
捨分段之後身。絕形名而無寄。
安有玄都之境玉京之山金童玉女交雜之事瓊輿碧帳之飾。
妄竊不真於斯見矣。
試問道士。三界從何而來。
何功所感。釋名辯相全不能知。
且道宗極致惟盡昇天。
靈寶幽微秖貪羽化。
難逃四相詎免五衰。
汎業浪以漂沈。隨生死而輪轉。
縱茫茫之業識。積浩浩之苦源。
長往不歸。良可歎息。
欝頭藍弗。是其驗歟。
other:: 
#  4 隨代為帝王師偽
隨代為帝王師偽第四 ^754c6

第十一化云。老君在伏犧時。
號欝華子。說元陽經教伏犧。
敘人倫畫八卦。在祝融時號廣壽子。
說按摩通精經。教以鑽木出火。
陶冶為器。在神農時號大成子。
說太一元精經。教以播種五穀採和諸藥。
在黃帝時號廣成子。
教以抱神守靜之道。
在少昊時號隨應子。
說莊敬經。教以鳥官為理。
分布九鳸以統百司。
在顓頊時號赤精子。
說微言。帝嚳時號錄圖子。
說黃庭經。帝堯時號務成子。
說宣化經。帝舜時號尹壽子。
說通玄經七十卷。
又說道德經一千二百卷。
夏禹時號真行子。
說元始經六十卷。
殷湯時號錫則子。
說長生經二十卷。
周文王時號爕邑子。
說赤精經。教以仁孝之道。
乃至云上古之君皆受教於老子。
然後造作群物也。 ^755a3

辯曰。夫賢之與聖名位不同。
古哲今人出處各異。
莊周云。萬世之後一遇大聖。
猶旦暮過之。此明聖人出世表瑞協祥。
應千年之期。膺適時之運。
孤標特秀逈出常流。
故得帝王師之諸侯禮重。
萬載一遇尚為旦暮。
豈有隨代而出現乎。
夫李耳者退靜之士。
史記稱為隱君子也。
避亂過關葬於槐里。
潛身柱下。本是人臣。
位不躐於上階。名未廁於台輔。
何乃擢居聖地為帝王師。
譣詖不經駭人耳目。
培塿要齊於嵩華。
孰肯憑焉。潢洿擬廣於滄溟。
終難信矣。豈有開闢之後萬億餘年。
中間別無一人拔萃。
唯有老子為帝王師乎。
三墳五典八索九丘。
孔子春秋丘明國語。
百家異說九流雜談。
並無老子為師之語。
唯是後代無知道士。
妄撰斯言。欲使老子獨高群聖。
美則美矣。偽且偽焉。
且伏犧神農皆有聖德。
軒皇堯舜並號明君。
或幼而能言。或生知妙道。
詎假老子教之。然後造作群物乎。
況書傳所紀古史所明〔有古史考並世本並明造物之源〕燧人鑽火。
伏犧畫卦。炎帝播耨。
女媧造簧。黃帝作宮室軒冕樂有咸池。
顓頊作六英。堯有大章。
舜有大韶。及作圍碁。
禹有大夏。湯有大濩。
文王有辟雍。武王有下武鯀作城郭。
出尤作兵器。岐伯造醫。
俞附脈經。伶倫制律。
隸首作算。容成作曆。
大撓造甲子。奚仲作車。
曹胡作衣。伯余作裳。
於則作履。共鼓作舟楫。
巨揮作弓。夷牢作矢。
黃雍父作杵臼。孟莊子作鉅。
趙武靈王作靴。蘇威公作篪。
暴辛作塤。后稷之孫叔均作犁。
蒙恬作筆。蔡倫作紙。
夏昆吾氏作瓦。此皆各有其王。
群書所明何得自矜覽為我造。
又周易繫辭孔子所述。
列明古帝制造之事。
如云庖犧氏之王天下也。
觀像於天俯察於地。
近取諸身遠取諸物。
始畫八卦以通神明之德。
以類萬物之情。作結繩而為網罟。
以佃以漁。蓋取諸離。
神農氏作為耜為來。
以利天下。日中為市交易有無。
乃至黃帝堯舜垂衣裳而天下治。
蓋取諸乾坤。如此歷陳法易造物。
不言老子所造也。
竊他功業標為己能。
衒名自高君子不忍。
又云。老子在堯時為務成子者。
案後漢應邵風俗通云。
東方朔是太白星精。
黃帝時為風后。堯時為務成子。
周時為老聃。在越時為范#CB00657;。
在齊為鴟子。此則務成子乃東方朔。
非干老子明矣。何得妄加鈎引稱老子為人師乎。
案魯哀公問於子夏曰。
五帝三皇皆有師乎。
子夏曰有。臣聞黃帝學乎太真。
顓頊學乎綠圖。帝嚳學乎赤松子。
堯學乎尹壽。舜學乎務成跗。
禹學乎西王國。湯學乎威子伯。
文王學乎鉸時子斯。
武王學乎郭政。周公學乎太公呂望。
上之所敘文極分明。
而言老子隨代為帝王師。
何出言之狂悖哉。
巧言如篁顏之厚矣。
且老子衰周柱史。
史有明文。本是人臣。
返為上古帝王之師。
履冠戴屨何顛狂之甚乎。
又上文云。上古之君皆受教於老子。
則桀紂之不仁。幽厲之無道。
秦皇之凶暴。王莽之篡逆。
亦老子之所教也。
既然如是則老子為悖逆之魁首。
巨猾之元匠。不忠不孝。
老子之所生。不義不仁。
老子之所主。為人師者不亦慚乎。
老君既說隨代為師。
而秦漢之下至於今朝。
偏無一現乎。今既無矣。
古亦虛焉。且漢文恭儉。
孝武英明。孝明達禮樂之情。
孝章優儒雅之道。
魏文帝風流文藻。
晉世祖明達寬仁。
宋文帝致治昇平。
梁武帝文武兼備。
隋高祖混同四海。
唐太宗混一車書。
此時不俟老子之化而皆金聲玉振。
則知牽合巧會枉廢詞章。
秖可誑於閭閻。難可信於達士。
嫫母加粉見者愈嗤。
隣女效顰鄉人不貴。
other:: 
#  5 老子出靈寶三洞偽
老子出靈寶三洞偽第五 ^755a18

第九化云。太上老君以中皇元年三月一日。
於玉清天金闕上官。
撰集靈篇以為寶經三百卷。
符圖七千章。玉訣九千篇。
老君於上三皇時出。
為萬天法師。又號玄中法師。
當龍漢元年。授上三皇洞真經一十二部。
以無極之道下教人間。
其時人壽九萬歲。
於中三皇時號有古先生當赤明元年。
授中三皇洞玄經一十二部。
行無上正真之道以化於人。
其時人壽六萬歲。
於下三皇時出為師。
號金闕帝君。當開皇元年。
授下三皇洞神經一十二部。
以太平之道化人。
其時人壽一萬八千歲。
夫洞真洞玄洞神各一十二部。
合為三十六部尊經也。 ^755c29

辯曰。夫仲尼入夢。
十翼之道始宣。伯陽過關。
二篇之教方闡。有名為萬物之始。
無名為天地之先。
混徼。妙而同玄。驚寵辱而一致。
谷神不死久視長生。
挫銳解紛謙卑自牧。
此老氏之旨也。自餘教典皆是偽書。
制雜凡流唯尚誇競。
採傍佛語換體安名。
擬三界而立三清。
彷三大而立三洞。
虛勞紙墨妄飾詞章。
何以知之。漢時張道陵造靈寶經。
王褒造洞玄經。吳時葛孝先造上清經。
晉時王浮造明威化胡經。
鮑靜造三皇經。後改為三清經。
齊朝陳顯明造六十四真步虛經。
梁時陶弘景造太清經。
隋末輔慧祥改涅槃為長安經。
後事發被誅。案甄鸞笑道論云。
道家妄注諸子三百五十卷為道經。
如此詳之。代代穿鑿人人妄制。
採他佛教標為道書。
或言仙洞飛來。或言老子再現。
群賢不覩道士獨傳。
欺誷時君不懼朝憲。
故唐琳法師對太宗皇帝云。
若據蕭溫眾議。道家止有道德二篇。
如依漢明校量便應七百餘卷。
約葛洪神仙之說。
僅有一千。准修靜所上目中過前九十。
又檢玄都目錄轉復彌多。
既其先後不同。顯知後人妄制。
增加卷軸添足篇章。
依傍佛經改頭換尾。
或道名山自出。時唱仙洞飛來。
何乃黃領獨知英賢罕覩。
典籍不記書史無聞。
試問當今道士。推勘後出之經。
為是老子別陳。為是天尊更說。
若也更說應有時方師資傳授。
為是何年何月何邦何代。
若在天上而說。何人傳來。
若在西域而談。何人譯出。
如其有據容可流行。
若也妄言理須焚剪。
又漢晉之代。僧號道士。
寇謙得志僭冐其名。
今稱法師愈為矯飾。
法師之號源出佛經。
萬卷百家本無此語。
且為法之師名為法師。
法即是師名為法師。
名義不知妄安己號。
按賢劫已來有三佛出。
初佛出時人壽六萬歲。
第二佛出時人壽四萬。
第三佛出人壽二萬。
何乃改彼三皇妄合其數。
又前說云。上三氣中而有龍漢赤明之號。
是時五運尚無。但唯一氣何有三皇之君人壽之數乎。
上古縱有五龍四姓九頭十紀。
亦無三皇建立年號。
試問。龍漢赤明上皇開皇。
誰君之年乎。若言有說。
史無明文。若言無憑。
不可妄立。扣其兩端竟無一是。
又伏犧之前文字未有。
何出三洞靈寶之篇乎。
又十二部名源出佛經。
一代時教類分十二。
道家名義不知。何以妄著己典。
如琢美玉擬作甑窐。
雖受劬勞智者見誚。
other:: 
#  6 遊化九天偽
遊化九天偽第六 ^756a13

第二十六化云。是時老君於青羊大會。
引尹喜冉冉昇空。
初至第一天見波利天帝。
乘九光元靈之輿。
蔭七元交晨之蓋。
建五色攝魔之節。
金童玉女九萬人。
迎老君入大有宮。
請問自然之道。如是摩夷天梵寶天化應天不憍樂天兜率天須延天禪善天欝單天。
隨處天帝皆與天童玉女。
迎禮老君請問法要。
所到天宮皆設瓊漿碧醴丹液流薰蘭羞八徹靈芝珍果。 ^756c1

辯曰。昔我世尊初成正覺。
不離道樹而赴諸天。
一身不分而遍一切。
即多而一。即一而多。
猶如素月流空影分眾水。
大塊噫氣萬竅怒號。
大小咸周遠近無隔。
無心頓應豈止九天。
伯周之柱史。尹喜函谷關吏。
身居下位。難等聖蹤欲為己德。
蓋善竊者鬼神不覺。
既為人知非是好手。
離欲而獲輕舉。禪定而感神通。
老子既無此功。何以昇於天上。
昔列子居鄭。夫妻相忘。
耳目不分。翛然絕寄。
心凝形釋骨肉都融。
然後身如槁葉隨風東西。
萬里須臾過旬乃返。
而莊周譏云。猶有所待。
矧乎老耳不絕妻子〔老子之子名宗宗之子名注注之子名宮侍魏文矦〕
未逮形亡。過關乘薄軬之車。
道經垂有身之患。
詎可昇天履霧駕鶴乘雲。
擬効牟尼矜為己勝。
且布施而獲大福。
持戒而感生天。汝尚不達斯由。
安能為天說法。欲界本六。
妄云九天。初禪純男。
而云玉女。句虛闡偽巧說多端。
且初禪。已上禪悅為食。
定生喜樂捨念清淨。
何用瓊漿碧醴蘭羞八徹乎。
將謂天上同於人間。
羨酒肉之葷羶。爭魚臭之穢濁。
喻乎鴟耽死鼠便為鳳凰同飡。
盜聽不真。請杜臆說。
窮鄉多怪。曲學多辯。
斯言信乎。辯偽錄卷第一
 ^756c10
