
pin:: 
## 4
新華嚴經論卷第十二
author:: 長者李通玄撰
第三復有不可思議兜率天王，此託事表發光地。
此名知足天，《佛地論》云「最後身菩薩於此教化」。
如《瓔珞本業經》「十一地等覺地，始名一生補處，
方名最後身，配在第三禪。」
此知足天為最後身，菩薩在中者，皆是如來隨時方便設法利生，
不可定也。前位明以上上十善淨戒，離欲界現行麁惑垢故。
此位菩薩以九次第定，淨色界無色界并欲界心習，
得出三界心，作鍊金喻，善巧鍊之不失銖兩，轉轉明淨。
以九次第定鍊之、以法眼觀之、以行和之，無虧本法但轉明淨。
欲界修定以治欲障，上界修慧以治定障，
如是對治，即如六地菩薩位在色界初禪修十二緣觀，
用治定障，隨順法行，方便利生無所染著，名發光地。
以忍波羅蜜為體。
於中十大天王，是忍波羅蜜中十波羅蜜。
此天身長四由旬，衣長八由旬、廣四由旬，
壽四千歲，日月歲數皆與前天倍。
此知足天，當修三法得生其中，所謂戒、
定、慧。若但修戒施，即生餘天，皆有放逸。
若一乘法中，其事不爾，以智遍周，以為天體故。 ^793c25

第四化樂天王，託事表焰慧地菩薩。
以三十七助道品觀以捨為體，以本願故、
法如是故，不捨教化一切眾生。
以三十七助道觀門莊嚴慧業，將用化利一切眾生以為自樂，
像此天處常以變化以悅自樂。
亦名樂變化天，心外無境，從心變故。
表此位菩薩從初發心住已，法空現前心外無境，
為進修故，以三十七品助道法門對治此天及三界邪見等障，
鍊磨心地用嚴慧業，使令明淨，將用教化一切眾生以為自樂，
故名焰慧地也。如《菩薩瓔珞經》云「歡喜地菩薩名為逆流，
離垢地名為道流，三地名為入流，四地須陀洹，
五地斯陀含，六地阿那含，七地阿羅漢，
八地變化生死，九地是智慧妙善地，十地是法雲地。」
又《瓔珞經》云「十住菩薩入法流水，任運至佛。」
如此《華嚴經》十住、十行、十向、十地、十一地，
五位之中一一各有十重佛果，普賢行為因。
十信位心，便信自心分別之性，為不動智佛、
無礙智佛等十箇佛果，總為自心之智，方名信心。
如是和會多諸同異，隨信解別親疎不等。
但依當部進修行門，皆以總別同異成壞門該通圓融，
皆不離剎那際，即義通也。
若延促時取解，即違法界之道理。
此天王眾有十天王，皆是精進波羅蜜中十波羅蜜，各各隨名義配之可見。
常以精進波羅蜜為體。
此位作鍊真金作莊嚴具喻。
精進明修三十七助道之觀，對治三界邪業習故。
此天身長八由旬，衣長十六由旬、廣八由旬，
壽八千歲，日月歲數與前天倍。
衣重一銖，食甘露味。
歎德餘門，如前可解。 ^794a16

第五復有無數他化自在天王，託事表難勝地。
為此天在欲界頂，明菩薩欲境難超故，故曰難勝地。
明五地以來菩薩，於五欲境界未得全自在故，
但為觀照諸波羅蜜，修行力故不沒其中，未同八地無功法流自在故。
此位菩薩修十諦觀，以治三界染淨惑障餘習故，
得工巧明門，五明方現。
此天處，若不如是修十諦觀治之，便為魔境。
三界染淨業習不能自在，故曰難勝地。
此位菩薩常以禪波羅蜜以為觀體。
魔王波旬居此天中修十諦觀，即為菩薩位，不修觀者是魔眷屬。
又此天名他化自在，以他變化以為自樂，像此位菩薩常教化眾生令他得樂以為己樂。
此作車#CB00006;磨金喻，明以十諦觀為車#CB00006;。
於中十大天王，明禪波羅蜜中十波羅蜜，以名下之義配之可見。
此天身長十六由旬，衣長三十二由旬，壽命歲月悉與前倍。 ^794b17

第六復有不可思數大梵天王，明現前地。
以十二緣生觀，得寂滅神通、三解脫門空無相無願，
智慧增明，除其初禪樂靜迷真障。
明在欲界修定，如三地菩薩是也。
在禪界修慧心勝處，即以法治之，不令障真。
無依之性故，常處三界不在其中也。
名尸棄天王，此依新翻，舊為梵摩，此云清潔寂靜。
以初禪是色界，無女人生，無欲界染故。
依《佛地論》云「離欲寂靜故名梵身」。
又依《長阿含》云「梵眾中以梵音語故，故名為梵。」
又尸棄者，或云持髻，或云#CB00657;髻，
或云火頂，以火災至此天故。
修得初禪者，得生此天。
此天王梵眾中發大梵音，諸天各自謂言唯共我語。
於大千界最得自在，顏如童子，身如白銀色，
長半由旬，衣如金色，無男女形，禪悅為食，壽命一劫。
此依《長阿含經》說。
此位作毘瑠璃寶磨真金轉轉明淨喻，
明十種逆順緣生得十空定門，為毘瑠璃寶也，毘之云光明。
此位菩薩以十種十二緣生觀及十空三昧，
表以十二緣觀如明淨瑠璃，用磨智慧轉轉明淨，觀無明成根本智更令明淨。
於中有十大梵王，明般若波羅蜜中十波羅蜜，各各以名下義如前配之可解。
此第六地六住等，總明出三界業現前，寂滅神明三空自在。
如十住中，以海幢比丘表之；如十地第六地，
以夜神名守護一切城增長勝力是也，總如善財善知識表之。
第七地明入纏同事，如下。 ^794c5

第七復有無量光音天王，明遠行地。
如此二禪天，初禪滅憂，二禪滅苦。
明此位菩薩在七地，諸行已終，大悲圓滿，
四攝、四無量、十波羅蜜、三十七助道法常在現行。
自苦已無，常度他苦，染淨二障此位通過，
譬如真金飾以眾妙雜寶轉更殊勝，明以法身為金體，
悲智萬行圓滿為眾妙寶互為莊嚴，常以行網教光普化一切眾生故，
故像此天已滅憂苦。
以心淨故，出語口中光生，用明此位菩薩教光破暗故。
於此有十大光音天，以明方便波羅蜜中十波羅蜜，各各名下義配之可解。
此天身長二由旬，壽二劫，此天水災至。 ^795a2

第八復有無量遍淨天，明不動地菩薩。
明此天憂苦已無，唯有禪悅，像此位菩薩功用已終，唯有法悅。
法悅習氣，十地始無。
此天風災至。為有禪悅喜動其性，像此位菩薩無功智現前，
猶有無生法樂智淨習氣。
以諸佛三加七種勸發，令憶本願，方始隨智行，
廣利眾生，十方世界度生無限。
此乃如來設教防之，防護初發心之際圓融悲智。
非獨是此位方有滯淨之功，是一即一切中防護也。
望七地中方事總具，何得第八地中佛果知見猶自未終，還以十玄六相通融？
不可違法界體作前後解，凡夫妄作無量劫，只是法界中無始終。
此位作如真金作輪王寶冠諸臣冠不勝喻，明八地法性無功智勝故。
十力、四無畏猶十地方終，普賢行海十一地方滿。 ^795a14

第九復有無量廣果天，明善慧地。
為此第四禪，無出入息，三災不及。
又此十天如歎德中，莫不皆以寂靜法門而作宮殿，
表九地善慧莊嚴，以百千阿僧祇陀羅尼門法寶宮殿教化眾生。
能以一箇言音，為一切眾生說種種法。
無心意識為大法師，任智法明，一切具足，故像此天無思意識能為語言。
此天無下界識，有色界意識，乃至非想天皆有微識，若識想盡即非三界業收故。
此位作如真金用作輪王寶冠喻，一切小王寶冠不勝喻。
以此位菩薩智慧寶冠，下地菩薩無有能勝。
於中有十天王，明力波羅蜜中十波羅蜜，各隨名義配之可解。
此天身衣及壽，與前天皆倍，明此位菩薩常以法宮而為安止，
以福德廣大名為廣果天。 ^795a29

第十大自在天王，表第十法雲地。
如下歎德中，皆勤觀察無相之法所行平等，明此位無相智成。
如《菩薩本業瓔珞經》云「三賢菩薩能伏三界麁業麁相續果，
初地已上亦伏亦斷，八地已去色因業勝，因境緣法執習故。」
明猶有於境見未純熟，猶法執習在故。
九地已去心因業勝，內心自緣，法執習故。
九地有內心緣，法執習故。
十地之中，心色二習一時總盡，十地方心境二緣中得無礙自在故。
從八地至十地無功用中，緣真法執內外習亡，於十一地普賢門猶未自在。
如〈十定品〉中求覓普賢不見者是。
又《智論》云「第九天外更有別十地菩薩天，名摩醯首羅。
此天有八臂三目，騎白牛，一念知三千大千世界雨滴之數。」
此是引進菩薩方便設法託事表法，及攝化境界漸增勝故。
望一乘法界理事同參，一微塵內諸佛國土人天同處，身塵毛孔如影相入。
修真之者須當如實而知，莫隨化相應，
須以同時具足相應門、一多相容不同門、
諸法相即自在門、因陀羅網境界門、微細相容安立門、
祕密隱顯俱成門、十世隔別異成門、主伴交參無礙門、
託事現法生解門、唯心迴轉善成門，以此十玄門該之，即理順故。
已上神天之位，但利生門中託事表法令易解故。
如如來實非牛王龍王象王，以託表之，令生解故。
望得道處，其智無形無為而能知萬有，即為神也。
以此神性隨行祐生，即行非虛也。
以智常居三界不隨染淨，以此自在，寄位如王。
以通化無方福過群品，寄位同天。
即隨行遍生，行非虛也。
同異總得，表實無妨。
從大眾圍遶常隨佛眾之中，從普賢菩薩至大自在天已來，
此四十一眾，義分為二：一現果成因彰位分，如已前列眾是。
二從位舉法進修寄同獲益分，如向下直至普賢海月光等是。
今從第二卷初「爾時道場眾海悉已雲集」
已下，至第五卷中「海月光大明菩薩眾」
以來，此四十一眾，是從位舉法進修寄同獲益分。
此中合有五十眾，為普賢等眾十箇菩薩，當等覺十一地法門。
十箇互參，自具十眾，為一人具十，總為五十眾。
如下獲益分中，入即同佛知見，為與後學者作樣式，令倣之也。
不悟是凡，悟已同佛知見，故名初發心時便成正覺。
如以下神天獲益之中，各有二十行頌，
皆初兩行歎佛之德；後十八行，皆三句歎佛，一句自歎與佛同知。
其例如是，隨時科文、隨時稱歎，無煩更釋。
唯普賢菩薩一人獨入十法者，普賢眾明一位普周眾行也。
海月光眾但歎佛德與自所入之法相似，以此頌中更不別歎自德。
如普賢眾中加淨德妙光菩薩，是文殊師利別號。
文殊師利，此云妙德。
又《法華經》內往昔號妙光，又妙德、妙光其意相似。
以德為光，以能破闇發明故。
今在普賢眾內表法，明因果理智萬行圓融故。
普賢獨獲十種益者，明一即一切故，明一多自在延促自由故，
是總攝義也。 ^795b15

從「爾時如來道場眾海」已下，有二十六行經，義分為二。
第一從「爾時」已下有十一行經，明眾已雲集。
於此段中，義有其五：一陳眾雲集、二陳部類各別、
三都歎眾德、四明本因佛化、五明今以勝解力入佛所知。
第二從「所謂妙焰海大自在天王」已下有十五行經，
於此段中義有其二：一明天王獲益、二明天王乘威說頌。
於此二十行頌中，有其二義：第一兩行頌純歎佛德；
第二十八行頌皆三句歎佛，一句自歎與佛同知，已下例然。
唯普賢少異，前已敘意訖。
已上諸眾皆悉如上，以義科文，隨義稱歎。
教門弘大，不用文煩，得意即得。
此初會之內四十七眾之中，已前七眾，前已釋訖。 ^796a12

如來座內眾，經云「如來師子之座，眾寶妙華輪臺基陛及諸戶牖，
如是一切莊嚴具中，一一各出佛剎微塵數菩薩摩訶薩。」
於此段中，義分為二：一述眾來意、二長科經文。
一述眾來意者，是中其意有三：一明諸菩薩是古佛舊行、
二明今佛契同、三明古今不二，為明所坐之座合古所行，菩薩行依舊故。
如下頌中「諸佛所悟我已知」，為常以法身為座體，
以普賢萬行為嚴，以無作大悲之智為座上佛。
前佛後佛皆同此也，明佛契同古跡，定眾生之狐疑，
是故須來，是名為如來自行與古同因。
眾為座體，是法界、是所行，行亦是法界，以此無礙自在故。
座身是正報，座上莊嚴是行所招依報。
今還從本行報得之果內，還出本自行因菩薩眾也，亦明因果不二體故。
如〈法界品〉，如來師子之座，普遍法界為座體故。 ^796a26

第二長科經文者，從「爾時如來師子座」已下有二十九行經。
於中其義有七：一明座上莊嚴出眾、二列所出眾名、
三來眾興供、四其眾遶佛致敬、五致敬已昇座而坐、
六歎來眾之德、七乘威說頌。
從此已下有十菩薩，各說二十行頌，歎如來成道福智依正，
及往昔所修之因。
任其後哲隨文隨義稱歎，不煩更釋。
此一段明今佛合古行、古行合今佛，明座外普賢之眾是佛利他之行，
座內之眾是佛自行所契普賢之眾。
此之大眾，古今一切諸佛同道，更無二路。
眾生乘之，即名乘不思議如來乘、最勝乘、
無上乘至於道場，以此一切法皆為道場也。
以法界為場地，諸波羅蜜為人功，治一切垢，
本自淨故，治無明成根本智故。
教門弘廣，略申體意。
隨文讚歎，任在後賢。
此十箇頌中，向下歎佛十波羅蜜及十地有二十行頌，
自餘皆二十行也，准知。 ^796b12

從「爾時華藏莊嚴世界海」已下有二十一行經，明動地興供。
於此一段經文，其意有七：一明舉世界之名、
二推佛神力地六種震動、三世主興供歡喜、
四明以此例同多土、五明佛遍興於世、
六明世主各隨自解、七明法會興供普周十方。 ^796c1

問曰：何為地動？
答曰：其地動，大意有五：一此會大眾得道、
二智人出現、三智人去世、四世間災變、
五得道歡悅，此明大眾獲益歡悅故。
地動推佛神力者，明師弟之敬，推德於上。 ^796c6

問曰：何故於此段中地動興供？
答曰：為至此中一段，明初會中常隨佛眾、
當境之內神天眾，及如來座內古今諸佛同因眾、
菩提樹內流光眾，并如來宮殿內大悲眾，
如是當佛自眾來集復得益，及賀佛出興心歡喜故，
眾生心喜動故，地亦隨心動故。
此明初會當境之內大集一終，然後面門放光普集他土亦來此會，
此是無自他中他也，以明化儀主伴。
此乃龍行雲應，法事合然，為化眾生軌模如是。
以其法性塵剎普周，一剎那之中三世同際，
還以一多相容不同門該括如是放光集眾，意令知佛境界相參無二。
已上是初成正覺顯示五位行門一終因果。
此一部之經，總有六重因果：一從〈世主妙嚴品〉
乃至〈華藏世界品〉五品經，明初成正覺，
顯示五位行門報得，及示現入法一重因果。
二〈毘盧遮那品〉是古佛因果，引古證今，
明佛相習，道不虛來。
三第二會普光明殿，顯示十信因果。
四從須彌之頂直至〈離世間品〉，顯菩薩證修因果。
五〈入法界品〉，明古今本法不思議因果，
此是一切諸佛共所乘宗，為一切佛之本體。
眾生同具，只為迷之。
六覺城東會，明顯菩薩利生行門，善知識攝生形狀法，則進修因果。
若但說其法，在行猶迷。
此經設教及行證修前後六度，總舉解行證修因果，令使啟蒙易解不滯其功。
pin:: 
#  2 如來現相品
如來現相品第二 ^796c10

自此已下至〈毘盧遮那品〉已來，是長科一部中第二舉果勸修門。
釋此一品，義分為三：一釋品名目、二釋品來意、三隨文釋義。 ^797a8

一釋品名目者，此品何故名現相品？
為諸菩薩神天大眾皆悉已集，默思心念請法，問有三十七問。
如來知念，即於面門舒光現相，及集十方眾，答前所問。
此品之內，如來兩度放光，齒光告眾令集，毫光示法令信佛境界及所行因果行門。
諸來菩薩毛孔放光，通為三度放光故。
又集十方眾海佛境界相、菩薩境界相，
答前眾所問，故名現相品。
此經表法及集眾如來放光，前後總十度放光故。
一面門齒光，集他方之眾；二眉間毫光，
示果成因；三足下輪中放光，成十信；四。
帝釋宮中足指之端放光，集眾入道，成十住位；
五夜摩天宮足趺上放光，成十行門；六兜率天宮膝上放光，
成十迴向；七他化天宮眉間毫相放光，
成十地；八如來出現品眉間放光，入文殊頂；
九口中放光，入普賢口，令此二人問答如來出現始終因果道理；
十法界品中放眉間光，名普照三世法界門。
是為十。如〈隨好光明功德品〉，常放光明隨根普照，
此光非獨緣五位進修表法也，是常依根攝化光也。 ^797a10

二釋品來意者，此品為前世間主等默念三十七問，
此品放光集眾、示其法相，答前眾所問三十七法故，此品須來。 ^797b2

三隨文釋義者，復分為二：一長科經意、二科其當品。
一長科經意者，自此〈現相品〉乃至〈普賢三昧品〉、
〈世界成就品〉、〈華藏世界品〉、〈毘盧遮那品〉，
此五品經總是答前三十七問，明舉果勸修。 ^797b5

二科其當品者，於此當品，其意有四：一從
「爾時諸菩薩及一切世間主」已下一段長行并偈頌，是世主請法分。
二從「爾時世尊知諸菩薩心之所念」已下有一段長行并一偈頌，
是如來放面門齒光告眾令集分。
三從「爾時十方世界海」已下一段長行并一偈頌，是十方世界海蒙光所照皆來雲集現法分。
四「爾時世尊欲令一切菩薩」已下一段長行并十偈頌，總是答前三十七問分。 ^797b9

一從世主心念問法分中，義分為三：一從
「爾時」已下至「唯願世尊哀愍我等」，於中長行有八行經，純請十八種佛法。
二「又十方世界海」已下有六行半經，問佛菩薩海有十九問，
通為三十七問。三「願佛世尊」已下可兩行經，
明菩薩神力故，一切供具放光，光中說頌請佛斷疑分。 ^797b17

第一從初「爾時諸菩薩及一切世間主作是思惟」，明心念默請。
云何是諸佛地？法界不思議地是佛地故。
下文云「法性如虛空，諸佛於中住。」
此為如來地也。云何是諸佛境界？
如下經云「如來處此菩提座，一毛示現多剎海，一一毛現悉亦然。」
此是如來之境界。
又法界是如來境界。
云何是諸佛加持？
下文如來加普賢入於三昧，是諸佛加持故。
云何是諸佛所行？
經云「無礙行是如來行」。
又普賢行，是一切諸佛共所行行故。
云何是諸佛力？如經云「如來有處非處等十種力」是。
云何是諸佛無所畏？
如來無五怖畏及四無畏是。
云何是諸佛無能攝取？
如來無性妙智是無能攝取。
云何是諸佛眼？知一切法智、知一切眾生根智，
名一切種智，是佛眼故。
又此經下文說十眼等是。
又如〈十身相海品〉云「如來眼有大人相，名自在普見雲。」
云何是諸佛耳？如〈法界品〉云「一切諸佛有無障礙耳，悉能解了一切音聲。」
云何是諸佛鼻？如下經云「如來鼻有大人相，
名一切神通智慧，於中出現無量化佛，
坐寶蓮華，往諸世界。」
云何是諸佛舌？如下經云「如來舌有大人相，名示現音聲影像雲。」
云何是諸佛身？如下經云「諸佛同法身，無依無差別。」
又「佛身充滿於法界，普現一切眾生前。」
云何是諸佛意？〈如來出現品〉云「云何知如來、
應、正等覺心？佛子！
如來心意識無量，俱不可得。
但應以智無量故知如來心。」
云何是諸佛身光？
如來隨好常光，隨根照物，普周法界。
云何是諸佛光明？
光有二種：一教光；二如此經〈光明覺品〉
是，及前後十度表法光明是。
云何是諸佛智？一切智、一切種種分別智是。
又如下文「如來智甚深，普入於法界，能隨三世轉，與世為明導。」
此已上問十八種法。
經云「唯願世尊哀愍我等」，有三句經文，
結請佛說十九種海，經云「一切諸佛皆為諸菩薩說世界海」，
總舉問竟。眾生海，釋曰：如世間眾生、廣多如海故。
佛海，經云「如來安處菩提座，一毛示現多剎海，
一一毛現悉亦然，如是普周於法界。」
佛波羅蜜海，十波羅蜜遍一切菩薩行故。
佛解脫海，如來法身是佛解脫，又智慧解脫乃至五分法身戒定慧解脫解脫知見等是。
佛變化海，如下文「無體無住處，亦無生可得。
無相亦無形，所現皆如影。」
又云「一切剎土微塵數，常現身雲悉充滿。」
又云「於一佛身上，化為無量身。」
佛演說海，下文「一一毛孔中，光網遍十方，
演佛妙音聲，調彼難調者。」
又一音遍諸根故。
然如來音聲，不從心出、不從身出。
佛名號海，如下〈名號品〉是，如來名號等一切眾生心也。
佛壽量海，如下「佛身如影現，生滅不可得。」
是佛壽量海。又下文「壽量如是」。
及一切菩薩誓願海，〈淨行品〉等是，又如
〈十迴向品〉中大願是。
一切菩薩發趣海，如下云「此會諸佛子，
善修眾智慧，其人已能入，如斯方便門。」
又下文「從地而得地，住於力地中，億劫勤修行，所獲法如是。」
明從地而得地者，不離真法界自體清淨性地而行，
進修十住、十行等法，故云從地而得地。
又〈十行品〉是十發趣加行成就，令菩提心智悲純熟故。
助道海，三十七助道品是，觀身受心法為首。
一切乘海，乘如來乘、不思議乘、法界乘是，乃至八萬四千乘等。
一切菩薩行海，普賢行是，如下經云「如是分身智境界，普賢行中能建立。」
一切菩薩出離海，如五位中加行方便是，
如下經云「此會諸菩薩，入佛難思地，一一皆能見，一切佛神力。」
又下文「普賢諸行願，修治已明潔，能於一切剎，普見佛神變。
身住一切處，一切皆平等，智能如是行，入佛之境界。」
一切菩薩神通海，如下十方佛剎來集菩薩眾及毛孔出眾，
隨行利生等事是。
又〈十通品〉亦是。又下文「一一佛剎中，往詣悉無餘，
見佛神通力，入佛所行處。」
一切菩薩波羅蜜海，如下經中「十方來集大眾，
身諸毛孔各出十佛世界微塵數光，一一光出十佛世界微塵數菩薩，
悉能遍入一切法界諸安立海教化眾生。」
廣如經具說。是波羅蜜海也，此是與發心者作普賢樣。
一切菩薩地海，如下經云「從地而得地」是也。
又〈十地品〉是。又如來地是菩薩地，如下經云
「此會諸菩薩，入佛難思地。」
一切菩薩智海，根本是如來智，於根本智起差別智教化眾生，
是菩薩智海，乃至十無盡智是也。 ^797b24

「唯願世尊」已下三句，總結勸請。
准例十方諸佛既說，今佛世尊亦合同說。 ^798b16

又「爾時」已下四句，明供具說頌。
已上三十七問，向下至〈毘盧遮那品〉已來，
有三種答前所問：一如下齒間放光集眾，
現相神通答；二如下眉間毫光出眾現相，
及十菩薩偈頌答；三普賢入定出定，以言詮示佛業眾生業因果古今相習答。
如〈世界成就品〉菩薩眾生染淨報業，答前三十七問佛海、
菩薩行海，不離其中。
又說華藏莊嚴世界海，說佛報得所居之土，
答前三十七問佛境界海、眾生海、波羅蜜海，總不離其中。
又說古往〈毘盧遮那品〉，是引古印今，令眾生信，承習不斷法不虛來。
若古無舊跡，今從何得？
以是義故，引古佛用印今時成信。
從此初會〈世主妙嚴品〉至〈毘盧遮那品〉
六品經，總明舉果勸修，信他已成佛者果德悲智境界行普賢行及報得莊嚴身土分。
從〈佛名號品〉重問二十八問，即是舉古佛果門，
令今世及未來發心者，自信自心佛果不異，
及菩薩十信、十住、十行、十迴向、十地、十一地佛眼耳鼻舌身意不異故，
信自今修不異古法。
有此二十八種不異之法，具如〈佛名號品〉。
所問二十八問之法，今古不異，令初發心者應如是依古證修，
使令道不謬故。直至〈法界品〉，總是其答所問之法故。
若依五位法上有一百一十重佛果菩薩行，
古今不異，若通信位即一百二十重古今佛因果不異，至位方明。
從供具雲中出音說二十行頌，於中義分為四：
初兩行頌，歎佛行滿成佛，行遍三世；次兩行頌，
明勸佛為眾除疑得證；次兩行頌，明大眾已集，
勸請除疑；次「云何」已下十四行頌，明重頌前三十七問。 ^798b18

問曰：大眾何不以言自問，因何默念致疑？
何不自以言讚勸請，云何供雲出音請佛？ ^798c18

答曰：明佛得法界心，與一切眾生同心故。
以心不異故，知彼心疑。
供具說頌者，明一切法總法界體也。
法界不思議，一切法不思議故。
明聖眾心境無二故，凡夫迷法界，自見心境有二故，故顛倒生也。 ^798c20

第二從「爾時世尊知諸菩薩心之所念」
已下有一段長行并一偈頌，是如來放齒光，
十方告眾令眾咸集，現法答前所問分。
於此分中，大意有十：一如來知眾心念有疑、
二齒光普照、三其光有十名、四明光具眷屬、
五陳光色相、六明光照遠近、七明大眾蒙光彼此相見、
八明光遍他方眾會、九明光能出聲告眾、十明十方之眾聞告咸來。 ^798c25

問曰：何故如來面門齒間出光告眾？ ^799a3

答曰：面門及齒，明言出於中，故於中出光。
今欲答眾所疑，普告十方佛土大眾來集示法，
答前三十七問中云何是諸佛地、佛境界、
佛加持、佛行、佛力等故，須口中齒間放光。
光者，除暗義。又答前云何是佛光，明除現在未來眾心疑暗故。
口齒者，吐納言音說法處，表告之所由也，故於中出光。
於此光明說其二十行頌，於中大意，歎如來道滿利生，
光明出音告眾，令集聞法。 ^799a4

第三從「爾時十方世界海一切眾會蒙佛光明所開覺已」
已下一段，是十方大眾來集示法分。
於此段中，大意有十：一明佛光普照、二明十方眾來、
三明來已興供、四明興供不同、五明眾海影像相參、
六明大眾自他同異自在、七明大眾毛孔出光、
八明光出菩薩、九明菩薩同事利生、十明眾生發心得果。
此之十事，如文可知。
如毛孔流光眾，明法界體性自在不思議自他無礙。
能同能異眾，於中菩薩同行利生，即明古今已成正覺者菩薩行及十波羅蜜海佛地佛持等，
舉其已成佛者悲智境界，答前大眾三十七疑，
用成來世與今同悟身心境界自在無礙，如帝網境界門。
如此一段，以佛神力放光集眾答前所問。
後之一段，毫光示法，及菩薩偈頌，答前所問。
於此十方來眾光明中，同時發聲說二十行頌。
於此中大意，歎佛光明道行已滿，身口意鼻耳總遍周剎海，
滿普賢行。答前三十七問，如文可知。 ^799a13

第四從「爾時世尊欲令一切菩薩大眾得如來無邊境界」
已下一段長行，有二十八行半經。
於中分為兩段：一從初十行經，明光之德。
第二十八行經，明蓮華出現。
一從初明光之德，大意有十：一令眾除疑獲益、
二顯光出處、三顯光之名、四顯光之色、
五明光所照遠近、六明所照威動世界、
七光照塵中現無數佛隨根與益、八光雨十種法輪雲、
九光明遶佛、十光入佛足輪以成大眾信心。
明足下是初信入，故說十種智佛，以為自己信心，以不動智為首。 ^799b2

第二「爾時佛前」已下十八行半經，明蓮華出現。
於此一段文中，大意有十：一明華現所由、
二明華具十種嚴飾、三明毫光出眾來坐、
四明勝音菩薩為主餘者為伴、五明上首菩薩勝音之德、
六明諸佛與勝音之力、七明勝音常見諸佛、
八明勝音神變自在、九明勝音觀眾說頌、十明正申頌意。
此之一段經文，如來眉間毫出光明，名一切菩薩光明普照耀十方藏者，
明是十地菩薩智滿中道教行之光。
又毫相光中出眾菩薩，有世界海微塵數，
上首名曰一切法勝音，即是其十地滿足中道果行。
將此中道覺行悲智圓滿法界行門毫塵剎海無障礙法，
答前大眾三十七問，使令現在及以未來，
信此十地法界因果法門，行滿十方使令得益。
是故經云「欲令一切菩薩大眾得於如來無邊境界神通力故，
放眉間光。」又光體是法界之理，勝音大眾之海是其法界之行用故。
明從十住初心以理智萬行體用不相離也，
故從十信即與果行令修，理智體用法合然故，從果行信進。
又勝音菩薩坐蓮華臺，諸菩薩眾坐蓮華鬚，明主伴萬行。
明勝音一行遍一切行，一切萬行是勝音一行，明法界理智中圓滿無礙自在行故。
還如前菩薩毛孔流光出菩薩行相似，體性一多重重自在無體可礙。
諸波羅蜜一中具十，乃至無盡故，緣起互為因果，主伴自在故。
以理智照之可見。
大意明法界行門，一行遍一切行故，同別自在。
十正申頌意中，通勝音菩薩有十一菩薩，各申一段偈頌。
初二十行頌，歎佛身充遍普現眾生前，及毛孔剎土眾會無盡相入。
兩行一頌，如文具明，無煩更釋。
大體得大綱紀，即得經文自具。
此後十段，總十行一段，總是答前世主所問，又明此會菩薩能入如來之境。
最下有三行經，明都結十方世界同然，一時雲集。
已上現神通及語，答前大眾所疑竟。
示業及法答者，如已下〈世界成就品〉、〈華藏世界品〉、
〈毘盧遮那品〉神通法業俱示。
若通當類，總自具法業答故。
〈普賢三昧品〉、〈世界成就品〉、〈華藏世界品〉、
〈毘盧遮那品〉，此初會六品經，是以佛果勸修門。
pin:: 
#  3 普賢三昧品

## 1
普賢三昧品第三 ^799b13

將釋此品，略作三門分別：一釋品之名、
二釋品來意、三隨文釋義。 ^799c25

一釋品名者，理智無邊名之為普，智隨根益稱之曰賢。
三之云正，昧之云定。
亦云正受，為正定不亂，能受諸法、憶持簡擇，故名正受。
亦云等持，為正定能發生正慧，等持諸法，是故名之等持也。
為普賢為佛紹法界大智之家，諸佛萬行遍周之長子，
以答前所問三十七問中云何一切菩薩行海、
出離海、神通海、波羅蜜海、世界海等，故須入定。
善簡眾法，答前所問令眾達解，故須入定。
然普賢菩薩恒無定亂，以示法則，故須如是。
又以初舉果勸修中，以入定為法則，後
〈十定品〉中明十地道滿，起諸想念方真。 ^799c27

二釋品來意者，明普賢菩薩常在三昧，淨亂總真。
然教化眾生故、成法則故、答所問疑故、
為善簡擇諸三昧出入同異相故，為善簡擇眾生業海果報、
佛行業海果報，故須入定。
從定起已，說〈世界成就品〉、〈華藏世界品〉、
〈毘盧遮那品〉答前所問，故此品須來。
意明初入法，須加定業以顯真門；後〈十定品〉
中，明十地真智已終，智隨一切眾生想念，
應根接物，方是修道者。
應如是知。 ^800a10

三隨文釋義者，於此一品經文中，義分為二：
一科其經意、二釋三昧名。 ^800a19

一科其經意者，其此一段經，其意有十一：
一從「爾時普賢菩薩」已下一行半經，明承佛威神入定。
二「此三昧」已下八行半經，舉三昧名及歎三昧之德。
三「如此世界」已下可七行經，明都舉普賢入定此界，如是十方總然。
四「爾時一一普賢菩薩」已下有十二行半經，
明普賢入定，諸佛現前，佛力所加，佛言讚歎普賢之德。
五「爾時十方一切諸佛」已下有七行經，明諸佛與普賢十種智。
六「如此世界中」已下可二行經，明都舉十方世界中普賢，
一切諸佛一時同與其智，法如是故。
七「是時」已下可六行經，明諸佛以手加持摩普賢頂。
八「如是一切世界海」已下可兩行經，都舉十方世界同然。
九「爾時普賢菩薩」已下九行半經，明普賢從三昧起，并陳三昧之名。
十「普賢菩薩從如是三昧門起時」已下十二行半經，
明大眾獲益，并都結與十方同然。
十一「爾時十方一切世界海」已下至偈頌以來有十二行半經，
明佛力三昧力，其地微動，及興供末後諸佛毛孔光明說頌，
歎普賢之德。 ^800a21

問曰：何故前〈世主妙嚴品〉末其地六種十八相大動，此品何故其地微動？ ^800b11

答曰：前明如來始成正覺，大眾賀佛及自皆得佛果之益，
其益廣大，明位極行終，以此其地大動。
此品答世主所問之疑，為成初信故，其地微動。
於中菩薩示有疑問，寄同得益，皆是成其凡夫始信之心，是故名為舉果勸修生信分。
仍是信他佛及菩薩得，然未是信自心得也。
第二會中金色世界不動智佛已去，方明信自心得亦然也。
至第十二卷中諸世間主，更作二十八問，
方明信自心是佛不動智等，至文方明。
此經直至〈法界品〉覺城東已來，菩薩及一切大眾，
皆是寄法同迷，示行修證。
唯覺城人間五百童子、童女、優婆塞、優婆夷，
各具五百，一萬諸龍，寄位是凡，表其凡夫有得入者故。
若無實得者，佛教豈有虛行者哉？
聖者立樣，令凡實得，終不虛施。
應如是知，不自欺誑。
若有人言：此經非是凡夫境界，是菩薩所行。
是人當知滅佛知見、破滅正法，令其正教世不流通，
令其世間正見不生，斷滅佛種。
諸有智者，不應如是不勸修行。
設行不得，不失善種，猶成來世積習勝緣故。
於此佛毛孔光明說頌中已下有兩段頌：
於初二十行頌，明佛毛孔光明讚普賢德，如文具明。
毛孔是萬行光，還歎普賢萬行。
二「爾時一切諸菩薩」已下有二十行頌，
明大眾歎普賢，并請說後三品之法，亦如文具明。
新華嚴經論卷第十二
 ^800b13
