
other:: 洛陽城南伽藍記卷第三
author:: 魏撫軍府司馬楊衒之撰

# 景明寺

景明寺。宣武皇帝所立也。
景明年中立。因以為名。
在宣陽門外一里御道東。
其寺東西南北方五百步。
前望嵩山少室。却負帝城。
青林垂影。綠水為文。
形勝之地。爽塏獨美。
山懸堂光觀盛一千餘間。
交疏對霤。青臺紫閣。
浮道相通。雖外有四時。
而內無寒暑。房簷之外。
皆是山池。竹松蘭芷。
垂列階墀。含風團露。
流香吐馥。至正光年中。
太后始造七層浮圖一所。
去地百仞。是以邢子才碑文云。
俯聞激電旁屬奔星是也。
妝飾華麗。侔於永寧。
金盤寶鐸煥爛霞表。
寺有三池。#CB06229;蒲菱藕水物生焉。
或黃甲紫鱗出沒於繁藻。
青#CB03177;白雁浮沈於綠水。
#CB06269;磑舂簸皆用水功。
伽藍之妙最得稱首。
時世好崇福。四月七日京師諸像皆來此寺。
尚書祠曹錄像。凡有一千餘軀。
至八月節。以次入宣陽門。
向閶闔宮前。受皇帝散花。
于時金花映日。寶蓋浮雲。
旛幢若林。香煙似霧。
梵樂法音。聒動天地。
百戲騰驤。所在駢比。
名僧德眾負錫為群。
信徒法侶持花成藪。
車騎填咽。繁衍相傾。
時有西域胡沙門。
見此唱言佛國。至永熙年中。
始詔國子祭酒邢子才為寺碑文。
子才河間人也。志性通敏風情雅潤。
下帷覃思。溫故知新。
文宗學府 #CB06434;班馬而孤上。
英規勝範凌許郭而獨高。
是以衣冠之士輻輳其門。
懷道之賓去來滿室。
昇其堂者。若登孔氏之門。
沾其賞者。猶聽東吳之句。
籍甚當時。聲馳遐邇。
正光中解褐為世宗挽郎奉朝請。
尋進中書侍郎黃門。
子才洽聞博見無所不通。
軍國制度罔不訪。
及自王室不靖。虎門業廢。
後遷國子祭酒謨訓上庠。
子才罰惰賞勤。專心勸誘。
青領之生。竟懷雅術。
洙泗之風。茲焉復盛。
永熙年末。以母老辭。
帝不許之。子才恪請懇至。
辭淚俱下。帝乃許之。
詔以光祿大夫。歸養私庭。
所生之處給事力五人。
歲一朝以備顧問。
王侯祖道若漢朝之送二疏。
暨皇居徙鄴。民訟殷繁。
前格後詔。自相與奪。
法吏疑獄簿領成山。
乃勅子才與散騎常侍涅子升撰麟趾新制十五篇。
省府以之決疑。州郡用為治本。
武定中。除驃騎大將軍西兗州刺史。
為政清靜。吏民安之。
後徵為中書令。時戎馬在郊。
朝廷多事。國禮朝儀咸自子才出。
所製詩賦。詔策章表。
碑頌讚記。五百篇。
皆傳於世。隣國欽其模楷。
朝野以為美談也。
other:: 
# 大統寺　招福寺　秦太師公二寺　雙女寺
 ^1010a24

大統寺。在景明寺西即所謂利民里寺。
南有三公令史高顯略宅。
每夜見赤光。行於堂前。
如此者非一向光明所掘地丈餘。
得黃金百斤。銘云。
蘇秦家金得者為吾造功德。
顯略遂造招福寺。
人謂此地是蘇秦舊宅。
當時元義秉政。聞其得金就洛索之。
以二十斤與之。衒之按。
蘇秦時未有佛法。
功德者不必是寺。
應是碑銘之類頌其聲跡也。
東有秦太師公二寺。
在景明南一里。西寺太后所立。
東寺皇姨所建。並為父追福。
因以名之。時人號為雙女寺。
並門隣洛水。林木扶疎布葉垂陰。
各有五層浮圖一所。
高五十丈。素綵布工。
比於景明。至於六齋。
常有中黃門一人。
監護僧舍。襯施供具。
諸寺莫及焉。寺東有靈臺一所。
基趾雖頹。猶高五丈餘。
即是漢武帝所立者。
靈臺東辟雍。是魏武所立者。
至我正光中。造明堂於辟雍之西南。
上圓下方。八窓四闥。
汝南王復造磚浮圖於靈臺之上。
孝昌初妖賊四侵。
州郡失據。朝廷設募征。
格於堂之北。從戎者。
拜曠掖將軍偏將軍裨將軍。
當時甲冑之士號明堂隊。
時虎賁駱子淵者自云。
洛陽人。昔孝昌年戍在彭城。
其同營人樊元寶得假還京。
子淵附書一封令達其家云。
宅在靈臺南。近洛河。
卿但是至彼。家人自出相看。
元寶如其言。至靈臺南。
了無人家可問。徙倚欲去。
忽見一老翁來。問從何而來徬徨。
於此元寶具向道之。
老翁云。是吾兒也。
取書引元寶入遂見。
館閣崇寬屋宇佳麗。
坐命婢取酒。須臾見婢抱一死小兒而過。
元寶初甚怪之。俄而酒至色甚紅。
香美異常。兼設珍羞。
海陸具備。飲訖辭還。
老翁送元寶出云。
後會難期。以為悽恨。
別甚殷勤。老翁還入。
元寶不復見其門巷。
但見高岸對水淥波東傾。
唯見一童子可年十五。
新溺死鼻中出血。
方知所飲酒是其血也。
及還彭城。子淵已失矣。
元寶與子淵同戍三年。
不知是洛水之神也。
other:: 
# 報德寺　文覺寺　三寶寺　寧遠寺　承光寺　正覺寺
 ^1010c11

報德寺。高祖孝文皇帝所立也。
為憑太后追福。在開陽門外三里開陽門御道。
東有漢國子學堂。
堂前有三種字石經。
二十五碑表裏刻之。
寫春秋尚書二部。
作篆科斗隷三種字。
漢右中郎將蔡邕筆之遺跡也。
猶有十八碑。餘皆殘毀。
復有石碑四十八枚。
亦表裏隷書寫周易尚書公羊禮記四部。
又讀書碑一所。並在堂前。
魏文帝作典論云碑。
至太和十七年猶有四。
高祖題為勸學里。
里有文覺三寶寧遠三寺。
武定四年。大將軍遷石經於頴。
週迴有園。珍果出焉有大谷梨。
承光之柰。承光寺亦多果木。
柰味甚美。冠於京師。
勸學里東有延賢里。
里內有正覺寺。尚書令王肅所立也。
肅字公懿。琅琊人也。
偽齊雍州刺史奐之子也。
贍學多通。才辭美茂。
為齊祕書丞。太和十八年背逆歸順。
時高祖新營洛邑。
多所造制論。肅博識舊事。
大有裨益。高祖甚重之。
常呼王生延賢之名因肅立之。
肅在江南之日。聘謝氏女為妻。
及至京師。復尚公主謝作五言詩以贈之。
其詩曰本為箔上蠶。
今作機上絲。得路逐勝去。
頗憶纏綿時。公主代肅答謝云。
針是貫線物。目中恒任絲。
得帛縫新去。何能衲故時。
肅甚愧謝之色。遂造正覺寺以憩之。
肅憶父非理受禍。
常有子胥報楚之意。
畢身素服不聽樂。
時人以此稱之。肅初入國。
不食羊肉及酪漿等物。
常飯鯽魚羹。渴飲茗汁。
京師士子道。肅一飲一斗。
號為漏巵。經數年已後。
肅與高祖殿會食。
羊肉酪粥甚多。高祖怪之。
謂肅曰。卿中國之味也。
羊肉何如魚羹。茗飲何如酪漿。
肅對曰。羊者是陸產之最。
魚者乃水族之長。
所好不同。並各稱珍。
以味言之甚是優劣。
羊比齊魯大邦。魚比邾莒小國。
唯茗不中與酪作奴。
高祖大笑因舉酒曰。
三三橫兩兩縱。誰能辨之賜金鍾。
御史中丞李彪曰。
沽酒老嫗瓮注#CB00096;。
屠兒割肉與稱同。
尚書右丞甄琛曰。
吳人浮水自云。工妓兒擲絕在虛空。
彭城王勰曰。臣始解此字是習字。
高祖即以金鍾賜彪。
朝廷服彪。聰明有智。
甄琛和之亦速。彭城王謂肅曰。
卿不重齊魯大邦。
而愛邾莒小國。肅對曰。
鄉曲所美不得不好。
彭城王重謂曰。卿明日顧我。
為卿設邾莒之食。
亦有酪奴。因此復號茗飲為酪奴。
時給事中劉縞慕肅之風。
專習茗飲。彭城王謂縞曰。
卿不慕王侯八珍。
好蒼頭水厄。海上有逐臭之夫。
里內有學顰之婦。
以卿言之即是也。
其彭城王家有吳奴。
以此言戲之。自是朝貴讌會。
雖設茗飲皆恥不復食。
唯江表殘民遠來降者好之。
後蕭衍子西豐侯蕭正德歸降。
時元義欲為之設茗。
先問卿於水厄多少。
正德不曉義意。答曰下官生於水鄉。
而立身以來。未遭陽侯之難。
元義與舉坐之客皆笑焉。
other:: 
# 龍華寺　追聖寺　報恩寺　京師寺
 ^1011a26

龍華寺。廣陵王所立也。
追聖寺。北海王所立也。
並在報恩寺之東。
法事僧房比秦太上公。
京師寺。皆種雜果。
而此三寺園林茂盛。
莫之與爭。
other:: 
# 歸正寺
 ^1012a1

宣陽門外四里。至洛水上作浮橋。
所謂永橋也。神龜中。
常景為汭頌。其辭曰。
浩浩大川。決決清洛。
導源熊耳。控流巨壑。
納穀吐伊。貫周淹毫。
近達河宗。遠朝海若。
兆唯洛食。實同土中。
上應張柳。下據河嵩。
寒暑攸叶。日月載融。
帝世光宅。函下風。
前臨少室。却負太行。
制巖東邑。峭峘西疆。
四險之地。六達之莊。
恃德則固。失道則亡。
詳觀古列考見丘墳。
乃禪乃革。或質或文。
周餘九列。漢季三分。
魏風衰晚。晉景彫曛。
天地發揮。圖書受命。
皇建有極。神功無競。
魏籙仰天。玄符握鏡。
璽運會昌。龍圖受命。
乃睠書軌。永懷寶定。
敷茲景跡。流美洪謨。
襲我冠冕。正我神樞。
水陸兼會。周鄭交衢。
爰勒洛汭。敢告中區。
南北兩岸有華表。
舉高二十丈。華表上作鳳凰。
似欲冲天勢。永橋以南圜丘以北。
伊洛之間。夾御道有四夷館。
道東有四館。一曰歸正。
二曰歸德。三曰慕化。
四曰慕義。吳人投國者處金陵館。
三年已後賜宅歸正里。
景明初。偽齊建安王蕭寶寅來降。
封會稽公。為築宅於歸正里。
後進爵為齊王。尚南陽長公主。
寶寅恥與夷人同列。
令公主啟世宗。求入城內。
世宗從之。賜宅於永安里。
正光四年中。蕭衍子西豐矦蕭正德來降。
處金陵館。為築宅歸正里。
正德捨宅為歸正寺。
北夷來附者處燕然館。
三年已後賜宅歸德里。
正光元年蠕蠕至都。
久閭阿郍 #CB06403;來朝。
執事者莫知所處。
中書舍人常景議云。
咸寧中單于來朝。
晉世處之王公特進之下。
可班郍#CB06403;蕃王儀同之間。
朝廷從其議。又處之燕然館。
賜宅歸德里。北夷酋長遣子入侍者。
常秋來春去。避中國之熱。
時人謂之雁臣。東夷來附者處扶桑館。
賜宅慕化里。西夷來附者處崦嵫館。
賜宅慕義里。自葱嶺已西。
至於大秦。百國千城莫不歡附。
商胡販客日奔塞下。
所謂盡天地之區已樂中國土風。
因而宅者不可勝數。
是以附化之民萬有餘家。
門巷修整閶闔填列。
青槐蔭陌綠樹垂庭。
天下難得之貨。咸悉在焉。
別立市於樂水南。
號曰四通市。民間謂永橋市。
伊洛之魚多於此賣。
士庶須膾。皆詣取之。
魚味甚美。京師語曰。
洛鯉伊魴貴於牛羊。
永橋南道東有白象獅子二坊。
白象者永平二年乾羅國胡王所獻。
皆施五綵屏風七寶坐。
床容數人。真是異物。
常養象於乘黃曹。
象常壞屋敗牆。走出於外。
逢樹即拔。遇牆亦倒。
百姓驚怖。奔走交馳。
太后遂徙象於此坊。
獅子者波斯國胡王所獻也。
為逆賊万侯醜奴所獲。
留於寇中。永安末。
醜奴破始達京師。
莊帝謂侍中李或曰。
朕聞虎見獅子必伏。
可覓誠之。於是詔近山郡縣。
捕虎以送。鞏縣山陽並送二虎一豹。
帝在華林園觀之。
於是虎豹見獅子。
悉皆瞑目不敢仰視。
園中素有一育熊。
性甚馴。帝令取試之。
虞人牽盲熊至。聞獅子氣驚怖跳踉。
曳鎖而走。帝大笑。
普泰元年廣陵王即位。
詔曰。禽獸囚之則違其性。
宜放還山林。獅子亦令送歸本國。
送獅子胡以波斯道遠不可送達。
遂在路殺獅子而返。
有司糺劾罪以違旨論。
廣陵王曰。豈以獅子而罪人也。
遂赦之。
other:: 
# 菩提寺
 ^1012a5

菩提寺。西域胡人所立也。
在慕義里。沙門達多發塚取甎。
得一人以進。時太后與明帝在華林都堂。
以為妖異。謂黃門侍郎徐紇曰。
上古以來頗有此事否。
紇曰。昔魏時發塚得霍光女婿范明友。
家奴說漢朝廢立。
與史書相符。此不足為異也。
后令紇問其姓名。
死來幾年。何所飲食。
死者曰。臣姓崔。名涵。
字子洪。博陵安平人也。
父名暢。母姓魏。家在城西阜財里。
死時年十五。今滿二十七。
在地十有二年。常似醉臥無所食也。
時復遊行。或遇飯食。
如似夢中不甚辨了。
后即遣門下錄事張秀#CB06078;詣準財里。
訪涵父母。果得崔暢。
其妻魏氏。秀#CB06078;問暢曰。
卿有兒死否。暢曰有息子涵年十五而死。
秀#CB06078;曰為人所發。
今日蘇活。在華林園中。
主人故遣我來相問。
暢聞驚怖曰。實無此兒。
向者謬言。秀#CB06078;還具以實陳聞。
后遣#CB06078;送涵回家。
暢聞涵至門前。起火手持刀。
魏氏把桃枝。謂曰。
汝不須來。吾非汝父汝非吾子。
急手速去。可得無殃。
涵遂捨去遊於京師。
常宿寺門下。汝南王賜黃衣一具。
涵性畏日不敢仰視。
又畏水火及刀兵之屬。
常走於達路遇疲則止不徐行也。
時人猶謂是鬼。洛陽太市北奉終里。
里內之人多賣送死人之具及諸棺槨。
涵謂曰。作柏木棺。
勿以桑木為欀。人問其故。
涵曰。吾在地下。見人發鬼兵。
有一鬼訴稱。是柏棺應免主兵。
吏曰。爾雖柏棺桑木為欀遂不免。
京師聞此柏木踴貴。
人疑賣棺者貨。涵發此等之言也。
other:: 
# 高陽王寺
 ^1012c7

高陽王寺。高陽王雍之宅也。
在津陽門外三里御道西。
雍為爾朱榮所害也。
捨宅以為寺。正光中。
雍為丞相。給輿羽葆鼓吹虎賁班劍百人。
貴極人臣。富兼山海。
居止第宅匹於帝宮。
白殿丹檻。窈窕連亘。
飛簷反宇。轇轕週通。
僮僕六千。妓女五百。
隋珠照日。羅衣從風。
自漢晉以來。諸王豪侈未之有也。
出則鳴騶御道文物成行。
鐃吹響發。笳聲哀轉。
入則歌姬舞女擊筑吹笙。
絲管迭奏。連霄盡日。
其竹林魚池。侔於禁苑。
芳草如積珍木連陰。
雍嗜口味。厚自奉養。
一日必以數萬錢為限。
海陸珍羞。方丈於前。
陳留侯李崇謂人曰。
高陽一日敵我千日。
崇為尚書令儀同三司。
亦當傾天下。僮僕千人。
而性多儉悋。惡衣麁食亦常無肉。
止有韭菹。崇客李元佑語人云。
李令公一食十八種。
人問其故。元佑曰。
二九一十八。聞者大笑。
世人即以為譏罵。
雍薨後諸妓悉令入道。
或有嫁者。美人徐月華善彈箜篌。
能為明妃出塞之曲歌。
聞者莫不動容。永安中。
與衛將軍源士康為側室。
宅近青陽門。徐鼓箜篌而歌。
哀聲入雲。行路聽者俄而成市。
徐常語士康曰。王有二美姬。
一名修容。二名艶姿。
並蛾眉皓齒潔貌傾城。
修容亦能。為綠水歌。
艶姿善火鳳舞。並愛傾後室。
寵冠諸姬。士原聞此。
遂常令徐鼓綠水火鳳之曲焉。
高陽宅北有中甘里。
里內荀頴子文年十三。
幼而聰辨。神情卓異。
雖黃琬文舉無以加之。
正光初。廣宗潘崇和。
講服氏春秋於城東昭義里。
子文攝齊北面就和受道。
時趙郡李才問子文曰。
荀生住在何處。子文對曰。
僕住在中甘里。才曰何徃。
曰徃城南。城南有四夷館。
才以此譏之。子文對曰。
國陽勝地。卿何怪也。
若言川澗伊洛崢嶸。
語其舊事靈臺石經。
招提之美。報德景明。
當世富貴。高陽廣平。
四方風俗。萬國千城。
若論人物有我無卿。
才無以對之。崇和曰。
汝頴之士利如錐。
燕趙之士鈍如錘。
信非虛言也。舉學皆笑焉。
other:: 
# 崇虛寺
 ^1013a16

崇虛寺在城西。即漢之躍龍閣也。
延熹九年。桓帝祠老子於躍龍。
園室華蓋之座。用郊天之樂。
此其地也。高祖遷京之始。
以地給民。憩者多見妖怪。
是以人皆去之。遂立寺焉。
洛陽城南伽藍記卷第三
 ^1013b26
