小品般若波羅蜜經卷第七
後秦龜茲國三藏鳩摩羅什譯
pin:: 
#  17 深功德品
深功德品第十七
爾時須菩提白佛言：「希有，世尊！
是阿毘跋致菩薩，成就大功德。
世尊能說阿毘跋致菩薩，恒河沙等相貌。
說是相貌，則是說深般若波羅蜜相。」 ^566a7

佛言：「善哉，善哉！須菩提！
汝能示諸菩薩甚深之相。
須菩提！甚深相者，即是空義，即是無相，
無作無起，無生無滅，無所有，無染寂滅，遠離涅槃義。」 ^566a10

「世尊！但是空義，乃至涅槃義，非一切法義耶？」
「須菩提！一切法，亦是甚深義。
何以故？須菩提！色甚深，受、想、行、識甚深。
云何色甚深，如如甚深？
云何受、想、行、識甚深，如如甚深？
須菩提！無色，是色甚深；無受、想、行、識，是識甚深。」 ^566a13

須菩提言：「希有，世尊！
以微妙方便，障色示涅槃，障受、想、行、識示涅槃。」 ^566a18

佛告須菩提：「菩薩若能於是深般若波羅蜜，
思惟觀察：如般若波羅蜜教，我應如是學；
如般若波羅蜜說，我應如是行。
是菩薩如是思惟修習，乃至一日，所作功德，無有限量。
須菩提！譬如多欲之人，欲覺亦多，與他端正女人共期。
此女監礙，失期不至。
須菩提！於意云何？
是多欲人，欲覺，為與何法相應？」
「世尊！是多欲人，但起欲覺相應念憶想此女，
當至不久，我當與之坐臥戲笑。」 ^566a19

「須菩提！於意云何？
是人一日一夜起幾欲念？」
「世尊！是人一日一夜起念甚多。」 ^566a28

「須菩提！若菩薩如深般若波羅蜜教，思惟學習，
則離退轉過惡，捨若干劫數生死之難。
是菩薩一日之中，應深般若波羅蜜所作功德，勝於菩薩遠離深般若波羅蜜於恒河沙劫布施功德。
復次，須菩提！若菩薩離般若波羅蜜，於恒河沙劫，
供養須陀洹、斯陀含、阿那含、阿羅漢、辟支佛、
諸佛，於意云何，其福多不？」
須菩提言：「甚多，世尊！
無量無邊不可稱數。」 ^566a29

佛言：「不如菩薩於深般若波羅蜜，如說修行，
乃至一日，其福甚多。
何以故？菩薩行般若波羅蜜，能過聲聞、
辟支佛地，入菩薩位，得阿耨多羅三藐三菩提。
復次，須菩提！若菩薩於恒河沙劫，離般若波羅蜜，
布施持戒忍辱精進禪定智慧，於意云何，其福多不？」
須菩提言：「甚多，世尊！」 ^566b8

佛言：「不如菩薩於深般若波羅蜜，如說修行，
乃至一日，布施、持戒、忍辱、精進、禪定、智慧，其福甚多。
復次，須菩提！若菩薩於恒河沙劫，離般若波羅蜜，
法施眾生，於意云何，其福多不？」
須菩提言：「甚多，世尊！」 ^566b14

佛言：「不如菩薩於深般若波羅蜜，如說修行，
乃至一日，法施眾生，其福甚多。
何以故？若菩薩不離般若波羅蜜，即是不離薩婆若。
復次，須菩提！若菩薩於恒河沙劫，離般若波羅蜜，
修行三十七品，於意云何，其福多不？」
須菩提言：「甚多，世尊！」 ^566b19

佛言：「不如菩薩如般若波羅蜜教住，乃至一日，
修行三十七品，其福甚多。
何以故？若菩薩不離般若波羅蜜，退失薩婆若，無有是處。
復次，須菩提！若菩薩於恒河沙劫，離般若波羅蜜，
以是財施法施、禪定功德，迴向阿耨多羅三藐三菩提，
於意云何，其福多不？」
須菩提言：「甚多，世尊！」 ^566b24

佛言：「不如菩薩於深般若波羅蜜如說修行，
乃至一日，財施法施、禪定功德，迴向阿耨多羅三藐三菩提，
其福甚多。何以故？
是第一迴向，所謂不離深般若波羅蜜。」 ^566c1

須菩提白佛言：「世尊！
如佛所說一切作起法，皆是憶想分別。
云何說菩薩得福甚多？」
「須菩提！菩薩行般若波羅蜜時，亦能觀察是作起功德，
空無所有，虛誑不實，無堅牢相。
若菩薩隨所能觀，則不離深般若波羅蜜。
隨不離深般若波羅蜜，即得無量阿僧祇福德。」 ^566c5

「世尊！無量阿僧祇有何差別？」
「須菩提！阿僧祇者，不可數盡。
無量者，過諸量數。」 ^566c11

「世尊！頗有因緣，色亦無量，受、想、行、識亦無量？」
佛言：「有。須菩提！色亦無量，受、想、行、識亦無量。」 ^566c13

「世尊！無量者是何義？」
「須菩提！無量者，即是空義，即是無相無作義。」 ^566c15

「世尊！無量但是空義，非餘義耶？」
「須菩提！於意云何，我不說一切法空耶？」
「世尊說耳。」「須菩提！
若空即是無盡，若空即是無量。
是故此法義中無有差別。
須菩提！如來所說無盡無量，空無相，無作無起，
無生無滅，無所有，無染涅槃，但以名字方便故說。」 ^566c16

須菩提言：「希有，世尊！
諸法實相不可得說，而今說之。
世尊！如我解佛所說義，一切法皆不可說。」
「如是，如是！須菩提！
一切法皆不可說。
須菩提！一切法空相，不可得說。」 ^566c22

「世尊！是不可說義，無增無減。
若爾者，檀波羅蜜亦應無增無減；尸羅波羅蜜、
羼提波羅蜜、毘梨耶波羅蜜、禪波羅蜜，亦應無增無減。
若是諸波羅蜜無增無減，菩薩云何，以是無增無減波羅蜜，
得阿耨多羅三藐三菩提、近阿耨多羅三藐三菩提？
世尊！若菩薩增減諸波羅蜜，則不能近阿耨多羅三藐三菩提。」 ^566c25

「如是，如是！須菩提！
不可說義無增無減。
善知方便菩薩行般若波羅蜜、修般若波羅蜜時，
不作是念：『檀波羅蜜若增若減。』
作是念：『是檀波羅蜜，但有名字。』
是菩薩布施時，是念是心，及諸善根，皆如阿耨多羅三藐三菩提相迴向。
須菩提！善知方便菩薩行般若波羅蜜、
修般若波羅蜜時，不作是念：『尸羅波羅蜜若增若減；
羼提波羅蜜、毘梨耶波羅蜜、禪波羅蜜，若增若減。』
須菩提！善知方便菩薩行般若波羅蜜、
修般若波羅蜜時，不作是念：『般若波羅蜜若增若減。』
作是念：『般若波羅蜜，但有名字。』
修智慧時，是念是心，是善根，如阿耨多羅三藐三菩提相迴向。」 ^567a3

須菩提白佛言：「世尊！
何等是阿耨多羅三藐三菩提？」
「須菩提！阿耨多羅三藐三菩提者，即是如如無增減。
若菩薩常行，應如念，即近阿耨多羅三藐三菩提。
如是，須菩提！不可說義，雖無增減，而不退諸念，不退諸波羅蜜。
菩薩以是行，則近阿耨多羅三藐三菩提，而亦不退菩薩之行。
作是念者，得近阿耨多羅三藐三菩提。」 ^567a16

「世尊！菩薩前心近阿耨多羅三藐三菩提，後心近阿耨多羅三藐三菩提。
世尊！前心後心，各各不俱；後心前心，亦各不俱。
世尊！若前心後心不俱者，菩薩諸善根，云何得增長？」 ^567a23

「須菩提！於意云何？
如然燈時，為初焰燒炷，為後焰燒？」
「世尊！非初焰燒，亦不離初焰；非後焰燒，亦不離後焰。」 ^567a27

「須菩提！於意云何？
是炷燃不？」「世尊！是炷實燃。」 ^567a29

「須菩提！菩薩亦如是。
非初心得阿耨多羅三藐三菩提，亦不離初心；
非後心得阿耨多羅三藐三菩提，亦不離後心得。」
「世尊！是因緣法甚深。
菩薩非初心得阿耨多羅三藐三菩提，
亦不離初心得；非後心得阿耨多羅三藐三菩提，
亦不離後心，而得阿耨多羅三藐三菩提。」 ^567b1

「須菩提！於意云何？
若心已滅，是心更生不？」
「不也，世尊！」 ^567b7

「須菩提！於意云何？
若心生是滅相不？」
「世尊！是滅相。」 ^567b8

「須菩提！於意云何？
是滅相，法當滅不？」
「不也，世尊！」 ^567b9

「須菩提！於意云何？
亦如是住、如如住不？」
「世尊！亦如是住、如如住。」
「須菩提！若如是住、如如住者，即是常耶？」
「不也，世尊！」 ^567b10

「須菩提！於意云何？
是如甚深不？」「世尊！
是如甚深。」 ^567b13

「須菩提！於意云何？
是如即是心不？」「不也，世尊！」 ^567b14

「須菩提！離如是心不？」
「不也，世尊！」 ^567b15

「須菩提！汝見如不？」
「不也，世尊！」 ^567b16

「須菩提！於意云何？
若人如是行者，是甚深行不？」
「世尊！若人如是行者，是為無處所行。
何以故？是人不行一切諸行。」 ^567b17

「須菩提！若菩薩行般若波羅蜜，於何處行？」
「世尊！於第一義中行。」 ^567b19

「須菩提！於意云何？
若菩薩於第一義中行，是人相行不？」
「不也，世尊！」 ^567b21

「須菩提！於意云何？
是菩薩壞諸相不？」
「不也，世尊！」 ^567b22

「須菩提！於意云何？
菩薩云何為壞諸相？」
「世尊！是菩薩不如是學，我行菩薩道於是身斷諸相。
若斷是諸相，未具足佛道，當作聲聞。
世尊！是菩薩大方便力，知是諸相過，而不取無相。」 ^567b23

爾時舍利弗語須菩提：「若菩薩夢中修三解脫門，
空、無相、無作，增益般若波羅蜜不？
若晝日增益，夢中亦應增益。
何以故？佛說晝夜夢中，等無異故。」 ^567b27

「舍利弗！若菩薩修般若波羅蜜，即有般若波羅蜜。
是故夢中，亦應增益般若波羅蜜。
舍利弗！若人夢中起業，是業有果報不？
佛說一切法如夢，不應有果報。
若覺分別，應有果報。
舍利弗！若人夢中殺生，覺已分別，我殺是快。
是業云何？」「須菩提！
無緣則無業，無緣思不生。」 ^567c1

「如是，舍利弗！無緣則無業，無緣思不生；
有緣則有業，有緣則思生。
若心行於見聞覺知法中，有心受垢，有心受淨。
是故，舍利弗！有因緣起業，非無因緣；有因緣思生，非無因緣。」 ^567c7

舍利弗問須菩提言：「若菩薩夢中布施，
迴向阿耨多羅三藐三菩提，是布施名為迴向不？」
「舍利弗！彌勒菩薩，今現在座，佛授阿耨多羅三藐三菩提記，
可以問之，彌勒當答。」 ^567c11

舍利弗即問彌勒菩薩：「須菩提言：『是事彌勒當答。』」
彌勒菩薩語舍利弗：「所言彌勒當答者。
舍利弗！今以彌勒名字答？
若以色答耶？受、想、行、識答耶？
若以色空答耶？受、想、行、識空答耶？
是色空不能答，受、想、行、識空不能答。
舍利弗！我都不見是法能有所答，亦不見答者，
及所答人、所用答法、所可答法。
我亦不見是法得受阿耨多羅三藐三菩提記。」 ^567c15

舍利弗語彌勒菩薩：「如所說法，證此法不？」
彌勒言：「我不隨所說法證得。」 ^567c23

舍利弗作是念：「彌勒菩薩智惠甚深，長夜行般若波羅蜜故。」 ^567c24

爾時佛知舍利弗心所念，語舍利弗言：「於意云何？
汝見是法，以是法得阿羅漢不？」
「不也，世尊！」 ^567c26

「舍利弗！菩薩亦如是行般若波羅蜜，有方便故，
不作是念：『是法受阿耨多羅三藐三菩提記。
已受記，今受記，當受記。』
若菩薩如是行，即是行般若波羅蜜，不畏不得阿耨多羅三藐三菩提。
我勤行精進，必當得阿耨多羅三藐三菩提。
舍利弗！菩薩應常不驚不怖。
若在惡獸之中，不應驚怖。
何以故？菩薩應作是念：『我今若為惡獸所噉，我當施與。
願以具足檀波羅蜜，當近阿耨多羅三藐三菩提。
我當如是勤行精進，得阿耨多羅三藐三菩提。
時世界之中，無一切畜生道。』
若菩薩在怨賊中，不應驚怖。
何以故？菩薩法不應惜身命，作是念：『若有奪我命者，是中不應生瞋恚。
願以具足羼提波羅蜜，當近阿耨多羅三藐三菩提。
我應如是勤行精進，得阿耨多羅三藐三菩提。
時世界之中，無有怨賊，及諸寇惡。』
若菩薩在無水處，不應驚怖，作是念：『我應為一切眾生說法除渴。』
若我渴乏命終，應作是念：『是眾生無福德故，在此無水之處。
我應如是勤行精進，得阿耨多羅三藐三菩提。
時世界之中，無水之處，亦令眾生勤行精進，修諸福德。
世界之中，自然而有八功德水。』 ^567c28

「復次，舍利弗！若菩薩在飢饉之中，不應驚怖，
作是念：『我應如是勤行精進，得阿耨多羅三藐三菩提。
時世界之中，無有如是飢饉之患，具足快樂，
隨意所須，應念即至。
如忉利天上，所念皆得。』
若菩薩如是不驚不怖，當知是菩薩，能得阿耨多羅三藐三菩提。 ^568a20

「復次，舍利弗！若菩薩在疾疫處，不應驚怖。
何以故？是中無法可病故，我應如是勤行精進，得阿耨多羅三藐三菩提。
時世界之中，一切眾生，無有三病，我當勤行精進，隨諸佛所行。 ^568a26

「復次，舍利弗！菩薩若念阿耨多羅三藐三菩提，
久乃可得，不應驚怖。
何以故？世界前際已來，如一念頃，不應生久遠想，不應念前際是久遠。
前際雖為久遠，而與一念相應。
如是，舍利弗！若菩薩久乃得阿耨多羅三藐三菩提，不應驚怖退沒。」
pin:: 
#  18 恒伽提婆品
摩訶般若波羅蜜恒伽提婆品第十八 ^568b1

爾時會中有一女人，字恒伽提婆，從座而起，
偏袒右肩，右膝著地，合掌向佛，白佛言：「世尊！
我於是事不驚不怖。
我於來世，亦為眾生演說斯要。」
即持金華散佛，當佛頂上，虛空中住。 ^568b8

時佛微笑。阿難從座起，偏袒右肩，右膝著地，
合掌向佛，白佛言：「世尊！
何因何緣而發微笑？
諸佛常法，不以無因緣而笑。」 ^568b12

佛告阿難：「是恒伽提婆女人，當於來世星宿劫中，
而得成佛，號曰金花。
今轉女身，得為男子，生阿閦佛土。
於彼佛所，常修梵行。
命終之後，從一佛土，至一佛土，常修梵行，
乃至得阿耨多羅三藐三菩提，不離諸佛。
譬如轉輪聖王，從一觀至一觀，從生至終，足不蹈地。
阿難！此女亦如是。
從一佛土至一佛土，常修梵行，乃至得阿耨多羅三藐三菩提，
常不離佛。」 ^568b14

阿難作是念：「爾時菩薩眾會，如諸佛會。」
佛即知阿難心所念，告阿難言：「如是，如是！
當知爾時菩薩眾會，如諸佛會。
阿難！是金花佛，聲聞入涅槃者，無量無邊，不可計數。
其世界中，無諸惡獸怨賊之難，亦無飢饉疾病之患。
阿難！是金花佛得阿耨多羅三藐三菩提時，無如是等怖畏之難。」 ^568b22

阿難白佛言：「世尊！
是女人於何處初種阿耨多羅三藐三菩提善根？」
「阿難！是女人於燃燈佛所初種善根。
以是善根，迴向阿耨多羅三藐三菩提。
亦持金華散燃燈佛，求阿耨多羅三藐三菩提。
阿難！爾時我以五莖華散燃燈佛，求阿耨多羅三藐三菩提。
燃燈佛知我善根淳淑，即授我阿耨多羅三藐三菩提記。
時此女人聞我受記，即發願言：『我亦如是，
於未來世，當得受記。』
如今是人得受阿耨多羅三藐三菩提記。
阿難！是人於燃燈佛所初種善根，發阿耨多羅三藐三菩提心。」 ^568b29

阿難白佛言：「世尊！
是人則為久習阿耨多羅三藐三菩提行？」
佛言：「如是！阿難！是人久習阿耨多羅三藐三菩提行。」 ^568c10

爾時須菩提白佛言：「世尊！
若菩薩欲行般若波羅蜜，云何應習空？
云何應入空三昧？」
佛告須菩提：「菩薩行般若波羅蜜，應觀色空，
應觀受、想、行、識空。
應以不散心，觀法無所見，亦無所證。」 ^568c13

須菩提言：「世尊！如佛所說菩薩不應證空。
云何菩薩入空三昧而不證空？」 ^568c17

「須菩提！若菩薩具足觀空，本已生心，但觀空，
而不證空，我當學空。
今是學時，非是證時，不深攝心繫於緣中。
爾時菩薩不退助道法，亦不盡漏。
何以故？是菩薩有大智慧深善根故，能作是念：
『今是學時，非是證時，我為得般若波羅蜜故。』 ^568c19

「須菩提！譬如人，勇健多力，難可傾動；容儀端正，
人所愛敬；善解兵法，器仗精銳，六十四能，
皆悉具足；於餘伎術，無不鍊解，為人愛念。
凡有所作，皆得成辦。
以是利故，多所饒益，眾咸宗敬，倍復歡喜。
是人有小因緣，扶侍父母，携將妻子，經過險道艱難之處，
安隱勸喻父母妻子，令無恐怖。
作是言：『此路雖險，多有怨賊，必得安隱，無他躓頓。』
其人智力成就，前無敵故，能令父母妻子，
免此眾難，得到城邑聚落村舍，無所傷失，心大歡喜。
於諸怨賊，不生惡心。
何以故？是人一切伎術，無不鍊解。
於險道中，化作人眾，多於怨賊。
又所執持，器仗精銳。
彼諸怨賊，皆自退散。
是故此人，敢能，自必安隱無患。
如是，如是！須菩提！
菩薩緣一切眾生，繫心慈三昧，過諸結使，
及助結使法，過諸魔及助魔者，過聲聞、
辟支佛地，住空三昧而不盡漏。 ^568c24

「須菩提！爾時菩薩行空解脫門，而不證無相，亦不墮有相。
譬如鳥飛虛空，而不墮落；行於虛空，而不住空。
須菩提！菩薩亦如是。
若行空學空，行無相，學無相；行無作，學無作。
未具足諸佛法，而不墮空無相無作。
譬如工射之人，善於射法，仰射虛空，箭箭相拄，
隨意久近，能令不墮。
如是，須菩提！菩薩行般若波羅蜜，方便所護故，
不證第一實際，為欲成就阿耨多羅三藐三菩提善根故，
成就阿耨多羅三藐三菩提時，乃證第一實際。
是故，須菩提！菩薩行般若波羅蜜，應如是思惟：
諸法實相，而不取證。」 ^569a11

須菩提白佛言：「世尊！
菩薩所為甚難，最為希有。
能如是學，亦不取證。」 ^569a22

佛告須菩提：「是菩薩不捨一切眾生故，發如是大願。
須菩提！若菩薩生如是心：『我不應捨一切眾生，應當度之。』
即入空三昧解脫門，無相、無作三昧解脫門。
是時菩薩不中道證實際。
何以故？是菩薩為方便所護故。 ^569a24

「復次，須菩提！菩薩若欲入如是深定，所謂空三昧解脫門，
無相、無作三昧解脫門，是菩薩先應作是念：
『眾生長夜著眾生相，著有所得，我得阿耨多羅三藐三菩提，
當斷是諸見，而為說法。』
即入空三昧解脫門。
是菩薩以是心，及先方便力故，不中道證實際，亦不失慈悲喜捨三昧。
何以故？是菩薩成就方便力故，倍復增長善法，
諸根通利，亦得增益菩薩諸力諸覺。 ^569a28

「復次，須菩提！菩薩作是念：『眾生長夜行於我相，
我得阿耨多羅三藐三菩提，當斷是相，而為說法。』
即入無相三昧解脫門。
是菩薩以是心，及先方便力故，不中道證實際，亦不失慈悲喜捨三昧。
何以故？是菩薩成就方便力故，倍復增長諸善法，
善根通利，亦得增益菩薩諸力諸覺。 ^569b7

「復次，須菩提！菩薩作是念：『眾生長夜行常想、
樂想、淨想、我想。以是想有所作，我得阿耨多羅三藐三菩提，
斷是常想、樂想、淨想、我想，而為說法：是法無常非是常，
是苦非樂，不淨非淨，無我非我。』
以是心及先方便力，雖未得佛三昧，未具足佛法，
未證阿耨多羅三藐三菩提，而能入無作三昧解脫門，不中道證實際。 ^569b14

「復次，須菩提！菩薩作如是念：『眾生長夜行有所得，
今亦行有所得；先行有相，今亦行有相；
先行顛倒，今亦行顛倒；先行和合相，今亦行和合相；
先行虛妄相，今亦行虛妄相；先行邪見，今亦行邪見。
我當勤行精進，得阿耨多羅三藐三菩提，
為斷眾生如是諸相，而為說法，除此諸過。』
須菩提！菩薩如是念一切眾生，是以心及先方便力故，
觀深法相若空、若無相，無作無起，無生無所有。
須菩提！菩薩成就如是智慧，若住三界，
若墮作起法者，無有是處。 ^569b21

「復次，須菩提！菩薩欲得阿耨多羅三藐三菩提，
應問餘菩薩，於是諸法，應云何學？
云何生？心入空，不證空；入無相、無作、無起、
無生，無所有，不證無所有，而能修習般若波羅蜜。
菩薩若如是答，但應念空，念無相無作，
無起無生，無所有。
不教先心，不說先心，當知是菩薩於過去佛，
未得受阿耨多羅三藐三菩提記，未住阿毘跋致地。
何以故？是菩薩不能說阿毘跋致菩薩不共相，不能正示正答。
當知是菩薩，未到阿毘跋致地。」 ^569c2

「世尊！云何知是阿毘跋致？」
「須菩提！若菩薩，若聞若不聞，能如是正答，當知是為阿毘跋致。」 ^569c11

「世尊！以是因緣故，眾生多行菩提，少能如是正答者。」
「須菩提！少有菩薩能得阿毘跋致記者。
若得受記，則能如是正答。
當知是菩薩，善根明淨；當知是菩薩，一切世間、
天、人、阿修羅，所不能及。」
pin:: 
#  19 阿毘跋致覺魔品
摩訶般若波羅蜜阿毘跋致覺魔品第十九 ^569c13

佛告須菩提：「若菩薩摩訶薩，乃至夢中不貪著三界，
及聲聞、辟支佛地，觀一切法如夢，而不取證。
須菩提！當知是阿毘跋致菩薩相。 ^569c19

「復次，須菩提！若菩薩夢中，見佛處在大眾高座上坐，
無數百千萬比丘，及無數百千萬億大眾，
恭敬圍遶，而為說法。
須菩提！當知是阿毘跋致菩薩相。 ^569c21

「復次，須菩提！菩薩夢中，自見其身，在於虛空，為大眾說法。
見身大光，覺已。作是念：『我知三界如夢，
必當應得阿耨多羅三藐三菩提，而為眾生說如是法。』
須菩提！當知是阿毘跋致菩薩相。 ^569c25

「復次，須菩提！云何當知菩薩得阿耨多羅三藐三菩提時，
其世界中，一切皆無三惡道名？
須菩提！若菩薩夢中，見畜生，作是願：『我當勤行精進，
得阿耨多羅三藐三菩提時，其世界中，一切皆無三惡道名。』
須菩提！當知是阿毘跋致菩薩相。 ^569c29

「復次，須菩提！菩薩若見城郭火起，即作是念：『如我夢中所見相貌。
菩薩成就如是相貌，當知是阿毘跋致菩薩。
若我有是相貌，作阿毘跋致者，以此實語力故，
此城郭火，今當滅盡。』
若火滅盡，當知是菩薩，已於先佛得受阿耨多羅三藐三菩提記。
若火不滅，當知是菩薩未得受記。
若是火燒一家，置一家；燒一里，置一里。
須菩提！當知是眾生，有破法重罪。
是破法餘殃，今世現受。
須菩提！以是因緣，當知是阿毘跋致菩薩相。 ^570a5

「復次，須菩提！今當更說阿毘跋致菩薩相貌。
須菩提！若男若女，為鬼所著，菩薩於此，
應作是念：『若我已於先佛得受阿耨多羅三藐三菩提記，深心欲得阿耨多羅三藐三菩提。
若我所行清淨，離聲聞、辟支佛心，必當應得阿耨多羅三藐三菩提，
非不應得於今現在十方無量阿僧祇佛。
是諸佛無所不知，無所不見，無所不得，無所不證。
若諸佛知我深心者，必當得阿耨多羅三藐三菩提。
以此實語力故，今是男女為非人所持者，非人當疾去。』
若是菩薩，說是語時，非人不去者，當知是菩薩，先佛未與授阿耨多羅三藐三菩提記。
須菩提！若菩薩說是語時，非人去者，當知是菩薩，已於先佛得受阿耨多羅三藐三菩提記。 ^570a15

「復次，須菩提！有菩薩未得受記，而作誓願：
『若我已於先佛得受記者，非人今當捨是人去。』
惡魔即便來至其所，令非人去。
何以故？惡魔威力，勝非人故，非人即去。
菩薩於此，便自念言：『是我力故，非人遠去。』
而不能知惡魔之力。
以是事故，輕蔑惡賤諸餘菩薩：『我於先佛已得受記，
是諸人等於先佛所，未受阿耨多羅三藐三菩提記。』
以是因緣，增長憍慢。
以憍慢因緣故，遠離薩婆若，佛無上智慧。
是菩薩以少因緣，生於憍慢，當知是為無有方便，
必墮二地，若聲聞地、若辟支佛地。
如是，須菩提！以是誓願因緣起於魔事。
菩薩於此，若不親近善知識者，為魔所縛，轉更牢固。
須菩提！當知是為菩薩魔事。 ^570a29

「復次，須菩提！惡魔欲以名字因緣，壞亂菩薩，
作種種形，至菩薩所，而作是言：『汝善男子！
諸佛已與汝受阿耨多羅三藐三菩提記。
汝今字是，父母字是，兄弟姊妹、知識字是，
乃至七世父母，皆說其名字。
汝生某國某城，某聚落，某家。』
若是人性行柔和，便說其先世性行柔和；
若其性急，亦復說其先世性急。
若是人受阿練若法，若乞食，若著納衣，
若食後不飲漿，若一坐食，若節量食，若住死屍間，
若坐空地，若坐樹下，若常坐不臥，若隨敷坐，
若少欲知足遠離，若不受塗腳油，若樂少語少論，
惡魔亦說其先世受阿練若法，乃至樂少語少論。
汝今世有頭陀功德，先世亦有頭陀功德。
是菩薩聞說如上名字，及說頭陀功德，
以是因緣故，憍慢心生。
即時惡魔復作是言：『汝於過去已受阿耨多羅三藐三菩提記。
何以故？阿毘跋致功德相貌，汝今有之。』
須菩提！我所說阿毘跋致菩薩真實相貌，是人無有。
須菩提！當知是菩薩為魔所著。
何以故？阿毘跋致菩薩相貌，是人無有，
但聞惡魔所說名字，則便輕賤諸餘菩薩。
須菩提！當知是菩薩因名字故，起於魔事。 ^570b13

「復次，須菩提！復有菩薩因名字故，起於魔事。
所謂魔至其所，作是言：『汝於先佛得受阿耨多羅三藐三菩提記，
汝作佛時，名號如是。』
是菩薩本所願名號，同魔所說，無智無方便故，
便作是念：『我得阿耨多羅三藐三菩提時，
所願名號，是比丘所說，同我本願。』
便隨惡魔所著，比丘信受其語，但以名字因緣故，則便輕賤諸餘菩薩。
須菩提！我所說真實阿毘跋致菩薩相貌，是人無有。
以輕慢因緣故，遠離薩婆若，佛無上智慧。
是菩薩若離方便及善知識，遇惡知識，
當墮二地，若聲聞地、若辟支佛地。
須菩提！若是菩薩，即於此身，悔先諸心，
遠離聲聞、辟支佛地，當久在生死，乃復還因般若波羅蜜，得阿耨多羅三藐三菩提。
何以故？是諸心罪重故。
譬如比丘犯四重禁，若一若二，則非沙門，非釋種子。
是菩薩以名字輕餘菩薩故，其所獲罪，重於四禁。
須菩提！置是四禁，如是之罪，重於五逆。
所謂以名字故，生憍慢心。
須菩提！以是名字因緣，起此微細魔事，菩薩應當覺之。
覺已，遠離。 ^570c5

「復次，須菩提！惡魔見菩薩有遠離行，便至其所，
作是言：『善男子！遠離行者，如來常所稱讚。』
須菩提！我不說菩薩遠離，在於阿練若處、
空閑處、山間樹下、曠絕之處。」
「世尊！若阿練若處、空閑處、山間樹下、曠絕之處，
不名遠離者，更有何等遠離？」 ^570c26

「須菩提！若菩薩遠離聲聞、辟支佛心，如是遠離，
若近聚落，亦名遠離；若在阿練若處、空閑處、
山間樹下、曠絕之處，亦名遠離。
須菩提！如是遠離，我所聽許。
若菩薩晝夜修行，如是遠離；若近聚落，
亦名遠離；若在阿練若處、空閑處、山間樹下、
曠絕之處，亦名遠離。
須菩提！若惡魔所稱讚遠離，阿練若處、
空閑處、山間樹下、曠絕之處，是菩薩雖有如是遠離，
而不遠離聲聞、辟支佛心，不修般若波羅蜜，
不為具足一切智慧，是則名為雜糅行者。
是菩薩行是遠離，則不清淨，輕餘菩薩近聚落住。
心清淨者，遠離聲聞、辟支佛心者，不雜惡不善法，
得諸禪定背捨三昧，諸神通力。
通達般若波羅蜜者，是無方便。
菩薩雖在百由旬空曠之處，但有鳥獸、
寇賊、惡鬼所行處住，若百千萬億歲，若過是數而不能知真遠離相，
遠於真遠離，不知深心發阿耨多羅三藐三菩提心。
如是菩薩亦名憒閙行者。
若貪著依止，如是遠離，是則不能令我心喜。
何以故？我所聽許遠離行中，不見是人，
是人無有，如是遠離。 ^571a2

「須菩提！復有惡魔到菩薩所，住虛空中，
作是言：『善哉，善哉！
汝所行者，是真遠離，佛所稱讚。
以是遠離，汝當疾得阿耨多羅三藐三菩提。』
是菩薩從遠離所，來至聚落，見餘比丘求佛道者，
心性和柔，便生輕慢，汝是憒閙行者。
須菩提！是菩薩以憒閙為真遠離，以真遠離為憒閙，
如是說其過惡，不生恭敬心，應恭敬而反輕慢，應輕慢而反恭敬。
作是念：『我見非人，念我而來，助我而來，
佛所聽許，真遠離行，我則行之，汝近聚落，
誰當念汝，誰當助汝。』
作是念已，輕餘菩薩清淨行者。
須菩提！當知是人，是菩薩旃陀羅；當知是人，
污餘菩薩，臭穢不淨；當知是人，是似像菩薩；
當知是人，一切世間天人之大賊，沙門形賊。
須菩提！求佛道者，不應親近如是之人。
何以故？如是人等，名為增上慢者。 ^571a22

「須菩提！若菩薩愛惜薩婆若，愛惜阿耨多羅三藐三菩提，
深心欲得阿耨多羅三藐三菩提，欲得利益一切眾生，不應親近如是等人。
求佛道者，常求己利，常應厭離、怖畏三界，
於此人中，當生慈悲喜捨之心。
我當如是懃行精進。
得阿耨多羅三藐三菩提時，無如是惡，
若其起者，當疾除滅。
須菩提！如是行者，是為菩薩智慧之力。」
小品般若經卷第七
 ^571b8
