
jing:: 佛說道神足無極變化經卷第二
translator:: 西晉安息三藏安法欽譯
於是月天子白佛言：「世尊！
甚可怪。如來深微乃如是！
是佛世尊無上正真，甚可怪。
菩薩所施行，如是名為眼見諸法行，不起自好益身敗道之行，
從久遠已斷離身想之行，於無央數劫行，
而不墮聲聞、辟支佛地，而不墮落，究竟於道滿足佛法有幾法行？
世尊！菩薩於深法行，不於億百千萬佛而作證？」 ^804c8

佛語天子：「菩薩有四事，逮深法行，不於億百千萬佛所而作證。
何等為四？如是天子！
菩薩堅住於諸要持一切智，出家大吼逮精進而不弱。
為一切故捨諸所有，堅住於施與便逮大悲事。
如佛所說、所問皆報答，逮得善權方便。
於一切功德已成，復成於餘德。
天子！是為四事，菩薩於深法行，不於無央數億百千佛所而求證。」 ^804c14

佛於是說偈言：
　　「堅住於所作，其智亦如是！
　　前世所作智，亦終不放捨。
　　以一切智故，所為而不憂；
　　一切像色貌，皆悉具了知。
　　所行常精進，終不為放逸；
　　心亦不懈惓，所行亦如是！
　　其諸所作為，皆悉憂一切；
　　如是於眾生，常而有等心。
　　常興大悲意，憂念一切人；
　　愍傷諸勤苦，皆欲令安隱。
　　願疾得作佛，斷絕諸苦惱；
　　逮得眾珍寶，其處不可盡。
　　常以善權慧，教學諸方便；
　　勤力作功德，行是無厭足。
　　所造有究竟，其行常如應；
　　安之於道次，不悉念居處。
　　以如是法者，悉皆堅持之；
　　菩薩行是者，諸行皆悉了。
　　於是甚深法，所行皆備具；
　　於億百千佛，所作不懈倦。」 ^804c22

爾時月天子問佛言：「云何菩薩得甚深之行？」 ^805a14

佛告天子：「菩薩亦不於凡人法有所望，
亦不於佛法有所求，亦不於凡人法有所疑，
於佛法、凡人法等無有異。
不於凡人法有所求，於佛法亦無所得亦無所亡；
於凡人亦無異，於佛法亦無異。
亦不作是念：不言凡人法，不尊佛法為尊；
於凡人法亦無所斷，於佛法亦無所斷。
如是生生復生，是名曰凡人法如。
是佛法、是二法，為空、為寂、為定，如是為知無處。
亦不於凡人法有所求，亦不於佛法有所求；
不於凡人法處有所有，亦不於佛法處有所有。
如是二者，亦不見凡人亦不見不凡人。
如是知為如。眼見所見者，皆空、皆無相、皆亦無願。
如是智慧如，眼所見如，是智為佛法，亦不於佛有與無；
亦不念於是，有所安、有所苦；亦不念是好、
是醜，是皆空。亦如空空，亦不於空而見空；亦不知亦不求。
何以故？已是習有老、有起故。 ^805a15

「如是天子！法法乎法，名法住、法滅、法寂，
於是亦不自見亦無所見；亦不自知亦無所知。
所以者何？若凡人、若弟子、若辟支佛、若三耶三佛、
若受決、若深行，天子！
菩薩不於諸法空、佛法空。
何以故？如是天子！
法乎法音聲，彼善音是善音，於是不可得；
如是不可得，於是為無我；如是為無我，於是不說有住不住而去。
天子！諸法如是不可數，佛法亦不別。
天子！其譬如是，當作是視諸法、佛法，常念作是行。
復念如是行，於是起無識念，行於無識念，
於佛法亦無所惟，如此者為以應從思惟、
為以起；不復作是智，不於法界有所增，亦不在亦不不在。
復次習法智，無能於法有所增減。
所以者何？若有愛欲法、無愛欲法，皆覺知何所是欲、何所為無欲。
已了知於是，不復隨。
是故天子！菩薩得甚深之行，終不見於法，
亦終不於佛法如是視、如是見、如是觀，為不見作是視。
天子！菩薩眾，魔若魔天，不能壞如是說。
天子！佛說如是！」 ^805b2

天子白佛言：「世尊！
菩薩摩訶薩所作甚奇特，具足知是諸慧事，
乃如是了知於生死，乃作是求道而不懈倦，如是起滅上下可盡？」 ^805b21

佛言：「天子！譬如幻、如化；若來、若去、若坐；
若所求、若所說，亦皆無所有。
天子！譬如幻化，欲知一切諸法悉如是！
一切諸所起滅，過去、當來、今現在，其劫數亦如是！
菩薩亦不念起，亦不念前世所行。」 ^805b23

天子復問：「云何，世尊！
菩薩若不念有起生處，佛何以得來上忉利天，
到所生母所，盡夏三月？
世尊不從摩耶生耶？」 ^805b28

佛報天子言：「如來所生不用生死法，住如如住，
如者不來不去，佛生如是！」 ^805c1

佛復言：「天子！佛從般若波羅蜜生，諸佛世尊皆從般若波羅蜜生。
何以故？三十二大人相不從摩耶生。
天子！般若波羅蜜如是學，般若波羅蜜佛母身，三十二大人相皆從學般若波羅蜜。」 ^805c3

月天子白佛言：「我熟思惟般若波羅蜜無所生、
無所滅，云何世尊言：『般若波羅蜜是諸佛之母』乎？」 ^805c7

佛報言：「如天子所言，菩薩當學菩薩所學，
逮般若波羅蜜，便得佛身相三十二大人之相歸之，
十種力、四無所畏、佛十八法、大慈大悲三昧，
獨行遊步，佛慧知他人意，皆來歸之，此皆不從摩耶生。
是故天子！當知佛慧從般若波羅蜜生。
有無央數諸慧之事不可計，今粗舉其事，皆悉如是！」 ^805c9

天子復問：「諸佛世尊法皆悉具足如是如，如來如者隨如得成？」 ^805c16

「如是天子！所見事如是視，佛從般若波羅蜜生，
亦不從生般若波羅蜜，不於法有想根，亦無起根亦無爭除。」 ^805c17

「云何世尊般若波羅蜜所生？」
答言：「天子！如法，如來如如者，隨所作法，
於是法不生、不起、不滅。
如是天子！不生、不起、不滅，如是如是異為智慧，
慧從般若波羅蜜生，名曰怛薩阿竭從般若波羅蜜所生；
如是生為不復生、不起、不滅。
如是天子！不生、不起、不滅，菩薩學疾近般若波羅蜜。
天子！般若波羅蜜智不可盡，復不可盡般若波羅蜜。」 ^805c20

復言：「世尊！是智慧云何思惟？
云何當知是般若波羅蜜不可盡智？」 ^805c27

復言：「天子！不於智慧思惟而有智。
如是天子！於智慧有思惟有智，是不為智慧、不可盡慧。
何以故？天子！心知有勞，終不能得不可盡知，當令如是不為智慧。
天子！智慧無思惟智，若智慧有盡，不為智慧。」 ^805c29

天子復問：「云何，世尊！
不可盡，從何所問、從何所知？」 ^806a4

答言：「天子！是不可盡，不從放恣而等求。」 ^806a5

復問：「世尊！是不放恣為何等類？」 ^806a6

答言：「天子！諸惡行於三界而不捨，亦不離三界中諸惡已復捨三界諸惡行，
如是天子！各隨所為不放恣。」 ^806a7

「其報云何？」
「於三界不起、不滅是其報。」 ^806a9

復問：「世尊！頗有弟子從是間遊過三界為人說法者不？」 ^806a10

佛言：「天子！於欲界能為弟子說弟子法，
不能於欲界有所益；於色界、無色界能為弟子說弟子法，都無所益。
以三昧遊三界而說法，不能了佛世尊之所說，亦不見以三昧力遊於欲界有所說而無色。
天子！雖遊欲界復不能有所脫，以三昧力遊於色界、
無色界，無色界所說而無益，於色界、無色界都不能有所脫，
雖遊三界但能自脫身不能益他人。
如是天子！雖知三界，不戀於三界，坐守空法，
亦不習於欲界，不能於色界，亦復不能於無色界。
如是不能於三界，亦不生於三界、亦生於三界，所去亦不知處。
如是天子！是輩捐身於是處無能知；亦不見往亦不見還。
何以故？一切諸法於三界不相逢。
天子！譬如虛空不生、不可見、無有作者，不復會以過去。
如是天子！三界一切諸法皆如是！」 ^806a11

說是法時，天諸天眾中，七萬二千天子遠塵離垢諸法法眼淨；
萬六千天子前世已作功德，今復聞說是法，
皆發阿耨多羅三耶三菩心；八千菩薩得不起法忍。 ^806a27

爾時眾會者皆承佛威神，皆自見未曾所見華在其裓上，悉以散佛。
應時佛威神令是華遍滿忉利天上。
是時釋提桓因前白佛言：「甚可怪，世尊！
是諸族姓子所散華，本所不見？」 ^806b2

爾時月天子謂釋提桓因言：「拘翼！
世尊亦是未曾可見者，華亦如是！
何以故？拘翼！持是心見世尊者，是心為滅盡不可得見。
如是拘翼！其有可見之事，皆前所未曾見。」 ^806b5

釋提桓因問天子：「仁者云何見佛？」 ^806b9

天子報：「如是世尊見我，我見世尊亦復如是！」 ^806b10

釋提桓因又問：「云何見？」
答言：「拘翼！如來如如，色如如，痛想行識如，我作是見如來。
拘翼！我不以色觀如來；亦不以痛、想觀如來；
亦不以行、識見如來。
所以者何？色自然，不起、不滅，痛、想、行、識亦爾！
是五陰法之相，是相不相皆如普照。
拘翼！如來如是不可見。
拘翼！復有欲見如來，當如佛見我，我見佛亦爾！」 ^806b11

復問：「天子！云何如佛見仁？」
天子答言：「今佛在此，自可問佛。」 ^806b18

於是釋提桓因前白佛言：「云何，世尊！
如來見月天子？」 ^806b20

佛言：「不以色見，亦不痛痒、思想、生死、識見；
亦不以前世見、亦不持當來見、亦不現在見；
亦不凡人見，亦不於凡人解脫見；亦不於學見，
亦不於不學法事見；亦不阿羅訶見，亦不阿羅訶法事見；
亦不於弟子法見，亦不於辟支佛地見，亦不於佛地見。
所見如是，拘翼！如是為見佛。
如是見佛為無所見，如是無所見是為等見，如是示現是名為一切示現。
審諦示現如是觀，拘翼！
是名為如來。如來於法界無所缺減。
拘翼！於拘翼意云何？
如來如是見、如是觀，為見何等？」 ^806b21

答言：「是名為見佛。
世尊！如來是名為得，不於色如是，如來於此無有能得計數者。」
復問：「世尊！如是為見佛耶？」 ^806c2

答言：「如是。拘翼！菩薩為逮得無所從生忍，
於一切諸法界皆為等住，亦不離是法而見法。」 ^806c5

釋提桓因復白佛言：「是月天子為得無所從生法忍？」
佛答釋提桓因言：「持是事自以問月天子，當為汝發遣。」 ^806c7

於是釋提桓因問月天子：「仁者！
今為得是無所從生法忍耶？」 ^806c10

月天子答言：「拘翼！
頗有無所生而起不？」 ^806c11

釋提桓因言：「不。」
天子復言：「拘翼！設無所生不起者，云何復問：『得無所從生法忍？』」
天子復言：「拘翼！法界無所生，其譬正如此，
是故法界亦不起亦不滅，都不可知。」 ^806c12

爾時釋提桓因便發是念言：「如月天子所說，為已得無所從生法忍？
為逮近佛？為逮三耶三菩？」 ^806c15

爾時月天子知釋提桓因心所念，語釋提桓因言：「拘翼！
無所得忍者，得三耶三菩座不難；有不得忍者，去三耶三菩座大遠。」 ^806c18

釋提桓因復言：「天子！
云何作是說？」 ^806c20

天子報言：「拘翼！已得忍者能作是說，其不得是者不能近三耶三菩阿惟三佛座。
得無所從生忍故，能說無所從生如無所生，如是者道。」 ^806c21

釋提桓因復問天子：「道從何所求？」 ^806c24

天子答言：「拘翼！道於三界而無我，作是求道。」 ^806c25

釋提桓因復問：「三界無我，云何求？」 ^806c26

天子答言：「如法者不生，不生復不生，當道作是求。
作是求已，如是求不求，於求是者為無所起。」 ^806c27

是時釋提桓因白佛言：「甚可怪。
世尊！月天子所說甚深乃爾！
從何所沒而來生此，於是沒當復生何所？」 ^807a1

時月天子語釋提桓因言：「拘翼！
如幻師化作男子、若女人，從何所沒來生於此，於是沒復生何所？」 ^807a3

釋提桓因復報天子：「了幻與化無起無滅，
不可見、不可知，是無所有。」 ^807a5

天子語拘翼言：「如是說幻化，從無合會來生，滅亦至無合會所。
如是幻化，黠慧者所不用亦不不近。」 ^807a7

釋提桓因言：「如是。
天子！如所說。」 ^807a9

天子報釋提桓因言：「拘翼！
如卿所問，我所答亦爾！
如卿，諸法如幻化，念欲持是事以問佛：
『是天子從何所沒而來生此，於是沒當生何所？』」
天子語釋提桓因言：「於拘翼意云何？
如如來化，所化如，若去來上下可見知不？」 ^807a10

釋提桓因答言：「天子！
如是不可得見。」
天子復言：「是化寧可有所作為不？」 ^807a15

釋提桓因言：「能有所作。」 ^807a16

天子復言：「如是。拘翼！
化一切諸法等如此，若去來上下。
作是觀，拘翼！於是無能有所作。
於拘翼意云何？不於是見，色、聲、香、味、細滑、法亦爾！
是化人寧能見聞知如是事不？」 ^807a17

釋提桓因言：「天子！
不可得見聞知。」 ^807a20

天子言：「如是。拘翼！
如是一切分數，知諸法亦如是！
若見、若聞、若心念法，亦不染亦不污；亦不於是止；亦不近亦不離。
於見、於聞、於念，如是所語如是法，為一切說，為眾所說而無有異。」 ^807a21

於是釋提桓因白佛言：「世尊！
是月天子說無處所、不生、不起、不滅。
是天子不在弟子地、不在菩薩地見。
菩薩云何當憶念無央數劫生死之事，育養眾生云何都不可得知？」 ^807a26

佛語釋提桓因言：「拘翼！
其有菩薩得不起法忍者，亦不念生、亦不念起、亦不念滅。
欲覩是輩菩薩，當如觀百歲般泥洹阿羅漢，不可得知。
何以如是？亦無他人想、亦無我想；復無無他人想、
復無無我想，復如是，拘翼！
精進樂勤苦行。菩薩所作，亦不念生、亦不念滅；
亦無他人想、亦無我想，諸法體性本皆泥洹。
如是，拘翼！一切亦不縛亦不解，不了知是法，
是菩薩為是故為解、為示現，思念故為起大悲。
是菩薩不疲厭，於無央數拘利百千劫而不懈怠。
譬如，拘翼！有人墮火坑中，有大悲男子，
不愛軀體、不惜壽命，捨五所欲及諸所樂，
入火坑中抱是人出，亦自出復出彼人。
於拘翼意云何？是人所作為難不？」 ^807a29

釋提桓因言：「世尊！
是人所作甚難甚難！」 ^807b14

佛言：「如是。拘翼！是何足為難？
菩薩所作又難於此，以脫諸欲發意欲持諸供養之具，以其所有將護給與一切。
如是拘翼！復有過於是者，以是光明之德照示一切，
如是皆過一切弟子及辟支佛上，菩薩摩訶薩自致阿耨多羅三耶三菩阿惟三佛。 ^807b15

「復次拘翼！如是說從何所沒來生於此？
聽者拘翼！東方於是國分，從是佛剎度九十二那術百千佛，
國名羅他那薩遮〔晉言：珍寶審諦奧藏〕。
世界中以眾寶為樹，其枝葉華實無央數色，
其經行處以無央數寶而校成，其國中所有皆眾寶以為校莊無空缺處，
其地皆紺琉璃，無央數寶以相雜廁。 ^807b21

「復次拘翼！有世界名羅陀那光祇〔晉言：珍寶積聚〕。
是世界，拘翼！佛名羅陀那文陀羅帝耶阿丹竭羅油晉言：
珍寶豪場出過上聚如來、無所著、等正覺，今現在說法。
其佛國中無有母人，亦不聞母人；亦無弟子、
緣一覺道，純是菩薩滿佛剎中。 ^807b27

「復次拘翼！是珍寶豪場出過上聚如來、
無所著、等正覺，其世尊一一說法，七十二拘利菩薩皆得不起法忍。
菩薩得是忍已，意念若豪名〔丹本多〕珍寶上天世大性，
一切皆以斷，用是故一切諸佛剎皆悉為之動。
即時三千大千剎中，若干無央數珍寶、
蓮華、雜華，色甚鮮好，悉滿其中以散佛上，皆於佛上化成華蓋。
遍覆佛剎已，是菩薩便踊於虛空，飛到他方佛前而供養禮事，
欲繞問訊、欲聞法。 ^807c4

「復次拘翼！得法忍菩薩不樂住一處，便能遍到諸佛剎；不得法忍菩薩不能到他方。 ^807c13

「復次拘翼！彼佛世尊出來十二劫，彼佛所止處，夜常三說法。
說法已，七十二拘利菩薩得不起法忍。
如是拘翼！不得不起法忍菩薩不能到他方剎，
得不起法忍者乃能到他方佛剎，如是菩薩乃於彼間沒而生他方剎土。
如是拘翼！以是比類當作是視，如是不可計億佛剎諸菩薩皆悉爾！ ^807c14

「拘翼！是彼珍寶積聚剎土中，所有一切皆無有憂入三惡道，
亦無苦智亦無樂智；亦無所問亦無所說；亦無勤苦亦無食飲。
何以故？諸菩薩以法歡喜為食飲，彼土中無羅漢、辟支佛名。
如是，拘翼！珍寶積聚國土中，是剎中世尊珍寶豪場出過上聚如來、
至真、等正覺，是月天子從彼佛剎沒來生此忉利天，
故來欲見佛，禮我、繞我、問訊我，欲有所問故來。
因是所問，會無央數千人廣有所知，又會餘菩薩於不起法忍皆使滿具。 ^807c21

「拘翼！是月天子故來見佛，欲護一切法、欲持於法。
佛般泥洹已後，最後法欲盡時，當於是間得道生於人中，
持是所說甚深甚深法，廣有所照，普以教授滿百千人，於是不起法忍皆樂欲學久遠。
最後法欲盡時，於是盡，終生第四兜術天，
會於彌勒菩薩所，講說諸佛世尊道事，
不可計數百千天子，前世初未曾起道意，今聞是說皆發阿耨多羅三耶三菩心。
彌勒來下得正覺時，是菩薩承事彌勒佛萬歲，
居家常供養彌勒及眾僧，乃後時與四千人俱，以家之信出家為道便作沙門。
作沙門已，於彌勒如來、至真、等正覺所，
盡形壽常持法；彌勒般泥洹後至於法住常持法。
於是賢劫中千佛中少四佛，皆當供養承事爾所佛。
於是諸佛世尊所說經，當修梵清淨之行，
最後過七恒沙等劫，當於是世作佛，號字月光曜如來、
無所著、等正覺，所願皆滿。」 ^808a1

於是月星天子語是天子言：「善哉！
今為佛之所授決，當得阿耨多羅三耶三佛。
卿本有何等恩？有何等供養？
作何等愛敬憙樂歡喜事施於佛，乃使如來獨授卿決？」 ^808a19

是時月天子語月星天子言：「如來者亦不以善與人決；
亦不有所畏故與人決；亦不言是人可與是不可與。
菩薩者自學菩薩法，世尊便記其決。
卿云何作是問：『我仁有何等恩於佛所，
使佛作是敬、作是愛、作是念、作是歡喜、作是賜遺？』」 ^808a22

月星天子問月天子言：「是歡喜當從何所見？」 ^808a27

月天子答月星天子言：「歡喜從心求。」 ^808a28

月星天子復言：「心不想心，誰作是踊躍者？」 ^808a29

報言：「踊躍不可持，亦不可獲，是上踊躍。
如不可獲，踊躍之最也。」 ^808b1

月天子語月星天子：「如是踊躍，於是踊躍有所不可者不為踊躍，
是踊躍於放逸事而不為，於是踊躍中而常踊躍，不復生廢退意。
如是月星天子！當於是法求，用是故得踊躍；
於法所作而不放逸，於是求、於是不求、亦不離求。
何以故？不於法界求；亦不於所求。
如是。月星天子！」佛說道神足無極變化經卷第二
 ^808b3
