
xu:: 
# 阿毘達磨俱舍論略釋記

##  1
阿毘達磨俱舍論略釋記
author:: 正議大夫持節諸軍使晉洲刺史賈曾　撰
昔釋迦去代，過九百年，天親菩薩纂論千部，
弘宣蓋遠、發起良多，至於標揭義門、訓剖名相，
文約事廣、詞微理明，則此對法藏論尤稱工也。
雖源出《婆娑》，本詮論藏，若能究根界之旨、
窮世聖之源，辨因果於真俗、祛執滯於人我，
乃十二部經思已過半、八萬法門由而可知，
豈唯但趣小乘，專攻說有而已。
大唐三藏玄奘法師，躬得梵本，再譯真文。
其徒大乘光法師，親承密誨、初傳正釋，
既盡善矣，又何加焉？
然論岐則說繁、義富則辭黷，學徒始習，難以兼功。
有圓暉上人者，慧炬熾然、戒珠融朗，後來之美、
先達所印，幼好斯文，長而獨得，甞因暇日，見為討論。
余時迫俗塵，倦於周覽，乃求略釋，先辨頌文。
良願不違，欣然默受。
舊德聞已，深相激讚。
居諸未幾，刪削遽成，以簡則易知，有功則可久。
雖允在家之請，乃為有學之資，賢人之業其不泯矣。
上人自陳作意，已題別序。
以余本緣所起，欲重宣揚，嘉旨再三，故疏此記。
俾夫後身廣慧，遙證通方，過去眾賢，永慚偏識。
云爾。俱舍論頌疏論本第一
author:: 中大雲寺沙門圓暉述
other::  ^813a7

粵燭天下之幽者，其惟赫日乎？
鼓萬物而成者，其惟颽風乎？
匡大教而濟時者，其惟菩薩乎？
爰有大士，厥號世親，弘道於五天、製論於千部，
光我師之正躅、解外道之邪紛，功無得而詳也。
千部之內，《俱舍論》是其一焉。
斯乃包括六足、吞納八蘊。
義雖諸部，宗唯以正。
故得西域學徒號為聰明論也。
至如七支無表之說，作傳律之丹青；三科蘊界之談，與弘經為潤色。
光光佛日，寔在茲焉。 ^813b5

有正議大夫，晉洲刺史賈曾惟公，特稟異氣、
別授精靈，文蓋雲間、聲雄日下，器宇冲邈、
容止清閑，蓋縉紳龜鏡之士也。
公前任禮部侍郎，省司多暇，歸心正法，
乃相命談義，遂請造略釋。
有大聖善寺懷遠律師者，清以戒珠、涼以風儀，
既勤勤於法門，亦孜孜以勸誘，志存兼濟，故有請焉。 ^813b14

在圓暉多幸，遭茲像化，咀以真詮、狎以蘭室，
喜朝聞於夕殞、荷嚴命以斯臨，課以庸虛，
聊為頌釋，刪其枝葉，採以精華。
文於廣本有繁，略敘關節；義於經律有要，
必盡根源；頌則再牒而方釋，論乃有引而具注。
木石以銷，質而不文也。
冀味道君子、義學精人，披之而不惑、尋之而易悟，
其猶執鸞鏡而鑒像、持龍泉以斷物，蓋述之志矣。
愚見不敏，何必當乎？
庶通鑑之士詳而正焉。 ^813b21

將啟論端，六門分別：第一明論緣起、二釋論宗旨、
三明藏所攝、四翻譯不同、五略解品題、六廣釋文義。 ^813c1

初明論緣起者，有二：一明本緣起、二明別造意。 ^813c4

本緣起者，自迦葉遁形於鷄足、末田乞地於龍宮，
雖大義少乖，而微言尚有。
洎乎尊者鞠多，道不繼於三聖；摩訶提婆，亂真言於五緣。
二部分宗，諍興於摩揭提國；五百羅漢，
飛來於迦濕彌羅，一切有宗興茲國矣。 ^813c5

佛涅槃後，四百年初，健馱羅國有王名迦膩色迦，
其王敬信，尊重佛經，味道忘疲，傳燈是務。
有日請僧入宮供養，王因問道，僧說莫同，王甚怪焉。
問脇尊者曰：「佛教同源，理無異趣。
諸德宣唱，奚有異乎？」
尊者答曰：「自五夢不祥，雙林現滅，百有餘載。
諸部肇興，雖復萬途，津梁一揆。
是故大聖喻折金杖，況以爭衣。
爭衣則衣終不破，斫金則金體無殊。
是故依之修行，無不皆成聖果。」
王聞此語，因為問曰：「諸部立範，孰最善乎？
我欲修行，願尊者說。」
尊者答曰：「諸部懿典，莫越有宗。
王欲修行，宜遵此矣。」
王曰：「向承嘉旨，示以有宗。
此部三藏，今應結集，須召有德，共詳議之。」 ^813c10

於是萬里星馳，四方雲集，英賢畢萃。
凡聖極眾既多煩亂，不可總集，為遂簡凡僧，唯留聖眾。
聖眾尚繁，簡去有學，唯留無學。
無學復多，不可總集，於無學內，定滿六通、
智圓四辯，內閑三藏、外達五明，方堪結集，故以簡留。
所簡聖眾四百九十有九，王曰：「此國暑濕，
不堪結集，應往王舍城中迦葉結集之處，不亦宜乎？」
脇尊者曰：「王舍城中多諸外道，酬答無暇，何功造論？
迦濕彌羅國林木欝茂，泉石清閑，聖賢所居，靈仙遊止。
復山有四面，城唯一門，極堅固矣，可結集矣。」 ^813c23

於是國王及諸聖眾，自彼而至迦濕彌羅。
到彼國已，緣少一人，未滿五百，欲召世友。
然世友識雖明敏，未成無學，眾欲不取。
世友顧聖眾曰：「我見羅漢，視之如唾，久捨不取，汝何尊此而棄我乎？
我欲證之，須臾便獲。」
遂於僧眾，便立誓言：「我擲縷至空，縷下至地，願我便證阿羅漢果。」
縷未下空，諸天接住，語世友曰：「大士方期佛果，
次補彌勒，三界特尊、四生攸賴，一何為此小緣而欲捨斯大事？」
於是聖眾聞此空言，頂禮世友，推為上座。 ^814a6

於是五百聖眾初集十萬頌，釋素怛纜藏。
次造十萬頌，釋毘奈耶藏。
後造十萬頌，釋阿毘達磨藏，即《大毘婆沙》是也。
世友商確，馬鳴採翰，備釋三藏，懸諸千古。
法雲重布於遐方，佛日再暉於沙界，傳燈之盛，斯之謂焉。
五百羅漢既結集已，刻石立誓，唯聽自國，不許外方。
勅藥叉神守護城門，不令散出。 ^814a16

然世親尊者，舊習有宗，後學經部，將為當理。
於有宗義懷取捨心，欲定是非，恐畏彼師，
情懷忌憚，潛名重往。
時經四載，屢以自宗，頻破他部。
時有羅漢，被詰莫通，即眾賢師悟入是也。
悟入怪異，遂入定觀，知是世親。
私告之曰：「此部眾中，未離欲者，知長老破，
必相致害，長老可速歸還本國。」
于時世親至本國已，講《毘婆沙》，若一日講便造一偈，
攝一日中所講之義，刻赤銅葉，書寫此偈。
如是次第，成六百頌，攝《大婆沙》，其義周盡。
標頌香象，擊鼓宣令云：「誰能破者，吾當謝之。」
竟無一人能破斯偈。
將此偈頌，使人齎往迦濕彌羅。
時彼國王及諸僧眾，聞皆歡喜，嚴幢幡蓋，
出境來迎，標頌香象，至國尋讀，謂弘己宗。
悟入知非，告眾人曰：「此頌非是專弘我宗，
頌置傳說之言，似相調耳。
如其不信，請釋即知。」
於是國王及諸僧眾發使往請，奉百斤金，以申敬請。
論主受請，為釋本文凡八千頌寄往，果如悟入所言。
此是第一明本緣起也。 ^814a23

第二、明造論意者，大意有三：一為眾生斷煩惱故、
二欲令智者慧解深故、三弘持正法令久住故。 ^814b16

斷煩惱者，欲令眾生出三有故。
有情沈淪，由惑未滅，欲求出離，須斷惑緣。
斷惑正因，所謂淨慧。
論正詮慧，論主因之故製斯論。
故下文云：「何因說彼《阿毘達磨》？」
舉頌答曰：「由惑世間飄有海，因此傳佛說對法。」
故知造論為斷煩惱。 ^814b18

第二生慧解者，斯論乃四含幽鍵，六足玄關，
法相川源，義門江海。
文清清兮玉潤，理明明兮月花，啟學人之昧心，發智者之明慧。
故下文云：「我於方隅已略說，為開智者慧毒門。」
如身少破，著少毒藥，須臾毒氣遍滿身中。
此論亦然，開少慧門，諸有智人能深悟入。
如似毒門，名慧毒門。
聰明論名因茲起也。 ^814b24

第三弘持正法者，自青蓮罷笑、白毫掩色，
邪徒紛糺、正法陵遲，雨眾三德之談、米齋六句之說，
殘我花苑、泊我清流。
論主方欲掃彼邪雲、光斯佛日，製論之意其在茲乎。
故下文云：「上來所說種種法門，皆為弘持世尊教法。」
又三藏教興，皆有四意，故《婆沙》云：「說素怛纜藏，
依力等流：一為眾生得增上心學論道故；
二為眾生種種雜說故；三令眾生種善根故；四為眾生未入正法令入正法故。
說毘奈耶藏，依悲等流：一為眾生得增上戒學論道故；
二為眾生說諸學處故；三為眾生已種善根者令相續成就故；
四令已入正法者受持正法故。
說阿毘達磨藏，依無畏等流：一為眾生得增上慧學論道故；
二為分別諸法自相、共相故；三為已成就者令得正解脫故；
四為已受持學處者通達諸法真實相故。」 ^814c3

又依《婆沙》，有七意造論：一為饒益他故。
為令有情於佛聖教無倒受持，便得悟入甚深法性。
譬如有人為饒益他，於黑闇處燃大明燈，令有目者見種種色。
二為破無明闇故。
如燈破闇，能發光明；造論亦爾，破無明闇，發智慧明。
三為顯無我像故。
譬如鏡面極善磨瑩，種種相現；論亦如是，
分別法相，令無我像分明顯現。
四為度生死河故。
如牢船筏，百千眾生依之無畏，度至彼岸；
論亦如是，佛及有情依之無畏，到涅槃岸。
五為照契經等故。
如人執炬，則見眾色而無迷亂；論亦如是，照契經等義而無迷亂故。
六為觀察善等諸法故。
如別寶人，識金剛等寶；論亦如是，分別善等諸法故。
七為顯諸大論師不傾動故。
如妙高山踞金輪上，一切猛風不能傾動；
諸大論師亦復如是，輕毀邪論，不能摧伏故。 ^814c20

第二、明論宗旨者，自教迹區分，部成十八，
所立宗旨，固非一家。
如一說部、大眾部、鷄胤部、說出世部，此四奉宗一切諸法無非是假，
但有言說。若經部宗，立一切法少分實有，多分是假。
若薩婆多宗，一切有法為所奉宗，計有不同，
總有四說：一類、二相、三位、四待。
言類者，尊者法救作如是說：由類不同，三世有異。
謂從未來至現在時，捨未來類，得現在類。
若從現在流至過去，捨現在類，得過去類。
但類不同，非體有異。
如破金器作餘物時，形雖有殊，金色無異。
言相者，尊者妙音說相不同，三世有異。
謂法在過去，正與過去相合，而不名為離現、
未相，以過去相顯，但名過去也。
現在正與現在相合，而不名為離過、未相。
未來正與未來相合，而不名為離過、現相。
隨顯得名，准過去說。
言位者，尊者世友說位不同，三世有異。
未作用位名為未來，正作用位名為現在，作用謝位名為過去。
至位位中作異異說，如運一籌置在一位名一，
置百位名百，置千位名千，歷位有別，籌體無異。
言待者，尊者覺天說待不同，三世有異。
待謂觀待，前觀於後名為過去，後觀於前名為未來，觀待前後名為現在。
如一女人，名女名母，觀母名女，觀女名母。 ^815a9

論主評云：「法救執法有轉變故，應置數論外道朋中，以數論宗執法有轉變故也。
妙音所立，世相雜亂，三世皆有三世相故。
覺天所立，世還雜亂，一世法中應有三世，
謂過去世有多剎那，前後剎那應名去來，中名現在。
未來現在類亦應然。
故此四中，第三世友立世最善。」
依經部宗，過、未無體，唯現世有。
今詳世親著論宗旨，有其兩種：一者顯宗，
即一切有，故下文云：「迦濕彌羅議理成，我多依彼釋對法。」
既言依彼釋對法藏，故知此論有部為宗。
二者密宗，所謂經部，故下文云：「經部所說，不違理故。」
此一部論，多將經部破薩婆多，故知世親密意所許，
經部為宗，此上不同。
第二明宗旨竟。 ^815b5

第三、明藏所攝者，藏有三種：一、素怛纜藏，
此翻為綖，或名為經，正詮於定。
二、毘奈耶藏，此稱調伏，正詮於戒。
三、阿毘達磨藏，此言對法，正詮於慧。
於此三中，此論即是阿毘達磨藏攝。
問：「為唯一藏攝，亦通餘二？」
答：「《順正理》第一云：『諸有素怛覽及毘奈耶，
所有窮理問答，皆是此中阿毘達磨藏攝。』」 ^815b20

第四、明翻譯不同者，此論翻譯，總有兩時：
初即陳朝，後居唐代。
陳朝三藏真諦法師，有於嶺南譯成二十二卷。
大唐三藏永徽年中，於慈恩寺譯成三十卷。
翻譯不同，非無所以，由前譯主未善方言，
致使論文義在差舛，至如無為是因果，
前譯言非；現法無非得，昔翻云有。
大唐三藏音善兩方，譯義無差，綴文不謬，
由使懷疑之客得白玉於青山，佇決之賓獲玄珠於赤水。
由是此論譯有兩時。 ^815b27

第五、略釋品題者，阿毘此云對，達磨此云法，俱舍此云藏。
謂無漏慧名之為對，對有二義：一者對向，
謂對向涅槃；二者對觀，謂對觀四諦。
法有二種：一勝義法，謂是涅槃；二法相法，通四聖諦。
釋法名者，一則軌生物解；二乃能持自性。
故名為法。言對法者，謂無漏慧名之為對，
四諦、涅槃名之為法。
此無漏慧名對法者，法之對故，名為對法，是依主釋。
依光法師，對與法俱通能所，下文當釋。
藏有二義：一者包含、二者所依。
言包含者，猶如籄篋。
此論包含《發智論》等諸勝義言，故名為藏。
《發智論》等名為對法，《俱舍》名藏而非對法，
然今此論名對法藏者，對法之藏故，名對法藏，依主釋也。
言所依者，《正理》釋云：「藏或所依，猶如刀藏。」
引彼義言，造此論故，以對法藏，名對法藏。
光法師釋云：「鞘名刀藏，刀所依故，言刀名藏。
取鞘藏名，以有藏故，名為刀藏。」
彼《發智》等是此所依。
所以然者，謂引彼義言，造此論故。
彼《發智》等名為對法，此論所依故，亦即是藏。
今《俱舍論》名對法藏者，全取本論對法藏名，
有對法藏故，名對法藏，是有財釋。
寶法師云：「藏或所依，猶如刀藏。」
此《正理》文，但釋藏義，未辨有財。
《正理》下文以對法藏故名對法藏，此文方釋有財。
光法師說刀名藏，作有財釋，謬之甚矣。
釋對法藏中無持業釋者，謂世親論主不欲自取其功，推能於本故也。 ^815c8

第六、廣釋文義者，就中有二：一別釋品名、二依文正解。 ^816a7

就別釋品名，復分為二：一正釋品名、二明品先後。 ^816a8

言正釋品名者，族義、持義、性義名界，此品廣明，故名分別。
問：「此品亦明蘊、處，何故以界標名？」
答：「此品廣以二十二門分別十八界故，以界標名。
蘊、處不爾，故不標也。」 ^816a9

二明品先後者，此頌上下總有八品：一
〈界品〉、二〈根品〉、三〈世間品〉、四〈業品〉、五〈隨眠品〉、
六〈賢聖品〉、七〈智品〉、八〈定品〉。
〈破我〉一品，無別正頌，故此不論。
初二品總明有漏無漏，後六品別明有漏無漏。
總是其本，所以先說；依總釋別，所以後說。
就總明中，初〈界品〉明諸法體，〈根品〉明諸法用。
體是其本，所以先說；依體起用，故次明根。
就別明六品中，初三品別明有漏，後三品別明無漏。
有漏可厭，所以先說；厭已令欣無漏，所以後說。
就別明有漏中，〈世品〉明果，〈業品〉明因，〈隨眠品〉明緣。
果麁易厭，所以先明；果不孤起，必藉於因，
故次明業；因不孤起，必待於緣，所以後明隨眠。
就別明無漏中，〈賢聖品〉明果，〈智品〉明因，
〈定品〉明緣。果相易欣，所以先說；果必藉因，
故次明智；智必待緣，故後明定。 ^816a13

從此第二，依文正解者，將釋此頌，略為三分：
一序分、二正宗、三流通。
夫聖人造論，必有由致，故初明序分。
序分既訖，當有所陳，故次明正宗。
宗義已彰，勸物修學，故後有流通。 ^816b1

初三行頌是序分，次有六百行頌是正宗，後四行頌是流通分。 ^816b5

就序分中，文分兩段：初有四句頌正明序分，後有八句隨難別解。 ^816b6

且初正明序分四句者，頌曰：
　　「諸一切種諸冥滅，拔眾生出生死泥，
　　敬禮如是如理師。
　對法藏論我當說。」 ^816b8

釋曰：此之四句正明序分。
就此序分復分兩段：一歸敬序、二發起序。
即前三句是歸敬序，第四句是發起序。 ^816b11

就前三句，初兩句明佛三德，第三句指德歸敬。 ^816b13

初諸字明所歸敬，次十三字明佛三德。
諸者，謂諸佛，故論云：「諸言所表，謂佛世尊。」
後十三字中，前有六字明自利德，後七字明利他德。
一切種諸冥滅者，自利德也。
冥有二種：一者一切種冥、二者諸冥。
一切種冥名不染無知，諸冥是染污無知。
此二無知能覆實義，及障真見，故說為冥
〔外境名實義，內心名真見〕。
一切種者，不染無知種類無邊，名一切種。
障一切法，不能悟解，是不染無知，故種類多也。
不染無知，劣慧為體，三性門中，善、無記攝。
體非煩惱，故名不染。
於境不悟，稱曰無知。
無知即不染，名不染無知，持業釋也。
亦名習氣，數習煩惱，所成氣分，習之氣故，名為習氣。
唯佛永斷，二乘猶有，故論云：「聲聞、獨覺雖滅諸冥，
以染無智畢竟斷故，非一切種。
所以者何？由於佛法極遠時處，及諸義類，無邊差別。
不染無知，猶未斷故。」
解云：佛法者，佛所知法，即極遠時等是也。
八萬劫外名極遠時，三千界外名極遠處也。
諸冥者，是染污無知，諸謂諸境，即四諦修道五部境也，
五部非一，故名諸境。
冥者，即是見修所斷一切煩惱，以此煩惱覆障諸境，故說為冥。
染污無知，無明為體，煩惱不淨，名為染污。
於境不悟，故曰無知。
無知即染污，名染污無知，持業釋也。
頌言滅者，滅有二滅：一擇滅、二非擇滅。
一切種冥滅，是非擇滅，由佛世尊斷一切種冥，
證不生法，故名非擇滅。
此言證者，是不染無知，勝緣闕位，得非擇滅，名為證也。
由斷此冥，獲一切智，能知一切種類法，故智德圓滿。
諸冥滅者，即是擇滅，由佛世尊斷煩惱冥，
證不生法，名為擇滅，斷德圓滿故。
頌滅字，通二滅也。
智德是佛身中智慧為體，斷德是佛所證擇滅為體。
滅名為斷，由斷顯故。 ^816b14

拔眾生出生死泥者，嘆利他德也。
一切眾生於生死泥淪沒無救，世尊哀愍，
隨授所應正法教手，拔濟令出。
此是恩德，大悲為體。
言眾生者，有眾多生死故也。
言泥者，有漏業煩惱異熟果為體。
煩惱如水，業異熟如土，由此相參，成生死泥。 ^816c19

敬禮如是如理師者，指德歸敬，稽首接足，故稱敬禮。
諸有具前自他利德，故云如是。
即如是者，指前三德也。
如理師者，顯利他德，益物為勝，故別標敬。
由佛世尊能方便說如理正教，拔濟眾生，名如理師。
上來歸敬序竟。 ^816c25

對法藏論我當說者，是發起序，為發起論端故也。
教誡學徒，故稱為論。
教是教授，令人修善。
誡是誡勗，令人斷惡。
斷惡修善故名教誡。
其對法藏，隣次當辨。
我當說者，五蘊假者目之為我，當說之言簡已正說。 ^817a2

從此第二，隨難別解。
此復分三：一釋對法、二釋藏、三明說意說人。
且初第一釋對法者，頌曰：
　　「淨慧隨行名對法，及能得此諸慧論。」 ^817a8

釋曰：淨慧隨行名對法者，明勝義對法也。
淨慧者，謂無漏慧。
離縛名淨，簡擇稱慧。
淨慧眷屬，名曰隨行。
慧相應心，及受、想等諸心所法，四相及得，
道共無表，此等諸法是慧眷屬，隨慧行故，名曰隨行。
如是淨慧及與隨行，通攝五蘊，名為勝義阿毘達磨。
此五蘊中，言色蘊者，道共戒也。
受、想蘊者，隨行中受想心所也。
行蘊者，除受、想外諸餘心所，四相及得也。
識蘊者，慧相應心也。
言勝義者，無漏名勝，實體稱義，勝即是義，名為勝義。
勝義即對法，名勝義對法，持業釋也。 ^817a12

及能得此諸慧論者，此明世俗對法。
頌文諸字，通在兩處：一則諸慧、二則諸論。
慧論非一，故名為諸。
此諸慧論是有漏法，名為世俗。
此者，無漏淨慧也。
由彼諸慧諸論，方能得此無漏淨慧，名能得此也。
非但淨慧隨行名為對法，及能得此諸慧論亦名對法，故云及也。
言諸慧者，慧有四種：一者生得慧，生便得故；
二者聞慧，聞教成故；三者思慧，因思起故；
四者修慧，從定生故，定名為修，熏修於心，
令成功德，無過於定，故獨名修。
言諸論者，謂《六足論》等。
一舍利子造《集異門足論》，二大目犍連造
《法蘊足論》，三迦多演那造《施設足論》。
已上三論，佛在世造。
佛涅槃後一百年中，提婆設磨造《識身足論》。
至三百年初，尊者世友造《品類足論》，又造《界身足論》。
至三百年末，迦多演尼子造《發智論》。
前六足論義門稍少，《發智》一論法門最廣。
後代論師說六為足，《發智》為身。
後代論師多宗《發智》，《大毘婆娑》依之而造。
無漏淨慧是真對法，有漏慧論非真對法。
言對法者，謂為無漏作資糧故，亦名對法。
故論云：「此諸慧論是彼資糧故，亦得名《阿毘達磨》。」
言資糧者，先因論教，次有生得，從生得後方有聞慧，
從聞慧後次起思慧，從思慧後始生修慧，
從修慧後起無漏慧，故諸慧論是淨慧資糧也。 ^817a23

釋此法名者，能持自性，故名為法。
且如色法，變礙為性，能持此性，故名色法。
略舉此一，餘法例然。
法有二種：一勝義法、二法相法。
勝義法者，謂是涅槃，是善是常，故名為勝。
有實體故，復名為義，即勝名義，即勝義名法，
故名勝義法，持業釋也。
二法相法者，通四聖諦。
相者，性也，狀也，望自體邊名性，望他緣邊名相。
此四諦法是法相故，故名法相法。
法相即法，持業釋也。
對有二義：一則對向，謂無漏慧對向涅槃。
二則對觀，謂無漏慧對觀四諦。
前言對向，以因對果，因即淨慧，果即涅槃。
後言對觀，以心對境，心即淨慧，境即四諦。
無漏淨慧但是其對，是能對故，而非是法，非所對故。
言對法者，是法之對故，依主釋也。
光法師云：「能對對勝，且與對名；理實而言，
亦名為法，持自性故。
所對法勝，且立法名；理實而言，亦名為對，是所對故。」
由此對法俱通能所，總有六種：一自性對法，謂淨慧也。
二隨行對法，謂淨慧眷屬也。
三方便對法，謂有漏四慧也。
四資糧對法，謂論教也。
五境界對法，謂四諦也。
六果對法，謂涅槃也。
前四能對名對法，後二所對名對法也。
此能、所對各有三釋。
且能對法有三釋者，一能對名對，所對名法，
法之對故，名為對法，依主釋也。
二能對非對法，所對名對法。
能對名對法者，有對法故，名為對法，有財釋也。
三能對名對，是能對故，亦名為法；持自性故，
對即是法，名為對法，持業釋也。
所對法中亦有三釋，准能對說。
依寶法師，唯說能對名為對法，釋對法名，唯依主釋也。
此解甚佳，妙符論矣。 ^817b19

從此第二，釋藏名。
論云：「已釋對法，何謂此論名對法藏？」
頌曰：
　　「攝彼勝義依彼故，此立對法俱舍名。」 ^817c23

釋曰：上句釋藏，下句釋名。
攝彼勝義依彼故者，以二義釋藏也。
一攝彼勝義故、二依彼故。
攝彼勝義者，包含名藏，謂此《俱舍》攝彼對法
《發智論》等諸勝義言，故名為藏。
對法之藏，名對法藏，依主釋也。
依彼者，所依名藏，謂此《俱舍》，依彼對法
《發智論》等，從彼引生，彼是所依，故名為藏。
《發智論》等是對法藏，今此《俱舍》有對法藏，
故名對法藏，有財釋也。
此立對法《俱舍》名者，結成也。 ^817c26

從此第三，明說意說人。
論云：「何因說彼阿毘達磨〔問說意也〕？
誰復先說阿毘達磨〔問說人也〕？」
頌曰：
　　「若離擇法定無餘，能滅諸惑勝方便。
　　由惑世間漂有海，因此傳佛說對法。」 ^818a6

釋曰：從若離擇法乃至第四句因此傳說對法者，明說論意也。
傳佛說對法者，明說論人也。
故第四句說對法三字通兩處也。
擇法者，慧也，慧能滅惑，為勝方便。
若離於慧，定無有餘能滅諸惑勝方便也。
由煩惱惑，令有情世間漂在三有生死海中，
故說對法，以對法中詮慧故也。
論雖明戒、定，兼非正也。
傳佛說對法者，然佛世尊處處散說阿毘達磨，
迦多演尼子等結集安置，猶如大德法救所集
〈無常品〉等鄔陀南頌。
鄔陀南者，此言集施，或云集散。
集所說義，散施有情，名鄔陀南。
言法救者，以法救人故也。
法救大德，佛說無常義，集為無常頌，乃至無我義，集為無我頌。
上來明序分竟。 ^818a10

從此已下，明論正宗。
就中有二：一總標綱要、二別釋體性。 ^818a24

且初標綱要者，論云：「何法名為彼所簡擇，因此傳佛說對法耶？」
頌曰：
　　「有漏無漏法，除道餘有為，
　　於彼漏隨增，故說名有漏。
　　無漏謂道諦，及三種無為，
　　謂虛空二滅。　此中空無礙，
　　擇滅謂離繫，隨繫事各別，
　　畢竟礙當生，別得非擇滅。」 ^818a25

釋曰：初一句總標，後十一句別釋。
就別釋中，前三句別釋有漏法，後八句別釋無漏法。 ^818b4

有漏無漏法者，標也，謂一切法不過二種：
一者有漏、二者無漏。 ^818b6

除道餘有為者，明有漏體也。
除道者，除道諦也。
諦有四種，苦、集、滅、道。
苦、集、道三是有為法。
道雖有為，是無漏法。
今明有漏，故除道也。
餘有為者，即苦、集諦，道諦外故，稱之為餘，
故餘有為即苦、集諦。 ^818b7

於彼漏隨增者，解有漏義。
於彼者，彼前苦、集。
漏謂煩惱，泄過無窮，煩惱名漏，諸漏於彼苦、集諦中等隨順增長故。
苦、集諦名為有漏，有彼漏故。
故論云：「諸漏於中等隨增故〔漏於苦、集相應法中，
所緣法中，互相隨順，互相增長，相望力齊，故名等〕。」
又論云：「緣滅、道諦，諸漏雖生，而不隨增，故非有漏。」
不隨增義，〈隨眠品〉中自當廣釋。 ^818b12

故說名有漏者，結也。 ^818b18

無漏謂道諦，及三種無為者，別釋無漏也。
道諦者，有為無漏也。
三種無為者，無為無漏也。 ^818b19

謂虛空二滅者，列三無為也。
二滅者，擇滅，非擇滅也。 ^818b21

此中空無礙者，釋虛空體。
此中者，於略所說三無為中，虛空但以無礙為性。
由無障故，色於中行。 ^818b22

擇滅謂離繫者，出擇滅體，擇滅以離繫為性。
繫者，縛也。縛有二種：一相應縛、二所緣縛。
然此二縛，〈隨眠品〉明，此略不釋。
斷此二縛，證得無為，名為擇滅。
擇者，慧也，由慧簡擇四聖諦故。
滅者，涅槃，不生名滅，擇力所得滅，名為擇滅。
如牛所駕車名曰牛車，略去中言，故作是說。 ^818b24

隨繫事各別者，明擇滅數量，謂擇滅隨所繫事，體各別故。
且如三界九地，地地有九品煩惱，九九八十一品。
斷一品惑，證一品擇滅，乃至斷八十一品，
證得八十一品擇滅，故體各別也。
又論云：「依何義說滅無同類〔問也，擇滅體多，
應有同類，依何義說擇滅無同類耶〕？
依滅自無同類因義，亦不與他，故作是說，非無同類。」 ^818c2

畢竟礙當生，別得非擇滅者，釋非擇滅。
言當生者，當來生法。
此當生法，緣會則生，緣闕不生。
於不生時，得非擇滅。
此非擇滅，礙當生法，令永不起，名畢竟礙。
言別得者，謂非擇滅有實體性，緣闕位中，
起別得得，故非擇滅，得不因擇，但由緣闕，名非擇滅。
論云：「如眼與意專一色時，餘色聲香味觸等謝。
緣彼境界五識身等，住未來世畢竟不生。
由彼不能緣過去境，緣不具故，得非擇滅。」
亦論云：「於法得滅，應作四句。
或於諸法唯得擇滅，謂諸有漏過現生法，
以有漏故唯得擇滅，以過現生法故不得非擇滅。
或於諸法唯得非擇滅，謂不生法，無漏有為，
以不生故得非擇滅，以無漏故不得擇滅。
或於諸法俱得二滅，謂彼不生諸有漏法，
以不生故得非擇滅，以有漏故亦得擇滅。
或於諸法不得二滅，謂諸無漏過現生法，
以無漏故不得擇滅，以過現生故亦不得非擇滅。」 ^818c11

從此第二，別釋諸法體。
於中有二：一辨諸法異名、二明諸法體。 ^819a8

就辨異名中分二：一明有為異名、二明有漏異名。 ^819a9

且初明有為異名者，論云：「前言除道餘有為法是名有漏，何謂有為？」
頌曰：
　　「又諸有為法，謂色等五蘊。
　　亦世路言依，有離有事等。」 ^819a10

釋曰：又諸有為法，謂色等五蘊者，標有為法也。
為者，作也，此有為法眾緣造作，故名為有彼為故，名為有為。
問：「過、現眾緣造作故，可說名有為。
未來既未造，如何名有為？」
答：「是彼過、現造作類故，故名有為。
如乳如薪，飲兒乳時，可名為乳，未飲名乳，飲流類故。
正燒名薪，未燒名薪，燒流類故。」
色等者，等取受、想、行、識，名為五蘊。 ^819a15

亦世路言依，有離有事等者，正辨異名。
亦世路者，世謂三世，路即是法，世所依故。
謂過去法是世已行，現在法是世正行，
未來法是世當行，故有為法是三世路。
世之路故，名為世路，依主釋也。
又解：此有為法可破壞故，名之為世。
無常所依，故名為路。
世即是路，名為世路，是持業釋也　故論云：「或為無常所吞食故。」
解云：有為被無常遷，無常是能吞食也。
言謂言語，以聲為體，此言所依，即名俱義。
言俱義者，取有為義。
此所詮義與能詮名，俱墮三世，故名俱義。
無為雖義，不墮三世，不名俱義，非言依也。
有離者，離謂永離，即是涅槃。
一切有為有彼離故，名為有離，如有財者名為有財。
有事者，事是因義。
有為有因，故名為有事。
頌文等者，等取有果。
有為有果，無為無果，是故有為名為有果。
如是等類，是有為法差別眾名。 ^819a22

其次第二，明有漏異名。
頌曰：
　　「有漏名取蘊，亦說為有諍，
　　及苦集世間，見處三有等。」 ^819b12

釋曰：有漏名取蘊者，煩惱名取，能執取生死故也。
蘊從取生，故名取蘊，從因為名。
如草糠火，火從草糠生，名草糠火。
或蘊屬取，故名取蘊，從屬為名。
如帝王臣，臣屬帝王，名帝王臣。
或蘊生取，故名取蘊，從果為名。
如華果樹，生華菓故，名華菓樹。 ^819b15

言有諍者，煩惱名諍。
觸動善品，損害自他，故名為諍。
此有漏法諍隨增故，名為有諍，有彼諍故。
猶如前說有彼漏故，名為有漏。 ^819b20

苦者苦諦，三界有漏違聖心故，總名為苦。
非是苦受逼迫之苦，以彼苦受唯欲界故。
集者集諦，有漏諸法招集苦故，名之為集。
世間者，是可毀壞義。
有漏諸法有二種壞：一四相壞、二對治壞，故名世間。
無漏道諦雖四相壞，闕第二對治壞，故不名世間。 ^819b24

亦名見處者，見謂五見：身見、邊見、邪見、
見取、戒禁取。此有漏法見所住處，故名見處。
名三有者，欲有、色有、無色有。
諸有漏法有三種義，得名三有。
一、三有因，因即集諦；二、三有依，依即苦諦；
三、是三有攝。具此三義，故名三有。
等者，等取有染。如是等類是有漏法差別眾名。 ^819c1

從此第二，正明體性。
就中有三：一總辨體性、二別釋名義、三諸門分別。 ^819c8

就總辨體中分三：一正出體、二明總攝、三顯開合。 ^819c9

就第一正出體中分三：一明色蘊、二明三蘊、三明識蘊。 ^819c10

就明色蘊中分二：一正立蘊、二立處界。 ^819c12

就立蘊中分二：一開章、二別釋。 ^819c13

且初開章者，論云：「前言色等五蘊，謂有為法。
色蘊者何？」頌曰：
　　「色者唯五根，五境及無表。」 ^819c14

釋曰：五根，眼、耳、鼻、舌、身；五境，色、聲、香、味、
觸；及無表色。此十一種名為色蘊。 ^819c17

從此已下，依章別釋。
就此有三：一釋五根、二釋五境、三釋無表。 ^819c19

且初釋五根者，頌曰：
　　「彼識依淨色，名眼等五根。」 ^819c20

釋曰：彼者，彼前眼等五根也。
識者，即眼、耳、鼻、舌、身識也。
眼識等五，依止眼等五根，從依得名，名眼識等。
頌言彼識，彼能依識，故名彼識。
依淨色者，彼識所依五種淨色，名眼等五根。
眼等五根體清淨故，如珠寶光，故名淨色。 ^819c23

次下第二釋五境者，頌曰：
　　「色二或二十，聲唯有八種，
　　味六香四種，觸十一為性。」 ^819c29

釋曰：色二或二十者，色有二種：一顯、二形。
或二十者，開為二十：顯色十二，形色有八，故成二十。
顯色十二者，青、黃、赤、白、影、光、明、闇、雲、煙、
塵、霧。形色八者，長、短、方、圓、高、下、正、不正。
日、焰名光。月、星、火藥、諸焰名明。
障光明生，於中餘色，可見名影。
翻此為闇。謂形平等，名之為正。
形不平等，名為不正。
餘色易了，故今不釋。
聲唯有八種者，一有執受大種，為因有情，
名可意聲；二有執受大種，為因有情，名不可意聲；
三有執受大種，為因非有情，名可意聲；
四有執受大種，為因非有情，名不可意聲；
五無執受大種，為因有情，名可意聲；六無執受大種，
為因有情，名不可意聲；七無執受大種，
為因非有情，名可意聲；八無執受大種，
為因非有情，名不可意聲。
有情身中所發音聲，名有執受，謂言手等也。
就中語業名有情名，能詮表故。
拍手等聲名非有情名，不能詮表故。
風、林、河等所發音聲，名無執受，大種為因。
無執受中有情名者，謂化人語聲，此化人身雖無執受，
能詮表故，稱有情名。
餘義易知。味六者，苦、酢、醎、辛、甘、淡別故。
香四種者，好香、惡香、等香、不等香有差別故。
沈檀等名好香；葱、薤等名惡香。
好惡香中增益依身名為等香，損減依身名不等香，無增損者名好惡香。
故好惡香中各分出等、不等香，故成四香。
觸十一者，一地、二水、三火、四風、五輕、六重、
七滑、八澁、九飢、十渴、十一冷。
堅名地，濕名水，煖名火，動名風，可稱名重，
翻此名輕，柔耎名滑，麁強名澁，食欲名飢，
煖欲名冷，飲欲名渴。
冷、飢、渴三是心所欲，非正目觸。
因有三觸，發此三欲，故冷、飢、渴是觸家果，而非是觸。
今言觸者，從果為名。
故論云：「此皆於因，立果名故。」
如有頌曰：
　　「諸佛出現樂，演說正法樂，
　　僧眾和合樂，同修勇進樂。」 ^820a3

 ^820b10

從此第三，明無表色。
於中有二：一正明無表、二明能造大種。 ^820b11

且初第一，正明無表者，頌曰：
　　「亂心無心等，隨流淨不淨。
　　大種所造性，由此說無表。」 ^820b12

釋曰：亂心無心等者，明無表位。
亂心者，此善無表、餘惡無記心，名為亂心，亂善無表故。
善心名不亂心，同善性故。
此惡無表、餘善無記心，名亂心，亂惡無表故。
惡心名不亂心，同惡性故。
故善、惡心通亂、不亂，無記心唯名亂，無無記無表故。
故論云：「亂心者，謂此餘心。」
無心者，謂無想定、滅盡定。
等言顯示不亂有心。
謂亂心等，等取不亂心。
無心等，等取有心。
亂、不亂心，散位一對。
無心、有心，定位一對。
故頌等字義通兩處。 ^820b16

隨流者，明無表相。
隨謂隨順，性相似故。
流謂流轉，相續起故。
故論云：「相似相續，說名隨流〔相似名隨，相續名流〕。」
淨不淨者，出無表體。
無表唯善惡，不通無記性，名淨不淨。 ^820b26

大種所造性者，簡法也，為簡諸得。
諸得者，雖復通四位，行相似相續濫無表相，
然得非是大種所造，簡諸得故，是故復言大種所造，謂無表色大種所造故。
造者因義，因有五因：一生因、二依因、三立、
四持、五養。此後當說。 ^820b29

由此說無表者，結成。
由此者，由此上三句得立無表名。
說者，顯此是師宗言。
無表雖以色業為性，同有表業，然非表示令他了知，故名無表。 ^820c6

此下第二明能造大種。
於中有二：一實四大種、二假四大種。 ^820c10

且初第一明實大種者，論云：「前言無表大種所造，大種者何？」
頌曰：
　　「大種謂四界，即地水火風。
　　能成持等業，堅濕煖動性。」 ^820c11

釋曰：大種謂四界者，標也。
三義釋大：一、體寬廣故，謂四大種遍所造色，其體寬廣。
二、增盛聚中形相大故，謂大地大山，地增盛；
大江大海，水增盛；炎爐猛焰，火增盛；黑風團風，風增盛。
三、能起種種大事用故，如地能持世界，
火能壞初禪，水能壞二禪，風能壞三禪。
一義釋種，與所造色為所依故，故名為種。
大則是種，故名大種。
能持自性故，名為界。 ^820c15

即地水火風者，舉數。
能成持等業者，明用，地能成持用。
等者，等取水能成攝用，火能成熟用，風能成長用。 ^820c23

堅濕煖動性者，出體。
地堅，水濕，火煖，風動。 ^820c25

從此下第二，明假四大種者，論云：「云何地等？
地等界別。」頌曰：
　　「地謂顯形色，隨世想立名。
　　水火亦復然，風即界亦爾。」 ^820c27

釋曰：地謂顯形色者，釋假地也。
地謂顯形色，色處為體，謂青等地依顯色立，長短等地依形色立。
此非實地，實地是堅，唯身根得，非眼根見。
於顯形色假立地名，是色處攝，眼所見也。 ^821a2

隨世想立名者，釋立假所由。
謂諸世間相示地者，以顯形色，而相指示，
佛隨世間想，立此假地名。 ^821a6

水火亦復然者，釋假水火，此假水火用顯形色以之為體，
例同假地，名亦復然。 ^821a8

風即界亦爾者，釋假風。
風即界者，此一師釋：無有假風，風即是界。
界者，體也，體即是動，世間於動立風名故。
立動為風，即是實風，故無假風。
言亦爾者，此一師釋：許有假風，如前假地、
水、火依顯形色立；風亦如此，依顯形色，故言亦然。
如世間說黑風團風，黑即是顯，團即是形，
此用顯形，表示風故。 ^821a10

問：「始自眼根，終于無表，世尊何故說為色耶？」
答：「論有兩釋。第一釋云：可變壞故，名為色蘊。
誰能變壞〔問也〕？謂手觸故即便變壞。
廣說乃至蚊虻等觸。
此變壞者即是可惱壞義〔答前問也。
下文引證〕。故大德法救〈集義品〉中作如是說：
　　「趣求諸欲人，常起於希望。
　　諸欲若不遂，惱壞如箭中。」 ^821a17

。又論云：「有說變礙故名為色。」
若爾，極微應不名色，無變礙故。
難第二釋也。由一極微不是積集，故無變礙也。
此難不然，無一極微各處而住，眾微聚集變礙義成。
過去、未來應不名色。
此亦曾當有變礙故，及彼類故，如所燒薪。
諸無表色應不名色。
有說表色有變礙故，無表隨彼，亦受色名。
如樹動時影必隨動。
此釋不然，無變礙故。
又表滅時，無表應滅，如樹滅時，影必隨滅。
有釋所依大種有變礙故，無表業亦名為色。
若爾，所依有變礙故，眼識等五應亦名色
〔解云：此是論主破有宗也。
無表依大種，隨大種名為色。
眼識等依五根，隨根識名色也〕。
此難不齊，無表依止大種轉時，如影依樹、光依珠寶。
眼識等五依眼等根則不如是，唯能為作助生緣故。
此影依樹，光依珠寶言，且非符順毘婆沙宗。
彼宗影等，顯色極微，各自依止四大種故。
設許影、光依止樹、寶，而無表色不同彼依，
彼許所依大種雖滅，而無表色不隨滅故。
復有別釋：彼所難言眼識等五所依不定，
或有變礙，謂眼等五根；或無變礙，謂無間意。
無表所依，則不如是。
故前所難定為不齊。
變礙名色，理得成就。
上來正明色蘊。 ^821a26

從此大文第二，正立處界者，頌曰：
　　「此中根與境，許即十處界。」 ^821c10

釋曰：此色蘊中五根、五境，於處門中立為十處，於界門中立為十界。
上來二段不同，總是明色蘊竟。 ^821c12

其次第二，明受等三蘊者，頌曰：
　　「受領納隨觸，想取像為體，
　　四餘名行蘊。　如是受等三，
　　及無表無為，名法處法界。」 ^821c15

釋曰：受領納隨觸者，釋受蘊也。
受能領納，隨順觸因，故名為受。
此隨觸言，為顯因義，因即是觸，能生受故。
觸順於受，故名為隨。
受能領納，隨順觸因，名領納隨觸。
問：「何故受能領觸？」
答：「受從觸生，行相似觸。
領似觸邊，說受能領。
如世間說子能領父，子之媚好皆似於父，故名為領。」
餘心所法唯領前境，不能領觸，名境界受。
唯受一箇偏能領觸，名自性受。
又解：此隨觸聲為顯前境隨順觸境，故名隨觸受能領納。
餘心所法雖俱領境，唯受偏強，以自性是受故，獨得受名。
如有十人同一處坐，一人是賊，傍忽有一人叫喚呼賊，
十人雖復俱聞賊聲，實是賊者領則偏強。
心、心所法雖同領境，實是受者領亦偏強，故獨名受。
此有三種：謂苦、樂、捨。 ^821c19

想取像為體者，明想蘊。
想能執取苦樂、怨親、男女等像，故名想蘊。 ^822a5

四餘名行蘊者，明行蘊也。
四者，謂色、受、想、識。
除四蘊外，諸餘心所有四十四，及十四不相應，
此五十八法是四蘊餘，總名行蘊。
造作、遷流二義名行。
據此義邊，色等五蘊俱合名行，謂由行蘊攝法多故，偏得行名。 ^822a6

如是受等三，及無表無為，名法處法界者，
立處、界門。受等三者，等取想、行，名三也，
并無表成四，及三種無為成七。
此等七法，十二處中名為法處，十八界中名為法界。 ^822a12

從此已下，第三明識蘊。
於中有二：一明識蘊、二釋妨。 ^822a16

且初第一明識蘊者，頌曰：
　　「識謂各了別，此即名意處，
　　及七界應知，六識轉為意。」 ^822a17

釋曰：識謂各了別者，明識蘊也。
了別名識，此有六種。
了別不同，故名為各。
謂初眼識了色，乃至意識了法。 ^822a20

此即名意處及七界者，立處界門。
此識蘊於十二處中即名意處，於十八界門名七心界。
於六識外更加意界，名七心界。 ^822a22

應知六識轉為意者，明有意界。
應知六識轉謝過去，能與後識為所依邊，名為意界。
故知六識居現在世名識，在過去名意。 ^822a25

次下釋妨，於中有二：一別立意界妨、二十八界不成妨。 ^822a29

且初第一別立意界妨者，論云：「若爾六識即是意界，異此說何復為意界？」
頌曰：
　　「由即六識身，無間滅為意。」 ^822b1

釋曰：身者，體也。此六識身初謝過去，名無間滅，謂於中間無間隔故。
即此六識無間滅已，為後識依，即名意界。
意者，所依義故。過去識得名為意，由與現識為所依故。 ^822b5

從此第二，十八界不成妨者，難前問起。
論云：「若爾，實界應唯十二；或應十七，六識與意更相攝故。
何緣得立十八界耶？」
頌曰：
　　「成第六依故，十八界應知。」 ^822b9

釋曰：成第六依故者，立意界所由也。
眼等五識各有別依，謂眼等五根。
第六意識無別所依，為成此依，故立意界。
十八界應知者，結成十八界也。
既立意界，由此六識各有所依，成十八界，
所依、能依境界各六故，成十八界。
所依六者，謂眼等六根。
能依六者，謂眼等六識。
境界六者，謂色等六境。 ^822b13

從此第二，明總攝者，頌曰：
　　「總攝一切法，由一蘊處界，
　　攝自性非餘，以離他性故。」 ^822b20

釋曰：總攝一切法，由一蘊處界者，正明相攝。
攝一切法，由一色蘊、由一意處、由一法界。
所以者何？且一切法不過五位：一色、二心、
三心所、四心不相應、五無為法。
一切色法一色蘊攝盡，一切心法一意處攝盡，
一切心所及不相應并無為法一法界攝盡，故舉此三攝法總盡。 ^822b23

攝自性非餘，以離他性故者，明攝分齊。
前言攝者，唯攝自性，不攝他性，故云非餘。
法與他性恒相離故，故不相攝。
自性攝者，色唯攝色，心唯攝心，且如眼處、
眼界及苦、集諦是色蘊攝，同色性故。
不攝意處、意界及滅諦等，非色性故。 ^822b29

從此大文第三，明數開合。
於中有二：一明數合、二明數開。
且初第一明數合者，論云：「眼、耳、鼻三處各有二，何緣界體非二十一？」
頌曰：
　　「類境識同故，雖二界體一。」 ^822c6

釋曰：類同者，同眼自性故。
境同者，同以色為境故。
識同者，同與眼識為所依故。
由此眼界雖二立一，耳、鼻亦應如是分別。 ^822c11

其次第二，明數開者，論云：「若爾，何緣生依二處？」
頌曰：
　　「然為令端嚴，眼等各生二。」 ^822c14

釋曰：然為令端嚴者，論有二解。
第一師解：為所依身相端嚴故，界體雖一，而兩處生。
若眼、耳根處唯生一，鼻無二穴，身不端嚴。
此釋不然，論主破云：若本來爾，誰言醜陋？
又猫鵄等有何端嚴？
第二正解：為所發識明了端嚴，現見世間，
閉一目等了別色等便不分明，是故三根各生二處。 ^822c17

從此大文第二，別釋名義。
於中有六：一釋三法名、二教起因、三蘊廢立、
四名次第、五名廢立、六攝異名。 ^822c24

初第一，釋三法名者，論云：「已說諸蘊乃處、
界攝，當說其義。此蘊、處、界別義何云？」
頌曰：
　　「聚生門種族，是蘊處界義。」 ^822c26

釋曰：初句釋義，次句結成。
聚謂積聚，即是蘊義。
故經言：「諸所有色，若過去、若未來、若現在，
若內、若外，若麁、若細，若劣、若勝，若近、若遠，
如是一切略為一聚，說名色蘊。」
此經意者，義有五門：第一、三世門，謂無常已滅名過去，
若未已生名未來，已生未謝名現在。
第二、內外門，自身名內，所餘他身、非情名外。
或約十二處辨，眼等五根名內，色等五境名外。
第三、麁細門，色有三種：一有見有對，謂色境也；
二無見有對，謂眼等五根，聲、香、味、觸也；
三無見無對，謂無表色也。
此三色中，有對名麁，無對名細。
或相待立，如無見有對色，望有見有對色名細，望無見無對色名麁。
第四、劣勝門，染污名劣，不染名勝。
第五、遠近門，去來名遠，現在名近。
如色蘊中有此五門，乃至識蘊亦有五門，應知亦然。
唯麁細一門與色蘊有別，謂眼等五識相應四蘊，依五根名麁。
第六意識相應四蘊，唯依意根名細。
或約地辨，謂九地中，下地名麁，上地名細。 ^823a1

生門者，是處義也。
謂六根六境是心、心所生長門處，由六識生，必託根境方能起故。
論云：「是能生長彼作用義〔依薩婆多宗，
法體先有，不可言生，但生其用耳〕。」 ^823a21

言種族者，是界義。
論有兩釋。一解：族者，謂種族也，是生本義，
謂十八界為同類因，各生自類等流果故，是法生本。
如一山中有多銅鐵金銀等族，說名多界。
如是一身，或一相續，有十八類諸法種族，名十八界。
解云：金銀等族是金銀等鑛。
言一身者，一有情身。
一相續者，一法相續。
此一身一相續合前喻中如一山中也。
問：「若爾，無為應不名界，謂無為法非同類因，不成生本故。」
答：「心、心所法生之本故，謂心、心所緣無為法生，
雖不為因，而得為境，是心、心所生之本故。」
有說界聲表種類義，謂十八法種類自性各別不同，名十八界。
此師解意，族謂族類，謂十八法各各別也。
如崔、盧等姓各各不同。
薩婆多宗，三科俱實。
若依經部，蘊、處是假，唯界是實。
若依論主，唯蘊是假，餘二並實。 ^823a24

從此第二，明教起因。
論云：「何故世尊於所知境，由蘊等門作三種說？」
頌曰：
　　「愚根樂三故，說蘊處界三。」 ^823b13

釋曰：所化有情有三品故，世尊為說蘊等三門。
愚有三者，或愚心所總執為我，為說五蘊。
以五蘊中，一蘊是色、一蘊是心，分心所法為受、
想、行三蘊，故說五蘊能破彼執。
或唯愚色總執為我，為說十二處。
以十二處中，十處是色，唯意法非色，故說處門能破彼執。
或愚色、心總執為我，為說十八界。
以十八界廣說色、心，十界是色，餘八是心，故說界門能破彼執。
根亦三者，謂上中下根。
上根聰利，說略便解，為開五蘊；中根稍遲，
說處方解；下根最鈍，要須廣說，故為談界。
樂亦三者，為樂略中及廣文故，如其次第，說蘊等三。 ^823b16

從此第三，明蘊廢立。
就中有二：一正明蘊廢立、二明蘊不攝無為。 ^823b29

且初正明廢立者，論云：「何緣世尊說餘心所，
總置行蘊，分別受、想為二蘊耶〔心所有四十六，
唯除受、想。餘四十四入行蘊攝，名餘心所〕？」
頌曰：
　　「諍根生死因，及次第因故。
　　於諸心所法，受想別為蘊。」 ^823c1

釋曰：初之兩句正舉三因，後之兩句結成別蘊。
言三因者，第一、諍根因。
諍根有二，謂著諸欲及著諸見，此二受、
想，如其次第為最勝因。
味受力故，貪著諸欲。
倒想力故，貪著諸見。
解云：諸欲者，是五妙境也。
諸見者，是身見等五也。
諸欲貪及諸見體是煩惱，煩惱名諍，即諍名根。
受、想二法與諍根為因，諍根之因，依主釋也。
第二、生死因者，由貪著受，起倒想故生死輪迴，故受與想為生死因。
生死之因，依主釋也。
第三、明次第因者，隣次當辨。
由上三因，於心所法，應知別立受、想為蘊。 ^823c7

從此第二，明無為非蘊者，論云：「何故無為說在處、
界，非蘊攝耶？」頌曰：
　　「蘊不攝無為，義不相應故。」 ^823c19

釋曰：初句正標，次句釋成。
義不相應，論有三解。
第一解云：三無為法與色等義不相應故，
謂體非色，乃至非識。
無為體非色，與色義不相應，乃至體非識，
與識義不相應，故非蘊攝。
問：「無為既非五蘊，何不立為第六蘊耶？」
答：「亦不可說為第六蘊，彼與蘊義不相應故。
聚義是蘊，無為非聚義，義不相應，不可立蘊。」
第二解云：又言取蘊，為顯染依；染、淨二依，蘊言所顯。
無為於此二義都無，義不相應，故不立蘊。
取蘊有漏，故顯染依。
無漏五蘊便是淨依，故但言蘊，便通染淨。
第三解云：有說如瓶破非瓶，如是蘊息應非蘊。
解云：謂瓶破非瓶，不是瓶攝。
蘊息是無為，無為非蘊攝。
此第三釋，論主破云：彼於處、界例應成失。
解云：此意者，蘊息是無為，無為非蘊攝。
處、界息處是無為，亦可無為非處、界，故將處、
界為例，彼第三解成過失也。 ^823c22

從此第四，明名次第者，就中分二：第一蘊次第、第二處界次第。 ^824a11

且初第一蘊次第者，論云：「如是已說諸蘊廢立，當說次第。」
頌曰：
　　「隨麁染器等，界別次第立。」 ^824a12

釋曰：此之兩句總有四義：一隨麁次第、
二隨染次第、三隨器等次第、四隨界別次第。
且隨麁次第者，色有對故，諸蘊中麁。
謂五蘊中，色蘊有對，餘四無對，故色最麁，先說色也。
無色中麁，唯受行相，故世說我手等痛言。
待二想麁，男女等想，易了知故。
解云：待者，對也。二者，行、識二蘊也。
想對此二即麁，故言待二想麁，次說想蘊也。
行麁過識，貪、瞋等行易了知故。
此貪、瞋等是行蘊攝，既易了知，明知行蘊麁於識蘊。
識最為細，總取境相，難分別故。
解云：境有二相：一者總相，謂色、聲等；二者別相，
謂違、順等。心所取別，識取總相，故難分別，最為細也。 ^824a15

第二、隨染次第者，或從無始生死已來，
男女於色更相愛樂，此由耽著樂受味故，耽受復因倒想生故。
此倒想生，由業煩惱〔煩惱是行蘊攝〕，故如是煩惱依識而生，
由此隨染，立蘊次第。 ^824a29

第三、隨器等次第者，器等者，等取飲食、
助味、厨人、食者也。
夫欲請客，先求食器。
既得其器，次求米麵以為飲食。
米麵已辨，次求鹽、酢以為助味。
便付厨人，使令調合。
飲食既辦，進客令食。
色蘊如器，如世間器飲食所依，色亦如是，受所依故。
受類飲食，如世間食有損有益，受亦如是，
樂受益人，苦受便損。
想同助味，如世鹽、醋助生食味，想亦如是，
起怨想時生苦受味，起親想時生樂受味。
行似厨人，由行蘊中有業煩惱，能感異熟，如世厨人造得飲食。
識喻食者，受果報故。
故隨器等立蘊次第。 ^824b4

第四、隨界別次第者，於欲界中有諸妙欲，
色相顯了，先說色蘊。
於色界中有勝喜等，受相顯了，次說受蘊。
三無色中取空等相，想相顯了，次說想蘊。
第一有中思最為勝，行相顯了。
解云：第一有中，非想地也，謂思是業，行蘊所攝，
由非想業能感有頂八萬劫果，故思最勝，
行相顯了，次說行蘊。
此前四蘊，識住其中，故後說識，謂識住色中、
識住受中、識住想中、識住行中，四是所住，
識是能住，故識後說。
由如世間，田種次第，先田後種。
田喻四蘊，識喻其種。
由上四義立蘊次第故，故此五蘊，無增減失。
又論云：「即由如是諸次第因，離行別立受、
想二蘊，謂受與想於諸行中相麁生染，
類食同助，二界中強，故別立蘊。」 ^824b16

其次第二，明處、界次第者，論云：「處、界門中，
應先辨說六根次第，由斯境識次第可知。」
頌曰：
　　「前五境唯現，四境唯所造，
　　餘用遠速明，或隨處次第。」 ^824c5

釋曰：前三句約境明次第，第四句約處明次第。
前五境唯現者，前五根境，謂六根中，眼等前五唯取現境，是故先說。
第六意根取境不定，意境有四：三世、無為。
於此四中，或時取一，或二、三、四，是故後說。 ^824c10

四境唯所造者，初句前字流至此中，應言前四境也。
謂五根中，前四根境唯是所造，是故先說。
身境不定，是故後說。
謂身取觸，觸有十一，四是能造，地水火風；
七是所造，滑澁等。
身根有時或取大種、或取所造、或二俱取，故不定也。 ^824c14

餘用遠速明者，餘謂前四眼、耳、鼻、舌，身、
意外故，名之為餘。
此四根中，先說眼、耳，取遠境故，鼻、舌不爾，是故後說。
於眼、耳中，眼用遠故，在耳先說，遠見山河，不聞聲故。
又眼用速，先遠見人撞擊鐘鼓，後聞聲故。
鼻、舌二根用俱非遠。
先說鼻者，謂由兩義：一速、二明。
一速者，如對香美諸飲食時，鼻先臭香，
舌後嘗味；二明者，鼻能取味中之細香，舌不能取香中之細味也。 ^824c20

或隨處次第者，處是六根所依之處，隨所依處有上下故，辨根次第。
謂眼所依最居其上，其次耳、鼻、舌，身多居下，
意無方所，有即依止諸根生者，故最後說。
解云：謂六識身總名為意，眼等五識依五根生，
非第六識，故言有即依止諸根生者。 ^824c28

從此第五，明名廢立者。
論云：「何緣十處皆色蘊攝？
唯於一處立色處名？
又十二處體皆是法，唯於一種立法處名。」
頌曰：
　　「為差別最勝，攝多增上法，
　　故一處名色，一名為法處。」 ^825a6

釋曰：為差別三字通下兩句。
且初為差別故一處名色者，境有境性，
種種差別，名差別也。
謂色等五境為境性，是境界故。
眼等五根名有境性，有境界故。
於此十處若總名色，即無如此境有境性種種差別。
為差別故，建立為十，唯一名色。
又眼等九各有別名，唯此色處而無別名，
為眼等九名所簡別，雖標總稱，即受別名。
言最勝者，明色處得通名也。
於十處中，色處最勝，故立通名。
色有三義名為最勝：一者有對故、二有見故、三諸世間同說為色故。
眼等九處唯有有對一義，無餘兩義，不名最勝。
又為差別故一名為法處者，釋法處也。
若總言法即無差別，謂差別故，立一法處，如色應知。 ^825a11

攝多增上法者，此明法處得立通名。
一、攝多法，有六十四法名為多法，心所有四十六、
不相應有十四、無為有三及無表色，此等諸法法處攝故。
二、攝增上法，增上法者，所謂涅槃唯法處攝。
由此兩義，獨名為法。 ^825a25

從此第六，明攝異名。
於中有三：一略攝法蘊、二明類攝餘蘊等、三別明六界等。 ^825b2

就第一略攝法蘊，復分兩種：一攝法蘊、二明法蘊量。 ^825b3

且初第一攝法蘊者，論云：「諸契經中有餘種種蘊，
及處、界名相可得，為即此攝？
為離彼耶？彼皆此攝，如應當知，且辨攝餘諸蘊名相。」
頌曰：
　　「牟尼說法蘊，數有八十千，
　　彼體語或名，此色行蘊攝。」 ^825b5

釋曰：論有兩釋。諸說佛教語為體者，彼說法蘊皆色蘊攝，
語是音聲，故色蘊攝。
諸說佛教名為體者，彼說法蘊皆行蘊攝。
名是不相應行，故行蘊攝。 ^825b14

從此第二，明法蘊量。
論云：「此諸法蘊，其量云何？」
頌曰：
　　「有言諸法蘊，量如彼論說。
　　或隨蘊等言，如實行對治。」 ^825b18

釋曰：初兩句頌約文定量，第三句約義定量，第四句約行定量。
論云「有諸師言：八萬法蘊一一量等，《法蘊足論》
謂彼一一有六千頌，如對法中《法蘊足論》說。」
或隨蘊等言者，是第二師，約所詮義以為其量。 ^825b22

或者，顯第二解也。
隨蘊等者，蘊者謂五蘊。
等，等取十二處、十八界、十二因緣、四諦、
四食、四靜慮、四無量、四無色、八解脫、八勝處、
十遍處、三十七覺品、六神通、一無諍定、
一願智、四無礙解等，一一教門名一法蘊。 ^825b26

如實行對治者，是第三解。
就行定量，是《婆沙》中正義家釋，故云如實行，謂貪瞋癡等八萬行別。
對治者，是不淨觀等能對治門，所對治貪等有八萬故，能對治教亦有八萬。
言八萬者，謂貪瞋等十種隨眠，此十隨眠一一皆以九隨眠為方便，
足成一百。此有前分一百、後分一百，合成三百。
置本一百，就前分一百，一一皆以九隨眠為方便，
成一千；後分一百，亦以九隨眠為方便，
復成一千；兼本一百，成二千一百。
已起有二千一百，未起有二千一百，足滿四千二百。
約多貪、多瞋、多癡、著我、思覺此之五人，
一一有四千二百，合成二萬一千。
更就三毒等分四人以配，一一有二萬一千，遂成八萬四千。
如彼所說，八萬法蘊皆此五中二蘊所攝，
若聲為體，是色蘊所攝；若名為體，是行蘊攝。 ^825c3

從此大文第二，類攝餘蘊等，論云：「如是餘處諸蘊處界，類亦應然。
頌曰：
　　「如是餘蘊等，各隨其所應，
　　攝在前說中，應審觀自相。」 ^825c21

釋曰：初句標經，次兩句明論攝經，下一句勸觀。
如是餘蘊等者，標經所說，如是餘經所明蘊等，
等取處、界。蘊謂戒等五蘊，處謂十遍處等，界謂六十二界等。 ^825c26

各隨其所應，攝在前說中者，明論攝經。
謂經所明蘊、處、界三，各隨所應，攝在此論。
前所說中，謂此論五蘊攝經五蘊，此論十二處攝經十遍處等，
此論十八界攝經六十二界，故言各隨其所應也。 ^825c29

應審觀自相者，觀知攝相。
相者，性也。應審觀彼一一自相。
夫言攝者，唯攝自相，色唯攝色，心唯攝心，名自相也。
經中五蘊，謂戒、定、慧、解脫、解脫知見也。
彼中戒蘊此色蘊攝，戒是道共，無表色也。
彼餘四蘊是行蘊攝，解脫蘊以勝解為體，解脫知見蘊取盡無生智為體。
此之四蘊是心所法，故行蘊攝。
又諸經說十遍處等，前八遍處無貪性故，十二處中是法處攝。
若兼助伴，五蘊性故，即此意處、法處所攝。
此中色蘊，取定共無表色也。
色等四蘊是法處攝，識蘊是意處攝。
攝八勝處，應知亦爾。
空、識二遍處，空無邊等四無色處，四蘊性故，
即此意處、法處所攝。
復有二處，謂無想有情天處，及非想非非想處，
初處即此十處所攝，無香、味故；後處即此意、
法處攝，四蘊性故。
又《多界經》說界差別，有六十二界，隨其所應當知，皆此十八界攝。
如有頌曰： ^826a5

「界有六十二，十八界為初。
三六一四種，六三後二二〔六三十八，二二成四，
合二十二，足前成六十二〕。」
三六者〔一六謂地、水、火、風、空、識界，二六謂苦、
樂、憂、喜、捨、無明界，三六謂欲、恚、害、無恚、
無害、無欲也〕。一四種者〔謂受、想、行、識也〕。
六三者。後二二者。 ^826a23

從此第三，別明六界。
論云：「地、水、火、風四界已說，空、識二界未說其相。
為即虛空名為空界？
為一切識為識界耶？
〔問也〕。不爾〔答也〕。云何〔徵也〕？」
頌曰：
　　「空界謂竅隙，傳說是明闇。
　　識界有漏識，有情生所依。」 ^826b3

釋曰：空界謂竅隙者，正明空界非虛空也。
唯取門窓及口鼻等內外竅隙，名為空界。 ^826b9

傳說是明闇者，出空界體。
應知此體不離晝夜，晝以明為體，夜以闇為體。
依經部宗，空界是假。
薩婆多師，空界是實，明闇為體。
論主意朋經部，故曰傳說。 ^826b11

識界有漏識者，正明識界非無漏識也。 ^826b14

有情生所依者，明無漏識非識界所以也，由許六界是諸有情生所依故。
若無漏法破壞三有，非生所依故，無漏識非識界也。
俱舍論頌疏論本第一
 ^826b15
