大方廣佛華嚴經隨疏演義鈔卷第七十九
author:: 唐清涼山大華嚴寺沙門澄觀述
pin:: 
#  37 如來出現品

## 1
如來出現品第三十七
疏「答第二會所行問」者，以〈不思議法品〉中出現即第二會所行故。 ^614c12

疏「二釋名」者，疏文分三：初正釋、二「若唯約化」
下結彈古義、三「然來即出現」下會六釋。
初中四：一總釋。二「如來雖」下，結前生後。
三「若依法身」下別釋。
然法身若約報上論法，應云真如出纏是法身出現；
今以出纏為報，直就體上，故云「如理常現」。
餘二可知。四「今以新佛」下，融通會釋。
於中二：先會三身十身、後會品名證成前義。
前中有三：初以法報相對、二真應相對、三結融三十。
今初。言「新佛舊成曾無二體」者，以報就法，
如出模之像，像本舊成，故無二體。
言「新成舊佛法報似分」者，以法就報，如金成像，
金像似分，以有未成像金故。
今成像竟，似分二矣。
前對是非異，此對是非一，非一即非異，
故言似分，竟無二體。 ^614c14

疏「無不應時」下，第二真應相對以辯融通。
法報皆真體上常用故，即真成應；用不離體故，即應而真。 ^614c28

疏「三佛圓融」下，第三結融三十。
謂以三佛收十佛，不出三身。
三身既融，十身即三，自體無礙。
「故辯應現」下，結成正義。 ^615a1

疏「是以晉名」下，第二會品名。
二經品名，即為二別。
先會晉經。初二句總標，以將晉經用成前義，
故有「是以」之言。「雖是義加」者，梵本無故。
後「以應雖從緣」下，釋性起義順應現義。
於中總有六義，證成性起。
今初，立理即不相違門。
然出現義亦名緣起，亦名性起。
若取相說，覽緣出現故名緣起，謂由眾生業感，如來大悲而出現故。
八相成道從法性生，故名性起。
今以從緣無性緣起，即名性起。
又淨緣起常順於性，亦名性起。
故云「應雖從緣不違性故」。 ^615a4

疏「無不從此法界流故」者，第二引梁論證成。
即相成門，明性成於緣故。
此性起自有二義：一從緣無性而為性起、二法性隨緣故名性起。
前段即初義，今段即後義。
亦應云：無不還證此法身故。
此乃緣智相成，即緣成性，即是前義。
但前取無違，今取相成，是故此為相成門也。 ^615a15

疏「以淨奪染性即起」者，第三明相奪門，亦是通妨。
謂有問言：性起唯淨、緣起通染，云何緣起即是性起？
故為此通。謂緣起有二：一染、二淨。
淨謂如來大悲、菩薩萬行等，染者謂眾生惑業等。
若以染奪淨，則屬眾生，故唯緣起。
今以淨奪染，唯屬諸佛，故名性起。 ^615a21

疏「若離於緣性叵說故」者，即第四是相即門，亦是通妨。
謂有問言：緣起約事、性起約理、如何相即？
故為此通。從緣無性，方顯性起。
又由見緣，推知性起，若離於緣，復論何性？
離緣有性是斷空故。
疏「下加性起」者，即第五段，引當經證，即以人表法門。 ^615a27

疏「妄雖即真」下，第六以妄隱真門，亦是解妨。
妨云：若緣即性，妄本自空，當體即性，何以不得染奪淨耶？
故為此通。淨緣順性，染緣違故。
故《瓔珞》云「始起一想住於緣，順第一義諦為善，違背為惡。」 ^615b4

疏「今以起義多含直云出現」下，第二會通今經。
則性起局性、出現即起，起含緣性，故曰多含。
言「從性」者性起，即法身。
「從因」者緣起，緣起即報身。
「從真從感」，即是化身。
而從真約佛，通於緣性。
謂依法報而起於化，名曰從真。
從感約生，即是緣起。
由上諸義，故云多含。
結彈六釋，並顯可知。 ^615b8

疏「一眾生外增上業」者，揀異內、異熟業。 ^615b15

疏「謂多有情應生此界共業同變」者，即
《唯識論》釋初能變中「處」之一字。
論云「所言處者，謂異熟識，由共相種成熟力故，
變似色等器世間相，即外大種及所造色。
雖諸有情所變各別，而相相似、處所無異，如眾燈明各遍似一。」
釋曰：此釋共變之義相似名共。
論又云「誰異熟識變為此相？
有義：一切。所以者何？
如契經說『一切有情業增上力共所起故。』
有義不許，乃至云：經依少分說一切。
言諸業同者，皆共變故。」
釋曰：此揀通局，即今疏文。 ^615b16

疏「依此義云應生此界故」下，經云「各隨所宜而得受用」，
若不應生，豈安樂界所有眾生變為此界之穢土耶？ ^615b26

疏「於中有四句謂共中共等」者，即《唯識》
第二引《瑜伽論》說共不共中各有二種，
共中二者：一共中共，如山河等，非唯一趣獨能用故；
二共中不共，如己田宅，及鬼所見為水火等，即於彼境非互用也。
不共中二者：一不共中不共，如眼等根，
唯自識依用之緣境，非他依故；二不共中共，
如自浮塵根，他亦受用故。 ^615b29

疏「一約同居」等者，地前菩薩未生受用，
同居變化，亦以善業共變此土。 ^615c7

疏「二約能化謂隨諸眾生」等者，即《淨名》意。
能化菩薩非自業成，以大悲故取土攝生及眾生之類。
皆《淨名經》。並如〈世界成就品〉引。 ^615c9

疏「先成器界」等者，《俱舍》十二云「壞從獄不生，至後器都盡。
成劫從風起，至地獄初生。」
論釋云「謂成劫中，初一劫起器世間，後十九劫起有情漸住。
壞中，後一劫壞於器界，前十九劫有情漸捨。
二十中劫，初劫唯減，後劫唯增。
然此二時等中，十八成壞時量，法爾先成必在後壞。」 ^615c12

疏「一品之內」下，總顯喻意。 ^615c18

疏「廣大難知周十方故」者，是下結文。
疏以十句各結一喻，文皆暗用，可以意得。 ^615c19

疏「體無生滅亦是」下，結文，結第三也。 ^615c20

疏「準五卷大悲經第三云有千葉故」者，
結云「阿難！何故名為賢劫？
阿難！此三千大千世界，劫欲成時盡為一水，
淨居天子以天眼觀見此世界，唯一大水，
見有千枚諸妙蓮華，一一蓮華各有千葉，甚可愛樂。
彼淨居天因見此華，心生歡喜踊躍無量，
而皆讚歎言：『奇哉希有！
奇哉希有！如此劫中當有千佛出興於世。』
以是因緣，遂名此劫號之為賢劫。
我滅度後，當有九百九十六佛。」 ^615c21

疏「次第合前」者，一清淨離垢光，合善淨光明風輪。
此約能成。若約所成義，類亦同此。
一能成如來無漏無盡智，合成色界。
色界離於欲過，故如無漏。
四禪不壞，如無盡也。
二普照光，合淨莊嚴風輪。
三持佛種性，合堅密無能壞。
四逈出無能壞，合勝高輪。
五一切神通，合不動輪。
六出生變化，合安住輪。
七普隨順，合莊嚴輪。
八不可究竟，合無盡藏。
九種種莊嚴，合普光明藏。
十不可壞，合堅固根。
其所成德，可以意取。 ^616a1

疏「所成唯果德」者，唯釋於法，如無漏無盡智、
不傾動力等，皆果德也。
「能成通因果」者，如持佛種性，一切神通皆通因果。 ^616a11

疏「以緣奪因」者，此中化生眾生，自力為因、佛力為緣。
餘可思準。 ^616a14

疏「大諾健那」者，此云露形也。 ^616a15

疏「其量廣無數厚十六洛叉」者，是《俱舍》
頌上二句云「安立器世間，風輪最居下。」 ^616a16

疏「故淨名云：其無礙慧無若干」者，即第三
〈菩薩行品〉經，前已頻引，今更略示。
因說香飯為佛事竟，便明諸佛功德平等，
云「阿難！汝見諸佛國土地有若干，而虛空無若干也。
汝見諸佛色身有若干，其無礙慧無若干也。」 ^616a18

疏「若將一一通前十」下，結彈古釋。
疏「淨意如空總以喻顯」等者，此中有深止觀，宜審思之。 ^616a23

第二身業，疏「唯有五界」者，結示正義，非是略也。
彈於古釋。古云：應有十句，但文略耳。
故今彈之。 ^616a25

疏「明如來出現有十種身」者，疏文有四：
一正科經文、二「此即八地」下會釋十身、
三「四是菩提」下隨難重釋、四「一一喻中」下釋文。
此亦古德同迷之處，不知此十即十身故。 ^616a27

疏「初二合初句世出世異故」者，謂初二句皆合破暗作明，
初句滅惡生善，即世間破暗作明，惡即黑暗、善即明故。
後句破愚為智，即是出世破暗作明。 ^616b2

疏「三拔四流」等者，即大慈救護、大悲度脫，
合變濕令燥，四流是濕、出世是燥，定水是濕、
菩提是燥，不沈定水故。 ^616b5

疏「道品通長」下，合上生長草木。
三乘草木即〈藥草喻品〉三草二木，初會已引喻。
「高原喻聲聞者，不生佛法蓮華故」，即《淨名》
第二「譬如高原陸地不生蓮華，卑濕淤泥乃生此華。
如是聲聞諸結斷者，於佛法中無所復益，煩惱泥中乃有眾生出佛法矣。」
前亦已引。故《法華經．法師品》內穿鑿高原，亦況聲聞。 ^616b8

疏「又既約機說異則照高未能兼下」等者，
如照高山未照黑山，若照黑山即照高山。
謂說《華嚴》是照高山，二乘不預；說《阿含》
等，菩薩常聞等。餘例可知。
疏「又若捨化」下，約會權歸實。
然經但有先照高山之言，無有後照高山之語。
今以義求，必有之矣。
會權歸實，先棄人天，非出離故，如平地落照。
次捨聲聞，令自悟故，如高原無光。
次捨緣覺，令起悲故，如黑山掩曜。
次捨三乘，歸一乘故，如山銜夕陽。
故先大後小，即從本流末，於一佛乘分別說三等。
捨小歸大，即攝末歸本，則二義皆具。 ^616b15

疏「略中五事皆盲」等者，亦通外難。
謂有問言：五事皆盲，何不言無解等眼？
答意可知。 ^616b26

疏「此即涅槃」下，會《涅槃》第九。
初明三罪最重，有涅槃因，不說闡提；後
〈聖行品〉下收闡提，云「一闡提人雖復斷善，猶有佛性。」
故總收之。此四明至惡不捨。
言三罪者，一謗方等經、二犯四重禁、三作五逆罪。
此三未必撥無因果，撥無因果即一闡提。 ^616b28

疏「令離苦集」者，現在身苦，為苦果也。
及諸煩惱未來苦因，義兼惑業，上二皆集。 ^616c5

第三語業。疏「圓音之義」下，分三：初總明、
二釋文、三彈古。初中，疏「一敘昔」等者，昔有三義。
一云：諸佛唯是第一義身，永絕萬像無形無聲，
直隨機現無量色聲，猶谷無聲隨呼發響。
然則就佛言之，無音是一；約機論之，眾音非一。
而言一音圓音者，良由一時一會異類等解，
隨其根性各得一音，不聞餘聲不亂不沓。
顯是奇特，故名一音。
音遍十方，隨機熟處無不聞故，名為圓音。
非謂如空遍滿，無別韻曲。
經云「隨其類音普告眾生」，斯之謂也。
二云：就佛言之實有色聲，其音遍滿無所不遍，
但無五音四聲等異，無異曲故，名為一音。
無不遍故，名為圓音。
但是圓音作增上緣，隨根差別現眾多聲，
猶如滿月唯一圓形，隨器差別而現多影。
亦如長風，隨其眾竅聲有多種。
經言「佛以一音演說法，眾生隨類各得解。」
三云：如來於一語業之中，演出一切眾生言音，
是故令彼眾生各聞己語，非是如來唯發一音，
但以語業同故名為一音，所發多故名為圓音。
如舍支聲尚多音齊發，況如來耶。
「二辯違」者，上來三解偏取皆失。
初第一義無形無聲，非一音義故；但隨他音，非自音故。
第二唯是一語，無多音故。
一不即多，豈為圓音？
有則多亦應有，無則一亦須無，何得一有而多無耶？
第三雖但是多，又無一故。
若語業同，一切眾生豈一音耶？
故並非也。第三「會通」者，上但責偏，不謂全失。
合上三義，方是圓音之一義耳。
謂多即一，若多不即一則非一音；一復即多，若一不即多即非圓音。
二即是空，空即是二，若二不即空，是所執故、
不無性故，非圓非一；空不即二，非音非圓。
故鎔融無礙即是圓音。
此中三義，謂初是無生滅義、次一是無邪曲義、後一是普至義。
是知得其正義，則傍收無遺；不得正意，並為乖理。 ^616c7

疏「文有十音」下，第二正釋經文，在文可見。
但初一即隨類音，亦同《淨名》「佛以一音演說法，
眾生隨類各得解，皆謂世尊同其語，斯則神力不共法。」
釋曰：此即詞無礙解以辯一音。
三四皆引寶積，亦即《淨名》寶積長者子偈讚一音。
次上所引第二偈云「佛以一音演說法，
眾生各各隨所解，普得受行獲其利，斯則神力不共法。」
釋曰：此即法無礙解云一音也。
第三偈云「佛以一音演說法，或有恐怖或歡喜，
或生厭離或斷疑，斯則神力不共法。」
釋曰：此即義無礙解云一音也。
疏「此十圓融」下，結成上義。 ^617a14

疏「是知或謂無聲」下，第三結彈古說。
但結前二，以其第三可入正故。
言「皆大地之一塵」者，約收以結，則此一塵不離地界，
積多小塵可成大地，積其多義以為圓音。
若約斥彈異說之微，豈同正解廣大智地？ ^617a25

疏「今初收上十聲」下，疏文有三：先釋經文；
二「更以四句」下以義融攝，四句可思；後
「名為如來圓音」下結歎。 ^617b1

疏「若佛音聲是有法非非法」者，釋曰：此非法言，即是真理為非法耳。 ^617b4

疏「一將成正覺念相欲盡」等者，即《起信論》
意，數段論文參而用之。
論云「菩薩地盡一念相應，覺心初起心無初相，以遠離微細念故得見心性。
心即常住，名究竟覺。」
今取意釋，故云將成正覺。
言「念相欲盡」者，即微細念也。
此念亦名生相，即論三細之一。
論云「一無明業相，以依不覺故心動，說名為業。
動則有苦，果不離因故。」
釋曰：此念即細中之細，今無此相，云細念都亡。
言「得見心性」者，即上論文。
言「等虛空界法界一相」者，即論釋本覺之文。
論云「所言覺義者，謂心體離念。
離念相者，等虛空界無所不遍法界一相，即是如來平等法身。
依此法身，說名本覺。」
釋曰：今略取二句彰所顯本覺。
言「始本無二」者，即所成始覺。
彼論釋前說名本覺竟，後云「何以故？
本覺義者，對始覺義說。
以始覺者即同本覺故。
始覺義者，依本覺故而有不覺，依不覺故說有始覺。
又以覺心源，故名究竟覺。
不覺心源，故非究竟覺。」
釋曰：今疏取意，故云始本無二。
言「契同諸佛平等法身」下，結成上來無二之義。
平等法身，即前本覺。
言「故云說法界」下，以經帖成。 ^617b5

疏「三德涅槃」者，涅槃章明。
疏「在法華經以體從用名如來知見」者，
涅槃約理，知見約智。
知見有性，非無有理。
涅槃亦有般若之德，非無有智。
涅槃乃是攝用從體，但稱涅槃以為所證。
《法華經》明以體從用但名知見，故《法華論》
釋開義云「開者無上義，即雙開菩提、涅槃。」
示法身同即唯約理，悟約菩提即是於智，明其理智。
況知法無性，豈非理耶？
故今疏云「以體從用」等。 ^617b27

疏「深固幽遠」者，即《法華經．法師品》文。
文云「此法華經藏深固幽遠，無人能到。
今佛教化成就菩薩，而為開示。」
釋曰：幽遠深固名為祕密。
疏「初心同稟」下，解妨。
解妨云：《法華經》除諸菩薩眾信力堅固者。
又三根聲聞初發大心，皆稟法華如來知見，何要此位方為說耶？
故為此通。約究竟故，為等覺說，實則此法通被始末。 ^617c7

疏「更一下生」者，第二會初已廣分別。 ^617c14

疏「有說初地即得」者，六地已引，即《仁王》
云「若得信心必不退，進入無生初地道。」 ^617c15

疏「為說信等」者，即初地淨治地法。
信悲慈捨無疲厭，知經論、了世法，堅固力慚愧莊嚴供養佛也。 ^617c17

疏「後後圓淨」者，釋經「寶」字。
以此十法淨治地障，地地漸淨故云後後。 ^617c19

疏「十地地智一一開發」者，即釋智慧華開敷。
「不斷二利」者，不斷大悲行等，地地之中有二利故。
疏「中道者名為佛性」，初二會中已廣分別。
言「為上上智觀」者，亦《涅槃》文，六地已引。
「應以法空智斷一切惑」者，此有二意：一以法空揀於人空，照惑無本無斷斷故。
二「言一切」者，兼斷所知，亦煩惱故。 ^617c21

第四出現意業。疏「約體遮詮」下，釋此段經。
疏文有三：初總釋文意、二別敘異釋、三會釋歸宗。
今初。心即是王，就王辯體。
智則是所，約所明用。
體則表詮不逮，故但遮詮；用則相可照著，故寄表詮。
然用亦有遮詮，同體故、無分量故。
若一向遮，則無由顯妙，故寄表詮以辯玄極。
而言寄者，謂寄所顯王、寄用顯體。
又用及心所皆有遮義，今但寄表以顯於深。 ^617c27

疏「然此一文」下，第二別敘異釋。
於中二：先標、後「一云」下別說。
略有三說，不離一宗，即分為三：初二師即法相宗、
二結前生後、三敘法性宗。
就初師中有五：一正明、二解妨、三反成、
四引證、五重解妨。
今初。言「無彼有漏染心心所而有淨分」
者，唯有八識心王及二十一心所，即遍行五、
別境五、善十一也。
疏「果位之中」，解妨。
有徵問云：若爾，則王所俱有，何以王上言不可得？
故此釋云：果位之中識劣，故云不可得；
智強，故云智無量。
言識劣者，以二分中但有淨故，不同眾生分別強故。
言智強者，無惡慧故、決斷勝故。 ^618a7

疏「若必無王」下，第三反以成立。
智是心所，若無心王，智何所依？ ^618a19

疏「故成唯識」下，第四引證。
言「是淨無漏界」者，漏即垢染。
既言「無垢識」，則有識矣。
又云「圓鏡智相應」，明有心王與所相應，
非所獨立，是故結云「有王明矣」。 ^618a20

疏「言轉識」下，第五重通妨難。
謂有難言：既言轉八識成四智，明唯智無識。
故今釋云「智依識轉」等。
言「依識轉」者，識為主故，智非主故。
然唯識轉，有三師義，今並用之。
此是一師。上智強識劣，亦是一師。
疏「一云以無積集思量等義」下，此義有三：
初正明、二引證、三遮救。
今初，以集起名心、思量名意、分別名識。
今果位中，八不積集種子而起現行，七不思量第八為我。
而言等者，等取前六。
又不分別諸境，所以爾者，以皆與四智相應，故言無耳。
非不有彼無集第八、無思第七、無分別六，
是故結云「非無心體」。 ^618a24

疏「故攝論」下，二引證。
「非心非思義故」者，明八非積集、七非思量等。 ^618b7

疏「亦非非心為所依止」者，三遮救也。
恐有難云：若非心義，無分別智應依於色。
故今顯云：所依之王非全無體。
此上總標有也。次「心種類故」下，釋成有義。
謂是心種類，安得非心？
次云「以心為因」下，復釋上文心為種類。
言「此位」者，即是果位，謂以集起等心為因，
引得果位淨八識故，不可名為非心也。
如無表色依表色生，故得名色，據此亦得名無集起心等。 ^618b8

疏「上之二解俱明心意識有」者，第二結前生後，
明結前二是法相宗，生後一解是法性宗。
問：二俱是有，復有何別？
答：前釋有淨無染，後釋有體無用，故義不同也。
然二義相成，以無思等故說無染，以無染故說非積集思量義等。
疏「一云佛果無實心意」等者，即第三師，是無相宗及法性宗。
先正明，可知；「故金光」下，第二引證。
論當第三。論云「此中自性身」者，即法身也。
釋論云「唯有真如及真如智獨存，名為法身。」 ^618b17

疏「上之二宗偏取皆妨」下，第三會釋歸宗，
分二：先明不可偏取、二明會成正義。
前中亦二：上二句標、後「若依前義」下解釋。
於中又二：先離破、後合破。
前中，先明法相宗妨。
疏文分三：初奪破、次縱破、後遮救。
初中二：先明違義，以不得即有即空，故成增益。
後「亦不能通不可得言」下，明其違文。
以文但云「心意識俱不可得」，不言染不可得故。 ^618b26

疏「又此淨分此何不說」下，第二縱破。
縱許淨有染無，經何不言有淨分也。 ^618c5

疏「彼無垢識而得說耶」下，第三遮救。
二句疏文，遮其兩救。
上句，恐彼救云：淨相難說，故不言之。
故今遮云：彼《莊嚴經》何得說有無漏識耶？
豈非是淨？下句，恐彼救云：經言叵得，意在於染。
故亦遮云：經何不言染不可得？ ^618c7

疏「若依後義」下，明法性宗妨。
於中二：先奪、後縱。
前中亦二：先明違義，以空礙有故云損減；
二「亦不能通」下明其違文。
文中既言智無量，故知如來心。
不言知如來智，明知假智知心，心則有矣。
何得言無？ ^618c12

疏「又心既是無」下，第二縱破。
縱汝心無智有，亦有二過：一違義。
心王最勝尚說為無，智無所依豈當獨立？
如無君主，何有臣下？
二「非唯」下，明其違文。
言「上二論」者，即《唯識》、《攝論》言。
《涅槃》滅無常則通五蘊，故經云「憍陳如！
因滅無常色而獲常色，受想行識亦復如是。」
既有常識則有心矣。 ^618c17

疏「若二義雙取」下，第二合破二宗，成四謗故。
此亦遮救。謂有救云：上之二宗偏取不可，合豈過耶？
故云：合則相違。以其定謂有無，非即有之無、即無之有故。
若爾，互泯雙非可乎？
故答云：寧逃戲論？
以無詮當故。 ^618c24

疏「若爾何以指南」下，第二會成正義。
於中有四：一徵前起後、二「今釋此義」下雙標二章、
三「今初若後宗言」下別解二門、四「然佛尚不說」下謙退總結。
初二可知。三中分二：先別會二宗、後通會二宗。
前中即分為二：先會法性宗。
意云：心即是如、智即如智，離心無如，則知有如已有心矣。
況即體之用故稱如智，即用之體即是真如。
如一明珠，珠體即如，明即如智，豈得存如亡於心矣。 ^618c28

疏「前宗以純如」下，會法相宗。
意云，即如之有，有豈乖如？
如境即虛？則有心無失。 ^619a8

疏「是知即真之有」下，第二通會二宗。
即真之有，是法相宗。
即有之真，是法性宗。
兩不相離，方成無礙真佛心矣。 ^619a10

疏「後消經意」下，第二釋經文。
於中有三：初略明，即雙標遮表。
二「故晉經」下，引證雙證遮表。
既言知心無量，則有心矣，言無最失。
疏「云何深玄」下，第三廣釋，即雙釋遮表。
即分為二：第一釋寄遮顯深、第二釋寄表顯深。
前中四：初明偏語不能盡理、二結性相二門難思、
三明總具性相不可別彰、四明不即不離故難顯說。
今初，略有四對：一有無者，即別對二宗。
二染淨，即法相宗。
三一異者，通對二宗。
四情非情，亦對二宗。
初對義者，事即理故非有，理不失事故非無。
二染淨對，淨約絕相，染約契性。
言「不斷性惡」者，惡同以心性為性，若斷性惡則斷心性。
性不可斷，亦猶闡提不斷性善。
三一異對，通對二宗。
即體之相能包，即相之體一味。
四情非情對，亦對二宗。
即用之體同色，即體之用徹幽。
言「無殊色性」者，即《起信論》云「以知色性即智性故，說名智身。
以知智性即色相故，說名法身遍一切處。」
又〈梵行品〉云「知一切法即心自性故，情非情性曾何異體。」 ^619a13

疏「口欲辯」下，二結性相難思。 ^619b4

疏「是知佛心」下，三總具性相不可別彰，皆雙融前二宗之法。 ^619b5

疏「心中非有意」下，四明不即不離故難顯說。
於中三：初約八識心王辯、二王所對辯、三一一結例。
言非有者，是不即義，二相別故。
亦非不有，是不離義，無二體故。
又非有者，以無二體，互攝盡故。
亦非不有者，二俱不壞，力用交徹故。 ^619b6

疏「言寄表」下，第二釋寄表顯深，可知。 ^619b12

疏「然佛尚不說」下，第四謙退結成。
佛尚不說者，即此經云「心意識皆不可得」，是不說也。
「釋迦掩室於摩竭，淨名杜口於毘耶」，皆佛不說也。
果海離言，唯證相應，皆不可說。
「有因緣故」者，即四悉檀。
因緣則得無說之說耳。 ^619b13

疏「合中謂諸乘」下，疏文有三：初正釋文。
二「豈不依心及依理」者，設難也。
依心約法相宗，依理約法性宗。
三「豈不向言王所無二」下，釋通。
此釋依心；後「良以佛智」下，釋依理義。
於中四：初正釋、二引例、三引證、四舉況。
今初。即〈迴向〉，經云「無有智外如為智所入，亦無如外智能證於如。」
今但通上豈不依理難，故但引前句。
謂彼難云：上言唯如如及如如智獨存，則智依如矣。
何言無依？故今釋云：智外無如，故無所依。
然彼〈迴向〉經文自有三意：一約如體性空，
故智外無如；智體性空，故如外無智。
二如智一味，同一真體，安得智外更有如耶？
三約事事無礙，舉一全收。
今但用初二意以酬難竟，後意即在第四舉況之中。 ^619b18

疏「亦猶淨名法隨於如無所隨故」者，二引例也，即目連章。
彼約性相相對，此約如智相對，義非全同，
義勢相似，故云引例。
言「法隨於如」者，法即一切，一切法即如，故云隨如。
言「無所隨故」者，經自釋隨如之義「由法即如，
法外無如，故云無所隨。」
故若有所隨，能所未泯，豈得隨如？
又法外有如，法非如矣。
故無所隨方曰隨如。
此中亦爾，若有所依，智外有法，能所未忘，不名如智。
如外有智，智亦不如。
故得引例。 ^619c3

疏「文殊般若云：若無境界則無所依」者，三引證也。
文義全同，故得引證。
即《大般若．曼殊室利分》，〈光明覺品〉已引，今當更引。
經云「若知我性，即知無法。
若知無法，即無境界。
若無境界，即無所依。
若無所依，即無所住。」
釋曰：今但要無依之言：故但引一對。 ^619c13

疏「況佛智外無法可得」下，第四舉況。
謂上引二經，但明契理無依心境雙寂，
即事理無礙之義，已通前難。
況今約事事無礙舉一全收，即〈迴向〉中第三意也。
佛智稱真，收法界盡，差別之事皆隨於理在佛智中，況所證如寧在智外？
此約相入門。下句云「以一切法即佛智故」
者，釋上無法可得，約相即門。
佛智即一切，一切即佛智也。 ^619c18

疏「即轉釋前依」者，謂疏意明初喻為總，
含下九喻，故下喻中節節指初。
今以第一喻云虛空為一切法所依，喻佛智為一切世出世智所依，
故今釋之云得為依，依彼出故。 ^619c26

疏「雖出諸智，佛智不減；菩薩成佛，佛智不增」
者，如山出雲，山亦不減；如谷納雲，谷亦不增。
「海中板喻」，即〈十行品〉。 ^620a1

疏「列名中衍英諸公」等者，疏文有三：初敘昔。
次「此釋亦無大過」下，會釋。
上句總明；「果地具此三道」下，為其通釋。
恐有難云：助等是因，何將釋果？
故為此通。三「今更一」下，申今正解。
於中二：先總明、後「一大圓鏡」下別辯。
然取《唯識論》以為疏文。
心無染著巧方便智寶，為大圓鏡智。
論云「一大圓鏡智相應心品。
謂此心品離諸分別，所緣行相微細難知，
不忘不愚一切境相，性相清淨離諸雜染，
純淨圓德現種依持，能現能生身土智影，
無間無斷窮未來際，如大圓鏡現眾色像。」
釋曰：觀上論文，自分主客。
但云不忘者，常現前故；不愚者，不迷暗故。
餘義可知。論云「二平等性智相應心品。
觀一切法自他有情皆悉平等，大慈悲等恒共相應，
隨諸有情所樂，示現受用身土影像差別。
妙觀察智不共所依，無住涅槃之所建立，一味相續窮未來際。」
釋曰：由昔因中執有我故，自他不等。
今由我無，故皆平等。
言一味者，一無漏味。
餘義可知。由涅槃故，此識恒共悲智俱行。
論云「三妙觀察智相應心品。
謂此心品觀察諸法自相共相無礙而轉，
攝觀無量總持定門，及所發生功德珍寶。
於大眾會能現無邊作用差別，皆得自在雨大法雨、
斷一切疑，令諸有情皆獲利樂。」
釋曰：攝謂攝藏，觀謂觀察。
功德珍寶，即六度道品等。
論云「四成所作智相應心品。
謂此心品為欲利樂諸有情故，普於十方示現種種變化三業，
成本願力所應作事。」
釋曰：四智廣義初會已明，今以疏有，故復重引令知主客。 ^620a4

疏「同法華髻中明珠」下，七喻之中此當第六。
如〈安樂行品〉明，一乘圓智居佛心頂，以權覆實如在髻中，開權為解。
前亦已引。 ^620b5

疏「然約下智不及」下，釋上密義。
故《法華》云「我以無數方便種種因緣譬喻言詞演說諸法，
是法非思量分別之所能解，唯有諸佛乃能知之。
所以者何？諸佛世尊唯以一大事因緣故出現於世。」
釋曰：種種說法皆為一乘，眾生不知故，云祕密。
「故涅槃」下，引證，亦如前引。 ^620b8

疏「體勝用深」下，疏文有二：先釋經、後解妨。
今初。言「純淨圓德現種依持」者，純即無雜，
淨即離染，圓者滿義。
現行功德之依、種子功德之持，自性明善，名為清淨。
有漏永亡，云離諸雜染。
餘如前釋。 ^620b14

疏「今以四智圓融」下，二解妨。
妨云：何以將法相宗釋法性義？
故為此通。謂彼四智超然不同，今一具四，豈得同耶？
先將四寶以況四智，此即別義；於一寶上復具四德，即圓融義。
況四圓融十中之一，豈得言同？
欲顯包融，故用釋之。 ^620b18

疏「第五珠消海水喻」，躡前以釋。
疏文分二：先明智斷不同、後「又前」下橫竪分別。
一佛果中具有四智名橫，菩薩歷位具有四智名竪。
言「皆是釋上為依之義」者，即虛空無依為依，喻中之一義也。 ^620b24

疏「起世婆沙等說」者，《起世》即經、《婆沙》即論，
皆同《俱舍》。《俱舍》云「此下過二萬，無間深廣同，
上七捺落迦，八增皆十六」等是也。 ^620b28

疏「俗典云沃燋石」者，《山海經》說尾盧壑。
「又云注」下，亦如彼說。
《莊子．秋水篇》亦明，已見〈迴向品〉。 ^620c2

疏「別顯用相」下，疏文分三：初敘昔、二辯順違、三申正義。
今初，即靈辯法師。
此三昧名，即《唯識》第九。
論云「一大乘光明定，謂此能發照了大乘理教行果智光明故。
二集福德王定，謂此自在集無邊福，如王勢力無等雙故。
三賢守定，謂此能守世出世間賢善法故。
四健行〔平呼〕定，謂佛菩薩大健有情之所行故。」
《攝論》第八意亦同此。
「首楞嚴」者，是梁論名，即健行義，然是梵言，此云一切事畢竟。
又英法師云：「初定空智除不善障，二除著禪障，
三除煩惱障，四除所知障。」
賢首云：「初能除流散雜染業，二能除味定著靜障，
三能除根本無明障，四能除盡成果智障。」
與前大同。 ^620c4

疏「此釋配定可爾」下，第二辯順違，可知。 ^620c17

疏「今更一解」下，三申今正義。
於中有二：先總、後別。
今初，「所成即是四定」者，如《唯識論》。
定為能發、智為所發，四智即是所成；今明佛具四智，
令諸菩薩能具四定，故智為能成、定為所成。
「竪配」之相，下別當具。
疏「謂一佛以即事而真智」下，第二別釋。
一一智中，文皆有三：初舉能成智、二「治於」
下治所破病、三「令得」下顯所成德，文並可知。 ^620c18

疏「肇公亦云」下，即《涅槃無名論》第七妙存中文。
「然則玄道存乎妙悟，妙悟在於即真。
即真則有無齊觀，有無齊觀則彼己莫二，
所以天地與我同根，萬物與我一體。
同我則非復有無，異我則乖於會通。
所以不出不在而道存乎其間矣。
何則？ " resp=夫至人虛心冥照，
理無不統，懷六合於胸中而靈鑑有餘，
鏡萬有於方寸而其神常虛」等。
今但引兩對，足顯經意。 ^620c26

疏「四戒定息熱」者，「此唯定」下，合別顯用相。
中有淨戒頭陀，疏文多影略者，為分能所成故。
能成者即如來悲等，所成即菩薩悲等。
如在佛為方便，在菩薩為深心；在佛禪定為葉，
在菩薩淨戒頭陀為葉；在佛即是菩提為果，在菩薩即無生忍等。 ^621a5

疏「是知現惡明無則無惡必有」者，即生公意。
生公忍死待得大經以證大義，如何至今猶不信耶？
廣如玄中，今當重釋。
言「現惡明無」者，正作闡提撥無因果故無。
「無惡必有」者，由撥因果之惡故無，今無此惡是則有矣。
故應問言：頗有新作一闡提不？
復有闡提後生信不？
若有新作，未作之時有佛性不？
若未作時有、作時無者，佛性可斷；若先無者，
則不由於闡提無也，本自無故。
後生信心，亦復如是。
若有佛性，佛性是可生之法。
前則本有今無，此則本無今有。
若發信心亦無性者，此亦不干闡提故無。
故知但是約於長時未成果善，抑言無耳。
謂抑令恐怖，使發大心，未作闡提令其莫作，
故皆誘物，何定言無？
疏「故涅槃」下，引證。
此引二經。先引《涅槃》。
自有二文唯證闡提有性，成上不捨邪見水輪。
初意即第九經，玄中已引，今復略明。
經云「彼一闡提雖有佛性，而為無量罪垢所纏，
不能得見，如蠶處繭，則有而非無。」
三十五經云「斷善根人，以現在世煩惱因緣能斷善根，未來佛性力因緣故還生善根。」
亦有文也。復云「若能發心，非闡提者。」
即二十六經〈高貴德王菩薩品〉。
經云「善男子！一闡提輩若遇善友諸佛菩薩聞說深法，
及以不遇，俱不得離一闡提心。
何以故？斷善根故。
一闡提輩亦得阿耨多羅三藐三菩提。
所以者何？若能發於菩提之心，則不名為一闡提也。」
即其文矣。 ^621a11

疏「法華云」下，二引《法華》。
亦有二文，以證定性二乘皆成佛義。
一即〈法師品〉「藥王汝當知，如是諸人等，
不聞法華經，去佛智甚遠；若聞是深經，決了聲聞法。
是諸經之王，聞已諦思惟，當知此人等，近於佛智慧。」
釋曰：既言決了聲聞法，明昔《淨名》等經聲聞如根敗之士，
其於五欲不復能利，及如燋穀芽。
《佛名經》說「如燋穀芽，雖逢春陽，無希秋實。」
及《深密》等說於定性不得成佛，三乘聖人心皆猶預。
今皆作佛，故云決了。
第一經云「菩薩聞是法，疑網皆以除，千二百羅漢，悉亦當作佛。」
故云決了。復恐人云：千二百外定性聲聞，即不作佛也。
故引次文，即〈五百弟子授記品〉初，千二百悉皆求記，
如來先授陳如作佛，次授五百，末後偈云
「其五百比丘，次第當作佛，同號曰普明，轉次而授記。
我滅度之後，某甲當作佛，其所化世間，亦如我今日。
國土之嚴淨，及諸神通力，菩薩聲聞眾，
正法及像法，壽命劫多少，皆如上所說。
迦葉汝已知，五百自在者，餘諸聲聞眾，亦當復如是。
其不在此會，汝當為宣說。」
釋曰：據此，非唯列千二百，則靈山之會萬二千人，
五千拂席增上慢者，應是聲聞不廁靈山法華勝會者，令此會中聲聞菩薩轉為授記。
餘如玄中。 ^621b10

疏「有引向 " resp=所揀」下，即舉邪顯正。
謂法相師以水輪中證有無性，地獄深坑證有定性趣寂二乘。
「不觀」已下，破其妄引。
疏有三節：初指經中却收之義、二引第十等有喻意、
三「減損佛性」下以理結勸。
謂唐三藏創自西迴，薦福寺有一人大德不肯修敬。
後因見日照三藏遠涉流沙廣取經論，誠曰劬勞。
然減損佛性，增足煩惱。
未知與聖意相應，不言減損佛性者，以五性之中唯一性半有佛性耳，
謂菩薩性及不定性之半，以不定性容有無故。
餘三性半一向言無，謂一無種性人、二定性聲聞、
三定性緣覺，言一半者即不定性中或無是也。
言「恐謗一乘」者，以罪怖之。
然《法華經》特稱妙者，以佛昔說三乘五性，
今《法華》云一乘一性，謂一切眾生有如來知見，
更無餘性，故惟一乘。
《涅槃》云佛性者名為一乘，以凡是有心定當作佛，故唯一乘。
《法華》又云「唯此一事實，餘二則非真，終不以小乘，濟度於眾生。」
又第四云平等大慧。
又彼疏自立一乘為宗，及其立義定有五性，却以一乘而為方便。
此豈不是謗一乘耶？
謗一乘罪，《法華》具明，事不可輕。
如增上慢，不信不輕皆作佛言，即為謗耳。 ^621c5

疏「廣明留惑潤生具如前章」者，即義理分齊別有一門。 ^621c29

第十喻法說中三：初略消經文、二「以上言潛流」
下對前辯異、三「此有三意」下別解文旨。
文三：初順釋、二釋疑、三及以理成。
初中亦三：一明生等有因、二明因有果智、三自他交徹。
今初，先正立、後「則知無性」下反成上義。
即《涅槃經》云「除牆壁瓦石，皆有佛性。」
故無佛性則非眾生，凡是有心定當作佛。
則無一不有，以一切人皆有心故，故知作佛。
言無佛性則無心也，無心寧異瓦礫？
此是《涅槃》一性之宗，故云「已過五性」。 ^622a1

疏「二者眾生在纏之因」等者，二明因有果智，揀勝初義但有佛性。
於中三：初正立、二正揀、三結勸。
今初，謂遠公等釋《涅槃經》，言：「因性本有，果性當成。」
今因有佛智，佛智非因，故超前也。
所以有者，因果二性無二體故。
若因無果性，果是新生，便有始故。
新生有始，佛性非常住故。 ^622a11

疏「非但有性後方當成」者，第二正揀前義。
於中二：一揀因果不同。
謂前義意如木有火性，鑽方生火；乳有酪性，緣具成酪。
今此中意，果尚本有，況於因性，況當有耶？ ^622a17

疏「亦非理先智後」者，二揀理智兩別。
若唯理性為先有者，則第一義空不名智慧，理智異故。
無漏智性本自有之，不應理故。
大智光明非本有故，智後生者，果無常故，能證所證成二體故。 ^622a21

疏「是知涅槃」下，第三結會勸信。
謂《涅槃》終極之說，會昔有餘四十九年多說三乘五性之教，
機習已久難可頓移，且說有心皆有佛性。
一經前後縱奪合離，而其明言凡是有心定當作佛。 ^622a25

疏「後學尚謂談有藏無」者，即大乘法師
《法華疏》意。彼意《涅槃經》言「一切眾生皆有佛性」，
總談皆有，欲獎眾生。
實而明之亦有無者，藏在一切總有之中。
言通別類異者，通相皆有、別揀有無，有無不同，不應一類。 ^622b1

疏「況聞等有果智誰當信者」，即舉今宗結成難信，勸令信耳。 ^622b6

疏「三彼因中之果智」下，第三自他交徹。
謂諸凡夫因中果智，即他諸佛已成果智。
自身佛性，一身竪論；他佛智在凡，自他橫辯，故更玄也。 ^622b7

疏「不爾此說眾生」下，以理成立自他平等。
謂此章中舉其十喻以辯佛智，忽引眾生有佛智者，何名為說諸佛心耶？
明知是說眾生心為佛矣。
「斯則玄」下，結歎歸宗。 ^622b10

疏「如壯士迷於額珠，豈謂膚中無寶」者，
即《涅槃》第八〈如來性品〉，北經第七。
「佛告迦葉：『善男子！
譬如王家有大力士，其人眉間有金剛珠。
與餘力士捔力相撲，而彼力士以頭抵觸，
其額上珠尋沒膚中，都不覺知是珠所在。
其處有瘡，即命良醫欲自療治。
時有明醫善知方藥，即知是瘡因珠入體，是珠入皮即便停住。
是時良醫尋問力士：「汝額上珠為何所在？」
力士驚答大師醫王：「我額上珠乃無去耶？
是珠今者為何所在？
將非幻化？」憂愁啼哭。
是時良醫慰喻力士：「汝今不應生大愁惱。
汝因鬪時寶珠入體，今在皮裏，影現於外。
汝當鬪時嗔恚毒盛，珠陷入體故不自知。」
是時力士不信醫言：「若在皮裏，膿血不淨，何緣不出？
若在筋裏，不應可見。
汝今云何欺誑於我？」
時醫執鏡以照其面，珠在鏡中明了顯現。
力士見已，心懷驚怪，生奇特想。』」
上具引經文，下合文廣，以意引之。
謂以良醫喻之善友，煩惱為皮膚，佛性為寶珠，
不知為失，惑盡乃得證知了了，如彼力士於明鏡中見其寶珠。
薦福解云：「貧女金藏通喻凡夫不知佛性。
此喻菩薩二乘觀心之首，隱其佛性。
已發三乘心，名為王家。
以未入佛家故，有觀心力名為力士。
中道佛性之珠在其心間，與倒競力觀於俗境，名為相競。
觀心取境，名頭抵觸。
取相隱理，名尋沒膚中。
以相求理不能得見，名不知所在。
取相見空，名之為瘡。
訪友為命醫。佛為良醫。
知佛性珠取其空相，名知是瘡因珠入體。
定得之性在上相內，名珠入皮即便停住。
是時良醫下，問性所在，相覆真性故。
力士不知所在，先因發心，將非虛說，名將非幻化。
恐無性流轉，名憂愁啼哭。
次佛慰云『言性不失，汝之妄競性隱無我』，名珠入體在於皮裏。
因本有理，有理性相，名影現於外。
汝觀空等時其心猛利，如嗔恚盛，因斯陷入故不自知。
此上有性不見喻二乘。
是時力士下，拒教不信喻。
若在皮裏，膿血等者，謂在凡夫苦等相中，
有漏不淨，性淨應出，何緣不見？
若筋等者，若是真理，真理無相，不應可見。
汝今云何下，正明不信經。
是時良醫下，依教見性喻。
珠在鏡中明了顯現者，定得之性惟大涅槃理教能顯，如鏡照面了了分明。
力士見已者，眾生則聞見，十住則目見。」
餘可知。 ^622b14

疏「如貧得珠非今授與」者，即《法華》第四
〈五百弟子授記品〉，說繫珠喻，領解得記。
經云「譬如有人，至親友家醉酒而臥。
是時親友官事當行，以無價寶珠繫其衣裏，與之而去。
其人醉臥都不覺知，起已遊行到於他國，
為衣食故勤力求索，甚大艱難。
若少有所得，便以為足。
於後親友會遇見之，而作是言：『咄哉丈夫！
何為衣食乃至如是？
我昔欲令汝得安樂五欲自恣，於某年月日以無價寶珠繫汝衣裏，
今故現在。而汝不知，勤苦憂惱以求自活，甚為癡也。
汝今可以此寶貿易所須，常可如意無所乏短。』」
不合可知。然繫有二：一約結緣，則圓解為珠、為說為繫。
煩惱昏醉少有微解，故曰繫珠。
五道求樂，為勤力艱難。
證小涅槃不求大果，云得少為足。
後聞《法華》，為會遇親友。
示以知見，如得衣珠，以因易果無樂不得。
昔已繫之，故云非今授與。
二約無性。然其昔繫亦非新與，未知令知，故云繫耳。
則不全同喻。今疏取無性繫珠以成本有，
故云「非今授與」。 ^623a1

疏「是以涅槃恐不修行」下，以《涅槃經》結成上義。
執著過輕乍可言有，妄語過重不可言無。
況無著而知，決須有矣。
大方廣佛華嚴經隨疏演義鈔卷第七十九
 ^623a21
