
other:: 經律異相卷第五十
collector:: 梁沙門僧旻寶唱等集
other:: 
##  2 地獄部下(五〇)
阿鼻地獄受諸苦相一十八小地獄各有十八獄圍繞阿鼻二六十四地獄舉因示苦相三五大地獄示受苦相四
other:: 
### 1 阿鼻地獄受諸苦相
阿鼻地獄受諸苦相一
阿鼻地獄者縱廣正等八千由旬。
七重鐵城七層鐵網。
下有十八隔。周匝七重。
皆是刀林。復有七重劍林。
四角有四大銅狗。
廣長四十由旬。眼如掣電。
牙如劍樹。齒如刀山。
舌如鐵刺。一切身毛皆然猛火。
其烟臭惡。有十八獄卒。
口如夜叉。六十四眼散迸鐵丸。
狗牙上出高四由旬。
牙端火流燒煎鐵車。
輪輞出火。鋒刃劍戟燒阿鼻城赤如融銅。
獄卒八頭六十角。
角抄火然。火化成銅復成刀輪。
相次在火焰間。滿阿鼻城。
城內有七鐵幢。火涌如沸鐵流融迸涌出四門。
上有十八釜。沸銅涌漫滿於城中。
二隔間有八萬四千鐵蟒大蛇。
吐毒火中身滿城內。
其蛇哮吼如天震雷。
雨大鐵丸五百。又五百億蟲。
八萬四千嘴頭火流如雨而下。
滿阿鼻城。此蟲若下猛火大熾照八萬四千由旬獄上。
衝大海沃燋山下貫大海底渧如車軸。
若有殺父害母罵辱六親。
命終之時銅狗化十八車。
狀如寶蓋。一切火焰化為玉女。
罪人遙見心喜欲往。
風刀解時寒急失聲。
寧得好火安在車上然火自爆。
即便命終。坐金車瞻玉女。
皆捉鐵斧斬截其身。
屈伸臂頃直落阿鼻。
從上隔如旋火輪至於下隔。
身遍隔內。銅狗大吼嚙骨唼髓。
獄卒羅剎捉大斧截以叉叉頸令起遍體火焰滿阿鼻獄。
閻羅王大聲告勅。
癡人獄種。汝在世時。
不孝父母邪慢無道。
汝今生處名阿鼻獄。
獄卒復從下隔更上上隔。
經歷八萬四千隔挂身而過至鐵網際。
一日一夜即閻浮提六十小劫。
盡一大劫。作五逆罪。
臨命終時。十八風刀如鐵火車解截其身。
以熱逼故便作是言。
得好色華清涼大樹於下遊戲不亦樂乎。
作此念時八萬四千諸惡劍林。
化作寶樹華果茂盛行列在前。
大熱火焰化為蓮華。
罪人疾於暴雨坐蓮華上。
鐵嘴諸蟲從火華起穿骨入體躁動。
一切劍枝。削於肉骨。
無量刀林當上而下。
火車鑪炭十八苦事一時來迎。
此相現時陷墜地下。
從下隔上身如華敷遍滿下隔下火熾然。
至於上隔身滿其中。
熱惱急故張眼吐舌。
萬億融銅百千刀輪。
從空中下頸入足出。
一切苦事過於上說百千萬倍。
具五逆者受罪五劫。
復有眾生。犯四重禁虛食信施誹謗邪見不識因果。
斷學般若毀十方佛。
偷僧祇物婬妷無道。
逼淨戒尼姊妹親慼。
造眾惡事。此人罪報。
臨命終時。風刀解身偃臥不定如被楚撻。
其心荒越發狂癡想。
見己室宅男女大小。
一切皆是不淨之物。
屎尿臭處盈流于外。
獄卒羅剎以大鐵叉擎。
阿鼻獄及諸刀林。
化作寶樹及清涼池。
火焰化作金葉蓮華諸鐵嘴蟲化為鳧雁。
苦痛之聲猶如歌詠。
罪人聞此吾當遊中。
坐火蓮華。眾物競分。
狗食其心。俄爾之間。
身如鐵華滿十八隔。
此等罪人經八萬四千大劫。
復入東方十八隔中。
如前受苦。南西北方亦復如是。
謗方等經。具五逆罪。
破壞僧祇。污比丘尼。
斷諸善根。具眾罪者身滿阿鼻獄。
四支復滿十八隔中。
此阿鼻獄但燒如此獄種眾生。
劫欲盡時東門即開。
見東門外。清泉流水華果林樹一切俱現。
是諸罪人從下隔見明火暫歇。
從下隔起婉轉腹行。
#CB02948;身上走到上隔中。
手攀刀輪。時虛空中雨熱鐵丸。
走於東門既至門閫。
獄卒羅剎手捉鐵叉逆刺其眼。
鐵狗囓心悶絕而死。
南西北門亦復如是。
經歷半劫。
other:: 
###  2 十八小地獄各有十八獄圍繞阿鼻
十八小地獄各有十八獄圍繞阿鼻二 ^262c9

阿鼻地獄。有十八小地獄。
小地獄。各有十八寒地獄。
十八黑闇地獄。十八小熱地獄。
十八刀輪地獄。十八釰輪地獄。
十八火車地獄。十八沸屎地獄。
十八鑊湯地獄。十八灰河地獄。
五百億釰林地獄。
五百億刺林地獄。
五百億銅柱地獄。
五百億鐵璣地獄。
五百億鐵輞地獄。
十八鐵窟地獄。十八鐵丸地獄。
十八尖石地獄。十八飲銅地獄。
如是等眾多地獄。
阿鼻地獄。死生寒氷中。
寒氷獄死生黑闇處。
八千萬歲目無所見。
受大蟲身婉轉腹行。
諸情闇塞為狐狼食之。
後生畜生。五千萬身受鳥獸形。
還生人中。六根不具貧窮下賤。
經五百身後生餓鬼。
後遇善知識發菩提心。 ^263b15

十八寒地獄者。八方氷山。
山十八隔。復有十八諸小氷山。
寒氷山間如瓦蓮華。
高十八由旬。上有氷輪。
縱廣正等十二由旬。
如天雨雹從空而下。
劫奪抄盜剝脫凍殺眾生。
此人罪報欲命終時。
一切刀風化為熱火。
罪人作念我今云何不臥氷上。
作是念時。獄卒羅剎手執氷輪躡虛而至。
罪人見已心便愛念。
氣絕命終生氷山上。
既生之後。十八氷山如以扇扇。
一切寒氷從毛孔入。
十八隔中遍滿一隔。
剖裂擗拆如赤蓮華。
氷輪上下遍覆其身。
八方氷山一時俱合。
更無餘辭但言阿羅。
爾時罪人即彼作是念。
我於何時當免寒氷生熱火中。
爾時空中有鐵嘴鳥。
吐火破氷啄腦。罪人即死。
獄卒復以鐵叉打地 #CB01421;言活活。
應聲即蘇。身火猛熾願得前氷以滅此火。
獄卒復以氷輪迎接置與獄中。
如是十八隔中無不經歷。
此寒地獄壽命歲數。
如四天王天日月八千萬歲。
罪畢下生賤貧鄙陋。
五十世中為人奴婢。
衣不蔽形食不充口。
此罪畢已。遇善知識發菩提心。 ^263b29

黑闇地獄者。十八重黑山。
十八重黑網。十八重鐵床。
十八重鐵縵。一山高八萬四千由旬。
一一縵亦厚八萬四千由旬。
一一縵間十八重鐵圍山羅剎如林。
此山陰闇。偷佛僧燈明。
偷盜父母師長。謗說法者。
亦毀世俗論義師等。
不忌尊卑不知慚愧。
以此罪故命欲終時。
眼有電光睒迅不停。
即作是念。我有何罪常見是火。
即閉兩目不願欲見。
命欲終時。獄卒羅剎擎大鐵床張大鐵輪。
如大隊雲乘。空而至。
無形有聲。罪人欲往命終。
坐鐵床上落黑闇處。
刀輪上下斬斷其身。
有大鐵烏嘴距長利。
從山飛下來摷罪人。
痛急疾走求明不得。
足下蒺梨穿骨徹髓。
如是慞惶經五百萬億歲日月如前。
彼人頭打諸黑闇山。
腦流眼出。獄卒羅剎以鐵叉叉安眼眶。
罪畢乃出。為貧窮人。
眼目角睞盲冥無見。
或被癩病人所驅逐。
如是罪報經五百身。
過是以後遇善知識發菩提心。 ^263c20

十八小熱地獄者。
如阿鼻獄。亦七重城七重鐵輞。
無量諸惡以為莊嚴。
以不從師教興惡逆心。
不知恩養盜師害師。
污師淨食坐師床坐捉師鉢盂藏去不淨。
作種種惡毒藥飲師。
若沙門婆羅門。作諸非法無有慚愧。
剝像破塔劫法寶物。
殺伯叔父母兄弟姊妹。
命欲終時。十八獄卒各以鐵叉擎置一隔獄。
如大寶蓋雨微細雨。
雨渧如華熱惱入心。
見雨清涼即作念言。
願我得坐蔭蓋之下。
涼雨灑我不亦樂耶。
氣絕命終。如一瞬頃即坐劍林上。
百億劍刃。刃皆出火燒刺其身。
空中寶蓋化為火輪。
從上而下直劈其頂。
身體碎裂為數千段。
上雨銅丸從毛孔入。
獄卒羅剎以大鐵叉刺罪人眼。
或以鐵箭貫射其心悶絕而死。
須臾還活坐劍床上。
旋嵐猛風吹墮地獄。
時閻羅王告言。獄種汝作眾惡。
殺師謗師。汝今生處名拔舌阿鼻。
汝在此獄當經三劫。
作是語已即滅不現。 ^264a9

刀輪地獄者。四面刀山。
於眾山間積刀如輪。
有八百萬億極大刀輪。
隨次而下猶如雨渧。
以樂苦惱他殺害眾生。
命終之時。患逆氣病心堅如石。
即作是願。得一利刀削此諸患不亦快乎。
是時獄卒頂戴刀輪翳令不現。
至罪人所卑言遜辭。
我有利刀能割重病。
罪人歡喜即自念言。
唯此為快。氣絕命終生刀輪上。
如醉象走墮刀山間。
是時四山一時俱合。
四種刀山割切其身。
不自勝持悶絕而死。
獄卒羅剎驅蹙罪人。
令登刀山來至山頂。
刀傷足下乃至于心。
畏獄卒故匍匐而上。
既至山頂。獄卒手執一切樹揲。
未死之間鐵狗嚙心楚毒百端。
鐵蟲唼食肉皆都盡。
尋復唱活。脚著鐵輪從空而下。
一日一夜六十億生六十億死。
如是眾多如四天王壽八千萬歲。
罪畢乃出墮在畜生。
五百世中有供眾口。
復五百世受卑賤形。
後遇善知識發菩提心。 ^264a27

劍輪地獄者。縱廣正等五十由旬。
滿中劍樹其樹多少。
如稻麻竹葦。一一劍樹高四十由旬。
八萬四千劍輪為葉。
八萬四千劍輪為華。
八萬四千劍輪為果。
八萬四千沸銅為枝。
以樂殺無厭。如此罪人臨命終時。
遇大熱病即作念言。
我今身體時熱時寒。
舉身堅強猶如鐵碪。
即作願言。得金剛劍割却此患樂不可言。
是時獄卒即自化身。
如己父母親友之形。
在其人前而告之言。
我有祕法如卿所念當用相遺。
罪人云急急欲得。
氣絕命終如馬奔走生劍華中。
無量劍刀削骨破肉碎落如空。
復有鐵烏。從樹上下挑眼啄耳。
有大羅剎。手捉鐵斧破頭出腦。
鐵狗來舐死已唱活。
驅令上樹。未至樹端身碎如塵。
一日一夜殺身如塵不可稱數。
殺人罪故受如此殃經八萬億歲生畜生中。
身常負重死復剝皮。
經五百世還生人中。
貧窮短命多病消瘦。
過是已後遇善知識發菩提心。 ^264b15

火車地獄者。一一銅鑊。
縱廣正等四十由旬。
滿中火。下有十二輪。
上有九千四火輪。
自有眾生為佛弟子。
及事梵天九十六種。
及在家者誑惑邪命諂曲作惡。
如此罪人欲命終時。
風大先動身冷如氷。
即作是念。何時當得大猛火聚。
入中坐者永除冷病。
作是念已。獄卒羅剎化作火車如金蓮華。
獄卒在上如童男像。
手執白拂鼓舞而至。
罪人愛著。若坐此上快不可言。
氣絕命終載火車上。
支節火然身體燋散。
獄卒唱活應聲還活。
火車轢身凡十八反碎身如塵。
天雨沸銅遍灑身體即便還活。
如是往反上至湯際下墮鑊中。
火車所轢一日一夜九十億死九十億生。
此人罪畢生貧賤家為人所使。
繫屬於他不得自在。
償利養畢久乃得脫。
由前出家善心功德。
遇善知識為其說法。
心開意解成阿羅漢。 ^264c4

沸屎地獄者。八十由旬十八鐵城。
一一鐵城有十八隔。
一一隔中四壁皆有百億萬劍樹。
地如刀刃。刃厚三尺。
於其刃上百千蒺梨不可稱計。
一一蒺梨及劍樹間。
生諸鐵蟲其數無量。
一一鐵蟲有百千頭。
一一頭有百千嘴。
嘴頭皆有百千蚖蟲。
此諸蚖蟲口吐熱屎。
沸如融銅滿鐵郭內。
上有鐵網鐵烏。以破八戒齋。
污沙彌尼式叉摩尼。
污比丘戒比丘尼戒。
污優婆塞戒優婆夷戒。
如是七眾及餘一切。
污僧淨飯污父母食。
偷竊先噉不淨手捉。
及僧知事以自恃故污僧淨食。
四部弟子以不淨身坐僧祇床。
犯偷蘭遮久不懺悔。
虛食僧食坐僧眾中與僧布薩。
如是眾多無量不淨惡業罪人。
臨命終時舉身皆香。
如麝香子不可堪處。
即作是念。當於何處不聞此香。
獄卒化身猶如畫瓶中盛糞穢。
至罪人所以手摩觸。
令彼罪人心生愛著。
氣絕命終墮沸屎中。
身體糜爛眾蟲唼食削骨徹髓。
以渴逼故飲熱沸屎。
蚖蟲蛆蟲唼其舌根。
一日一夜九十億生九十億死。
罪畢乃出生貧賤家不得自在。
設生世時恒值惡王屬邪見主。
種種惡事逼切其身。
癭瘇惡創以為衣服。
宿世聞法善因緣故。
遇善知識出家學道成阿羅漢。 ^264c20

十八鑊湯地獄者。
有十八鑊。縱廣正等各四十由旬。
七重鐵網滿中沸鐵。
五百羅剎鼓大石炭。
燒其銅鑊焰焰相次。
經六十日火不可滅。
閻浮提日滿十二萬歲。
鑊湯上涌化成火輪。
還入鑊中。以毀佛禁戒殺生祠祀。
為噉肉故焚燒山野傷害眾生。
生噉眾生以火焚燒。
如此罪人命欲終時。
身心煩悶失大小便不自禁制。
或熱如湯或冷如氷。
即作是念。得大溫水入中沐浴不亦樂乎。
獄卒羅剎化作僮僕。
手擎湯盆至罪人所。
心生愛樂。氣絕命終生鑊湯中。
速疾消爛唯餘骨在。
鐵叉掠出鐵狗嗗之。
嘔吐在地尋復還活。
獄卒驅蹙還令入鑊。
鐵鑊熱故攀劍樹上。
骨肉斷壞落鑊湯中。
一日一夜恒沙死生。
罪畢生為猪羊鷄狗。
短命之處無不經歷。
如是受身八千萬歲。
命終之後還生人中。
受二種報。一者多病。
二者短命。過算數劫遇善知識。
受持五戒行六波羅蜜。 ^265a15

灰河地獄者。長二百由旬。
廣十二由旬。下有利刀岸上劍樹。
滿中猛火廣十二丈。
復有融灰以覆火上。
厚四十丈。以偷盜父母師長善友兄弟姊妹。
如是癡人無有慚愧。
不識恩養不從師教。
此人罪報命欲終時。
氣滿心腹喘息不續。
即作是念。我心如泥氣滿胸中。
得一微火爆我身者不亦快乎。
獄卒應念化作妻子。
手擎火鑪微灰覆上。
至罪人所。罪人歡喜。
氣絕命終生灰河中。
諸劍樹間有一羅剎。
手執利劍欲來傷害是人恐怖走入灰河。
舉足下足刀傷其脚。
劍樹雨刀從毛孔入。
羅剎以叉叉出其心。
躄地悶死尋復還活。
一日一夜五百億生五百億死。
飢渴逼故張口欲食。
劍樹雨刀從舌頭入。
擗腹裂胸悶絕而死。
由前世聞法僧名故。
罪畢之後得生人中。
貧窮下賤。覺世非常出家學道。
時世無佛成辟支佛。
世若有佛成阿羅漢。 ^265b4

劍林地獄者。八千由旬滿中劍樹。
有熱鐵丸以為其果。
樹高二十四由旬。
以不孝父母不敬師長。
作惡口業無慈愛心刀杖加人。
臨欲終時心如糊膠處處生著。
即作此念。我心縛著觸事不捨。
耽酒嗜色雖遇苦患心猶不息。
得一利刀以割截此愛。
獄卒應聲化為侍者。
執鏡語言。汝心多著可觀此鏡。
見利劍像。 ^265b21

以即作是念。我體羸弱以不堪欲事。
得此利劍。割斷我心不亦快乎。
作此念時氣絕命終受餓鬼身。
諸劍樹間化生鐵丸。
從頂入口出腸#CB00787;燋爛。
獄卒打撲驅令上樹。
鐵#CB00047;蟲噉以怖上樹。
如是展轉悉經劍林。
一日一夜八萬生死。
罪畢之後生飢饉世及疾病劫。
為人卑賤口氣恒臭人所惡見。
後遇善知識發菩提心。 ^265b28

刺林地獄者。八千由旬滿中鐵刺。
一一刺端有十二劍。
樹上復有大熱鐵鉤。
以惡口兩舌綺語不義語。
調戲無節誑說是非。
說經典過毀論議師。
如此罪報命欲終時咽燥舌乾。
即作此念。得一利刺刺頸出血。
令眾脈間流注眾水不亦快乎。
獄卒羅剎化作父母手執明珠。
珠頭生刺持用擬口如水欲渧。
罪人歡喜氣絕命終。
如雷電頃生刺林間。
獄卒羅剎手執鐵鉤拔舌令出。
八千鐵牛有大鐵犁耕破其舌。
一日一夜六百生死。
過是已後得生人中。
肩狹面皺語言 #CB06732;吃。
如此罪人體生諸瘡。
膿血盈流經五百世人所惡見。
過是已後雖有言說人不信受。
遇善知識發菩提心。 ^265c7

銅柱地獄者。有一銅柱林如火山。
高六百由旬。下有猛火火上鐵床上有刀輪。
間有鐵#CB00047;蟲鐵口烏。
以貪惑滋多染愛不淨。
非處非時行不淨業。
設有比丘尼婆羅門等諸梵行者。
若非時於非處犯不淨法。
乃至一切犯邪行者。
如此罪人臨命終時。
舉身反強振掉不定。
即作是念。得一堅大銅鐵柱者。
縛此身體令不動搖。
獄卒應時化作僮僕。
手執鐵杖至罪人所。
白言長者。汝今身強餘物皆弱可捉此杖。
心即歡喜氣絕命終。
如挊杖頃生銅柱頭。
猛火焰熾焚燒其身。
驚怖下視見鐵床上。
有端正女。若是女人見端正男。
心生愛著從銅柱上下投于地。
銅柱貫身鐵網絡頸鐵#CB00047;諸蟲唼食其軀。
落鐵床上。男女俱時六根火起。
有鐵#CB00047;蟲從眼而入從男女根出。
若污戒者別有九億諸小蟲輩。
如 #CB05385;蛆蟲有十二#CB00047;。
#CB00047;頭出火唼食其體。
一日一夜九百億生九百億死。
出生鳩鴿身經五百世。
復生龍中經五百身。
後生人中無根二根。
及不定根黃門之身經五百世。
設得為人。妻不貞良子不慈孝奴婢不從。
過是已後遇善知識發菩提心。 ^265c20

鐵機地獄者有一鐵床。
縱廣正等四百由旬。
上安諸 #CB02961;。
#CB02961;間皆有萬億鐵弩。
鐵弩鑊頭百億鋒刃。
以為貪欲故不孝父母。
不敬師長。不從善教殺害眾生。
此人命終身體戰動六竅汁流。
見自己床如兜羅綿。
得堅冷處臥不亦快耶。
獄卒羅剎。以叉擎床銷火毾#CB00846;至罪人所。
歡喜欲臥。氣絕命終生鐵機上。
萬億鐵#CB02961;關從下動鐵#CB02961;昂無量。
鐵弩同時皆張二鐵。
箭射罪人心。一日一夜六百億生死。
後生畜生中經五百世。
還生人間。貧窮下賤為人所使。
多墮刑獄恒受鞭撻。
後遇善知識發菩提心。 ^266a13

鐵網地獄者。八十九重諸鐵羅網。
一一網間百億鐵針。
一一鐵針施五關 #CB02961;。
以邪心諂曲妖媚惑人。
心懷讒賊晝夜惡念。
臨命終時身體搔痒。
即作此念。得一束針攙刺不亦快乎。
作是念時獄卒化為良醫。
手執利針唱言。治病。
罪人心喜氣絕命終生鐵網間。
#CB02948;身下過眾 #CB02961;皆動。
無量諸針射入毛孔。
如是婉轉諸鐵網間。
如剎那頃死生。罪畢乃出生於邊地無佛法處。
亦不聞說世間善語何況正法。
雖生人中三惡道攝。
後遇善知識雖得聞法心不解了。 ^266a25

鐵窟地獄者。餓鬼道中最上苦法。
有一鐵山。縱廣正等二十五由旬。
山上復有五百萬億大熱鐵丸。
一一鐵丸團圓正等十三由旬。
山間復有百千刀劍。
是時彼山東開小孔。
如摩伽陀升但出黑煙。
以慳貪縛著心如金剛。
但樂求索無有厭足。
父母妻子悉不給與。
師長教授視如糞穢。
奴婢親友不施衣食。
如是慳人不慮無常。
護惜財物猶如眼目。
命欲終時諸情閉塞。
口噤不語心中默念。
我死之後是諸惡人。
食我財物如噉鐵丸。
處我窟宅如處闇室。
作是念已。獄卒化為慳人。
多收財物以火焚之。
罪人心喜氣絕命終生火山上。
猶如融銅鑄鐵窟中。
劍蟲刀蟲唼食其軀。
煙熏其眼不見火焰。
東西馳走頭打鐵山。
鐵丸從頂徹足。一念頃死生。
罪畢乃出生餓鬼中。
其身長大數十由旬。
咽如針筒腹如大山。
東西求食融銅灌咽。
經八千歲。生食膿唾血鬼中。
復生廁神猪狗等中。
罪畢乃生貧窮卑賤無衣食處。
遇善知識發菩提心。 ^266b7

鐵丸地獄者。八十由旬滿中鐵城。
八十八隔。一一隔中有五刀山。
持用覆上。下有十八大惡鐵蛇。
皆吐鐵劍劍頭火然。
以毀辱布施言施無報。
勸人藏積。向國王大臣沙門婆羅門及一切眾。
說施無因亦無果報。
此人臨終頸強脈縮。
迴轉不語不喜見人。
低視而臥心中但念。
我積財寶。得與我俱快不可言。
獄卒化作其妻捉熱鐵丸。
化作寶器在其人前。
語言。我隨汝死婉轉相著終不相離。
氣絕命終生鐵城中東西馳走。
鐵蛇出毒纏繞其身節頭火然。
即作是念。願天愛我降注甘雨。
應念即雨大熱鐵丸項入足出。
罪畢乃為貧窮孤獨喑啞之人。
歲數如鐵窟說。遇善知識發菩提心。 ^266b26

尖石地獄者。有二十五石山。
一一石山有八水池。
一一水池有五毒龍。
比丘比丘尼。沙彌沙彌尼。
式叉摩尼。優婆塞優婆夷。
九十五種梵志等法。
或犯輕戒。久不懺悔心無慚愧。
命欲終時。心下氣滿腹脹如鼓。
飲食噎吐水漿不下。
即作是念。得一尖石塞我咽喉不亦快乎。
是時獄卒化作良醫。
拗捉尖石作大藥丸著其口中。
告言閉口。心生歡喜。
氣絕命終生石山間。
無量尖石從背入胸出。
獄卒復以鐵叉叉口以石內中。
一日一夜六十億生。
此是生報。從此命終墮黑繩地獄。
黑繩地獄者。八百鐵鎖八百鐵山。
竪大鐵幢兩頭繫鎖。
獄卒馳踧令貪鐵繩上走。
不勝下落墮鑊湯中。
馳起渴急飲鐵吞石而走。
一日一夜經歷是苦凡十萬遍。
罪畢生世為人僮僕。
遇善知識為說實法。
得阿羅漢。 ^266c11

飲銅地獄者。千二百種雜色銅車。
一銅車上六千銅丸。
以慳貪嫉妬邪見惡說。
不施父母妻子眷屬及與一切。
心生慳嫉見他得利如箭入心。
如是罪人欲命終時。
多病消瘦昏言囈語。
是時獄卒化以銅車載果至罪人所。
得已歡喜。即作念言。
得此美果甚適我願。
氣絕命終生銅車上。
不久即往生銅山間。
銅車轉頸。獄卒以鉗挓口飲以烊銅。
迷悶躄地唱言飢飢。
尋時獄卒擘口令開。
以銅鐵丸置其口中。
吞十八丸。節節火然東西馳走。
經於七日爾乃命終。
獄卒唱言。汝前身時。
諛諂邪見慳貪嫉妬。
以是因緣受鐵丸報。
或曾出家毀犯輕戒。
久不悔過虛食信施。
以此因緣食諸鐵丸。
此人罪報億千萬歲不識水穀。
受罪既畢還生人中。
五百世中言語 #CB06732;吃不自辯了。
以宿習故食後噉土塊。
過是以後遇善知識發菩提心。
other:: 
### 3 六十四地獄舉因示苦相
六十四地獄舉因示苦相三 ^266c27

一曰脚蹋。先蹋殺人今為獄鬼所噉。
經二百歲。 ^267a16

二曰刀山。先殺眾生今受罪二百歲。
三曰審諦。瞋心罵人以為鳥獸。
五百歲中鐵杵撞口。
罪畢受生人頭鳥身。
口常言罪。 ^267a18

四曰抱刀劍。自犯婬戒。
又犯持戒人。五曰沸沙。
先以熱灰覆眾生上。 ^267a21

六曰沸井。井水常沸。
以惡心用不淨物致井中。
罪畢百歲為井中蝦蟇。
七曰竈窓獄卒。以人倒內竈窓中。
此女生時。以顧影衣裔他男子。
八曰啞鬼。獄常燒鐵 #CB01706;烙其舌。
生時父母及師喚之不應。
經二百歲後生為啞人。
九曰熱灰。七百里滿中熱灰。
此人生時起婬欲心。
就貞女宿終不果遂。
受罪二百歲。後生患瘡及恐怖。
十曰沸屎。三萬里滿中屎尿。
驅人入中。昔賜人好食。
瞋言如食不淨。受罪五百歲為猪。 ^267a23

十一曰膖臭。縱廣二千五百里。
滿中膿血。此人生時以不善心入聖人室失氣泄穢。
受罪二百四十歲。
後生貧賤人中身體常臭。
十二曰不淨。縱廣千里滿中涕唾。
慢心不淨手捻香供養大聖。
後生人中常慢。十三曰不淨。
六百里膿。生時食正中。
有鼠屎狗食不淨。
投淨食中。受罪二百歲出生作狗。
十四曰黑耳常闇。
生時以不善心障佛光明。
受罪七百歲。十五曰縱廣四萬里。
恒被斫射打剔推 #CB01138;。
此人生時作五逆業。
受罪動經數劫。若展轉諸獄。
故亦有劫數也一萬歲。
十六曰相殺。婦殺夫夫殺婦。
母殺兒兒殺母。其人昔時殺他人父母。
并殺眾生父母及兒。
及生人中。父母子孫皆悉早死。
十七曰斫身。恒為獄鬼所斫。
先斫眾生故。後生憙遭縣官。
十八曰火車。此人猶燒殺眾生。
後生被燒。十九曰不識法。
滿中癡人聞揵搥聲。
慢心而臥。後生邊地。
二十曰鐵熬。熬蝦蟹故。
後生短壽。 ^267b4

二十一曰餓鬼。身長四十里。
腹如萬斛簞。頸長十里。
恒苦飢渴口氣恒臭。
見食化成炭。飲成膿血。
猶食齋食不持齋。
後生八百世常作羅剎。
二十二曰剛炭。盜心取他物手捧剛炭。
後生貧賤為人所使。
二十三曰鑊湯。生時惡心以熱湯澆地蟲。
二十四曰鐵床。婬他婦女逼犯持戒女人。
男抱銅柱女臥鐵床。
二十五曰鐵丸。猶炮煮鷄鴨子。
後生常苦迷荒。二十六曰貢高坐地獄。
生時貢高食他信施。
自恃有德起心貢高。
二十七曰黑耳。獄鬼以刀節節支解。
淫比丘。後生下賤女人之中。
五百歲作黃門。二十八曰寒氷獄。
生時擲眾生致寒凍處。
後生貧賤常無衣服。
二十九曰石窟。滿中煙火。
惡心熏殺眾生。三十曰權收。
鬼獄收之以瞋心滅屑殺蟣虱。 ^267b22

三十一曰 #CB06859;。
山以#CB06859;殺蟣虱。
後生短壽。三十二曰熱湯澆身。
披著好衣誘他婦女。
罪畢為鳥獸。三十三曰餓鬼。
身長三十里。咽下有癭決膿食之。
或見好食。眾鬼競奪不得食之。
得他好食不先上上座食。
後生貧窮。三十四曰餓鬼。
身長十里或五里。
身毛剛利。慳不施食實有言無。
後生貧賤多無飲食。
三十五曰惡狗。多諸惡狗牙利如劍。
獄鬼喚狗競共嚙之。
生時喚狗嚙殺眾生。
後得為人喜被狗嚙。
三十六曰鐵杙。驅人履之。
生時含毒看父母師長。
後生毒蛇中。三十七曰剝皮。
鬼恒利刀剝其皮。
生惡心剝人衣被。
及剝眾生皮。後生人中常為人所剝奪。
三十八曰倒懸。獄卒悉取人倒懸。
生時倒懸眾生。三十九曰畜生。
獄鬼洋銅灌其口。
負債抵而不還。後五百歲中。
為人牛馬奴婢。喜得鞭打。
四十曰耕身。獄鬼以鐵犁耕身。
生時耕地傷眾生。
惡心稱懀。四十一曰鏃眼。
獄鬼常以鐵鏃鏃其眼。
生時惡心惡眼看其父母。
後生人中眼常通睛。
四十二曰刀兵。獄鬼斫射。
此人生時瞋心相殺。
後生人中喜得斫射。
四十三曰割刺。獄鬼生割其肉。
此人生時惡心割人肉。
罪畢為人喜得割刺。
四十四曰鐵磨。獄鬼以鐵磨磨人。
此人生時以惡心磨殺磨此中蟲。
四十五曰#CB06802;弄。
滿中鐵磨。獄鬼驅人入磨磨之。
四十六曰#CB06802;弄。
此人生時。見眾生入#CB06802;弄中。
生惡心我誓不救。
後生人中身體黃熟。
四十七曰石臼。卒驅入臼中擣之。
此人生時惡心擣殺眾生。
罪畢為螺蜯。四十八曰憍慢。
人頭蛇身。此人生時臥地誦經。
四十九曰水地獄。
水停住不流。此人生時抑人水中沒溺而死。
五十曰#CB06800;儒。
獄鬼石 #CB01138;人頭。
此人生時慢心。使父母師長倚。
令其兒生言不恭敬。 ^267c8

五十一曰鐵棒。獄鬼常使其身棒鐵此人生時以惡心殺蟣虱。
五十二曰恐怖。常為牛頭阿旁所恐。
此人生時常恐人故。
五十三曰鐵杙。水底布鐵杙。
獄鬼驅人入水中刺身流血。
生時嫉妬布杙傷人。
五十四曰飲洋銅。
生時慢心學父母師長語。
後常蹇吃。五十五曰鐵鏃。
獄鬼以鐵鏃鏃其眼。
此人生時惡心生刺眾生瞳子。
罪畢為盲人。五十六曰鐵扠獄。
獄鬼以鐵扠扠人。
此人生時惡心扠魚及餘眾生。
五十七曰蛆蟲。唼食人身。
此人生時蛆妬傷人。
及六畜財物。罪畢為人身患惡瘡。
五十八曰刀解手。
獄鬼以利刀解其兩手。
此人生時以慢心。
用不淨手捉經。五十九曰啼哭。
獄鬼護來恐怖令其啼哭。
此人生時常憂錢財以營婬欲。
後生為人恒苦少財。
六十曰鐵拘。獄鬼常以鐵拘拘其身體。
此人生時拘殺眾生。
六十一曰洋銅。獄鬼洋銅灌其口。
此人生時惡心。妄語兩舌惡罵綺語。
罪畢為人口氣常臭。
六十二曰洋銅灌手。
此人生時心不敬道。
以不淨手捉沙門衣。
六十三曰射身。獄鬼以箭射之。
此人生時惡心射殺眾生。 ^268a12

六十四曰無擇凡有五王者。
一曰隨王。二曰劫王。
三曰丑王。四曰自然王。
五曰眾生王。皆發信心大乘誓願度地獄眾生。
諸地獄罪畢者來入此中。
斷其昔行作罪多少。
捨地獄身受中陰形如三歲小兒。
更隨行業從父母受生〔出問地獄經〕。
other:: 
###  4 五大地獄示受苦相
五大地獄示受苦相四 ^268b3

活大地獄。惡心瞋爭以矟相刺。
鐵抓相攫血相塗漫。
痛毒逼切悶無所覺。
冷風來吹。獄卒喚活罪人還活。
是故名為活獄。此中眾生前世好殺物命牛羊禽獸。
為田宅國土錢財等利而相殺害。
受此罪報。合會大地獄。
羅剎獄卒。作種種形諸惡獸頭。
而來吞噉齩齧罪人。
兩山相合熱鐵輪轢。
熱鐵臼擣亦如押油。
聚肉成積血流成池。
鵰鷲虎狼各來牽掣。
此人前世多殺眾生還受此形獄。
又以力勢相凌拄押羸弱。
受兩山相合罪。慳貪瞋恚愚癡怖畏。
斷事輕重不以正理。
或破正道。受熱鐵輪轢鐵臼擣。 ^268b10

第四第五名叫喚大叫喚。
此大地獄其中罪人。
羅剎獄卒頸黃眼赤火從中出。
著朱色衣身肉堅勁。
走射罪人。罪人狂怖叩頭求哀。
呼大將軍小見憐愍。
將入熱鐵地獄。縱廣百由旬。
驅打驅走足皆燋然。
脂髓流出如笮蘇油。
鐵棒頭額其腦流出如破酪瓶。
復將入鐵閣屋間。
黑煙來燻。互相堆押意欲求出。
其門已閉大喚#CB00079;呼聲常不絕。
此人前世斗秤欺誑。
非法斷事受寄不還。
侵凌下劣惱諸貧窮令其號哭。
破他城邑壞人聚落。
傷害劫奪舉城叫呼。
詐誘令出而復害之。
今受叫喚地獄。燻殺穴居之類幽閉囹圄。
或闇煙窟中而燻殺之。
或投井中劫奪他財。
皆受大叫喚地獄罪報。 ^268b22

第六第七熱大熱地獄。
中有二大銅鑊。鹹沸水滿中。
羅剎獄卒以罪人投中。
脚上頭下骨節解零。
以釵釵出冷風吹活復投炭坑中。
或著沸灰中。從灰中出放熱沙中。
又以膿血而自煎熬。
從炭坑出投之焰床強驅令坐。
眼耳鼻口及諸毛孔一切火出。
此人宿世惱亂父母師長沙門婆羅門諸善好人。
惱令心熱今受熱地獄報。
或有前世煮殺生繭。
或生爛猪羊。或以木貫人腹而生炙之。
或焚山野及諸聚落佛圖精舍及天祠。
或推眾生著火坑中。
故生此地獄。阿毘地獄縱廣四千里。
其處最深。獄卒羅剎從頭剝皮乃至其足。
以五百釘釘其身體如挓牛皮。
熱鐵火車躒其身。
驅入火坑令抱炭出。
利刀劍矟飛入身中迷悶萎熟。
或顛匐墮落。此人宿行多造大惡。
五逆重罪斷善根。
法言非法非法言法。
破因破果憎嫉善人。
入此地獄受罪最劇〔出大智論略其小同取其尤異〕。
經律異相卷第五十
 ^268c6
