
pin:: 
## 12
大方廣佛華嚴經疏卷第四十二
author:: 唐清涼山大華嚴寺沙門澄觀撰
第三得勝行，中二：初明深行勝，對前彰出；
二「佛子此地菩薩」下發起勝，對後彰入。
前中亦是攝童真住。
文中二：先結前生後，以入第八地是結前入位，生後深行為所依故。
二「為深行」下正顯深行，先法、後喻。
法中八句：初一總相，位行玄奧故。
餘七別相：一難可知者，即難入深，正是對下彰出。
二無差別者，同行深，與諸無漏淨地菩薩同故，如麥在麥聚故難知差別。
三「離一切」下境界深，分齊殊絕故，由所取相離、能取相不現前故。
復言離一切執著者，護此地一切所治障想故。
四無量無邊，即修行深，自利無分量、利他無邊故。
五一切等，明不退深，二乘不能壞其勝故。
前句當相辨大，此句寄對以明。
六離諸諠諍，即離障深，謂離功用障故。
七寂滅現前，即對治現前深，以證真如為能治故一切寂滅。
上七別中，相從束為三分，能離前地四種惱患，
謂初三明此地境分殊絕，離第四微細想行過，
謂求如來智猶未息等；次二明正行廣大，
離前第三化生勤方便過，謂十無量等猶有勤故；
後二明離障寂滅，離前二過：一離第二淨地勤方便過，
即前修無功用日夜常修，及行住坐臥皆起道等；二離第一有行有間發過。
此之四過，如《地持》說。
《瑜伽》名四災患，義次亦同。
第二喻中，文有三喻，從後次第喻前三段，
為順治障從細至麁故，法中顯深故從麁至細。
三中各有喻、合。今初，滅定喻，喻前離障。
寂滅喻中，那含、羅漢心解脫人多能入之，
九次第定當其第九，故云乃至。
動心息者，謂所依六七心王已滅，能依心所憶想自亡。
合中住不動地，合入滅定。
「即捨」已下合動心止息。
即捨一切功用行者，過所治故。
得無功用法者，明得彼治法故。
身口等息者，以得無功用法自然行故，
即同前無所取著，離第一有行有間發過。
住於報行者，文含二意：一亦成上示現得有功用行相違法，
謂得無功用地故。
此約教道，同前無所取著。
二者謂善住阿賴耶識真如法中故，此約證道，
同前入一切法如虛空性，即離第二淨地勤方便過。
不同前地修無功用，故云報行。
報行者，前地所修，報熟現前故。
住真如者，以本識有二分：一妄染分，凡夫所住；
二真淨分，此地所住。
由住真如故，捨黎耶之名。
又佛地單住真如，不云黎耶真如；今為有變易報在，
是故雙舉，則黎耶言約異熟識，如來但名無垢識故。
第二夢寤喻，喻前正行廣大。
論云「示此行護彼過想者，離彼化生勤方便過故。」
有正智想者，非無此地無功智故。
如從夢寤，雖無夢想，非無寤想。
但此行寂滅，故云所作皆息。
合中，勇猛約心，精進約行，合上方便並是功用。
「二行」已下出所息障。
依內證清淨，生死涅槃二心不行，名二行不現。
如彼寤時，此彼岸無依，外緣境界受用念想不行，
故云相行不現，即離化生聖道等想。
如彼寤時，人船俱無。
合中見人墮河喻中，身自墮者，眾生病即菩薩病故。
第三生梵天喻，喻境分殊絕。
合中，初正合下地。
心意識不現，合欲界心不現行也。
所以不行者，得報行故。
此離微細想行過故，論云「此說遠離勝」也。
後「此菩薩」下舉勝況劣，謂佛等不順行世間。
一分心等尚不行，況順行世間一分心耶？
佛心等者，即七地求如來智心也。
此中但況世間，亦應以大況小，大尚不行況小乘耶？
則若世若出世、若人若法、若因若果、若智若斷，皆不行也。 ^820c15

第二明發起勝行。
此下亦是攝尊重行因，勸起行皆尊重故。
勝亦尊重之義。文中四：一說主總敘、二
「作如是」下正顯勸辭、三「佛子諸佛世尊」
下顯勸所為、四「佛子若諸佛」下彰勸之益。
今初願即勸因，如第三勸中，論云本願力住故者，
迴文未盡，應言住本願力故。
「諸佛世尊」下總顯勸相。
諸佛所以與智勸者，轉彼深行樂足之心，令入法流門故。
法流者，決彼無生止水，令起無功用行河，
任運趣佛智海，即以能趣為門。
又法流者，即是行海。
言與智者，有二意故：一現與覺念，猶彼意加；
二令起修取，故名為與。
下之七勸皆佛智攝，故但云與智。
前地未淨此忍，故此方與，以得此忍攝德本故，一與之後不復欲沈。
二正顯勸辭中有二：先讚，將欲取之必固與之；
後「然善男子」下勸。
於中有七：一勸修如來善調御智、二勸悲愍眾生、
三勸成其本願、四勸求無礙智、五勸成佛外報、
六勸證佛內明無量勝行、七勸總修無遺成遍知道。
遠公攝七為二：前六舉多未作，轉其住心；
後一明其少作，能成增其去心。
經無此文，論似有意，於理無違。
今攝為三：前三勸其下化，初一化法、次一正化、
後一化願；次三勸其上求，初一折其所得非勝、
後二引其求佛勝果若外若內；三最後一勸總結多門，
以所作無邊，別說難盡故。
然七皆含轉住、增去。
今初有三：一明多未作，以未得修十力等教授眾生法故；
二「汝應」下勸令修習；三「勿復」下莫捨忍門。
然捨有二義：一若以放捨身心住此忍門，
斯則不應，故云勿復。
是以論云「若不捨此忍行，不得成就一切佛法。」
此令捨著。二全棄捨則所不應，故論云
「依彼有力能作故，故云勿復放捨。」
此令依之。第二勸中三：初明自所得忍、
二「然諸」下明他無忍起過。
在家多有煩惱、出家多起覺觀，皆是眾生無利益事。
三「汝當」下勸起悲心，悲心依上而轉。
第三勸中，願有二種：一「依廣心」下化眾生、
二「皆令得」下依大心。
然有二義：一令他得、二令自得。
自得佛智，依此智行能廣利故。
第四勸中有三：初法性真常，定其所尚；
次「諸佛」下奪其異佛，勸其上求。
以有深無礙智，大用無涯，方不共二乘故。
後「一切」下抑同二乘，令不住忍。
三獸渡河，同涉理故。
功行疲倦，趣寂為垢，故應勿住。
第五勸中舉身相等六，皆是化生事業。
若成就此法，則有力化生，故勸修成就。
第六勸中有三：初明其所得未廣、次「善男子」下示佛無量勝行。
無量入者，所入法門差別故。
作，是法門業用。轉，是業用上上不斷。
後「汝應」下結勸。第七勸中二：先舉三種無量，
即淨土中三自在行；後「悉應」下結勸，明少作在。
既言悉應通達，明少分觀察即能成就，去佛非遙。
此同德生勸於善財，勿以少行而生知足，故云無量。
第三顯勸所為，令起智業故。
第四彰勸益中亦是所為，為是故勸。
於中二：先明不勸之損，故不得不勸；後
「以諸佛」下彰勸之益，是故須勸。
今初，有二：一自損，既不與智，即入涅槃，故應須與。
故論「二即入涅槃者，與智慧示現。」
二者損他，不利生故。
問：始行之流尚修無住，豈深智地取滅須勸？
頗有一人，佛不與智便取滅不？
答：有四義故，是以須勸。
一為引斥定性二乘，明菩薩此地大寂滅處猶有勸起，況彼所得寧為究竟？
二為警覺漸悟菩薩樂寂之習；三為發起始行無厭上求；
四為顯此地甚深玄奧難捨，所以須勸。
但有此深奧法流之處，必有諸佛作七勸橋，故無一人便取永寂。
又設佛不勸，亦無趣寂；為顯勸益，假以為言。 ^821b22

第二勸益中，有法、喻、合。
法中三：初牒前與智，彰益之因，故論云「彼行中攝功德因勝故。
云何勝？諸佛同作教授說故。」
二「於一」下起行速疾。
三「何以」下釋疾所由，謂先唯一身，故長時劣；
此一念此地身，等無量故。
一念頓超有十一句，前十別明、後一總結。
十中，初六依教化眾生、次二依自集助道、後二依障清淨。
十中：一多身隨現。
所以多者，論云「一切菩薩身，信解如自一身故。」
謂智契同體，故能即一為多。
此實報能為，不同前諸地變化。
此對前一身。餘音聲等，對前起行，類亦無量。
二圓音隨說、三隨所知智、四隨取何類生、
五隨應以何國、六隨其教化何類眾生、
七隨供養集福德助道、八隨入何法門集智慧助道、
九隨神通障淨、十隨智慧障淨故，能處無量眾會隨機說法。
皆言隨者，隨宜非一，釋無量言故。
隨時之義，其大矣哉。
後一結釋中，先結，謂起行眾多，不離三業；
後以不動法故者，釋。
由無相無功無有間斷故，相用不動任運集成。
喻中，船喻彼行速疾。
論云應知因勝示現者，釋疾所由。
船由入海故疾，行入無生故疾。
合中，初合未至海，即前七地。
次「到菩薩」下合若至海，即第八地無生之智。
亦是行故，名為行海。
又頓能遍起，即深而廣，亦得名海。
無功用智，以合上風。
一切智境，明其趣果。
前喻所無，以無生智同佛智海，故喻不分。
「本有」已下合前校量。 ^822b5

大文第四淨土分者，問：經中但云大方便智一切觀察皆如實知，
廣說化生應形作用。
《瑜伽論》中十自在，前起智門，後但云得分身智。
何以論主判為淨土分耶？
答：淨土有二，一是能淨之因、二是所淨之果。
此有二對：一相淨果，謂寶嚴等，以行業為因，
謂直心等；二自在淨果，謂三世間圓融等，
以德業為因，謂淨土三昧等。
今約後對。然淨土行業始起在凡、滿在十地，
淨土德業始起不動、終在如來。
文分三別：一器世間自在行、二眾生世間自在行、三智正覺世間自在行。
初是化處、次是所化、後是能化，具後二淨方名淨土。
然初一多約能淨，後二多約所淨，文影略耳。
就初分二：先總標舉。
無功用智為能觀智，智所行境為所觀，方便善巧即無功用因。
在於七地修無功用，今得自在。
後「所謂」下別顯其相。
有五種自在：一隨心欲、二隨何欲、三隨時欲、
四隨廣陜欲、五隨心幾許欲。
今初，觀世間成壞，論云「隨心所欲」。
彼能現及不現故者，謂約能淨。
論隨隨自心欲，知即能知，故約所淨。
論隨隨眾生心樂欲見者，則現成現壞。
不欲見者則不現故，經云觀知，則唯約因。
論主欲顯義兼於果，故云隨現，即轉變自在。
下之四段隨現準知。
二「由此業」下明隨何欲，謂隨物欲知何業成壞，皆能現故。
三「幾時成」下明隨時欲，謂隨時長短，即能現故。
若約能淨，即隨時智。
如此世界成二十劫，初劫成器，餘成眾生。
壞亦二十，先壞眾生，後一壞器。
並稱事稱理，名如實知。
四「又知地」下隨廣陜欲，彼能現故。
文中三：初知四大差別，即是廣相；二「知微塵」
下是知陜相；三「隨何世界所有地水」下知能所成，即雙明廣陜相。
今初中小相者，非定地報識境界。
大相者，定地境界，乃至四禪緣三千故。
無量者，如來境界。
上三是事分齊，皆以境界智知。
差別相者，是法分齊故，以相智知，知其自相同相差別故。
後類餘易了。二知塵中細者，透金塵故。
論經次云麁相者，隙塵故。
差別同前。無量差別者，一塵之中含多法故。
塵之麁細俱通定散，故不云小大。
三知能所成中二：先總知內外、二「知地獄」下別明六道。
斯即《楞伽》責所不問，意顯窮幽。
又云無性故。第五「又知欲界」下明隨心幾許欲，即能現故。
文中二：初約智知自在。
上即三界互望論大小，今即一界之中自分大小。
欲界中人境為小、天境為大；色中覺觀為小、
無覺觀為大；無色界中，論云佛法中凡境為小、
聲聞菩薩為大者，為揀外道妄取為涅槃故，特云佛法。
如來所知一切三界，皆名無量相。 ^822c3

第二「佛子菩薩復起」下，約通明自在隨物現化。
文中三：一隨機現化。
於中，初標能化智、次「所謂」下明所知機。
有三句：一知身類不同故、二知隨身宜用方便異故、三生何等界能利生故。
後「隨其」下正明隨化。
雖言現身，意在生處，故屬器界。
二「此菩薩於一三千」下明化分齊。
三「此菩薩成就」下明現自在，謂不動而遍，猶月入百川。 ^823a24

第二「佛子此菩薩隨諸眾生身心」下明眾生世間自在行。
謂隨感能應，調伏眾生自在故。
於中三：初總明感應、二「所謂」下別顯感應。
於中，顯化生行有二自在：一化同物身，
沙門中現沙門形等故，即身自同事。
二「又應」下化應物心，以身不必同其所化，
即心自同事，故論云「彼行化眾生，身心自同事。」
三「佛子菩薩如是」下總結感應。
如是如是者，現類眾多故，若身若心無偏頓應故。
論結云「自身心等分示現」也。 ^823b2

第三「佛子此菩薩遠離」下明智正覺世間自在行。
遠公云：「若就行境，應名二諦自在行。
今就行體，名智正覺。
智於二諦正覺無礙，故名自在。」
今更一釋：以所知十身皆是毘盧遮那正覺之體，
亦得從境名智正覺，能令相作亦自在故。
文中二：初明第一義智、後「此菩薩」下明世諦智。
今初，上句離妄、下句住實。
由自身他身不分別故，住於平等。
不分別言，非唯照同一性，亦乃能所照亡。
論云「此不同二乘第一義智示現者，以彼不得法空，
不能即俗而真，非一異故。」
二明俗諦智中有三：一總知十身、二「此菩薩」
下令十身相作顯通自在、三「此菩薩知眾生身」下別顯知相彰智自在。
今初十身，論攝為三：初三染分、次六淨分、後一不二分。
皆言分者，同一大緣起法界分為十故。
即染分依他、淨分依他同依一實故。
染中三者，初是眾生世間、次國土世間。
業報身者，彼二生因，謂業、煩惱。
經略煩惱，故論具之。
而云報者，業能招報，從果立名。
若是所招，寧異上二？
然國土身合通於淨，且從一類以判為染。
次六總以三乘為淨分，於中前四是人菩薩及佛，
但因果之異；次一是能證智；後一是所證法。
故論云「此三乘隨何智、隨何法，彼淨顯示」，
謂因法智殊，顯三乘別。
後虛空身是不一分者，通為二依，非染淨故。
觀下別顯，多約事空，義兼於理。
二諸身相作，皆先明相作所由，由隨機故。
文中二：一別顯相作。
略有四翻。云何法智虛空得為自身？
入法智中自然應現自己身故，令於虛空忽見自身，故名為作。
作餘亦爾。二「隨諸眾生」下總結例餘。
上但舉四翻，理應具十，成一百身。
然自身即是菩薩，若將自望菩薩，別則有百一十身，故云則如是現。
所以相作得無礙者，廣如《懸談》。
今文略有三意：一由證即事第一義故。
事無理外之事，事隨理而融通故。
此章初先明勝義，二者緣起相由故，三業用自在故。
晉經偈云「菩薩於因緣，和合中自在，乃至能隨意，為現於佛身。」
今經略無此偈。論主但釋相作之意，云
「彼自在中所作攝取行種種示現者，謂彼正覺自在中作攝取眾生行故，
隨心樂種種示現。」
第三別顯知相中，十身為八，以三身合故。
然其類例應各具十，文或闕略，且從顯說。 ^823b12

初眾生身，有五相，初三業生煩惱妄想染差別，
此約總明三界；後二約上二界，即就報開別。
若總開三界五趣，則具十矣。 ^823c27

二國土身，具有十相，前八一切相、後二真實義相。
前中，初三分齊相，即小中大千；次二染淨差別；
次廣即寬陜差別，此略無陜；次二依住差別。
真實中，一重頓入名為普入，十方交絡故云方網。
又重重現故，多同初地。 ^824a1

三四二段共有四身，皆云假名差別者，
但有自相同相差別，假名分別實無我人。
餘亦假名，偏語此四者，業因尚假，苦果可知。
聖人尚假，況於凡類。
又三乘聖人方能知假，佛德超絕不得云假。 ^824a6

五知佛身，自有十相。
餘之九身既是佛身，一一有此則已成百，若更相作則重重無盡。
菩提身者，示成正覺故。
二願生兜率故。三所有佛應化故，揀異猨猴鹿馬等化，
故云應化，即王宮生身。
四自身舍利住持故。
上四於三身中皆化身攝。
五所有實報身。無邊相海等，揀三十二等，
故云實報，即三中報身。
六所有光明攝伏眾生，故云威勢，即通報化。
七意生身者，論云所有同異世間出世間心得自在解脫故者，
同謂同類、異謂異類，世即地前、出世地上。
謂若凡若聖、若同若異，由得自在解脫故，
隨意俱生，即種類俱生無作行意生身也，此通變化及他受用。
八福德者，所有不共二乘之福，能作廣大利益因故，故種少善根必之佛果。
九法身者，所有如來無漏界故，斯即所證法體故。
〈離世間品〉十佛中名法界佛。
諸漏永盡，非漏隨增，性淨圓明，故名無漏界。
是藏義、生義，含無邊德，生世出世諸樂事故。
十智身者，所有無障礙智，謂大圓鏡智，已出障垢證平等性故。
次云此智能作一切事者，即成所作智。
彼事差別皆悉能知者，即妙觀察智。
此通四身，但兩重十身一一圓融，故異諸教。 ^824a11

六知智身，有十一相，攝為三類：初二約體分別，
初通聞思、二即修慧，俱通理教。
次果行相，即因果分別。
行即是因，通於三慧；果唯證入，相離前三。
餘有八智，皆約位分別。
於中，初一是總，世間俗智名之為世，三乘聖智名為出世。
又道前名世，見道已去名出世。
五三乘者，於出世中大小分別，小乘十智等、
中乘七十七智等、大乘權實無量。
六七二相於大乘中麁妙分別，甚深般若不共二乘，相似般若是則名共。
八九二相通就三乘縛解分別，於新熏性習未習故。
後三通於三乘修成分別。 ^824b5

七知法身，前能知智，此所知法並通一切。
智法不同，前佛法智唯局如來。
文有五相：一平等相，即是理法。
論云無量法門明等一法身故者，謂法門雖殊，
同詮平等法身，生佛無二故，揀理異事皆世諦門攝。
二不壞相，即是行法。
論云如聞取故，謂稱理起行名如聞取。
行符乎理則冥之菩提，名不可壞。
三即教法，隨所化眾生根性相應時說差別故。
理本無言，假言顯理，若權若實皆是隨俗假名。
四即重顯理法所遍之境，此通染淨，平等法身遍情非情故。
五即果法，唯約於淨，故論云「第一相差別，三乘同證第一義故。
隨智有異，三種不同，故所顯理亦說深淺。」
若約功德等異，如常所辯。 ^824b16

八知虛空身，文有六相：一無量相，芥子中空亦無分量故。
二遍至一切色非色處故。
三不可見故。今世人見者，但見空一顯色想心謂見，
故《涅槃經》中廣破見空。
又此含無為空故，亦不可見。
四無異相者，無障礙故，謂不同色法，彼此相異有障礙故。
五無為相，謂無始終起盡之邊故。
六能通受色相持所持故。
故下經云「譬如虛空寬廣非色，而能顯現一切諸色。」
既因色分別彼是虛空，則知因空顯彼為色。 ^824c1

大文第五自在分中分二：初牒前為因，
修行三種世間自在行故，得十自在。
此但約智通說。若依《攝論》，以六度為因，如下別明。
二「得命」下顯自在果。
命自在者，不可說不可說劫命住持故。
心則無量阿僧祇三昧入智故。
財謂一切世界無量莊嚴嚴飾住持示現故。
上三以施為因，如次以一切時、一切處、
一切物施故，業則如現生，後時業報住持示現故。
生則一切世界生示現故。
上二戒為因，戒調身語，成勝業故。
復由戒淨，隨欲生故。
願則隨心所欲。佛國土時，示成三菩提故，此則由進策勤無懈廢故。
解則一切世界中佛滿示現故。
論經名信解，《攝論》名勝解，皆一義耳。
用忍為因，以修忍時隨眾生意故，得一切皆隨心轉，謂變地為金等。
如意則一切佛國中如意作變事示現故。
以定為因，智則如來力無畏不共法相好莊嚴，三菩提示現故。
法則無中無邊法門，明示現故。
上二同以般若為因，內照所知得智自在，應根宣說得法自在。
於此十中，若智若通皆無壅滯，故云自在。
論以此十治十怖畏：一死怖畏；二煩惱垢怖畏；
三貧窮；四惡業；五惡道；六求不得；七謗法罪業；
八追求時縛不活；九法自在，治云何云何疑；
十智自在，治大眾威德。
此二如論。次此十亦即初地五畏，細故漸開。
此中，二四七即是惡名，惡名本故；三六屬不活；
九屬第十故約因，此地方得約果，圓滿在佛，此約行布。
下〈離世間〉、上〈賢首品〉皆有此十，而約普賢位通貫始終。 ^824c10

大文第六「得此」已下明大勝分。
於中三：初智大，智解殊勝故；二業大，行業寬廣故；
三彼二所住功德大，智業所成故。
今初，文有五句，初句牒前為因、「則為」下正顯。
顯有四智：初一為總，謂不住世間涅槃，
寂用難測，名不思議。
此不思議有三：一修行盡至不思議，謂證涅槃，
無分量故；二所知不思議，廣照世境故；
三除障不思議，令真如出所知障，天魔外道不能壞故。
第二「此菩薩」下業大，有三：初二句牒前為因，
一入自在、二成就智；次「得畢竟」下正顯業大；
三「佛子」下總結多門。
正顯中有十二句：初三明三業淨、當相辨業；
後九約修辨業，攝為四相。
初一句明起，論云能起，能起同時，謂身語意是所起，智慧為能起。
此三業起，必與能起同時故，經云「隨行智為導首」故。
二「般若」下四句，智攝不染，作利眾生行等。
謂由般若攝彼大悲故，不染愛見，能起方便利眾生行。
三「善起」下二句因攝，謂內由大願為自行他行之因。
又外蒙佛攝，得成二因。
四後二句作業所持，初句利益眾生、後句淨佛國土。
後總結可知。第三「佛子菩薩住此」下彼二所住功德大，
中三：初標所住分齊、次「得善」下顯所住德、
三「此菩薩」下結成功德。
二中十句，依七種功德，謂初四為一善住道功德，
此是德體，以二利行為菩薩道故。
初二自利，先契理離障名為深心，後對治堅固名為勝心；後二慈悲利他。
後六各一，約修辨德，初三三輪化益，修上利他；
後三願行相符，外招佛護，修上自利。
三結成中，近結此段，遠結前三。
得如是智，結前智大，以智證理得無憎愛故。
次「能現」下結作業大，平等作故。
後「於諸」下結所住功德大，得七功德無過咎故。 ^825a10

大文第七釋名分，亦攝如相迴向，稱如不動等故。
釋名分二：一地釋名，即約法明位；二智者釋名，即約人彰德。
今初十句，論攝為六，遠公復攝六為二：
初二自分、後四勝進。
勝進中復三：初一發修離過；次二因修成德，
一成教道德、二成證道德、後一依德成位，亦有斯理。
言為六者，一初二句名染對治，一治下地功用行小乘願諸魔業，
故名不動地；二治煩惱習行故名不轉。
上二即相用，煩惱不能動也。
二次一句，得甚深故，可知。
三有二句，發行清淨。
上句發淨，謂得真無漏，三業無失，不破觀心，能發趣行。
然其八地應對八住合名童真，而論經名王子，似不順文。
下句行淨，正行之時離障自在故。
四次二句名世間出世間有作淨勝，上句悲故隨世有作，
自無所作；下句出世有作，以智善分別、
故智障淨故，皆決定義。
五有一句彼二無作淨勝，謂於世出世名為彼二，
願力變化而不滯寂，故云無作，即無住涅槃。
六有二句菩薩地勝，即分位過。
前上句勝六地，以六地觀空為他有動，
今念念發起殊勝行故，下句勝七地。
上依論釋，今更指文別為一解：謂此諸名對前經立，
初二從淨忍分受名，得無生忍，入不動故。
此句為總，此智現前，故無退壞。
次二約得勝行分受名，一得為深行菩薩不可知故、二離一切相等諸過失故。
次三約淨土分受名，生地謂器世間，自在隨樂生故成地；
眾生世間自在，隨物成身，自無作故。
究竟地智正覺世間，決二諦故。
次一約自在分，隨願成就方名自在。
次一約大勝分，得深心等十種力持故。
後無功用，通該始終。
依此釋者，似若論家闕指明據。 ^825b14

第二「佛子菩薩成就」下智者釋名，中三：
初牒前為因，由得智地故、二「入佛」下正就人顯、
三「於無量」下總結所住。
就人顯中，以何義故菩薩名為得不動地？
有二義故：一一向不動，謂行修上順故；
二一體不動，謂與諸菩薩行體同故。
文中先總明、後「常為」下別顯。
今初，文有四句，皆含二義，論總釋云「佛性隨順因故。」
佛性即初句，以梵云馱都，譯通界性致譯。
論經云「得入佛性即是法身果性故。」
論云佛性者，界滿足勝故。
究竟見性，故云滿足。
此即分齊境界。菩薩由得地智，能上入之。
隨順因者，即下三句，由三為因故，能隨順佛境。
一攝功德，佛功德照者，善清淨義故。
謂以無垢慧善照佛德，即是攝義。
二者行，謂正行威儀，順同佛故。
三者近，即佛境現前，近如可覩故。
後別明中，先明一向不動。
論經十句，今經闕一。
初一總顯佛加，解參玄極，上德被己故。
既常為佛加，故名一向不動。
餘句別依五種功德以顯不動：一供養功德，即梵釋四王。
論經「王」下有「奉迎」之言。
二守護功德，謂金剛等現形衛故。
三依止功德，恒不捨三昧故。
四國土清淨功德，即能現諸身差別，若器若眾生皆能隨現，
故云無量。五「於一一」下教化眾生功德。
此復五種，前三自分、後二勝進。
一願取諸有，多為主導，故云有大勢力。
二根心使智力，即報得神通，窮三際中眾生根欲等故。
三無量法力，三昧自在轉法輪故。
四受力，彼經云「能受無量記故」，今經闕此。
五說力，即隨有可化示成正覺，真能說故。
論經此後更有一句，結云「是菩薩如是通達」，
論云「一向不動故」。
二「佛子」下明一體不動。
文有十句，初總、餘別。
總云入大乘會者，謂入同類大乘眾數故。
入數者，不破壞義，和合如一故。
別有九種，具此九種，堪入眾數。
一智不壞，獲法智通故；二說不壞，謂放教智光故；
三解脫不壞，謂不住行證入空有等無礙法界，
業用無礙故；四佛國清淨不壞，知世界自在故；
五入大乘不壞，智能示現大功德故；六神通不壞，
隨意自在故；七「善能」下能解釋義不壞，
稱三際說故；八「普伏」下坐道場不壞，萬行及菩提樹下伏魔邪故；
九正覺不壞，入如來境，同佛覺故。
第三總結所住中行無障礙，不斷不轉念不退故。 ^825c18

第二位果。調柔中，先調柔行，法說中受世界差別等。
無量法明者，等取眾生，智正覺故。
論名彼因相故者，以所受法為自在因故。
喻中，真金作閻浮主冠者，喻得清淨地，身心勝故。
以此地中報行純熟，三世間自在故，特加於王。
無與等者，喻善根光明轉更明淨。
三「佛子譬如」下教智淨。
梵王普放光明者，勝前日光，一多故、二淨故、三廣故。 ^826b4

第三重頌分中，二十二頌分三：初十八偈半頌位行、
次二偈半頌位果、後一結說分齊。
今初，頌上七分即為七段：初一偈半頌集作地分。
二一偈半頌淨忍分。
三有七偈頌得勝行分，於中二，初二頌深行勝、後五頌發起勝。
於中云但以甚深無礙智者，長行所無，
故知唯念法性，則同二乘事理；事事皆無障礙，是菩薩學故。
晉經全有一偈，云「但以得無礙，甚深微妙智，
通達三世故，乃得名為佛。」
又此一句亦可總頌餘勸。
四有六偈頌淨佛國土分，於中三：初二器世間、
次三眾生世間、後一智正覺世間。
五有半偈頌十自在故。
晉經云「能得於十種，妙大自在智。」
六一偈頌大勝分。
七一偈頌釋名分。
密迹者，古譯為力士。
餘文可知也。大方廣佛華嚴經疏卷第四十二
 ^826b12
