
jing:: 佛說尼拘陀梵志經卷下
translator:: 西天譯經三藏朝奉大夫試光祿卿傳法大師賜紫沙門臣施護等奉　詔譯
「復次，尼拘陀！汝等修行，若於如來、或於如來弟子之所，
方伸請問，嫌恚旋生。
瞋惱既興，障礙斯作，以障礙故，起諸過失。
尼拘陀！此即是為汝所修行煩惱隨增。 ^224c1

「復次，尼拘陀！汝等修行，若於如來、或於如來弟子之所，詢問正法。
時，佛如來，正以一心，善為開說，決定如應，除遣所疑。
而汝等輩，乃以外論而來指說，互相違背，
欲奪其理，返謂所問不正分別。
尼拘陀！此即是為汝所修行煩惱隨增。 ^224c5

「復次，尼拘陀！汝等修行，知佛如來、或如來弟子，
實有最上增勝功德，所應敬仰而不敬仰。
尼拘陀！此即是為汝所修行煩惱隨增。 ^224c11

「復次，尼拘陀！有修行者，於饒益事，或生厭離；
或損害事，不起厭離。
汝等以是二事中，若於損害事，不生厭離者。
尼拘陀！此即是為汝所修行煩惱隨增。 ^224c14

「復次，尼拘陀！汝等修行，謂起慢相，有所表示，我能修行。
尼拘陀！此即是為汝所修行煩惱隨增。 ^224c18

「復次，尼拘陀！汝等修行，或得珍妙飲食，
耽著其味，而生簡別：『我此所樂，我此不樂。
若所樂者，我即可受。』
由是取著，隨生耽染，以耽染故，隱覆過失，
是故勝慧，不得出離。
所餘飲食，若不樂者，猶故貪惜，俛仰而捨。
尼拘陀！此即是為汝所修行煩惱隨增。 ^224c21

「復次，尼拘陀！汝等修行，於深隱處，以如善相，
寂然而坐，有來問言：『汝於何法，而能解了？
復於何法，而不解了？』
而汝等輩，於所了處，言我不解；於不了處，而言我解。
如是多種，皆謂正知，起諸妄語。
尼拘陀！此即是為汝所修行煩惱隨增。 ^224c27

「復次，尼拘陀！汝等修行，常時發起忿恚尤 #CB01043;。
尼拘陀！此即是為汝所修行煩惱隨增。 ^225a4

「復次，尼拘陀！汝等修行，於一切處，無慚無愧。
尼拘陀！此即是為汝所修行煩惱隨增。 ^225a6

「復次，尼拘陀！汝等修行，常起懈怠及劣精進。
尼拘陀！此即是為汝所修行煩惱隨增。 ^225a8

「復次，尼拘陀！汝等修行，而常失念，及不正知。
尼拘陀！此即是為汝所修行煩惱隨增。 ^225a10

「復次，尼拘陀！汝等修行，其心散亂，諸根減劣。
尼拘陀！此即是為汝所修行煩惱隨增。 ^225a12

「復次，尼拘陀！汝等修行，起於損害，堅固前心，
不求出離，一向自見，於此等法，實生取著。
尼拘陀！此即是為汝所修行煩惱隨增。 ^225a14

「復次，尼拘陀！汝等修行，邪見深厚，行顛倒法。
尼拘陀！此即是為汝所修行煩惱隨增。 ^225a17

「復次，尼拘陀！汝等修行，於無邊際，計為有邊，起見亦然。
尼拘陀！此即是為汝所修行煩惱隨增。 ^225a20

「復次，尼拘陀！汝等修行，常起貪愛及瞋恚心。
尼拘陀！此即是為汝所修行煩惱隨增。 ^225a23

「復次，尼拘陀！汝等修行，於諸所行，愚癡暗鈍。
尼拘陀！此即是為汝所修行煩惱隨增。 ^225a25

「復次，尼拘陀！汝等修行，不能聽受，既如聾者，
無所說示，又類啞羊。
尼拘陀！此即是為汝所修行煩惱隨增。 ^225a27

「復次，尼拘陀！汝等修行，樂作罪業，又樂親近作罪業者，
為他惡友之所繫屬，及為攝伏。
尼拘陀！此即是為汝所修行煩惱隨增。 ^225b1

「復次，尼拘陀！汝等修行，起增上慢，計有得想，
未見謂見，未作謂作，未得謂得，未知謂知，未證謂證。
尼拘陀！此即是為汝所修行煩惱隨增。
尼拘陀！於汝意云何？
如上所說，諸煩惱法，彼有一類修行之者，具是事邪？」 ^225b4

尼拘陀梵志白佛言：「沙門瞿曇！
豈獨一類修行之者，具是煩惱？
如我意者，其數甚多。」 ^225b9

佛告尼拘陀梵志言：「如我上說，汝等修行，為欲彰其修行功業。
以我修成如是行故，令彼國王、大臣、剎帝利、
婆羅門等，尊重恭敬，供養於我。
尼拘陀！汝等若或如是為欲彰其修行功業，
令彼國王、大臣等，恭敬供養，乃至起增上慢。
計有得想，未見謂見，未作謂作，未知謂知，
未得謂得，未證謂證。
此如是等，皆不清淨，一切悉為煩惱隨增，當知皆是染分所攝。
尼拘陀！於汝意云何？
如我上說，如是等事，如是修行，謂得出離清淨邪？
得最上潔白邪？得真實邪？
得清淨真實中住邪？」 ^225b11

尼拘陀梵志白佛言：「如是，如是。
沙門瞿曇！如我等輩，如是修行，是得出離清淨，
是得最上潔白，是得真實，是得清淨真實中住。」 ^225b22

佛告尼拘陀梵志言：「我今為汝，如實而說。
如汝向者問於我言：『沙門瞿曇！
法律之中，以何法行，能令修聲聞行者到安隱地，
止息內心，清淨梵行？』
如是所問，乃為真實。
當知聲聞止息處者，上中最上，極為高勝，是諸聖者止息之所。」 ^225b26

爾時，諸梵志眾，咸共讚言：「奇哉！
奇哉！沙門瞿曇！法律之中，所作清涼。」 ^225c3

爾時，和合長者，聞是言已，知彼在會諸梵志眾，
於佛世尊，少生向慕，即告尼拘陀梵志言：「尼拘陀！
汝向所言，與佛世尊，互相議論，建立勝義。
發一問端，而為叩擊，我應得勝，彼必墮負，
如擊空瓶，易為破壞。
汝今何故，不發問邪？」 ^225c5

佛告尼拘陀梵志言：「於汝意云何？
汝實曾發斯語言邪？」 ^225c10

尼拘陀梵志白佛言：「沙門瞿曇！
我實曾說如是語言。」 ^225c11

佛告尼拘陀梵志言：「尼拘陀！
汝豈不聞古師先德耆年宿舊智者所說，
諸佛、如來、應供、正等正覺，亦如汝等，今時集會，
高舉其聲，發諸言論，所謂王論戰論盜賊之論、
衣論食論婦女之論、酒論邪論繁雜之論，如是乃至海等相論邪？
尼拘陀！或復曾聞古師所說，諸佛、如來、
應供、正等正覺，如我今時，於曠野中，坐臥居止，
遠離憒鬧，絕於人跡，寂守是相。
身住一處，心不散亂，專注一境，如應所行邪？」 ^225c12

尼拘陀梵志白佛言：「如是，瞿曇！
我亦曾聞古師先德耆年宿舊智者所說，
諸佛、如來、應供、正等正覺，非如我等，今時集會，
高舉其聲，發諸言論。
所謂王論戰論盜賊之論、衣論食論婦女之論、
酒論邪論繁雜之論，如是乃至海等相論。
我復曾聞古師所說，諸佛、如來、應供、正等正覺，
如汝今時，於曠野中，坐臥居止，遠離憒鬧，
絕於人跡，寂守是相。
身住一處，心不散亂，專注一境，如應所行。」 ^225c22

佛告尼拘陀梵志言：「尼拘陀！
汝等昔聞古師說時，豈不作是思惟：『彼諸佛世尊，
能隨宜說法，自覺悟已，復為他說覺悟之法；
自解脫已，復為他說解脫之法；自安隱已，復為他說安隱之法。
自得涅槃已，復為他說涅槃之法。』
尼拘陀！汝等爾時而返謂言：『沙門瞿曇作如是說，
於師法事業，有所分別。』
又復說言：『沙門瞿曇作如是說，於寂靜住 " resp=事業有所分別。』
又復說言：『沙門瞿曇作如是說，彼尼拘陀師法之中，
罪不善法，有所合集。』
又復說言：『沙門瞿曇作如是說，彼尼拘陀師法之中，
多種善法，有所離散。』
又復說言：『沙門瞿曇作如是說，為欲宣示彼因緣事。』
此如是等多種言說，不應如是見。 ^226a2

「尼拘陀！何故不應如是見邪？
謂以彼諸師法、彼諸所行，乃至彼諸因緣事等，皆悉有異。
尼拘陀！是故，我不說彼師法事業，亦不說彼寂靜住事業，
亦不說彼師法之中罪不善法有所合集，
亦不說彼師法之中多種善法有所離散，亦不欲說彼因緣事。 ^226a15

「尼拘陀！我常作是說：『或有正士，不諂不曲，
及不虛誑，正修行者，我即為彼說法教示，如應開導。
令彼正士，如我正說及正教示，於七年中，
或復六年，五四三二一年之中，一向不亂，
離諸熱惱，清淨身心，專注趣求。
我說是人，見法知法，超初二果，直進第三有餘依位阿那含果。』 ^226a21

「復次，尼拘陀！我常作是說：『或有正士，不諂不曲，
及不虛誑，正修行者，我即為彼，說法教示，如應開導。
令彼正士，如我正說及正教示，於七月中，
或復六月，五四三二一月半月，一向不亂，
離諸熱惱，清淨身心，專注趣求。
我說是人，見法知法，超初二果，直進第三有餘依位阿那含果。』 ^226a28

「復次，尼拘陀！我常作是說：『或有正士，不諂不曲，
及不虛誑，正修行者，我即為彼，說法教示，如應開導。
令彼正士，如我正說及正教示，於七日中，
或復六日，五四三二一日半日，乃至食前食後，
一向不亂，離諸熱惱，清淨身心，專注趣求。
我說是人，見法知法，超初二果，直進第三有餘依位阿那含果。』」 ^226b6

爾時，世尊作是說時，會中所有諸梵志眾，
障累深重，無所曉悟，身心惑亂，沈迷昏懵。
彼諸辯才，不能施設，俛首寂然，憂思而住。
爾時，世尊知是事已，顧謂和合長者言：「長者！
今此等輩，誠為癡者。
既昧見聞，復絕言說，如人以物自杜其口。
罪垢斯深，是大魔事。
彼等不能於佛如來發是問言：『而汝沙門，
法律之中，以何法行，能令修聲聞行者，
到安隱地，止息內心，清淨梵行？』」 ^226b13

爾時，世尊乃為和合長者，隨應說法示教利喜已，
身放光明，廣大熾盛，普徧照耀。
即於會中，踴身虛空，還迦蘭陀竹林精舍。
佛說尼拘陀梵志經卷下
 ^226b22
