
hui:: 
pin:: 
### 10
大般若波羅蜜多經卷第四百九十一
三藏法師玄奘奉　詔譯
第三分善現品第三之十
「世尊！云何菩薩摩訶薩常應遠離我執乃至見者執？」 ^494b18

「善現！若菩薩摩訶薩觀我乃至見者畢竟非有。
所以者何？以我乃至見者自性不可得故，是為菩薩摩訶薩常應遠離我執乃至見者執。」 ^494b19

「世尊！云何菩薩摩訶薩常應遠離斷執？」 ^494b22

「善現！若菩薩摩訶薩觀一切法性不可斷。
所以者何？以一切法畢竟不生無斷義故，是為菩薩摩訶薩常應遠離斷執。」 ^494b23

「世尊！云何菩薩摩訶薩常應遠離常執？」 ^494b25

「善現！若菩薩摩訶薩觀一切法常性非有。
所以者何？以一切法無生無滅、非斷常故，是為菩薩摩訶薩常應遠離常執。」 ^494b26

「世尊！云何菩薩摩訶薩常應遠離相想？」 ^494b29

「善現！若菩薩摩訶薩觀雜染法畢竟非有。
所以者何？以雜染法本性離故，是為菩薩摩訶薩常應遠離相想。」 ^494c1

「世尊！云何菩薩摩訶薩常應遠離見執？」 ^494c3

「善現！若菩薩摩訶薩都不見有諸見自性。
所以者何？所見諸法不可得故，是為菩薩摩訶薩常應遠離見執。」 ^494c4

「世尊！云何菩薩摩訶薩常應遠離名色執？」 ^494c6

「善現！若菩薩摩訶薩觀名色性都無所有。
所以者何？真實名色不可得故，是為菩薩摩訶薩常應遠離名色執。」 ^494c7

「世尊！云何菩薩摩訶薩常應遠離蘊執？」 ^494c10

「善現！若菩薩摩訶薩觀諸蘊性都無所有。
所以者何？積聚法性不可得故，是為菩薩摩訶薩常應遠離蘊執。」 ^494c11

「世尊！云何菩薩摩訶薩常應遠離處執？」
「善現！若菩薩摩訶薩觀諸處性都無所有。
所以者何？生門法性不可得故，是為菩薩摩訶薩常應遠離處執。」 ^494c14

「世尊！云何菩薩摩訶薩常應遠離界執？」 ^494c17

「善現！若菩薩摩訶薩觀諸界性都無所有。
所以者何？住持法性不可得故，是為菩薩摩訶薩常應遠離界執。」 ^494c18

「世尊！云何菩薩摩訶薩常應遠離諦執？」 ^494c20

「善現！若菩薩摩訶薩觀諸諦性都無所有。
所以者何？非虛妄法不可得故，是為菩薩摩訶薩常應遠離諦執。」 ^494c21

「世尊！云何菩薩摩訶薩常應遠離緣起執？」 ^494c23

「善現！若菩薩摩訶薩觀緣起性都無所有。
所以者何？無明等法不可得故，是為菩薩摩訶薩常應遠離緣起執。」 ^494c24

「世尊！云何菩薩摩訶薩常應遠離住著三界執？」 ^494c28

「善現！若菩薩摩訶薩觀三界性都無所有。
所以者何？三界繫法不可得故，是為菩薩摩訶薩常應遠離住著三界執。」 ^494c29

「世尊！云何菩薩摩訶薩常應遠離一切法執？」 ^495a2

「善現！若菩薩摩訶薩觀諸法性都無所有。
所以者何？諸法自性但假施設，皆如虛空不可得故，是為菩薩摩訶薩常應遠離一切法執。」 ^495a3

「世尊！云何菩薩摩訶薩常應遠離於一切法如理、不如理執？」 ^495a6

「善現！若菩薩摩訶薩觀諸法性無有如理、不如理者。
所以者何？如是諸法不可得故，是為菩薩摩訶薩常應遠離於一切法如理、
不如理執。」 ^495a8

「世尊！云何菩薩摩訶薩常應遠離依佛見執？」 ^495a11

「善現！若菩薩摩訶薩知依佛見不得見佛。
所以者何？真佛自性不可見故，是為菩薩摩訶薩常應遠離依佛見執。」 ^495a12

「世尊！云何菩薩摩訶薩常應遠離依法見執？」 ^495a15

「善現！若菩薩摩訶薩知依法見不得見法。
所以者何？真法自性不可見故，是為菩薩摩訶薩常應遠離依法見執。」 ^495a16

「世尊！云何菩薩摩訶薩常應遠離依僧見執？」 ^495a18

「善現！若菩薩摩訶薩知依僧見不得見僧。
所以者何？真僧自性無相無為不可見故，是為菩薩摩訶薩常應遠離依僧見執。」 ^495a19

「世尊！云何菩薩摩訶薩常應遠離依戒見執？」 ^495a22

「善現！若菩薩摩訶薩知罪、福性俱非實有。
所以者何？若罪若福但假施設不可得故，是為菩薩摩訶薩常應遠離依戒見執。」 ^495a23

「世尊！云何菩薩摩訶薩常應遠離依空見執？」 ^495a26

「善現！若菩薩摩訶薩觀諸空法都無所有不可觀見。
所以者何？空之自性非有非無不可見故，是為菩薩摩訶薩常應遠離依空見執。」 ^495a27

「世尊！云何菩薩摩訶薩常應遠離厭怖空性？」 ^495b1

「善現！若菩薩摩訶薩觀一切法自性皆空，
非空與空有所違害，故厭怖事俱不可得。
所以者何？諸有性法或可厭怖，空非有性法不應厭怖故，是為菩薩摩訶薩常應遠離厭怖空性。」 ^495b2

「世尊！云何菩薩摩訶薩常應圓滿通達空？」 ^495b6

「善現！若菩薩摩訶薩知一切法自相皆空，是為菩薩摩訶薩常應圓滿通達空。」 ^495b7

「世尊！云何菩薩摩訶薩常應圓滿證無相？」 ^495b8

「善現！若菩薩摩訶薩不思惟一切相，是為菩薩摩訶薩常應圓滿證無相。」 ^495b9

「世尊！云何菩薩摩訶薩常應圓滿知無願？」 ^495b11

「善現！若菩薩摩訶薩於三界法心無所住，是為菩薩摩訶薩常應圓滿知無願。」 ^495b12

「世尊！云何菩薩摩訶薩常應圓滿三輪清淨？」 ^495b14

「善現！若菩薩摩訶薩圓滿清淨十善業道，是為菩薩摩訶薩常應圓滿三輪清淨。」 ^495b15

「世尊！云何菩薩摩訶薩常應圓滿悲愍有情，及於有情無所執著？」 ^495b16

「善現！若菩薩摩訶薩已得大悲及嚴淨土都無所執，
是為菩薩摩訶薩常應圓滿悲愍有情，及於有情無所執著。」 ^495b18

「世尊！云何菩薩摩訶薩常應圓滿於一切法平等性見，及於此中無所執著？」 ^495b20

「善現！若菩薩摩訶薩於一切法不增不減，
及於此中無取無住，是為菩薩摩訶薩常應圓滿於一切法平等性見，
及於此中無所執著。」 ^495b22

「世尊！云何菩薩摩訶薩常應圓滿於諸有情平等性見，及於此中無所執著？」 ^495b25

「善現！若菩薩摩訶薩於諸有情不增不減，
及於此中無取無住，是為菩薩摩訶薩常應圓滿於諸有情平等性見，
及於此中無所執著。」 ^495b27

「世尊！云何菩薩摩訶薩常應圓滿於真理趣究竟通達，及於此中無所執著？」 ^495c1

「善現！若菩薩摩訶薩於一切法真實理趣，
雖如實通達而無所通達，及於此中無取無住，
是為菩薩摩訶薩常應圓滿於真理趣究竟通達，及於此中無所執著。」 ^495c2

「世尊！云何菩薩摩訶薩常應圓滿無生忍智？」 ^495c6

「善現！若菩薩摩訶薩忍一切法無生無滅、
無造無作，及知名色畢竟不生，是為菩薩摩訶薩常應圓滿無生忍智。」 ^495c7

「世尊！云何菩薩摩訶薩常應圓滿說一切法一相理趣？」 ^495c9

「善現！若菩薩摩訶薩於一切法不行二相，是為菩薩摩訶薩常應圓滿說一切法一相理趣。」 ^495c11

「世尊！云何菩薩摩訶薩常應圓滿滅除分別？」 ^495c13

「善現！若菩薩摩訶薩於一切法無所分別，是為菩薩摩訶薩常應圓滿滅除分別。」 ^495c14

「世尊！云何菩薩摩訶薩常應圓滿遠離諸想？」 ^495c15

「善現！若菩薩摩訶薩遠離一切小想、大想及無量想，是為菩薩摩訶薩常應圓滿遠離諸想。」 ^495c16

「世尊！云何菩薩摩訶薩常應圓滿遠離諸見？」 ^495c18

「善現！若菩薩摩訶薩遠離聲聞、獨覺等見，是為菩薩摩訶薩常應圓滿遠離諸見。」 ^495c19

「世尊！云何菩薩摩訶薩常應圓滿遠離煩惱？」 ^495c21

「善現！若菩薩摩訶薩棄捨一切有漏煩惱習氣相續，是為菩薩摩訶薩常應圓滿遠離煩惱。」 ^495c22

「世尊！云何菩薩摩訶薩常應圓滿善巧止觀？」 ^495c24

「善現！若菩薩摩訶薩修一切智、一切相智，是為菩薩摩訶薩常應圓滿善巧止觀。」 ^495c25

「世尊！云何菩薩摩訶薩常應圓滿調伏心性？」 ^495c27

「善現！若菩薩摩訶薩於三界法不著不樂，是為菩薩摩訶薩常應圓滿調伏心性。」 ^495c28

「世尊！云何菩薩摩訶薩常應圓滿寂靜心性？」 ^496a1

「善現！若菩薩摩訶薩善攝六根，是為菩薩摩訶薩常應圓滿寂靜心性。」 ^496a2

「世尊！云何菩薩摩訶薩常應圓滿無礙智性？」 ^496a4

「善現！若菩薩摩訶薩修得佛眼，於一切法決了無礙，是為菩薩摩訶薩常應圓滿無礙智性。」 ^496a5

「世尊！云何菩薩摩訶薩常應圓滿無所愛染？」 ^496a7

「善現！若菩薩摩訶薩能於六處能善棄捨，是為菩薩摩訶薩常應圓滿無所愛染。」 ^496a8

「世尊！云何菩薩摩訶薩常應圓滿隨心所欲往諸佛土，於佛眾會自現其身？」 ^496a9

「善現！若菩薩摩訶薩修勝神通往諸佛土，
承事供養諸佛世尊，請轉法輪饒益一切，
是為菩薩摩訶薩常應圓滿隨心所欲往諸佛土，於佛眾會自現其身。 ^496a11

「善現當知！諸菩薩摩訶薩住第七地時，
常應遠離前二十法，及應圓滿後二十法。」 ^496a15

「世尊！云何菩薩摩訶薩常應圓滿悟入一切有情心行？」 ^496a16

「善現！若菩薩摩訶薩一心俱智，如實遍知一切有情心及心所行相差別，
是為菩薩摩訶薩常應圓滿悟入一切有情心行。」 ^496a18

「世尊！云何菩薩摩訶薩常應圓滿遊戲神通？」 ^496a20

「善現！若菩薩摩訶薩遊戲種種自在神通，
為欲親近供養佛故，從一佛土至一佛土，
而能不生遊佛土想，是為菩薩摩訶薩常應圓滿遊戲神通。」 ^496a21

「世尊！云何菩薩摩訶薩常應圓滿見諸佛土，如其所見而自嚴淨種種佛土？」 ^496a25

「善現！若菩薩摩訶薩住一佛土，能見十方無邊佛國，
亦能示現，而甞不生佛國土想。
又為成熟諸有情故，現處三千大千世界轉輪王位而自莊嚴，
亦能棄捨而無所執，是為菩薩摩訶薩常應圓滿見諸佛土，
如其所見而自嚴淨種種佛土。」 ^496a26

「世尊！云何菩薩摩訶薩常應圓滿承事供養諸佛世尊，於如來身如實觀察？」 ^496b3

「善現！若菩薩摩訶薩為欲饒益諸有情故，
於法義趣如實分別，如是名為以法承事供養諸佛，
又諦觀察諸佛法身，是為菩薩摩訶薩常應圓滿承事供養諸佛世尊，
於如來身如實觀察。 ^496b4

「善現當知！諸菩薩摩訶薩住第八地時，於此四法常應圓滿。」 ^496b8

「世尊！云何菩薩摩訶薩常應圓滿根勝劣智？」 ^496b10

「善現！若菩薩摩訶薩住佛十力，如實了知一切有情諸根勝劣，
是為菩薩摩訶薩常應圓滿根勝劣智。」 ^496b11

「世尊！云何菩薩摩訶薩常應圓滿嚴淨佛土？」 ^496b13

「善現！若菩薩摩訶薩以無所得而為方便，
嚴淨一切有情心行無所執著，是為菩薩摩訶薩常應圓滿嚴淨佛土。」 ^496b14

「世尊！云何菩薩摩訶薩常應圓滿如幻等持數入諸定？」 ^496b17

「善現！若菩薩摩訶薩住此等持，雖能成辦一切事業，而心於法都無動轉。
又修等持極成熟故，不作加行能數現前，是為菩薩摩訶薩常應圓滿如幻等持數入諸定。」 ^496b18

「世尊！云何菩薩摩訶薩常應圓滿隨諸有情善根應熟，故入諸有自現化生？」 ^496b22

「善現！若菩薩摩訶薩為欲成熟諸有情類殊勝善根，
隨其所宜故入諸有而現受生，是為菩薩摩訶薩隨諸有情善根應熟，
故入諸有自現化生。 ^496b23

「善現當知！諸菩薩摩訶薩住第九地時，於此四法常應圓滿。」 ^496b27

「世尊！云何菩薩摩訶薩常應圓滿攝受無邊處所大願，隨有所願皆令證得？」 ^496b28

「善現！若菩薩摩訶薩已修六種波羅蜜多極圓滿故，
或為嚴淨諸佛國土，或為成熟諸有情類，
隨心所願皆能圓滿無所匱乏，是為菩薩摩訶薩常應圓滿攝受無邊處所大願，
隨有所願皆令證得。」 ^496c1

「世尊！云何菩薩摩訶薩常應圓滿隨諸天、龍廣說乃至人非人等異類音智？」 ^496c5

「善現！若菩薩摩訶薩修習殊勝詞無礙解，
善知有情言音差別，是為菩薩摩訶薩常應圓滿隨諸天、龍廣說乃至人非人等異類音智。」 ^496c7

「世尊！云何菩薩摩訶薩常應圓滿無礙辯說？」 ^496c10

「善現！若菩薩摩訶薩修習殊勝辯無礙解，
為諸有情能無盡說，是為菩薩摩訶薩常應圓滿無礙辯說。」 ^496c11

「世尊！云何菩薩摩訶薩常應圓滿入胎具足？」 ^496c13

「善現！若菩薩摩訶薩雖一切生處實恒化生，
而為益有情現入胎藏，於中具足種種勝事，是為菩薩摩訶薩常應圓滿入胎具足。」 ^496c14

「世尊！云何菩薩摩訶薩常應圓滿出生具足？」 ^496c17

「善現！若菩薩摩訶薩於出胎時示現種種希有勝事，
令諸有情見者歡喜得大饒益，是為菩薩摩訶薩常應圓滿出生具足。」 ^496c18

「世尊！云何菩薩摩訶薩常應圓滿家族具足？」 ^496c21

「善現！若菩薩摩訶薩或生剎帝利大族、
或生婆羅門大族，所稟父母無可譏嫌，是為菩薩摩訶薩常應圓滿家族具足。」 ^496c22

「世尊！云何菩薩摩訶薩常應圓滿種姓具足？」 ^496c24

「善現！若菩薩摩訶薩常在過去諸大菩薩種姓中生，是為菩薩摩訶薩常應圓滿種姓具足。」 ^496c25

「世尊！云何菩薩摩訶薩常應圓滿眷屬具足？」 ^496c27

「善現！若菩薩摩訶薩純以無量無數菩薩摩訶薩眾而為眷屬，
非餘雜類，是為菩薩摩訶薩常應圓滿眷屬具足。」 ^496c28

「世尊！云何菩薩摩訶薩常應圓滿生身具足？」 ^497a2

「善現！若菩薩摩訶薩於初生時，其身具足一切相好，
放大光明遍照無邊諸佛世界，亦令彼界六種變動，
有情遇者皆獲利樂，是為菩薩摩訶薩常應圓滿生身具足。」 ^497a3

「世尊！云何菩薩摩訶薩常應圓滿出家具足？」 ^497a6

「善現！若菩薩摩訶薩於出家時，無量無數百千俱胝那庾多眾前後圍遶尊重讚歎，
往詣道場，剃除鬚髮，服三法衣，受持應器，
引導無量無邊有情，令乘三乘而趣圓寂，是為菩薩摩訶薩常應圓滿出家具足。」 ^497a7

「世尊！云何菩薩摩訶薩常應圓滿莊嚴菩提樹具足？」 ^497a12

「善現！若菩薩摩訶薩殊勝善根廣大願力，
感得如是大菩提樹，吠琉璃寶以為其莖，
真金為根，枝、葉、花、果皆以上妙七寶所成。
其樹高廣遍覆三千大千佛土，光明照曜周遍十方殑伽沙等諸佛世界，
有情見者無不蒙益，是為菩薩摩訶薩常應圓滿莊嚴菩提樹具足。」 ^497a13

「世尊！云何菩薩摩訶薩常應圓滿一切功德成辦具足？」 ^497a19

「善現！若菩薩摩訶薩滿足殊勝福慧資糧，
成熟有情、嚴淨佛土，是為菩薩摩訶薩常應圓滿一切功德成辦具足。」 ^497a20

「善現當知！諸菩薩摩訶薩住第十地時，常應圓滿此十二法。」 ^497a23

「世尊！云何菩薩摩訶薩住第十地已，於前所修諸地勝法皆得圓滿，
與諸如來應言無異？」 ^497a24

「善現！是菩薩摩訶薩已圓滿布施波羅蜜多乃至般若波羅蜜多，
已圓滿四靜慮、四無量、四無色定，已圓滿四念住乃至八聖道支，
已圓滿空、無相、無願解脫門，已圓滿內空乃至無性自性空，
已圓滿真如乃至不思議界，已圓滿苦、
集、滅、道聖諦，已圓滿八解脫、九次第定，
已圓滿一切陀羅尼門、三摩地門，已圓滿五眼、
六神通，已圓滿如來十力乃至十八佛不共法，
具一切智、一切相智，若復永斷一切煩惱習氣相續便住佛地。
由此故說，若菩薩摩訶薩住第十地已，
於前所修諸地勝法皆得圓滿，與諸如來應言無異。」 ^497a26

爾時，具壽善現復白佛言：「世尊！
云何菩薩摩訶薩住第十地趣如來地？」 ^497b9

佛告善現：「是菩薩摩訶薩方便善巧行六波羅蜜多，
修四靜慮、四無量、四無色定、三十七菩提分法廣說乃至十八佛不共法，
具一切智、一切相智，超淨觀地、種性地、
第八地、具見地、薄地、離欲地、已辦地、獨覺地及菩薩地，
又能永斷一切煩惱習氣相續，便成如來、
應、正等覺住如來地。
善現！如是菩薩摩訶薩住第十地趣如來地。
如是，善現！齊此當知諸菩薩摩訶薩發趣大乘。 ^497b10

「復次，善現！汝次所問『如是大乘從何處出、至何處住？』
者，善現當知！如是大乘從三界中出，至一切智智中住，然以無二為方便故無出無住。
所以者何？若大乘、若一切智智，如是二法不合不散，
非有色非無色、非有見非無見、非有對非無對，
皆同一相，所謂無相。
無相之法無出無住。
所以者何？無相之法，非已出已住，非當出當住，非今出今住。 ^497b20

「善現當知！其有欲令無相之法有出住者，
則為欲令真如、法界、法性、不虛妄性、不變異性、
平等性、離生性、法定、法住、實際、虛空界、不思議界亦有出住。
所以者何？真如乃至不思議界，皆不能從三界中出，亦不能至一切智智中住。
何以故？真如真如自性空，乃至不思議界不思議界自性空故。 ^497b27

「善現當知！其有欲令無相之法有出住者，
則為欲令斷界、離界、滅界、安隱界、寂靜界、
無生界、無滅界、無性界、無相界、無作界、無為界亦有出住。
所以者何？斷界乃至無為界，皆不能從三界中出，亦不能至一切智智中住。
何以故？斷界斷界自性空，乃至無為界無為界自性空故。 ^497c5

「善現當知！其有欲令無相之法有出住者，則為欲令色空乃至識空亦有出住。
所以者何？色空乃至識空，皆不能從三界中出，亦不能至一切智智中住。
何以故？色空色空自性空，乃至識空識空自性空故。 ^497c11

「善現當知！其有欲令無相之法有出住者，則為欲令眼處空乃至意處空亦有出住。
所以者何？眼處空乃至意處空，皆不能從三界中出，亦不能至一切智智中住。
何以故？眼處空眼處空自性空，乃至意處空意處空自性空故。 ^497c15

「善現當知！其有欲令無相之法有出住者，則為欲令色處空乃至法處空亦有出住。
所以者何？色處空乃至法處空，皆不能從三界中出，亦不能至一切智智中住。
何以故？色處空色處空自性空，乃至法處空法處空自性空故。 ^497c20

「善現當知！其有欲令無相之法有出住者，則為欲令眼界空乃至意界空亦有出住。
所以者何？眼界空乃至意界空，皆不能從三界中出，亦不能至一切智智中住。
何以故？眼界空眼界空自性空，乃至意界空意界空自性空故。 ^497c26

「善現當知！其有欲令無相之法有出住者，則為欲令色界空乃至法界空亦有出住。
所以者何？色界空乃至法界空，皆不能從三界中出，亦不能至一切智智中住。
何以故？色界空色界空自性空，乃至法界空法界空自性空故。 ^498a2

「善現當知！其有欲令無相之法有出住者，則為欲令眼識界空乃至意識界空亦有出住。
所以者何？眼識界空乃至意識界空，皆不能從三界中出，亦不能至一切智智中住。
何以故？眼識界空眼識界空自性空，乃至意識界空意識界空自性空故。 ^498a7

「善現當知！其有欲令無相之法有出住者，則為欲令眼觸空乃至意觸空亦有出住。
所以者何？眼觸空乃至意觸空，皆不能從三界中出，亦不能至一切智智中住。
何以故？眼觸空眼觸空自性空，乃至意觸空意觸空自性空故。 ^498a12

「善現當知！其有欲令無相之法有出住者，則為欲令眼觸為緣所生諸受空乃至意觸為緣所生諸受空亦有出住。
所以者何？眼觸為緣所生諸受空乃至意觸為緣所生諸受空，
皆不能從三界中出，亦不能至一切智智中住。
何以故？眼觸為緣所生諸受空眼觸為緣所生諸受空自性空，
乃至意觸為緣所生諸受空意觸為緣所生諸受空自性空故。 ^498a17

「善現當知！其有欲令無相之法有出住者，則為欲令地界空乃至識界空亦有出住。
所以者何？地界空乃至識界空，皆不能從三界中出，亦不能至一切智智中住。
何以故？地界空地界空自性空，乃至識界空識界空自性空故。 ^498a25

「善現當知！其有欲令無相之法有出住者，則為欲令因緣空乃至增上緣空亦有出住。
所以者何？因緣空乃至增上緣空，皆不能從三界中出，亦不能至一切智智中住。
何以故？因緣空因緣空自性空，乃至增上緣空增上緣空自性空故。 ^498b1

「善現當知！其有欲令無相之法有出住者，則為欲令無明空乃至老死空亦有出住。
所以者何？無明空乃至老死空，皆不能從三界中出，亦不能至一切智智中住。
何以故？無明空無明空自性空，乃至老死空老死空自性空故。 ^498b7

「善現當知！其有欲令無相之法有出住者，
則為欲令夢境、幻事、響、像、光影、陽焰、空華、
尋香城、變化事亦有出住。
所以者何？夢境乃至變化事，皆不能從三界中出，亦不能至一切智智中住。
何以故？夢境夢境自性空，乃至變化事變化事自性空故。 ^498b12

「善現當知！其有欲令無相之法有出住者，則為欲令布施波羅蜜多空乃至般若波羅蜜多空亦有出住。
所以者何？布施波羅蜜多空乃至般若波羅蜜多空，
皆不能從三界中出，亦不能至一切智智中住。
何以故？布施波羅蜜多空布施波羅蜜多空自性空，乃至般若波羅蜜多空般若波羅蜜多空自性空故。 ^498b17

「善現當知！其有欲令無相之法有出住者，則為欲令內空乃至無性自性空亦有出住。
所以者何？內空乃至無性自性空，皆不能從三界中出，亦不能至一切智智中住。
何以故？內空內空自性空，乃至無性自性空無性自性空自性空故。 ^498b24

「善現當知！其有欲令無相之法有出住者，
則為欲令苦、集、滅、道聖諦空亦有出住。
所以者何？苦、集、滅、道聖諦空，皆不能從三界中出，亦不能至一切智智中住。
何以故？苦、集、滅、道聖諦空苦、集、滅、道聖諦空自性空故。 ^498b29

「善現當知！其有欲令無相之法有出住者，則為欲令四念住空乃至八聖道支空亦有出住。
所以者何？四念住空乃至八聖道支空，
皆不能從三界中出，亦不能至一切智智中住。
何以故？四念住空四念住空自性空，乃至八聖道支空八聖道支空自性空故。 ^498c5

「善現當知！其有欲令無相之法有出住者，則為欲令四靜慮空亦有出住。
所以者何？四靜慮空，皆不能從三界中出，亦不能至一切智智中住。
何以故？四靜慮空四靜慮空自性空故。 ^498c11

「善現當知！其有欲令無相之法有出住者，則為欲令四無量空亦有出住。
所以者何？四無量空，皆不能從三界中出，亦不能至一切智智中住。
何以故？四無量空四無量空自性空故。 ^498c15

「善現當知！其有欲令無相之法有出住者，則為欲令四無色定空亦有出住。
所以者何？四無色定空，皆不能從三界中出，亦不能至一切智智中住。
何以故？四無色定空四無色定空自性空故。 ^498c19

「善現當知！其有欲令無相之法有出住者，
則為欲令空、無相、無願解脫門空亦有出住。
所以者何？空、無相、無願解脫門空，皆不能從三界中出，亦不能至一切智智中住。
何以故？空、無相、無願解脫門空空、無相、無願解脫門空自性空故。 ^498c24

「善現當知！其有欲令無相之法有出住者，則為欲令八解脫空亦有出住。
所以者何？八解脫空，皆不能從三界中出，亦不能至一切智智中住。
何以故？八解脫空八解脫空自性空故。 ^498c29

「善現當知！其有欲令無相之法有出住者，則為欲令九次第定空亦有出住。
所以者何？九次第定空，皆不能從三界中出，亦不能至一切智智中住。
何以故？九次第定空九次第定空自性空故。 ^499a3

「善現當知！其有欲令無相之法有出住者，則為欲令淨觀地空乃至如來地空亦有出住。
所以者何？淨觀地空乃至如來地空，皆不能從三界中出，亦不能至一切智智中住。
何以故？淨觀地空淨觀地空自性空，乃至如來地空如來地空自性空故。 ^499a7

「善現當知！其有欲令無相之法有出住者，則為欲令極喜地空乃至法雲地空亦有出住。
所以者何？極喜地空乃至法雲地空，皆不能從三界中出，亦不能至一切智智中住。
何以故？極喜地空極喜地空自性空，乃至法雲地空法雲地空自性空故。 ^499a13

「善現當知！其有欲令無相之法有出住者，
則為欲令一切陀羅尼門、三摩地門空亦有出住。
所以者何？一切陀羅尼門、三摩地門空，
皆不能從三界中出，亦不能至一切智智中住。
何以故？一切陀羅尼門、三摩地門空一切陀羅尼門、三摩地門空自性空故。 ^499a18

「善現當知！其有欲令無相之法有出住者，
則為欲令五眼、六神通空亦有出住。
所以者何？五眼、六神通空，皆不能從三界中出，亦不能至一切智智中住。
何以故？五眼、六神通空五眼、六神通空自性空故。 ^499a24

「善現當知！其有欲令無相之法有出住者，則為欲令如來十力空乃至十八佛不共法空亦有出住。
所以者何？如來十力空乃至十八佛不共法空，
皆不能從三界中出，亦不能至一切智智中住。
何以故？如來十力空如來十力空自性空，乃至十八佛不共法空十八佛不共法空自性空故。 ^499a29

「善現當知！其有欲令無相之法有出住者，
則為欲令無忘失法、恒住捨性空亦有出住。
所以者何？無忘失法、恒住捨性空，皆不能從三界中出，亦不能至一切智智中住。
何以故？無忘失法、恒住捨性空無忘失法、恒住捨性空自性空故。 ^499b6

「善現當知！其有欲令無相之法有出住者，
則為欲令一切智、道相智、一切相智空亦有出住。
所以者何？一切智、道相智、一切相智空，
皆不能從三界中出，亦不能至一切智智中住。
何以故？一切智、道相智、一切相智空一切智、
道相智、一切相智空自性空故。 ^499b11

「善現當知！其有欲令無相之法有出住者，
則為欲令預流者惡趣生、一來者頻來生、
不還者欲界生、諸菩薩自利生、阿羅漢獨覺如來後有生，亦有出住。
所以者何？預流者惡趣生乃至如來後有生，
皆不能從三界中出，亦不能至一切智智中住。
何以故？預流者惡趣生預流者惡趣生自性空，乃至如來後有生如來後有生自性空故。 ^499b17

「善現當知！其有欲令無相之法有出住者，則為欲令預流空乃至如來空亦有出住。
所以者何？預流空乃至如來空，皆不能從三界中出，亦不能至一切智智中住。
何以故？預流空預流空自性空，乃至如來空如來空自性空故。 ^499b24

「善現當知！其有欲令無相之法有出住者，
則為欲令名字、假想、施設、言說亦有出住。
所以者何？名字、假想、施設、言說，皆不能從三界中出，亦不能至一切智智中住。
何以故？名字、假想、施設、言說名字、假想、
施設、言說自性空故。 ^499b29

「善現當知！其有欲令無相之法有出住者，
則為欲令無生無滅、無染無淨、無相無為亦有出住。
所以者何？無生無滅、無染無淨、無相無為，
皆不能從三界中出，亦不能至一切智智中住。
何以故？無生無滅、無染無淨、無相無為無生無滅、
無染無淨、無相無為自性空故。 ^499c5

「善現當知！由此緣故，我作是說：如是大乘從三界中出至一切智智中住，
然以無二為方便故無出無住。
所以者何？無相之法無動轉故，不可說言有出有住。
大般若波羅蜜多經卷第四百九十一
 ^499c11
