
jing:: 大比丘三千威儀卷下
translator:: 後漢安息國三藏安世高譯
十二頭陀者：一者不受人請，日行乞食，亦不受比丘僧一飯食分錢財。
二者止宿山上，不宿人舍郡縣聚落。
三者不得從人乞衣被，人與衣被亦不受，但取丘塚間死人所棄衣補治衣之。
四者止宿野田中樹下。
五者一日一食，一名僧迦僧泥。
六者晝夜不臥但坐，睡來起經行，一名僧泥沙者傴。
七者有三領衣，無有餘衣，亦不臥被中。
八者在塚間，不在佛寺中，亦不在人間，
目視死人骸骨，坐禪求道。
九者但欲獨處不欲見人，亦不欲與人共臥。
十者先食菓蓏却食飯，食已不得復食菓。
十一者但欲露臥，不在樹下屋宿。
十二者不食肉亦不食醍醐，麻油不塗身。 ^919b6

持錫杖有二十五事：一者為地虫故。
二者為年老故。三者為分衛故。
四者出入見佛像，不得使頭有聲。
五者不得持杖入眾。
六者日中後不得復持杖出。
七者不得擔著肩上。
八者不得橫著肩上以手懸兩頭。
九者不得手掉前却。
十者不得持杖至舍後。
十一者三師已持杖出，不得復持杖隨出。
十二者若四人共行，一人以持杖出，不得復持杖隨後。
十三者至檀越家，應杖不得離身。
十四者至人門時，當三欬瘶不出，應當便去至餘處。
十五者設人出，應當杖著左肘挾之。
十六者杖在室中，不得使著地。
十七者當持自近臥床。
十八者當取拭之。
十九者不得使頭有生。
二十者欲持杖出，當從沙彌受、若白衣受。
二十一者至病瘦家宿，應得暮杖。
二十二者遠送過去，當得暮杖。
二十三者遠請行宿，應得暮杖。
二十四者行阿其云，應得暮杖。
二十五者常當以自近，不得指人若畫地作字。 ^919b19

至優婆塞家有五事應往：一者為僧使、
二者分衛、三者阿其云、四者請飯、五者疾病死亡。
其餘一切皆不應往。 ^919c8

比丘為優婆夷說經有五事：一者優婆夷抱小兒來問經，不應持婬意向說。
二者設婬意起，不得前取小兒摩弄。
三者不得牽坐著邊。
四者優婆夷使比丘說麻油術經，當令男子持楊枝與比丘，
當持男子手中楊枝者善不應說。
五者若優婆塞與優婆夷俱來問經，若優婆塞先去，
比丘亦應出，不者非法。 ^919c11

新至比丘有十德：一者禮佛已，當却住問摩摩德姓字、
比丘僧幾人、日持為姓字。
二者上座當禮、下座問訊。
三者不得問所止處。
四者人與比丘床席臥具，不得呵好醜。
五者當求依止阿闍梨。
六者當亦供養。七者不得呵經。
八者不得自在出入。
九者欲掃塔上當報摩波梨。
十者欲出去，有臥具當寄主人。 ^919c18

復有五事：一者當憂眾事、二者不得妄用寺中淨水、
三者不得妄至人戶、四者不得逆行、五者不得踰越寺中杖木上。 ^919c25

當以十事待新至比丘：一者當避與房。
二者當給所須。三者當朝暮往問訊。
四者當語國土習俗。
五者當教避諱。六者當語乞匃處。
七者當語僧教令。
八者當語其可食。
九者當語縣官禁忌。
十者當語賊盜，某許可逃、某許不可逃。 ^919c28

新至比丘欲到賢者所自歸持作依止阿闍梨，
當先自說言：「今我為某遠離三師，各去是若干里。
今某獨來在此，本意欲學，連遇國君不安，故來到是。
今自歸賢者，當為我作依止阿闍梨。
賢者用某自歸故，受某甲為弟子，當與某甲共止作弟子，
當依某甲與共居，為某甲弟子。
賢者當用法故，當為某甲作阿闍梨師。」
已頭面作禮，因言：「阿闍梨！
為用三尊故，已受某甲為師作，當教某甲所行出入法。
若有強共某諍某，阿闍梨當有某甲作弟子。
若阿闍梨若某欲去止，俱得自在。
設某去後，復從彼面來還，阿闍梨故當受某為弟子。」
如是說至三。師當言報：「賢者某聽今我所說，
令卿得道，常當行如佛語，當護戒、當忍辱、
當精進、當一心念道、當念慧、當止身口意滅毒、當為三法事。
已作佛弟子，不得念行世間事。
能如法行者，會當得道度世耳。」
說竟。起作禮，持頭面著師足去，還取衣鉢往上師從受衣。
若比丘受衣鉢三衣，阿闍梨比丘當自說亡失，若水火盜賊壞敗因緣。
比丘先自歸言：「明賢者！
慧行淨戒是某三師。」
為某如是便三說本因緣已，三說便上若鉢若衣受阿闍梨，
便說教誡：「某賢者聽！
人有六情，當護當念清淨。
雖世間淨潔，不能到清淨，行慧者道當護內外清淨，
不垢不漏內外相應，是為能致清淨道者，是故當依當攝當護。
是為鉢事依者，當言數持視數著以時浣。
比丘譬如賢者，亦世間處身，樂沐浴薰香衣服臥具，
寧欲令身不安隱、意不安隱。
所有可意有破服。
不設具堅安隱。亦不能致清淨慧者道中。
若漏濕為虫所食腐，譬身若一處腐爛，
從是不安隱、不致慧者道。
譬身若一處為虫所食瘡、若痛若痒、從是不安隱、不致慧者道。
從上至竟依、護內外洗淨、是為除貪亦少欲、使致賢者清淨。
是為依事。」 ^920a4

依止阿闍梨教弟子有十五事：一者比丘僧會時，當教如法視上下。
二者比丘僧有令語，使莫犯。
三者當教隨順僧上下。
四者當教令恭敬。
五者當語國土方俗忌諱，所可食飯、應爾不應爾。
六者當語匃處，某處可往、某許不可往。
七者若有賊盜，某處可逃、某處不可逃。
八者病瘦，當占視之。
九者衣被破壞，當給與。
十者若有去住不得留難。
十一者當相視人意。
十二者當隨方便所住。
十三者來有問當答讓。
十四者欲澆灑地常當謙讓。
十五者有過，不得言我不復與卿語。
是為依止阿闍梨法。 ^920b10

弟子依止阿闍梨有五事：一者當數往、
二者往至戶當三彈指、三者入當頭面禮、
四者長跪問消息、五者去當還出戶。 ^920b22

復有五事：一者旦夕往問訊；二者師呼即著袈裟往應，
不得單身著屐入；三者當掃地具澡水拂拭床席；
四者若自有所作、若出入行止當報；五者往受經問解，得不得不應有恐意。
是為五事，自依止阿闍梨法。 ^920b25

賢者比丘不應畜七種藥：一者辟穀藥、
二者消穀藥、三者吐下藥、四者強中藥、
五者服食藥、六者毒藥、七者兵瘡藥。
無有病，一切不應服藥，亦不得與他人使服，墮罪。 ^920c1

比丘欲起沙彌法有五事：一者當知四阿含、
二者當知戒、三者當知經、四者當知有慧、五者當有德。 ^920c5

復有五事：一者當持戒、二者當不犯戒、
三者當能解經、四者當忍辱、五者當自守一切。
具有是行者，乃可舉沙彌；不悉知，不應起沙彌。 ^920c8

比丘有沙彌，當教行五事：一者沙彌作眾事未竟，
不得呼使；二者不得令沙彌求賢者長短；
三者不得信沙彌語；四者不得於眾中大聲罵沙彌；
五者不得獨使令，當給眾事。 ^920c11

有三事不應與沙彌共居：一者愛端正好、
二者見之欲瞋、三者疾病。 ^920c15

有三事應逐去：一者言犯戒無罪、二者言無佛法僧、三者行向人說和上阿闍梨善惡。 ^920c17

若欲遠行，持沙彌寄人，有五事：一者先問沙彌某可汝意不？
二者汝承事主能可人意不？
三者設呵罵汝，不得言非我阿闍梨，罵我為非。
四者承事主如視我。
五者如法教汝，不得捨去。 ^920c19

持沙彌至，主許寄時，有五事：一者當教頭面禮；
二者教自歸；三者當言卿視我沙彌如卿沙彌；
四者我從彼來還，自當歸我；五者若我無常，長屬卿。 ^920c23

受人寄沙彌有五事：一者當教讀經、二者教莫犯戒、
三者當教隨眾上下、四者當教行步法則、五者教恭敬眾人。 ^920c27

比丘僧飯時有五事：一者上座未坐不得先坐、
二者上座未受案不得先受、三者上座未飯不得先飯、
四者上座飯未訖不得先止、五者上座未起不得先起。 ^921a1

受案有五事：一者當持手巾并受、二者當決闊尺六、
三者當持手巾連案若机足、四者當却膝、五者兩肘不得離膝。 ^921a5

復有五事：一者已受莫離；二者不得狂左右顧視；
三者已離當從上座受；四者設人不應不得食；
五者若人宿與不相便，可當自作方便、若自呼人。 ^921a8

復有五事：一者左右手不得有所携持、
二者不得大呼有所求索、三者授人鉢當視上下相前人、
四者授鉢當右手撫上、五者當護所受。 ^921a12

復有五事：一者人來授物，手近當更澡手；
二者不得持上著鉢中；三者若見不可意不應食，
亦不得使左右人知；四者食中不得唾上座前；
五者不應飯而飯之，墮罪。 ^921a16

復有五事：一者不得以手摩抆面目、二者左手已污不得近右手、
三者若手已污不得獲鉢水、四者不得已污手正袈裟、五者不得持手巾拭膩手。 ^921a20

復有五事：一者前杯著設橫當正之，不正者不得食；
二者食具已墮不應復食；三者若人來有所益，
常當以指隨柱之；四者不見來時不應食；五者飯食在前不得甞味。 ^921a24

復有五事：一者飯時不得於坐上失風；
二者飯未已不得中唾前地；三者急欲唾，
唾履下；四者已澡手不得復持履；五者已持履自知手污，不取拭者不得以持袈裟。
右飯食四十條事。 ^921a28

飯食上澡漱有五事：一者不得挼手杯上、
二者不得手指挑撩口中、三者不得涕鼻大唾鉢中、
四者漱口不得令有飯吐鉢中、五者不得大奮手污濺左右人。 ^921b4

復有五事：一者持手巾不得教軟，當先熟歷手；
二者不得奮濕取燥；三者不得以手拭面目鼻口；
四者不得言我自有，不取持去；五者當如法用之。 ^921b8

復有五事：一者以拭手燥即當藏弆膝上巾；
二者已即當正袈裟，不得羅左右人；三者下座澡未已，
不得呵令使來；四者日達嚫不得亂語；五者達嚫未竟不得妄起。 ^921b12

復有五事：一者若上座為檀越說經，當正坐聽；
二者若急欲去作眾事，當過白摩波利；
三者急欲東西使，當語下坐人；四者若得錢分即當撿藏之；
五者若有所還、若欲寄人，不得以足推徙，亦不得遙擲與。 ^921b16

飯上有十事，左右顧視無不有罪：一者當視上座受案未；
二者當視上座前具未；三者視下座亦爾；
四者人皆飯，當復視之，上座前少，何等有盡者為呼益；
五者視下座亦爾；六者飯未已，當復中止視，
上座欲得何等；七者視下座亦爾；八者當視上座已未，
設自先已，以手持前所有，不得坐視人；
九者視下座亦爾；十者不得先取案，當排之、當持待人。 ^921b21

比丘持賓揵澡槃有二十五事：一者手不淨不得擭上飾手；
二者手不淨不得擭上蓋；三者手不淨不得擭前口；
四者手不淨不得使益水；五者手不淨不得擭前頸；
六者當從下捧腹；七者水少但當小洗手使淨；
八者當出益水、還入善澆；九者欲益澡水，
當先澆水三洗令淨；十者欲著水，當三倒易水滿持入；
十一者欲持入，不得當道住；十二者安著屏處；
十三者下常當使有枝；十四者安正上蓋；
十五者當宿盛水令滿；十六者持澡槃不得曳有聲；
十七者不得使上邊污；十八者不得使中有飯；
十九者棄不淨水；二十者棄水不得遠，
手徐徐瀉之；二十一者澡槃當先澡內外使澡淨；
二十二者持澡槃手不淨，不得中止持漱口；
二十三者持澡槃手污，不得擭賓揵上拭若口；
二十四者不得取竈下水用澡賓揵；二十五者中外各當三更水澡乃得持入。
欲持賓揵著槃中，不得大投使有聲。 ^921b29

當用手巾有五事：一者當拭上下頭；二者當用一頭拭手，
以一頭拭面目；三者不得持拭鼻；四者以用拭膩污當即浣之；
五者不得拭身體，若澡浴各當自有巾。 ^921c19

若著僧伽梨時，持手巾有五事：一者不得使巾頭垂見；
二者不得持白巾；三者當敗色令黑；四者不得拭面；
五者飯當用覆膝上，飯已當下去。
設不去，若有來作禮、若起去，先取襞去之。 ^921c23

比丘僧有七人，不應作摩波利及直日：
一者年老不任事、二者病疹瘡不淨潔、
三者久病羸極、四者眾人共使養病、五者上座日、
六者摩摩德、七者直歲。
是七人皆不應作，若有強揵，如反不欲作者，不應訶問。
自是後世珍寶藏也。 ^921c27

作鉢泥僧摩波利，當行百六十德。
作直月，當行六十德。
作直日，當行十德。
作摩摩德，當行三十德。
作直歲，當行十德。
此上五人如上行者，久會至無為度世道矣。 ^922a4

鉢泥僧摩波利，有十五德：一者用佛故；
二者用法故；三者用比丘僧故；四者當惜眾物；
五者當惜招提僧物；六者當惜比丘僧物；
七者當知佛事；八者當知招提僧事；九者當知比丘僧事；
十者不得持塔物著招提僧物中；十一者不得持塔物著比丘僧物中；
十二者不得持招提僧物著塔物中；十三者不得持招提僧物著比丘僧物中；
十四者不得持比丘僧物著塔物中；十五者不得持比丘僧物著招提。 ^922a8

僧物中復有十五德：一者欲有所作，當白報眾人。
二者不得割奪眾物獨匿自入。
三者不得持眾人物私意饒益親厚。
四者不得斷取眾家物以匿施用作名字。
五者當數護理眾家臥具。
六者若有病痛當占視，隨所思持與之。
七者當恭敬瞻視比丘僧。
八者為比丘僧作飯食當令淨潔。
九者當隨婆羅門意。
十者譬如事鬼神無有異。
十一者不得自瞋喜。
十二者欲行清淨，不得露身於竈下作事。
十三者日暮常當自起按行門戶，視諸比丘戶皆閉不？
設見異人，不得即呵，問言：「卿為是沙門？」
許當復待明日。十四者不得掃寒著熱。
十五者不得掃熱著寒。
是為十五事。 ^922a17

營事維那，飯時於堂中當行二十五德：
一者已布空案，當自身行遍視下竟皆遍淨不。
二者不得先布空案。
三者上座已有應分飯。
四者一切有所分布，皆當至沙彌，若白衣受。
五者三師在中不得持增益。
六者作分上下當使平等。
七者分飯自當更手令平。
八者欲分羹當三迴杓乃斟。
九者令汁滓調。十者不得即以釜中羹著人鉢中，皆當先更分著器中。
十一者所有分不得於上語笑。
十二者不得遙大呼言取某來。
十三者眾中有不食羹者，為取所便與之。
十四者若眾中有不相便可者，不得即於坐中呵罵。
十五者急當念養病。
十六者飯時人持物來，當即分布盡之，不得言當遺後日。
十七者急先益羹。
十八者急當益中飯盡。
十九者不得中止踞視僧。
二十者不得遠離僧於前捨出。
二十一者皆已飯，當自視中所不具者，復視多少益。
二十二者不得住大呼從人撿挍食具去。
二十三者蓋藏無令有聲、捐棄著地。
二十四者當教人豫具掃#CB00416;澡水手巾。
二十五者當住待僧達嚫竟，自當白畢竟乃出去。 ^922b1

竈下有二十五德：一者為鉢泥僧盡力忍辱。
二者當佛法行恭敬等視上下。
三者若人從有所索，有即當一切與，不得逆言無有。
四者當早起行，視當一切具。
五者一切使人行，若有所買不得施乞之。
六者欲呼使不得遙大作聲呼。
七者一切有所作，不得使物器大有聲。
八者一切當可眾人意，不得自在直行強。
九者若人持飯來、若餘物多少，即當白眾人使達嚫，不得獨受便遣令去。
十者即分布令遍，設使過時當藏弆，不得便先當視。
十一者若檀越來言欲作飯，未見所有，
不得即對人說；若主人持錢來作比丘僧飯，
若鉢泥僧與主人，若白賢者，共議所當兩作，不得獨自可。
十二者汲水不得大投瓶井中令水濁。
十三者不得自擇米。
十四者澡釜三易水令淨。
十五者勿持釜中熱湯澆瀆中。
十六者不得自然竈。
十七者不得自掃生草斷去根。
十八者不得以生菜根葉著火中。
十九者不得持食飯注瀆中。
二十者一切飯具當覆上，不得使受塵坌。
二十一者不得教人作長分，設僧不食當自置棄之。
二十二者不得持眾物猗身以作恩惠。
二十三者蓋藏自當行視令堅。
二十四者不得分今日食遺旦日。
二十五者不得持旦食遺今日。 ^922b21

有七事以待新至比丘：一者來至即當問消息、
二者當為次座上下、三者當給與房室、
四者當給臥具被枕、五者當給與燈火、
六者當語比丘僧教令、七者當語國土習俗。 ^922c17

教人市買有五事：一者當教莫與人諍、
二者當教買淨者、三者莫使侵人、四者不得走促人、五者當護人意。 ^922c21

買肉有五事：一者設見肉完，未斷不應便買；
二者人已斷，餘乃應買；三者設見肉少，
不得盡買；四者若肉少，不得妄增錢取；
五者設肉已盡，不得言當多買。 ^922c24

教人汲水有五事：一者當使先淨澡器、
二者當使著屏處、三者當覆上令淨、四者不得持膩汁污、五者若人有污不得復用。 ^922c28

教人破薪有五事：一者莫當道、二者先視斧柄令堅、
三者不得使破有青草薪、四者不得妄破塔材、五者積著燥處。 ^923a2

教人擇米有五事：一者當自量視多少、
二者不得有草、三者擇去鼠屎、四者不得令有穬、五者向淨地。 ^923a5

教人洮米有五事：一者當用堅器、二者用淨水、
三者五易水令淨、四者內著屏處、五者覆上令密。 ^923a7

澡釜有五事：一者不得持汁大衝釜底、
二者當使蓋器受污水出棄之、三者當添滿水、
四者淨澡木蓋覆上、五者日暮覆上看令堅。 ^923a10

燃竈有五事：一者燃火不得橫薪、二者不得燃生薪、
三者不得燃釜倒逆薪、四者不得自以口吹火燃、五者不得持熱湯澆火滅。 ^923a12

教人炊米有五事：一者當教待氣出而莊之；
二者隨氣上米稍稍炊之；三者安正甑不得令氣泄；
四者著米甑中隨覆之；五者已熟下之，亦當覆上莫使露也。 ^923a16

擇菜有五事：一者當去根、二者當令等、
三者不得令青黃合、四者當使澡淨、五者皆當令向火知之乃得布用。 ^923a20

作羹有五事：一者當教如次內物、二者當令熟、
三者令味調適、四者當自視令淨潔、五者已熟當去下火覆之。 ^923a23

教人澡案一切食具有五事：一者皆當三易水使淨、
二者拭使淨、三者布案使相去二尺、四者皆當案正下橙令堅、
五者不得令污比丘僧衣。 ^923a26

揵椎有五事：一者常會時、二者旦食時、
三者晝飯時、四者暮投槃時、五者一切無常。 ^923b1

復有七法：一者縣官、二者大火、三者大水、
四者盜賊、五者會沙彌、六者會優婆塞、七者呼私兒。 ^923b3

當復知十二時揵椎。
常會時先從小起稍至大，大下擊二十，
稍小二十一下，小小十下，復大三下。
旦食大下八，晝食一通，投槃亦一通。
會沙彌三下，優婆塞三下，無常者隨視時。
縣官、水火、盜賊亦隨時。
呼私兒一下，持一通至比丘揵椎無後音。 ^923b6

有百六十事鉢泥僧會，摩波利所當行。
鉢泥僧會時，有五事：一者當禮佛、二者當禮僧、
三者隨次坐、四者不得大踞床有聲、五者遺上座處。 ^923b11

復有五事：一者不得諍坐上下；二者當恭敬上座；
三者當隨眾法令；四者若摩波利次直日，
若使作即當如法受；五者已畢，起坐，當過白和上阿闍梨。 ^923b15

已受直日有五事：一者當先受戶鑰、二者當數銅佛像、
三者當數銅香爐、四者當數銅燈、五者當正坐席自承比。 ^923b18

掃塔上有五事：一者不得著履上、二者不得背佛掃塔、
三者不得取上墡土持下棄、四者當下佛像上故花、五者當且過澡手自持淨巾還。 ^923b22

拭佛像復有五事：一者當堅持、二者常拭令淨、
三者不得以手摩近面目羅手指、四者當自出錢買花、五者當布與人令散佛上。 ^923b25

掃塔下有五事：一者當先灑地、二者當使調、
三者當待燥、四者不得逆掃、五者不得逆風掃。 ^923b28

掃除又有五事：一者不得去墡土、二者當自手拾草、
三者當取中土轉著下處、四者不得令四角掃處有迹、五者掃塔前六步使淨。 ^923c2

設大比丘僧會時，掃除講堂中有七事：
一者當早起行視門戶開未；二者當撿空燈當摒之；
三者當掃拭佛像去前宿花；四者當燒香著佛前；
五者當作大燈火著堂中央，却正比丘僧坐席；
六者僧比丘事畢去，徐當灑地；七者當更淨掃地。 ^923c4

有五事灑地：一者當却行、二者當輕手、
三者當令遍、四者當待燥、五者不得濺人衣。 ^923c11

掃塔地有五事：一者不得背佛；二者大得不掉手污人足；
三者不得掃去墡土；四者當自手除出棄之；
五者不得當人道，亦莫棄水中及圊中。 ^923c12

撿燈有五事：一者不得滅中炷、二者當瀉中餘膏作大燈燃著佛前、
三者當取空燈內著常處、四者不得妄破碎、五者若亡物皆當應買償著常處。 ^923c17

燒香著佛前有三事：一者易中故火、二者當自出香、三者當布與人。 ^923c21

整頓比丘僧床席有三事：一者當安隱視床足使堅；
二者當下意掃拭令淨；三者拂拭席當使遍，不得令污比丘僧衣。 ^923c22

具香爐有三事：一者當先除去故火，拾取中香聚一面；
二者當拭令淨乃著火，還取故香著中；
三者著火不得大熾火、不得少，令灰火疾滅冥。 ^923c26

燃燈有五事：一者當持淨巾拭中外令淨；
二者當作淨炷；三者當自作麻油；四者著膏不得令滿，
亦不得令少；五者當護令堅，莫懸妨人道污人。
是直日法，如上行之得福。
右六十事直日所行。 ^923c29

摩摩德有十五德：一者用佛故；二者用法故；
三者用比丘僧故；四者用和上阿闍梨故；
五者用我棄家作沙門故；六者用作主人，
耐忍四遠故；七者當待四遠故；八者眾中人有過，
不得於前言當擅罰之；九者眾中一人有過，
眾人欲罰，當下座請之，不得獨匿；十者當有德；
十一者當能致檀越；十二者四遠比丘來，
衣被破壞，當為乞匃補納之；十三者飯食一切當共用；
十四者占視病瘦當等；十五者聞外有病比丘，當往看視之。 ^924a5

復有六事：一者不得招提僧物著塔物、
二者不得持招提僧物著比丘物、三者不得塔物著招提僧物、
四者不得塔物著比丘僧物、五者不得持比丘僧物著塔物、
六者不得持比丘僧物著招提僧物。 ^924a15

復有三事：一者一切從如毛髮至無數，不得有匿。
二者從沙彌上至日，若有疾病、衣被壞，
當買與易，不得持作恩惠求名聞，皆當使作平等。
三者一切塔有物、若招提僧所有物，不得行來出入，如此輩不得先受彼福。
能護是事者，可為摩摩德。 ^924a20

復有四事：一者從四月十五日至七月十五日，
當與比丘僧共對計，具視凡#CB00562;白。
如是已計眾人皆知要，當所餘視皆現在分明。
二者槃泥僧從十五日至十五日，若摩波利若僧共計視#CB00562;念非常，
是為四行。三者若比丘欲到彼面設宿，
從問三法事等，問塔、若佛像、若僧數雜物、
若比丘僧、若日名檀越姓字一切所問，皆當報語使得具知。
四者若國尊、長者、寺主、檀越持物多少來，即白僧令知具聞。
如是四事，賢者所值已不惜，是為摩摩德功効，自淨得度世道。 ^924a26

直歲有十德：一者為三法盡力。
二者若有比丘從遠方來，當逆安隱。
三者當給與床席若燈火三日至七日。
四者設房皆滿，當自避，持處與之。
五者當數往問訊占視。
六者當為說國土習俗。
七者當憂所不具足。
八者若中有共諍者，不得有所助，常當和解令安隱。
九者若宿與不相便安，不得於眾中呵罵，
亦不得呼人使共作某，令主不可。
十者不得與摩波利共諍求長短，數於眾中若行說之，亦不得取三法中所有物持行作恩惠。
如法行者可作直歲。
萬物何因緣生？有五事：一者四時五行、
二者種性、三者自然、四者施與、五者功德。
直歲以是五事，會當得佛。 ^924b8

都摩波利揵椎有五事：一者當會、二者常會讀經、
三者布薩、四者會僧飯、五者一切非常。
復有五事：一者撾揵椎時當先視早晚；
二者常當報上座；三者當復待檀越視般泥僧具未；
四者當可眾人意；五者當次僧坐處，不得數起僧。 ^924b22

復有五事：一者不得正對僧坐、二者不得先自檀罰人、
三者語但順人意、四者白事不得增減人語、五者若有所分皆當調等。 ^924b28

復有五事：一者若僧中不如法者，不應便自於眾中呵罵；
二者不得違僧正令；三者不得數捨僧出妄行；
四者事畢當從僧悔，若語言不可、分布不等，
乞除罪；五者白彼已不得先出去。 ^924c2

復有五事：一者朝暮當行視病瘦；二者當日行問訊上座諸大人；
三者當時往至檀越家勞問；四者若有遠許比丘來當安隱之；
五者若同學中有命盡，當占視遠送之。
是都摩波利二十五德。 ^924c7

從是五德：一者後世在所從生，若有被病著床，當有自然持神藥往瞻視護汝。
二者後世若在厄難處，無所聞知，當有自然呼者。
三者後世若在無穀水漿之處，當有自然持香甘美食往與之。
四者後世若在不安隱處地飢渴，當有自然持甘露與之。
五者已受是福，後世會當得道神足。 ^924c12

當會揵椎，當先從小起，大下三十，次下二十，
次下十，小小下五。
如是至三，後大下三。
會沙門時，便大下四十，次下三十，次下二十，
次下十，小小下五。
上三通，後三大下。
若布薩時，先小小下七，大下五十，次四十，
次三十，次二十，次小小下十。
亦三通，大下三。僧飯時，先大下四，#CB00562;直下二十，
次下十，小小下亦十，次下五，後再通。
先數隨時，趣三通當視因緣。
非常時無數，先急後緩或時先緩後急，是都摩波利揵椎法。 ^924c19

當會有五事：一者聞揵椎聲即當著袈裟出戶如法；
二者於講堂戶外當止住正袈裟脫帽乃入；
三者有佛像者當頭面著地作禮却禮僧；
四者當隨次向上座；五者當遺上座處，上座隨坐踞隨踞。 ^924c28

踞坐有五事：一者不得交足、二者不得雙前兩足、
三者不得却踞兩手掉捎兩足、四者不得支柱一足申一足、
五者不得上下足。 ^925a4

正坐有五事：一者不得倚壁、二者不得以兩手前據、
三者不得以肘據床、四者不得伏臥以兩手捧頭、五者不得以手指拄頰。 ^925a7

復有五事：一者不得倚左右人肩、二者不得妄起至上座前邊坐、
三者不得妄咄叱摩波利若下坐、四者不得解袈裟著上座舍出、
五者不得坐自搖使床有聲。 ^925a10

復有五事：一者欲出當先正袈裟，不得參差；
二者欲正袈裟，視左右不得令拂人面；
三者起時視地，不得過六尺；四者起出不得使袈裟被地；
五者行直視前，不得左右顧視。 ^925a14

復有五事：一者上座說經，不得從下是正。
二者設有上座自共諍語，不得從下有所助。
三者下座共諍語，若有所白，不得強呵止。
四者摩波利來前，有所白使行，上座者即當起下床坐，當言諾。
五者不得言上座某次當行，下座某常示，為我前自以作某。 ^925a18

復有五事：一者已白彼去，不得於後說某今日所作為強自用耳。
二者不得言我今日欲難某，但欲用某故置之耳。
三者和尚阿闍梨有所過當隨，若教先去有所取，當如教受語。
四者若自共歸，不得先歸入門，當隨後倚右面，若行日中不得蹈師影。
五者人欲止留飯者，當報師以去，不得使留止飯。 ^925a24

復有五事：一者設人堅坐留飯不得報師，
飯已即當求去，不得坐至冥。
二者若至冥歸，當如事自說悔過。
三者不得屏處自譽言：「某今日獨留我止飯，無所不有。」
四者不得於人前言：「我今日自當還飯，
某強留我飯，使我腹中不安隱。」
五者還且當經行入室思惟念道，不得妄至人室中說世間事。 ^925b2

布薩時入眾有五事：一者不得著靼 #CB01898;入眾、
二者不得拄錫杖入眾、三者不得持入竹扇持白手巾入眾、
四者不得白履入眾、五者不得著屐入眾。 ^925b9

復有五事：一者比丘僧會，不得但著結袈裟入行眾中。
二者不得當講堂戶中觀僧。
三者不得踞戶外聽僧語。
四者不得住戶中大呼留上人。
五者設講堂戶已閉，不得排開，急欲入當三彈指。 ^925b13

復有五事：一者已讀經戒，不應復作禮。
二者當低頭從上下至坐。
三者不得排奪人處。
四者勿道口說外因緣事。
五者已安坐，不得語比丘僧今日會何大早。 ^925b18

復有五事：一者眾人議事不得戲語、二者不得妄唾前地、
三者不得持手捧膝、四者不得持手捧頭睡臥、五者不得大張口欠。 ^925b22

至舍後有二十五事：一者欲大小便當行時，不得道上為上座作禮。
二者亦莫受人禮。
三者往時當直低頭視地。
四者往當三彈指。
五者已有人彈指，不得逼。
六者已止住，三彈指乃踞。
七者正踞中。八者不得一足前一足却。
九者不得令身倚。
十者斂衣不得使垂圊中。
十一者不得大咽使面赤。
十二者當直視前不得顧聽。
十三者不得唾污四壁。
十四者不得低頭視圊中。
十五者不得視陰。
十六者不得以手持陰。
十七者不得持草畫地作字。
十八者不得持草畫壁作字。
十九者用水不得大費。
二十者不得污濺。
二十一者用水不得使前手著後手。
二十二者用土當三過。
二十三者當澡豆。
二十四者三過水。
二十五者設見水草土盡，當語直日主者，若自手取為善。 ^925b25

不應用水有十事：一者作塔事、二者作比丘僧事、
三者大寒、四者行道、五者不與女人共圊、
六者欲起經、七者寫經、八者作法衣、九者染衣、
十者遠行應請，是皆不得用水；若有香草得用水。 ^925c12

陰起有十事、五事有罪、五事無罪：一者見色起、
二者聞因緣起、三者思念女人端正、四者思念故宿因緣、
五者手持起，有罪。
無罪：一者謂臥臏申、二者常習、三者臥頻申、
四者體有瘡手把近、五者欲行小便逼捉不得，陰起無罪。 ^925c17

從八月十六日至臘月十五日為一時，百二十日屬冬。
從臘月十六日至四月十五日為一時，百二十日屬春。
從四月十六日至八月十五日為一時，
百二十日屬夏，為長歲盡。
從八月十六日至臘月十五日即屬冬。
作沙門不更夏，雖得鉢惒蘭不得歲。
或有十五日得歲者，或十六日得歲者沙門。 ^925c22

薩和多部者，博通敏智導利法化，應著絳袈裟。
曇無德部者，奉執重戒斷當法律，應著皂袈裟。
迦葉維部者，精勤勇決拯護眾生，應著木蘭袈裟。
彌沙塞部，禪思入微究暢玄幽，應著青袈裟。
摩訶僧部者，勤學眾經敷演義理，應著黃袈裟。 ^925c29

昔佛在此時，眾被服唯純直，不衣雜白。
自後起比丘羅旬踰，每行分衛輒飢空還，
佛知其宿罪，欲視殃福示後世明戒故，
眾僧分為五部，著五色袈裟，於是遂相承制。
直至佛度世後，立號稱名舉取長名其被色。 ^926a6

諸人集會悉共忍聽！
今比丘規度四方，諸可瑞應及施餘業，
眾僧時會皆共和忍，於是同辭專精禁戒，修行平等淨護諸學。
今者結界，此之言教悉共忍聽與並規度四方，以說禁戒結精舍界。
堪能爾，咸共寂然；若能忍，便說不可。
眾僧會，以共專精平等結界，已說禁戒。
眾僧可之，便默然持。
大比丘三千威儀卷下
 ^926a10
