佛說四無所畏經
translator:: 西天譯經三藏朝散大夫試鴻臚卿傳法大師臣施護奉　詔譯
jing:: 
如是我聞：
一時，佛在舍衛國祇樹給孤獨園。
爾時，世尊告諸苾芻：「汝等諦聽！
如來、應、正等覺，成就四無所畏，於大眾中，
轉大法輪，如師子吼，自在無畏。」 ^711c19

時諸苾芻，聞是語已，五體投地，頂禮佛足，
合掌白言：「云何如來四無所畏？」 ^711c22

佛告苾芻：「我於往昔在大眾中，而作是言：『如來成就正等正覺。』
如是說時，沙門、婆羅門、魔梵、天人俱發言曰：
『此所宣說，非依法教，未曾見聞有如是事。』
爾時，世尊於彼眾中，無驚無怖，心得安樂，住無所畏。 ^711c25

「又復告言：『我身清淨，諸漏已盡。』
如是說時，沙門、婆羅門、魔梵、天人俱發言曰：
『此所宣說，非依法教，未曾見聞有如是事。』
爾時，世尊於彼眾中，無驚無怖，心得安樂，住無所畏。 ^711c29

「復次告言：『一障雜染，能障道果，此障若滅，聖道自現。』
如是說時，沙門、婆羅門、魔梵、天人俱發言曰：
『此所宣說，非依法教，未曾見聞有如是事。』
爾時，世尊於彼眾中，無驚無怖，心得安樂，住無所畏。 ^712a4

「復次告言：『修戒定等，能出生死，盡諸苦報。』
如是說時，沙門、婆羅門、魔梵、天人俱發言曰：
『此所宣說，非依法教，未曾見聞有如是事。』
爾時，世尊於彼眾中，無驚無怖，心得安樂，住無所畏。」 ^712a10

佛告苾芻：「是名如來轉大法輪四無所畏。 ^712a14

「復次，苾芻！亦於八大眾中，具足成就，四無所畏。
云何為八？昔於一處，有無數百沙門眾，
或住、或立、或行、或坐，互相言曰：『往昔佛說如是法相，
甚深難解，未曾見聞。
為是為非？為虛為實？』
爾時，如來聞彼言已，心無怯懼，身無毛竪，
自在無畏，如山不動。 ^712a15

「復次無數百婆羅門眾，無數百剎帝利眾，
無數百居士眾，無數百四天王眾，無數百忉利天眾，
無數百魔王眾，無數百梵天眾。
如是八眾，或住、或立、或行、或坐，互相言曰：
『往昔佛說如是法相，甚深難解，未曾見聞。
為是為非？為虛為實？』
爾時，如來聞彼言已，心無怯懼，身無毛竪，
自在無畏，如山不動。」 ^712a21

佛言：「苾芻！是名八部大眾之中，得無所畏。」
即說頌曰：
　　「如來自在轉法輪，昔能成就四無畏，
　　天人魔梵及沙門，聞師章句懷猶豫，
　　身心不動得無畏，利樂一切諸有情，
　　令發無上菩提心，恭敬修行到彼岸。」 ^712a28

爾時，諸大苾芻聞佛所說，信受奉行。
佛說四無所畏經
 ^712b5
