
other:: 佛祖統紀卷第五十三
author:: 宋咸淳四明福泉沙門志磐撰
歷代會要志第十九之三
北天佛牙　　鄮山舍利　　鳳翔佛骨 ^460c7

陳留佛指　　瑞像應世　　聖賢出化 ^460c8

立壇受戒　　設像置經　　建寺造塔 ^460c9

西天求法　　東土譯經　　經目僧數 ^460c10

天台傳教　　禪苑傳燈　　律宗垂範 ^460c11

神尼異行　　名山勝迹　　聖教感通 ^460c12

持誦功深　　西遊樂國
other:: 
## 北天佛牙
北天佛牙 ^460c13

唐高宗。宣律師在西明寺行道。
北天王太子以佛牙上於師○代宗。
勅問文綱律師。親傳先師宣律師釋迦佛牙。
宜詣右門進上。副朕瞻禮。 ^460c15

宋太宗。建啟聖禪寺。
奉優填聖瑞像釋迦佛牙。
大祖親緘銀塔中。
初太祖疑佛牙非真。
取自洛以火煆之。
色不變。遂製發願文。
太宗復驗以火。親製偈讚。
真宗迎供瞻禮。神光洞發。
遂製讚。仁宗以三朝敬事。
迎置禁中。於穴中得一舍利。
因為製讚。慶歷三年久旱。
迎佛牙入內殿祈禱。
須臾雨大注。復製發願文○英宗勅大相國寺造三朝御製佛牙讚碑。
學士王珪撰文○徽宗勅迎三朝御讚佛牙入內供養。
隔水晶匣舍利出如雨。
因為製讚。
other:: 
## 鄮山舍利
鄮山舍利 ^460c19

周厲王。佛滅後百年。
中天竺阿育王。取釋迦舍利作八萬四千寶塔。
勅鬼神於閻浮提城邑。
滿一億家為立一塔。 ^461a2

漢明帝問摩騰曰。
白馬寺東有光怪。
民呼聖塚。騰曰。昔阿育王藏舍利八萬四千塔。
震旦之境有十九處。
此其一也。帝俱往禮拜。
詔造塔其上。九層二百尺。 ^461a5

晉武帝。劉薩訶入地獄。
見觀音大士謂曰。
可往洛陽〔聖#CB04917;舍利〕
臨淄建鄴〔建康長干塔〕鄮陰〔今育王山舍利〕成都五處有阿育王塔。
頂禮悔罪。既蘇出家名惠達。
至鄮縣烏石山聞鐘聲。
斵土求之。得舍利寶塔。
飛至一山。乃即其地建剎奉塔〔今阿育王山舍利殿。
即其處也〕○安帝勅鄮山造塔亭禪室。
度二七僧住持守護。 ^461a9

宋文帝。遣僧道祐廣興創建。
鑿基得大石凾。頗黎鍾。
金合銀罌。安三法身舍利。 ^461a16

梁武帝。勅造木浮圖。
堂殿房廊。賜額阿育王寺○岳陽王蕭詧。
修木浮圖為五層。
鑄金銅像五百軀。 ^461a18

陳宣帝。遙敬寶塔。
度二七僧。 ^461a21

唐中宗。敬仰寶塔。
勅送供施。委沙門棲曠如法香火○國清智晞至寺禮八萬四千拜。
忽感紫文印右臂。
終身不沒○肅宗內供奉子璘母亡。
岳神令往鄮山禮塔。
可免母罪。璘至寺禮至四萬拜。
母現身塔前曰。吾承汝力已生忉利○宣宗。
四明道俗八千人。
於育王寺供舍利塔。
天花紛墜放五色光○懿宗。
觀察使楊嚴奏舍利寶塔靈異。
勅度三十七僧。嚴奉香火。 ^461a22

梁末帝。吳越王錢鏐遣弟鏵。
往迎育王山舍利塔。
夜放光明。浙江如晝。 ^461b2

周世宗。勅翰林承旨陶轂。
入寺禮敬。見舍利紅色。 ^461b4

宋太宗。吳越王入朝。
僧統贊寧奉釋迦舍利塔。
入見滋福殿○高宗。
親洒宸翰賜佛頂光明之塔○孝宗遣內侍李裕文。
至育王山迎佛舍利塔。
詣行在所奉安觀堂。
焚香瞻禮。見塔上有月輪相及水晶珠。
皇太子請至東宮瞻禮。
見相輪纍纍然如水晶珠。
上書妙勝之殿。以安塔所○皇子魏王來鎮四明。
往寺瞻禮寶塔。見豪光青赤交眩。
因造金塔奉安舍利塔。
於中作贊四章。刻於塔之四旁○寺東一里有聖井靈鰻。
欲出則有二紅蟹若前驅者。
錢武肅王迎塔至錢唐。
夢一菩薩首戴結縵華冠。
兩掖挾蟹云。是育王聖井靈鰻。
來護塔耳。
other:: 
## 鳳翔佛骨
鳳翔佛骨 ^461b6

唐高宗。詔迎岐州法門寺護國真身塔釋迦佛指骨。
至洛陽大內供養。
皇后以金函九重。
命宣律師送還岐山○肅宗。
詔迎法門寺佛骨。
至禁中禮敬。傳至諸寺瞻禮○德宗。
詔迎法門寺佛骨。
入禁中禮敬。歷送京城十寺。
世傳三十年當一開。
則歲豐人安。韓愈上表諫。
貶潮州○文宗。岐山法門寺佛骨塔。
慶雲見。 ^461b21

懿宗。詔迎佛骨。三百里間車馬不絕。
公私音樂。儀衛之盛。
過於南郊。上降樓迎拜。
other:: 
## 陳留佛指
陳留佛指 ^461b29

宋仁宗。勅迎陳留佛指入內。
試以烈火擊以金鎚。
了無所損。俄而舍利流出。
乃製發願文送還本寺。
初是有梵僧來陳留闡教寺。
施天竺佛指。瑞光屢發○徽宗。
方士盛言。陳留佛指乃海狗骨。
詔取驗之火焚鐵捶十餘日。
色不變。乃加禮送還。
other:: 
## 瑞像應世
瑞像應世 ^461c3

晉愍帝。吳朱膺於松江得二石像。
銘曰維衛佛。迦葉佛。
迎至通玄。後漁者得二石鉢。
見佛像在鉢際。遂送寺中○明帝。
海上網得文殊金像。
陶侃迎至江州溺水中。
後遠法師起東林神運閣。
至江禱之得其像。 ^461c10

成帝。高悝望江浦五色光。
得金像置長干寺。
後網得銅華趺。梵書云。
阿育王第四女造○孝武。
沙門曇翼見江陵城北五色光。
得一銅像。題云阿育王造。 ^461c15

宋高祖。司徒王謐見東掖門地有光得金佛。
高七尺二寸○文帝都人孫彥曾妾王惠稱。
見江浦有光。得金佛一軀○孝武。
盧陵太守周湛進金像高九尺三寸。
言僧法均至三曲江。
見光浮水面。因獲此像。 ^461c19

梁武帝。夢釋迦檀像入國。
乃遣郝騫等西行求像至舍衛國。
天監十年負像東還。
帝率百僚迎入太極殿○西天沙門自圖形於吳中靈岩寺。
像夜起行道。梵僧云。
是智積菩薩。 ^461c24

唐宣宗。會昌毀寺。
二僧負東林文殊像藏錦繡谷峯頂寺。
復訪像不獲。忽圓光涌於空表。
自是峯頂天池常見聖燈百千文殊出沒。 ^461c29

宋太宗。陸澤人王緒。
見白兔逐之入穴。
見石佛五十身。勅就邑寺奉之○通利軍建城掘地得大石佛十身。
詔建淳化寺奉其像○真宗。
詔送金欄加沙往羅浮中閣寺。
奉釋迦瑞像。此像來自西天○神宗。
詔迎衡州玉塔入京師。
阿育王所造第九塔也○哲宗。
袁州仰山舍利石塔。
自然出現○袁州木平山舍利石塔出現。
夏旱。太守王古禱於木平塔。
白衣大士出現。復往仰山塔。
泗州大士維摩居士出現○袁州東山羅漢像出現○徽宗。
金州奏。獲石羅漢大放光明。
other:: 
## 聖賢出化
聖賢出化 ^462a4

室利房。秦始皇時自西域齎佛經來化。
帝以異俗囚之〔云云〕○摩騰竺法蘭。
漢明帝時。以白馬馱經自天竺來〔後人有經來白馬寺之句〕
○宋真宗。瞻摩騰真身製讚○康僧會。
魏齊王時。自西域至吳〔後人有僧到赤烏年之句〕
唐高宗時〔云云〕○祇域。
晉武帝。自西域至洛陽○佛圖澄。
晉懷帝時。自西竺至洛陽。
石勒奉之○單道開。
晉穆帝時○杯渡。
宋文帝時○誌公觀音化身。
始宋明帝十一年終梁武天監十三年○達磨觀音化身。
梁武大通元年。自南天竺來○北魏文帝大統元年。
自梁入魏○傅大士彌勒化身。
出婺州烏傷縣。梁武帝中大通六年〔云云〕
大同元年〔云云〕○陳文帝。
天嘉二年〔云云〕○宣帝。
大建年間〔云云〕○陸法和。
梁武太清〔云云〕○北齊天保〔云云〕○稠禪師。
北齊天保〔云云〕○法喜。
隋煬帝〔云云〕○豐干彌陀化現。
寒山文殊化現。拾得普賢化現。
唐太宗正觀七年〔云云〕○杜順文殊化現。
唐正觀年〔云云〕○寶掌。
高宗顯慶○萬回觀音化身。
高宗咸亨○中宗神龍○睿宗景雲○泗州觀音化身。
中宗神龍○代宗大歷○僖宗四年○宋太宗。
僧伽塔放光○真宗。
諡普照明覺大師○徽宗。
京師大水。僧伽立空中。
旁侍慧岸木叉。一白衣跪於前。
既而水退○一行。
玄宗開元三年九年○万山李長者。
玄宗開元七年○宋哲宗。
張商英至万山昭化院。
得華嚴決疑論○無畏。
玄宗開元四年○宋真宗。
瞻無畏塔製讚○金剛智。
玄宗開元七年○不空。
玄宗開元八年○韋老師。
玄宗開元八年○馬郎婦。
憲宗元和。普賢化身○隨洪大聖。
文宗太和○宋仁宗。
祈雨加封○草衣。
德宗建中○嬾殘。
德宗貞元○傅大士。
宣宗曾志願開塔○晉少帝。
吳越王問塔○湘山無量壽。
懿宗八年。湘山全真禪師阿彌陀佛化身○龜洋二真身。
僖宗三年。泉州無了禪師及弟子惠忠二塔○鰕子。
昭宗天復○岳林布袋彌勒化現。
五代梁○道賢。五代唐○扣氷古佛。
五代唐○麻衣。周太祖廣順○宋太祖建隆○婁道者。
宋太宗。淳化蹈寶華佛化身○真宗召見○四世界。
婁道者云。是日光菩薩化身。
言法華。宋太宗○仁宗。
默祝請齋○峨眉茂貞。
真宗召見○南安岩主。
真宗時。定光佛化身○龜山智悟。
真宗時祈雨斷臂。
云是五百羅漢中一○戒香瘂女。
仁宗時。四明戒香維衛古佛○李士寧。
仁宗時。於洛陽謂衛開曰。
戒香瘂女是維衛佛○蔡君謨。
病目夢龍樹○潘盎。
神宗時。言法華云。
是日光佛○趙棠。
神宗時。從潘盎遊○佛陀波利。
哲宗時。潁州太守蘇軾乞賜塔院額曰光梵。
other:: 
## 立壇受戒
立壇受戒 ^462a16

漢明帝。司空劉峻等並求出家〔此時但受三歸〕
魏齊王西天曇摩迦羅至洛陽譯僧祇律立大僧羯磨受戒○高貴卿公曇摩迦羅乞行受法戒沙門朱士行為受戒之始
〔此受具足戒始〕。 ^462c9

晉康帝。尼淨檢於本法得戒。 ^462c13

宋文帝。僧伽跋摩至建康。
為沙門惠照等於船中再受具戒〔此開重受戒〕○求那跋摩。
於南林寺立戒壇。
為僧尼受戒。尼惠果等。
於戒壇依二眾重受具戒〔十僧十尼為二眾〕。 ^462c14

寧僧統僧史略云。
漢度阿潘受三歸也。
晉度淨檢從一眾也。
二眾得戒慧果始也。 ^462c18

梁武帝。從約法師受具足戒。
太子公卿道俗。從師受戒者四萬八千人
〔此應受菩薩戒〕沙門耆艾亦重受戒法〔此受具足戒〕。 ^462c20

唐高宗。宣律師於淨業寺建石戒壇。
為岳瀆沙門再受具戒。
撰壇經○代宗。勅大興善寺建方等戒壇○穆宗。
中書令王智興。於泗州建方等戒壇。
請遇聖誕度僧○敬宗。
勅兩街建方等戒壇。
左街安國寺。右街興福寺。
○宣宗。以會昌沙汰。
勅上都荊揚汴益。
立方等戒壇。為僧尼再度者重受戒法○懿宗。
勅兩街四寺。各建戒壇度僧。 ^462c23

宋太祖。以僧尼無間。
勅尼寺置壇受戒。
尼大德主之○真宗。
昇州崇勝寺。賜名甘露戒壇○詔京師立奉先甘露戒壇。
天下諸路皆立戒壇。
凡七十二所。京師別立大乘戒壇。
other:: 
## 設像置經
設像置經 ^463a2

周穆王子於沁水石窟造迦葉佛像。 ^463a8

秦繆公。造佛銅像。 ^463a9

漢桓帝。鑄黃金浮圖老子像。 ^463a10

晉武帝。侍中荀勗。
於洛陽造金像十二○孝武。
安法師於檀溪寺造銅像。
能自起行。放光燭天○處士戴逵。
自造無量壽佛像置靈寶寺。
郄超撮香作禮。勃然烟上○安帝。
江夷託戴顒造觀音。
夜夢人令改造彌勒。
觸手成妙○恭帝。
詔瓦官寺鑄丈六金像。
放光滿寺○宋文帝。
徐州造丈六金佛。
有寇難則像身流汗○孝武。
路太后於中興寺造普賢像。 ^463a11

梁武帝。幸同泰寺鑄十方佛金銅像。 ^463a20

北魏獻文。勅為太祖下五帝。
鑄丈六釋迦佛五軀○孝明。
為太后胡氏建永寧寺丈六金像浮圖九層高九十丈。
詔諸郡立五級浮圖○孝莊。
孟仲暉造夾紵佛。
每夜遶座行道○孝武。
於平等寺建浮圖設萬僧齋。
石佛俯首終日。 ^463a21

唐高祖。為太祖下造等身佛三身○太宗夢虞世南。
勅造佛像一軀。以資冥福○高宗。
勅洛陽龍門山鐫石龕盧舍那佛高八十五尺。
沙門智運於龍門山鑿石佛一萬五千身○武后。
斂天下僧尼日一錢。
作大像於白司馬坂○玄宗。
勅諸郡開元寺。鑄皇帝等身金銅佛像○沙門海通。
於嘉州大江鑿石為彌勒佛高三百六十尺。
覆閣九層。 ^463a27

晉天福。天竺沙門道翊。
獲奇木造觀音像。
持古佛舍利置豪相中。
白光煥發○宣徽將朱崇。
掘地得大石佛。舍家為寺○開運初。
勅為高祖寫大藏經。
奉安明聖寺。 ^463b6

漢高祖。上柱國郭令威。
立石碑金剛經於壽春。 ^463b10

宋太祖。勅益州雕大藏經板○勅往峨眉山粧飾佛像○真宗封泰山。
詔修眾像三十二身。
御製修像記○勅沙門栖演修龍門山石龕佛一萬七千身○哲宗。
勅往東林妝神運五殿佛像○蘇軾繪水陸像。
作贊十六篇○蘇軾得張氏畫十八羅漢為贊。
以授弟轍○高宗。
給事中憑檝造大藏經四十八所。
other:: 
## 建寺造塔
建寺造塔 ^463b12

周穆王子於鼓山建竹林寺。 ^463b21

漢明帝。始造白馬寺。
雒陽京城內外十寺。
白馬寺東造佛舍利塔。 ^463b22

魏吳王孫權。武昌造昌樂寺。
潘夫人。造惠寶寺。
尚書令闞澤。舍宅為德潤寺〔今普濟寺是〕。 ^463b24

晉惠帝。會稽諸葛氏造靈寶寺○成帝。
尚書令李邈。以句容宅靈耀寺王羲之廬山寺為歸宗寺○許詢建塔四層乏相輪。
一朝風雨輪盤自備○康帝。
中書令何充舍宅為建福寺○哀帝。
詔建瓦官寺○廢帝。
詔為支遁法師建沃州寺○簡文帝。
詔為尼道容建新林寺。
勅長干寺造三級塔○孝武帝。
潯陽刺史陶範。舍所居為永法師建西林寺。
九江刺史桓伊。為遠法師建東林寺○荊州牧桓沖。
命曇翼法師建東西二寺。
常及萬僧。 ^463b26

宋高祖。范秦建祇洹寺。
謝靈運建招提寺○文帝。
為高祖建報恩寺○勅沙門道祜。
往鄮縣建浮圖三級○沙門曇摩密多。
於鄮縣建阿育王塔。 ^463c8

齊高帝。沙門玄暢建齊隆寺。
感青衣神人遶山守護○武帝。
居士明僧紹。以攝山宅為棲霞寺。 ^463c12

梁武帝。舊宅七夜放光。
勅建光宅寺○詔修長干塔。
得琉璃瓶盛舍利爪髮○同泰寺浮圖災。
更建十二層浮圖○華陽真人陶弘景。
於三茅山建浮圖白塔○岳陽王蕭詧鎮越州。
重修甎木二塔。知前身是許詢。 ^463c15

北魏文成。大復佛法。
詔郡縣各建浮圖一區○勅建鹿野寺。
與禪僧數百習學禪定○孝文。
為太后建報德寺。
為羅釋法師。舊居草堂建三級浮圖○宣武。
洛陽段輝聞地下鍾聲得金佛一菩薩二。
遂舍宅為寺○北周。
常念寺藏舍利。光明自瓶出。
建浮圖奉安之○隋文帝。
詔相州戰地。為軍士死事者建寺薦福○辛彥之立十五層浮圖。
張元神遊天上見一堂。
天人曰。辛刺史當居此○詔天下名藩建靈塔。
奉藏舍利。凡百十一塔。
靈瑞之迹備在僧傳○唐公李淵。
舍宅為清禪寺○詔建禪定寺。
召曇遷法師。集名德百二十人居之○智者禪師至玉泉。
感關王役神兵造寺○真觀禪師於虎林山建天竺寺○煬帝。
智者遺言。於天台山造國清寺。 ^463c20

唐高祖。為沙門景暉立勝業寺。
為沙門曇獻立慈悲寺。
為并州起義立義興寺○太宗。
詔以皇家舊宅為興聖寺○詔於建義以來交兵之處各建寺。
破劉武周於汾州立弘濟寺。
李百藥撰碑〔廿七寺云云〕○詔以慶善宮為穆太后建慈德寺。
為皇太子承乾建普光寺○詔以洛陽舊宅為天宮寺○詔為穆太后建弘福寺○皇太子為文德皇后建慈恩寺○高宗。
勅建西明寺大殿十三所○睿宗。
詔以沙門惠雲所造汴州建國寺為大相國寺
〔帝從相王龍飛故以為名〕○玄宗。
勅以寢殿材建安國寺彌勒殿○勅天下諸郡建開元寺龍興寺○肅宗。
上皇幸成都。沙門英幹施粥救貧餒。
願國運再清。勅建大聖慈寺九十六院八千五百區○尚書右丞王維與弟縉奉佛。
母喪以輞川第為寺○代宗夢遊山寺。
翌日瑯琊山建剎進圖。
賜名寶應寺○帝夢牛首山辟支佛來見。
勅山中建七級浮圖○淮西兵馬使李重倩。
舍宅為佛經坊賜名寶應○宣宗。
勅天下諸寺修治諸祖師塔○昭宗勅羅什譯經處重建草堂寺。 ^464a7

晉曹山有梵僧群集山頂。
飛行而去。勅建荷玉禪寺○宋太祖。
吳越王俶。造金銅八萬四千塔。
布散國內○太宗。
周廢龍興寺為官倉。
寺僧擊鼓求復。勅復為寺○賜天下無名寺額。
曰太平興國。曰乾明○勅往五臺造金銅文殊萬菩薩像○詔建開聖禪寺。
奉天竺栴檀瑞像釋迦佛牙誌公真身○勅往天台山重建壽昌寺。
造羅漢像五百十六身○開寶寺建塔。
十一層三十六丈。
上手藏舍利塔。放光照天地○真宗。
詔賜金修峨眉普賢寺○沙門繼全自西天還。
得佛舍利建塔揚州○勅江寧府長干寺塔。
賜名聖感○詔并州建資聖院。
為將士戰亡追福○仁宗。
勅京師建慈化寺。
為先帝薦福○勅再建靈感塔○內侍李允寧奏。
以第宅創十方淨因寺。
詔璉禪師居之。 ^464a29

英宗。勅天下私造寺院。
並賜壽聖之額○神宗。
勅開寶寺靈感塔。
御篆鴻福圓成之塔○哲宗。
四明延慶沙門介然創十六觀堂。
陳瓘為記○徽宗。
雲居祐禪師作三塔。
白雲端禪師建祖堂。
洪覺範論之曰。雲居白雲識度高遠。
斯可為天下法○高宗。
勅天下州郡立報恩寺。
為徽宗追嚴○勅西湖北山建天申萬壽圓覺寺○孝宗。
賜內帑於上竺建藏殿○勅賜錢於上竺建十六觀堂。
內翰樓鑰記○勅於禁中建內觀堂。
一遵上竺制度。
other:: 
## 西天求法
西天求法 ^464b16

魏高貴鄉公。沙門朱士。
西遊于闐得放光般若。 ^464b28

晉安帝。沙門法顯。
自西域往五天竺得經像。
泛南海而還。 ^464c1

宋高祖。曇無竭往西竺。
二十年還。揚都譯經○後廢帝。
沙門法獻西遊于闐。
得提婆品○梁沙門智宣。
往西竺得梵經還。 ^464c3

陳宣帝。沙門智圓往西竺。
隋文帝時得梵經還。 ^464c6

北魏孝明。遣使者宋雲沙門法力。
往西天。得梵經百七十部還。 ^464c8

北齊後主。沙門寶暹等往西天。
得梵本還。 ^464c10

隋文帝。陳朝沙門智周等。
西竺求經還。 ^464c11

唐太宗。勅李義表王元策使西竺。
登耆山刻碑。紀唐威德○玄奘三藏自西天求經還。
召見。詔撰西域記。
○武后。初義淨三藏自南海附舶。
往西竺求法。至是將梵本寄佛逝國。
述南海寄歸傳。求法高僧傳○玄宗。
沙門惠日往西天還。
召見說法。賜號慈愍三藏法師○梁太祖。
沙門智宣往西竺求經還。
進佛骨梵經。○宋太祖。
沙門道圓遊五天竺還。
進舍利梵經○沙門行勤等。
應詔往西竺求法。
所經諸國並賜詔書。
令遣人前導○沙門建盛自西竺還。
進貝葉梵經○真宗。
開封府陳恕言。沙門往西天取經者。
宜察人材○仁宗。
沙門懷問乞往西竺。
為今上建塔於佛金剛座側○沙門懷問得濟永定等自中天竺還。
進佛骨舍利貝葉梵經西天碑十九本。
other:: 
## 東土譯經
東土譯經 ^464c12

漢明帝。摩騰竺法蘭至。
始譯四十二章經。
法蘭又譯佛本行經五部○桓帝。
支讖譯般舟三昧經等二十一部○靈帝。
竺佛朔譯道行般若經。
終漢之世。譯經三百餘部○信士嚴佛調。
譯古維摩經。 ^464c29

魏齊王。曇摩迦羅譯僧祇律。
曇無德譯四分戒本。 ^465a5

康僧鎧譯無量壽經○高貴鄉公沙門帛延至洛陽。
譯無量清淨平等覺經。 ^465a7

○沙門朱士行。至于闐得放光般若經。 ^465a9

晉武帝。竺法護譯正法華涅槃經等○孝武。
鳩摩羅釋至秦。譯大品般若經○安帝。
羅釋在秦。譯妙法華經遺教經維摩經大智度論○曇無讖至涼。
譯悲華經大般涅槃經〔四十卷〕○佛陀耶舍在秦。
譯四分律○佛陀跋陀羅。
於建康譯華嚴經〔六十卷〕惠嚴惠觀筆受。 ^465a10

○宋少帝。佛陀釋譯五分律○文帝。
曇摩密多譯普賢行法經。
畺良耶舍譯無量壽佛經。 ^465a17

齊高帝。曇摩耶舍譯無量義經。 ^465a20

梁武帝。沙門眾善譯文殊般若經。
帝親筆受○真諦譯金光明經○簡文帝。
真諦譯起信論俱舍論。 ^465a21

北魏宣武。菩提流支於紫極殿譯經。
帝親筆受。 ^465a24

陳文帝。闍那崛多譯佛本行經三十二部。
學士費長房筆受。 ^465a26

隋文帝。笈多崛多重譯法華經〔八卷者名添品〕。 ^465a28

唐太宗。玄奘三藏上新譯菩薩藏經顯揚聖教論等○奘法師譯瑜伽師地論。
勅頒賜九道總管。
御製聖教序○高宗。
佛陀多羅譯圓覺經。
勅左僕射於志寧。
吏部尚書來濟。兼譯經潤文○詔玄奘三藏譯大般若經六百卷○沙門會寧泛海至訶陵國。
遇智賢對譯涅槃後分經二卷○勅三藏日照杜行顗。
共譯佛頂尊勝呪。
勅不避國諱○武后。
遣使往于闐國迎實叉難陀。
至東都。重譯華嚴經八十卷〔此第二次譯〕○中宗。
宰相房融至南海。
遇般剌密諦譯首楞嚴經。
融親筆受○詔義淨三藏譯藥師七佛經。
上親筆受○詔菩提流志。
於佛光殿譯經。上親筆受。
百僚侍坐○菩提流志譯寶積經。
修文館學士武平一充翻經使。
盧藏用等潤文○菩提流志進新譯經。
賜齋林光殿。勅畫工圖翻經大德於殿壁○睿宗。
菩提流志譯寶積經。
宰相張說。侍郎陸象先。
博士賀知章等潤文○德宗。
菩提流志進寶積經百二十卷。
御製聖教序○般若三藏譯烏荼國進本華嚴淨行品。
帝親預譯場。臨文裁正○般若三藏澄觀法師進新譯華嚴經四十卷
〔此第三次譯〕○憲宗。
勅諫議孟簡等。於醴泉宮監護譯經潤文。 ^465a29

宋太祖。天竺沙門法天譯聖無量壽經。
王龜從潤文○太宗召法天入京師。
始興譯事○三藏天息災施護至。
勅赴闕召見○詔建譯經院。
令天息災等居之。
述譯經儀式。自譯主至潤文。
凡九位。車駕親幸。
賜坐尉諭○真宗。
上幸譯經院觀譯經○知制誥朱子昂兼譯經潤文官○侍郎陳恕言。
譯經院久費供億。
乞罷之。上以先朝盛典不許○宰相王欽若兼譯經潤文使○宰相丁謂兼譯經潤文使。
翰林學士晁逈李維兼潤文官○仁宗。
三藏惟淨乞停罷譯經。
上曰。三聖舊典焉敢即廢。
且琛貢之籍非鴻臚則不可識○宰相章得象兼譯經潤文使○宰相文彥博兼譯經潤文使○翰林夏竦等。
進新譯經音義七十卷○右僕射譯經潤文使呂夷簡。
參知政事潤文官宋綬。
奉詔修法寶錄○宰相富弼兼譯經潤文使○徽宗。
譯經三藏金總持。
南遊江浙。
other:: 
## 經目僧數
經目僧數 ^465b24

唐玄宗。沙門智昇撰開元釋教錄。
凡五千四十八卷。
宋仁宗。三藏惟淨進天聖釋教錄。
凡六千一百九十七卷。 ^465c14

北魏孝靜。僧尼二百萬人。
寺三萬所。 ^465c17

北齊文宣。僧尼四百萬人。
寺四萬所。 ^465c18

宋真宗。僧三十九萬七千六百十五人。
尼六萬一千二百四十人○仁宗。
僧三十八萬五千五百二十人。
尼四萬八千七百四十人○神宗。
僧二十二萬六百六十人。
尼三萬四千三十人○高宗。
僧二十萬。
other:: 
## 天台傳教
天台傳教 ^465c19

北齊。河南文禪師悟龍樹一心三智之旨。
為思禪師說三觀口訣。 ^465c25

陳文帝。思禪師於大蘇山為顗禪師說四安樂行。
示普賢道場○廢帝。
思禪師來居南岳。
為岳君授戒法○宣帝。
顗禪師於金陵瓦官寺。
為儀同沈君理等開法華經題○少帝。
詔瓦官禪師赴太極殿。
開大智度論題仁王般若經題○詔瓦官禪師居光宅寺。
帝幸寺聽講仁王經○光宅禪師講法華經。
章安頂禪師預聽。 ^465c27

隋文帝。晉王廣於揚州迎禪師授菩薩戒。
上師號曰智者○智者禪師。
於玉泉山為關王父子授菩薩戒○智者於玉泉山說法華玄義。
章安預聽○智者於玉泉山說摩訶止觀。
章安預聽○恭帝。
章安於天台國清為法華威禪師說止觀。 ^466a6

唐高宗。法華為天宮威禪師說止觀○武后。
天宮為左溪朗禪師說止觀○玄宗。
左溪為荊溪然禪師說止觀○代宗。
荊溪於佛隴為邃法師說止觀○德宗。
邃法師於國清為修法師說止觀○文宗。
修法師於禪林為外法師說止觀○僖宗。
外法師於國清為琇法師說止觀○昭宗。
琇法師於國清為竦法師說止觀。 ^466a12

晉高祖。竦法師於國清為寂法師說止觀。 ^466a20

宋太祖。寂法師於螺溪為通法師說止觀諸法門。 ^466a21

太宗。通法師於寶雲為禮法師說止觀諸法門。 ^466a23

真宗。禮法師於南湖保恩答日本源信法師問目。
賜保恩額為延慶。
同異聞師作誡誓辭二篇。
俾為長講天台教法之地○禮法師結十僧。
修法華懺三年。焚身供法。
翰林楊億貽書勸請住世○詔賜東掖山智者教文印本四千六百二十卷○都尉李遵勗奏。
四明禮法師高行遺身。
上嘉歎。賜號法智○詔遣內侍俞源清。
往四明延慶請法智領眾修懺祈福。
為述修懺要旨○章懿太后遣使詣天竺。
請式法師。為國行懺。
師上金光明護國儀。
因奏天台教卷乞入大藏○仁宗。
勅內侍楊懷古詣天竺。
為國祈福。式法師復乞天台教文入藏○延慶法智。
於佛生日縱魚鳥。
述放生文。郡守曾會以聞。
勅樞密劉筠撰文立石寺門○延慶法智。
策試生徒名開幃。
四十二章至今為法○詔賜天台教文入藏。
飯靈山千眾○東掖山如法師集百僧修長懺。
都尉馬遵勗聞於朝。
賜號神照。與郡守章得象諸賢。
結白蓮社○神宗。
海月大師惠辨居天竺靈山。
郡補都僧正。凡管內寺院虛席。
會諸剎英俊開問義科場。
餬名考校○孝宗。
勅福州東禪。依天聖二年降旨。
天台教部鏤板入藏○寧宗。
荊門軍乞加封玉泉智者。
勅賜靈惠大師○理宗。
靈山守愚奏。法智大師所著記鈔二百餘卷乞入藏。
制可。
other:: 
## 禪苑傳燈
禪苑傳燈 ^466a25

梁武帝大通元年。
菩提達磨汎海至廣州。
詔入見。問如何是聖諦第一義。
師云。廓然無聖。帝曰。
對朕者誰。師云。不識。
帝不契。師渡江入魏。 ^466b23

北魏孝明武泰元年。
達磨自梁入魏。止嵩高山少林面壁。
三詔不至○文帝大統元年。
達磨傳法及袈裟於惠可。
端坐示滅。葬熊耳山定林寺。 ^466b27

隋文帝。二祖惠可先傳法於僧粲。
往正勅寺說法。有和法師謗於邑加以非法。
先謂粲曰。吾有宿累今當償之○煬帝。
三祖僧粲居皖公山。
傳法於沙彌道信。
儼立而化。 ^466c2

唐太宗。四祖道信居黃梅山。
四徵不起○四祖居破頭山。
有老僧號栽松道者。
寄生周氏女。見四祖令出家。
是為弘忍○四祖望破頭山。
紫氣如蓋。下有白氣橫分六道。
忍曰。莫是和上他日橫出一枝佛法否。
祖曰。如是○高宗。
五祖弘忍見行者惠能壁間書偈。
夜召能告之曰。佛以正法眼藏展轉傳授。
吾今授汝并所傳袈裟。
用以表信。能通夕南邁。
明上座追至庾嶺。
能擲衣鉢於石上。
明舉之不動〔云云〕○高宗。
牛頭融禪師得法於五祖。
應橫出一枝佛法之記○慧能至廣州值印宗禪師。
為其落髮受戒。大開東山法門。
明年歸曹溪○中宗。
遣使迎六祖入京行道。
表辭以疾○肅宗。
勅使往韶州迎六祖衣鉢。
入內供養○代宗。
夢六祖請衣鉢還山。
勅劉景頂戴送還。
○詔忠國師入見。
問太白山人。識山識地。
識字善算〔云云〕○憲宗。
江州刺史李渤問歸宗常禪師。
如何是芥子納須彌〔云云〕○居士龐蘊問馬祖云。
不與萬法為侶是什麼人〔云云〕○龐公謂州牧于頔曰。
但願空諸所有。謹勿實諸所無○百丈海禪師。
始創禪居。稱長老上堂升座主賓問酬〔云云〕。
後世廣之名禪苑清規○穆宗。
侍郎白居易見歸宗。
值師泥壁〔云云〕○白居易知杭州。
問道鳥窠禪師〔云云〕○文宗。
觀察使陸亘。請南泉入郡問道〔云云〕○宣宗。
勅鹽官齊安禪師。
以師禮召。力辭○召弘辯禪師。
入見問道○懿宗。
雪峯存禪師。居山四十年。
法席冠天下〔云云〕○昭宗。
仰山寂禪師稟法於溈山。
世稱溈仰宗。○趙王見趙州諗禪師〔云云〕。 ^466c7

梁太祖。玄沙備禪師。
閩王待以師禮。 ^467a9

唐莊宗。召三聖惠然禪師。
入內殿問禪法〔云云〕。 ^467a10

周世宗。江南唐後主。
以師禮待益禪師。
諡大法眼。 ^467a12

宋太祖。勅韶州開視雲門塔。
真身如生。迎赴闕供養○仁宗。
眉山蘇洵。謁祖印訥禪師問法○大覺璉禪師乞歸老山中進頌
〔云云〕○英宗。璉禪師乞歸育王山。
建宸奎閣。奉先朝聖製。
蘇軾作記○神宗。
詔革廬山東林為禪席。
命總禪師居之。應遠公七百年之讖○哲宗。
韶陽南華重辯。請蘇軾書柳宗元六祖碑
〔云云〕○四明大梅山英禪師稱。
照律師分慈愍三藏集謗禪宗為異見著空。
作解謗以詰之○徽宗。
知和禪師至四明正言陳禾招居東湖二靈山。
一虎為侍者〔云云〕。
other:: 
## 律宗垂範
律宗垂範 ^467a14

梁武帝。度律師眾聖點記。 ^467a27

陳宣帝。文律師上書。
免僧侶轉輸之役○瑗律師。
勅總知國內初受戒者參律五夏。 ^467a28

北魏孝文。法聰律師專講四分律。
門人道覆。錄為義疏。 ^467b1

隋文帝。靈藏律師。
帝手勅曰。弟子是俗人天子。
律師是道人天子。
由是度人至數萬。 ^467b3

唐高宗。宣律師在西明寺行道足跌。
有聖者扶其足曰。
北天王太子那吒奉命來衛。
及獻佛。師與天人廣問律相西天勝迹。
作天人感通傳○智光律師。
於廣州與行者惠能授滿分戒○中宗。
勅文綱律師入大內。
安居行道○詔道岸律師入宮。
為妃主授歸戒。命圖形林光宮。
製御讚○玄宗。日本國沙門榮睿至揚州。
律師鑒真與睿附舶而去。
王迎勞之館毘盧殿。
請授歸戒。日本律學始此。 ^467b5

宋仁宗。杭州允堪律師。
述會正記。釋南山律文○徽宗。
杭州元照律師。約法華開顯。
作資持記。釋南山律文○理宗。
明慶思律師奏。南山大智律文乞入藏。
制可。
other:: 
## 神尼異行
神尼異行 ^467b15

晉康帝。比丘尼淨檢。
於本法得戒。有天女下庭。
忻然携手。躡光升天○廢帝。
洛陽東寺尼道馨說法華維摩。
聽者如市○簡文帝。
召烏江寺尼道容授八關齋戒○孝武帝。
桓溫在姑熟。有異尼來見求浴。
以刀破腹斷兩足。
謂溫曰。卿若作天子。
亦當如是〔云云〕。 ^467b20

宋文帝。尼道壽誦法華。
有寶蓋垂覆頂上。
明帝。尼淨秀感龍王諸天驅使。 ^467b27

梁武帝。剡川尼法宣誦法華。
見帳蓋覆其上。郡守請為越城母師。 ^467b29

陳武帝。高郵尼誦法華。
十爪生華。號華手尼。 ^467c2

隋文帝。始生。般若寺尼智仙視育之。
及長密告之曰。汝當大貴。
佛法暫廢。賴汝而興。 ^467c4

唐武后。絳州二女亡。
旦詣墳號哭。忽生蓮花五莖。
后聞召一女。親為落髮○德宗。
安國寺二尼持法惠忍。
同修法華三昧。忽有尼號空姑。
來止宿。中夜身光赫然。
人謂是普賢。
other:: 
## 名山勝迹
名山勝迹 ^467c6

阿育王山。晉武帝時。
劉薩訶至鄮山求舍利塔。
始建精含。因號阿育王山○太白山。
晉惠帝。沙門義興廬於山中。
太白化童子給侍。
因號天童太白山○唐玄宗。
高僧法睿案故迹。
立精舍誦法華。太白化童子送供。
因號太白禪師。名其山曰天童○天竺山。
晉成帝。沙門竺惠理至虎林山〔唐時避諱改為武林〕驚曰。
中天竺靈鷲小嶺。
何年飛來。因名天竺山飛來峯靈隱寺○石城山。
齊武帝。沙門僧護於剡縣石城山鑿石造彌勒佛。
後有僧淑僧祐相繼鑿成。
高十一丈。天神謂宣律師。
即護淑祐後身。世稱為三生石佛○唐昭宗。
吳越王建瑞相寺。
以奉石像○羅浮山。
唐玄宗。勅羅淨山是華首菩薩住處。
特立延祥寺○五臺山。
記云。山形五峙周五百里。
中臺高四十里。上有文殊彌勒石像。
東南有清涼寺。文殊所居唐高宗。
勅沙門會賾詣五臺。
見金光滿殿。空聲善哉○罽賓沙門佛陀波利至五臺遇老人。
令還西土取佛頂尊勝呪。
〔云云〕○代宗。沙門法照謁五臺。
見金門樓觀文殊普賢分座說法。
因建竹林寺○憲宗。
無著禪師入五臺。
見山翁牽牛隨入一寺。
呼均提童子進玳瑁盃。
對飲酥酪○穆宗。
裴度奏。五臺文殊見從者萬眾○宋太宗。
勅內侍往五臺。造金銅文殊萬菩薩像。
重修真容華嚴十寺○太洪山。
唐文宗善信大師斷足而化。
張武陵父子侍立亦解化。
人稱大聖二聖云○峨眉山志云。
昔蒲翁入山。見普賢大士真相。
自茲顯迹○宋太祖。
勅往峨眉山莊嚴佛像。
因嘉州奏。普賢見相○太宗。
勅往成都鑄金銅普賢像。
安峨眉山白水寺。
三峨高出五岳。秀甲九州為震旦第一山○通判王袞往峨眉。
見瓦屋山皆變金色中有普賢○勅送寶冠袈裟往峨眉普賢寺。
見大士乘紫雲行空中○雁蕩山。
山頂大池相傳為雁蕩。
下二潭為龍湫。諾矩羅尊者所居〔見真宗祥符初〕○補陀山。
唐宣宗。補陀山在大海中。
去鄞城東南水道六百里。
大悲經所謂補陀落迦山觀世音宮殿。
山有潮音洞。洞前石橋。
瞻禮者或見大士善財淨瓶頻伽。
〔云云〕。
other:: 
## 聖教感通
聖教感通 ^467c12

魏正始。康居沙門康僧會入吳。
吳主令求舍利。潔齋懇求三七日。
鏗然有聲〔云云〕。 ^468a26

晉成帝。蘇峻亂焚燒宮室。
獨樂賢堂所畫釋迦像不壞。 ^468a28

宋文帝。將軍王玄謨將刑。
夢人教念十句觀音經。
遂得免。北齊武成。
孫敬德有罪當死。
夢僧教誦經千遍。
臨刑刀三折。宋嘉祐龍學梅摯妻失目。
夢白衣教誦十句觀音經。
雙目復明〔此經前後三驗〕。 ^468b1

齊武帝。劉霽母疾。
誦觀音數萬。夢僧曰。
夫人算盡。當為申延六十日○竟陵王。
夢中作維摩一契詠之群鶴飛舞○晉安王七歲母病。
請僧行道。銅罌蓮花鮮紅七日○明帝。
滕曇恭五歲母病思瓜。
俄有僧遺一瓜。 ^468b6

北魏文成。疏勒國進佛袈裟長二丈帝命焚試。
終日不然○孝莊。
永寧寺浮圖災。東萊人見在海中。 ^468b11

隋煬帝。為智者設千僧齋。
嚫溢一人。咸謂化身來受國供。
開視靈塔。唯空床虛帳。 ^468b14

唐高祖。李錄事亡往餘法師處聽法。
與人言曰。人頭以上便是鬼神諸天充滿○高宗。
英禪師修設梁武水陸。
感秦莊襄王張儀等致謝〔云云〕○憲宗。
法師智辯炊飯散郊外。
祝之曰。食吾飯者願為法侶。
後二十年往鄴城開講。
座下千眾皆年少○官軍與吳元濟戰。
鄧隱峯振錫飛空。
兩軍仰觀歎異○懿宗。
禁中設萬僧齋。有長眉僧。
來應供受嚫畢。陵空而去○昭宗。
文矩禪師。謁西院時。
五百僧俱染時疾。
師以杖點之。隨杖而起。 ^468b16

宋太祖。至相國寺見僧醉嘔。
密令小璫取吐物。
則真乳香○上親征揚州。
以固拒欲阬之。有沙門稱清範。
來乞恩宥。翌日幸龍興寺。
見殿上羅漢手擎草表○真宗。
開寶寺金色光見。
上幸敬觀地上。獲舍利五千粒○仁宗。
夢龍蟠景德寺地。
遣使視之。僧道隆臥門外。
召見為建院〔云云〕相州發塔基得佛髮舍利。
引之甚長。人從中過往來不斷○神宗。
雷峯才法師為靈芝元照等授菩薩戒。
見觀音像放光○朱壽昌刺血書經。
求母五十年。得於同州○哲宗。
張商英遊五臺。見文殊在金光中○楊傑詣雙林禮大士。
輪藏自轉○登封令樓异修少林道場。
產芝草十二本。雨甘露。
夜有光屬天○徽宗。
楊州奏。泗州大聖見於普慧塔○詔移釋迦像至御容殿。
像俛首過橫梁。又持紙度像足○道法師流道州。
郡守夢佛像荷枷入城。
守知其異。令善待之○孝宗。
魏公史浩。初攝昌國鹽監謁補陀山。
見大士金色雙齒。
有長身僧來見。語公歷官至太師。
other:: 
## 持誦功深
持誦功深 ^468b27

晉安帝。沙門曇翼誦法華。
感普賢來試。○沙門法莊誦法華。
房門神兵衛護○沙門曇邃。
赴曰塢神祠。請講法華九十日。 ^468c20

宋孝武。沙門僧瑜。
常持法華。是年入柴龕焚身。
所居生雙桐樹○沙門惠益誦法華焚身。
帝駕往勸止。不從。
詔焚處建藥王寺。 ^468c23

梁武帝。庾詵誦法華。
舉家聞上行先生已生淨土。 ^468c27

元帝。琰法師誦般若經獲延年。 ^468c29

北魏。博士盧景祐繫獄。
至心誦經枷鎖自脫。 ^469a1

隋文帝。沙門惠盈講法華。
五道大神請授戒法。 ^469a2

唐高祖。書生苟倩。
空中書金剛經曰。
擬諸天讀誦。後大雨。
其地丈餘不濕。異僧曰。
此地空中有經。諸天以寶蓋覆之○太宗。
岑文本常念普門品。
乘舟吳江。舟覆隨波至岸。
後於家設齋。一僧曰。
天下方亂。君幸不預。
災終至富貴。太宗朝為中書令○玄宗。
沙門楚金誦法華經。
至寶塔品。塔忽現前○遂州任善病亡。
同一僧至閻王所。
僧曰。常誦金剛經。
忽有五色雲迎僧升天。
冥官謂善曰。汝亦曾誦。
即令放還。漣水趙壁路逢亡妻言。
今受苦。可取衣裝造金剛經。
一部將畢。因過墓所。
老人云。汝妻已生天○蘇珪合家常誦金剛經。
姜崔氏以瘦瘁竊食肉。
為骨骾氣絕見閻王。
責曰。汝夫是肉身菩薩。
汝何為食肉。賴有誦經功延壽二十年。
遂蘇○肅宗。沙門抱玉入京受戒。
帝夢吳僧誦法華。
口出五色光〔云云〕○代宗。
沙門道遵置法華經院。
舉高行十四人常持法華。
以燭繼晝○別駕周伯達常持金剛經。
忽見梵僧自稱須菩提。
謂曰。汝誦經何不斷肉。
伯達竦懼。即蔬素。
祥感屢見○文宗。
尚食厨烹雞子。忽群卵呼觀音菩薩。
勅不得用雞子。又一日食蛤蜊。
有擘不開者。俄變為大士形。
因詔天下寺院皆立觀音像。 ^469a4

宋太祖。詔沈義倫以金銀字寫金剛經。
召沙門崇蘊入內講演○孝宗。
四明沃承璋。行雪月大師般若經關〔云云〕○光宗。
都官陸沅日誦法華三部。
及殮蓮花香氣自口鼻而出。
other:: 
## 西遊樂國
西遊樂國 ^469a29

晉廬山東林遠法師。
與西林永法師劉遺民宗炳雷次宗十八賢。
結社念佛。 ^469b6

梁武帝。庾詵家人聞空聲云。
上行先生已生淨土。 ^469b8

北魏太武。縊沙門玄高惠崇殺之。
弟子法進號呼。即見高於空中。
問和上與崇公當生何所。
高曰。我往惡處度生。
崇公已歸淨土。 ^469b10

唐太宗。善導法師至京師造彌陀經十餘萬卷。
畫淨土變相三百餘壁。
滿長安中並從其化〔云云〕○德宗。
法照法師於并州行五會。
教人念佛。帝聞東北方有念佛聲。
遣使尋至太原。乃迎入禁中。
教宮人念佛。亦及五會○沙門少康往新定化郡人念佛。
每升座唱佛。眾見一佛從口出。
連唱十聲。則見十佛。
後放異光數道而逝○宣宗。
白居易畫西方淨土一部。
晝夜供養。一夕念佛而化○懿宗。
湘山全真禪師坐亡。
世稱無量壽佛化現。 ^469b14

宋太祖。吳越王錢氏。
請壽禪師居永明。
日暮往別峯念佛。
後焚香告眾加趺而化○仁宗。
文彥博在京師。與嚴禪師結僧俗十萬人念佛○哲宗。
楊傑繪丈六阿彌陀佛隨身觀念。
感佛來迎○蘇軾嘗携阿彌陀佛一軸曰。
此軾往生西方公據也○高宗。
金虜破四明逼湖心肇律師北行。
至京口謂人曰。否西歸矣。
即聞笙歌之聲。一時軍民咸見師西望念佛而化○侍郎吳秉信被召至蕭山驛舍。
聞天樂聲即曰。金臺已至。
言訖而化○孝宗。
龍舒王日休念佛。
日千拜。一夕云。佛來接我也。
屹然立化。為淨土文行於世。
佛祖統紀卷第五十三〔終〕
 ^469b25
