
jing:: 佛說如幻三摩地無量印法門經卷下
translator:: 西天譯經三藏朝奉大夫試光祿卿傳法大師賜紫臣施護等奉　詔譯
「復次勝華藏！爾時彼二童子，向佛世尊復說伽陀曰：
　　「『能仁作大師子吼，天人一切普得聞，
　　我等今對世尊前，各發誠實最上願：
　　我等乃至未來際，願我所行經多劫，
　　隨入生死輪迴中，救度無數眾生類。
　　我等今者以此緣，盡未來際悉思念，
　　普為利樂諸眾生，於無邊劫行無懈。
　　我等從今日已去，永滅貪瞋癡等垢，
　　十方現在佛世尊，證我所說誠無妄。
　　我等今發菩提心，不樂聲聞緣覺果，
　　我等若有樂小心，決定當招妄語報。
　　我所不樂二乘果，但以悲心為眾生，
　　縱經俱胝多劫中，願我常行而不懈。
　　如佛世尊所成就，如應佛剎廣莊嚴，
　　願我當來得佛時，剎土倍多俱胝數。
　　又願當來佛剎中，無有聲聞緣覺眾，
　　純一菩薩所莊嚴，廣集無量諸智聚。
　　願我得是莊嚴已，當令眾生得離垢，
　　從諸佛法所出生，普使當持佛法藏。
　　若我今時諸所說，真實無妄無別異，
　　願此大海及山川，乃至大地皆震動。』
　　當發如是願言時，大地即時皆震動，
　　不鼓音樂自然鳴，出微妙音遍十方，
　　天雨眾華眾妙香，殊麗嚴好極可愛，
　　俱胝百千妙天衣，周遍繽紛而散布。 ^362b8

「爾時彼二童子，各發阿耨多羅三藐三菩提心。
勝華藏！於汝意云何？
彼時勝威王者豈異人乎？
即今無量光如來、應供、正等正覺是。
彼時寶嚴童子者，今觀自在菩薩摩訶薩是，
寶上童子者，今大勢至菩薩摩訶薩是。
是二菩薩，於彼師子遊戲金光王如來所，首發阿耨多羅三藐三菩提心。」 ^362c5

復次勝華藏菩薩前白佛言：「世尊！
此二大士甚為希有，如是名字難可得聞，
而復具足甚深信解，所發菩提心無與等比。
世尊！此二大士於師子遊戲金光王如來之後，又復供養幾許諸佛？」 ^362c12

佛言：「善男子！所有殑伽河沙尚可知其邊際數量，
此二大士於彼佛後其所供養諸佛如來，我亦不能知其邊際。
何以故？此二大士悉已被於不思議鎧，
具足無量殊勝功德，是故不能知其邊際。」 ^362c16

爾時，勝華藏菩薩摩訶薩復白佛言：「世尊！
彼無量功德寶莊嚴普現妙樂世界，在何方處？」 ^362c21

佛言：「善男子！今此西方極樂世界，即是彼往昔時無量功德寶莊嚴普現妙樂世界。」 ^362c23

勝華藏言：「此二大士，當於何時成就阿耨多羅三藐三菩提果？
當得何等佛剎功德莊嚴？
而佛壽量其數幾何？
復有幾許菩薩之眾？
惟願如來、應供、正等正覺，廣為悲愍利樂一切世間天人，
宣說此二大士當成佛事，令餘菩薩聞已悉得大願圓滿。」 ^362c24

佛言：「勝華藏！汝應善聽，極善作意，今為汝說。」
是時勝華藏菩薩受教而聽。 ^363a1

佛言：「善男子！當知西方無量光如來壽命無量，
極不可計，假使俱胝那庾多百千劫中，亦復不能說其邊際。
其佛正法住世八萬四千那庾多劫，佛涅槃後，
以諸眾生善根力故，亦得值遇餘佛出世，
而諸菩薩安住念佛三昧，常得見佛中無間缺。
善男子！又復無量光如來涅槃之後，其說法處七寶莊嚴妙蓮華樹，
自然演出微妙法音，經于一夜至明旦時，
觀自在菩薩摩訶薩，即於眾寶莊嚴菩提樹下，安處其座成等正覺。
成正覺已，號曰普明高顯吉祥峯王如來、
應供、正等正覺、明行足、善逝、世間解、無上士、
調御丈夫、天人師、佛世尊。
勝華藏！彼佛剎土功德莊嚴等事，假使我於殑伽沙數劫中，
巧以譬喻言詞，而亦不能說其少分。
又善男子！如是佛剎功德莊嚴，若以師子遊戲金光王如來剎土功德莊嚴而較量者，
即前百分不及一分，千分百千分亦不及一，數分喻分乃至烏波尼殺曇分皆不及一。
又彼剎中無有聲聞緣覺名字，純一清淨大菩薩眾。
又善男子！總以無量光如來會中一切聲聞、
緣覺、菩薩合集較量，而普明高顯吉祥峯王如來會中菩薩之眾，
亦復倍多。其佛壽命九十六俱胝那庾多百千劫，正法住世六十俱胝劫。」 ^363a3

勝華藏菩薩白佛言：「世尊！
彼佛世界豈不亦以極樂為名邪？」 ^363a26

佛言：「不也。善男子！
彼世界名眾寶普嚴。
彼佛如來隨其所應作諸利樂，而此大勢至菩薩摩訶薩於彼法中，
隨佛壽量住世久近，承事供養，乃至彼佛入涅槃後，
奉持佛法令法久住，至於最後法欲滅時，
大勢至菩薩於其剎中，得成阿耨多羅三藐三菩提果。
成正覺已，號曰善住功德寶峯王如來、
應供、正等正覺、明行足、善逝、世間解、無上士、
調御丈夫、天人師、佛、世尊。
其佛剎中所有功德莊嚴等事，菩薩大眾皆悉具足，
其佛壽命及正法住世，與普明高顯吉祥峯王如來皆悉同等，
一切圓滿不增不減。」 ^363a27

復次佛告勝華藏菩薩摩訶薩言：「汝今當知，
普明高顯吉祥峯王如來、善住功德寶峯王如來，
如是名字，若善男子善女人暫得聞者，是人當得不退轉於阿耨多羅三藐三菩提。
又勝華藏！若善男子善女人，得聞過去師子遊戲金光王如來及彼未來普明高顯吉祥峯王如來、
善住功德寶峯王如來名字之者，隨彼聚落族氏之中，
一切女人皆轉女身而成男子，四十俱胝劫中，
背於生死，轉生當得清淨出家，常得見佛聞法，
承事僧伽，世世所生具宿命智，及得總持無礙辯才，不退轉於阿耨多羅三藐三菩提。」 ^363b10

爾時世尊作是說時，會中有九十六俱胝天人，
異口同音作如是言：「南無十方三世一切諸佛，
及未來世普明高顯吉祥峯王如來、善住功德寶峯王如來，
普集一切諸佛一切善利，我皆隨喜，我等悉發阿耨多羅三藐三菩提心。」 ^363b22

即時諸佛咸為記言：「汝等當得不退轉於阿耨多羅三藐三菩提。」 ^363b27

爾時會中有七千菩薩得無生法忍，八十四那庾多眾生遠塵離垢得法眼淨，
八千苾芻無復諸漏得心解脫。 ^363b28

爾時觀自在菩薩摩訶薩、大勢至菩薩摩訶薩，
於此會中如其所應現諸色相神通事已，一切眾會皆悉得見。
是時十方無量阿僧祇諸佛世尊見如是相，
及聞宣說彼二菩薩當成佛事已，咸共讚言：「希有世尊釋迦牟尼如來！
能善護念是二菩薩，我等諸佛亦共稱讚。」 ^363c2

復次勝華藏菩薩摩訶薩白佛言：「世尊！
佛所宣說如是甚深微妙經典，若善男子善女人有能受持、
讀誦、為他廣說者，得幾所福？」 ^363c9

佛言：「止止。善男子！
勿致斯問。何以故？
諸有劣信解者，於佛所說如是深經不能生信，故我不說。」 ^363c11

勝華藏菩薩白佛言：「世尊！
今此會中亦有廣大具深信解諸善男子善女人等，
惟願如來略為宣說受持功德，與後末世一切眾生作大明照。」 ^363c14

佛言勝華藏：「諦聽諦聽！
今為汝說。」時勝華藏菩薩受教而聽。 ^363c18

佛言：「善男子！假使有人有大勢力，福德具足，
悉能了知眾生界分，作如是言：『如佛所說世界無邊眾生無盡，
我能於彼一切眾生頂肩荷負，經無量無邊俱胝劫數，
復能以其飲食、衣服、一切樂具，周遍供給一切眾生。』
勝華藏！於汝意云何，此人以是因緣得福多不？」 ^363c20

勝華藏白佛言：「甚多，世尊！
若有人經一彈指間，於一眾生起慈心者得福尚多，況如是邪？」 ^363c25

佛言：「勝華藏！我今實言告汝，若有善男子、
善女人於此深經自能生信、勸令他信者，其所得福倍多於彼。
又若有人於此深經能受持、讀誦、為他廣說者，
當知是人，以菩提心而為依止。」 ^363c27

爾時，勝華藏菩薩摩訶薩白佛言：「世尊！
如來所說如是深經，若佛現在、若涅槃後，
我當受持、讀誦、為他廣說、宣通流布使不斷絕。」 ^364a4

勝華藏菩薩發是言時，會中有九十六俱胝菩薩異口同音作如是言：
「世尊！我等於佛所說深經，亦當受持、讀誦、為他廣說。」 ^364a6

爾時娑婆世界主大梵天王、帝釋天主、
護世四王，及餘無數諸天子眾，各以天曼陀羅華散於佛上，
及以天華散諸菩薩，復作百千俱胝種天妙音樂而為供養。
又發是言：「一切眾生得聞如是甚深正法，
光明普照得大善利，我等於此法門咸當受持宣通流布。」 ^364a10

佛言：「如是如是。諸善男子！
如汝所說。今此正法不可思議，若人曾於十千佛所深種善根，
是人方得此經墮手，況復有能受持、讀誦、生信解邪！」 ^364a16

復次佛告勝華藏菩薩摩訶薩言：「今此正法若得聞者，
隨彼方處，一切女人轉成男子，唯除二種，
謂慳、嫉者。」 ^364a20

即時會中有一女人，名曰離塵，心生信解，
從座而起，前白佛言：「世尊！
我今內心已滅慳嫉，我發阿耨多羅三藐三菩提心。
若我發心真實無妄，當得成佛，及如佛所言，聞此法時隨處即得轉女人相。
是事實者，願我轉身得成男子。」
爾時彼女發如是言已，即得轉成男子之身。
時佛為授不退轉阿耨多羅三藐三菩提記，
當得成佛，號除一切煩惱如來、應供、正等正覺。 ^364a22

佛說此經已，勝華藏等諸菩薩摩訶薩，
并諸苾芻眾，乃至世間天、人、阿脩羅等，
一切大會聞佛所說、皆大歡喜，信受奉行。
佛說如幻三摩地無量印法門經卷下
 ^364b2
