
pin:: 
## 6
大般涅槃經集解卷第五十九
　廣出與六師論我無我義　廣釋娑羅雙樹緣起　廣釋二月十五日緣起　廣釋一切法性無住住義　廣釋涅槃無相義　廣釋定慧捨相奢摩他等相師子吼品之第六 ^561c22

爾時六師周遍六城〔至〕唯說如來常樂我淨。 ^561c29

案。僧亮曰。師子吼能令眠者覺悟也。
佛說中道。能悟偏執之眠也。
寶亮曰。外道既窮於此處。
故求欲論義也。 ^562a1

爾時六師復作是言〔至〕嚮喻於眼見者喻我。 ^562a4

案僧亮曰：根機不同，俱是執著，而憍陳如聞無常以受道，六師因我樂以反真也。
聞我則欣同，故說已解以自多。
而此說非色為我，謂與佛解不同也。
寶亮曰：此中往復，不異下先尼中但自猶有徒眾、
未有所稱，至於徒黨都盡，十師方現受降伏，歸還正道也。 ^562a5

佛告六師：若言見者〔至〕聞見六塵當知無我。 ^562a11

案僧亮曰：此下有三關難所執我。
此即第一難，謂根非我，應如人向之異，一向之中具見聞也。 ^562a12

所引向喻雖經百年〔至〕年邁根熟亦應無異。 ^562a15

案僧亮曰：第二難，向辨無用，知見非向。
今明根熟則昧，故知見色根非是我也。 ^562a16

人向異故見內見外〔至〕若不見者云何有我。 ^562a18

案僧亮曰：第三難，若不內外俱見，豈是於我耶？ ^562a19

六師復言：瞿曇！若無我者〔至〕有我者即常樂淨。 ^562a21

案僧亮曰：明見屬眾緣，無別見者也。 ^562a22

六師言：瞿曇！色亦非我〔至〕遍一切處猶如虛空。 ^562a23

案僧亮曰：然色等以因緣故，具有四過。
我所以說我相同虛空，不以因緣成遍一切處，難以分數分也。
湛然常住，不可生滅，而能知能見，常御諸情也。 ^562a24

佛言：若遍有者則不應言〔至〕若無常者云何云遍。 ^562a28

案僧亮曰：有兩關。
此第一難，言汝我既是見者，今物若遍，見亦應遍。
遍則無物，物則不遍也。 ^562a29

若遍有者五道之中〔至〕云何而言轉受人天。 ^562b3

案僧亮曰：第二難也。
若遍五道，則一時合者，不得捨人受天也。 ^562b4

汝言遍者一耶多耶？
我若一者則無父子怨親中人。 ^562b6

案僧亮曰：第三難也。
既言是一，云何有尊卑之異耶？ ^562b7

我若多者一切眾生〔至〕善業惡業愚智差別。 ^562b9

案僧亮曰：第四難也。
若各有自在之生，豈有愚智之別耶？
造業亦理然是同也。 ^562b10

瞿曇！眾生我者無有邊際〔至〕眾生業果不得無差。 ^562b12

案僧亮曰：外道救義，但救多我之切也。
我有遍常，不遍常法，非法不遍也。
常我雖遍，然行法則智、行非法則愚，不得無差也。 ^562b13

佛言：六師！法與非法〔至〕若不爾者云何言遍。 ^562b16

案僧亮曰：我若遍者，應各各具二。
具二者，業根應等。
若不爾，云何言遍耶？ ^562b17

瞿曇！譬如一室燈百千燈〔至〕脩善行惡不相雜合。 ^562b19

案僧亮曰：救義。意如燈之小大，皆遍一室，不容以小故不遍也。 ^562b20

汝等若言我如燈者〔至〕眾生我者則不如是。 ^562b22

案僧亮曰：破此執有三關。
此第一，從緣生故，緣大燈大，所以能有異也。
我不從緣，不應異也。
寶亮曰：燈之與明悉從緣有，我既不爾，云何為喻？
燈明要有本有末，在主之炎為本、譬上之明為末，
成我不從身出，出住在異處，故無我也。 ^562b23

明從燈出住在異處〔至〕從身而出住在異處。 ^562b29

案僧亮曰：第二難也。
燈與明異，我與法非法不異。
若異者，我則不遍也。 ^562c1

彼燈光明與闇共住〔至〕當知初明與闇共住。 ^562c3

案僧亮曰：第三難也。
初燈小故，不能破於大闇，與闇共住。
闇處無明，明則不遍也。 ^562c4

瞿曇！若無我者誰作善惡〔至〕師子吼者名大涅槃。 ^562c6

案僧亮曰：不作無善惡也。
惡是作業，必應有作者。
我是作者，作者是有為無常也。 ^562c7

善男子！東方雙者破於無常〔至〕大寂定者名大涅槃。 ^562c9

案僧亮曰：八樹擬八法也，八法於茲而顯也。
猶明處是耳。 ^562c10

師子吼言：世尊！如來何故〔至〕我於二月入大涅槃。 ^562c12

案僧亮曰：有待時漏盡者，時節即道也。
說如來真實者，就起四倒之時破說者。
六時者，猶是三時各分為二也。
寶亮曰：修道之第五文，次時為道也。
既是眾生入道之津，由遣其橫計之情，令覺虛而安理也。 ^562c13

師子吼言：如來初生〔至〕而是母人實不死也。 ^562c18

案僧亮曰：以初生乃至初得道皆方便，
非圓極故，因未滿而顯之也。
今所明理圓，寄滿月也。 ^562c19

師子吼菩薩言：世尊！
何等比丘能莊嚴此娑羅雙樹。 ^562c22

案僧亮曰：修道之第六，寄人以明道，所謂待伴漏盡也。 ^562c23

善男子！若有比丘受持讀誦〔至〕常住於此娑羅樹木。 ^562c25

案僧亮曰：法由人弘，故問弘法之人也。
寶亮曰：眾生根性不同，若應以千人為緣，
少一人則不悟，要須數足。
今略數人，若廣列者其事亦難，具可頓顯也。 ^562c26

佛言：善男子！一切諸法〔至〕汝云何言願如來住。 ^563a1

案僧亮曰：修道之第七文，次遣著以明道也。
道者，忘懷為德。如其存住，即便背道。
今就此門中有三翻，皆是遣執也。 ^563a2

善男子！凡言住者名為色法〔至〕南西北方四維上下。 ^563a5

案寶亮曰：第一釋疑，云如來既入涅槃，便不得自在。
今遣此執也。佛已斷一切色縛，累盡而體無相。
若不達於空，可存有去住也。 ^563a6

善男子！若有說言身口意惡〔至〕於拘尸城亦無是處。 ^563a10

案僧亮曰：有為相續，故住竟無實住。
如來永斷有為，不應請住也。
寶亮曰：第二遣執。
向既辨道相，但空理難安，於下愚未悟，
故引譬以明理，謂必然功夫行善不可使得惡果，亦不可使行惡得善果。
兩因既不可使迴換，明道是無相無為，竟何所住耶？ ^563a11

善男子！如來今於此拘尸城〔至〕以是因緣入禪定窟。 ^563a17

案僧亮曰：上云涅槃無生無諸有，如來即涅槃，
而言王宮之生、雙樹之滅，謂以出動為生、
入寂為滅，應物之迹也。
何故？入禪定窟者，將顯現滅之旨以益當時，故發問也。
寶亮曰：勸行佛所入定，為化眾生得無相涅槃也。 ^563a18

師子吼言：世尊！無相定者〔至〕以是義故涅槃名常。 ^563a24

案僧亮曰：重問涅槃無相義也。
明涅槃之中無十相之苦，欲令行者修因起之為樂，
知著相為失、無相為得也。
說道有廣有略，初從滅定訖時方廣門也。
今略門有二，但說始終此定也。 ^563a25

師子吼言：世尊！何等比丘〔至〕修集捨相是名三相。 ^563b1

案僧亮曰：已說涅槃無相之利，利由因得，故問也。
時時修集至是名三相，一是修時、一是應修時也。
定能除亂、慧除顛倒、捨調遲速，略問舉要，此三者涅槃之要行也。
寶亮曰：修道之第八文也。
出能修道人，明菩薩無時不修定慧捨三法，故言時時也。 ^563b2

師子吼言：世尊！云何名為〔至〕慧捨二相亦復如是。 ^563b8

案僧亮曰：若心在緣不散為定，念念取緣，皆不散也。
心在一境至不名三昧，若心相續一境，名定也。
如其非定非一切智者，緣四則非定。
所以互破者，修定慧為一切智。
一切智者無法不知，名一切智。
審定名智一體具二，不具非一切智也。
非一切智云何名定者，若不餘緣，不知一切，非直失一切。
亦復失知下，以行為異耳。
定慧亦如是者，亦以非定破慧、非慧破定也。
寶亮曰：既唱此三名，時眾有疑，故師子吼於一法中作三難也。
舉定為隅耳，慧捨亦然也。
此第一，謂眾生自有三昧，何須修耶？
第二難云：定本攝心一境，佛既遍緣萬境，便應非定也。
第三難云：若以一行得三昧者，是則六度之中唯一禪是，餘五應非。
若定不能生智，亦非定也。 ^563b9

佛言：善男子！如汝所言〔至〕如是餘緣亦一境故。 ^563b24

案寶亮曰：先遣第二難，唯使一境中得定，
則一切境悉靜照，故言如是餘緣亦一境也。 ^563b25

行亦如是。
案寶亮曰：答第三難也。
夫六度之行無非是靜，悉緣中解用，豈非智耶？ ^563b28

又言眾生先有三昧〔至〕云何而言不須修集。 ^563c1

案僧亮曰：答意雖分分別四諦，皆得重緣，亦定亦智。
善三昧者，為涅槃修善三昧，非心住境，便是涅槃因也。
寶亮曰：答第一難也。
此言三昧，名善三昧。
一切眾生心行雖有善惡，不取此心為定也。 ^563c2

以住如是善三昧中〔至〕見佛性者名為捨相。 ^563c7

案僧亮曰：此下廣說善不善相也。
寶亮曰：此下凡有三翻，明此三法也。
第一直總明定慧捨相。
第二從奢摩他名為能滅，以去別解此三法也。
第三從奢摩他有二種，世間出世間以下，偏釋定慧二法也。
十住菩薩智慧力多三昧力少者，若攝心在境，
不馳蕩外緣，目之為定。
十住菩薩未居極位，不免企上之心，故義言智多定少耳。
此非了義言也。 ^563c8

奢摩他者名為能滅〔至〕亦名不行是名為捨。 ^563c16

案寶亮曰：第二釋也。
奢摩他，此名為定，此中以五種義釋定。
也毘婆舍那，此言智慧，此文中有六義釋也。
憂畢叉者，此言捨，據空解為目，文中有四義釋也。 ^563c17

善男子！奢摩他者有二種〔至〕善男子是名三昧相。 ^563c21

案僧亮曰：上總說，今別三相之能也。
寶亮曰：第三別釋定慧深淺之相。
捨無別體，故不分門也。
此中自有二意：一正各辨定慧深淺之相；第二明修定慧有所為。
定中深淺相者，世間曰有相定，出世間名無相定也。
此先辨定深淺相也。 ^563c22

善男子！慧有二種〔至〕復有四種所謂觀四真諦。 ^563c28

案僧亮曰：下別說定慧二體。
捨無別體，不說也。
寶亮曰：辨慧之深淺相也。 ^563c29

善男子！為三事故修奢摩他〔至〕為破一切諸煩惱故。 ^564a2

案僧亮曰：上說三相多能，今說為能中要者故修也。
寶亮曰：第二重，次明修定慧有所為也。
先有三句明定，後有三句明慧。
合定慧二門，凡成六句釋義也。
大般涅槃經集解卷第五十九
 ^564a3
