正法華經卷第三
西晉月氏國三藏竺法護譯
undefined:: 
# 4 信樂品
信樂品第四
於是賢者須菩提、迦旃延、大迦葉、大目揵連等，
聽演大法，得未曾有，本所未聞；而見世尊授舍利弗決，
當得無上正真之道，驚喜踊躍咸從坐起，
進詣佛前偏袒右肩，禮畢叉手瞻順尊顏，
內自思省心體熙怡，支節和懌悲喜竝集，
白世尊曰：「唯大聖通，我等朽邁年在老耄，
於眾耆長僉老羸劣，歸命眾祐冀得滅度，
志存無上正真之道，進力尠少無所堪任，
如來所講我等靖聽，次第坐定諸來大眾，不敢危疲無所患厭。
前者如來為鄙說法，已得於空、無相、無願，
至于佛典國土所有，於一切法無所造作，
其諸菩薩所可娛樂，如來勸發多所率化。
鄙於三界而見催逐，常自惟忖謂獲滅度，
今至疲憊，爾乃誨我以奇特誼，樂於等一，則發大意於無上正真道。
而今大聖授聲聞決當成正覺，心用愕然怪未曾有，
余得大利各當奉事，乃獲逮聞如是品經。
從過去佛常聞斯法，故初值遇，則我祿厚喻獲妙寶，
無央數妙意所至願，現在於色而無所畏，
珍琦鼓樂自然為鳴，而燃大燈炤耀彌廣，栴檀叢林芬蘊而香。
唯然世尊，我豈堪任而說之乎？」 ^80a8

告曰：「可也。」
時諸聲聞共白佛言：「昔有一士離父流宕，
僑亭他土二三十年，馳騁四至求救衣食，恒守貧窮困無產業。
父詣異城，獲無央數金銀珍寶、水精琉璃、
車#CB00006;馬碯、珊瑚虎魄，
帑藏盈滿，侍使僮僕、象馬車乘不可稱計，
眷屬無數七寶豐溢，出內錢財耕種賈作。
子厄求食，周行國邑城營村落。
造富長者適值秋節，入處城內循行帑藏，
與子別久忽然思見，不知所在。
自念：『一夫，財富無量橫濟遠近，竊惟我老朽耄垂至，
假使終沒室藏騷散，願得見子恣所服食，則獲無為不復憂慼。』
其子僥會至長者家，遙見門前，梵志君子大眾聚會眷屬圍遶，
金銀雜廁為師子座，交露珠瓔為大寶帳，
父坐其中分部言教，諸解脫華遍布其地，億百千金以為飲食。
子覲長者色像威嚴，怖不自寧，謂是帝王若大君主，
進退猶豫不敢自前，孚便馳走。
父遙見子心用歡喜，遣傍侍者追呼令還。
遑懅躄地，謂追者曰：『我不相犯，何為見捉？』
侍者執之俱詣長者。
長者告曰：『勿恐勿懼，吾為子勤廣修產業帑藏充實，
與子別久數思相見，年高力弊父子情重。』
將入家內，在於眾輩不與共語。
所以者何？父知窮子志存下劣不識福父，
久久意悟色和知名，又見琦珍。
長者言曰：『是吾子也。
以權告子。今且恣汝隨意所奉。』
窮子怪之得未曾有，則從坐起行詣貧里求衣索食，
父知子緣，方便與語：『汝便自去與小眾俱。』
子來至此而再致印，曰：『至此宅有所調飾。』
父付象馬即令粗習，假有問者答亦如之，
當調車馬嚴治寶物恣意賜與，父求窮子所可賑給，具足如斯。
時子於廐調習車馬繕治珍寶，轉復教化家內小大。
父於窓牖遙見其子所為超絕，脫故所著沐浴其身，
右手洗之，以寶瓔珞香華被服，光曜其體皆令清淨，
而告之曰：『爾從本來何所興立？
何所繫屬？捨吾他行，勤苦饑寒。
吾以耄矣，以情相告，便時納娶，嬉遊飲食以康祚胤。
吾所造業不可訾計，眾寶具足子知之乎！
求汝積年而戀惡友，今乃來歸宜除瑕垢，
吾有妙寶夜光明珠琦珍璝異，皆為汝施，
僮僕侍使男女大小，恣意所欲，一以相付。
吾愛念汝，猶如國王幸其太子。』」 ^80a29

諸尊聲聞共白佛言：「彼時窮子，播盪流離二三十年，
至長者家乃得申敘，追惟前後遊觀所更心悉念之。
時大長者寢疾于床知壽欲終，自命其子而告之曰：
『吾今困劣宜承洪軌，居業寶藏若悉受之，
周濟窮乏從意所施，輒備奉教喜不自勝，所行至誠不失本誓。』
父知子志身行謹勅，先貧後富益加欣慶，
宗敬親屬禮拜耆長，父於國王君主大臣眾會前曰：
『各且明聽，斯是吾子則吾所生，名字為某，
捨我流迸二三十年，今乃相得。
斯則吾子吾則是父，所有財寶皆屬我子。』
子聞宣令大眾之音，心益欣然而自念言：『余何宿福得領室藏？』」 ^80c13

諸聲聞等又白佛言：「大富長者則譬如來，
諸學士者則謂佛子，勉濟吾等三界勤苦，如富長者還執其子度脫生死。
於是世尊，有無央數聖眾之寶，以五神通除五陰蓋，
常修精進在彼道教，志于滅度謂為妙印。
慇懃慕求初不休懈，欲得無為意中默然，
熟自思惟所獲無量，於如來所承順法行，遵修禪定而常信樂。
謂觀我等懈廢下劣，而不分別不能志願，
此如來法珍寶之藏，於今世尊以權方便，
觀于本際慧寶帑藏，蠲除饑 #CB00494;授大妙印。
唯然大聖於今耆年，斯大迦葉從如來所朝旦印印，當至無為。
又世尊為我等示現菩薩大士慧誼，余黨奉行為眾說法，
當顯如來聖明大德，咸使暢入隨時之誼。
所以者何？世雄大通善權方便，知我志操不解深法，
為現聲聞，畏三界法及生老死，色聲香味細滑之事，
趣欲自濟不救一切，離大慈悲智慧善權，
禪定三昧乃知人心，不覩一切眾生根原。
譬如窮士求衣索食，而父須待欲使安樂，子不覺察。
佛以方便隨時示現，我等不悟。
今乃自知成佛真子，無上孫息為佛所矜，施以大慧。
所以者何？雖為佛子下賤怯弱，假使如來，
覩心信樂喜菩薩乘，然後乃說方等大法。 ^80c25

「又世尊興為二事，為諸菩薩現甘露法，
為諸下劣志願小者，轉復勸進入微妙誼。
譬如彼子與父別久，行道遙見，不識何人呼而怖懼；後稍稍示威儀法則乃知是父。
佛亦如是，吾等不解菩薩大士，雖從法生為如來子，
但求滅度，不志道場坐於樹下降魔官屬度脫一切。
我輩自謂已得解脫，以是之故，今日覩聞未為成就，不為出家不成沙門。
今如來尊現諸通慧，我等以獲大聖珍寶，
佛則為父我則為子，父子同體焉得差別。
猶如長者臨壽終時於大眾前，宣令帝王梵志長者君子，
今諸所有庫藏珍寶用賜其子，子聞歡喜得未曾有。
佛亦如是，先現小乘一時悅我，然今最後，
普令四輩比丘、比丘尼、清信士、清信女，
天上世間一切人民，顯示本宜。
佛權方便說三乘耳，尚無有二豈當有三？
是諸聲聞皆當成佛，我等悅豫不能自勝。」 ^81a20

時大迦葉則說頌曰：
　　「我等今日，逮聞斯音，怪之愕然，
　　得未曾有，由是之故，心用悲喜。
　　又省導師，柔軟音聲，尊妙珍寶，
　　為大積聚，一處合集，以賜我等。
　　未曾思念，亦不有求，還聞弘教，
　　心懷踊躍。　譬如長者，而有一子，
　　興起如愚，亦不闇冥，自捨其父，
　　行詣他國，志于殊域，仁賢百千。
　　於時長者，愁憂念之，然後而聞，
　　即自迸走，遊于十方，意常悒慼。
　　父子隔別，二三十年，與人變訟，
　　欲得其子，便詣異土，入于大城。
　　則於彼止，立於屋宅，具足嚴辦，
　　五樂之欲，無數紫金，及諸珍寶，
　　奇異財業，明珠碧玉，象馬車乘，
　　甚為眾多。　牛畜#CB00163;彘，
鷄鶩羠羊，
　　出內產息，賈作耕種，奴僕僮使，
　　不可計數。　嚴辦眾事，億千百類，
　　又得王意，威若國主，一城民庶，
　　委敬自歸，諸郡種人，遠皆戴仰。
　　若干種業，因從求索，興造既多，
　　不可計限，勢富如是。
　啼哭淚出，
　　吾既朽老，志力衰變，心誨思想，
　　欲得見子。　夙夜追念，情不去懷，
　　聞子之問，意增煩惋。
　捨我別來，
　　二三十年，吾之所有，財業廣大，
　　假當壽終，無所委付。
　計彼長者，
　　其子愚濁，貧窮困厄，常求衣食，
　　遊諸郡縣，恒多思想，周旋汲汲，
　　慕係嗇口，征營馳邁，栽自供活，
　　或時有獲，或無所得。
　纏滯他鄉，
　　亦懷悒傶，志性褊促，荊棘 #CB00005;身，
　　展轉周旋，行不休息，漸漸自致，
　　到父所居。　槃桓入出，復求衣食，
　　稍稍得進，至于家君。
　遙見勢富，
　　極大長者，在於門前，坐師子床，
　　無數侍衛，眷屬圍繞，出入財產，
　　及所施與。　若干人眾，營從立侍，
　　或有計校，金銀珍寶，或合簿書，
　　部別分莂，紀別入出，料量多少。
　　于時窮子，見之如此，倚住路側，
　　觀所云為，自惟我身，何為至此，
　　斯將帝王，若王太子，得無為之，
　　所牽逼迫，不如捨去，修己所務。
　　思慮是已，尋欲迸逝，世無敬貧，
　　喜窮士者。　是時長者，處師子座，
　　遙見其子，心密踊躍，尋遣侍者，
　　追而止之，呼彼窮子，使還相見。
　　侍者受教，追及宣告，錄召令還。
　　即怖僻地，心竊自惟，得無被害，
　　曷為見執，何所求索。
　大富長者，
　　見之起強，憐傷斯子，為下劣極，
　　亦不覩信，彼是我父，又復懷疑，
　　不審財寶。　其人慰喻，具解語之，
　　有紫磨金，積聚於此，當以供仁，
　　為飲食具，典攝眾計，役業侍使，
　　吾有眾寶，蘊積腐敗，委在糞壤，
　　不見飾用。　子便多取，以為質本，
　　蓄財殷廣，無散用者。
　其人聞告，
　　如是教勅，則尋往詣，奉宣施行，
　　受長者教，不敢違命，即入家中，
　　止頓正領。　爾時長者，遙從天窓，
　　詳觀察之，知何所為。
　雖是吾子，
　　下劣底極，唯曉計算，調御車耳。
　　即從樓觀，來下到地，便還去衣，
　　垢污之服，則便往詣，到其子所。
　　勅之促起，修所當為，則當與卿，
　　劇難得者，以德施人，案摩手腳，
　　醎醲滋美，以食相給，及床臥具，
　　騎乘所乏。　於時復為，娉索妻婦，
　　敖黠長者，以此漸教，子汝當應，
　　分部之業，吾愛子故，心無所疑。
　　漸漸稍令，入在家中，賈作治生，
　　所入難計，所空缺處，皆使盈溢，
　　步步所行，鞭杖加人，珍琦異寶，
　　明珠流離，都皆收檢，內于帑藏，
　　一切所有，能悉計校，普悉思惟，
　　財產利誼。　為愚騃子，別作小庫，
　　與父不同，在於外處。
　于時窮士，
　　心自念言，人無有此，如我庫者。
　　時父即知，志性所念，其人自謂，
　　得無極勢，即便召之，而親視之。
　　欲得許付，所有財賄，而告之曰，
　　今我一切，無數財寶，生活資貨，
　　聚會大眾，在國王前，長者梵志，
　　君子等類，使人告令，遠近大小。
　　今是我子，捨我迸走，在於他國，
　　梁昌求食，窮厄困極，今乃來歸，
　　與之別離，二三十年。
　今至此國，
　　乃得相見，在於某城。
　而亡失之，
　　於此求索，自然來至，我之財物，
　　無所乏少，今悉現在，於斯完具，
　　一切皆以，持用相與，卿當執御，
　　父之基業。　其人尋歡，得未曾有。
　　我本貧窮，所在不詣，父時知余，
　　為下劣極，得諸帑藏，今日乃安。
　　大雄導師，教化我等，覩見下劣，
　　樂喜小乘，度脫我輩，使得安隱，
　　便復授決，當成佛道。
　於今安住，
　　多所遣行。　無數菩薩，慧力無量，
　　分別示現，無上大道，攀緣稱讚，
　　億姟譬喻，余等得聞。
　最勝諸子，
　　則便奉行，尊上大道，所當起立，
　　視眾眼目，　當於世間，得成佛道，
　　而為聖尊，造業如斯。
　將養擁護，
　　於此佛法，講說分別，最勝慧誼。
　　則為感動，一切眾生，我等志願，
　　貧心思念。　假使得聞，于斯佛誨，
　　不肯發起，如來之慧。
　覩見最勝，
　　宣暢道誼，意中自想，盡得滅度，
　　不願志求，如此比慧。
　又聞大聖，
　　諸佛國土，未曾有意，發歡喜者，
　　寂然在法，一切無漏，棄捐所興，
　　滅度之事。　由此思想，不成佛道，
　　常當修行，晝夜除慢。
　諸佛道誼，
　　最無有上，未曾勸助，志存于彼。
　　今乃究竟，具足最勝，得無為限，
　　當捨陰蓋，長夜精進，修理空誼，
　　解脫三界，勤苦之惱。
　佛興教戒，
　　則以具嚴，如是計之，無所乏少。
　　最勝所演，經身之慧，假使有人，
　　願等佛道，為是等故，加賜法事，
　　由緣致斯，余徒欽樂。
　有大導師，
　　周旋世間，普悉觀察，如此輩相。
　　諸恐懼者，令得利誼，求索勸助，
　　令我信樂。　善權方便，猶若如父，
　　譬如長者，遭時大富。
　其子而復，
　　窮劣下極，則以財寶，而施與之。
　　大聖導師，所興希有，分別宣暢，
　　善權方便。　諸子之黨，志樂下劣，
　　修行調定，而以法施。
　我等今日，
　　致得百千，未曾有法，如貧得財。
　　於佛教化，獲道得寶，第一清淨，
　　無復諸漏。　長夜所習，戒禁定意，
　　執誼將護，世雄唱導。
　今日有獲，
　　佛之大道，眷屬圍繞，修行無闕。
　　其有長夜，清淨梵行，依倚法王，
　　深遠之慧，而為具足，此尊德果，
　　日成微妙，無有諸漏。
　我等今日，
　　乃為聲聞，還得聽省，上尊佛道，
　　當復見揚，聖覺音聲，以故獲聽，
　　超度恐懼。　今日乃為，致無所著，
　　以無著誼，為諸天說，世人魔王，
　　及與梵天，為親一切，眾生之類。
　　何所名色，造立寂然，蠲除眾生，
　　無億數劫，於是所造，甚難得值，
　　計於世間，希有及者。
　今日無著，
　　燒罪度岸，修行為業，踊躍歡喜。
　　吾等歸聖，以頂受之，所願具足，
　　如江河沙。　飲食衣服，若干巨億，
　　諸床臥具，離垢無穢，用栴檀香，
　　以為屋室，柔軟坐具，以敷其上。
　　若疾病者，無所藥療，今日供養，
　　安住廣度，所施劫數，如江河沙，
　　所造立者，無能奪還。
　高遠之法，
　　無量無限，其大神足，建立法力。
　　佛為大王，無漏最勝，堪任堅強，
　　常修牢固，安慰勸進，恒以時節，
　　未曾修設，望想福行。
　於一切世，
　　諸法中尊，皆為大神，最勝如來。
　　然大燈明，示無央眾，知諸黎庶，
　　筋力所在，若干種種，所憙樂願，
　　因緣百千，而順開化。
　如來皆覩，
　　眾人性行，他人心念。
　一切群萌，
　　以若干法，而致墮落。
　以法示現，
　　此尊佛道。」
undefined:: 
#  5 藥草品
正法華經藥草品第五 ^81b8

爾時世尊告大迦葉及諸耆年聲聞：「善哉！
所歎如實。審如所言，如來之德如向所喻，
復倍無數不可思誼，無能計量劫之姟底，
一一計數大聖所應，如來之慧無能限者，
不有法想道地處所，莫能盡原。
世尊普入一切諸誼，察于世間見眾庶心，
所度無極一切分別，皆使決了權慧之事，
勸立一切度於彼岸，皆現普智入諸通慧。
譬如三千大千世界，其中所有諸藥草木，
竹蘆叢林諸樹小大，根本莖節枝葉華實，
其色若干種類各異，悉生于地。
若在高山巖石之間，丘陵堆阜嵠谷坑坎。
時大澍雨潤澤普洽，隨其種類各各茂盛，
叵我低仰莫不得所，雨水一品周遍佛土，各各生長地等無二。
如來正覺講說深法，猶如大雨。
大聖出現興在世者，則為一切諸天、人民、
阿須倫、鬼神、龍，顯示威曜咸尋來至，皆現在前，
為暢大音分別慧誼，大師子吼班宣景模：
『吾為如來使，天上天下諸天世人，未度者度，
未脫者脫，未安者安，未滅度者令得滅度。
於是世及後世所知而審，為諸通慧皆能普見，
度諸度，脫諸脫，安諸安，未滅度者皆令滅度，悉來詣我。』
於時諸天、人民、阿須倫、揵沓和、迦留羅、
真陀羅、摩睺勒一切雲集，吾於講法現其道誼，佛為道父分別道慧。」 ^83b2

佛語迦葉：「于時黎庶無數億姟，皆來聽經，
如來通見一切根本，大精進力如應說法，
分別散告無量言教，不失本心咸令歡喜，
安隱無患或得度世，終生善處恣其所好，各自然生。
或習愛欲便為說經，或聽受法離諸貪惑，
轉稍以漸遵諸通慧，因從本力如其能量，
堅固成就平等法身，猶如大雨，普佛世界滋育養生，等無差特。
如來演法一品如是，至解脫味離欲寂滅，
入諸通慧，若聽受持諷誦奉者，不自識省無所觀念。
所以者何？群生根本形所像類，如所想念，
已念當念所可施行，以行當行所當行者，
諸所因緣，所當獲致所當說者，唯如來目悉知見之。
在所現處住于其地，如雨等潤藥草叢林、
白黑青赤上中下樹，世尊如之見一味已，
入解脫味志于滅度，度諸未度究竟滅度，
令至一土一同法味，到無恐懼使得解脫。
化於眾生使得信樂，苞育將護悉令普至於諸通慧，
讚詠分別逮賢聖法，亦如向者迦葉所說。」 ^83b25

世尊欲重解誼所趣，以偈頌曰：
　　「吾興於世間，仁和為法王，
　　為眾生說法，隨其所信樂。
　　意勇建大業，久立分別說，
　　群萌多受持，蒸庶無所言。
　　法王慧難解，闇冥設聞者，
　　眾入懷狐疑，則棄所住處。
　　隨其境界說，如本力所任，
　　又示餘利誼，則為現正法。
　　譬如純黑雲，踊出升虛空，
　　普雨佛世界，遍覆於土地，
　　又放大電 #CB00209;，周匝有水氣，
　　而復震雷聲，人民皆歡喜。
　　陰蔽於日月，除熱令陰涼，
　　欲放雨水故，時布現在上。
　　彼時普等雨，水下無偏黨，
　　滂流於佛土，澤洽眾塸域。
　　應時而降雨，激灌一切地，
　　旱涸枯谿#CB00589;，一切得浸漬。
　　惠澤無不到，眾源皆涌溢，
　　深谷諸廣野，林麓槒幽藪，
　　萌葉用青倉，藥草無數生，
　　樛木諸叢林，滋長大小樹，
　　眾藥咸茂殖，莖幹華實繁，
　　隨其本境界，皆令得蒙恩。
　　諸天樹木，結根坑坎，陜隘迮處，
　　而生其中。　如諸邪道，一切愚癡，
　　長益繫縛，如象著絆，草刺棘樹，
　　蘆葦#CB00272;#CB00272;，
莖節枝葉，及諸華實。
　　華實茂盛，多所饒益，蒙之恩雨，
　　藥草滋長，從其種類，因本境界，
　　各各得服，饑渴飽滿。
　如其所種，
　　各得其類，然其天雨，皆為一味。
　　告迦葉曰，佛亦如是，出興於世，
　　譬如天雨。　這現天下，為眾說法，
　　以是誠行，示於眾生。
　大仙以斯，
　　使人聞經，皆於諸天，人民前現。
　　佛為如來，聖中之尊，善權方便，
　　猶如天雨，吾當飽滿，一切群萌，
　　愚騃之黨，身形枯燥，除諸苦患，
　　得立大安，燒盡愛欲，獲至滅度。
　　諸天人民，皆聽我言，普悉當來，
　　詣佛大聖。　吾為如來，世尊無倫，
　　有所導御，故出於世，為一切人，
　　分別說經，化無數千，眾生之類。
　　又復示現，若干種誼，於彼若此，
　　常行平等，得至解脫，滅度無為。
　　或在門前，而說經典，則為造立，
　　道德之藏，諸等不等，皆令平等，
　　無有所憎，愛欲永除。
　未曾講說，
　　無益之語，未常增惟，諸放逸緣。
　　以一切法，為眾生說，假使眾庶，
　　多不可計，為講大典，不詭因緣，
　　行步所由，若復住立，在於座上，
　　而續三昧。　譬如大龍，雨多所潤，
　　普浸潤斯，一切世間。
　尋興慧雲，
　　而降法雨，暢發微妙，應病與藥。
　　常為眾生，說賢聖誼，皆令奉戒，
　　如天陰涼。　眾人失言，及違諸行，
　　欲使近法，轉漸調柔。
　使住疑者，
　　捨諸邪見，勸化導利，令淨所覩。
　　捨置下劣，遠眾懈廢，隨其所趣，
　　而令入法。　應時為說，如其心本，
　　令皆棄捐，順師子行。
　世尊等演，
　　經法之雨，悉使得至，大尊佛道，
　　任其力耐，而令聽受，若干道慧，
　　而化立之。　從諸天人，志性所樂，
　　天帝釋梵，轉輪聖王，猶如於此，
　　諸小世間，諸藥品類，各各異種，
　　碎小段段，諸所良藥。
　迦葉且聽，
　　吾悉當說，以能識慧，無漏之法，
　　便得無為，所在遊行，神通三達，
　　亦復如是。　斯雨定意，三昧諸藥，
　　或有遊詣，在於山巖，其人便得，
　　緣一覺乘，於彼修禪，清淨之行，
　　是則名曰，為中品藥。
　假使志願，
　　上士美德，我當於世，逮成導師，
　　常精進行，志依一心，是則名曰，
　　為上尊藥。　設使欲為，安住之子，
　　恃怙慈心，而行寂然，疾得成道，
　　為人中尊，所謂樹者，則喻於斯。
　　是等能轉，不退轉輪，建立神足，
　　根力之行，緣是長養，醫藥除病，
　　英雄度脫，無數億人，隨時示現，
　　於斯佛道，是則名曰，為大林樹。
　　吾之所順，善權方便，一切大聖，
　　亦復如是。　最勝講法，則為平等，
　　猶如慶雲，普一放雨。
　神通無礙，
　　如此比像，若如眾藥，在於地上。
　　以見如是，微妙之誼，如來所建，
　　善權方便。　假使分別，一善法事，
　　亦如天雨，至若干形。
　佛以法雨，
　　多所安隱，普潤天下，有所成就。
　　觀察其人，堪任所趣，佛之法誨，
　　景則一等。　譬如放雨，墮草山巖，
　　及至中間，無有不遍，灌諸樹木，
　　若大叢林，密雲四集，天下豐羨。
　　設使世間，行慈愍法，常以經典，
　　飽滿天下。　以現世間，令普安隱，
　　天雨藥草，華實茂盛，其藥樹木，
　　稍漸長大，是為羅漢，諸漏盡者。
　　諸緣覺品，處于林藪，我所說法，
　　無有塵垢。　無數菩薩，志開總智，
　　周旋三界，一切普行，於眾會中，
　　演此大道，猶如樹木，日日滋長。
　　修進神足，專達四禪，若聞空慧，
　　心則解達。　放出光明，無數億千，
　　是為大樹，而復滋茂。
　若諸聲聞，
　　不至滅度，斯為世尊，第一最說。
　　若此分別，乃為講法，猶如興雲，
　　而澍甘雨，漸漸長育，眾藥草木，
　　人民之華，不可稱量。
　一時之間，
　　說因緣法，而為眾人，現於佛道。
　　善權方便，佛謂言教，一切導師，
　　亦復如是。　斯諸說法，為最究暢，
　　諸聲聞等，皆當承是。
　緣斯之行，
　　當得佛行，此諸羅漢，如是無異。
　　世尊演誼，盡極於斯，化諸小乘，
　　皆得佛道。」 ^83c15

佛復告大迦葉：「如來所教等化無偏，譬如日明廣照天下，
光無所擇照與不照，高下深淺好惡香臭，等無差特。
佛亦如是，以智慧光普照一切，五道生死、
菩薩、緣覺、聲聞，慧無增減，隨心所解各得其所，本無三乘緣行致之。」 ^85a19

迦葉白佛：「設無三乘，何故得有菩薩、緣覺、聲聞？」 ^85a24

佛言：「譬如陶家埏埴作器，或盛甘露蜜，
或盛酪蘇麻油，或盛醲飲食，泥本一等，作器別異所受不同。
本際亦爾，一等無異，各隨所行成上中下。」 ^85a25

迦葉又問：「縱使別異，究竟合不？」 ^85a28

告曰：「當合明者解之，譬若有人從生而盲，
不見日月、五色、十方，則謂天下無日月、
五色、八方上下。有對說者，其人不信。
若有良醫觀人本病，何故無目？
本罪所種，離明眼冥體癭重病。
何謂重病？風寒熱癖是則四病。
便心念言：『斯人之疾，凡藥療之終不能愈。
雪山有藥能療四病：一曰顯，二曰良，三曰明，
四曰安，是藥四名。』
於時良醫愍傷病人，為設方便即入雪山，
採四品藥#CB00055;咀搗合，
以療其盲，目便見明。
又加針灸消息補寫，斯人目睛內外通徹，
覩日月光、五色、十方，爾乃取信。
尋自剋責：『我之盲冥，無所見聞，自以為達。
今眼得視，乃自知本愚蔽之甚也。
今覩遠近高下，無喻我者。』
時有五通閑居仙人，洞視徹聽身能飛行，
心能知人所念，自知所從來生死本末，
而具語曰：『卿莫矜高自以為達，仁在屋裏自閉不出，不知外事。
人念卿善惡尚不能見；十里五里語言之音、
或二十里擊鼓之音聲，猶不能聞；近一二里，
自不躇步亦不能至；自觀未生胚胎所憶，亦不能識。
有何通達稱無不見乎？
今吾察卿身，冥中為明，明中為冥。』
其人問曰：『作何方術得斯聖通？
願垂慧誨。』仙人答曰：『當入深山閑居獨處，除諸情欲爾乃有獲。』
即遵所訓捨家巖燕，一心專精無所慕樂，則得神通。
爾乃自覺，察本所見不足言名，今得五通無所罣礙，甫自知本所見蔽闇。」 ^85a29

佛言：「如是當解此喻，人在生死五道陰蓋，不了本無則名曰癡。
從癡致行，從行致識，從識致名色，從名色致六入，
從六入致更，從更致痛，從痛致愛，從愛致受，
從受致有，從有致生，從生致老病死憂惱苦患，罪應集會故謂盲冥。
是以世尊愍傷其人，升降三界輪轉無際，不能自拔。
觀於眾生心之根原，病有輕重，垢有厚薄，
解有難易，覩見遠近，便見三乘，發菩薩心，
至不退轉，無所從生徑得至佛，猶如有目得為神仙。
其良醫者，謂如來也。
不發大意，謂生盲也。
貪、婬、瞋恚、愚癡六十二見，謂四病也。
空、無想、無願、向泥洹門，謂四藥也。
藥行病愈，則無有癡，名色、六入、所更、痛、
愛、受、有、生、老病死憂惱苦患，皆悉除矣。
志不作善亦不在惡，如生盲者還得兩目，
謂聲聞、緣覺生死已斷，度於三界省練五道，自以通暢莫能喻者。
臨欲滅度佛在前住，誨以要法發菩薩意，
不在生死不住滅度，解三界空，十方一切如化如幻，
如夢、野馬、深山之響，悉無所有無所希望，
無取無捨無冥無明，爾乃深覩，無所不達見無所見，見知一切黎庶萌兆。」 ^85b26

於是頌曰：
　　「譬如日光曜，遍照於天下，
　　其明無增減，亦不擇好醜。
　　如來猶若茲，慧等殊日月，
　　普化於十方，亦不有增減。
　　若如彼陶家，埏埴作瓦器，
　　或盛甘露蜜，或受蘇油食，
　　計泥本一等，為器各別異，
　　所受又不同，因盛而立名。
　　人本亦如是，無三界五道，
　　隨行而隨生，展轉不自覺。
　　解空號菩薩，中住則緣覺，
　　倚空不解慧，則名為聲聞。
　　譬如人生盲，不見日月光，
　　五色及十方，謂天下無此。
　　良醫探本端，見四病陰蓋，
　　慈哀憐愍之，入山為求藥。
　　所採藥奇妙，名顯良明安，
　　 #CB00055;咀而搗合，以療生盲者，
　　消息加針灸，病愈目覩明，
　　見日月五色，乃知本淳愚。
　　人不了無本，坐墮生死徑，
　　十二緣所縛，不解終始病，
　　世尊現於世，觀察三界原，
　　因疾而隨本，各各開化之。
　　了空則菩薩，意劣為緣覺，
　　畏厭生死苦，故墜于聲聞。
　　自謂道德高，無能有踰者，
　　所覩極究練，無所憂弊礙。
　　猶如五通者，號名曰仙人，
　　愍而告之曰，卿故有蔽礙，
　　不能弘深奧，於愚則為明，
　　在內不見外，雖明故為愚。
　　數十里有聲，耳則不得聞，
　　若人欲危害，不知彼所念。
　　欲至外數里，不躇步不到，
　　若生長大時，不識胎中事。
　　五事表裏徹，爾乃為悉達，
　　何以忍貢高，自謂無等倫？
　　欲得五通者，當處於閑居，
　　精思專念道，爾能曉了此。
　　即尋奉所誨，捨家入深山，
　　一心無穢慮，便得成神仙。
　　若得至聲聞，及獲緣覺乘，
　　自謂慧具足，與佛等泥洹，
　　臨欲滅度時，佛即住其前，
　　為現菩薩法，三達無罣礙，
　　智慧度無極，進善權方便，
　　度空無想願，菩薩由是生。
　　四等心四恩，用開化黎庶，
　　解一切如化，幻夢野馬影，
　　深山響芭蕉，三界無所有，
　　不執亦不捨，無愚亦無明，
　　不生死泥洹，悉等如虛空，
　　無見無不見，乃覩一切本。
　　當爾時所見，不造三界觀，
　　一切普平等，所濟無有量。」
undefined:: 
#  6 授聲聞決品
正法華經授聲聞決品第六 ^85c19

於是世尊說斯頌時，一切普告諸比丘眾：
「吾盡宣告，此聲聞比丘大迦葉者，曾已供養三千億佛，
方當供養如此前數，奉敬承順諸佛世尊，
稟受正法奉持宣行，竟斯數已當得作佛，
世界曰還明，劫名弘大，佛號時大光明如來、
至真、等正覺、明行成為、善逝、世間解、無上士、
道法御、天人師，為佛、眾祐，壽十二中劫。
佛滅度後，正法住二十劫，其像法者亦二十劫。
其佛國土甚為清淨，無有礫石荊#CB00022;穢濁之瑕、
山陵谿#CB00589;，普大快樂，
紺琉璃地眾寶為樹，黃金為繩連綿諸樹，
有八交道，諸寶樹木常有華實，悉皆茂盛。
其土菩薩無央數億百千姟，諸聲聞等亦不可量億百千姟。
其土無有魔事及諸官屬，諸魔營從皆護佛法，常行精進無所違失。」
爾時世尊，欲重解誼，即說頌曰：
　　「我覩比丘，以佛明目，迦葉住此，
　　當成為佛。　於將來世，無央數劫，
　　供養諸佛，聖中之尊，具足悉滿，
　　三千億佛。　斯大迦葉，諸漏得盡，
　　便當越度，三品之行，當得佛道，
　　親近法施，供養諸佛，天人之尊，
　　合集得至，無上大道。
　最於來世，
　　尊無上倫，為大聖道，無極神仙。
　　其佛國土，最勝第一，清淨離垢，
　　若干顯明，隨意所欲，常可至心。
　　紫磨金色，珍寶莊嚴，復以珍寶，
　　成為樹木，有諸道徑，嚴八交路，
　　天人放香，自然流馨，彼時國土，
　　所有如是。　若干種華，而為挍飾，
　　一切諸華，紫磨金色，出光音聲，
　　以為法則，普常微妙，莫不見者。
　　諸菩薩眾，億千之數，志性調定，
　　逮大神通。　諸聖哲等，奉方等經，
　　不可計數，億百千姟，無有諸漏，
　　奉持志強。　所有聲聞，彼佛法勝，
　　假使天眼，欲計劫限，弟子之數，
　　不可稱算。　其佛當壽，十二中劫，
　　正法當住，二十中劫，像法亦立，
　　二十中劫。　大光明佛，德當如是。」 ^86b19

於是賢者大目揵連、賢者須菩提、賢者摩訶迦旃延，
等 " resp=同心側立頂戴，
瞻順光顏目未曾眴，稽首足下戰戰兢兢，
應時各各說斯之頌，而諮嗟曰：
　　「大雄無所著，釋王無極人，
　　乃愍傷我等，讚揚宣佛音。
　　今以知余等，愍授我疇莂，
　　以甘露見灌，沐浴眾祐決。
　　譬如饑饉時，丈夫得美饍，
　　虛乏叫喚求，有人手授食。
　　吾等咸歡喜，本為下劣乘，
　　違時捨眾人，虛乏不得決，
　　設至平等覺，大聖不拜授，
　　於今處世倫，則不復飲食。
　　世尊見勸勵，聞尊上音聲，
　　唯垂見授決，爾能獲大安。
　　大哀願散疑，愍傷多所矜，
　　撫恤貧匱意，甘露誘示子。」 ^87a1

於是世尊，見諸耆舊心志所念，即復重告諸比丘眾：
「比丘當知，此大聲聞耆年須菩提，當復奉侍供養八千三十億百千姟佛，
在諸佛所常修梵行，積累功德具足究竟，
竟後世時當得作佛，號稱歎如來、至真、
等正覺、明行成為、善逝、世間解、無上士、
道法御、天人師，為佛、眾祐，世界名寶成，劫曰寶音。
普佛之土周匝悉遍，有諸寶樹自然莊嚴，
無沙礫石山陵谿 #CB00589;，
其樹音聲哀和柔雅，眾庶產業不可稱數，
人所居跱館宇若干，重閣交露。
有無央數聲聞之眾，欲計算者無能限量，悉識宿命。
彼土菩薩亦不可計億那術百千。
其佛當壽十二中劫，滅度之後，正法當住二十中劫，
像法亦立二十中劫，則坐虛空，為一切人講說經法，開化無數百千菩薩。」
爾時世尊而說頌曰：
　　「今吾普告，諸比丘眾，悉且明聽，
　　佛所班宣。　尊須菩提，是吾弟子，
　　當來之世，得成為佛。
　大聖所見，
　　至誠無虛，具足三十，那術姟千，
　　當於世間，遵修道行，常志求斯，
　　佛之要道。　於彼來世，究竟行已，
　　顏色殊妙，相三十二，威曜巍巍，
　　紫磨金容，處世清淨，多所愍哀。
　　國土快樂，所在顯現，無數人見，
　　踊躍可意，悉當遊行，詣諸世尊，
　　度脫群生，億百千姟。
　諸菩薩眾，
　　不可計量，而常廣說，不退轉輪，
　　在最勝教，諸根通利，皆當恭順。
　　彼佛國土，諸聲聞事，不可計量，
　　欲有限算，無能盡極。
　六通三達，
　　獲大神足，脫門無礙，而處安隱，
　　計神足力，不可思議。
　我假使說，
　　諸佛尊道，諸天人民，如江河沙，
　　常當叉手，自歸聖尊。
　其佛當壽，
　　十二中劫，正法當住，二十中劫，
　　像法亦立，二十中劫，世雄導師，
　　劫數如是。」 ^87a19

爾時世尊重復宣告諸比丘眾：「比丘欲知堅固取要分別平等，
是我聲聞大迦旃延。
後當供養奉侍八千億佛，佛滅度後各起塔廟，
高四萬里，廣長各二萬里，皆七寶成，金銀、
琉璃水精、車#CB00006;馬碯、
珊瑚碧玉，香華、雜香搗香、繒綵幢幡供廟。
如是過斯數已，當復供養二十億佛，然後來世當得作佛，
號曰還已紫磨金色如來、至真、等正覺、
明行成為、善逝、世間解、無上士、道法御、
天人師，為佛、眾祐。
國土嚴淨平等無邪，名聞顯現，琉璃為地，
若干種樹眾寶校飾，紫磨黃金為繩連綿，諸樹華實茂盛華遍。
佛土無有地獄餓鬼畜生，但有諸天人民眾多具足充滿。
又諸聲聞無數百千那術之眾，諸菩薩等無數百千，莊嚴國土。
其佛當壽十小劫，滅度之後，正法當住二十中劫，像法亦住二十中劫。」
於時世尊，即說頌曰：
　　「諸比丘眾，皆聽吾教。
　其佛音聲，
　　當美柔軟，尊迦旃延，為佛弟子。
　　當供養佛，若干導師，奉敬承順，
　　恭恪無量，無數世人，不能稱計。
　　若滅度後，當起廟寺，當以華香，
　　而供養之。　然於後世，便得作佛，
　　國土清淨，無有瑕穢。
　講說發起，
　　億千眾生，具足開導，一切人民。
　　世界莊嚴，光照十方，當得作佛，
　　多所超喻。　號紫金色，其德巍巍，
　　究竟群黎，億百千姟。
　無數菩薩，
　　及諸聲聞，滿其佛國，無量難計。
　　常行精進，於佛法教，除斷諸難，
　　滅終始患。」 ^87b28

於是世尊，復告四部眾會曰：「今佛大聖宣告爾等，
是我聲聞尊大目揵連，當悉供養奉侍於八千佛，承順世尊一切無量。
諸佛滅度當起塔廟，七寶校成，金銀、琉璃水精、
車#CB00006;馬碯、珊瑚真珠，
高四萬里廣長二萬里，若干殊好眾寶之物，
供養塔廟，及與香華、雜香搗香、繒綵華蓋、幢幡伎樂之娛。
過是數已，當復奉敬二百萬億佛，供養承順。
最後世時當得作佛，號還已金華栴檀香如來、
至真、等正覺、明行成為、善逝、世間解、無上士、
道法御、天人師，為佛、眾祐，國土名意樂，劫曰樂滿。
其佛世界，快樂安隱清淨鮮潔，紺色琉璃以為其地，
諸樹華實七寶合成，普以真珠眾華莊校，平等端嚴眾寶具足。
諸大仙聖有億百千，寂然而坐所謂無量。
皆諸菩薩廣說經法。
其佛當壽二十中劫，滅度之後，正法當住四十中劫，并計像法。」
爾時世尊則說頌曰：
　　「大目揵連，是吾弟子，棄捐仁行，
　　猶得自在。　二百萬億，諸劫之數，
　　悉當供養，此諸佛教。
　普於諸佛，
　　常修梵行，而當志願，斯諸佛道。
　　悉當奉侍，諸佛世尊，具以承事。
　　導師之眾，皆當廣普，執持聖教，
　　若干億劫，百千之數，慇懃承順，
　　不違大命，諸安住等。
　滅度之後，
　　以眾七寶，興立塔廟，為諸最勝，
　　建修上業。　用栴檀香，以為柱梁，
　　眾香伎樂，而供養之。
　然於後世，
　　事究竟已，言談斐粲，人所宗仰，
　　多所愍哀，所為如此，當得作佛，
　　號金栴檀。　其佛當壽，二十中劫，
　　安住所更，行德如是。
　當為菩薩，
　　講說經法，於是劫數，分別雅誼。
　　最勝聲聞，有無數千，億百千數，
　　如江河沙。　六通三達，得大神足，
　　於安住世，獲致妙通。
　無數菩薩，
　　悉不退轉，精進勇猛，有志智慧。
　　修行如應，順斯佛教，不可計量，
　　若干千數。　佛滅度後，弟子多學，
　　正法當住，流布十方。
　正法像法，
　　四十中劫，正法沒盡，像法乃出。
　　是佛聲聞，得大神足，佛皆勸立，
　　在大尊道。　依倚大聖，不違真法，
　　於當來世，成佛自在。」
正法華經卷第三
 ^88a1
