諸經要集卷第三
collector:: 西明寺沙門釋道世集
other:: 
#  2 敬塔部
敬塔部第二〔此有七緣〕
攝念部第三〔此有四緣〕述意緣引證緣興福緣感報緣旋塔緣入寺緣修故緣
other:: 
##  1 述意緣
述意緣第一 ^19c5

敬惟如來應現。妙色顯於三千。
正覺韜光。遺形傳於八萬。
是以塔踊靈山。影留石窟。
刻檀畫疊之儀。鑄金鏤玉之狀。
全身碎身之迹。聚塔散塔之奇。
而光曜重昏。福資含識。
致使英聲遐美。邪徒結信。
肇啟育王之始。終傳大唐之初。
自歷代繁興。神化非一。
故經曰正法住正法滅。
意在茲乎。
other:: 
##  2 引證緣
引證緣第二 ^19c9

如觀佛三昧經云。
佛留影石室。在那乾呵羅國毒龍池側。
佛坐龍石室窟中。
為龍作十八變踊身入石。
猶如明鏡。在石內映現於外。
遠望則見。近望不現。
諸天百千供養佛影。
亦現說法〔迄今不滅傳至彌勒〕。 ^19c17

又大集經云。忉利天城東。
照明園中。有佛髮塔。
城南麁澁園中有佛衣塔。
城西歡喜園中有佛鉢塔。
城北駕御園中有佛牙塔。 ^19c22

又智度論云。天帝釋取菩薩髮及衣。
於天上城東門外。
立佛髮塔衣塔。 ^19c25

又育王傳云。王得信心問道人曰。
我從來殺害不必以理。
今修何善得免斯殃。
答曰。唯有起塔供養眾僧。
救諸徒囚。賑濟貧乏王曰。
何處可起塔。道人即以神力左手掩日光。
作八萬四千道。散照閻浮提。
所照之處皆可起塔。
今諸塔處是也。時王欲建舍利塔。
將四部兵眾至王舍城。
取阿闍世王佛塔中舍利還。
復修治此塔與先無異。
如是更取七佛塔中舍利。
至眾摩村中。時諸龍王將王入龍宮中。
王從龍索舍利供養。
龍即分與之。時王作八萬四千金銀琉璃頗梨篋。
盛佛舍利。又作八萬四千寶瓶。
以盛此篋。又作無量百千幡幢傘蓋。
使諸鬼神各持舍利供養之具。
勅諸鬼神。言於閻浮提。
至於海際城邑聚落。
滿一億家者。為世尊立塔。
時有國名著叉尸羅。
有三十六億家。彼國人語鬼神言。
可三十六篋舍利與我等起立佛塔。
王作方便。國中人少者令分與彼。
令滿家數而立為塔。
時巴連弗邑有上座。
名曰耶舍。王詣彼所白上座曰。
我欲一日之中立八萬四千佛塔。
遍滿此閻浮提。意願如是。
時彼上座白言。善哉大王。
剋後十五日日正食時。
令此閻浮提一時起諸佛塔。
如是依數。乃至一日之中立八萬四千塔。
世間人民興慶無量。
共號曰阿育王塔。 ^19c27

又大阿育王經云。
八國共分舍利。阿闍世王分數得八萬四千。
又別得佛口髭還國。
道中逢難頭和龍王。
從其求舍利分。阿闍世王不與。
便語言我是龍王力能壞汝國土。
阿闍世怖畏。即以佛髭與之。
龍還於須彌山下高八萬四千里。
於下起水精塔。阿闍世王得還國。
以紫金函盛舍利。
作千歲燈火。於五恒河沙水中。
起塔葬埋之。後阿育得其國土。
王娶夫人。身長八尺髮亦周等。
眾相具足。王令相師觀之。
師言。當為王生金色之子。
王即拜為第二夫人。
後遂有身足滿十月。
王有緣事宜出外行。
太后妬嫉。便作方便共欲除之。
募覓猪母即應產者。
語第二夫人言。卿是年少甫爾始產。
不可露面視天。以被覆面。
即生金子光照宮中。
盜持而去殺之。即以猪子著其邊。
便罵言。汝云。當為王生金色之子。
何故生猪。便取輪頭拍囚內後園中令服菜。
王還聞之不悅。久久之後王出行園。
見之憶念迎取歸宮。
第二夫人漸得親近。
具說情狀。王聞驚怪。
即殺八萬四千夫人。
阿育王後於城外。
造立地獄治諸罪人。
耶舍知王殺諸夫人應墮地獄。
即遣消散比丘化王。
令發信悟。問比丘言。
殺八萬四千夫人。
罪可得贖不。道人言。
各為之起一塔。塔下著一舍利。
當得脫罪耳。王即尋覓阿闍世王舍利。
有國相父年百二十。
將五百人取本舍利。
王得大喜。即分與鬼神。
各還所部。令一日一時同載八萬四千剎。
諸鬼神言。多隔山部不得相知。
王言。汝曹但還。治槃護剎安鈴。
我當使阿修輪以手摸日。
四天下亦同時辰。 ^20a23

又阿難經云。塔成造千二百。
織成幡及雜花。未得懸幡。
王恐身崩。塔成已六日。
王請僧王園供養。
時有優波崛多羅漢。
將一萬八千阿羅漢。
受王請。尊者崛多。
顏貌端正身體柔軟。
而王體醜陋肌膚麁澁。
尊者即說偈言。
　　我行布施時　淨心好財物
　　不如王行施　以沙施於佛 ^20b24

王告大臣。我以沙施佛獲報如是。
云何而不修敬於世尊。
王後尋佛弟子迦葉阿難等所有佛在世時弟子塔廟。
躬到塔所。具展哀情責心修敬。
各興種種供養。更立大塔。
各捨十萬兩珍寶供養是塔。
次至薄拘羅塔應當供養。
王問。彼有何功德。
崛多尊者答曰。彼無病第一。
乃不為人說一句法。
寂默無言。王曰。以一錢供養。
諸臣白王言。功德既等。
何故於此供養一錢。
王告之曰。聽吾所說偈。
　　雖除無明癡　智慧能鑒察
　　雖有薄拘羅　於世何所益 ^20c2

時彼一錢還來至王所。
時大臣輩見是希有事。
異口同音讚彼。嗚呼尊者少欲知足。
乃至不須一錢。王及大臣供養菩提樹不絕。
夫人名曰低舍羅絺多作念。
王極愛念於我。念王今捨我珍寶至菩提樹間。
我方便殺樹令死王不得往。
可得與我相娛。夫人即遣人以熱乳澆之。
樹枯葉落。王聞是語悶迷躄地。
夫人見王憂愁不樂。
當悅王心。白王曰若無彼樹我命亦無。
如來於彼樹得道。
彼樹既無何用活耶。
復以冷乳灌之。彼樹更生。
王聞歡喜詣於樹下。
目不暫捨。以千瓮香湯溉灌菩提樹。
倍復嚴好增長茂盛。
後王潔淨身心。手執香鑪在於殿上。
四方作禮心念口言。
如來賢聖弟子在諸方者。
憐愍我故受我供養。
如是語時。有三十萬比丘悉來集。
彼大眾中十萬是阿羅漢。
二十萬是學人。及凡夫宮人太子群臣。
共王所作功德無量。
不可述盡。 ^20c13

又雜阿含經云。阿育王問比丘言。
誰於佛法中能行大施。
諸比丘言。給孤獨長者最行大施。
王問。彼施幾許。比丘答曰。
以捨億千金。王聞已。
彼長者尚捨億千金。
我今為王。何緣復以億千金施。
當以億百千金施。
乃至用私藏盡。將此閻浮提夫人婇女太子大臣。
總施與聖僧。後用四十億金。
還復贖取。如是計挍。
總用九十六億千金。
乃至王得重病自知命盡。
常願以億百千金作功德。
今願不滿便就後世。
唯減四億未滿。王即辦諸珍寶。
送與雞頭摩寺。乃至以半阿摩勒果。
送與僧禮拜僧足。
問訊大聖眾等。我領此閻浮提。
是我所有。今者頓盡不得自在唯此半果哀愍納受。
令我得福。上座耶舍令研磨著石榴羹中行之。
一切皆得周遍。王復問傍臣曰。
誰是閻浮提王。諸臣啟王言。
大王是也。時王從臥起而坐。
顧望四方合掌作禮。
念諸佛功德心念口言。
我今復以此閻浮提施與三寶。
時王書紙上而封緘之。
以齒印印之。作如是事畢即便無常。
爾時太子及諸人民。
興種種供養葬送。
如王之法而闍維之。 ^21a1

又法益經云。今是大地屬於三寶。
云何而立太子為王。
諸臣聞已。載出四億金。
送與寺中將贖其地。 ^21a22

又善見論云。阿育王以金錢九十六億。
起八萬四千寶塔。
復大種種布施。
other:: 
##  3 興造緣
興造緣第三 ^21a25

述曰。上來所引經論。
興置所由。其已知乎。
然未識塔義是何。
復有幾種。所為之人復通凡不。
答曰。梵漢不同。翻譯前後。
致有多名。文有訛正。
所云塔者。或云塔婆。
此云方墳。或云支提。
翻為滅惡生善處。
或云斗藪波。此云護讚。
如人讚歎擁護歎者。
西梵正音。名為窣堵波。
此云廟。廟者貌也。
即是靈廟也。安塔有其三意。
一表人勝。二令他信。
三為報恩。若是凡夫比丘有德望者。
亦得起塔。餘者不合。
若立支提。有其四種。
一生處。二得道處。
三轉法輪處。四涅槃處。
諸佛生處及得道處。
此二定有支提。生必生阿輸柯樹下。
此云無憂樹。此是夫人生太子之處。
即號此樹為生處支提。
如來得道。在於菩提樹下。
即呼此樹下為得道支提。
如來轉法輪。及涅槃處。
此二無定。初轉法輪為五比丘。
在於鹿苑。縱廣各二十五尋。
一尋八尺。古人身大故。
一尋八尺。合二十丈。
今天竺人。處處多立轉法輪。
取一好處而依此量。
竪三柱安三輪。表佛昔日三轉法輪相。
即名此處。為轉法輪支提。
如來入涅槃處。安置舍利。
即名此處為涅槃支提。
現今立寺名涅槃寺。
此則為定。若據舍利處處起塔。
則為不定。此四立名窣堵波。 ^21a28

又毘婆沙論云。若人起大塔如來生處。
轉法輪處。若人取小石為塔。
其福等前大塔。所為尊故。
若為如來大梵起大塔。
或起小塔。以所為同故其福無異。 ^21b22

又阿含經云。有四種人應起塔。
一如來。二辟支佛。
三聲聞。四輪王。 ^21b26

又十二因緣經云。
有八人得起塔。一如來。
二菩薩。三緣覺。四羅漢。
五那含。六斯陀含。
七須陀洹。八輪王。
若輪王已下起塔。
安一露槃。見之不得禮。
以非聖塔故。初果二露槃。
乃至如來安八露槃。
八槃已上並是佛塔。 ^21b28

又僧祇律云。初起僧伽藍時先規度地。
將作塔處不得在南。
不得在西。應在東應在北。
不侵佛地。僧地應在西作。
南作僧房。佛塔高顯。
處作。不得塔院內浣染曬衣唾地。
得為佛塔四面作龕。
作師子鳥獸種種綵畫。
內懸幡蓋得為佛塔四面造種種園林花果。
是中出花應供養塔。
若樹檀越自種。檀越言。
是中花供養佛。果與僧食。
佛言。應從檀越語。
若花多者。得與花鬘家。
語言爾許花作鬘與我。
餘者與爾許直。若得直得用。
然燈買香以供養佛。
兼得治塔若。直多者。
得置佛無盡物中。
若人言佛無貪怒癡。
但自莊嚴。因是花果而受樂者。
得罪報重。 ^21c4

佛言。亦得作支提。
有舍利者名塔。無舍利者名支提。
如佛生處。得道處。
轉法輪處。佛泥洹處。
得作菩薩像。辟支佛像。
佛脚跡處。此諸支提得安佛華蓋供養。
若供養中。上者供養佛塔。
下者供養支提。若卒風雨來應收供養。
具隨近安之。不得言我是上座。
我是阿練若乞食大德等。
得越毘尼罪。若塔僧物賊來急時不得藏舉。
佛物應莊嚴佛像。
僧座具應敷。安置種種飲食。
令賊見相。若起慈心賊問。
比丘莫畏出來。年少應看。
若賊卒至不得藏物者。
應言一切行無常。
作是語已捨去。是名難法。
other:: 
##  4 感報緣
感報緣第四 ^21c17

如小未曾有經云。
佛告阿難。若有一人。
盡四天下滿中草木。
皆悉為人。得四道果及辟支佛。
盡壽四事供養所須具足。
至滅度後一一起塔。
香華幢幡寶蓋供養。
復造帝釋大莊嚴殿用八萬四千寶柱。
八萬四千寶。窓八萬四千天井寶窓。
八萬四千樓櫓館閣。
四出圍繞眾寶挍飾。
若有善男子善女人。
作如上百千億大莊嚴殿。
用施四方僧。其福雖多。
然不如有人於佛般涅槃後以如芥子舍利起塔。
大如菴摩勒果。其剎如針。
上施槃蓋如酸棗葉。
若佛形像如#CB00931;麥大。
勝前功德滿足百倍。
不及一千倍萬倍。
百千萬倍所不能及。
不可稱量。阿難當知。
如來無量功德。戒分。
定分。智慧分。解脫分。
知見解脫分。無量功德有大神通變化。
及六波羅蜜。如是等無量功德。
又無上依經云。阿難向佛合掌而作是言。
我於今日入王舍乞食。
見一大重閣莊嚴新成內外宛密。
若有清信人布施四方僧。
并見四事。若如來滅後取佛舍利如芥子大。
安立塔中。起塔如阿摩羅子大。
戴剎如針。大露槃如棗葉大。
造佛如麥子大。此二功德何者為勝。
佛告阿難。如滿四天下四果聖人及辟支佛。
如苷蔗林竹荻麻田等。
若有一人盡壽供養。
四事具足。及入涅槃後悉起大塔。
供養然燈燒香衣服幢幡等。
阿難。於意云何。是人功德多不。
阿難言。甚多世尊。
阿難且置。又如帝釋天宮住處。
有大飛閣名常勝殿。
種種寶莊各八萬四千。
若有清信男子女人。
造作如是常勝寶殿。
百千拘胝。施與四方眾僧。
若復有人。如來般涅槃後。
取舍利如芥子。造塔如阿摩羅子大。
戴剎如鍼。大露槃如棗葉大。
造佛形像如麥子大。
此功德勝前所說。
百分不及一千萬億分乃至阿僧祇數分。
所不及一。及譬喻所不能及。
何以故。如來無量功德故。
縱碎娑婆世界末為微塵。
以此次第悉是四沙門果。
及辟支佛。若有清信男女。
盡形供養。及以滅後起塔供養。
亦不如取舍利如芥子大。
乃至造像如麥子大。
此功德勝前所說。
百分千萬億分不及一分。
乃至算數譬喻所不能及。
如是阿難。一切如來。
昔在因地知眾生界自性清淨。
客塵煩惱之所污濁。
然不入眾生清淨界中。
能為一切眾生說深妙法。
除煩惱障。應生下劣心。
以大量故於諸眾生生尊重心。
起大師敬。起般若。
起闍那。起大悲。依此立法。
菩薩得入阿鞞跋致位〔此云不退〕依如實知證大方便。
得阿耨菩提。 ^21c29

又涅槃經云。若於佛法僧供養一香燈。
乃至獻一花。則生不動國。
善守佛僧物。塗掃佛僧地。
造像塔如拇指。當生歡喜心。
亦生不動國。此即淨土常嚴不為三災所動也。
other:: 
##  5 旋遶緣
旋遶緣第五 ^22b17

如菩薩本行經云。
昔佛在世時。佛與阿難入舍衛城。
而行乞食。時彼城中有一婆羅門。
從外而來。見佛出城光相巍巍。
時婆羅門。歡喜踊躍。
遶佛一匝作禮而去。
佛便微笑。告阿難言。
此婆羅門見佛歡喜。
以清淨心遶佛一匝。
以此功德從是以後。
二十五劫不墮惡道。
天上人中快樂無極。
竟二十五劫得辟支佛。
名持儭那祇梨。以是因緣。
若人旋佛及旋佛塔。
所生之處得福無量也。 ^22b22

又提謂經云。長者提謂白佛言。
散花燒香然燈禮拜。
是為供養。旋塔得何等福。
佛言。旋塔有五福德。
一後世得端正好色。
二得聲音好。三生天上。
四得生王侯家。五得泥洹道。
何因緣得端正好色。
由見佛像歡喜故。
何緣得聲音好。由旋塔說經故。
何緣得生天上。由當旋塔時意不犯戒故。
何緣得生王侯家。
由頭面禮佛足故。
何緣得泥洹道。由有餘福故。
佛言。旋塔有三法。
一足舉時當念足舉。
二足下時當念足下。
三不得左右顧視唾寺中地。
右遶者。經律之中制令右遶。
若左遶行為神所呵。
乃至左遶麥#CB00036;。
為俗所責其徒眾矣。
今時行事者。順於天時面西北轉。
右肩袒膊向佛而恭也。
或遶百匝十匝七匝。
各有所表。且論常行三匝者。
表供養三尊。止三毒。
淨三業。滅三惡道。
得值三寶故。華嚴經偈云。
　　如欲旋塔　當願眾生　施行福祐
　　究暢道意　遶塔三匝　當願眾生
　　得一向意　不絕四喜 ^22c2

又賢者五戒經云。
旋塔三匝者。表敬三尊。
一佛二法三僧。亦念滅三毒。
一貪二瞋三癡。 ^22c21

又三千威儀云。遶塔有五事。
一低頭視地。二不得蹈#CB01961;。
三不得左右顧視。
四不得唾塔前地上。
五不得中住與人語。 ^22c23

又大集經云。佛告梵天王等。
我諸聲聞現在未來。
三業相應。及與三種菩提相應。
有學無學具足持戒。
多聞善行度諸眾生。
於三有海及諸施主。
為我聲聞而造塔寺。
亦復供給一切所須。
及彼眷屬。付囑汝等。
勿令惡王非法惱亂。
爾時梵釋天王龍王夜叉等。
合掌向佛而作是言。
大德婆伽婆。已有一切如來塔寺。
及阿蘭若處。及未來世若在家出家人。
為於世尊聲聞弟子。
造塔寺處。我等悉共守護。
令離一切諸難怖畏。
亦如有給施飲食衣服臥具湯藥一切所須。
如是施主。我等亦當護持養育。 ^22c26

故七佛經云。護僧伽藍神。
斯有十八神。一名美音。
二名梵音。三名天鼓。
四名歎妙。五名歎美。
六名摩妙。七名香音。
八名師子。九名妙歎。
十名梵響。十一名人音。
十二名佛奴。十三名歎德。
十四名廣目。十五名妙眼。
十六名徹聽。十七名徹視。
十八名遍視。寺既有神護。
居住之者亦宜自勵不得惰怠。
恐招現報也。
other:: 
##  6 入寺緣
入寺緣第六 ^23a9

述曰。依如西域。凡有士女既到伽藍。
至寺門外慶以所遇。
先整衣服總設一禮。
入寺門已復設一拜。
然後安庠直進。不得左右顧盻。
故涅槃經云。往僧坊者有其七法。
一者生信。二者禮拜。
三者聽法。四者至心。
五者思義。六者如說行。
七者迴向大乘。利安多人住是七善。
最勝最上不可譬喻。 ^23a17

又郁迦長者經。佛言。
長者。居家菩薩入佛寺精舍。
當住門外立心作禮。
然後當入精舍。自念言。
我何時當得如是居寺出塵垢之處。 ^23a24

又十住毘婆沙論云。
在家菩薩若入佛寺。
初欲入時於寺門外。
五體投地應作是念。
此是善人住處。行慈悲喜捨住處。
是故須禮。若見諸比丘威儀具足。
見已恭肅敬心禮拜。
親近問訊。又自愛經云。
時有國王詣佛所。
遙見精舍下車却蓋。
解劍脫履拱手直進。 ^23a27

又僧祇律云。若行平視。
迴時合身。總迴行時。
先下脚跟後下脚指。
又智度論云。先入來去安詳一心。
舉足下足觀地而行。
為避亂心為護眾生故。
是名不退菩薩相。
又西國寺圖云。行至佛所。
禮三拜竟。圍遶三匝唄讚三契。
禮拜既已。方至僧房房外一拜。
然後入見上座。次第至下各設三拜。
僧多一拜。若見非法之事。
不得譏訶。若發言嫌責自失善利。
非入寺之宜。故涅槃經云。
夫入寺者。棄捨刀杖雜物然後入寺。
捨刀杖者。去瞋恚三寶心也。
捨雜物者。去從三寶乞求心也。
且除兩過乃可入寺。
順佛而行不得逆行。
設復緣礙左遶。恒想佛在右。
入出之時悉轉面向佛禮拜。
三寶者。常念體唯是一。
何者覺法滿足名佛。
所覺之道名法。學佛道者名僧。
則知一切凡聖體同無二也。
若入寺時低頭看地。
不得高視。見地有蟲忽誤傷殺。
當歌唄讚歎。不唾僧地。
若見草木不淨即須除却。
又四分律云。入僧寺已應先禮佛塔。
次禮聲聞塔。後禮第一上座。
乃至第四上座。又五分律云。
若入僧多但別禮師。
餘人總禮而去。又四分律云。
得禮出家五眾亡人塔。
及如來塔。又五百問事云。
弟子得禮師塚。以報恩故。
又增一阿含經云。
塔中不應禮餘人。
又十誦律云。佛塔聲聞塔前。
自他不得禮。又五百問事云。
佛塔前禮餘人得罪。
又三千威儀經云。
不得座上作禮。今時數有諸寺及以俗家。
見有道俗向床上禮佛。
此大憍慢。譬如欲拜大王豈得在床拜耶。
人王尚自不許。何況法王得相比耶。 ^23b4

毘尼母論云。不得著革屣富羅入塔〔此是靴履總名〕五百問事云。
若是淨潔靴履鞋靺等。
得著禮拜。僧祇律云。
若受人禮拜。不得如瘂羊不語。
當相問訊少病少惱安樂不。
道路不疲苦不。述曰。
若有士人。或難因緣。
須至寺宿。不得臥僧床席。
必無私有。借臥如法。
然不得共僧同其床臥。
故寶梁經云。共僧同床半身枯死。
墮地獄受其大苦。
僧未眠時不得在先眠。
不得調戲言笑說非法語。
失於威儀驚動眾心。
若有便利#CB00762;唾。
為求法宿。不得出外者無犯。
眠時右脇著床。以脚相壘。
心係明相。念當早起。
表出家因也。是故經云。
仰臥者是修羅臥。
伏地臥者是餓鬼臥。
左脇臥者是貪欲人臥。
右脇臥者是出家人臥。
眾僧未起在前早起。
嚴儀容服至僧房前。
故沙彌威儀經云。
若入師房應三彈指。
又三千威儀經云。
若入師房當具五法。
一於外彈指。二當脫帽。
三作禮。四正住教坐乃坐。
五不忘持經。又僧祇律云。
弟子應晨起先右脚入師房已。
頭面禮足問安眠不。
故善見論云。弟子參師當避六處。
一不得當前。二不得當後。
三不得太遠。四不得太逼。
五不得處高。六不得上風立。
當不近不遠側相而立。
令師小語得聞。不費尊力也。
又是行時威儀進止。
皆不得離師。故善見論云。
弟子從師行。不得以足蹈師影。
述曰。若女人入寺法用同前。
但不得在男子上座。
形相語笑脂粉塗面。
畫眉假飾非法調戲。
共相排盪持手掁人。
必須攝心整容隨人教令。
依次持香一心供養。
懺悔自責。生女人中常成隔礙。
於此妙法修奉無因。
不得自專由他而辦。
一何苦哉。深生悲悼。
若見沙彌禮如大僧。
勿以小位而不加敬。
此於大僧為小。在俗為尊。
如此等法竭力而行。
法用既多。具在法苑珠林百卷之內士女篇述。 ^23c4

述曰。若男女所修事訖。
須欲出寺。佛塔前設禮三拜。
還須右遶三匝合掌唄讚。
然後却行出寺門外。
復設一禮。若見僧時。
徒眾若小各禮三拜。
僧若多時總辭三拜。
故善見論云。禮佛時應遶三匝三拜。
四方作禮。合十指掌叉手於頂。
却行而出。絕不見如來。
更復作禮迴前而去〔表慕戀三寶重疊報恩也〕凡是入寺之行。
為作出世之緣。建立寺者。
開淨土之因供養僧者。
為出離之軌。故惟穢俗之鄙質。
入伽藍之淨剎。所有施為恐乖法式也。
若也還家微捨自贖。
表僧有法施俗有財惠。
舉動合宜內外俱益。
other:: 
##  7 修故緣
修故緣第七 ^24a9

依像法決疑經云。
造新不如修故。作福不如避禍。
斯言驗矣。或有村坊塔寺墳故。
伽藍堂殿朽壞。舍屋崩摧。
蓆扇蓬戶靡隔煙塵。
瓮牖茅茨無掩霜露。
是以門牆凋毀。糞穢盈階。
路絕人蹤。僧徒漂寄不修不飾。
日就衰羸。造罪造愆無時暫捨。
夜暗燈燭本自無聞。
晝日幡花元來非見。
堂絕梵唄。爐但灰塵。
遂使惡鬼効靈善神捨衛。
伽藍無固。直為僧徒慢惰。
佛法既衰。亦由白衣無敬。
此而不憂。更欲何求。
又寶梁契經云。有一賢者。
面上有國王文。相師見已嫁女與之。
後時賢者入僧寺中杖倚伽藍。
生憍慢故失國王文。
墮大地獄。 ^24a21

又薩遮經云。或嫌塔寺及諸形像。
妨礙送置餘處者。
如是惡人攝在惡逆眾生分中。
上品治之。 ^24b4

又十輪經云若破寺殺害比丘。
其人壽終。支節皆疼多日不語。
死墮阿鼻地獄。具受諸苦。
又三千威儀經云。
掃塔上有五事。一不得著履上。
二不得背佛掃塔。
三不得取上善土持下棄。
四不得取下佛像上故華。
五當日一過澡手。
自持淨巾拂拭佛像。
復有五事。一當先灑地。
二當使調。三當待燥。
四不得逆掃。五不得逆風掃。
復有五事。一不得去善土。
二當自手拾草。三當取中土轉著下處。
四不得令四角掃處有迹。
五掃塔前六步便淨又正法念經云。
若有眾生淨心供養眾僧。
掃如來塔。命終生意樂天。
身無骨肉亦無污垢。
香氣能熏一百由旬。
其身淨潔猶如明鏡。
又正法念經云。若有眾生識於福田。
見有佛塔風雨所壞。
若僧房舍。以福德心塗飾治補。
復教他人令治故塔。
命終生白身天。其身鮮白入珊瑚林。
與諸天女五欲自娛。
業盡還退。若生人中其身鮮白。 ^24b7

又雜寶藏經云。若掃僧房一閻浮提地。
不如掃佛塔一手掌〔成論亦同〕。 ^24b25

又撰集百緣經云。
掃地得五功德。一自除心垢。
二除他垢。三去憍慢。
四調伏心。五增長功德得生善處。 ^24b27

又無垢清淨女問經云。
掃地得五功德。一自心清淨他人見生淨心。
二為他愛。三天心歡喜。
四集端正業。五命終生善道天中。 ^24c1

又沙彌威儀經云。
掃地有五法。一不得背人。
二不得逆掃。三當令水灑。
四當令淨。五當即分却。 ^24c4

又增一經云。掃佛塔有五法。
一水灑地。二除去瓦石。
三平正其地。四端意掃地。
五除去穢惡。地既淨已。
隨能持一枝香花。
散布地上供養。得福無量。
故華嚴經偈云。
　　散華莊嚴淨光明　莊嚴妙華以為帳
　　散眾雜華遍十方　供養一切諸如來 ^24c7

又小法滅盡經云。
後劫火起時。曾作伽藍所不為火焚。
乃至金剛界為土臺也。 ^24c13

又菩薩本行經云。
昔佛在世時。告五百阿羅漢。
汝等各說前世宿行所作功德。
今得值我得道因緣。
時有阿羅漢名婆竭多梨。
即從坐起白佛言。
世尊。我念過去無央數劫。
有佛出世號曰定光。
入涅槃後。分布舍利起塔供養。
法欲末時有一貧人。
無方自濟賣薪為業向澤採薪。
遙見澤中有一塔寺甚為巍巍。
即到塔邊。瞻覩形像歡喜作禮。
唯見狐狼飛鳥走獸止宿之處。
草木荊棘不淨滿中。
絕逈無人。復無行跡。
無供養者。貧人覩見心用愴然。
而不曉知如來神德。
但以歡喜。誅伐草木掃除不淨。
掃訖歡喜遶之八匝。
作禮而去。緣此功德命終之後生光音天。
眾寶宮殿光明晃焴。
於諸天中巍巍最勝。
不可計量。盡其天壽。
而復百返作轉輪王。
七寶自然王四天下。
後復壽盡。常生國王大姓長者家。
財富無量顏容端正殊妙無雙。
人見歡喜無不愛敬。
足行之時道路自淨。
虛空之中雨散眾花。
婆竭多言。昔貧人者今我身是。
由昔掃塔生處自然。
一阿僧祇九十劫中不墮惡道。
天上人間富貴尊榮。
封受自然快樂無極。
今最後身值釋迦佛。
捨豪出家得阿羅漢。
三明六通具八解脫。
若有人能於佛法僧。
少作微善如毛髮許。
所生之處受報弘大。
無有窮盡。 ^24c15

又譬喻經云。說祇陀太子昔毘婆尸佛時。
布施一奴一婢給掃寺廟。
緣此功德。世世常得七寶宮宅。
門戶兩邊常有自然金銀男女。
擎持寶鉢。滿中七寶取無窮盡。
夜中常有自然天兵。
五百餘騎衛護其舍。
無敢近者。輪王七寶者。
一金輪寶。二白象寶。
三紺馬寶。四神珠寶。
五玉女寶。六主藏臣寶。
七主兵神寶。 ^25a10

又雜寶藏經云。昔舍衛國中有一長者。
造立塔寺。後時命終生忉利天。
其婦晝夜追憶夫故。
愁憂苦惱。以憶夫故。
常掃治夫所造塔寺。
夫下觀見即來婦所。
問訊安慰而語之言。
汝憶我故大憂愁耶。
婦即語言。汝為是誰。
天尋答言。我是汝夫。
以作塔寺功德因緣得生天上。
見汝憶我修治塔寺。
故來汝所。婦言。近我。
夫即答言。人身臭穢不復可近。
汝復欲得為我妻者。
勤供佛僧修掃塔寺。
願生我天。若得生天。
我必當還以汝為妻。
婦用夫言。作諸功德發願生天。
其後命終得生天上。
還為夫婦。夫婦相將來至佛所。
佛為說法。夫婦並得須陀洹果。
既得果已還歸天上。 ^25a17

又分別功德論云。
昔舍衛城中有夫婦。
二人而無子息。夫婦精進信敬三寶。
時婦早亡。由信敬故生忉利天。
以為天女。面首端正天中少比。
天女自念。我極端正。
今此間誰任我夫。
便以天眼觀見本夫。
今以出家年老暗短。
專信而已。常勤掃除塔廟為業。
見其掃塔必應生天。
天女尋下。光明照曜住其夫前。
比丘見已問其因緣。
天女答曰。我是君婦今為天女。
我觀天上無任我夫。
見君精進常勤掃塔。
必應生天。若得生天。
願同一處還為我夫。
是以故來陳其情狀。
白意已訖還歸天上。
時夫比丘見此事已。
從是以後增加精進。
修補塔廟積功轉勝。
應生第四兜率天上。
天女憶夫復來語言。
君福轉勝應生兜率天。
我今不復得君為夫。
語訖還去。比丘聞已倍更精進。
遂獲得阿羅漢果。
三明六通具八解脫。 ^25b1

又百緣經云。昔佛在世時迦毘羅城中。
有一長者。財寶無量。
其婦生一兒。端正殊妙。
見者敬仰。漸大見佛得阿羅漢果。
爾時世尊告諸比丘。
乃往過去九十一劫有毘婆尸佛。
入涅槃後。有王名槃頭末帝。
收取舍利造四寶塔。
而供養之。其後小毀。
有童子入塔見此破處。
和顏悅色。集喚眾人共塗治塔。
發願而去。緣是功德。
九十一劫不墮地獄畜生餓鬼。
天上人中受樂。常為天人所見敬仰。
乃至今值於我。為諸人所見敬仰。
出家得道。聞佛所說歡喜奉行。 ^25b17

頌曰。
　　遺身八萬塔　寶飾高百丈
　　儀鳳異靈烏　金槃代佛掌
　　積拱承彫角　高簷挂樹網
　　寶地若池沙　風鈴如積響
　　刻削生千變　丹青圖萬像
　　煙霞時出沒　神仙乍來往
　　晨霧半層生　飛旛接雲上
　　遊蜺不敢息　翔鵾詎能仰
　　福地下金繩　天報豈虛抂
　　願假舟航末　彼岸誰云廣
other:: 
#  3 攝念部
攝念部第三〔此有四緣〕述意緣十念緣六念緣發願緣
other:: 
## 1 述意緣
述意緣第一 ^25b28

惟夫凡情難禁。譬等山猨。
常隨外境。類同狂象。
三業鼓動。緣構滋彰。
故佛立教令常制御。
故經云。當為心師。
不師於心。身口意業不與惡交身戒心慧不動如山。
又經制之一處無事不辦。
然心性惑倒。我見為先。
煩惑難攝。亂使常行。
於一切時高舉難屈。
自非託處寂靜。摧伏三毒。
身不遊行。口默緘言。
少睡多覺。常坐省食。
思量正法。知非有無。
直身正意。繫念在前。
如斯等教。是名攝念也。
other:: 
##  2 十念緣
十念緣第二 ^25c13

如增一阿含經云。
爾時世尊告諸比丘。
當修行十法。便成神通去眾亂想。
至致涅槃。一謂念佛。
二謂念法。三謂念眾。
四謂念戒。五謂念施。
六謂念天。七謂念休息。
八謂念安般。九謂念身非常。
十謂念死。當善修行。
　　佛法聖眾心　戒施及天念
　　休息安般念　身死念在後 ^25c23

第一念佛者。專精念佛。
如來形相功德具足。
身智無崖周旋往來。
皆具知之。修行一法自致涅槃。
不離念佛便獲功德。
是名念佛。 ^26a1

第二念法者。專精念法。
除諸欲愛。無有塵勞渴愛之心。
永不復興於欲無欲。
離諸結縛諸蓋之病。
猶如眾香之氣。無有瑕疵亂想之念。
便成神通自致涅槃。
思惟不離便獲功德。
是名念法。 ^26a4

第三念眾者。謂專精念如來聖眾。
成就質直無有邪曲。
上下和睦。如來聖眾四雙八輩。
當敬承事。除諸亂想自致涅槃。
不離僧念便獲功德。
是名念僧。 ^26a9

第四念戒者。所謂戒者。
息諸惡故。戒能成道令人歡喜。
戒瓔珞身現眾好故。
猶如吉祥瓶所願便剋除諸亂想自致涅槃。
不離戒念便獲功德。
是名念戒。 ^26a13

第五念施者。謂專精念施。
所施之上。永無悔心無反報想。
快得善利。若人罵毀相加刀杖。
當起慈心不興瞋恚。
我所施者施意不絕。
除諸亂想自致涅槃。
不離施念便獲功德是名念施。 ^26a17

第六念天者。謂專精念天。
身口意淨不造穢行。
行戒成身。身放光明無所不照。
成彼天身善業果報。
成彼天身眾行具足。
除諸亂想自致涅槃。
不離天念便獲功德。
是名念天。 ^26a22

第七念休息者。謂心意想息志性詳諦。
亦無卒暴。恒專一心意樂閑居。
常求方便入三昧定。
常念不貪勝光上達。
除諸亂想自致涅槃。
不離休息便獲功德。
是名念休息。 ^26a26

第八念安般者。謂專精念安般者。
若息長時。觀知我今息長。
若復息短。亦當觀知我今息短。
若息極冷極熱。亦當觀知我今息冷熱。
出入分別數息長短。
除諸亂想自致涅槃。
不離安般便獲功德。
是名念安般。 ^26b1

第九念身者。謂專精念身。
髮毛爪齒皮肉筋骨膽肝肺心脾腎大腸小腸。
曲直旁光屎尿百葉。
滄蕩脾泡溺淚唾涕。
膿血脂涎髑髏腦等。
何者是身。地種水種火種風種是也。
皆是父母所造。從何處來。
為誰所造。此之六根於此終已當生何處。
除諸亂想自致涅槃。
不離身念便獲功德。
是名念身。 ^26b6

第十念死者。謂專精念死。
此沒生彼往來諸趣。
命逝不停諸根散壞。
如腐敗木。命根斷絕種族分離。
無形無響亦無相貌。
除諸亂想自致涅槃。
不離死念便獲功德。
是名念死。而說偈曰。
　　佛法及聖眾　乃至身死念
　　雖與上名聞　其義各別異
other:: 
##  3 六念緣
六念緣第三 ^26b13

又分別功德論云。
第一念佛何事。佛身金剛無有諸漏。
若行時足離地四寸。
千輪相文跡現於地。
足下諸蟲七日安隱。
若其命終皆得生天。
昔有一惡比丘。本是外道假服誹謗。
逐如來行。自殺飛蟲著佛跡處。
言佛蹈殺。然蟲雖死。
遇佛跡處尋還得活。
若入城邑。足蹈門閾天地大動。
百種。音樂不鼓自鳴。
諸聾盲瘂百病自除。
覩佛相好隨行得度。
功德所濟不可稱計。
總會萬行運載為先。
所謂念佛其義如此。 ^26b21

第二念法者。法是無漏道無為無欲。
佛者是諸法之主。
法者是結使之主。
法出諸佛。法生佛道。
若然者。何不先念法後念佛耶。
答曰。法雖微妙無能知者。
猶如伏藏無處不有。
要籍通人示處。方得自濟貧窮乏者。
法亦如是。理雖玄妙非如來不暢。
是以念佛在先。稱法為後。 ^26c2

第三念僧者。謂四雙八輩十二賢士。
捨世貪諍開導天人。
則是眾生良福田故。
昔有薄福比丘。名梵摩達〔律名羅旬喻比丘也〕在千二百五十眾中。
令眾僧不得食。莫知誰咎。
佛使分為二部。一部得。
一部不得。復分為二部。
半得。半不得。如是展轉乃至二人。
一得食。一不得食。
乃知無福。雖得至鉢自然消化。
佛愍其厄。自手授食在於鉢中。
福力所制不能化去。
佛欲令現身得福故。
令二滅盡比丘以食飽此。
即時得福。時波斯匿王。
聞此薄福佛愍與食。
我今亦當為其設福。
即遣#CB01429;米。
時有一烏飛來銜一粒米去。
使人呵曰。王為梵摩達設福。
汝何以持去耶。烏即持還本處。
所以然者。此比丘蒙僧福力。
烏獸不侵害也。用是證知為良福田。
既自度度人。至三乘道。
念眾之法其義如此。 ^26c9

第四念戒者。從五戒十戒二百五十。
至五百戒。皆禁制身口斂諸邪非。
斂御六情斷諸欲念。
中表清淨乃應戒性。
昔有二比丘共至佛所。
路經曠澤頓乏水漿。
時有小池汪水眾蟲滿中。
一比丘深思禁律以無犯為首。
若飲此水殺生甚多。
寧全戒殞命。於是命終即生天上。
一比丘自念。飲水全命可至佛所。
焉知死後當生何趣。
即飲蟲水所害甚多。
雖得見佛去我甚遠。
啼泣向佛自云同伴命終。
佛指上天曰。汝識此天不。
此是汝伴。以全戒功即生天上。
今來在此。卿雖見我去我大遠。
彼雖喪命常在我所。
卿今見我。正覩我肉形。
豈識真戒乎。以是經云。
波羅提木叉是汝大師。
若能持戒展轉行之。
即是如來法身常住而不滅也。
夫戒有三種。一是俗戒。
二是道戒。三是定戒。
五八十具戒等為俗戒。
無漏四諦為道戒。
三昧禪思為定戒。
以慧御戒使成無漏。
乃合道戒。聲聞家戒喻若膝華。
動則解散。大士持戒喻若頭上插華。
行止不動。小乘撿形動則越儀。
大士顧心不拘外法。
大小軌異。故以形心為殊。
內外雖殊俱至涅槃。
故曰念戒也。 ^26c25

又佛般泥洹經云。
又欲近道。當有四喜宜善念行。
一曰。念佛意喜不離。
二曰。念法意喜不離。
三曰。念眾意喜不離。
四曰念戒意喜不離。
念此四喜必令具足。
而自了見當望正度。
求解身要。可以除斷地獄畜生餓鬼之道。
雖往來生天上人中。
不過七生自斷苦際〔施天同前〕。 ^27a18

又三千威儀經云。
當念有五事。一當念佛功德。
二當念佛經戒。三當念佛智慧。
四當念佛恩大難報。
五當念佛精進乃至泥洹。
復有五事。一當念比丘僧。
二當念師恩。三當念父母恩。
四當念同學恩。五當念一切人。
皆使解脫離一切苦。 ^27a24

又處處經云。譬如大海中沙不能計知。
如人所作善惡殃福前後所不可復計。
要在命盡。作惡逢惡處。
作善逢善處。殃福皆預有處。
亦預有父母兄弟妻子眷屬等。
得道便止。若不得道便不斷絕。
佛語比丘。當念自身無常。
有一比丘即報佛言。
我念非常。如人在世間極可至五十歲。
佛言。莫說是語。復有一比丘言可三十歲。
佛言。莫說是語。復有一比丘言可十歲。
佛言。莫說是語。復有一比丘言可一歲。
佛言。莫說是語。復有一比丘言可一月。
佛言。莫說是語。復有一比丘言可一日。
佛言。莫說是語。復有一比丘言可一時。
佛言。莫說是語。復有一比丘言可呼吸間。
佛言。是也。佛言。出息不還則屬後世。
人命迅速在呼吸之間。 ^27b1

又毘尼母經云。若說法比丘復應常念。
觀身苦空無常無我不淨。
莫使有絕。何以故。
當得十二念成聖法故。
何者十二念。一念成就己身。
二念成就他人。三念願得人身。
四念生種姓家。五念於佛法中得生信心。
六念所生處不加其功而得諸法。
七念所生處諸根完具。
八念值佛世尊出現於世。
九念所生處常得說正法。
十念願所說法常得久住。
十一念願法久住得隨順修行。
十二念常得憐愍諸眾生心。
故得此十二念。具足必得聖法。
other:: 
##  4 發願緣
發願緣第四 ^27b15

夫佛果敻絕。登之有階。
法雲峻極。屆之有漸。
是以創發大誠。則玄德照於來際。
初立弘誓。則妙願遍於空界。
一念興志。即塵劫之瑞華。
半刻虔躬。乃大千之甘露。
蓋是大乘之根基。
種智之津衢也。 ^27b26

又地持論云。菩薩發願略說五種。
一發心願。二生願。
三境界願。四平等願。
五大願。彼菩薩初發無上菩提心。
是名發心願。願未來世為眾生故。
隨善趣生。是名生願願正觀諸法無量等諸善根。
思惟境界。是名境界願。
願未來世一切菩薩善攝事。
是名菩薩平等願。
大願者即平等願。 ^27c2

菩薩又說十種大願。 ^27c9

一者願一切種供養無量諸佛。 ^27c10

二者願護持一切諸佛正法。 ^27c11

三者願通達諸佛正法。 ^27c12

四者願生兜率天乃至般涅槃。 ^27c13

五者願行菩薩一切種正行。 ^27c14

六者願成熟一切眾生。 ^27c15

七者願一切世界悉能現化。 ^27c16

八者願一切菩薩一心方便以大乘度。 ^27c17

九者願一切正行方便無礙。 ^27c18

十者願成無上正覺。 ^27c19

是菩薩住於初地。
方便淨信現在修行。
於未來事生十大願。 ^27c20

一者以清淨心常願供養一切諸佛。 ^27c22

二者受持守護諸佛正法。 ^27c23

三者勸請諸佛轉未曾有法。 ^27c24

四者順行菩薩正行。 ^27c25

五者一切器界具足成熟。 ^27c26

六者一切世界悉能現化。 ^27c27

七者自淨佛土。 ^27c28

八者一切菩薩同一方便以大乘化。 ^27c29

九者利益眾生一切不空。 ^28a1

十者一切世界得阿耨菩提作一切佛事。 ^28a2

頌曰。
　　牧杖信為急　調絃貴不奢
　　騰猨安可制　逸馬本難罝
　　驅馳習聲色　冠蓋競豪華
　　既入王孫第　還向季倫家
　　靜心澄業累　省念勗身瑕
　　庶茲憑七覺　持用免三邪
諸經要集卷第三
 ^28a3
