
other:: 經律異相卷第四十三
collector:: 梁沙門僧旻寶唱等集
other:: 
##  2 賈客部(四三)
波利得海神瓔珞上王王及夫人共以獻佛一善求惡求採寶經飢樹出所須二師子有智免羅剎女三彌蓮持齋得樂蹋母燒頭四優波斯納兄妻後悔為道兄射殺弟矢反自害五薩薄然臂濟諸賈客六薩薄欲買取五戒羅剎不能侵七商人共鵠生子子皆得道八眾賈飢渴天人指間降八味水九商人驅牛以贖龍女得金奉親十賈客為羅剎所縛十一賈客採寶救將死人十二二賈客採寶貪者沒命廉者安全十三賈人害侶獨取珍寶大哀殺此凶人十四五百賈人值摩竭魚稱佛獲免十五賈人為友逼飲酒犯戒父母擯出遠國尚為鬼所畏十六
other:: 
### 1 波利得海神瓔珞上王王及夫人共以獻佛
波利得海神瓔珞上王王及夫人共以獻佛一
昔有賈客。名曰波利。
與五百人入海求寶。
時海神出掬水。問波利言。
海水為多掬水為多。
波利答言。掬水為多。
所以者何。海水雖多無益時用。
不能救彼飢渴之人。
掬水雖少值彼渴者持用與之以濟其命。
世世受福不可訾計。
海神歡喜讚言善哉。
即脫身上八種香瓔挍以七寶。
以與波利。海神送之。
安善往還到舍衛國。
持此香瓔上波斯匿王。
具陳所由願蒙納受。
王得香瓔以為琦異。
即呼諸夫人羅列前住。
若最好者以香瓔與之。
六萬夫人盡嚴來出。
王問。末利夫人何以不出。
侍人答言。今十五日持佛法齋素服不嚴。
是以不出。王便瞋恚遣人呼曰。
如今持齋不應王命。
如是三反。末利夫人素服而出。
在眾人中明如日月。
倍好於常。王意竦然加敬問曰。
有何道德炳然有異。
夫人白王。自念少福。
稟斯女形情態垢穢。
日夜山積人命促短。
懼墜三塗。是以月月奉佛法齋。
割愛從道世世蒙福。
王聞歡喜。便以香瓔與之。
末利夫人答言。我今持齋不應著此。
可與餘人。王曰。我本發意欲與勝者。
卿今最勝。又奉法齋道志殊高。
是以相與。若卿不受吾將安置。
夫人答言。大王勿憂。
願王屈意共到佛所。
以此香瓔珞奉上世尊。
并採聖訓。累劫之福矣。
王即許焉。即勅嚴駕往至佛所。
稽首于地却就王位。
白佛言。海神香瓔波利所上。
六萬夫人莫不貪得。
末利夫人與而不取。
持佛法齋心無貪欲。
謹以上佛。願垂受納。
世尊弟子執心難。
直信如此。豈有福乎。
唯願世尊為受香瓔。
佛說偈言。
　　多作寶花　結步搖綺　廣積德香
　　所生轉好　琦草芳華　不逆風熏
　　近道聞教　德人遍香　雖曰是真
　　不如戒香〔出法句譬喻經第二卷〕
other:: 
###  2 善求惡求採寶經飢樹出所須
善求惡求採寶經飢樹出所須二 ^221c21

往昔閻浮。有國名波羅奈。
時有薩薄。名摩訶夜移。
其婦懷妊。自然仁善意性柔和。
月滿生男。形體端正。
父母愛念。施設美饍。
延請親戚。并諸相師共相娛樂。
抱兒示眾為其立字。
相師問言。此兒受胎有何瑞應。
父言。受胎母自和善。
相師名為善求。乳哺長大好積諸德慈愍眾生。
次後懷妊。期滿生男。
形體醜陋。相師問言。
此兒懷妊有何感應。
答言。懷兒母自弊惡。
相師名曰惡求。乳哺長大好為惡事。
恒生貪心懷嫉妬意。
年各長大。共行入海求索寶物。
各有五百侍從。塗路懸遠中道乏糧。
經於七日去死不遠。
是時善求及諸賈人。
咸共誠心禱諸神祇欲濟飢險。
於空澤中遙見一樹。
枝條欝茂。便即趣之。
有一泉水。善求及眾悉共求哀。
樹神現身語之。斫去一枝所須當出。
諸人歡喜。便斫一枝美飲流出。
斫第二枝種種食出百味具足。
咸共承接各得飽滿。
斫第三枝出諸妙衣種種備具。
斫第四枝種種寶物悉皆具足。
裝馱悉滿所須盡辦。
惡求後到。眾人如前盡得充足。
便自念言。今此樹枝能出是種種好物。
況復其根。今當伐之。
足得極妙佳好物。
令人伐之。善求語惡求言。
我等飢乏蒙此樹恩得濟餘命。
云何而欲伐之。惡求即掘其根。
善求感佩不忍見之。
領眾歸家。伐樹已竟。
有五百羅剎取此惡求及眾賈人悉皆噉之。
財物喪失。佛告阿難。
善求者今我身是。
父者今淨飯王是。
母者今摩耶是。惡求者提婆達多是。
我於往昔常與相值恒教善法。
而不用之。返更以我為怨〔出賢愚經第九卷〕。
other:: 
###  3 師子有智免羅剎
師子有智免羅剎女三 ^222a26

閻浮利地有眾多賈客。
共相率合入海採寶。
正值迴波惡風吹壞大船。
復有諸人。乘弊壞船隨風流迸墮羅剎界。
羅剎女輩顏貌端正前迎賈客云。
此間多寶。明珠無價恣意取之。
我等無夫汝無妻妾。
可止此間共相娛樂。
後得善風良伴歸家。
諸君當知。若見左。
面有道者。慎莫隨從。
時商客中有一智者言。
諸女所說此不可從。
即進左道行數里。
中聞一城裏數千萬人稱怨喚呼。
云何捨閻浮提就此命終。
賈客前詣城下周匝觀察。
見城鑄鐵垣牆亦無門戶出入處所。
去城不遠有尸梨師樹。
即往攀樹見城裏數千萬人。
遙問城裏人曰。何為。
稱喚父母兄弟耶。
城裏人報曰。我等入海採致寶物為風所漂。
又為羅剎女所誑閉在牢城。
前有五百人漸漸取殺。
今有二百五十人在。
君莫呼此女謂為是人。
皆是羅剎鬼耳。其人下樹以語同伴。
勸我還家善求方計。
卿等今日意欲云何。
眾人答曰。卿昨夜何不重問。
彼人頗有權宜方計。
眾人及我身得安隱歸家不乎。
智人即報曰。我今暮起往更問之。
須女睡眠竊起上樹。
問城裏人頗有方計。
卿等諸人復及我身。
得還閻浮地不耶。
城裏人答。我等生念欲還。
此鐵城便化數重不可敗壞。
死者日次無由得免。
唯卿外人少有權宜。
可得度脫還至本土。
十五日清旦有一馬王。
從欝單曰來至此界。
住高山頂。王自喚呼。
誰欲還歸閻浮利地。
卿等若聞馬聲。皆往禮敬求還本鄉。
其人向伴具陳情狀。
眾人報曰。今可去不。
答曰。須十五日至馬王。
當來乃得去耳。未經數日馬王便至。
商客聞已往馬王所。
白言。我等咸欲求還本鄉。
願見將接。馬王告曰。
卿等慧意聽我所說。
各欲歸家還本鄉者。
心意專正便得歸家。
心不專正不得歸也。
此諸婦女抱男女。
追逐卿後啼哭喚呼。
其中諸人興戀著心。
正使在我脊上猶不得去。
若能捨恩愛。正心一意無所戀著。
至心捉我一毛便得歸家。
時諸婦女各語夫曰。
誠可捨我賤身。何為捐棄兒女。
先教兒女往抱父頸。
啼哭喚呼。捨我等為欲何處去。
心意戀著者便不得還。
唯有大智師子一人。
安隱還歸。時羅剎婦。
抱其男女往逐師子。
告語村落。師子身者是我夫主。
共生男女。捨我逃走不知所趣。
諸人聞已問師子曰。
觀卿婦女。體性容貌人中英妙。
兒女可愍何為捨之。
師子報曰。此亦非人是羅剎鬼耳。
往海渚中殺噉商賈不可稱數。
吾伴數百閉在鐵城。
唯我一人幸得免濟。
今此鬼女復逐我後。
規欲害我恐不免濟。
轉復前行。還至本國。
鬼猶逐後到其國土。
鬼往白王。我與師子共為夫婦。
生此男女。後望得力非圖今日永已見捨。
王召師子問其情實。
師子具以上事白王。
王告師子。設卿不用可持與我。
師子報曰。此實非人是羅剎鬼。
備有愆咎後莫見怨。
復語左右諸臣。斯鬼至此必有傷害。
王今不信欲內深宮。
如是不久王及內宮盡當灰滅。
王復瞋恚語師子曰。
女中姿容如天玉女。
何緣復稱為羅剎鬼耶。
速出在外吾自觀之。
王將鬼女入宮一宿。
明日食時宮門不開。
諸臣共議。王新納妻意相貪樂故不開耳。
師子說曰。不如來議。
王及夫人并諸婇女。
必為羅剎所食噉盡故門不開耳。
即施高梯踰牆入內。
見死人骸骨滿數間舍。
諸臣責師子曰。正坐汝身將羅剎鬼。
殺王喪國宮殿滅亡。
卿欲云何。師子答曰。
吾先有契後莫見怨。
卿等何為復見責數。
諸臣人民前白師子。
王今已死更無胤嗣。
唯願師子當登王位領理人民。
師子告曰。若欲舉我為王者。
當隨我教異形同響咸皆稱善。
王告諸臣。當共集兵入海攻擊。
殺羅剎男女無有遺在。
後破鐵城出其中人。
土俗常法。若一人不事佛者當送山西付鬼噉之。
自爾已來佛法熾盛得道無數。
是故說。諸有信佛者如此眾生安隱得還皆由馬王。
又彼國常儀。國王生子。
若十若百若至無數。
盡出作道誦習佛經。
三藏備舉。還復罷道。
登陟王位。凡諸不通經籍不舉則不得陟王位也〔出承事勝已經〕。
other:: 
###  4 彌蓮持齋得樂蹋母燒頭
彌蓮持齋得樂蹋母燒頭四 ^222b27

昔五百賈人。一字彌蓮。
是最尊老也。五百人共船入海。
為摩竭魚觸破其船。
五百皆死。彌蓮騎板得活。
在鼻摩地。為防魚故東西行走。
見一小徑。入見銀城。
樹木參天。間有浴池。
其城方正地周匝渠水。
有四女人從城中出。
端正如玉。女共迎彌蓮言。
甚獨勞苦。多賀來到。
貪欲相見久矣。當侍仁者。
今是銀城是仁者有也。
城中幸樂樹木參天。
有渠水浴池戲觀廬舍。
城中有七寶殿。名曰羅縵。
以金銀水精瑠璃珊瑚虎珀車#CB00006;為殿。
我等四人當供給使。
晚臥早起心存教勅。
便可止此。不須到他面。
彌蓮即與四女人入城。
上七寶殿上日日極意。
在此城中千有餘歲。
後彌蓮自念。是四女人不欲令我去行到他面。
何等意耶。彌蓮伺四女人寢臥。
竊起下殿出城前行。
遙見金城。樹木浴池事事如前。
有八女人。端正要說辭皆如前。
彌蓮與八女人相樂極意經數千歲。
後彌蓮思惟。疑是八女人。
不欲令我更到他面。
何等意耶。彌蓮伺八女晝臥。
竊起前行。遙見水精城。
樹木浴池事事如前。
有十六女人從城出迎辭說如前。
彌蓮即與十六女。
共樂極意經數千歲。
彌蓮復去乃見瑠璃城。
事亦如前。三十二女從城出迎。
彌蓮與女共樂極意經數千歲。
後出城前行。遙見鐵城。
中了無迎者。彌蓮入城門。
有鬼問之。彌蓮為行道。
城中目見一男子。
字俱引。燒鐵輪走其頭上。
由入諸城坐不厭足。
故使燒鐵輪走我頭上。
彌蓮念。羅縵殿屑末殿羅摩殿氾欝單殿。
淚出言。我何事入是中耶。
彌蓮語灌鐵城鬼言。
入燒鐵輪走我頭上何時當脫耶。
鬼報言。有人如卿來乃得脫耳。
佛言。鐵輪走彌蓮頭上。
却後六十億萬歲乃得脫耳。
彌蓮者我身是。未求道時。
愚癡沐浴著新衣脚蹋母頭。
是故燒頭一日。八關齋四月心猶歡喜。
故得四寶城金銀水精瑠璃。
壽數千萬歲。是故世間人至死不厭五欲。
所思欲人。不孝父母師。
車輪踐之。當如彌蓮矣〔出彌蓮經又出福報經〕。
other:: 
###  5 優波斯納兄妻後悔為道兄射殺弟矢反自害
優波斯納兄妻後悔為道兄射殺弟矢反自害五 ^223b16

羅閱祇國有賈客。
兄弟二人共住一處。
兄求長者女欲以為婦。
其女年小未任出適。
兄與眾賈遠至他國。
經歷多年滯不時還。
女年向大而語其弟。
卿兄遠行沒彼不還。
汝今宜可取我女。
其弟答言。何有是事。
長者數說。其弟意堅未曾迴轉長者詐作遠書。
託諸賈客說兄死亡。
復告之曰。卿兄已死。
汝當云何。弟娶其女經歷數時。
女已懷 #CB02775;。
兄從遠還。弟心懷懼逃至舍衛。
如是展轉到於佛前。
求索出家。佛即聽許。
便成沙門名優波斯。
奉持律行得阿羅漢。
兄知忿恨。欲殺之至舍衛國。
即出重募賞金五百兩。
應募者相將俱進。
見弟坐禪欻生慈念。
云何殺此比丘。吾設不殺當奪我金。
欲射比丘乃中其兄。
其兄懷恚憤命忽而終。
受毒蛇形。生此道人戶樞之中。
戶數開閉。撽身而死。
還願更作小形毒虫。
依道人屋。從屋下墮比丘頂上。
惡毒猛熾即便命終。
告舍利弗。乃往過去有辟支佛。
出現於世處在山林。
時有獵師恒捕禽獸。
施設方計望伺苟得。
辟支佛驚其禽獸伺捕不得。
便懷瞋恚以毒箭。
射辟支佛。時辟支佛。
心愍此人欲令改悔。
為現神足。於時獵師心懷敬仰。
恐怖自#CB00914;歸誠謝過。
時辟支佛受其悔懺。
毒攻而死。其人命終便墮地獄。
既出地獄。五百世中常被毒死。
至于今日得羅漢道。
猶為毒虫所螫而死〔出賢愚經第十卷〕。
other:: 
### 6 薩薄然臂濟諸賈客
薩薄然臂濟諸賈客六 ^223c27

昔閻浮提。五百賈客。
共行曠野經由嶮路。
大山孔中極為黑闇。
時諸商人迷悶愁憂。
恐失財物。此處多賊而復怖畏。
咸共同心。向于天地日月山海一切神祇。
啼哭求哀。時薩薄。
愍諸商客。告言莫怖。
吾當為汝作大明照。
是時薩薄即以白#CB00626;自纏兩臂。
蘇油灌之。然用當炬。
將諸商人。經於七日乃越此闇。
時諸賈客感戴其恩慈敬無量。
各獲安隱喜不自勝。
時薩薄我身是。諸賈客者今五百比丘是。
other:: 
###  7 薩薄欲買取五戒羅剎不能得侵
薩薄欲買取五戒羅剎不能得侵七 ^224a25

昔有薩薄。聞於外國更有異寶。
欲往治生。而二國中間有羅剎難。
不可得過。薩薄遊行見市西門。
有一道人空床上坐云賣五戒。
薩薄問云五戒云何。
答曰。無形直。口受心持。
後得生天。見世能却羅剎鬼難。
薩薄欲買。問索幾錢。
答金錢一千。即就授與受五戒竟。
語言。卿向外國到界畔上。
羅剎若來卿但語言。
我是釋迦五戒弟子。
薩薄少時到二國中間。
見羅剎。身長一丈三尺。
頭黃如蘘。眼如赤丁。
舉體鱗甲。更互開口如魚鼓鰓。
仰接飛鷰踏地沒膝。
口熱血流。群眾數千直捉薩薄。
語言。我是釋迦五戒弟子。
羅剎聞此永不肯放。
薩薄聊以兩拳扠之。
拳入鱗甲拔不得出。
又以脚踏頭。撞拔復不出。
五體沒鱗甲中。唯背得動。
羅剎謂言。
　　汝身及手足　一時悉被羈
　　但當去就死　跳踉復何為 ^224b7

薩薄志意猶固。語羅剎曰。
　　我身及手足　一時雖被繫
　　攝心如金石　終不為汝斃 ^224b24

羅剎又語薩薄曰。
　　吾是鬼中王　為人多力膂
　　從來食汝輩　不可得稱數
　　但當去就死　何為自寬語 ^224b27

薩薄冐欲罵怒。自念。
此身輪迴三界。未曾乞人。
我今當以乞。此羅剎作一頓飽。
即曰。
　　我此腥臊身　久欲相去離
　　羅剎得我便　悉持以布施
　　志求摩訶乘　果成一切智 ^224c2

羅剎聰明。解薩薄語。
便生愧心。放薩薄去。
長跪合掌向其謝曰。
　　君是度人師　三界之希有
　　志求摩訶乘　成佛當不久
　　是故自歸命　頭面禮稽首 ^224c7

羅剎悔過。竟送薩薄至外國。
大得珍寶。又送還家。
大修功德。遂成道跡。
other:: 
###  8 商人共鵠生子子皆得道
商人共鵠生子子皆得道八 ^224c12

畜生及人一切四生。
問曰。云何知人中有卵生。
答曰。如所說。閻浮利地。
多有商人入海採寶。
得二鵠。隨意所化失一一在。
與共遊戲。寢臥一室共彼合會。
遂生二卵。卵漸溫熟。
便生二童。後大出家學道。
得阿羅漢果。一名尸披羅。
二名優鉢尸婆羅。
問曰。云何知人中有濕生。
答曰。如經所說。有頂生王。
尊者遮羅。尊者優婆遮。
羅利女。問曰。云何知人中有化生。
答曰。劫初人是也。
已得聖法者不復卵生濕生。
問曰。何故不復卵生濕生耶。
答曰。卵生濕生畜生趣所攝〔出鞞婆沙經第十四卷〕。
other:: 
###  9 眾賈飢渴天人指間降八味水
眾賈飢渴天人指間降八味水九 ^224c16

昔有導師。與五百賈人共行作賈到。
大曠野絕無水漿。
飢渴困極四方求索。
登高遠望見有樹木。
謂當有水。俱共馳往。
至見樹下。周匝生草其地清潔。
咸共穿鑿。時有天人遙見導師。
如申臂頃來到其所。
住于樹上申其右手。
從五指間流出八味甘美之水。
而無窮盡。皆得飽滿〔出十卷譬喻經第三卷〕。
other:: 
###  10 商人驅牛以贖龍女得金奉親
商人驅牛以贖龍女得金奉親十 ^224c28

佛住舍衛城南有大林邑。
商人驅八牛。到北方俱哆國。
復有一商人。共在澤中放牛。
時離車捕得一龍女。
穿鼻牽行。商人見之。
即起慈心。問離車言。
汝牽此欲作何等。
答言。我欲殺噉。商人言勿殺。
我與汝一牛。貿取放之捕者不肯。
乃至八牛。方言。今為汝故我當放之。
即取八牛放去龍女。
時商人復念。此是惡人恐復追逐更還捕取。
即自隨逐看其所向。
到一池邊。龍變為人身。
語商人言。天施我命今欲報恩。
可共我入宮。當報天恩。
商人答言。汝等龍性卒暴瞋恚無常。
或能殺我。答言。前人繫我。
我力能殺。彼但以受布薩法故。
都無殺心。何況天今施我壽命。
而當加害。小住此中。
我先入摒擋。是龍門邊見二龍繫在一處。
問言。汝為何事。答言。
此龍女半月中三日受齋法。
我兄弟守護此龍女。
不堅固為離車所得。
以是故被繫。唯願天慈語令放我。
此龍女若問欲食何等食者。
當索閻浮提人間食。
龍女摒擋已。便即呼入。
坐寶床蓐上。龍女白言。
天今欲食何等食。
答言。欲須閻浮提人間食。
即下種種食。問龍女言。
此人何故被繫。龍女言。
此有過我欲殺之。
商人言。汝莫殺。不爾要當殺之。
商人言。汝放彼者我當食耳。
白言。不得直爾放之。
當罰六月擯置人間。
商人問言。汝有如是莊嚴用受布薩為。
答言。我龍法有五事苦。
何等五。生時龍。眠時龍。
婬時龍。瞋時龍。一日之半三過。
皮肉落地熱沙煿身。
復問。汝欲求何等。
答言。我欲求人道中生。
問我已得人身應求何等。
答言。出家難得。又問。
當就誰出家。答言。
如來應供正遍知今在舍衛城。
未脫者脫。汝可就出家。
便言。我欲還歸。龍女即與八餅金語言。
此是龍金。足汝父母。
眷屬終身用不盡語言。
汝合眼。即以神變持著本國。
行伴先至。語其家言。
入龍宮去。父母謂兒已死。
眷屬宗親聚在一處悲號啼哭。
時放牧者及取薪草人。
見已先還語其家言。
某甲來歸。家人聞已即大歡喜。
出迎入家已為作生會。
作生會時以八餅金持與父母。
此是龍金。截已更生。
盡壽用之。
other:: 
###  11 賈客為羅剎所縛
賈客為羅剎所縛十一 ^225a7

有一賈客主。將諸賈人入嶮難處。
遇羅剎鬼。以手遮之言。
汝住莫動不聽汝去。
賈客主即以右拳擊之。
拳即著鬼挽不可離。
復以左拳擊之。亦不可離。
以右足蹴之。亦復如是。
以頭衝之。頭即復著。
鬼問言。汝今如是欲作何等。
心休息未。答言雖復五事被繫。
心終不息。當以精進力與汝相擊。
鬼時念。此人膽力極大。
即曰。汝精進力大必不休息。
今放汝去。
other:: 
###  12 賈客採寶救將死人
賈客採寶救將死人十二 ^225b18

有賈客主。名為吉利。
入海取大珍寶。安隱而出。
凡有八十億摩尼珠。
一一皆直百億兩金。
以多寶物與一乞人。
不入其家復還至海。
採取珍寶。入海之後倍得寶物。
經八十歲還到本國。
欲入城時見犯罪人。
殺者執縛打惡聲鼓。
街巷唱令將至殺處。
加以刑戮。時應死者逢見吉利。
作是言。賈客主。救我死罪。
施我壽命。是大檀越賢善好人。
吉利聞已語應死者。
咄人。我今施汝無畏。
救汝死罪。即至殺者所。
人人皆與之摩尼珠價直一億兩金。
汝今小住待。我今者至王邊還。
爾時吉利疾至王所。
白言。大王。我欲以好珍寶買此人命。
王答。吉利。是人罪不可恕不可得買若必欲買。
汝所有物盡以與我。
并自代死乃可得脫。
吉利歡喜。我得大利得滿所願。
能救此人得稱我意。
即以居家所有財物及於大海所得珍寶。
無量千億金銀寶物。
皆送與王白大王言。
可放此人。我所有物盡現在此。
語殺者言。將吉利殺。
即縛吉利將至殺處。
右手舉刀欲斫吉利。
手直不下。驚怪恐怖即以告王。
自看。王聞此語。即自執刀欲殺吉利。
舉刀兩手落地得大衰惱發聲而死。
時吉利即我身是。
時王者調達是。
other:: 
###  13 二賈客採寶貪者沒命廉者安全
二賈客採寶貪者沒命廉者安全十三 ^225b28

昔無數阿僧祇劫前。
有兩部賈客各五百人。
在波羅奈。撰合資財嚴船渡海。
解繫張帆乘風徑往。
即至寶渚。上妙婇女無物不有。
一部賈客主曰。我等以資財故勤苦至此。
當住自娛。第二薩薄言。
此間雖饒眾寶不當久住。
時有天女慈愍此輩。
便於空中語眾人曰。
此間雖樂不足久住。
却後七日此地當沒。
語訖化去。復有魔女欲使賈客於此沒盡。
空中告曰。卿等不須嚴駕還去。
此地無水設當有水。
此之眾寶眾女五樂何由而有。
前天所說皆是虛妄。
說已化去。第一薩薄勅其部眾。
卿等勿去莫信前天。
第二薩薄還告其眾。
卿等莫貪速裝治船。
前天所說至誠不虛。
水不至者於此自娛然後徐歸。
若水審來治嚴已去。
佛語舍利弗。却後七日如前天言。
水滿其地。第二薩薄將其部眾即得上船。
第一薩薄先不治嚴。
水至之日便著鎧仗共相挌戰。
第二薩薄於船上以鋑牟鋑第一薩薄脚。
徹過即便命終。佛語舍利弗。
汝知第一薩薄者不則提婆達兜是。
第二薩薄者則我身是。
時第一賈客眾五百人者則今提婆達兜五百弟子是。
時第二賈客五百眾者則今五百羅漢是。
時第一天女則舍利弗是。
時第二天女則今名滿月比丘婆羅門弟子是〔出興起行經上卷〕。
other:: 
###  14 賈人害侶獨取珍寶大哀殺此凶人
賈人害侶獨取珍寶大哀殺此凶人十四 ^225c23

定光佛時。有五百賈人入海求寶。
有異心者念言。我今悉害賈人獨取珍寶。
時閻浮提有大導師。
名曰大哀。時寐夢中海神語之。
賈眾之中有一賊。
欲殺五百伴獨取寶物。
假令事逮墮墜地獄中。
今仁導師當行權變。
令賈人不死賊不獲罪。
導師思惟七日。無餘方便。
唯當殺此凶人耳。
語眾賈者必皆興怒當共殺之。
俱墮惡趣。設我獨殺。
我當受罪。吾寧自忍百千劫苦。
不令賈人普被危害。
復令一賊墮地獄中。
先為說法。令心欣然踊躍臥寐。
佛言。大哀導師猶眾賈人興于大哀以權方便害此一賊。
命終之後生第十二光音天上。
時大哀者則吾身也。
以斯方便超千劫生死。
同船五百賈客。斯賢劫中五百佛興者是。
other:: 
###  15 五百賈人值摩竭魚稱佛獲免
五百賈人值摩竭魚稱佛獲免十五 ^226a19

昔有五百賈客。乘船入海。
值摩竭魚出頭張口欲食眾生。
時日少風而船去如箭。
薩薄主語眾人言。
船去太疾可捨帆。
如言捨下。船去轉駃不可得止。
薩薄主問樓上人言。
汝見何等。我見上有兩日出。
下有白山。中有黑山。
薩薄主驚言。此是大魚當奈何哉。
我與汝等今遭困厄。
入此魚腹無有活理。
汝等各隨所事一心求之。
於是眾人各隨所奉。
一心歸命求脫此厄。
所求逾篤船去逾疾。
須臾不止當入魚口。
於是薩薄主告諸人言。
我有大神號名為佛。
汝等各捨本所奉神一心稱之。
時五百人俱發大聲稱南無佛。
魚聞佛名。自思惟言。
今日世間乃復有佛。
我當何忍傷害眾生。
即便閉口。水皆倒流轉得遠魚。
五百賈人善心生。
皆得解脫。
other:: 
###  16 賈人為友逼飲酒犯戒父母擯出遠國尚為鬼所畏
賈人為友逼飲酒犯戒父母擯出遠國尚為鬼所畏十六 ^226b6

有一縣人。皆奉行五戒十善。
縣界無釀酒者。中有大姓家子。
欲遠賈販。臨途父母語曰。
汝勤持五戒奉行十善。
慎莫飲酒犯佛重戒。
行到他國見故同學。
歡喜歸家出蒲陶酒欲共飲之。
辭曰。吾國奉佛戒無敢犯者。
且辭親近父母又戒相別久會同心雖喜悅。
不宜使吾犯戒違親教也。
主人言。吾與卿同師恩則兄弟。
吾親則是子親。父母相飲豈可違之。
若吾在卿家必從子親。
事不獲已乃從飲之。
事訖還家具白於親。
父母報言。汝違吾教加復犯戒。
亂法之漸非孝子也。
無得說之。便以所得物逐令出國。
子以犯戒為親所驅。
乃到他國住客舍家。
主人事三鬼神。能作人形。
對人飲食與人語言。
事之積年居財空盡。
而家疾病死喪不絕。
私共論之。鬼知人意。
鬼共議言。此人財產空訖。
正為吾等未曾有益。
今相厭患。宜求珍寶以與之。
便行盜他國王庫藏好寶積置園中。
報言。汝事吾歷年勤苦甚久。
今欲福汝使得饒富。
主人言。受大神恩。
鬼曰。汝園中有金銀可往取之。
主人欣然。入園見物負摙歸舍。
辭謝受恩。明日欲設飯食。
願屈顧下。施設皆辦。
鬼神詣門。見舍衛國人在主人舍。
便奔走而去。主人追呼。
既已顧下。委去何為。
神曰。卿舍尊客吾焉得前。
重復驚走。主人思惟。
吾宅之中無有異人。
正有此人耳。即出言語恭設已竟。
因問之曰。卿有何功德吾所事神畏子而走。
客具說佛功德五戒十善。
實犯酒戒為親所逐。
尚餘四戒故為天神所護。
卿神不敢當之。主人語言。
欲奉持五戒。因從客受三自歸五戒。
一心精進不敢懈怠。
問佛在處可得見不。
客曰。在舍衛國給孤獨園。
主人一心到彼經歷一亭。
中有一女。正是噉人鬼婦。
行路逈遠時日逼暮。
從女寄宿。女即報言。
慎勿留此。宜急前去。
男子問曰。用何等故將有意乎。
女人報言。吾已語卿用復問為。
男子自念。前舍衛國人完佛四戒我神尚為畏之。
我已受三歸五戒。
心不懈怠。何畏懼乎。
遂自留宿。時噉人鬼見護戒威神去亭四十里。
一宿不歸。明日進見鬼所噉人骨骸狼藉。
心怖而悔退。自思惟。
我在本國衣食足用。
空為此人所化。言佛在舍衛國。
未覩奇妙乃見骸骨縱橫。
不如携此女人將歸本土共居如故。
即時迴還。因從女人復求留宿。
女人謂男子。何復還耶。
答曰。行計不成故迴還耳。
復寄一宿。女言卿死矣。
吾夫是噉人鬼。方來不久。
卿急去此。男子不信遂止不去。
便迷惑婬意復生。
不復信佛三歸五戒。
天神即去鬼得來還。
女人恐鬼食此男子。
藏之甕中。鬼聞人氣謂婦言。
爾得肉耶。吾欲噉之。
婦言。我不行何從得肉。
婦問鬼。卿昨何以不歸。
鬼言。坐汝所為而舍宿尊客。
令吾被逐。甕中男子踰益恐怖。
不復識三自歸。婦言。
何以不得肉乎。鬼言。
正為汝舍佛弟子。
天神逐我出四十里外。
露宿震怖于今不安故不得肉。
婦因問夫。佛戒云何。
鬼言。我大飢極急以肉來不須問此。
此是無上正真之戒。
非吾所敢說也。婦言。
為說之。我當與卿肉。
鬼類貪殘食欲食無止。
婦迫問之。因便為說三歸五戒。
鬼初說一戒時婦輒受之。
至第五戒心執口誦。
男子於甕中識五戒隨受之。
天帝釋知此二人心自歸佛。
即遣善神五十人擁護兩人。
鬼遂走去。到明日。
婦問男子。怖乎。答曰大怖。
蒙仁者恩。心悟識佛。
婦言男子。昨何以迴還。
答曰。吾見新久死人骸骨縱橫恐畏故還耳。
婦言。骨是吾所棄者也。
吾本良家之女。為鬼所略取吾作妻。
悲窮無計。今蒙仁恩。
得聞佛戒離於此鬼。
又言。賢者欲到何所。
男子報言。吾欲到舍衛國見佛。
婦曰善哉。吾隨賢者見佛。
便俱前行逢四百九十八人。
因相問訊。諸賢者從何所來欲到何所。
答曰。吾等從佛所來。
問言。卿等已得見佛何為復去。
報言。佛口說經意中罔罔故尚不解令還本國。
兩賢者具說本末。
以鬼畏戒高行之人。
意乃開解俱還見佛。
佛遙見之則笑。口中五色光出。
阿難長跪。佛不妄笑將有所說。
佛語阿難。汝見是四百九十八人還不。
此諸人等今得其本師。
來見佛者皆當得道。
時五百人來至佛所一心聽經。
心開意解皆作沙門。
得阿羅漢道。然此二人是四百九十八人前世之師也。
人求道要。當得其本師及其善友。
爾乃解耳〔出戒消災經〕。
經律異相卷第四十三
 ^226b23
