佛說木槵子經
translator:: 失譯人今附東晉錄
jing:: 
聞如是：
一時佛遊羅閱祇耆闍崛山中，與大比丘眾一千二百五十人俱，
菩薩無數，名稱遠聞，天、人所敬。
時難國王，名波流離，遣使來到佛所，頂禮佛足，
白佛言：「世尊！我國邊小，頻歲寇賊，五穀勇貴，
疾病流行，人民困苦，我恒不得安臥。
如來法藏，多悉深廣；我有憂務，不得修行。
唯願世尊特垂慈愍，賜我要法！
使我日夜易得修行，未來世中遠離眾苦。」 ^726a11

佛告王言：「若欲滅煩惱障、報障者，當貫木槵子一百八，以常自隨。
若行、若坐、若臥，恒當至心，無分散意，稱佛陀、
達摩、僧伽名，乃過一木槵子，如是漸次度木槵子，
若十、若二十、若百、若千，乃至百千萬。
若能滿二十萬遍，身心不亂，無諸諂曲者，
捨命得生第三焰天，衣食自然，常安樂行。
若復能滿一百萬遍者，當得斷除百八結業，
始名背生死流，趣向泥洹，永斷煩惱根，獲無上果。」 ^726a20

信還啟王，王大歡喜，遙向世尊，頭面禮佛云：「大善！
我當奉行。」即勅吏民，營辦木槵子，以為千具，
六親國戚，皆與一具。
王常誦念，雖親軍旅，亦不廢置。
又作是念：「世尊大慈，普應一切。
若我此善，得免長淪苦海，如來當現我身，為我說法。」
願樂迫心，三日不食。 ^726a28

佛即應形，與諸眷屬，來其宮內，而告王曰：
「莎斗比丘，誦三寶名，經歷十歲，得成斯陀含果；
漸次習行，今在普香世界，作辟支佛。」
王聞是已，倍復修行。 ^726b5

佛告阿難：「何況能誦三寶名，經歷萬數；
但能聞此人名，生一念隨喜者，未來生處，常聞十善。」 ^726b9

說是法時，大眾歡喜，皆願奉行！
佛說木槵子經
 ^726b11
