
pin:: 守護國界主陀羅尼經卷第七
translator:: 罽賓國三藏沙門般若共牟尼室利譯
入如來不思議甚深事業品第五之三
爾時，世尊復告文殊師利童子菩薩摩訶薩言：「善男子！
如來意業智為先導、隨智慧轉。
云何意業隨智慧轉？
善男子！如來無有心意識過。
何以故？如來心意識俱不可知，但從佛智而顯現故、如來智慧而為主故。
善男子！如來智慧隨順一切眾生心轉、
隨順趣入諸眾生意、隨順解了諸眾生識，出生諸法及諸三昧。
是故，如來心意識等無能知者，超過因地，
遠離緣生，非三有道，解脫諸慢、諸魔事業、
諂誑幻惑、我我所執、愚癡無明、黑闇翳障，
妙修道品而無散亂，無所分別，入平等性，猶如虛空。 ^554a14

「有如是等無量事業，一一皆以智為先導，是為如來第二十九正覺事業。」 ^554a25

爾時，世尊欲重宣此義而說偈言：
　　「兩足尊心不可量，淨智因緣世中勝，
　　佛智等同於法界，隨順普入眾生心。
　　禪定、解脫悉皆圓，心意分別無搖動，
　　超過魔境及魔業，無垢無變如虛空。 ^554a26

「復次，善男子！如來正覺見過去世無著無礙，智慧隨轉。
智云何轉？所謂：過去種種佛剎顯現成壞，
無量無數，如來悉知；彼諸剎中卉木叢林、
藤蘿藥草，如來悉知；彼剎所有眾生之類，
卵生、胎生、濕生、化生，有色、無色，有想、無想、
非有想、非無想，如是，一切如來悉知；彼諸剎中有情、
非情種種音聲，如來悉知；彼剎所有如來出現說種種法，
種種眾會比丘、比丘尼、優婆塞、優婆夷、
一切眾生於三乘中各得調伏，種種壽量、
種種法住，如來悉知；彼諸眾生出息、入息，
種種飲食、種種資具、種種相貌、種種根器、
種種行解、種種心性、死此生彼，剎那流注、
生滅相續，如來悉知。 ^554b3

「如是一切現量所得，非比量知。
云何現量？謂不動念如實而知，非流注心入於過去。 ^554b15

「如是知時智慧具足，隨眾生心種種說法，是名如來第三十正覺事業。」 ^554b17

爾時，世尊欲重宣此義而說偈言：
　　「佛智無量無所著，知過去剎佛眾生，
　　說法大會名相殊、心行根欲多差別，
　　各依三乘得調伏，究竟同歸解脫源，
　　及知生滅流注心，一切見者真實覺。 ^554b19

「復次，善男子！如來智慧見未來世無著無礙，如見現在。
此云何見？謂所有未來種種眾生、種種諸法、
種種剎土，當生、當滅，曾住、當住……，如是一切如來悉知；
所有剎劫當燒、當盡、當成、當住，剎中當成所有諸地——樹木叢林、
百卉藥草，麁色、細色，日月星宿、乃至微塵——皆如實知；
一一剎中，諸佛當現、當有聲聞、當成緣覺、
當成菩薩、當有資具，出息、入息、往來進止、
取捨威儀，如來悉知；種種剎中如是眾生當得解脫，
於三乘中解脫差別，如來悉知；又彼剎中一切眾生所有諸蘊、
諸入、諸界，心、心所法，當生、當滅，如來悉知。 ^554b24

「雖於一切皆如實知，而如來心亦不流注入於未來，
為令眾生悟未來性說如是法，是為如來第三十一正覺事業。」 ^554c6

爾時，世尊欲重宣此義而說偈言：
　　「佛未來世無垢眼，遍見所有已當成，
　　一切諸佛及剎中，無有纖毫知不盡。
　　彼彼事中無錯亂，復細觀見未來因，
　　隨眾生心說法門，此兩足尊超勝業。 ^554c9

「復次，善男子！如來知見現在無著、無障礙轉。
此云何轉？謂於十方現前所有一切佛剎，
以三種因微細知見，謂知其相若生若滅。
知何等法？謂一切諸佛、一切菩薩、一切聲聞、
一切緣覺，一切細色、一切麁色，如來悉知。
一切地界微細分析各以若干微塵所成、
一切水界以毛滴之知其數量、一切火界焰之起滅悉知其數、
一切風界色相飄擊若干微塵，十方虛空以一毛端周遍度量知其邊際，
如是等境盡知其相，亦知其生、亦知其滅。 ^554c14

「亦以三種知眾生界：知地獄界、生地獄因、
出地獄因；知畜生界、生畜生因、捨畜生因；
知焰摩界、焰摩生因、焰摩滅因；知於人界、
生人趣因、失人趣因；知諸天界、生天之因、
天退沒因……，如是一切，如來現前皆悉了知。
知諸眾生心之流注，有煩惱心、無煩惱心，
若干眾生諸根調伏、若干眾生諸根不調，如來悉知。 ^554c23

「如來如是於現前境無二智轉不二現行，
亦為眾生如是宣說，是為如來第三十二正覺事業。」 ^555a1

爾時，世尊欲重宣此義而說偈言：
　　「如來境界無邊際，不可思議不可稱，
　　無有等等如虛空，一切眾生豈能測？
　　十方所有眾生類，現前境界事業殊，
　　如來一切悉能知，最勝自然之智業。 ^555a3

「善男子！此三十二如來甚深事業，諸佛皆悉具足圓滿，
為欲調伏一切眾生、令其悟入，略說少分，
而實如來所有事業無量無邊，非可宣說。 ^555a9

「善男子！如來復有真實事業，無有分量、
不可思議，一切世間所不能測、一切文字所不能宣、
一切心識不能解了、一切智慧不能趣入，
周遍一切安立剎土，隨順一切佛平等智，
超過一切世間事業，種種施為而無所作，
體性平等猶如虛空，法界現前無有分別。
何以故？善男子！諸佛世尊顯示法界無二性故，
種種諸法、種種眾生、種種剎土、種種心識、
種種解脫、種種涅槃……，如是諸法若體、
若相，畢竟空故。 ^555a12

「善男子！如來如是自覺法界一味無相、
離因緣法，欲令眾生平等悟入猶如虛空無礙法故，為諸眾生轉不退轉無上法輪。
善男子！譬如巧匠善能磨瑩摩尼妙寶，
善知寶性，採之山石，以乞叉羅藥用水塗磨，以羖羊毛緂以瑩拭。
瑩拭不已，又以別藥名利醋味，和水潤之，軟木揩拭。
功猶未已，復用摩訶薜舍遮藥以微細物而瑩拭之。
尚未有光便入熾火焚燒七日，餘石礦穢一切消除，
知非假寶，名為無價摩訶琉璃摩尼妙寶。 ^555a21

「善男子！諸佛如來亦復如是，知諸眾生愛樂生死、
不淨垢穢，為說無常苦、空、無我、不淨之法令生厭離，入於聖法調伏身心。
如是，如來精進未息，次為說空、無相、無願故，令其知見覺悟佛眼。
如來精進亦復未已，次復為轉不退法輪。
如來精進亦未休息，最後為說三輪清淨如來境界，
令諸眾生明了因緣，見法本性，乃至普入一切如來平等法體。
善男子！是故汝等應如是解不可思議如來事業。 ^555b1

「若諸菩薩安住於此不可思議如來事業，
雖於諸法心得平等，而隨順知一切諸法，
離諸過失；雖能隨順三世平等，而不斷絕三寶種性；
雖知身性猶如虛空本無搖動，而於十方一切佛剎普現其身；
雖知諸法體不可說，而以語言出隨類音說一切法；
雖隨眾生心行不同說諸因緣，而離眾生及諸法相。 ^555b10

「善男子！諸佛如來為欲清淨菩薩心故出興於世，
而實如來無有變異，常住於此難思事業，
不捨精進，授菩薩記，說法不斷。」 ^555b17

爾時，世尊說此如來難思事業深法門已，
十方無量阿僧企耶出過算數諸佛剎土地六震動，
放大光明，雨眾天花。 ^555b21

此大會中諸大威德無量菩薩、欲色諸天、
南閻浮提十六大國及諸小王、龍神、夜叉、
乾闥婆、阿脩羅、迦樓羅、緊那羅、摩睺羅伽、
人非人等，及比丘、比丘尼、優婆塞、優婆夷聞此法門，
心淨歡喜，踊躍無量，以諸供具供養於佛，
所謂種種妙花、種種名香、塗香、末香、衣服、
瓔珞、幢幡、鬘蓋以為供養，或以種種微妙音聲歌詠、
讚歎、恭敬供養，或以頂上髻中明珠、額上明珠、
耳璫頸珠而用供養，或以摩尼妙寶瓔珞、
真珠瓔珞、月形瓔珞、嚴諸身分種種瓔珞、
寶鎖、寶印、寶釧、寶鐶、寶鏡、寶帶、寶篋、寶冠、
眾妙衣服、種種嚴具、諸妙鈴鐸俱散道場恭敬供養。 ^555b23

或以種種妙寶供養，所謂吠琉璃寶、閻浮洲寶、
阿濕摩蘖磨寶、室利蘖摩寶、因陀羅尼羅寶、
紅頗胝迦寶、如火色寶、火焰光寶、無邊色寶……，如是等寶奉獻於佛以為供養。 ^555c6

復有眾生以金、銀……等種種寶末而為供養，
或以沈香、多伽樓香、隨時之香、妙栴檀香、
龍花鬚香、赤真珠香……，以如是等種種香末而以奉散。 ^555c10

或復有散種種天花以為供養，所謂波利耶怛羅迦花、
曼陀羅花、摩訶曼陀羅花、曼殊沙花、摩訶曼殊沙花、
盧遮迦花、摩訶盧遮迦花、薩他羅花、摩訶薩他
〔上〕羅花、斫羯羅花、無垢斫羯羅花、百葉花、
千葉花、百千葉花、普光花、普香花、光焰花、
最勝花、無邊色花、大普遍花、愛樂見花……而以供養。 ^555c13

或有眾生散陸生花，所謂嚩哩色枳花、
蘇曼那花、拘蘇摩花、阿提目多迦花、瞻博迦花、
阿輸迦花、馱努色迦哩迦花、波吒羅花、
目真隣陀花、摩訶目真隣陀花……。 ^555c19

或有眾生以水生花奉散供養，所謂優鉢羅花、
波頭摩花、拘物頭花、芬陀利花……，散如是等種種妙花供養於佛。 ^555c23

一切諸天於虛空中奏諸天樂，清雅寥亮，
微妙音聲以為供養，所謂簫、笛、箜篌、琵琶、
螺貝、種種天鼓、美妙聲鼓……，種種歌舞，恭敬稱歎供養於佛。
復雨種種天諸妙花、種種末香、種種妙寶、
種種瓔珞、種種衣服……，如是微妙諸天供具供養於佛。 ^555c25

爾時，十方所有世界諸大菩薩摩訶薩眾俱來集會及此眾中諸菩薩等，
為供養佛，皆昇虛空，各各變身作天形像。
纔變身已，菩薩力故，以眾寶網遍覆大會。
其網周匝遶菩提樹，於其四面各四由旬，
皆厚八步，種種真珠、瓔珞周垂，懸眾網鐸，
寶鈴和鳴，眾寶蓮華以為校飾。
其珠瓔珞，一一珠中皆有無量無數菩薩俱時出現，現已恭敬遶佛七匝。
遶佛畢已，為諸菩薩一一各化眾寶蓮華師子之座。 ^556a3

爾時，十方無量佛剎一一如來皆以自在威神力故，
各 " resp=令如意寶樹、寶網及諸希有殊特供具，
平等普至娑婆世界菩提樹下，羅列寶樹，
周匝圍遶，分布供具，莊嚴道場，為欲供養釋迦如來及此經故。
作此莊嚴供養之時，此會無量無數眾生發阿耨多羅三藐三菩提心，
無量菩薩得無生法忍。 ^556a12

爾時，世尊普觀一切菩薩大眾，作如是言：「諸佛子等！
誰能發起廣大誓願，以大威德，能留於此不可思議種種妙寶莊嚴道場——瓔珞網覆菩薩住處及十方來諸如意樹花菓間列，
發焰含輝，常無變易？
待彌勒佛下生之時，年方十六，坐於道場，
正覺始圓，說此《守護國界主經》，開示演說此陀羅尼，
當爾之時以申供養；乃至賢劫千佛出現，亦復如是以為供養。」 ^556a19

說是語時，於此會中有一菩薩名神通自在王，
於蓮花座整身威儀，右膝著於蓮花之臺，
恭敬合掌而白佛言：「世尊！
我能如是，如佛教勅留此道場，供養慈氏……，
乃至賢劫一切如來、應、正等覺。」 ^556a26

爾時，會中有神通魔——名妙建立，住四大洲——聞此語已，
即白神通自在王菩薩言：「聖者！
以何等器安置於此眾寶瓔珞莊嚴道場，經爾所時令不損壞？」 ^556b3

時神通自在王菩薩語彼魔言：「仁者當知：
一切器物速疾破壞，多諸障礙；虛空為器，
不可損壞，無有障礙，一切器中此為最勝。
汝勿瞬目諦觀我身，自當見我廣大之器。」 ^556b6

魔如其教，諦觀菩薩，見菩薩身臍輪之中有一世界名水光王，
謂此世界大水彌漫，猶如大海，故立其名。
於此界中有一如來，名吉祥寶蓮花如來、
應供、正遍知、明行足、善逝、世間解、無上士、
調御丈夫、天人師、佛、世尊，唯有清淨大菩薩眾，於其水中彌漫生於眾寶蓮花。
吉祥如來坐寶花王，諸菩薩眾俱坐寶花，恭敬圍遶。
時彼如來於大眾中說深妙法，示教利喜。 ^556b10

時神通魔見是事已，即起合掌，恭敬禮拜神通自在王菩薩。
爾時，菩薩而告之言：「仁者見於菩薩如是廣大器不？」 ^556b18

魔言：「已見。奇哉，大士！
能辦是事。如是大器百千俱胝那由他劫亦不可壞，
故此大寶莊嚴道場任持無缺、無垢、清淨、
無有變異，于何不可？」 ^556b20

時神通魔說此語已，頂禮佛足而白佛言：「世尊！
我自思惟於過去世未曾見此神通自在王菩薩神通之事、
未曾聞此法門之時，於聲聞乘懃行精進，
欲出三界，自求涅槃。
我於今日見聞是已，便於阿耨多羅三藐三菩提發起決定極深重心。
世尊！設令我於恒河沙劫處大地獄、受種種苦，
然後得成阿耨多羅三藐三菩提，我甘此苦，終不捨於菩提之心。」 ^556b23

爾時，世尊稱讚魔言：「善哉，善哉！
汝大丈夫能於阿耨多羅三藐三菩提被大甲冑，不久亦如神通自在王菩薩具足圓滿一切功德。」
pin:: 
#  6 菩薩瓔珞莊嚴品
守護國界主陀羅尼經菩薩瓔珞莊嚴品第六之一 ^556c3

爾時，十方種種佛剎諸來菩薩，及此大會天、
龍、夜叉、乾闥婆、阿脩羅、迦樓羅、緊那羅、
摩睺羅伽、人非人等，及比丘、比丘尼、優婆塞、
優婆夷心生渴仰，欲聞妙法。 ^556c8

爾時，世尊知此眾會心之所念——樂聞深法，
堪持法藏——歡喜怡暢，復欲重為開示，
顯說《守護國界主陀羅尼經》，放大人相無見頂光，
此光名為不捨精進，光遍繞此菩薩大會經七匝已，復繞文殊師利童子百千萬匝。
作是事已，入文殊頂。
其光入已，令文殊身及其所處師子之座威德光明過於大眾百千萬倍，
猶如滿月映奪眾星。 ^556c11

爾時，文殊師利童子蒙佛威神，即從座起，
偏袒右肩，#CB00566;跪合掌，
讚佛功德而說偈言：
　　「佛放身智大光明，普眼見盡無餘義，
　　本性自然諸善巧，不思議德悉皆圓。
　　丈夫牛王放大光，普照遍淨於三業，
　　遶我經於百千匝，繞已從頂入身心。
　　我昔智慧及辯才，總持光照皆微劣，
　　人天主光纔觸我，超過千倍勝於前。
　　清涼我身淨我心，踊躍歡喜皆平等，
　　佛智妙辯無邊際，悉皆流入我身中。
　　如來威德量難知，少力不能持念此，
　　承佛智力今諮問，為欲利樂諸眾生、
　　為入菩薩諸行門、復令諸佛出興世，
　　神通放光灌頂智，願成此德問如來。
　　此眾集會廣無邊，最上乘中已修入，
　　餘未得者傾心念，為利樂彼問如來。
　　願無等智順時機，開妙法藏利含識，
　　魔王眷屬當摧殄，於如來教善修行。
　　大雄智慧無有邊，善巧無窮無際限，
　　而我智慧不能了，是故諮問於如來。
　　世尊智慧如實知，於無量劫長時轉，
　　曠劫懃修今自在，願開佛智示眾生。」 ^556c18

爾時，文殊師利菩薩說此偈已，白佛言：「世尊！
如來境界不可思議，非是菩薩稱量境界。
而佛智慧說法無倦，大悲憐愍，不捨眾生故，我承佛力敢欲諮問。
世尊！云何名為菩薩瓔珞？
云何菩薩瓔珞莊嚴？
云何菩薩得殊勝行？
云何菩薩得不思議妙法光明，遠離愚闇及諸疑惑？
云何菩薩得於如來，大法明門悉能清淨？
善哉，世尊！唯願為我決定宣說諸菩薩眾出生法門。
若諸菩薩得聞此已，能破眾魔、煩惱怨敵，
入一切法永無疑惑，現前了知如來境界，
漸次深入諸菩薩境，復能漸入一切智境，
知眾生心、淨眾生行，遊諸佛剎，摧伏魔軍，
速能攝受一切佛教，於一切法自在而轉。」 ^557a12

爾時，世尊告文殊師利菩薩言：「善哉，善哉！
善男子！汝能發起大勇猛心作師子吼，問於如來如是妙義。
汝已能於一切如來無量境界明了通達，能問斯義。
善男子！諦聽諦聽，善思念之，吾當為汝分別解說如是境界及餘無量諸功德法，
皆令汝等速得圓滿，於一切法自在而轉。」
文殊師利：「唯然受教。」 ^557a25

佛告文殊師利言：「善男子！
一切菩薩皆悉具有四種瓔珞。
云何為四？所謂戒為瓔珞、定為瓔珞、慧為瓔珞、
陀羅尼門以為瓔珞，是名為四。 ^557b2

「善男子！云何名為戒為瓔珞？
善男子！菩薩有一淨戒瓔珞，謂於眾生起無瞋恚、
無障礙心，令諸眾生見皆歡喜，無有厭足。 ^557b5

「復次，善男子！菩薩有二淨戒瓔珞，所謂閉惡趣門、開人天路。 ^557b9

「復次，善男子！菩薩有三淨戒瓔珞，謂身、
口、意皆悉清淨。 ^557b11

「復次，善男子！菩薩有四淨戒瓔珞，謂所欲皆遂、
所願皆成、所樂皆得、始終究竟。 ^557b13

「復次，善男子！菩薩有五淨戒瓔珞，謂具足三昧、
具足智慧、具足解脫、具足解脫知見、具足大般涅槃。 ^557b15

「復次，善男子！菩薩有六淨戒瓔珞，謂不破戒，
終無悔故；不穿漏戒，無餘過故；不雜戒，
無和合故；清淨戒，長白法故；自在戒，隨意所往，
體具足故；自在轉戒，於一切時智自在故。 ^557b18

「復次，善男子！菩薩有七淨戒瓔珞，所謂施得清淨、
忍得清淨、勤得清淨、定得清淨、慧得清淨、
方便得清淨、不放逸得清淨。 ^557b22

「復次，善男子！菩薩有八淨戒瓔珞各別圓滿，
所謂十地圓滿、不悔圓滿、不懈怠圓滿、
不嫌恨圓滿、供養佛圓滿、離八難圓滿、
修布施圓滿、得善友圓滿。 ^557b25

「復次，善男子！菩薩有九淨戒瓔珞。
云何為九？所謂得無所畏、得無驚怖、得決定心、
得近寂靜、得調伏心、得無貪心、得勇悍心、
得知一切眾生心念、得寂靜地，是名為九。 ^557b29

「復次，善男子！菩薩。
有十淨戒瓔珞。云何為十？
所謂：身瓔珞，圓滿相好為莊嚴故；語瓔珞，
如說修行為莊嚴故；意瓔珞，以無煩惱為莊嚴故；
剎土瓔珞，以圓滿願為莊嚴故；利他瓔珞，
能清淨心為莊嚴故；生處瓔珞，不造諸惡為莊嚴故；
菩薩行瓔珞，隨學佛行為莊嚴故；智慧瓔珞，
了一切法皆悉幻化為莊嚴故；菩提場瓔珞，
一切善根皆悉迴向為莊嚴故；力無所畏、
佛不共法以為瓔珞，不捨淨戒，根本體性為莊嚴故，是名為十。 ^557c4

「善男子！云何菩薩修諸三昧瓔珞莊嚴？
善男子！菩薩有於一種三昧瓔珞莊嚴。
云何為一？謂於一切眾生界中發起慈心。 ^557c14

「善男子！菩薩復有二種三昧瓔珞莊嚴，謂質直心及柔軟心。 ^557c16

「菩薩復有三種三昧瓔珞莊嚴，所謂非幻、
非諂、非假。 ^557c18

「菩薩復有四種三昧瓔珞莊嚴，謂不隨順欲、
不隨順瞋、不順於癡、不順於怖。 ^557c19

「菩薩復有五種三昧瓔珞莊嚴，所謂斷於五種障礙：
一者、愛欲，二者、瞋害，三者、昏沈，四者、掉悔，
五者、疑心，斷此五蓋以為莊嚴。 ^557c20

「菩薩復有六種三昧瓔珞莊嚴，謂念佛、
念法、念僧、念戒、念捨、念天。 ^557c23

「菩薩復有七種三昧瓔珞莊嚴，謂不忘失菩提之心，
隨順修學七菩提分，謂念覺分、擇法覺分、
精進覺分、喜覺分、輕安覺分、捨覺分、定覺分。 ^557c25

「菩薩復有八種三昧瓔珞莊嚴，謂八聖道：
正見、正思惟、正語、正業、正命、正精進、正念、正定。 ^557c28

「菩薩復有九種三昧瓔珞莊嚴。
云何為九？善男子！
此菩薩心無有忘失，大悲威力不捨眾生，
修習建立九次第定，謂離欲、惡不善法，
有尋有伺，離生喜樂，入於初禪得圓滿住；
除滅尋伺，內淨一心，無尋無伺，定生喜樂，
入第二禪得圓滿住；離喜住捨，有念正知，
身受樂，諸聖所說能捨有念受樂，入第三禪得圓滿住；
斷樂先除苦，憂喜已滅，不苦不樂，捨念清淨，
入第四禪得圓滿住；超一切色想，滅有對想，
不念種種想，入無邊虛空，於空無邊處得圓滿住；
超過一切空無邊處，入無邊識，於無邊識處得圓滿住；
超一切識無邊處，入無少所有，於無所有處得圓滿住；
超過一切無所有處，入非想非非想處，
於非想非非想處得圓滿住；超過一切非想非非想處，
入滅受想定，於滅受想定得圓滿住。
如是善巧方便力故，真際現前，由先滅力於此安住，
然後利樂一切眾生，隨諸法門令得成熟，是名菩薩九種三昧瓔珞莊嚴。 ^558a1

「善男子！菩薩復有十種三昧瓔珞莊嚴。
何等為十？所謂法性無亂故、妙定圓滿故、
不捨精進故、常樂寂靜故、不斷善根故、
心不散亂故、身得安樂故、觀察諸法故、
得心自在故、得聖種性故。
善男子！此是菩薩十種三昧瓔珞莊嚴。 ^558a19

「善男子！云何名為菩薩智慧瓔珞莊嚴？
善男子！菩薩摩訶薩有一智慧瓔珞莊嚴。
云何為一？所謂一切法中斷除疑惑。 ^558a25

「復次，善男子！菩薩復有二種智慧瓔珞莊嚴，
謂遠離惡作、現起煩惱。 ^558a27

「菩薩復有三種智慧瓔珞莊嚴，謂斷除愚癡、
破無明藏、除去黑暗。 ^558a29

「菩薩復有四種智慧瓔珞莊嚴，謂知苦智慧、
斷集智慧、證滅智慧、修道智慧。 ^558b1

「菩薩復有五種智慧瓔珞莊嚴，謂戒蘊清淨，
戒體如空不可得故；定蘊清淨，發勝智慧起動念故；
解脫蘊清淨，一切諸法體無二故；解脫知見蘊清淨，
了知三世體平等故；法蘊清淨，諸法體性無染著故。 ^558b3

「菩薩復有六種智慧瓔珞莊嚴，謂布施波羅蜜多三輪清淨，
謂我輪清淨，知我如幻，體平等故；眾生輪清淨，
了所化生皆如夢故；菩提心輪清淨，不求世間異熟果故。
淨戒波羅蜜多三輪清淨，謂身輪清淨，
猶如鏡像，體平等故；語輪清淨，猶如谷響，
體平等故；意輪清淨，了心如幻，體平等故。
安忍波羅蜜多三輪清淨，謂離瞋清淨，
忍受麁惡加毀辱故；離愛清淨，斷於稱讚敬養等故；
斷支節清淨，觀察法身體無二故。
精進波羅蜜多三輪清淨，謂無功用清淨，
觀察生死猶如夢故；堅固清淨，心如金剛不可壞故；
取捨清淨，超過諸相，無取捨故。
靜慮波羅蜜多三輪清淨，謂本性清淨，
無轉智故；妙觀清淨，無執著故；因緣清淨，生神通故。
方便波羅蜜多三輪清淨，謂財攝清淨，
成熟一切眾生界故；總持清淨，受持一切妙法門故；
大願清淨，莊嚴種種淨佛剎故。 ^558b8

「菩薩復有七種智慧瓔珞莊嚴，所謂無念智慧，
住於離念，四念住故；無生滅智，住正斷故；
身心寂靜，住神足故；具知根智，住諸根故；
摧破四魔，住諸力故；知法本性，住七覺故；
知去來智，住八聖故。 ^558b24

「菩薩復有八種智慧瓔珞莊嚴，謂知妙正智，
入寂靜故；知深觀智，無翳障故；知諸蘊智，
悟法蘊故；知諸界智，空平等故；知諸處智，
了空聚故；知因緣智，住無我故；知真諦智，
心無亂故；知厭離智，如實觀察真實法故。 ^558b29

「菩薩復有九種智慧瓔珞莊嚴。
云何為九？謂知過去智，前際清淨故；知未來智，
後際清淨故；知現在智，中際清淨故；知正定智，
因無滅故；知不定智，緣和合故；知邪定智，
邪業成故；佛平等智，法身德故；法平等智，
法無染故；僧平等智，無為德故，是名為九。 ^558c5

「菩薩復有十種智慧瓔珞莊嚴。
何等為十？所謂知如幻智，積集相故；知如夢智，
分別相故；知如焰智，輪轉相故；知如像智，
不往來故；知如影智，因緣合故；知如響智，
緣起相故；知法界智，不可壞故；知真如智，
無住相故；知真際智，湛然淨故；知有為智，
無為性故，是名為十。
善男子！是名菩薩十種智慧瓔珞莊嚴。 ^558c10

「善男子！云何名為一切菩薩陀羅尼門瓔珞莊嚴？
善男子！菩薩有一陀羅尼門瓔珞莊嚴。
云何為一？所謂正念不忘。 ^558c17

「復次，善男子！菩薩有二陀羅尼門瓔珞莊嚴，
謂文持、義持。 ^558c21

「菩薩有三陀羅尼門瓔珞莊嚴，謂於義善巧、
於文善巧、分析善巧。 ^558c22

「菩薩有四陀羅尼門瓔珞莊嚴，謂不著語、
不謇澁語、分明辯語、無雜亂語。 ^558c23

「菩薩有五陀羅尼門瓔珞莊嚴，謂知所聞義隨順行故、
知諸文身隨順行故、知了義經隨順行故、
知於一切補特伽羅音聲法智隨順行故、知諸世間出世間法隨順行故。 ^558c25

「菩薩有六陀羅尼門瓔珞莊嚴，所謂如所說理而修行故、
證真起說隨宜演故、所言誠諦無諂誑故、
言常威德不捨大悲說正法故、善知根器巧能演說無增減故、
得世間智知時而說不非時故。 ^558c29

「菩薩有七陀羅尼門瓔珞莊嚴，所謂迅疾辯、
捷利辯、如意辯、無著辯、威德辯、無錯謬辯、一切世間最上妙辯。 ^559a4

「菩薩有八陀羅尼門瓔珞莊嚴，所謂善知天語、
龍語、夜叉語、乾闥婆語、阿修羅語、迦樓羅語、
緊那羅語、摩睺羅加、人非人等……，乃至一切眾生語言。 ^559a7

「菩薩有九陀羅尼門瓔珞莊嚴。
何等為九？所謂處眾無畏、摧諸異學、說法無畏、
善答問難、知廣大說、知隨意說、行正直行、
顯金剛力、示現劫燒破著常想、說諸乘法成就眾生，是名為九。 ^559a10

「菩薩有十陀羅尼門瓔珞莊嚴。
云何為十？所謂善能除斷一切疑難、善知一切廣大法門、
善得無師自然智慧、善說無盡字句法門、
善說一切圓滿深義、善能開示無邊佛法、
善說無邊煩惱過患、善說無量深解脫門、
善能深入眾生根性、善入如來無著無礙辯才智慧。
是名為十。 ^559a14

「善男子！是名菩薩陀羅尼門瓔珞莊嚴。」
守護國界主陀羅尼經卷第七
 ^559a20
