佛說自愛經
translator:: 東晉天竺三藏竺曇無蘭譯
jing:: 
聞如是：
一時佛在舍衛國祇樹給孤獨園。
時國王詣佛所，遙見精舍，下車却蓋，解劍脫履，
拱手直進，五體投地，稽首足下，却長跪白：
「願以來日於四街道請佛及僧，施設微食！
普令愚民知佛至尊，覩其儀式，傳世為則。
願使眾生遠鬼妖蠱，悉奉五戒，以消國患！」 ^548c6

世尊曰：「善哉，善哉！
夫為國王，宜有明導，率民以道，請求來福。
吾昔為王，亦奉諸佛、沙門、梵志，常行四等、
六度，勤以致佛，巍巍無上。」 ^548c11

王曰：「至真！誠如佛教，夫不種核無緣獲其果。
吾受佛恩生世為人，去女即男，六情完具，
景福之會值佛處世，盛明法化在於吾國，積善難量。
乞退，嚴辦。」 ^548c15

世尊曰：「善哉，善哉！」
王即還宮，平治大道，高下齊平；廣設帳幔，竪諸幢幡。
自彼四衢至精舍門，挾道欄楯，羅燈如星，
步有香爐；天樂眾伎，歌佛至尊之靈，諮嗟沙門清貞之德；
散華雜寶，紛紛如雨，香湯灑地，却敷綩綖。
王親通夜手自為饌，身往奉迎，稽首于地，
長跪曰：「願世尊垂大慈，現影則濟眾生！」 ^548c18

佛起著法服，與諸沙門俱之四衢。
王及群臣翼從左右，佛至就座。
夫人、太子皆稽首于地，攘衣跣 #CB02594;。
行澡水已，手自斟酌。
佛飯畢，稽首曰：「今設微食，願天人、鬼、龍、
蜎蜚、蚑行、蠕動之類，令世世逢佛、逢法、
逢沙門眾，去世穢臊，懷佛正真。」 ^549a4

佛言：「善哉！王為民父母，潤之以慈，導以大明，所願必得！」 ^549a9

王曰：「普地之民，當別之際，咸曰自愛。
自愛之義，其有要乎？」 ^549a10

世尊歎曰：「善哉問也！
夫人處世，心懷毒念，口施毒言，身行毒業，
斯三事出于心、身、口，唱成其惡，以加眾生。
眾生被毒，即結怨恨，誓心欲報，或現世獲；
或身終後，魂靈昇天，即下報之。
人中、畜生、鬼、神、太山，更相剋賊，皆由宿命，非空生也。
身三、口四、意三無惡，愚者恣之，不孝其親；
敬奉鬼妖，婬亂酒悖，就下賤之濁，以致危身滅族之禍，
死入太山湯火之酷，長不獲人身，去佛遠正，
不樂沙門之清戒，常與愚會。
斯謂樂危亡之禍，不自愛者也！」 ^549a12

王曰：「善，善唯佛教誡！
願聞自愛其則云何？」 ^549a21

佛言：「自愛之法，先三自歸，以法養親，慈愛人物，
悲愍愚惑，見正喜進，平等普護，安濟眾生，
施斯四恩，布施窮乏；眾生無怨，諸天祐育，
眾橫不加，牢獄、利劍、諸毒消歇，親安族興，
生無災患，死得上天，常與明會。
斯謂自愛者也！」 ^549a23

王曰：「善哉！唯佛教誡！」
「誠高行賢者，清貞守真；穢利、邪樂不以染心；
口四不言，三凶遠身；危命全行，諸佛所珍；
親安族興，終得上天；常得福會。
斯謂自愛者也！」 ^549a28

王曰：「善哉！唯佛教真！」 ^549b2

「眾毒橫加，忍默不說；慈惻愍彼，終始濟之；
精進不怠，紹心三尊；外靜內寂，殖念道根；
深觀聖趣，明化真言；孝親濟已，導眾使然；常與福會。
斯謂自愛者也！」 ^549b3

王曰：「善哉！唯佛教真！」 ^549b6

觀者無數，時有兩商人，一人念曰：「佛身丈六，
華色紫金，頂有肉髻，項有日光，巍巍難言。
佛如帝王，沙門猶忠臣。
佛陳明法，沙門誦宣。
斯王明矣，知佛可尊！」
佛知其念，熟視之，其人心喜，喜如獲寶。
其一人念曰：「斯王愚惑，爾為國主，將復何求？
佛者若牛，弟子猶車。
彼牛牽車，東西南北；佛亦猶然。
子有何道，屈意奉之乎？」
佛知其有惡念，必獲其殃，愴然愍之。
其人心懼，若有所遭。 ^549b7

二人俱去，三十里停宿，沽酒飲之，共平屬事，訟之紛紛。
其善念者，四王遣善神護焉。
毒心謗佛者，太山鬼令酒入腸，猶火燒身，
出停路臥，即宛轉落車轍中。
晨有商人車五百乘，轢殺之焉，伴求而見其然，
曰：「吾衰矣！還國見疑取物，去為不義。」
遂輕身委財而逝，展轉遠邁。 ^549b15

去舍衛數萬里有一國，國王崩無太子，
讖書云：「中土有微人，當王斯土。」
群僚議曰：「國之無君，猶體之無首，難以久立也！
故王有馬，常為王禮。
若有任王者，馬必屈膝！」
僉曰：「大善！」即具嚴駕，以王印綬著車上，
人馬填路，觀者莫不揮涕。 ^549b22

商人亦出觀，國太史曰：「彼有黃雲之蓋，斯者氣也！」
神馬直進，屈膝舐商人足。
群臣欣豫，香湯澡浴，拜為國王，僉然稱臣。
王曰：「余本商人，無德於民，不任天位也！」
群僚曰：「天授有德，神馬屈膝！」
於是遂處王宮，聽省國政。
深惟曰：「余無微善，何緣獲此？
必是佛恩使之然也！」
晨在御座歎佛無上之聖，率諸群僚，向舍衛稽首曰：
「賤人蒙世尊潤，獲為人王。
斯土傳世，不知有佛；流俗之書，亦無記焉。
願以大明，開斯國人之聾盲！
明日願與應真眾垂意，顧斯一時三月！」 ^549b27

佛告阿難：「勅諸比丘！
明日彼王請，皆當徐徐變化現神尊德，令其國民咸共覩焉！」
諸天聞佛至彼教化，相率導從，作樂歌德，
寶帳幢幡，華下紛紛，光色耀人。
佛及應真皆坐正殿，王案舍衛國王供養明法，
身自斟酌畢，以小机於佛前坐，佛廣說法。 ^549c8

王曰：「吾本微人，素無快德，何緣獲斯？」
佛告王曰：「昔彼王飯佛，王心念言：『佛如國王，沙門猶臣下。』
王種斯栽，今自獲其果。
彼一人云：『佛若牛，弟子如車。』
彼自種車轢之栽，今在太山為火車所轢，自獲其果也。
非王勇健所能致矣！
為善福隨，履惡禍追，響之應聲，善惡如音，
非天、龍、鬼、神所為，非先靈所為，造之者心、成身口矣！」 ^549c14

佛說偈曰：
　　「心為法本，心尊心使，中心作惡，
　　即言即行，罪苦自追，車轢于轍。
　　心為法本，心尊心使，中心念善，
　　即言即行，福樂自追，如影隨形。」 ^549c21

世尊又告王曰：「眾惡之罪，最重有五。
不孝不忠，殺親殺君，家滅國亂，重罪一也。
羅漢之行，得空、不願、無想之定，與佛齊意，
拯濟眾生，而愚向之，重罪二也。
佛者，眾罪已畢，景福會成，相好十力，法導眾生，
慈悲喜護，心過慈母，而愚惡謗，重罪三也。
清淨沙門，志清行高；懷抱經法，助佛化愚。
諸佛相紹繼，眾生得度，皆由眾僧。
佞讒交搆，以致不調。
僧不調，政法毀，民狂走。
政法毀、民狂走者，三道興，惱比丘僧，重罪四也。
佛之尊廟，寶物水土，眾生赤心以貢三尊，
愚人或毀盜之，重罪五也。
犯斯五者，罪無請，謂之自殺身、自滅族、自投太山火矣！
五罪之重，重於須彌，慎無犯焉！」 ^549c26

佛說經竟，王及群臣皆得須陀洹，受五戒為清信士。
國民有作沙門者、守戒為清信士者，遂以五戒、
十善為國政，諸天祐護，國遂興矣！
諸天、龍、神、王、臣、黎民，無不歡喜。
佛說自愛經
 ^550a10
