西方合論卷之四
other:: 
# 4 教相門
第四教相門
夫一大藏教，如器銜空；空無相體，器有方圓。
器盡空除，緣亡教滅。
是故隨緣普應，則涅槃真如，一器也；稱智自在，
則名相專持，一空也。
藥無定方，定方以病。
豈謂玉屑珊瑚無上妙藥，概以治四百四病哉！
夫病除藥貴，便溺即是醍醐；異證同方，參苓化為酖毒。
何況無上醫王，治三乘出世之藥，療人天聲聞凡夫等瘡者哉。
故先德約教，或一或多，名相雖別，理趣是同。
道人不揣固陋，竊附先哲，分別諸句，用彰一乘；
庶使觀者知淨土法門，攝一代時教，毋為儱侗禪宗、輕狂義虎所誑惑云爾。 ^398c15

一、純有教。　二、趨寂教。
　三、有餘教〔上三教分攝〕。 ^398c27

四、無餘教。　五、頓悟教。
　六、圓極教〔上三教全攝〕。 ^398c28

一、純有教者，為諸凡夫耽著愛染，造諸黑業；
如來悲憫，為說地獄苦、餓鬼苦、畜生苦、
無福德著我所苦，欲生人天，當修善根。
如佛初成道，為提胄說世間因果；五百賈人，
同受五戒，先懺悔五逆、十惡、謗法等罪，是為有教。
《觀經》修三福中，首言孝養父母，奉事師長，
慈心不殺，修十善業；又《無量壽經》，極言五惡、
五痛、五燒之苦，教化群生令持五善，亦攝此義。
然是經為求往生遮諸不善，非是忻心人天小果，
修持是同，證果即別。
如《楞嚴》、《華嚴》諸方等，雖不單說，亦兼帶之，不名純有。
《觀經鈔》曰：「圓頓行者，豈違小乘出家之式、三歸眾戒威儀等事？」
又曰：「得前前者，不得後後；得後後者，必得前前。
何以故？一切諸佛，無不以十善而得度故。」
《華嚴經》曰：「十不善業道，是地獄、畜生、餓鬼受生之因。
十善業道，是人天乃至有頂處受生之因。
又此上品十善業道，以智慧修習，心狹劣故、
怖三界故、闕大悲故、從他聞聲而了解故，成聲聞乘。
又此上品十善業道，修治清淨，不從他教，
自覺悟故；大悲方便，不具足故，悟解甚深因緣法故，成獨覺乘。
又此上品十善業道，修治清淨，心廣無量故、
具足悲愍故、方便所攝故、發生大願故、
不捨眾生故、希求諸佛大智故、淨治菩薩諸地故、
淨修一切諸度故，成菩薩廣大行。
又此上上十善業道，一切種清淨故，乃至證十力無畏故，一切佛法皆得成就。
是故我今等行十善，應令一切具足清淨，
乃至菩薩如是積集善根，成就善根、增長善根、
思惟善根、繫念善根、分別善根、愛樂善根、
修習善根、安住善根，菩薩摩訶薩如是積集諸善根已，
以此善根，所得依果，修菩薩行，於念念中，
見無量佛，如其所應承事供養。」
又云：「雖無所作，而恒住善根。」
又云：「雖知諸法無有所依，而說依善法而得出離。」
奉勸悟達之士，猛省永嘉豁達之言，早尋白社不請之友。
勿輕戒律，天上無作業之佛；勿貪虛名，地下有對證之鬼。
蓮邦不遠，請即加鞭。 ^398c29

二、趨寂教者，即二乘寂滅之教，趨向涅槃，
於嚴土利他不生喜樂，是為小乘；與淨土大乘之教正反。
今云分攝者，以《無量壽經》及《觀經》中，皆有須陀洹乃至得阿羅漢果故。
先德云：「小乘不生，據決定性不生；此中明生，
為在此間先發大乘心，熏成種子，退心下地，要由垂終回小向大故生。」 ^399b9

問曰：「既回心向大，何故至彼，復證小果？」 ^399b15

釋曰：「以退大既久，習小功深，是故彼佛稱習說小，
且令證果；又此證小果者，不守小位而住，
還起大心進行彌速，或五劫或十劫，得成初地，
如是階級，猶是殊勝，是故不同。
又云：經中亦有頻婆證阿那含，然非此教正所被機；
今從正為韋提希等宣淨土觀，尚非通別，豈是小乘？
如迦文出世，亦有聲聞。
畢竟大乘是正，以羊鹿等車，非實車故。」 ^399b16

三、有餘教者，了二空真理，修習萬行，趣大乘佛果。
唯不許闡提、二乘成佛；謂闡提無性、二乘定性，
決不可成；未盡大乘真理故，名有餘。
此經言：「除五逆不生。」
又云：「二乘種不生。」
教義似同，二乘上已釋竟。
言五逆不生者，以謗法故，以無信心，非是無性，決不可成。
故《觀經》中，毀戒眾生臨終惡相見者，聞讚佛功德，地獄猛火化清涼風。
乃至五逆十惡，具足十念者，見金蓮華，
猶如日輪，一剎那頃，皆得往生。
此是自性不思議功德，仗不思議佛力，得顯現故。
若不具足佛性，如頑石濁滓，豈能透月？
當知念能顯性，如是往生，是性力故。
如日能顯空，空非因日。
是故一切眾生，皆成佛故，不同始教有餘之教。 ^399b25

四、無餘教者，一切眾生平等一性，悉當成佛，
是為大乘極則之教；唯一自心為教體，故云無餘。
今此淨土法門，依正信願等法，究極皆歸一心。
故經中言：「一心不亂，即得往生。」
又《大本》三輩生彼者，皆云發無上菩提之心。
菩提心者，即佛性是。
《華嚴經》曰：「菩提心者，猶如種子，能生一切諸佛法故；
猶如良田，能長眾生白淨法故；猶如大地，
能持一切世間故；猶如淨水，能洗一切煩惱垢故；
猶如大風，普于世間無所礙故；猶如盛火，能燒一切諸見薪故。」
廣在彼經。當知菩提心是鐵砲中利藥，
念佛是藥線，《華嚴》初發心時，便成正覺，即是此義。
菩薩五位加行，亦只是藥中引線耳。
無量妙行，詎有加一行三昧之外者哉？ ^399c10

五、頓悟教者，《長者論》曰：「但一念不生，即名為佛，
不從地位漸次而說，故立為頓教。」
如《思益經》得諸法正性者，不從一地至一地。
《楞伽經》曰：「十地則為初，初則為八地，乃至無所有何次。」
當知頓者即是不歷階級之義。
天台《觀經疏》曰：「頓悟漸入，此即頓教，正為韋提希及諸侍女，
並是凡夫未證小果，故知是頓，不從漸入。」
《鈔》曰：「今經頓者，乃于化法以圓為頓。
何故？無生忍位，別在初地，圓在初住；別教凡夫，
經無數劫，方至此位；唯有圓教，即生可入。」
今就韋提希即身得忍，判為頓者，是圓頓故。
又他經說，受菩薩戒，身身相續戒行不缺，
經一劫二劫三劫，始至初發心住；如是修行十波羅蜜等無量行願，
相續不斷，滿一萬劫，至第六正性住；從是修行增進，始至第七不退住。
今此經中，五逆十惡，持名即生，皆得不退，正合頓義。
如《觀經》中「是心作佛，是心是佛」等語，皆直指心宗，更無迂迴。
且如阿彌一聲，是非俱剗，何等直截，故古人謂之頭則公案。
鑊湯波底豈貯寒氷；烈火焰中詎容寸草。
達磨復起，不易吾說；更或踟蹰，萬里千年。 ^399c24

六、圓極教者，慈恩《通贊》曰：「此方先德，總判經論有四宗：
一、立性宗；二、破性宗；三、破相宗；四、顯實宗。
《涅槃》、《法華》、《華嚴》等，是顯于真實中道義，
捨化城而歸寶所，故知《彌陀經》乃第四宗也。
又以教准宗，宗有其八：一、我法俱有宗；
二、有法無我宗；三、法無去來宗；四、現通假實宗；
五、俗妄真實宗；六、諸法但名宗；七、勝義皆空宗；
八、應理圓實宗。如《華嚴》及《彌陀經》是第八宗收。」
又若真歇了禪師等，以帝網千珠，發明淨土圓融之義，諸書具載。
近有老宿，以《華嚴》配此經，謂圓全攝此，
此分攝圓，得圓少分，分屬圓故。
據經判義，甚有旨趣。
但圓極義者，無全無分，如月在川，川川皆有全月，
乃至瓶池寸水，亦是全月，無分月故；如風在樹，
樹樹皆有全風，乃至片葉莖草，亦是全風，無分風故。
若圓中有分者，圓即有段；若分中非全者，
圓即不遍，分全雙乖，圓義不成。 ^400a16

今約蓮宗圓極，分五種義：一、剎海相含義；
二、三世一時義；三、無情作佛義；四、依正無礙義；
五、充遍不動義。 ^400b4

一、剎海相含義者，一切諸佛報化國土，
互相攝入，全他全此，而無留礙。
若計不相入者，此即情見，情見非實。
如一室中含一虛空，其中若人、若畜、若鬼、
若虫、若几、若瓶、若架之類，皆依虛空建立。
虛空屬人時，則諸鬼畜虫几瓶架所依之虛空，
一切攝入人中；虛空屬鬼時，則諸人畜虫几瓶架所依之虛空，
一切攝入鬼中；虛空屬虫時，諸人鬼畜几瓶架所依之虛空，
一切攝入虫中；乃至虛空屬架時，則諸人畜鬼虫几瓶所依之虛空，
一切攝入架中。參而不雜，離亦不分，非入非不入。
是故經云：「國土光淨遍無與等，徹照無量無數不可思議世界，
如明鏡中現其形像。」
當知淨方、濁土，交光相入，如千燈一室故。 ^400b6

二、三世一時義者，眾生情見，執有時分，
過現未來等事；約實相中，即無時體可得。
何以故？若計晦明是時者，晦明則是葉相，
如病眼見青，非定相故；若計老少是時者，
老少則是幻質，如敝網裹風，非定質故，云何是中而有實義？
今約延促相入二義，以明時體：一、促中有延；
二、延中有促。一、促中有延者，如人假寐，
夢經種種城邑聚落及見故人，悲笑分明，
經歷時月；醒而問人：「孰睡幾時？」
侍者答言：「數千錢時。」
其人自思假寐無幾，云何經歷如許變態？
了了記憶，非病非醉，展轉追惟是義，終不可得。
二、延中有促者，如人二十忽得顛病，吞刀捉火，
或為人言未來事，或對妻子嬉笑如常，
及生男女，或忽能文，著種種書，經三十年。
遇一異人，呪水與飲，其人如睡忽覺，即以二十為昨日事；
家人屈指，為計歲月，出示子女，及種種書。
其人自思：「本無歲月，焉有是事？」
亦不復記病與不病。
以是二喻，進退互觀，畢竟無有三世可得。
是故經云：「觀彼久遠，猶若今日，經須臾間，歷事諸佛遍十方界。」
是謂三世無間。三世無間者，時體不可得故。 ^400b20

三、無情作佛義者，權教中言，有情有佛性，
無情無佛性，一切草木器界，不能成道及轉法輪。
此是執情強計，屬意即有，屬物即無，不了諸法皆住法位。
何以故？意是色故，是空根故，是往古來今故，
是無情故，一無一切無故；青黃是意故，
風鳴谷响是意故，草木瓦礫是意故，是有情故，一有一切有故。
故知情之為情，亦可說自，亦可說物，不應說言誰無誰有。
如一夫妻，共生一子，不應說言誰生誰不生。
夫髮毛介齒，亦是無情，與我俱佛耶？
抑與我不俱佛耶？
夢中見山見水見木見石，亦是無情，是情想攝耶？
抑非情想攝耶？當知，是中尚無是我非我，云何更計有情無情。
是故經中道場寶樹，能淨諸根，風枝水响，
咸宣妙法，無一物非佛身，無一物不轉法輪，豈是情見妄知所能計度。 ^400c12

四、依正無礙義者，依是器界，正是身根。
若約凡情，即橫計有依有正，是義非實。
何以故？若言虛空是依者，如人張口，則虛空入，
乃至毛孔、骨節、心腹之內，皆有虛空。
是依耶？是正耶？若言地水火風是依者，
如人涎液，入器為水，髮焦為土，兩手相觸成火，噓氣為風。
是依耶？是正耶？是故經中：「無量寶華，一一華中，
出三十六億那由他百千光明，一一光明出三十六億那由他百千佛，
普為十方說一切法。」
以佛力故，現有寶華；以寶華故，復現諸佛。
是故當知，盡一剎是佛身，剎剎皆然；無一身非佛剎，身身皆然。
非是佛神力變現，唯一真法界智為依正故。 ^400c28

五、充遍不動義者，眾生妄計佛身即有去來，
而實佛身無去無來，亦無不去不來。
辟如鳥飛空中，一日千里，空非隨鳥，鳥不離空，
是故經言：「阿彌陀佛，常在西方。」
又言：「至一切行人之所。」
如《涅槃經》佛言：「善男子！
波羅奈城有優婆夷，已于過去無量光佛種諸善根。
是優婆夷夏九十日，請命眾僧，奉施醫藥。
是時眾中有一比丘，身嬰重病，良醫診之，
當須肉藥，若不得肉，病將不全。
時優婆夷，尋自取刀，割其髀肉，切以為 #CB05301;，
送病比丘。比丘服已，病即得差。
是優婆夷患瘡苦惱，不能堪忍，即發聲言：『南無佛陀！
南無佛陀！』我于爾時，在舍衛城，聞其音聲，
於是女人起大慈心，是女尋見我持良藥塗其瘡上，還合如本。
我即為其說種種法，聞法歡喜，發阿耨多羅三藐三菩提心。
善男子！我于爾時，實不往至波羅柰城，
持藥塗是優婆夷瘡，當知皆是慈善根力，令彼女人見如是事。
復次善男子！調達惡人，貪不知足，多服酥故，
頭痛腹滿，受大苦惱，發如是言：『南無佛陀！
南無佛陀！』我時住在優禪尼城，聞其音聲即生慈心；
爾時調達，尋便見我往至其所，手摩鹽湯，
而令服之，望已平復。
善男子，我實不往調達所，摩其頭腹，授湯令服，
當知皆是慈善根力，令調達見如是事。
復次善男子！憍薩羅國有五百賊，群黨抄掠，
波斯匿王遣兵伺捕，得已挑目，逐著黑闇叢林之下，
受大苦惱，各作是言：『南無佛陀！
南無佛陀！』啼哭號喚。
我時住在祇桓精舍，聞其音聲即生慈心；
時有涼風，吹香山中種種香藥，滿其眼眶，
尋還得眼，如本不異。
諸賊開眼，即見如來住立其前而為說法，
賊聞法已，發阿耨多羅三藐三菩提心。
善男子！我于爾時，實不作風吹香山中種種香藥，
住其人前而為說法，當知皆是慈善根力，令彼群賊見如是事。」
如上之法，豈容思議？
總之皆是一真法界，不得言是自心感見，
亦不得言心佛和合，以佛地中離自、離他、
離和合故，是故入此門者，莫同凡夫情見分別計度。
如清涼云：「阿彌陀佛，即本師盧舍那，猶屬情量。
何以故？十方世界，惟一智境無別佛故。」 ^401a12

 ^401b25

西方合論卷之四〔終〕
 ^401b26
