
pin:: 
##  2
維摩經略疏垂裕記卷第六
author:: 錢唐沙門釋智圓述
二、明食用。荊溪云：以一食施一切等者，
義雖通因，此約果人能用食者，以訶迦葉無此能，故引勝積以為誠例。
若論其意雖在果用，果必由因，驗知迦葉初行亦偏。
因果俱失，是故招訶。
「依不思議至雙游二諦」者，由得中故，故能雙照。
「世及出世」，世即穢土人間之食以為施也。
出世即指界外諸塵，如香積之例，即中道也。 ^781c5

二、疊釋，二：初、分科。
二、隨釋，二：初、釋食體，三：初、約理。
二、約事。「問前示食體事前理後」者，荊溪云：
前釋體中分之為二，初事二理，今謂即前疏文約事理邪正釋也。
對今經文，先理後事立妨。
三、總釋事理。 ^781c12

二、釋食用。「菩薩無上食因」者，荊溪云：圓門之人發心觀食，
若受若施法界平等，方乃堪為一切因食，故云無上。
此即正當以圓訶小而訶迦葉。
故凡施受因獲大益則彼此俱損益者，
謂往貧則彼此俱益、往富則彼此俱損，
彼心既輕、此又廢業，故俱損也。
「不為損之復損」者，荊溪云。
《易》損卦云「損之又損之，以至於無損。」
今引意者不取無損，但暫借於又損之言。
損於煩惱已得有餘，復損生死入於無餘。
菩薩不然，故不為例。 ^781c16

四、結勸。「不了義」等者，荊溪云：準此意者，
若以一代五時相望，唯有《法華》得名為了，故許聲聞得是漸也。
若當部論，諸大乘人皆有了分，但有兼帶。 ^781c25

三、揖敬。荊溪云：經云斯有家名者，斯，此也，云在家士也。
經云「我從是來」等者，恥小也。
故知彼時雖慕而不能取，此時雖恥而不能捨，故但冥資而無顯益。
直用彈訶亦得顯名，望彈斥意故云密耳。 ^781c29

四、結成不堪。
四、命須菩提，二：初、分科敘意。
二、「須」下，隨文釋義，二：初、命問疾。
「見空得道」者，荊溪云：即是空解脫門，以依於空門得解脫故。 ^782a4

二、辭不堪，二：初、分科。
二、隨釋，四：初、正辭不堪。
二、述不堪之由。「莫敢闚其門」者，闚，去隨反，小視也。
文中作「視」者，誤。荊溪云：莫敢闚其門也者，
然十德五百、四大八千，豈皆不曾造其舍耶？
欲顯善吉恃空之謂傷甚說耳。
「其存有者」等者，此述善吉乃謂一切小乘之人及諸菩薩，
悉皆以為存有之人，則謂一切無近其門。
我既解空，徑造何懼。 ^782a7

三、明不堪之事，二：初、分科。
二、隨釋五：初、取鉢盛飯。
荊溪云：若表理者者，表義眾多，且出一轍為訶之式。
以妙有飯點但空鉢，示令知空即不空也。
若爾，其時已是求於不空得不空耶？
答：此即求也，此即得也。
何者？心相體信入出無難，因聞大教即當其機，亦名冥求亦名冥得。
然其冥益表尚存空，是故於舍心仍住小。 ^782a15

二、正述彈訶，二：初、分科懸示，二：初、分科定教。
二、「所以」下，懸敘義旨。
「愜同魔外」者，愜，伏也。
荊溪云：然善吉、迦葉皆因乞食不稱上田，
約所訶邊二人各異、各有所歸。
但迦葉從貧，其心猶下。
善吉自恃空解勝他，況復以身直造其舍，
狀當于忤不護人心，須以隨宜悲敬兩屈。
又此二人其事雖別，於理大同。
何者？若堪為敬田乃可取食，此同迦葉道滅心非，自謂真田而生謬解。
其心既僻，入聚必非於食等者，同於迦葉無正食法。
挫同悲田，亦是訶其唯有苦集。
菩薩常於五道現身，聞同悲田情猶未愜。
如與外道天魔同流，而欲自謂無上乞士，
乞士須是眾生福田，一事不閑，福田何在？
本不了悲敬平等理性，聞茲抑挫置鉢忙然，復同迦葉被斥自鄙。
二取二捨有失義同，彼此咸招四諦之屈，故與迦葉大旨略同。
餘非乞食，隨事不定。 ^782a22

二、「初問」下，隨文釋義，二：初、約敬田問，二：
初、分科。二隨釋，二：初、問知聖法不，二：初、總示分章。
荊溪云：以法能成人者，若曉於法，何須問人？
下更問人，良由昧法。 ^782b9

二、依章釋義，二：初、約事。
荊溪云：事中復云於法等者於食亦等者，
事中食者，貧家富家及所得食。
事中法者，於家於食悲智之心。
食法互形，失一俱喪。
故知於食起平等者，於食必懷不二之心。
驗知善吉二事咸闕，如何得成淨土之行？
於食既爾，諸法亦然。
「復次」下，復約二門。
約食對法而訶其偏，故於法食示成不等，故知善吉於乞屬非。
「菩薩不爾」者，示大而訶空有。
空有並是一法界故，故皆可破及不可破。
不可破者立一切法，俱可破者破一切法。
遍破遍立，安得以之同善吉耶？
善吉偏以空破一切，破即非遍，唯立於空。
立亦不遍，有能有所有待對故。
乞食既壞，自他不成。
今大乘人雖以空有而為言端，破立皆遍一切諸法。
若能至於食無諍者，向破善吉空不成空，今破無諍翻為有諍。
貧富碩異，諍豈過斯？
以其不能如菩薩故。
「若能至真乞士」者，反其善吉，當如淨名之所說故。 ^782b12

二約理。荊溪云：約行立觀仍名為事，今此唯論乞食法界。
文為二：初、引文正示。
「大品至非趣」，對三諦可解。
二、「又諸」下，遍歷諸科。
向約味明理，於五陰但是色陰，於十二入但在味入，
於十八界亦在味界，故得遍歷三科。
至于種智一心遍收咸即三諦，心外無境，誰論貧富？
「剎那三相」者，生、住、滅也。
異同於滅，故秖云三。
荊溪云：今借三相喻於同時三諦，三諦方名於法理等。 ^782c1

二、「又於」下，約為敬田。
「能如是知是知聖法」者，知秖是照，聖法即三諦也。
以一心三觀照一心三諦故知聖法，則有假名、
觀行、相似、分真等知，皆是敬田也。
「既不」下，既迷自性，此可悲愍，即是悲田。
「此去多是觀心」者，一家章疏立觀心解凡有二意：
一為未修觀者無封文滯事之愆，知依解起行之意；二為已修觀者隨聞一句攝事成理不忘本習。
今雖消文，多約觀諦，封滯詎生？
且順本習，豈待更作觀心釋耶？
應知初學尋讀既粗知其旨，必欲修習，
須依《止觀》十境十乘方有所到。
若固執諸文即可修證，既昏大旨、便壞一家。
請自揣心，何須騰口。
一家所談明踰日月，其有目者仰首皆見，吾何所云。 ^782c9

二、問是聖人不，二：初、敘意分章。
「若是聖人至而取」者，荊溪云：前以人驗法，今以法格人。
人法互無即俱，故知前既無法，已知無人，故重驗之還須約法。
「恐是生念至敬田取食」者，前迦葉章中以小四諦難之，
令於大乘成失；今於此中約大四諦難之，
使於計小有愆，故以四諦總別難之。
故知善吉以小四諦而為所證，淨名以大四諦而訶辭。
大小永乖，豈能醻答。 ^782c22

二、「初文」下，隨文釋義，三：初、別歷四諦撿問，
二：初、分科。「辨示因果次第」者，以世出世皆從因至果故。
二、「若須」下，隨文釋義，四：初、集。
荊溪云：若凡夫下，心是心王常與毒俱，此下亦應須以四句分別。
今但三句斷而與俱，無此理故。
若義立者，即諸常見斷惑外道全與見俱，於理亦得。
今第二句正是所訶，次第三句即是能訶。
「菩薩」等者，此中所明即是中道佛性，即真性也。
次「通達」下，即實慧也。
「見一切法」，即方便也。
二、「若二乘觀有作苦諦」等者，小乘可知。
「菩薩觀無作苦諦」者，無作之語兼於通教。
荊溪云：此中亦應具作四句，以遍對實有壞不壞。
今文闕別，但有藏通圓三也。
初以藏通對於圓真論壞不壞，故通文中不語不壞，
以濫圓故，故不立之。
不云別者，但別教人先壞後隨，濫三藏故。
雖具四句但成二句，謂壞而隨、不壞而隨，以界內外各有壞與不壞故也。
若為成於四句義者，壞身不隨苦行外道，不壞不隨常見外道。
又通教中文亦云不壞而隨，非今經意。
「三道秖觀至八解脫」者，此體集已以為無作之道。
雖眾生之名在果，而菩提之名通因。
又是相帶而來，正在下句，證今道義。
眾生，苦也。八邪，集也。
「雙遊」等者，荊溪云：理性相即故曰雙遊。
豈可俱存事中明暗名雙遊耶？
今以此文從果用故得云雙遊。
任運體暗即明，明能垂暗、暗亦恒明，如是方可名曰雙遊。
豈可障智無明猶存不破，而得名為明暗相即？
今乃通於因果之位，事理相即、義不相妨，
故修觀者理亦相即，豈可一向推功聖人？
故知行者恒住事中觀理明暗，暗盡明成亦無所滅。
故應於事明暗照理明暗，而於觀行亦曰雙遊。
是則事暗非暗、理明非明，雖即事理位殊，
亦曰事理不相妨礙，由因雙遊成果雙遊故也。
行於非道，理亦如之，故得證向雙遊故也。
則三千世間皆名非道，所示癡愛不離空中，
明暗理同方名佛道，是則事理因果皆不二也。 ^783a2

問：何以明脫而為道諦？
答：三明具有正助二道，無漏正也、過未助也。
道諦不出正助之行。
又可三明正也、八解助也。
又八解者，若於事禪達實相理而能化用，
實理正也、化用助也。
於如是等，方名道諦。 ^783b9

四、滅。「經云亦不解不縛」者，荊溪云：解字有人作古買反。
何往不得？但反上解脫，不合言之。
何者？若正運功上可作古買反，下作恥活反。
功成之日，上應作戶賈反，下應作徒活反。
縛無兩音，義實通二，以縛音時亦秖名縛。
「聲聞教至即是滅諦」者，今意滅諦而從解五逆為名者，
五逆即是極苦之因，因必招果，苦即滅故，故小乘中為十三難障。
戒不發，定慧不成。
定慧不成，無得果義。
今大乘教體達心性即是解脫，何障之有。
若爾？何故《梵網》七逆成遮。
答：小遮障戒而復障果，大雖障戒不遮進道。
故阿闍世得無根信，殃掘摩羅獲無生忍。
若爾，大何須戒？答：若也自知宿世有乘，遮猶得法。
此世新入薄助來生，乘種即微，遮牽惡道，實假乘戒人天值佛。
又大乘障不同於小一生永棄，以大乘中許懺逆故。
此土行事盛用斯宗，依大懺愆還投小撿，況本大學懺重何妨。
《梵網》明遮未懺者耳，具如下文波離中說。
豈有哲士避戒從乘，尚戀深遮焉求至道？ ^783b13

「如調達」等者，此須從權迹示邊說，在逆恒順、
順不妨違，斥小不閑、非道為道。
準理應說體逆入滅，體逆滅已方稱實行。
「不爾俱非」者，善吉不見無作，既非分真聖人，
復非無上敬田，故云俱非。
荊溪云：此更舉果而斥於果。
引權調達，意亦如之，權迹即是果地之用故也。 ^783c3

二、總約四諦疊釋，二：初、敘意。
二、「不見」下，隨釋，四：初、約諦。
初、雙非釋中先約法釋。
二、約人釋。荊溪云：初約法中且消經文，以無作諦遮二邊故。
「若言不見」等者，又恐善吉內心遮云，若破有作豈全無耶？
故即示云無作四諦豈亦無耶。
故以上文所說醻之，唯大無小。
何須置惑。次「又解」下，約人釋者，但以不同凡夫二乘，大乘自有無作諦也。
雖有二釋，其約法者其理稍強，法通屬人雙釋無咎。
次約去取者，但以三教而斥於一。 ^783c9

問：去取文中去一取三，為用三教訶善吉耶？
答：小衍相對，剋如下文。 ^783c19

「外人過」，論主云若破一切法者，出論主過却謂論主破一切法，
汝是俱破四種四諦。
此是外道以己量人，當知此是大可畏處。
「論主反質」者，反以此見而還外道：汝計是見，破諸因果。
今雖云破，雖表不盡即破即立，如我所破破小立大，
乃至遍立一切因果大小並立，故云宛然。
「反質」者，質，問也，亦成也。 ^783c20

三、約四不可說者，荊溪云：問若訶小乘秖合用大，而云四不可說為不見諦。
善吉正得有作滅理亦云不見，何名為訶？
非不見諦，亦指《大經》有因緣說。
善吉已稟生滅之教，亦能說之，何名為訶？
答：前文先作雙非釋竟，已屬無作。
更去取釋，復用大小相對門訶，即明善吉非但不見無作四諦，
意顯衍中三俱不見。
今引《大經》四不可說及四可說，明四四諦俱是聖法一心中具，
見此具理而能具說，若破若立俱說但泯。
但須菩提無斯證用，則二俱失，何名聖田？ ^783c27

二、約果。荊溪云：但二乘下更破小果。
今彈意者，以向去取四諦之文，其文既通，更立圓極以為能非。
若如斯者方名得果，降斯已外如破化城已下，
其文具歷四教，尚以圓教等覺為非得果。
善吉何人，自謂得耶？
言「已破化城」者，雖宿草庵入出無難，義已冥當破於化城。
「別教至證果」者，問：準圓別教皆應以等覺之位為非得果，何以秖云十地未滿？
答：由等覺位有無不定，及以等覺為等覺佛。
此約不立等覺位者，於別教中十地義當菩薩位極，
若望於圓地仍屬住，故云未滿。
「下文」等者，雖初住中已成佛道，亦非得於究竟佛果。 ^784a8

三、約凡。「非離凡夫」等者，荊溪云：展轉比望亦以佛果方名非凡也。
引五凡夫論者，亦證皆凡，唯佛方聖。
五凡，謂信、住、行、向、地也。 ^784a20

四、約聖。「尚不見至聖人也」者，尚無所證法，安有能證人？ ^784a23

三、結破。荊溪云：而離至取著者，四種四諦秖是權實，
四種因果理性唯是平等法界，故云不取著也。
「即中道至定慧莊嚴」者，三昧是定、三智是慧。
諦秖是境，即法身也耶。
定慧莊嚴法身，故知此中具三德也。
「法愛不生」者，若生法愛即在相似，不進上位名為頂墮。
《大論》三十云「問曰：『云何為頂墮？』
答曰：『不能上菩薩位，亦不墮二乘地。
愛著諸功德，取相分別，是菩薩頂墮。』」 ^784a24

二、約悲田問，二：初、懸談義旨，二：初、總示。
二、「此文」下，別解，二：初、斥古。
「舊解無當」者，二家釋義俱不當理，故總斥云無當也。
「折令同六師」者，令反出緣起也。 ^784b3

二、「今明」下，顯今。
二、隨文正釋，二：初、問愜同邪人，二：初、分科。
二、隨釋，三：初、約不見佛不聞法。
「問不聞衍教三種四諦」者，荊溪云，此文斥意雖多在通圓，舉不聞邊須云三也。
故知尚不聞通別，何況圓耶？
「止宿至糞器」者，此在鹿苑也。
方等聞大猶住小果，故經立譬乃云猶處。
須知在指在鹿苑時，正緣正道並指衍門。
「類同外道」者，小乘不見中理，類同外道不見真理，非謂小乘便是邪外。 ^784b7

二、約同六師問，三：初、總明義旨。
「所以至受學」者，荊溪云：前不見等已是極問。
既不見佛是邪見人雖復總問，猶恐善吉因循推託不受，
泛言我親見佛，安云不見？
故更的指不見佛者必見六師。
故知六師既不見佛不聞佛法，善吉亦然，與彼何別？
「何以知」去，以事驗之。
即以善吉解空之時，望於六師元學之日，
六師在前、善吉先見。
言「後習」者，習，學也。
「師範」者，《法言》曰「師者，人之軌範也。」 ^784b15

二、別示類同，二：初、正解六師。
「諸法皆不生滅」者，謂諸法如虛空也。
肇法師云「其人起邪見，謂一切法斷滅性空，無君臣父子忠孝之道。」
「拘賖梨母也」者，是彼所生，故稱拘賖梨子。
下稱子者皆爾。「任運時熟得道」者，謂道不須求，
逕生死劫數，苦盡自得。
「如縷」等者，如轉縷丸於高山，縷盡自止，何假求耶。
「又言」下，其人得通見未來事，但齊八萬劫，冥無所知便謂苦盡。
「欽婆羅麁衣也」者，肇法師云「是弊衣名。
或云織毛為衣。」「今以至樂也」者，謂今身併受苦，後身常受樂。
「出家外道通名」者，肇師云「如佛法出家，通名沙門。」
「不可改」等者，謂苦樂罪福自有定因，要當必受，非行道所能斷也。
廣明六師宗計，如《涅槃經》。 ^784b24

二、「今大」下，類同小乘，二：初、約喻示意。
二、「言相」下，正明類同，二：初、類同六師，二：
初、明外道似小乘。
「破因不破果」者，無造者是破因也，一切自然是果也。
「如莊周所計」者，以此土為類也。
莊子，蒙人，名周，梁惠王同學。
著書十餘萬言，而皆寓言。
今宋州此故蒙城是其處，現有漆園鄉，
於彼著述，故或云蒙莊，甞為漆園吏。
「刪闍夜至未詳」者，彼計任運時熟得道，
或是邪因緣或是無因緣，未敢定判，故云未詳。
「迦旃延」，即前第五人也。
「餘二」者，即第四欽婆羅、第六尼犍陀也。
謂應受苦報，及云皆由業定，並屬有門。 ^784c8

二、「聲聞」下，明小乘似外道。
「過去至定數」者，拘留孫人壽六萬時出世，
俱那含四萬，迦葉二萬，釋迦百歲時出。
釋迦初說，五人證果、八萬獲忍。
至於彌勒三會說法，人皆定數，如《彌勒成佛經》說。
「餘時不得」者，謂除六四二百、八萬壽外，
餘時不出，由無得道機故。 ^784c19

問：諸大乘中皆同此說，至如《法華》授弟子記，
皆定劫國壽命、所化弟子等，何獨小乘？
答：大乘所談，佛佛道齊、隨機現應，雖或同小說，豈有定執耶？
如《法華經》明數數唱生滅，十方有分身，
常有靈鷲山，餘國更作佛。
又如《涅槃》說，西方無勝國，莊嚴如安養，釋迦出彼土。
《楞嚴三昧》說，七百僧祇壽，乃釋迦異名。
《光明》談佛壽，虛空地山海，不可為譬喻。
《大論》明釋迦更有清淨國，猶如阿彌陀。
今經梵王見猶如自在天。
凡此諸經論，豈同小乘說穢土百年壽定是釋迦文。
一佛既叵量，諸佛咸如是。
當思其宗旨，無令大小混。 ^784c25

「犯重毘尼作擯」者，《四分》云「若比丘及尼犯波羅夷已，
都無覆藏心，令如法懺悔。」
《毘尼母論》云「白四悔法已，名清淨持戒。
但此一身不得超生離死，然障入地獄。」
《四分》云「若重，犯者滅擯。」
「及諸遮道之罪」者，謂犯僧殘已下也。 ^785a7

二、類同三種，二：初、明外道似小乘。
「若得禪定」者，荊溪云：四禪四空也。
「停河」等者，《大論》三十五，諸外道等來白波斯匿王言：「大王！
是月增減，誰之所作？
大海醎味、摩羅延山，誰之所作？
豈非我等波羅門耶？
大王不聞阿竭多仙十二年中恒河之水停在耳中耶？
瞿曇仙人作大神變，十二年中變作釋身，
并令釋身作羝羊身，作千女根在釋身上，耆兔仙人一日之中飲大海水令大地乾耶？
婆藪仙人為自在天作三目耶？
羅羅仙人變迦毘羅城為鹵土耶？」
「三光」者，日月星也。
「四韋陀」，如前說。「醫方」者，《文心雕龍》云「方者，隅也。」
醫藥攻病各有所主，專精一隅，故藥石稱方。
「十六大國」者，名出《長阿含》，一央伽、二摩竭提、
三迦尸、四拘薩羅、五跋祇、六末羅、七支提、
八跋沙、九尼樓、十槃闍羅、十一阿濕婆、
十二婆蹉、十三蘇羅、十四乾陀羅、十五劍浮沙、十六阿槃提。 ^785a12

二、「三藏」下，明小乘似外道。
三、「所以」下，顯訶折意。
「心行理外」者，兩教捨生死求涅槃，別教捨二邊求中道，
不能頓知本性，悉名心行理外。
「自此」下，《涅槃》迦葉童子自敘之辭也。
別人尚邪，藏通豈正？
以俱非圓融無作故。
通別尚爾，三藏如何殊？
折同六師，良有以也。 ^785a29

三、結令取食。「雖分至不見佛性」者，荊溪云：
生死義同，失道理等。 ^785b6

二、問愜有邪法，三：初、敘意分科。
荊溪云：何以猶具見思等者，亦以體異名同為訶。
善吉具有界外鄙惡，鄙惡是賊，何名殺賊？
必是生，故非不生。
是賊必是生，安堪應供？
無此三德，羅漢不成。 ^785b7

二、「一約」下，隨文釋義，三：初、約殺賊訶，二：
初、敘意分科。二、「若順」下，隨文釋義，二：初、
訶有見入於八難，二：初、釋有見惑。
「言邪見者是何等見」者，荊溪云：徵起釋出。
若界內邪，此則易知。
外邪難識，即指善吉。
故欲釋之，先須徵起次釋。
若作合中，即無見攝，意明此邪仍預二諦三諦之內，
二則指俗為有，三則指真為無。
雖為二諦三諦邪所攝，並不見中，即屬界外之邪見也。
若界內悉為二三俗之所攝。
故知內外邪見永殊。
今以界內既不見中，具有無明變易生死，界內能破賊義仍存。
言含中者，於七重中藏通即是無中，二諦別圓接，
通名為含中，別是顯中，顯中或時復指於圓。
《涅槃疏》中亦以七重名為單複真俗二諦。
今於此意，明二諦之中有於中道，中道共真而為真諦名為含中。
若顯中者，亦是別及圓入別之二諦也。
故準今意，含亦得名為顯。
言「真諦合俗」者，即二乘之真合在俗中。
俗亦名有，故云有見。
若離為三，二乘真諦亦得名無，故云則無攝也。
準上合俗既名有見，離三屬無即是無見，
文略「見」字耳。以不見中並名為見，見故名邪。
以五種中別圓入通者，正斥於真，豈論接真？
故五種中唯圓非見，餘猶名見。
「故大經」下，證二屬邪。
「何者」下，釋同外道屬邪。 ^785b11

二、釋入八難，二：初、就界內明大小兩殊。
荊溪云：住於八難去，明淨名訶意本以理難，
而訶善吉言中立事抑同悲田，故釋斥辭皆兼事理。
「聲聞」等者，明聲聞人難之分齊，既破思惑明難定無，今以難訶明具理難。
是則身任界外八難，何能入於大乘見道？
「若菩薩則不定」者，即界內聖為界外障境，
達界外難方名無難，故於此境有障不障。
言不障者，菩薩通四，前二成障，未能善巧觀於內障成外無障，
後兩善觀方乃非障，又前二事理一切俱障。
別教教道猶不免障，圓人前後一切非障，正約此文以斥善吉。
又復前二能知內障，不能知外，故二乘人義當前二，
是故被訶忙然不識，故使小學住內外難不得免難。
彈斥之意，意在於此。
「此即行於非道」者，內外八難俱名非道。 ^785c6

二、「善吉」下，望界外分事理二異，二：初、明善吉具二，顯圓人俱無。
言「具二」者，文誤，應云「具一」，謂善吉雖無事難而具理難也。
「唯圓菩薩」等者，荊溪云：問若以事難而為理境者，
菩薩住於惡道等處及以根壞，云何令無始名無難？
答：此有二義，一者入位、二約觀行。
若入位人何妨有之，但斥小乘無此事耳。
若觀行者亦容不障。
何者？初心菩薩乘急戒緩，在三惡道天及北洲，乘種不失。
乘戒俱急，縱在佛前宿願所牽，或在佛後稟教無癈，根缺世智何損觀門？
況體難之言，言兼事理。
事難如前，理難秖是一念小心，小心即中，何難可得？
況復大願無處不至，何得隔於難處難時難根難智？
住之體之化之用之，是故大乘理須體事。
故知因果並異小乘。 ^785c21

二、「事八」下，約事理各明，結被訶所以，二：
初、約事理各明。事難指前。
「今明」下，明理難。荊溪云：釋出內外而分事理，是即善吉不識界外理難而能障於中道。
「有師」去破古者，今但破小。
既大小三乘共有三空，是故不得三空為釋。
又三空位在見道前，猶能發心，故亦不用。
今明見等三道是已死故，於義便故，故引正位即見道也。
見道尚爾，何況修道。
又從實說，入三道者猶可得發，入無餘者準小乘教無有發理，
餘國之言亦從實教。
「菩薩」下，明二乘心尚是惡道中之極重，豈不名為三惡道耶？
「如大論」等者，二乘之人為菩薩怨。
怨家豈過惡道之因、證惡道也。
暹云：《大論》三十云「譬如空靜有樹名奢摩黎，枝觚廣大眾鳥集宿。
一鴿後至，住一枝上，枝觚即時為之而折。
澤神問言：『雕鷲皆能住持，何至小鳥便不自勝？』
樹神答云：『此鳥從我怨家樹來，食彼尼俱類樹子，來棲我上或當放糞。
子墮地者，惡樹復生，為害必大。
是故懷憂，寧捨一枝所全大者。』
菩薩亦爾，於諸魔外諸使惡業無如是畏。
二乘於菩薩邊亦如彼鳥，壞敗大乘心、永滅佛乘心。」
論中以大斥小，故對二乘心，正當界外惡道難也。
「四諦中滅」等者，荊溪云：此取《法華．譬喻品》
意，彼品東西馳走，視父而已。
彼疏釋云「東西者，苦集也。
南北者，滅道也 " resp=。」
故以此對滅用證滅諦。
若入無餘，八六四二如定壽也。
縱現有餘，定入無餘，故亦得名定。
故《俱舍》云「北洲定千年，西東半半減。」
西東亦定。今取極長自謂永滅，長豈過斯？
「佛前佛後」等者，俗後真前俱不見性。
何者？真諦之後應須見中而便照俗，義同在後。
又約諦論，亦可名為俗前真後。
「外道不見真理」等者，見慧即是一切智外道，故神通韋陀多皆先修一切智也。
故小乘謂真，於大猶俗，俗故名世。
真俗二諦俱不見中，但成世智，所以屬難。
「瘖癋」者，瘖亦瘂也，不能言也。
有作「喑」，《字林》「喑，唶也。
唶，子夜反。」「瘂」有作「啞」，《字林》「乙白反，笑聲也。
《易》云『笑言啞啞』是也。」
非今字體。 ^786a7

二、「善吉」下，結被訶所以。 ^786b15

二、訶有思離清淨法。
「心與此合」者，無漏智與無明合也。
全智是惑，義言合耳。
「所不能斷」者，荊溪云：折挫之言，據未發心前耳。
「故聞」等者，《大論》第十九云「如聲聞，聞緊陀羅王屯崙摩彈琴歌聲，
以諸法實相讚佛。
是時須彌山及諸樹木皆動，大迦葉等諸大弟子皆於座上不能自安。
天鬘菩薩問大迦葉：『汝最耆年，行頭陀第一。
今何故不能制心自安？』
大迦葉答曰：『我於人天諸欲心不傾動。
是菩薩無量功德報聲，又復以智慧變化作聲，所不能忍。
若八方風起，不能令須彌山動。
劫盡時毘藍風至，吹須彌令如腐草。』」
「離於自性」等者，自性清淨心即中道理也。
「凡夫具惑」等者，凡夫具足三惑，心有反復，儻遇淨緣即了自性。
故《胎經》云「唯在心垢滅，取證如反掌。」
「二乘」下，法華已前自執已證以為臻極，故折云永離。
若至法華，其實不離。 ^786b16

二、約應供訶，三：初、折同世禪，二：初、約凡夫往業釋，
二：初、正釋。荊溪云：四無量無諍等定者，
有漏慈悲不與世諍亦名無諍，何足為奇？ ^786c3

二、料簡，二：初、約外道現得釋。
二、折非良田。「有見思砂鹵」者，此寄世田釋出世福田。
所言非者，但有砂鹵，非良田耳，故二乘人猶有塵沙無明砂鹵。
鹵，醎土也。 ^786c6

三、折同三惡，二：初、約入位就界外釋。
荊溪云：以小乘人無願牽故無化物心，故施得福先在人天。
此明施者自無願故。
菩薩不然，已如前釋。
二、約初心就界內釋。
凡夫執小定墮三惡，非界外也。
荊溪云：據薄聞小乘者，自無小益，唯能謗大。
次引勝意以證墮惡。
《大論》第七「過去師子音王佛滅後，有二比丘，
一名喜根、一名勝意。
喜根弟子聰明，樂聞深義。
其師但說諸法實相，語弟子言：『婬欲癡相即是實相，無所罣礙。
以是方便，無瞋無悔得無生忍。』
勝意持戒頭陀四禪，弟子根鈍多求分別。
勝意語諸比丘：『當知喜根誑惑諸人入邪見中。
其言婬欲是無礙法。』
是時喜根作是念言：『是人大瞋惡業所覆，當墮大罪。
我今當為說甚深法，作後世因。』
即集眾僧，一時說偈云：『婬欲即是道，恚癡亦復然』
等，三萬天子得無生忍，八千聲聞皆得解脫。
勝意即時身陷地獄，受千萬億歲苦。
喜根即今東方寶嚴土光踰日月佛也，勝意即是釋迦。」
廣如論中，《輔行》及諸文亦備引。 ^786c9

三、約不生訶，六：初、折同眾魔，二：初、總示。
二、「為與」下，別釋。「自行」等者，荊溪云：同樂生死，如同一手。
界內天魔本意但令眾生樂有，有即生內。
內外何別？生因同故，如一手作。
「又解」下，堅也者，勞役堅勞，古字假借，不分二別。
故《文選》牢固字多作勞字，故使今文次作堅義。
「俱染至難轉」者，執固即堅義也。
魔與善吉執固既同，可為伴侶。 ^786c28

二、折同塵勞。「汝亦具有故言等也」者，荊溪云：八萬等言通於大小。
故《俱舍》云「牟尼說法蘊，數有八十千。」
乃至如《報恩經》列多八萬，此等皆是界內八萬。
如對四分，一分各有二萬一千，四分秖是界內惑耳。
如大乘中三昧波羅密等之所治者，皆界外惑，
故知善吉具有界外，名同類同，故大士訶之云無異也。 ^787a7

三、折同世怨。「閹人」者，男去勢也。
〈月令〉「仲冬命閹尹審門閭、慎房室。」
荊溪云：應云閹賊。
又取他閹，自滅滅他不可治也。
「又害」等者，害即怨也。
前釋害相，此釋所害。
又前唯正因，故云種子；此據三因，故云身命及眷屬也。 ^787a14

四、折謗佛法。荊溪云：謗有二種者，雖對二種，秖生死一言亦兼二謗。
若有生死，必無常住。
為成損相，須對常住。 ^787a18

五、折非真僧。荊溪云：不入眾數者，亦可云事理二和方名為眾。
眾必和合，即是事與法界眾生和，理與真如法界和。
善吉並無，故不入數。 ^787a21

六、折非真滅。荊溪云：不入數故，終不能得大般涅槃，大般涅槃即大滅度。
縱有入數尚未得滅，況不入數焉能得滅？
此縱斥耳。終無入數而不滅度。 ^787a24

三、「世人」下，斥疑引證。
「多疑此解」者，疑今作訶殺賊等三義解文，謂無所據。
而不知今師深憑《法華》見茲斥意。
以《法華》善吉領解，既云我今真阿羅漢，豈非追省往昔小果既不真實致被彈訶？
故須以羅漢三義以釋今訶，故去至法華方顯。
「故四」下，引證。四大聲聞，善吉居其一也。 ^787a27

三、置鉢而去，二：初、總示。
初自伏非敬田也。
「又我」下，不伏為悲田也。
「進退思惟」者，結上二文。
進思非敬、退思非悲，悲敬俱非，從何取食？
不如棄鉢出舍而去。 ^787b4

二、「時我」下，別釋。荊溪云：茫然者，總相不知，不知佛法權實開遮。
若使知者，即應答云：世尊知我實機未發，是故遮實而先施權。
大士何得輒以實斥？
至後機成方可遮權而用於實。
如來尚自觀機逗物，大士何以損我機宜？
密意雖然，善吉可中能作此答，乃涅槃會上聲聞，豈更招於大士之折？
大士正為方等，不知作入醍醐遠方便耳。
以不知故，點然無答。 ^787b8

四、淨名安慰，二：初、敘意分科。
二、隨文釋義，三：初、慰問。
荊溪云：即是法身等者，即是法身如來所作化事。
作此釋者但是從理，亦應更須從事以釋。
假使如來化為一人，還自以此而詰難之，所化之人豈有懼色？
詰者，責也問也。 ^787b16

二、善吉答。三、重慰解釋，二：初、分科。
二、隨釋，三：初、正安慰。
荊溪云：一切法者，陰界入等一切法也。
此法尚爾，何獨悲敬？
二、解釋。三、重辨。 ^787b21

五、聞者悟道。「須用通教解釋」等者，以此云得法眼淨是得通教益，
故前須約通釋。或是聞安慰幻化之說即悟，得法眼淨也。 ^787b24

問：得法眼淨何必在通？
答：一代教文俱以得初果益者為法眼淨。
通教共地故有小益，既是聞訶益非藏教。 ^787b26

四、結成不堪。
五、命富樓那，二：初、分科敘意。
二、「富那」下，隨文釋義，二：初、命問疾，二：初、翻名。
二、「但法」下，釋疑。《法華》中旃延是中根，滿願是下根。
而今命滿願在迦旃延之前，故須簡示。
「或是隨近」者，當時在佛左右，故先命之，無論次第。
「何者」下，釋機便意也。
「莊嚴文辭」等者，旃延但能問難，文辭不如，故不先命。
仲尼曰「言以足志，文以足言。
不言，誰知其志？言之無文，行之不遠。
晉為伯鄭入陳，非文辭不為功。」
「大品」等者，荊溪云：雖於法華而得下根，
已堪受命轉般若教，故於今教非後非前。
故知大權引機何定？
「具有料簡」者，覈其大旨。
則身子智慧、善吉解空、滿願說法俱順般若，
故偏受命，所謂加於可加也。
廣如論文。 ^787b29

二、辭不堪，二：初、分科。
二、隨釋，四：初、辭不堪。
二、述不堪之由。「是三乘初心」者，荊溪云：
此諸比丘在彼三藏三乘眾中始欲學小，
現雖暫居三藏之眾，宿根非小。
而滿慈子見在小眾，便為說小，不逗宿種無四悉功。
又或可在於通三乘眾中，滿願見與二乘同止，
便即為說折法小宗，尚失小機，寧生別善？
故為大士之所彈訶。
言「機在於大」者，即宿習也。
「尋經可知」者，尋下訶辭，知今說小。 ^787c13

三、正述不堪之事，二：初、分科。
二、隨釋，七：初、訶說法失機，三：初、分科示義，
二：初、分科。二、示義，二：初、示義，二：初、正示。
「念何事」者，荊溪云：何言表諸？
即七方便，亦是借於《法華》之意，何得偏以小法教之。
二、「但四」下，述意。「討本」者，第一義為本，三悉如枝。
依枝尋本，理居其先；依本尋枝，理居其後。
荊溪云：亦應更問所以。
世界在於為人對治之後，何以不同五章中意，
利在第一、鈍居第四耶？
答：為人對治逗善惡因，世界即是善惡之果，
觀果知因、驗因識果，並是隨便，何所疑耶？
若是利人，乃至亦可全不用三。
準此，鈍中復應有此因果前後。 ^787c22

二、「滿願」下，結顯。
二、「時維」下，隨文正釋，四：初、訶不觀本心，
二：初、釋法，二：初、正釋。
「若不入定」等者，荊溪云：此豈不誡後來說者。
縱不先有知根三昧，亦須觀人然後說法。
等是不知，依安樂行以大乘答，即是其人。
「妄說小乘第一義也」者，既有大機，應為說大乘第一義法，
反為說小，差機致訶。
荊溪云：若準下文得不退轉，應以第一義悉而居於初。
若爾，於諸比丘乃成不用下之三悉，何得以四而訶滿願？
答：逗諸比丘現世根緣，秖應用一通往具四，故別列三。
況復因茲通明被物，理須具足列四不疑，
以諸比丘曾修此四，具如疏文所列者是。
聞淨名說，即是世界，破見思惡、生俗諦善，此並在於相似位中。
若將不退而為相似，為第一義節級向前而為三悉，即行不退之四悉也。
通別不退，義準可知。 ^788a5

二、料簡，五。初、簡定能知機。
「障通無知」者，荊溪云：亦應云見，見屬知故，
以通是知故，故以不知而為通障。
「菩薩亦爾」者，亦如當教小乘，有不得禪及得禪者。
然當通教豈全不知？
意明未是任運真化，未知內外一十六門六十四悉也，是故唯取別圓菩薩。
然於別圓不判位者，必須判屬下根位故，
以下根者其位定故，具如次文問答料簡。
任運即是真出，假位即初地。
初住圓照者，是此智無為照機故也。 ^788a20

二、簡心根差別。三、簡訶心所以。
荊溪云：問若爾淨名何得等者，而下文云當知比丘心之所念。
答意者，凡欲利物先藉知心，一切眾機不出心故，昔有此志今方成機。 ^788a29

四、簡別圓優劣。五、簡勸入之意。
「或為破或為勸」者，荊溪云：即破小勸圓。
自無所入，為他故入，故云方便。
雖分圓別，乃是兼三。
「復次」下，以證理為入定也。
應先自證理，然可為他說法。 ^788b4

二、釋喻。「大心即是法性」者，荊溪云：明彼比丘昔之曾發正當法性之菩提也。
「寶器」等等者，以寶為器，寶即是器，故云寶器。
大心貴極，故如寶；大心受法，故如器。
解雖分字，同顯大心。 ^788b8

二、訶不觀心念此。
「如身子教二弟子」者，以彼小乘觀門差機，以例今文為大說小。
《涅槃》云「我昔住於波羅奈國。
時舍利弗教二弟子，一觀白骨、一令數息。
經歷多年皆不得定。
即生邪見，言：『無涅槃無漏之法。
若其有者，我應得之。』
我於爾時見是比丘生此邪心，訶舍利弗：『汝不善教。
云何為二弟子顛倒說法。
汝二弟子其性各異，一主浣衣、一是金師。
金師之子應教數息，浣衣之子應教觀骨。
汝以錯教，令生惡邪。』
我於爾時為是二人如應說法，皆得阿羅漢。」
「大乘真實」等者，琉璃堅固以喻大實，水精不堅以喻小虛。
琉璃，具云吠琉璃，此云不遠，謂西域有山，去波羅奈不遠。
此寶出彼，故以名之。
其性至堅，人力煙焰不能毀壞。
古字但作流離，後人加玉。
左大仲《吳都賦》曰「致遠流離與珂#CB04711;」，
音邃注云「流離、珂 #CB04711;，皆寶名。」 ^788b12

三、訶不觀根源。「有障應說大乘對治」者，
荊溪云：此障應合用大治之，故非小治之所對也。
「未有念著小乘法瘡」者，勿傷令成小乘瘡也。
《大論》云「聞法之人須有宿世種子。
信心為瘡，如臥毒屑。
身若無瘡，毒不得入。」
論元喻大，今借譬小。
本無小瘡，縱臥小教法毒不入，何以用小為身作瘡？
亦是以小損大法身，彼本發大，法身全具故也。 ^788b28

四、不觀樂欲，二：初、總示。
二、別釋，二：初、對前簡示，二：初、正示所屬。
「十力中三力也」者，一是處非處力、二業智力、
三定力、四根力、五欲力、六性力、七至處道力、
八宿命力、九天眼力、十漏盡力。
三力者，即四五六也。 ^788c6

二、「此中」下，闕性所以，二：初、正明闕性，三：
初、正示。「此中但明根欲」等者，前云眾生根源，此云欲行大道也。
「以善」下，釋闕性所以也。
荊溪云：明根若成，即不可改。
今諸比丘心猶可發，是故先以三義斥之。
雖餘文中三世更互得用其名，今此定須釋。
諸比丘改小入大，即是對境生欲意也。 ^788c11

二、「故大」下，引證。荊溪云：問其心既深，何不名根？
答：得名處別，故不云耳。
根名能生，性謂不改，故亦名深心。
未有可生，非根也。 ^788c17

三、「若過」下，釋成。荊溪云：善根牢固下，更以性欲更互得名，助釋斯意。
習欲成性，性在未來；由性成欲，性在過去。
是則欲必現在，根定過去。
欲又對緣，必須現在。 ^788c20

二、「欲性」下，結示兼訶。
荊溪云：欲性相關者，由與欲對辨故，性通過未。 ^788c23

二、正釋。三、譬，二：初、正釋譬意。
「三種欲樂之心」者，欲顯理、欲發智、欲修行也。
「欲顯法身」等者，荊溪云：智為能行、道為所踐，故知所踐即實相也。
故知大道亦小所行，小乘於中取真諦耳，故以能行用顯所行之大道也。
「欲修」等者，行大由心，大心導行，萬善歸之，
即緣因也，故下結成此為解脫。
「若言」下，以防伏難。
恐伏難云見真不殊，即舉譬遮云無以等也，故以五義而為別之。
言五義者，一蟲寶異真中異故、二停不停極未極故、
三多少殊有界內外、四自及他分作無作、五益無益化之遠近。
「寶光」者，以日宮是二寶所成故。
「螢火」者，《易通卦驗》曰「立秋，腐草化為螢。」
《廣雅》曰「景天螢火燐。」 ^788c25

二、「此諸」下，結成三德。
準此結成，則知大道是正因、日光即了因、
萬行即緣因，即大海喻也。
經文先行後智者，三既互融，何必次第？ ^789a9

三、「復次」下，約過結歸。
此四心者，大四悉也。
「中間廢忘」等者，其元結緣時，必非滿願小乘之所知也。 ^789a12

二、結過，二：初、分科。
二、隨釋，二：初、正結過彈訶。
荊溪云：雖報障所障者，報障即是退大已後在三惡道。
既云流轉，多非善處。
若居人天不名報障，是故應云同《法華》
中三千塵點，過是已後今始得悟。
故宿世人未入正位，既於方等得遇淨名，
赴往機緣開導當解入正位者必至法華，
今引《法華》良有以也。
「問往昔等」者，前云久發，復云中忘，故須更問失與不失。
若其失者，為說何益？
又失不失有緣有了，了如今文。
若緣因者，事關生公善不受報，彼義尚以一毫不亡，何況了因菩提之心？
理合於此廣明失與不失之本意也、受不受之大旨也、寄海寄火之善喻也。 ^789a14

二、譬顯結過。經有法、譬、合。
初文法也。「猶如盲人」，喻也。
「不能」去，合也。「不 " resp=斷塵沙至名為微」
者，荊溪云：上上明塵沙，約法藥也。
知根即是破向塵沙。
圓照照上無明塵沙，無明塵沙即是所破，
知根圓照即是能破，須約圓別分此二故。
「如盲也」者，先約法明無，故無兩眼。
次約人明無。「無菩薩根」等者，塵名雖通凡夫，此圓菩薩根塵三諦。
「又如生盲下至根之利鈍」者，當知二乘全無大乘五眼所見，
故說如盲。此則五眼俱奪意也。 ^789a26

問：前三眼，兩教二乘亦能得之。
法眼，三教菩薩亦能得之。
如何五眼併奪云無？
答？隨教依理，其相天殊。
若云諸佛菩薩之所見者，即是帶理之四眼也，
地住分得，佛方究竟，故肉眼一時遍見十方。
天眼不以二相而見，慧眼乃云第一淨故，
法眼佛眼由來永殊，是故文中不更別辨，具如前文已悉辨竟。
若爾，五俱屬佛，豈成五別？
答：不然。諸佛如來法身菩薩約體分用，五相不同。
且如肉眼見於麁色，於麁色處見於中道。
從麁色邊名為肉眼，約見中處即名佛眼。
故見色處名之為用，佛眼正當中道體也。
餘之三眼比說如向。
若如初釋，與而言之，二乘但盲法佛二眼；
今從奪說，故五俱盲。
況以佛地五眼望之，菩薩尚奪，況二乘耶。
法華眇目，仍從與論。 ^789b7

三、淨名入定如諸比丘。
荊溪云：借宿命智。
借者，以此助彼故名也。
而今淨名住無垢位，豈須入定然後知耶，
今示入相令比丘知，則令比丘銜恩致敬。
五百佛所者既已中忘，若依《法華》五百之初，或依今佛。
若準《大經》，四恒之後五百佛所誠為不多。
雖無塵點之言，及標一佛之號，今既獲益從於淨名，
當知淨名或是本時眷屬師資，將非淨名亦於五百助其令發，
凡一句益悉不徒然。
故眾聖化儀，或獨或共或兼或正，良為宿不同故也。 ^789b21

四、諸比丘心志開發，二：初：分科。
二：隨釋，二：初、得本心。
昔於觀行位退，今還得之。
二、明致敬。「碎身莫報」者，荊溪云：日捨三恒未醻一句，
豈更討於小教之制，欲行大行，豈存形儀。
撿大小二律開遮異轍，忘犯之教不在聲聞，豈聞大法端拱懼違？
捨衣大提猶能泯相，禮俗小吉何足可除。
今謂求其本也。外凡禮於等覺，何足致疑。
論迹也，忘犯暫施固非長禮，以獲深益不覺屈身。
邇世庸人，或濫請邪解、或苟求財利、屈其法服禮彼白衣，
謂彼道亞淨名、謂我希風新學，污辱緇伍、
違犯律儀，真法滅之相也。
自謂思齊聖蹤，謬以千里。
慈恩云「新學無知，禮維摩足。」
豈慈恩不曉忘犯荷法之意耶？
蓋垂儆於末世薄夫耳。 ^789c2

五、淨名說法。說法之辭，經文不載，故知梵本廣博非虛。 ^789c16

六、諸比丘得不退轉。
「圓教」等者，荊溪云：從似至真即三不退。
似中有二不退，即位、行也；銅輪即念不退。
「往昔至位耳」者，以五品具惑其位猶退，
故使流轉全忘觀行，今遇淨名豁然還復。
言「不定位」者，以觀行位遇善惡緣，進退不定，故云不定位也。
「或是至未可定判」者，荊溪云：若準斯文既具三教，
不可定判，故前四心通三何咎？
雖三不定，望圓五品須皆外凡。
雖在經文無的位相，故使不可專在一文。 ^789c17

七、富婁那敬揖。
四、結成不堪。 ^789c26

六、命迦旃延，二：初、分科敘意。
二、「摩訶」下，隨文釋義，二：初命問疾。
「須陀耶沙彌」等者，《十誦》云「七歲沙彌與佛論議，
佛問五陰為一異等，智踰二十，佛許受戒。」
《俱舍》云「佛問：『汝家在何處？』
答云：『三界無家。』稱可聖心，佛令羯磨與受具足。」
十仙論議，如《大經》第三十五、三十六。
荊溪云：沙彌最初、涅槃居後，以此準知，中間可見。
信知彼亦經於五時，此是見機得道之論議也。
「即於彼天般涅槃」者，明佛滅後及以天中論議亦為解脫之業。
佛在世日，旃延造《昆勒論》申三藏有門，以尊者從此門入道故。
此論正傳南天竺國，不來此土。 ^789c27

二、辭不堪，二：初、分科。
二、隨釋，四：初、奉辭不堪。
二、述不堪之由，二：初、敘意分科。
二、「憶念」下，隨文正釋，二：初、佛略說法要，
二：初、總舉經。二、「一佛」下，別解釋，二：初、略說，
二：初、正解，二：初、列句釋相，二：初、列句。
二、「如總」下，釋相。荊溪云：總相說苦諦即名略，不多解釋即義略。
但云有身皆苦無可愛樂，即義略也。
名廣義廣，準說可知。
若爾，至第二義方稱經文。
經自列五不多解釋，準列五名亦可名為名廣義略，故使旃延廣敷演之。
今所訶用不訶義廣，但訶用小不應機宜。
然經俱云說於法要，即名略也。
略名之下言於大小，旃延不達以小演之。 ^790a9

二、「佛為」下，結指經意。
「二同」下，釋疑。荊溪云：問者，旃延何得以五行名解佛五義？
佛五義意何必爾耶？
答意者，義行及禪，所依別耳。 ^790a21

二、釋法要，三：初、入道最勝故要。
「苦下四行」等者，荊溪云：秖是四念處耳。
同緣於苦，故名為總。
大小入道莫若於斯，故云要也。
若爾，何故不立不淨念處而却云空？
答：不淨故空。若爾，何以不云別相念處？
既有總言，今從親入燸法邊說，故且云總。
「隨用一行」者，於下忍位遍觀十六行相，
於中忍位乃經二十四周減行、七周減緣，故至上忍留一行一緣得入見道。
約人有二種異：一者利，是見行，復有二種，
若著我者留無我行、若著我所留空行。
二者鈍，是愛行，復有二種，慢多留無常行、懈怠多留苦行。
故云隨用一行也，具如《釋籤》。 ^790a24

二、即三法印故要。
荊溪云：對三法者，夫開合者適物所宜，一切經論文無不爾。
今此開合亦但於類例同者合之為三。
若開為五，為五法印有何不可？
如《地持》中四優檀那。
優檀那者，此翻為印。
於彼四印又合不淨，或復合空，是故小乘三不可闕。
生死之法與涅槃異，故別印之。
生死須存初後二故，故生死印不可一也。
無常初印，無我後印，先觀無常便生厭離，
故用初印，既厭離已，存著能觀，故用後印。
推求能觀至不可得，即契涅槃，所以涅槃唯用一印。
若大乘法印即唯一也，以生死涅槃體不異故，名實相印。 ^790b7

三、即三脫門故要。 ^790b18

二、旃延廣說，二：初、略釋。
二、「又廣」下，廣釋，二：初、正釋，二：初、約法正示，
二：初、正明廣義。荊溪云：一橫二竪者，三界應竪，
今云橫者，從一世三界之心。
諸見應橫，今云竪者，歷於三世四句分別。
又諸見由身次第相生，故亦云竪。
又亦可云諸見為橫，爛漫起故；三界為竪，淺深別故。
理須細約諸見、委論五義，見轉皆以五義逐之，
使成後人入道之相，異於數寶唐喪功故。
凡諸入道皆多從竪，具如《止觀》破見遍中諸論廣明，為令正法久住世耳。
二、「若常」下，此斥數人不得入道者，過在人師非論主咎。 ^790b19

二、「但旃」下，約論能通，二：初、正明昆勒，二：
初、明論旨從容，二：初、示論中義旨。
昆勒，此云篋藏，申兩亦門也。
「若說念處」等者，荊溪云：此明功能門中皆悉迷悟雙明，義當有無兩門故也。
「三聖行」者，無貪等三，聖人所行名為聖行。 ^790b29

二、「但佛」下，顯佛世無諍。
「入門雖異」等者，四門雖異，證果無別。
「各述其門」者，即《毘曇》、《婆沙》述有門，《成實》
述空門，《昆勒》述兩亦門。
如為闡耶說離有無經，即雙非門。
人師失旨，執之成諍。
故宋求那跋摩得第二果，至臨滅度述遺囑，
付弟子阿沙羅附還天竺以誡諸師，文帝遂勅譯成華言。
其略云「諸論各異端，修行理無二，執者有是非，
達者無違諍」等。 ^790c5

二、「旃延」下，結能通得旨。
荊溪云：若不善通三藏等者，意明有無，
但是述其所入之門，傍學能於四門通贍，故使傳於南天竺國。 ^790c13

二、「毘曇」下，略指三門。
荊溪云：四門皆五者，莫不皆具苦等四義，寂滅秖是四義所歸。 ^790c16

二、料簡，二：初、徵辨論旨。
荊溪云：青目至鈍根人者，青目全破，是故兩少猶為鈍人。
「恐此」下，今判論意四門相望，展轉互得為利鈍也，方用第四為最利人。 ^790c18

二、「問佛」下，歸過旃延。
荊溪云：出沒多端者，或沒大義兼用小名，
即如今教；或沒大名而用小義，即如迦旃延，此非佛意。
或先大名後用小義，如通二乘，亦非佛意。
或先小名後用大義，如今淨名所用者，此是得佛意。
或先小名兼用小義，如通菩薩，別教亦然，亦非佛意。
或先後俱小，如三藏教，固非佛意。
或先後俱大，即通教中鈍菩薩，半有佛意。
於一音中並有上來眾多意趣，其中雖有非佛意者，莫非一代逗機之教。
逗不得宜，故云非耳。
但旃延用不稱佛意，於機無益反致議訶。 ^790c21

三、正述不堪，二：初、分科。
二、隨釋，三：初、訶能說心非，二：初、正約能說心非。
荊溪云：此中意明說由心生。
心既生滅，安說無生？
說從心生，證隨心得，說隨心證，信不餘塗。
故以心驗法，知法必如心，終無生滅之心能說大乘實相。
實相名通，須以理定。
意訶所說，尚非通教實相故耳。
疏文解釋凡有五重，但旃延所說心非不過此五，
並是能訶所訶相對比則總含四門，一切行理等異莫非生滅。
文為五：初、約二諦釋。
二、「又四」下，約五義釋。
三、「又出」下，約觀用釋。
四、「又旃」下，約本門釋。
五、「又聲」下，約觀體釋，二：初、約小明非。
二、「何者」下，約衍簡示。
荊溪云：通教八地已上等者，意明徒有雙流之名，而實無雙流之理。
雖不生滅，有教無人，以其雙流無實果故。
別教初地，理雖是實，地亦無人。
雖用通訶，通非教意。
況復文意亦非專通，故到別教尚云無人。
脩羅琴者不撫而韻，以喻即寂而說。
二、「又非」下，兼約不知根緣。
荊溪云：非但等者，語其機教之功用也。
應知訶意正用通真。 ^791a3

二、訶所說法非，二：初、略示大意。
「止通入真」者，止，秖也。 ^791a22

二、「諸法」下，廣釋經文，二：初、正釋，二：初、總對小乘五法訶，
二：初、正釋五法。荊溪云：五義皆與藏對辨，
皆正斥三藏名同義異，以由境同觀別故也。
「諸法究竟」等者，小亦名空而非空義，小空無旨真義不成。
乃至寂滅，同異準說。
「三藏所明生法二空」者，或一或三，具如目連章中已辨。
「衍明實相真空」者，義通真中。
此正用真，密兼中道，故此正與目連章意，
及為國王長者所說，并下釋〈觀眾生品〉大旨略同。
餘非全無，不及三處，此中經意亦正明通義，故顯說通。
故知此之四義稍隱不彰，於寂滅中偏顯圓別，是故文中指大涅槃。 ^791a23

二、「三藏」下，對辨結示。
荊溪云：此是通塗者，秖以此章義含三意，
故曰通塗，故前後文多皆含於中道之說。
故此中云亦得即是等者，教法通深故也。 ^791b6

二、「若破」下，別約旃延本門訶。 ^791b9

二、料簡，二：初、問。荊溪云：秖緣前含，是故問答欲令意顯。
故問意云，為顯四榮應以榮折，雖著義字苦等仍存，故云枯也。
但是四枯，顯榮何在？ ^791b10

二、答，二：初、明即枯是榮。
荊溪云：答意者，破拙入巧，巧拙自殊。
意顯破拙即入中也，借結此拙而成枯意。
巧自成榮，故先入巧，入已見中。
雙遊之義，枯即榮也，故引二鳥其義善成，故居士訶即名榮也。
苦等一一皆云義故，故可結為非枯非榮，
義字不間真中故也，故立不生不滅我與無我不二等言，況此通門元通妙理。
「二鳥雙遊」者，〈鳥喻品〉云「一者迦隣提、二者鴛鴦，遊止共俱不相捨離。」
古人多解，委如彼疏。
今師以雄喻常、雌喻無常。
生死有性善，故無常即常，如二鳥在下。
涅槃有性惡，故常即無常，如二鳥飛高。
是則在高在下雌雄共俱，雙遊並息其義皆成。
故今雖結枯名，枯即榮也，以二鳥不相捨離故。
「無我法中有真我」者，此示《大經》迦葉歎佛文也。
亦應例云無常中有常、苦中有樂、空有不空，
悉是二鳥雙遊、即枯是榮意也。 ^791b13

二、「淨名」下，明部意猶蜜。
荊溪云：淨名結真等者，正出答意，具如向述。
真即是中，雙遊之言必相即故。
不生不滅雖結無常，不專無常，以無常義仍通故。
故宜斥於三藏二乘，令於此座成生酥益。 ^791b29

三、諸比丘心得解脫。
荊溪云：彼比丘益雖不因佛，而因淨名得通教利。
當知緣在二聖故也，具如前說。
「得羅漢」者，前云真我，復云實相及以雙遊，
今結得羅漢者，驗前進明別圓理者，明教功力，非正訶相。
心脫是俱，慧脫是慧。 ^791c5

四、結成不堪。
七、命阿那律，二：初、分科敘意。
二、「剎利」下，隨文釋義，二：初、命問疾。
「楚夏」者，如《涅槃玄》及《記》。
二、辭不堪，二：初、分科。
二、隨釋，四：初、奉辭不堪。
二、述不堪之由，二：初、分科。
二、隨釋，二：初、梵王來問。
「統御大千」者，《家語》曰「夫德法者御民之具，猶御馬之有銜勒也。」
又曰「御四馬者執六轡，御天下者正六官。」
今臣下稱天子為御，蓋取此義。
以天子居尊高之位，臨御於下故也。
今梵王統領三千，猶御四馬，故云統御。
「報得天眼」者，荊溪云：亦有生得鬼神等，
及發得等〔云云〕。 ^791c10

二、那律答，二：初、正釋。
經云「掌中菴摩勒果」者，肇云「果形似檳榔，食之除風冷。」
時手執此果，故即以為喻也。
「大辟支」等者，荊溪云：問支佛元知十方佛不？
答：亦知亦不知。若準所見，百佛世界豈可無佛？
理應合知。秖恐見處不知有佛。
又容知者，秖知一界唯一佛化，知亦何妨？
故二十部中亦有許知十方佛者，此亦宜為大教梯漸。 ^791c20

二、料簡，二：初、以梵王對小乘天眼簡。
「問若爾何異」者，向聞抑小同梵，今問若同云何分凡聖異？
荊溪云：問異難同也。
「答下五種四禪」者，謂根本及觀、練、熏、修也。
荊溪云：答出異意者，一往所見遠近雖同，然復報等因亦不一。
文有三異：一報修異、二總別異、三通明異，如文。 ^791c27

二、以梵王對圓人肉眼簡。
問意者，六根淨人六見大千，何異梵王？
答意，法華肉眼尚超小聖，何況梵王天眼。
「開闢」者，荊溪云：肉眼雖見，廣由於天。
「大品」等者，明大乘肉眼不假開闢，故欲奪天先辨肉異，
大小既別，因果自殊。
「若法華經力」等者，依開顯教，觀本具理入相似位，
功由於教，故云經力。
當知依教修行，行成證理，既得似證，肉眼功倍名為佛眼者，
尚即佛眼，豈況天慧。
「以其」下，釋《大經》義。
初明二乘慧名肉眼，次釋圓人肉名佛眼。
初中云「有齊有劣」者，同除四住，此處為齊。
若伏無明，三藏則劣。
所證既劣，慧但名肉。
「圓教」下，次意也。「以其」等者，具惑達性，故名佛眼。
此即《大經．四依品》明初依文也。
五品六根無明俱在、並照三德，故云知藏。
住前二即，同是初依。 ^792a4

三、正述被彈之事，二：初、分科。
二、「時維」下，正釋，五：初、窮難，二：初、雙窮。
「十智」者，世智、他心、四諦智、法、比、盡、無生也。
二、雙難。「經云假使作相」等者，荊溪云：羅漢證滅不應有見，故云假使。
「與外道」等者，亦是抑辭。
有為功德具有三明，安同外見？
而云與等，故且挫其出觀時也。
「疏云雖與」等者，荊溪云：與而又奪，有殊即與也，有為即奪也。
「證數緣盡」者，新云擇滅無為也。
擇力所得滅，名為擇滅。
謂斷智推度令滅，故名擇滅。
古云數緣，即是擇也。
「孱同」者，字宜作「僝」，士限反。
《尚書》曰「方鳩僝工」，孔安國云「鳩聚，僝現也。」
「入觀」等者，荊溪云：若約那律失眼，出觀但同世人壞根者不見。 ^792a19

二、那律受屈。三、梵王請問，二：初、分科。
二、隨釋，三：初、歎未曾有。
二、作禮致敬。三、正請問。
孰，誰也。 ^792b3

四、淨名答，二：初、分科。
二、隨釋，二：初、答有真天眼人。
荊溪云：經有佛世尊等者，有人以「有」字為上句末，深不可也。
何者？所言誰者，本問其人兼及有無，故須還以人為答也，是故疏中但釋答人。
「無二邊偽」者，辨佛眼之功用也。
「見色」等者，應云即中見麁細色。 ^792b5

二、辨真天眼相，二：初、正釋。
荊溪云：常在深禪定窟者，三法名異其義必同，亦可義異其體不別。
不別而別，理通因果、事用非因。
首楞嚴在因，涅槃指果。
三種生死，加自體耳。 ^792b10

二、料簡，二：初、顯圓教所攝。
荊溪云：非偏非圓者，亦可云是偏是圓，
即別教也，約地前後而分偏圓。
二、對佛眼辨相。「名佛天眼」者，欲簡偏故加佛字。
例應四眼悉宜加佛，區以別之。
「金剛般若」者，佛歷五眼以問，善吉悉答云有，具如前引。 ^792b14

五、梵王及眷屬發心，二：初、分科。
二、隨釋，二：初、正明發心。
二、致敬而去。 ^792b19

四、結成不堪。
八、命優波離，二：初、分科敘意。
二、隨文正釋，二：初、命問疾、二：初、化他須念持。
「修多羅」，此云契經。
「阿毘曇」，此云無比法，即論藏也。
「正內眷屬」者，秉律齊眾即是化他。
波離持律豈但自正，亦正他也。
二、自行須念持。荊溪云：六者，且指一日之別行耳，多日相續皆由念故。 ^792b21

二、辭不堪，二：初、分科。
二、隨釋，四：初、正辭不堪。
二、述不堪之由，二：初、敘意分科。
二、隨文釋義，二：初、二比丘犯戒疑問。
「經云誠以為恥」者，生公云「犯律者必有懼罪之惑也。
原其為懷，非唯畏苦，困已交恥所為也。」
「經云願解疑悔」者，荊溪云：疑罪輕重。
悔蓋覆心，疑悔罪兼，何由可滅？
復本上懺不出無生，今此波離不達機理，專輒為其依小解釋。
「得免斯咎」者，悕蠲重愆，輕尤易除，可思見佛。
疏中初約義推，次汎引經說。
「若其重者」者，小乘重罪凡有四種，入如毛頭名婬，
舉離本處名盜，斷其命根名殺，言章了智名 " resp=忘。
「律無悔文」者，小學悔已，障果仍成，重罪未忘。
據此以論，重不可悔，故云無悔文也。
「或重罪方便」者，《四分》云「起心不動身口，
但自剋責，還復好心，是名不犯。
二動身口，未到前境，名次方便，犯偷蘭。
三者臨至境所，身分相交，未至犯處已來，
名近方便，是重偷蘭。」 ^792b27

二、上首為說。「依律判斷」者，若犯根本，應須學悔；
若犯方便，應懺偷蘭；若本無心則不結罪。
「或教」下，謂問其情實。
若本有心應須懺滅，正罪方便並須集僧。
若犯重者，《僧祇》云「若犯罪已，啼哭不欲離袈裟深樂佛法者，
令與學悔羯磨，然後奪三十五事等。」
若犯蘭者，《十誦》云「初篇生重，此是近方便，
謂身口相加未得暢遂者，應一切僧中悔。
若初篇生輕二篇生重，應界外四比丘中悔。
若僧殘生輕，應一比丘前悔。」
是則集僧有界內界外二種之別，羯磨分心念、
對首、眾法三類之殊。
今此明悔罪，用眾法、對首也。
故荊溪云：集僧唯二，羯磨通三，滅與不滅如常所辨。
波離為彼犯者如上律相而說，故云為其如法解說也。 ^792c15

三、述被訶之事，二：初、分科。
二、隨釋，二：初、正述彈訶，七：初、正彈訶。
「無重增罪」者，荊溪云：第二篇去，僧法可除，未妨真修何成擾心？
當是疑重及重方便，依教作法緣具難諧。
若學悔所加，懼一世無用，義須心殄乃令事除，彌助疑情名重增罪。
「罪從至其想」者，語略意玄，善須得旨。
然知其罪而隨其治，縱有治者皆擇其易、焉為其難？
故須觀時藥病相扣，不可一向併云無生。
故天台大師明懺淨中，小教有者令依事滅，非小所達方投大宗。
並應先斷相續之想心，不應觀理而令續行。
況復須窮逆順十心，觀成法順方滅重瑕。
然此中辭但存大旨，使成淨名訶小之相。
欲習行者不可徒然，應當專於四種三昧不思議境，
九法資成遠近方便解行兼美，是故須依
《止觀》大部，一切行者之妙津梁。
「羯磨」者，此云辨事，謂施造遂法必有成濟之功焉。 ^792c29

二、勸除滅，二：初、標示。
二、「直除」下，正解，二：初、略釋。
「罪從心生」等者，即諦觀罪性。
故《大論》「喜根弟子問勝意云：『大德！
是婬欲法名何等相？』
答：『煩惱相。』又問：『內耶外耶？』
答：『是煩惱不內不外。
若在內者不應待緣，若在外者於我無事。』
弟子言：『若如此者，煩惱非內非外、非在十方，
求不可得，即不生滅。
云何能作煩惱事耶？』」
此亦是觀罪性之要術也。
「若觀至罪相」者，即《普賢觀》云「我心自空，
罪福無主」也。 ^793a16

二、廣釋，二：初、列懺名。
二、釋懺義，二：初、依門辨障。
「毘尼」，翻律或翻為滅，義如常辨。
「違無作罪」，即違制之罪也，從作法而受。
發得形俱無作，違則成罪。
「此依定門」者，荊溪云：意明求相專注為定，非禪定也。
戒慧相藉，次第之說，具如法華三昧中辨。
「根本」者，生罪妄心，總而言之煩惱業也。
「故觀相」者，即事一心。
雖云戒等，其實約慧，然除圓定無滅重方，圓定即慧故如月也。
「違無作」者，具如《止觀》辨業中明。 ^793a25

二、正釋三相，三：初、作法。
「大論」等者，斬草殺畜，俱犯單提，故云同篇。
「作法懺」者，準律先請一清淨知律比丘堪解罪者，
共在空靜處，或對佛像前，具儀三請，當為分別罪名種相三種。
又為說破持兩相，令生怖心然後悔。
根本法辭云「大德一心念！
我某甲比丘，犯斬草害畜命二波逸提罪。
今向大德發露懺悔。」
此即作法懺也。「二無作滅」者，違制罪除，免苦二千歲。
性罪既在，還墮泥犁，後須償命。
以外人計草木有命，見沙門斬伐，謂無慈心。
如來息世譏嫌，於是制戒。
既非有情，犯無性罪。
「作法紛動」者，荊溪云：舉難從易，令習無生。
意明懺下三篇尚自紛動，況復懺上二篇，安可遂情？ ^793b5

二、觀相。「如諸方等」者，如《方等陀羅尼》、《虛空藏》等也。
「見罪滅相」者，聞唱罪滅及見印臂。
荊溪云：釋觀相中依經作法，故非禪定，
況云取相心動，驗知非定者也。
「此亦擾心」者，既不欲令修前二懺，所以列者，為逗物機及以並決知非無生悉成紛動。
何者？一七三七多七、九旬一年多年、或云長作，
如斯等例，豈不紛動耶？
意復兼勸前二懺者，進慕觀理一體妙除。
況消訶文非前二義，是故觀相緣罪心境，
對滅罪境生重慚愧，不惜身命改革元心，故知其人理觀全昧。 ^793b18

三、無生，二：初、正明無生。
「此觀成時」者，荊溪云：指初隨喜前始習觀道。
前既悠漫，故須剋指觀行也。
末代行者自揣其心，幸非利根何辭觀相，
觀相重滅無生可成，勿辜其心空云理是。
相應之語不在於他，善格內懷安同眾聖。
「端坐念實相」者，坐即四儀之一事，念即三觀之總名，實相乃三諦之異號。
蓋用一心三觀觀一心三諦遍融諸法，眾罪寧存？
坐念既然，餘三亦爾。
四儀六作無非實相，諦觀尚一，罪福詎分？
達罪空中，如日消露。
「無勞」下，結功顯過也。 ^793b28

二、對事料簡，二：初、牒事問。
二、約人答，二：初、約鈍人須事。
二、約利人唯理，三：初、正明理懺。
荊溪云：此無生門懺於三道，一念除滅消苦道也。
畢故忘新，袪業煩惱。
必能滅故已不造新，既不造新豈應習故？
一剎那頃名故名新，不懺墮非，尋即名故。
設懺罪滅，畢故忘新，新罪既除何新之有？
便不落謝，新故並忘。 ^793c9

二、「故大」下，引證破執。
荊溪云：故大論下，示悔初後。
於此初後謂罪定有而生重憂罪定不滅，以此心起不順無生。
應滅憂心已生無主，方名罪性本自無生。
罪尚無生，豈計憂悔？
捨悔憂想，相續永忘，了自性心本無生滅。
如是悔者，名真無生。
憂，亦悔之別名而已。
故一切大教皆為眾生示滅罪相，如禮二十五佛、
聞文殊等名，更云有罪即名謗佛。
散心尚爾，況復無生。
「又若」下，重釋罪心。
罪體幾忘，不獨由執。
世人作罪常謂罪無，可由此心令罪自滅？
若如是者，豈不增於諸見計耶？
今云不執，從悔心說。
若設悔已信佛云無，尚執有愆公違佛教。
故知觀罪本為滅心，若反執心與滅相反。 ^793c16

三、「若」下，顯理功能。
「若能」等者，荊溪云：復滅心宗顯懺功著。
「見理」者，見無生理也。
「事性」等者，事謂違無作罪，性即性罪，根本即根本妄惑罪，此之三罪是前三懺所破。
故荊溪云：事即事懺，性即觀相，根本即是無生懺也。
罪心是心，即罪根本，能達心者根本永忘。
又見理者，貪等無生，此則以理破於心執，故此心執通能障於三種懺也。
三種懺內無生為首，無生生執罪尚不滅，況於前二而生執耶？ ^793c29

三、為解釋，二：初、正明三句，三：初、約心境解。
荊溪云：彼罪性等四句推者，本推於共，
具如《止觀》等諸文所明。 ^794a9

二、約根境識解。荊溪云：若十八界等者，
內根、外塵、中間識也。
此十八界從緣而生，尚自不實，何以更能保罪心耶？ ^794a11

三、約唯心解，二：初、正示。
於三解中此釋最要。
何則？前明根境，不出色心。
色從心造，全色是心，故但觀心無所不攝。
灸病得穴、伐樹除根，喻之可觀。
荊溪云：觀心者，前對外境，此唯觀心造罪。
由心不作罪時尚須觀照，豈況作罪而不觀之？
二、「故普」下，引證。荊溪云：引《普賢觀》者，心謂罪心，法即罪境。
心境成業，全是自心。
是故更令觀於心也。
「作是」等者，「作是懺悔」，明懺悔之體。
「嚴」，謂眾法助體。所行所嚴即是中道實相。
「無罪」，謂罪本無破壞，是捨離想。
「心識」，謂執心家之分別。
「行此至心如流水」等者，意明不住能滅所滅心相，見罪福有無念念無生。 ^794a14

二、「前兩」下，結判示意。
荊溪云：前兩至小疎者，於無生中自有三釋。
初解以心境相對。
次「又解」下，以根塵識三事對辨。
而此二解並是無生，非不滅罪，但不與經中佛語相應。
佛語唯令觀心故也，故云心垢故眾生垢等。 ^794a26

四、引佛語證。破波離疑執者，疑罪執小。
小乘之中但有作法。
若準優波離作此執者，尚違小教，何況大耶？
以毘尼中犯既問心，豈非罪從心起？
但彼小乘覆相不說唯心，名不了義其斯謂矣。
「若依此判」等者，據律問心，顯波離失。
如《毘尼母》云「犯必託境關心成業。
心有增微、境有優劣故也。
或心境俱重，人作人想殺。
或境重心輕，人作非人想。
或境輕心重，非人人想。」
又《成論》云「深厚纏殺蟻，重慈心殺人。」
故知小律結罪由心。
故今云若垢心作，輕之與重悉皆是罪也。
「大士」下，荊溪云：淨名引佛正教無生除滅，
以破小執，仍不違小。
「若心見有眾生」等者，眾生秖是執小宰主，
故有執者即名不淨，以不淨故即有罪也。
「此則能知所知」等者，心為能知，即無生心。
眾生罪垢，即是所也。
二心俱無，不在四句，一一推之皆不可得。
何者？無生之心既非四句，罪心無生安屬於四？
「是則無」下，以心況罪。
由心有罪，心無罪無。
諸法尚然，何罪可得？
「不出於如」下，具如目連圓教三空，故下文中用如幻等譬。 ^794b1

五、覈問波離，二：初、分科。
二、隨釋，三：初、大士問。
二、波離答。三、大士類顯。 ^794b21

六、入真分判斷除，二：初、懸敘分科，二：初、
懸敘三假，二：初、列三名。
二、簡體析，二：初、正簡。
荊溪云：假相者，假文具三，皆用幻等。
「亦入圓真」者，既是體法能至圓中，以通屬，故云亦也。
所以三釋之中前之二釋雖亦衍門，不及第三唯觀心性，故前兩釋多寄通真。
「折假」者，三假之義既在《成論》，三藏豈無？
但諸《阿含》名多不顯，所以三假之盛在弘教者，
故廣在於《成論》。文中言折假者，非無其理。
何者？如云因無常故緣亦無常，前念後念悉皆生滅，長不住故短亦不住。
既俱無常，即破常倒，不假更用自他等名，
故四句推唯在衍教，便令成於生即無生，故用衍門以破藏拙。
「隨情」者，假非即理，故得情名。
理即是空，順空隨理。
二、「此即」下，結顯。 ^794b23

二、分科示意，二：初「因」下，隨文釋義，二：初、
別譬三假，三：初、體因成假，二：初、總釋。
荊溪云：三倒三陰等者，心倒受陰、想倒想陰、
見倒行陰、心王識陰，四陰是心，皆依於色。
今順所引佛語易故置色存心，更有同異，
具如《止觀記》引《婆沙》文。
「即是無生」等者，無心者牒上無生。
故此三假並約罪心及以罪境，以此文意遍通諸文。 ^794c8

二、「唯優」下，別釋。荊溪云：我見等五者，即身邊等四皆因我生。
五及三倒皆因成故、皆對境故，俱合云受。
領納隨觸、想取像為體、行攝多心所，除不相應行及以無為法，
皆有所緣，故一一文中並闕，推句至下二假方乃具之。
維摩經略疏垂裕記卷第六
 ^794c15
