
fen:: 
di:: 
chu:: 
zhang:: 
jie:: 
xiang:: 
mu:: 
########  2
瑜伽師地論卷第二十七
author:: 彌勒菩薩說
translator:: 三藏法師玄奘奉　詔譯
本地分中聲聞地第十三第二瑜伽處之二
云何緣性緣起所緣？
謂於三世唯行、唯法、唯事、唯因、唯果，墮正道理。 ^430a7

謂觀待道理、作用道理、證成道理、法爾道理。
唯有諸法能引諸法，無有作者及以受者，是名緣性緣起所緣。 ^430a8

於此所緣作意思惟，癡行增上補特伽羅所有癡行皆得微薄，
於諸癡行，心得清淨。 ^430a11

是名緣性緣起所緣。 ^430a13

云何界差別所緣？
謂六界差別。一、地界，二、水界，三、火界，四、
風界，五、空界，六、識界。 ^430a14

云何地界？地界有二。
一、內，二、外。內地界者，謂此身中內別堅性，
堅鞕所攝、地地所攝，親附、執受。
外地界者，謂外堅性，堅鞕所攝、地地所攝，
非親附、非執受。又內地界其事云何？
謂髮、毛、爪、齒、塵垢、皮、肉、骸骨、筋、脈、肝、膽、
心、肺、脾、腎、肚、胃、大腸、小腸、生藏、熟藏，及糞穢等，名內地界。
又外地界其事云何？
謂瓦、木、塊、礫、樹、石、山、巖，如是等類，名外地界。 ^430a15

云何水界？水界有二。
一、內，二、外。內水界者，謂此身中內別濕性，
濕潤所攝、水水所攝，親附、執受。
其事云何？謂淚、汗、洟、唾、肪、膏、脂、髓、熱痰、
膿血、腦、膜、尿等，名內水界。
外水界者，謂外濕性，濕潤所攝、水水所攝，
非親附，非執受。其事云何？
謂井、泉、池、沼、陂、湖、河、海，如是等類，名外水界。 ^430a23

云何火界？火界有二。
一、內，二、外。內火界者，謂此身中內別溫性，
溫熱所攝、煖煖所攝，親附、執受。
其事云何？謂於身中所有溫煖，能令身熱、
等熱、遍熱。由是因緣，所食、所飲、所噉、所甞，易正消變。
彼增盛故，墮蒸熱數。
如是等類，名內火界。
外火界者，謂外溫性，溫熱所攝、煖煖所攝，
非親附、非執受。其事云何？
謂於人間依鑽燧等、牛糞末等，以求其火。
火既生已，能燒牛糞、或草、或薪、或榛、或野、
或山、或渚、或村、村分、或城、城分、或國、國分。
或復所餘如是等類，名外火界。 ^430b1

云何風界？風界有二。
一、內，二、外。內風界者，謂此身中內別風性，
風飄所攝，輕性、動性，親附、執受。
其事云何？謂內身中，有上行風、有下行風、
有脇臥風、有脊臥風、有腰間風、有臗間風、
有小刀風、有大刀風、有針刺風、有畢鉢羅風、
有入出息風、有隨支節風。
如是等類，名內風界。
外風界者，謂外風性，風飄所攝，輕性、動性，
非親附、非執受。其事云何？
謂在身外，有東來風、有西來風、有南來風、
有北來風、有有塵風、有無塵風、有狹小風、
有廣大風、有毘濕婆風、有吠藍婆風、有風輪風。
有時大風卒起積集，折樹、頹牆、崩山、蕩海；
既飄鼓已，無所依憑，自然靜息。
若諸有情欲求風者，動衣、搖扇、及多羅掌。
如是等類，名外風界。 ^430b11

云何空界？謂眼、耳、鼻、口、咽喉等所有孔穴。
由此吞咽、於此吞咽，既吞咽已，由此孔穴便下漏泄。
如是等類，說名空界。 ^430b26

云何識界？謂眼、耳、鼻、舌、身、意識。
又心、意、識三種差別。
是名識界。 ^430b28

若諸慢行補特伽羅，於界差別作意思惟，
便於身中離一合想，得不淨想。
無復高舉，憍慢微薄，於諸慢行，心得清淨。
是名慢行補特伽羅由界差別淨行所緣。 ^430c1

云何阿那波那念所緣？
謂緣入息、出息念，是名阿那波那念。 ^430c5

此念所緣入出息等，名阿那波那念所緣。 ^430c6

當知此中，入息有二。
何等為二？一者、入息，二者、中間入息。
出息亦二。何等為二？
一者、出息，二者、中間出息。 ^430c7

入息者，謂出息無間，內門風轉，乃至臍處。
中間入息者，謂入息滅已，乃至出息未生，
於其中間在停息處，暫時相似微細風起，是名中間入息。 ^430c9

如入息、中間入息，出息、中間出息，當知亦爾。
此中差別者，謂入息無間，外門風轉，始從臍處，
乃至面門、或至鼻端、或復出外。 ^430c13

入息、出息有二因緣。
何等為二？一、牽引業；二、臍處孔穴，或上身分所有孔穴。 ^430c16

入息、出息有二所依。
何等為二？一、身，二、心。
所以者何？要依身心，入出息轉，如其所應。
若唯依身而息轉者，入無想定、入滅盡定、
生無想天諸有情類，彼息應轉。
若唯依心而息轉者，入無色定、生無色界，彼息應轉。
若唯依身心而轉，非如其所應者，入第四靜慮，
若生於彼諸有情類，及羯羅藍、頞部曇、
閉尸等位諸有情類，彼息應轉。
然彼不轉。是故當知，要依身心，入出息轉，如其所應。 ^430c17

入息、出息有二種行。
何等為二？一者、入息向下而行；二者、出息向上而行。 ^430c26

入息、出息有二種地。
何等為二？一、麁孔穴，二、細孔穴。
云何麁孔穴？謂從臍處孔穴乃至面門、
鼻門，復從面門、鼻門乃至臍處孔穴。
云何細孔穴？謂於身中一切毛孔。 ^430c28

入息、出息有四異名。
何等為四？一名風，二名阿那波那，三名入息出息，四名身行。
風名一種，是風共名；餘之三種，是不共名。 ^431a3

修入出息者有二過患。
何等為二？一、太緩方便，二、太急方便。
由太緩方便故，生起懈怠，或為惛沈睡眠纏擾其心，或令其心於外散亂。
由太急方便故，或令其身生不平等，或令其心生不平等。
云何令身生不平等？
謂強用力持入出息。
由入出息被執持故，便令身中不平風轉。
由此最初於諸支節皆生戰掉，名能戰掉。
此戰掉風若增長時，能生疾病。
由是因緣，於諸支節生諸疾病。
是名令身生不平等。
云何令心生不平等？
謂或令心生諸散亂，或為極重憂惱逼切。
是名令心生不平等。 ^431a6

又此阿那波那念，應知略有五種修習。
何等為五？一、算數修習，二、悟入諸蘊修習，
三、悟入緣起修習，四、悟入聖諦修習，五、十六勝行修習。 ^431a17

云何名為算數修習？
謂略有四種算數修習。 ^431a21

何等為四？一者、以一為一算數，二者、以二為一算數，
三者、順算數，四者、逆算數。 ^431a22

云何以一為一算數？
謂若入息入時，由緣入出息住念，數以為一。
若入息滅，出息生，出向外時，數為第二。
如是展轉數至其十。
由此算數非略非廣，故唯至十。
是名以一為一算數。 ^431a24

云何以二為一算數？
謂若入息入而已滅，出息生而已出，爾時總合數以為一。
即由如是算數道理，數至其十，是名以二為一算數。
入息、出息說名為二，總合二種數之為一，故名以二為一算數。 ^431a28

云何順算數？謂或由以一為一算數，或由以二為一算數，
順次展轉數至其十，名順算數。 ^431b3

云何逆算數？謂即由前二種算數，逆次展轉從第十數，
次九、次八、次七、次六、次五、次四、次三、次二、
次數其一，名逆算數。 ^431b6

若時行者，或以一為一算數為依，或以二為一算數為依，
於順算數及逆算數已串修習，於其中間心無散亂。
無散亂心善算數已，復應為說勝進算數。
云何名為勝進算數？
謂或依以一為一算數，或依以二為一算數，合二為一而算數之。 ^431b8

若依以一為一而算數者，即入息、出息二合為一。
若依以二為一而算數者，即入息、出息四合為一。
如是展轉數乃至十。
如是後後漸增，乃至以百為一而算數之。
由此以百為一算數，漸次數之乃至其十。
如是勤修數息念者，乃至十十數以為一，漸次數之乃至滿十。
由此以十為一算數，於其中間心無散亂，齊此名為已串修習。
又此勤修數息念者，若於中間其心散亂，
復應退還從初數起，或順、或逆。
若時算數極串習故，其心自然乘任運道，
安住入息、出息所緣，無斷無間相續而轉。
先於入息有能取轉，入息滅已，於息空位有能取轉；
次於出息有能取轉，出息滅已，於息空位有能取轉。
如是展轉相續流注，無動無搖，無散亂行，有愛樂轉。
齊此名為過算數地，不應復數。
唯於入息、出息所緣，令心安住。
於入出息應正隨行、應審了達。
於入出息及二中間，若轉、若還分位差別，皆善覺了。
如是名為算數修習。 ^431b14

又鈍根者，應為宣說如是息念算數修習。
彼由此故，於散亂處，令心安住、令心愛樂。
若異算數入出息念，彼心應為惛沈睡眠之所纏擾，或應彼心於外馳散。
由正勤修數息念故，彼皆無有。
若有利根，覺慧聰俊，不好乘此算數加行。 ^431c4

若為宣說算數加行，亦能速疾無倒了達，然不愛樂。 ^431c10

彼復於此入出息緣安住念已，若是處轉、
若乃至轉、若如所轉、若時而轉，於此一切，
由安住念，能正隨行，能正了達如是加行有如是相。
於此加行若修、若習、若多修習為因緣故，
起身輕安及心輕安，證一境性，於其所緣愛樂趣入。 ^431c11

如是彼於算數息念善修習已，復於所取、
能取二事，作意思惟，悟入諸蘊。 ^431c16

云何悟入？謂於入息、出息及息所依身，
作意思惟，悟入色蘊。
於彼入息、出息能取念相應領納，作意思惟，悟入受蘊。
即於彼念相應等了，作意思惟，悟入想蘊。
即於彼念，若念相應思及慧等，作意思惟，悟入行蘊。
若於彼念相應諸心、意、識，作意思惟，悟入識蘊。
如是行者，於諸蘊中乃至多住，名已悟入。
是名悟入諸蘊修習。 ^431c18

若時無倒，能見能知唯有諸蘊、唯有諸行、
唯事、唯法。彼於爾時，能於諸行悟入緣起。 ^431c26

云何悟入？謂觀行者，如是尋求：此入出息何依何緣？
既尋求已，如實悟入：此入出息依身緣身、依心緣心。
復更尋求：此身此心何依何緣？
既尋求已，如實悟入：此身此心依緣命根。
復更尋求：如是命根何依何緣？
既尋求已，如實悟入：如是命根依緣先行。
復更尋求：如是先行何依何緣？
既尋求已，如實悟入：如是先行依緣無明。 ^431c28

如是了知無明依緣先行，先行依緣命根，
命根依緣身心，身心依緣入息、出息。
又能了知無明滅故行滅，行滅故命根滅，
命根滅故身心滅，身心滅故入出息滅。
如是名為悟入緣起。
彼於緣起悟入多住，名善習修。
是名悟入緣起修習。 ^432a6

如是彼於緣起悟入善修習已，復於諸行如實了知從眾緣生，
悟入無常。謂悟入諸行是無常故，本無而有，有已散滅。
若是本無而有，有已散滅，即是生法、老法、
病法、死法。若是生法、老法、病法、死法，即是其苦。
若是其苦，即是無我，不得自在，遠離宰主。
如是名為由無常、苦、空、無我行，悟入苦諦。 ^432a12

又彼如是能正悟入諸所有行眾緣生起，
其性是苦，如病、如癰，一切皆以貪愛為緣。
又正悟入即此能生眾苦貪愛若無餘斷，即是畢竟寂靜微妙。
我若於此如是了知、如是觀見、如是多住，當於貪愛能無餘斷。
如是名能悟入集諦、滅諦、道諦。
於此悟入能多住已，於諸諦中證得現觀。
是名悟入聖諦修習。 ^432a18

如是於聖諦中善修習已，於見道所斷一切煩惱皆悉永斷，
唯餘修道所斷煩惱。
為斷彼故，復進修習十六勝行。 ^432a26

云何名為十六勝行？ ^432a28

謂於念入息，我今能學念於入息；於念出息，我今能學念於出息。
若長、若短。於覺了遍身入息，我今能學覺了遍身入息；
於覺了遍身出息，我今能學覺了遍身出息。
於息除身行入息，我今能學息除身行入息；
於息除身行出息，我今能學息除身行出息。 ^432a29

於覺了喜入息，我今能學覺了喜入息；
於覺了喜出息，我今能學覺了喜出息。
於覺了樂入息，我今能學覺了樂入息；
於覺了樂出息，我今能學覺了樂出息。
於覺了心行入息，我今能學覺了心行入息；
於覺了心行出息，我今能學覺了心行出息。
於息除心行入息，我今能學息除心行入息；
於息除心行出息，我今能學息除心行出息。 ^432b6

於覺了心入息，我今能學覺了心入息；
於覺了心出息，我今能學覺了心出息。
於喜悅心入息，我今能學喜悅心入息；
於喜悅心出息，我今能學喜悅心出息。
於制持心入息，我今能學制持心入息；
於制持心出息，我今能學制持心出息。
於解脫心入息，我今能學解脫心入息；
於解脫心出息，我今能學解脫心出息。 ^432b13

於無常隨觀入息，我今能學無常隨觀入息；
於無常隨觀出息，我今能學無常隨觀出息。
於斷隨觀入息，我今能學斷隨觀入息；
於斷隨觀出息，我今能學斷隨觀出息。
於離欲隨觀入息，我今能學離欲隨觀入息；
於離欲隨觀出息，我今能學離欲隨觀出息。
於滅隨觀入息，我今能學滅隨觀入息；
於滅隨觀出息，我今能學滅隨觀出息。 ^432b21

問：如是十六差別云何？ ^432b28

答：有學見迹已得四念住等，於入出息所緣作意復更進修，
為斷餘結。是故念言：於念入息，我今能學念於入息；
於念出息，我今能學念於出息。 ^432b29

若緣入息、出息境時，便作念言：我今能學念長入息、念長出息。
若緣中間入息、中間出息境時，便作念言：
我今能學念短入息、念短出息。
如入息出息長轉，及中間入息、中間出息短轉，即如是了知。
如是名為若長、若短。
若緣身中微細孔穴，入息、出息周遍隨入諸毛孔中，
緣此為境，起勝解時，便作念言：我於覺了遍身入息出息，我今能學覺了遍身入息出息。
若於是時，或入息、中間入息已滅，出息、
中間出息未生，緣入息出息空無位、入息出息遠離位為境；
或出息、中間出息已滅，入息、中間入息未生，
緣出息入息空無位、出息入息遠離位為境。
即於此時便作念言：於息除身行入息，
我今能學息除身行入息；於息除身行出息，我今能學息除身行出息。
又即於此若修、若習、若多修習為因緣故，
先未串習入出息時，所有剛強苦觸隨轉，
今已串習入出息故，皆得息除，有餘柔軟樂觸隨轉。
便作念言：於息除身行入息，我今能學息除身行入息；
於息除身行出息，我今能學息除身行出息。 ^432c3

又於如是阿那波那念勤修行者，若得初靜慮，
或得第二靜慮時，便作念言：於覺了喜入息出息，我今能學覺了喜入息出息。
若得離喜第三靜慮時，便作念言：於覺了樂入息出息，我今能學覺了樂入息出息。
第三靜慮已上，於阿那波那念無有更修加行道理，
是故乃至第三靜慮，宣說息念加行所攝。 ^432c24

又即如是覺了喜者、覺了樂者，或有暫時生起忘念。
或謂有我我所，或發我慢，或謂我當有，
或謂我當無，或謂我當有色，或謂我當無色，
或謂我當有想，或謂我當無想，或謂我當非有想非無想。
生起如是愚癡想思俱行種種動慢、戲論、
造作、貪愛；纔生起已，便能速疾以慧通達，
不深染著，方便斷滅、除遣、變吐。
由是加行，便作念言：於覺了心行入息出息，
我今能學覺了心行入息出息；於息除心行入息出息，我今能學息除心行入息出息。 ^433a2

又若得根本第一、第二、第三靜慮，彼定已得初靜慮近分未至依定，
依此觀察所生起心。
謂如實知、如實覺了，或有貪心、或離貪心、
或有瞋心、或離瞋心、或有癡心、或離癡心、
略心、散心、下心、舉心、有掉動心、無掉動心、
有寂靜心、無寂靜心、有等引心、無等引心、
善修習心、不善修習心、善解脫心、不善解脫心。
於如是心皆如實知、如實覺了，是故念言：
於覺了心入息出息，我今能學覺了心入息出息。 ^433a12

彼若有時，見為惛沈睡眠蓋覆障其心，
由極於內住寂止故，爾時於外隨緣一種淨妙境界，
示現、教導、讚勵、慶喜，策發其心。
是故念言：於喜悅心入息出息，我今能學喜悅心入息出息。 ^433a22

彼若有時，見為掉舉惡作蓋覆障其心，
由極於外住囂舉故，爾時於內安住寂靜，制持其心。
是故念言：於制持心入息出息，我今能學制持心入息出息。 ^433a26

若時於心善修、善習、善多修習為因緣故，
令現行蓋皆得遠離，於諸蓋中心得清淨。
是故念言：於解脫心入息出息，我今能學解脫心入息出息。 ^433b1

彼於諸蓋障修道者心已解脫，餘有隨眠，復應當斷。
為斷彼故，起道現前。
謂於諸行無常法性，極善精懇，如理觀察。
是故念言：於無常隨觀入息出息，我今能學無常隨觀入息出息。 ^433b4

又彼先時，或依下三靜慮，或依未至依定，已於奢摩他修瑜伽行。
今依無常隨觀，復於毘鉢舍那修瑜伽行。
如是以奢摩他、毘鉢舍那熏修心已，於諸界中，從彼隨眠而求解脫。
云何諸界？所謂三界。
一者、斷界，二者、離欲界，三者、滅界。
見道所斷一切行斷，名為斷界；修道所斷一切行斷，
名離欲界；一切依滅，名為滅界。
思惟如是三界寂靜、安隱、無患，修奢摩他、毘鉢舍那。
彼由修習、多修習故，從餘修道所斷煩惱，心得解脫。
是故念言：於斷隨觀、離欲隨觀、滅隨觀入息出息，
我今能學斷隨觀、離欲隨觀、滅隨觀入息出息。 ^433b8

如是彼於見、修所斷一切煩惱皆永斷故，
成阿羅漢，諸漏永盡。
此後更無所應作事，於所決擇已得究竟。 ^433b20

是名十六勝行。
修習如是，名為五種修習阿那波那念。
多尋思行補特伽羅，應於是中正勤修學，愛樂乘御。
若於所緣有思遽務、有散亂者，於內各別應當親近如是觀行。 ^433b23

若於此中勤修習者，尋思散動皆無所有，
心於所緣速疾安住，深生愛樂。
是名第五多尋思行補特伽羅淨行所緣。 ^433b27

如是總名淨行所緣。
mu:: 
#######  3目 善巧所緣境事(五種)
 ^433b29

云何名為善巧所緣？
謂此所緣略有五種。
一、蘊善巧，二、界善巧，三、處善巧，四、緣起善巧，
五、處非處善巧。 ^433c1

蘊善巧者，云何蘊？
云何蘊善巧？ ^433c3

謂蘊有五。則色蘊、受蘊、想蘊、行蘊、識蘊。 ^433c4

云何色蘊？謂諸所有色，一切皆是四大種及四大種所造。
此復若過去、若未來、若現在、若內、若外、
若麁、若細、若劣、若勝、若遠、若近。
總名色蘊。 ^433c5

云何受蘊？謂或順樂觸為緣諸受，或順苦觸為緣諸受，或順不苦不樂觸為緣諸受。
復有六受身。則眼觸所生受，耳、鼻、舌、身、意觸所生受。
總名受蘊。 ^433c8

云何想蘊？謂有相想、無相想、狹小想、廣大想、
無量想、無諸所有無所有處想。
復有六想身。則眼觸所生想，耳、鼻、舌、身、意觸所生想。
總名想蘊。 ^433c12

云何行蘊？謂六思身。
則眼觸所生思，耳、鼻、舌、身、意觸所生思。
復有所餘，除受及想諸心法等。
總名行蘊。 ^433c15

云何識蘊？謂心、意、識。
復有六識身。則眼識，耳、鼻、舌、身、意識。
總名識蘊。前受、想、行蘊及此識蘊，皆有過去、
未來、現在、內、外等差別，如前廣說。
是名為蘊。 ^433c17

云何蘊善巧？謂善了知如所說蘊種種差別性、
非一眾多性，除此法外，更無所得、無所分別，是名略說蘊善巧義。 ^433c21

云何名蘊種種差別性？
謂色蘊異、受蘊異，乃至識蘊異，是名種種差別性。 ^433c23

云何名蘊非一眾多性？
謂色蘊非一眾多品類。
大種所造差別故，去來今等品類差別故。
是名色蘊非一眾多性。
如是餘蘊，隨其所應皆當了知。 ^433c25

云何除此法外，更無所得、無所分別？
謂唯蘊可得、唯事可得。
非離蘊外有我可得，有常恒住無變易法是可得者。
亦無少法是我所有。
故除此外，更無所得、無所分別。 ^433c29

云何界？云何界善巧？ ^434a3

謂界有十八。則眼界、色界、眼識界，耳界、
聲界、耳識界，鼻界、香界、鼻識界，舌界、味界、
舌識界，身界、觸界、身識界，意界、法界、意識界。
是名為界。 ^434a4

若復於彼十八種法，從別別界、別別種子、
別別種姓生起出現，如實了知、忍可、審察，名界善巧。
如實了知十八種法，從別別界別別而轉，
即於因緣而得善巧，是故說此名界善巧。 ^434a7

云何處？云何處善巧？ ^434a11

謂處有十二。則眼處、色處、耳處、聲處、鼻處、
香處、舌處、味處、身處、觸處、意處、法處。
是名為處。 ^434a12

處善巧者，謂眼為增上緣，色為所緣緣，
等無間滅意為等無間緣，生起眼識，及相應法。
耳為增上緣，聲為所緣緣，等無間滅意為等無間緣，生起耳識及相應法。
如是乃至意為等無間緣，此生作意為增上緣，
法為所緣緣，生起意識及相應法。
如是六識身及相應法，皆由三緣而得流轉。
謂增上緣、所緣緣、等無間緣。
若於如是諸內外處緣得善巧，名處善巧。 ^434a14

云何緣起？云何緣起善巧？ ^434a22

謂無明緣行，行緣識，識緣名色，名色緣六處，
六處緣觸，觸緣受，受緣愛，愛緣取，取緣有，
有緣生，生緣老死，乃至招集如是純大苦蘊。
是名緣起。 ^434a23

若復了知唯有諸法滋潤諸法，唯有諸法等潤諸法，
唯有諸行引發諸行；而彼諸行因所生故、
緣所生故，本無而有，有已散滅，體是無常。
是無常故，即是生法，老法，病法，死法，愁、
悴、悲、嘆、憂、苦、惱法；是生法故，乃至是惱法故，則名為苦。
由是苦故，不得自在，其力羸劣，由是因緣，定無有我。
若於如是緣生法中，由如是等種種行相，
善巧了達，或無常智、或苦智、或無我智，是名緣起善巧。 ^434a27

又處非處善巧，當知即是緣起善巧差別。
此中差別者，謂由處非處善巧故，能正了知非不平等因果道理。
則善不善法有果異熟。
若諸善法能感可愛果異熟法，諸不善法能感非愛果異熟法。
若能如是如實了知，名處非處善巧。 ^434b6

此五善巧略則為二。
一、自相善巧，二、共相善巧。
由蘊善巧顯自相善巧；由餘善巧顯共相善巧。 ^434b12

如是總名善巧所緣。
mu:: 
#######  4目 淨惑所緣境事(二道)

云何淨惑所緣？謂觀下地麁性、上地靜性。
如欲界對初靜慮，乃至無所有處對非想非非想處。
云何麁性？謂麁性有二。
一、體麁性，二、數麁性。
體麁性者，謂欲界望初靜慮，雖皆具五蘊，
而欲界中過患深重，苦住增上，最為鄙劣，
甚可厭惡，是故說彼為體麁性。
mu:: 
####### 5目 所結緣
 ^434b14

初靜慮中則不如是，極靜、極妙，是故說彼為體靜性。
數麁性者，謂欲界色蘊有多品類，應知應斷，
如是乃至識蘊亦爾，是故說彼為數麁性。
如是上地展轉相望，若體麁性、若數麁性，
隨其所應，當知亦爾。
如是麁性，於諸上地展轉相望，乃至極於無所有處，
一切下地苦惱增多，壽量減少；一切上地苦惱減少，壽量增多。
非想非非想處唯靜、唯妙，更無上地勝過此故。
以要言之，有過患義是麁性義。
若彼彼地中過患增多，即由如是過患增多性故，名為麁性。
若彼彼地中過患減少，即由如是過患減少性故，名為靜性。
此是世間由世俗道淨惑所緣。
何以故？彼觀下地多諸過患，如病、如癰，
猶如毒箭，不安隱性，以為麁性；觀於上地與彼相違，以為靜性。
斷除下地所有煩惱，始從欲界乃至上極無所有處。
此是暫斷，非究竟斷。
以於後時、更相續故。 ^434b20

出世間道淨惑所緣復有四種。
一、苦聖諦，二、集聖諦，三、滅聖諦，四、道聖諦。 ^434c9

云何苦聖諦？謂生苦、老苦、病苦、死苦、怨憎會苦、
愛別離苦、求不得苦、略說一切五取蘊苦、名苦聖諦。 ^434c10

云何集聖諦？謂若愛、若後有愛、若喜貪俱行愛、
若彼彼喜樂愛等，名集聖諦。 ^434c13

云何滅聖諦？謂即此愛等無餘斷滅，名滅聖諦。 ^434c15

云何道聖諦？謂八支等聖道，名道聖諦。
當知此中，依黑品白品果因建立故，建立四聖諦。
謂苦諦是黑品果；集諦是黑品因；滅諦是白品果；
道諦是白品因，能得、能證故。
又苦諦如病，初應遍知；集諦如病因緣，
次應遠離；滅諦如無病，次應觸證；道諦如良藥，復應修習及多修習。 ^434c16

又苦諦苦義，乃至道諦道義，是如是實，
非不如實；是無顛倒，非是顛倒；故名為諦。
又彼自相無有虛誑，及見彼故無倒覺轉。
是故名諦。 ^434c23

問：何故諸諦唯名聖諦？
答：唯諸聖者於是諸諦同謂為諦，如實了知、
如實觀見；一切愚夫不如實知、不如實見。
是故諸諦唯名聖諦。
又於愚夫，唯由法爾說名為諦，不由覺悟。
於諸聖者俱由二種。 ^434c26

又生苦者，謂於生時發生種種身心苦受，非生自體即是其苦。
為苦因緣，故名為苦。
廣說乃至求不得苦，謂由所求不得因緣發生種種身心苦受，
非求不得體即是苦。
為苦因緣，故名為苦。 ^435a1

如是當知略說一切五取蘊苦。
謂由生等異門，唯顯了苦苦；由此五取蘊苦，
亦顯了所餘壞苦、行苦。
所以者何？如五取蘊具攝三受，如是能與如前所說苦苦為器；
當知此中，亦即具有前所未說壞苦、行苦。 ^435a6

問：何故世尊苦苦一種以自聲說，壞苦、行苦以異門說？ ^435a11

答：於苦苦中，若凡、若聖，一切等有苦覺慧轉。
又苦苦性極可厭患。
又從先來未習慧者，纔為說時則便易入。
又於諸諦，令所調伏可化有情易得入故。 ^435a12

云何建立三種苦性？
謂先所說生苦乃至求不得苦，即顯苦受及所依處為苦苦性，
如是名為建立苦苦性。
諸有是彼所對治法。
謂少是老所治，無病是病所治，命是死所治，
親愛合會是怨憎會所治，非愛別離是愛別離所治，所求稱遂是求不得所治。
復有苦受及所依處所起煩惱，復有無病等順樂受處等及彼所生受所起煩惱，
如是總說為壞苦性。
此中樂受及所依處，由無常故，若變若異，受彼增上所生眾苦。
若諸煩惱，於一切處正生起時，纏縛其心，
令心變壞，即生眾苦。
故名壞苦。如世尊言：入變壞心，執母邑手，乃至廣說。
又如說言：住貪欲纏，領受貪欲纏緣所生身心憂苦；
如是住瞋恚、惛沈睡眠、掉舉惡作、疑纏，領受彼纏緣所生身心憂苦。
由此至教第一至教，諸煩惱中苦義可得，
壞義可得，故說煩惱為壞苦性。
如是名為建立壞苦性。
若行苦性，遍行一切五取蘊中。
以要言之，除苦苦性，除煩惱攝變壞苦性，
除樂受攝及所依處變壞苦性，諸餘不苦不樂受俱行，
若彼所生、若生彼緣、若生住器所有諸蘊，名行苦性。
由彼諸蘊其性無常，生滅相應，有一切取，
三受麁重之所隨逐，不安隱攝，不脫苦苦及以壞苦，不自在轉。
由行苦故，說名為苦。
如是名為建立行苦性。
又即彼愛亦名希求，亦名欣欲，亦名喜樂。
即此希求由三門轉。
謂希求後有，及希求境界。
若希求後有，名後有愛。
希求境界復有二種。
謂於已得境界，有喜著俱行愛；若於未得境界，有希求和合俱行愛。
當知此中，於已得境界喜著俱行愛，名喜貪俱行愛；
於未得境界希求和合俱行愛，名彼彼喜樂愛。 ^435a16

滅有二種。一、煩惱滅，二、所依滅。
道有二種。一、有學道，二、無學道。 ^435b19

如是當知名出世道淨惑所緣。
如是已說四種所緣。
一、遍滿所緣，二、淨行所緣，三、善巧所緣，
四、淨惑所緣。
xiang:: 
######  4項 教授

mu:: 
####### 1目 四種教授
 ^435b21

云何教授？謂四教授。
一、無倒教授，二、漸次教授，三、教教授，四、證教授。 ^435b23

云何無倒教授？謂無顛倒宣說法義，令其受持、
讀誦、修學，如實出離，正盡眾苦，作苦邊際。
如是名為無倒教授。 ^435b25

云何漸次教授？謂稱時機宣說法義，先令受持讀誦淺近，後方令彼學深遠處。
又為令入初諦現觀，先教苦諦，後集滅道。
又為令得靜慮等至，先教最初靜慮等至，後教其餘靜慮等至。
如是等類，應知名為漸次教授。 ^435b27

云何教教授？謂從尊重、若似尊重，達解瑜伽軌範、
親教，或諸如來，或佛弟子所聞正教，即如其教不增不減教授於他，
名教教授。 ^435c3

云何證教授？謂如自己獨處空閑所得、
所觸、所證諸法，為欲令他得、觸、證故，方便教授，名證教授。
mu:: 
#######  2目 三種教授
 ^435c6

復有諸相圓滿教授。
其事云何？謂由三種神變教授。
三神變者，一、神境神變，二、記說神變，三、教誡神變。
由神境神變，能現種種神通境界，令他於己生極尊重；
由彼於己生尊重故，於屬耳聽瑜伽作意，極生恭敬。
由記說神變，能尋求他心行差別。
由教誡神變，如根、如行、如所悟入為說正法，於所修行能正教誡。
故三神變能攝諸相圓滿教授。
瑜伽師地論卷第二十七
 ^435c9
