
other:: 
other:: 
other:: 根本薩婆多部律攝卷第四
author:: 尊者勝友集
translator:: 三藏法師義淨奉　制譯
other:: 
####  7 造大寺學處
造大寺學處第七
爾時薄伽梵在憍閃毘國，六眾苾芻斬伐勝樹欲作大寺，
雖為僧伽，致招譏惱，妨修善業。
因起違諍，事惱同前，制斯學處。 ^544a21

「若復苾芻作大住處，有主為眾作，是苾芻應將苾芻眾往觀處所。
彼苾芻眾應觀處所，是應法淨處、無諍競處、有進趣處。
若苾芻於不應法處、不淨處、有諍競處、
無進趣處，作大住處，有主為眾作，不將諸苾芻往觀處所，
於如是處造大住處者，僧伽伐尸沙。」 ^544a24

言大者，有二種大：一、施物大；二、形量大。
若無過者為眾聽造，若有不淨等緣制不許作。
言住處者，過去諸佛及聲聞眾咸悉受用、佛所聽許諸信敬者造而奉施。
若苾芻作大寺時，限至三層，佛殿五層。
因許給孤獨長者造寺法式，長者以金遍布其地買逝多林，
營飾既周，奉佛聖眾。
若施主為眾造寺，更有施主於此寺中欲為別人造房，施者應問造寺施主方可興工。 ^544b1

自下因明分房舍臥具法式，於夏前豫分，或至安居日分。
其授事人，告大眾云：「某房有利有衣，若欲得者隨次應取。」
若當時不取，行至第三方更索者，一、二索時未即須與，
三索應與，索者得惡作罪。
房若少者應計人分之，應留一房擬客苾芻，不應盡分。
若餘住處有苾芻來，及後夏者隨次應與，不及後夏此不應與。
可依知識隨處而住，衣食之利應共均分。
授事人等不應令作。
有五種人不應差作授事等人：謂解蘇呾羅、
毘奈耶、摩窒里迦、僧伽上座，及為眾讀誦者。
若於住處多有房舍，應隨當時人數多少，
若一人與二，或時與三，皆於此房隨時受用，或前食後食。
若有破壞，用僧伽物若勸化白衣，隨其力分而為修補，不應棄捨故令損壞。
若處迮狹，同臥敷量均等共分，勿令闕事。
諸坐枮等應並均分，除安水瓨藥瓶之處，
并置齒木、土屑、瞿摩耶處及眾人行處。
若門屋下、廊簷前、上下閣道及倉庫處，並不應分。
若在阿蘭若中，於顯露地可留多少安瓶器處。
眾受用地，亦不應分。
若有施主樂於寺內造別房施者，住此房人應受其利，
并為修理，或任施主意取何人。
此人雖復受其別施，大眾分利皆亦應與。
別房有施，隨住房者而共均分。
若大床、大座難移轉者，諸門徒等應為舉之。
若為眾事須出外行，分房之時隨次留分。
阿蘭若處並乞食時，可留守人共均與食。
藏門鑰時應作私記，為防守故隨意養狗。
其畜狗者，須知行法，若窣覩波及房院地，
狗所爮爴應可平填，若遺不淨即應除去。
若不修治，並得惡作。
若有藥叉并猛獸處，即不應居。
不兩房內而作安居。
設作安居應於二處物取一分。
凡出家者於諸利養皆悉不合越分貪求。
聞有諍者將欲來時，應作三時豫分房舍，謂春夏冬隨意分給。
復有六種分住處事：一、寺；二、寺勢分；三、
寺外房；四、房勢分；五、園；六、園勢分。
若諍者云：「與我分房。」
者，應告之曰：「並己分訖。」
若諍者去後還依常次准法更分。
若非鬪者應共同分，若不與分，得越法罪。
或為日分，此是今日、此是明日；或為時分，
此處小食、此處大食；或為尊分，此是阿遮利耶房、
此是鄔波馱耶房，如此分者皆得惡作罪。
若病苾芻樂舊房者，非次應與。
不應無病詐言有病。
若分房竟，後有人來，不以年高奪他房分。
若夜至、若暫停，夜索分房及以褥席，若其與者，授受二人咸得惡作。
若夜至人不應相惱，可隨相識權時停止。
給孤獨長者為乞食人，造立停舍，六眾聞之並皆同集，
共分其舍，得惡作罪。
凡是非法分與，並不應取。
若有因緣須向餘寺，時逼到者不論坐次，隨處應食。
外有食來至斯住處，欲得食者，若無限局隨意食之，若人食有限即不應食。
如於寺內，隨次分房。
若在樹下、若在平地、若軟草處，亦隨次分。
應以白二差具五法者，令分臥具所有大眾臥具，
下至洗足盆並須聚在一處，從上座分。
有十二人，並須差遣：一、分飯人；二、分粥人；
三、分餅果人；四、分臥具人；五、分諸雜事人；
六、藏器物人；七、藏衣人；八、分衣人；九、藏雨衣人；
十、分雨衣人；十一、雜驅使人；十二、看撿房舍人。
若分臥具及以褥席亦隨次分。
有餘長者若客苾芻及尼來者，應與令臥。
所有臥具從好行訖，餘者白眾更應分掌，勿令損壞。
凡是僧伽臥具受用之時，不得隨宜將輕小坐具，
及垢膩疎薄惡物，而為儭替，得惡作罪，招黑背殃。
知僧事人半月半月應巡房舍觀其臥具，
若老、若少不依法式用臥具者，既撿見已，
若老宿者告眾令知，少者應語二師，奪其臥具，准法呵責。
若寺房廊鳥雀栖宿為喧閙者，應使人撿察，
巢無兒卵應即除棄，有者待去方除。
若有蜂窠，無兒應除，有者以線縷纏之，由此緣故更不增長。
若施主造寺施僧伽已，有事他行久不來者，
住寺苾芻不應為乏飲食故捨斯住處悉皆遠去，
應共乞食而自支濟；乃至五歲尚不來者，
應共隣居比近之寺，同一利養、別褒灑陀。
寺主若來隨彼情樂，若久不至具如廣文。
凡寺廢毀重欲修造，或等、或過不應減小；
若施主力薄，小亦隨聽。
香臺制底等過非小。
若有尊容彩畫彫毀，應可拂除，還依舊狀而更圖畫。
佛語尊經字有磨滅，刮其舊墨應更書新。 ^544b9

次明作淨厨法：凡是寺內應作淨厨，此類不同，
有其五種：一、生心作；二、共印持；三、如牛臥；
四、故廢處；五、眾結作。
言生心者，所謂隨一營作苾芻、或復俗人，
初造房宇定甎石時，心念口言：「今於此方處當為僧伽作淨厨。」
共印持者，謂撿挍苾芻創安基石，將欲興功，
告共住苾芻曰：「諸具壽仁可共知，於此方處當為僧伽作淨厨。」
如牛臥處者，謂是房門無其定准，撩亂而住。
故廢處者，謂無眾僧空廢之處。
眾結作者，謂大眾共和秉白二羯磨，作法結之。
應如是作，修營處所悉備具已，齊於界內并外勢分一尋，將作淨厨。
僧伽同樂者，即於此處敷座席鳴楗椎，
乃至令一苾芻為羯磨結，此據大寺，可寺坊內結作淨厨。
若隨一房小舍應知亦爾，於中通塞具如廣文。
或於棚閣中層結淨，上下四邊勢分咸淨。
若作法已得二種利樂：一、界外貯得界內煮；
二、界內貯得界外煮，並皆無過。
若異此者飲噉之時，皆惡作罪。
又有十種不淨處，不應熟食：所謂露地、
門屋下、房簷前、溫暖堂、洗浴室、官人宅、
制底邊、外道家、俗人舍、尼寺中，若煮食時，皆得惡作。 ^545b1

上因造寺遂辨餘文，次釋學處。
言應將餘苾芻者，謂眾多人，非僧伽也。
由何事故須將苾芻？
為防後時諍競損惱故。
此中犯相者，唯除過量，餘並如前小房戒說。
若於住處有鬪諍者、有污家者、有非理者，應驅擯之。
other:: 
####  8 無根謗學處
無根謗學處第八 ^545b23

佛在王舍城，時蜜呾羅、步弭迦二人，由昔生中與實力子有怨讎故，
遂共妹蜜呾羅尼，謗實力子云：「犯波羅市迦。」
便為舉詰，自相符證。
由同梵行事及不忍煩惱，制斯學處。 ^545c1

「若復苾芻懷瞋不捨，故於清淨苾芻，以無根波羅市迦法謗，
欲壞彼淨行。後於異時，若問、若不問，知此是無根謗。
彼苾芻由瞋恚故作是語者，僧伽伐尸沙。」 ^545c5

言苾芻懷瞋者，謂瞋惑未斷。
不捨者，謂是現纏意欲作其無益之事。
言無根者，根有三種：謂見、聞、疑。
此若無者是無根事。
言謗者，謂以惡事毀呰於他。
無根方犯；若有三根，即非犯類。
所言謗者，謂非言諍。
苾芻由瞋恚故作是語者，謂無實想故，
表由瞋恨故，便生惡謗。
應知此中所謗之境，有四種人：一者清淨；
二者雖清淨相似不清淨；三者不清淨；四者雖不清淨相似清淨。
若謗初二，十事成犯，五事非犯。
何謂為十？謂不見、不聞、不疑、妄言見等，
是謂三事：或聞而忘、或疑而忘，言我聞疑。
復是二事：或聞而信、或聞不信，而言我見。
復是二事：或聞而疑，或聞不疑，或但自疑而云我見。
復是三事，語語說時咸得本罪。
五事無犯者，謂不見、不聞、不疑，有見等想而云見等，是謂三事。
或聞而忘。或疑而忘，有聞疑想而言聞等，
是為二事，此皆無犯謗。
後二人，十一事犯、六事非犯，謂以見而忘一事，
於上兩處為第四事，餘事皆同，思之可識。
前之二人體是清淨故無見忘。
若以書、若以字印、手印、若遣使、若自書字，
作如是言：「此字說汝有其犯事。」
若對狂癡、若眠、若定、若先犯人、若授學人、
若謗苾芻尼、若於大眾作如是言：「此中有人犯波羅市迦。」
不斥名謗，咸窣吐羅。
謗之境心，句如上說。
若以半擇迦男女而謗他者，皆窣吐羅。
謗式叉等，咸犯惡作。
復有說言：「謗苾芻尼亦獲本罪，謗式叉等得窣吐羅。
若以五無間謗苾芻者，並得眾教，以犯逆罪非苾芻故。」
有云：「於中是吐羅者，謗得輕罪。
尼謗他時，准苾芻說。
其式叉等，得惡作罪。
若鄔波索迦謗苾芻者，應與作覆鉢羯磨。
若惡罵俗人，不往其舍不受彼食及以床座，不為說法。
若彼下心從眾求乞，性調柔者，應為作仰鉢羯磨。
入邪部者，為正部人作覆鉢者，不成作法，翻此便成。
若善俗人家作覆鉢羯磨，亦不成作。
若以一床等壓諸界上，一羯磨人得覆仰多鉢。」
other:: 
####  9 假根謗學處
假根謗學處第九 ^545c9

佛在王舍城時，蜜呾羅、步弭迦二人，共見野鹿交會，
取相似事謗實力子，毀同梵行。
事惱同前，制斯學處。 ^546a18

「若復苾芻，懷瞋不捨故，於清淨苾芻，以異非分波羅市迦法謗，
欲壞彼淨行。後於異時，若問、若不問，知此是異非分事，以少相似法而為毀謗。
彼苾芻由瞋恚故作是語者，僧伽伐尸沙。」 ^546a21

言異非分者，異謂涅槃，乖生死故；四他勝法非是彼因，
名為非分，非分事謗即是其諍。
若苾芻見餘苾芻犯波羅市迦時，作非犯想、
或作餘罪想謗，言犯波羅市迦者，得眾教罪。
若於眾教作非犯想、或作餘罪想，乃至突色訖里多，
事皆同此，隨其所謗得罪。
應知說謗之時，前人領解，犯眾教罪。
無犯者，謂實見彼作他勝等事。
other:: 
####  10 破僧違諫學處
破僧違諫學處第十 ^546a25

佛在王舍城，時提婆達多由貪利故，學得神通化未生冤，
令生信樂，至如來所求索門徒。
以不得故，便起恚恨，乃與孤迦里、褰茶達驃、
羯吒謨洛迦底灑、三沒達羅達多以為伴黨，破和合僧。
僧設諫時惡心不捨。
由僧伽事及邪智煩惱，制十、十一，二種學處。 ^546b5

「若復苾芻興方便，欲破和合僧，於破僧事堅執不捨。
諸苾芻應語彼苾芻言：『具壽！
莫欲破和合僧，堅執而住。
具壽！應與眾僧和合，共住歡喜無諍，一心一說如水乳合，
大師教法令得光顯，安樂久住。
具壽！汝可捨破僧事。』
諸苾芻如是諫時，捨者善。
若不捨者，應可再三慇懃正諫，隨教應詰，令捨是事。
捨者善；若不捨者，僧伽伐尸沙。」 ^546b11

言和合者，謂同一味。
有其六種：謂形相、作業、戒、見、軌儀及以活命。
言僧伽者，總有九種：謂無恥僧伽、有恥僧伽、
恥無恥僧伽、順理僧伽、非理僧伽、理非理僧伽、
未脫僧伽、已脫僧伽、脫未脫僧伽。
此九種中誰可破邪？
除初後二，餘皆可破。
以其最初無羞恥眾，犯四重禁，破事已成。
已破之者，無重破故。
後二聖眾，破事無故。
第九學人，餘應准說。
言欲破者，提婆達多以愚癡故，心生異見，
壞彼僧伽，於形相等改佛正則，自制五事謗三淨教，勸諸愚小習行邪法。
言五事者，一、不食乳酪，犢子飢困故。
二、不食魚肉，由斯殺生故。
三、不噉於鹽，多有塵土故。
四、不截衣#CB01776;，廢損織功故。
五、不住蘭若，受房生福故。
言興方便者，謂作破僧事。
於破僧事堅執不捨者，既思眾破攝化門徒，自守邪宗多求惡黨。
言莫欲破和合僧者，欲顯若破善眾定墮無間，若捨此心不受其罪。
汝諸具壽應與僧和合者，謂眾多人別諫之語，
或是僧伽、或僧伽所遣，雖無羯磨但以言遮令除惡見。
言共住者，謂衣食利養同受用故。
言歡喜者，善品增益各各情悅故。
言無諍者，彼此見同共相愛樂無諍訟故。
言一心者，心若散亂當令寂定，既得定已勤求解脫。
言一說者，由契經等十二分教體無別故，亦是更互相教之義。
如水乳合者，行與理順一相無差。
大師教法令得光顯者，於染瞋癡善能調伏，令佛聖教得流通故。
言安樂住者，謂四聖種現法樂住。
依斯德故能獲勝果。
言再三者，謂白四羯磨不廣不略，但齊二、三。
言諫時者，謂作法時。
慇懃正諫者，明眾至心。
隨教應詰者，詰其所以，遮其非理故。
other:: 
####  11 助伴破僧伽違諫學處
助伴破僧伽違諫學處第十一 ^546b19

次明助伴學處，與前異者隨字而釋。 ^546c22

「若復苾芻，若一、若二、若多，與彼苾芻共為伴黨，同邪違正隨順而住。
時此苾芻語諸苾芻言：『大德！
莫共彼苾芻有所論說若好、若惡。
何以故？彼苾芻是順法律、依法律，語言無虛妄，彼愛樂者我亦愛樂。』
諸苾芻應語此苾芻言：『具壽！
莫作是說：「彼苾芻是順法律、依法律，語言無虛妄，彼愛樂者我亦愛樂。」
何以故？彼苾芻非順法律、不依法律，語言皆虛妄。
汝莫樂破僧，當樂和合僧，應與僧和合歡喜無諍，
一心一說如水乳合，大師教法令得光顯安樂久住。
具壽！可捨破僧惡見，順邪違正勸作諍事，堅執而住。』
諸苾芻如是諫時，捨者善。
若不捨者，應可再三慇懃正諫，隨教應詰，令捨是事。
捨者善；若不捨者，僧伽伐尸沙。」 ^546c23

言好者，陳利益。言惡者，說無益事。
言法語者，語詞圓足。
律語者，合理無差。
有釋：「能引實義名曰法語，出柔軟言名曰律語。」
言無虛妄者，謂曉其事方出於言。
我亦愛樂者，彼所作事咸稱我心。
莫作是說等者，勸隨正部捨背邪黨。
此中犯者，始從隨順欲作破僧，皆得惡作罪。
眾多人諫不肯捨者，得窣吐羅罪。
若秉初白乃至羯磨第二竟時，一一咸得窣吐羅罪。
第三竟時，如法如律如大師教正為開諫，
違而不捨者，得眾教罪。
若作非法而眾和合、或作如法眾不和合、
或作非法眾不和合、或作似法眾不和等，
由作諫事不稱法故，無犯。
若犯罪已即應說露，若不爾者，與他同秉一切羯磨，咸得惡作。
若他諫時心同惡黨，設令不語亦犯眾教。
有言不同而心樂破，犯窣吐羅。
若雖言同作不破心，或無破心不同其事者，無犯。
若生疑者，獲窣吐羅。
自有破而非閙亂，應為四句。
閙亂謂是始從搆集破眾之事。
或有破眾非是異住亦為四句。
異住謂是異界而住。
或有破僧不為別部亦為四句。
別部謂是九清淨人別處而住，一是正主、餘八名助。
齊何名破？謂是天授先領四人，後破正眾。
四人同彼行籌羯磨，齊是名為破僧伽竟。
若授學人為行籌者及無戒人等，皆不成破。
若戲笑行籌及秉羯磨作破眾事，合眾咸得窣吐羅罪，眾不因此而成破故。
若眾破已，有餘部人在界內時，不應作長淨等事，由眾不集成別住故。
若如法部共非法部同集一處，如法部解界時成解，非法部解不成解。
其處中人應共如法部出界外作褒灑陀，不應共非法部。
如法苾芻應教授尼眾，此若無者，其處中人亦應教授省緣而住。
不墮二朋名處中人。
尼眾若破，不應教授，應告彼曰：「姊妹！
應先和合已方求教授。」
若苾芻尼眾不諮稟苾芻，輒自擅意別為軌則聚徒眾者，得窣吐羅罪。
諸有被責室羅末尼羅等，若餘苾芻輒供衣食而攝養者，
破他門徒，得窣吐羅罪。
若作好心欲令調伏，權時攝誘者無犯。
憍閃薄迦諸苾芻輩，雖分二部無破眾心故，不同此破僧伽罪。
隨事重輕有十八句，若苾芻於非法事作非法想，
及正破時亦為非法想者，此則生無間罪亦成無間業。
若破僧時不作非法想者，但生無間罪，不成無間業故。 ^547a8

有六句重、十二句輕。 ^547b22

非法非法非法、　非法非法法、　非法非法疑、
　非法法非法、　非法法法、　非法法疑、
　法非法非法、　法非法法、　法非法疑、
　法法非法、　法法法、　法法疑、　非法疑非法、
　非法疑法、　非法疑疑、　法疑非法、
　法疑法、　法疑疑。
other:: 
####  12 污家違諫學處
污家違諫學處第十二 ^547b23

佛在室羅伐城，告諸苾芻曰：「若有苾芻、
苾芻尼，為污家者，眾應與作白四驅擯羯磨，令出住處。
若鬪諍者，眾應與作令怖羯磨，應告彼曰：
『汝若不肯改前過者，眾當與汝更為重罰。』
令彼生怖故，名令怖。
若見門徒欲為鬪諍，軌範師等宜應遮止，或以苫摩他事而令止息。
若苾芻數數犯罪，應與作折伏羯磨，或以餘事而責罰之，
乃至未捨惡事已來，令依止有德折伏而住，故名折伏。
若苾芻與諸長者及苾芻等相觸惱者，應令苾芻就長者等而求懺摩。
若不肯者，眾應與作求謝羯磨，令往愧謝。
若不見罪、不如法悔、不捨惡見，此等皆應與作捨置羯磨。
由斯捨棄不同眾法，故名捨置。
其捨置者若多朋黨恃怙強梁，眾應量宜勿令鬪起，於所犯罪如法為除。
若不肯者不應強詰強令憶念，若強抑與作捨置者，得窣吐羅罪。
若鬪諍人各懷怨恨，雖經多日不能除滅者，
有持經持律持論多聞多知識、大福德足，
門徒眾所共知者，應為消殄。
若冤讎者至俗家時，應隔處中人令其間坐。
若於界內鬪諍紛紜，諸處中人應出外長淨。
若共餘部為長淨者，不成作法，得惡作罪。
凡有為他作羯磨時，不為詰問、不作憶念、
或實無犯事、或有犯不忠、或不對面、或秉非法，
皆得惡作，作法不成。
若得羯磨已，所有行法應可順行。
云何行法？所謂不應與他出家近圓及為依止；
不畜求寂；不應差教授苾芻尼，設先被差亦不應去；
有犯苾芻不應詰問羯磨等事，亦不應呵。
若有二十法者，所作羯磨不應為解。
何謂二十？謂於眾處不現恭勤，身不輕利故；
或於眾處不生卑下，不蠲傲慢故；或於出離不肯隨從，
不順治法故；或於眾邊不行恭敬，乖行敬法故；
或於界中不求解放，於罪無悔故；或仗王家及斷事官、
或依外道及以別人不依於眾；著俗人衣及外道服；
承事外道；不應行事而復行之、苾芻學處而不修習；
或罵苾芻、或時瞋恚、或復呵叱；或令眾失利、
或不欲同住，若有此二十法不應與解。」 ^547c1

爾時世尊，作教勅已，令聖者阿難陀共諸上座苾芻，
在於路中，差具五法者往枳吒山，就彼詰責，
與阿濕薄迦、補 #CB00178;伐蘇行污家者，作驅擯羯磨。
其同罪者，半豆盧、呬得迦等，中路聞已，
遂便逃向室羅伐城，如法除罪。
時彼二人後往逝多林，見此事已，作如是言：
「我輩同罪，有驅、不驅，知諸具壽隨自己情，
有瞋、有欲。」時諸苾芻告彼二人，令其改悔，
先別諫已後為羯磨，諫由其受用鄙事故，
而行污家，因家慳煩惱制斯學處。 ^548a11

「若復眾多苾芻，於村落城邑住，污他家、行惡行。
污他家亦眾見聞知，行惡行亦眾見聞知。
諸苾芻應語彼苾芻言：『具壽！
汝等污他家、行惡行。
污他家亦眾見聞知，行惡行亦眾見聞知。
汝等可去，不應住此。』
彼苾芻語諸苾芻言：『大德有愛、恚、怖、癡。
有如是同罪苾芻，有驅者、有不驅者。』
時諸苾芻語彼苾芻言：『具壽！
莫作是語：「諸大德有愛、恚、怖、癡。
有如是同罪苾芻，有驅者、有不驅者。」
何以故？諸苾芻無愛、恚、怖、癡。
汝等污他家、行惡行。
污他家亦眾見聞知，行惡行亦眾見聞知。
具壽！汝等應捨愛恚等言。』
諸苾芻如是諫時，捨者善。
若不捨者，應可再三慇懃正諫，隨教應詰，令捨是事。
捨者善；若不捨者，僧伽伐尸沙。」 ^548a21

言村落等者，若有街巷可知人物、住處，
名為村；村外遠家名為落。
君王都處名為城邑。
言污家者，有二事能污於家：一謂共住；二謂受用。
云何共住？謂與女人同床而坐、一盤而食、同觴飲酒等。
云何受用？謂採花果等。
云何惡行？謂以麁惡法毀謗於他，及戒見等中說其毀犯，由依污家生眾罪故。
見謂眼識，聞謂耳識，知謂餘識。
此顯見聞知性。汝可去者，是驅逐。
言有愛等者，於不驅者云有愛心，於所驅者說有瞋恚。
言有癡者，於污家輩不善分別合驅不驅。
言有怖者，於逃去者不敢治罰。
不驅擯者，謂是半豆盧、呬得迦等。
言汝等應捨愛等者，謂是別人諫。
言再三者，眾以白四諫。
但言愛等，即得惡作。
別人諫時，違犯麁罪。
初白及二羯磨違，得三窣吐羅罪。
第三竟時，便得眾教。
若秉法和別事並同前。
實有愛憎非愛憎想疑，得窣吐羅罪。
若作愛憎想者，無犯。
實非愛憎作此想疑，便得眾教。
若未作驅擯羯磨言愛等者，得惡作罪。
由謗眾故，若於他人知無實事，自生惡念，
妄說前人作離間言，得二墮罪。
other:: 
####  13 惡性違諫學處
惡性違諫學處第十三 ^548b6

佛在憍閃毘國，闡陀苾芻不忍他語違如法教，
由其惡性受用法事，求自在不忍煩惱，
遂生忿恨自損損他，制斯學處。 ^548b28

「若復苾芻，惡性不受人語，諸苾芻於佛所說戒經中如法如律勸誨之時，
不受諫語言：『諸大德！
莫向我說少許若好、若惡。
我亦不向諸大德說若好、若惡。
諸大德！止莫勸我！
莫論說我！』諸苾芻語是苾芻言：『具壽！
汝莫不受諫語，諸苾芻於戒經中如法如律勸誨之時，應受諫語。
具壽如法諫諸苾芻，諸苾芻亦如法諫具壽！
如是如來、應、正等覺佛聲聞眾便得增長，共相諫誨。
具壽！汝應捨此事。』
諸苾芻如是諫時，捨者善。
若不捨者，應可再三慇懃正諫，隨教應詰，令捨是事。
捨者善；若不捨者，僧伽伐尸沙。」 ^548c2

惡性者，稟性麁言不用他語。
於佛所說者，半月所說。
言戒經中者，謂佛世尊所制學處。
言如法者，謂依實事見聞疑說。
言如律者，稱實而說與理相應出柔軟語。
言少許者，假令少言亦不許說。
言好惡者，謂利非利。
言止者，未說之言，預相遮止。
莫論說我者，謂情不忍可。
言佛聲聞眾便得增長者，由展轉相教，世尊聖教得久住世。
言共相諫誨者，謂欲諫時先求聽許，然後方諫；
若他不許，不應強詰。
然詰問時不以天眼見、天耳聞，若他不憶應為作憶念。
憶時瞋忿應求聽許；若不許者，棄莫與言。
若仗託有力者，不應教授，不共長淨、安居、
隨意，即於此日應一苾芻作如是白：「我名某甲，
遮彼苾芻某甲為長淨等事，若此苾芻在眾中者，不應對之而為長淨及隨意事。」
若於所犯罪有餘無餘，無有定實而遮他者，皆成非法。
若天眼、天耳及聾盲無識，隨黨非黨、在地居空等，或翻此四皆不成遮。
於所犯罪事有定實為遮他者，是謂應法。
若以不善見聞疑而遮他者，得惡作罪。
若一界內有多住處，一處遮時餘皆悉遮。
其能詰人雖被眾差，應知軌式，有其五法：
謂從座起、脫革屣、整衣左肩、禮上座已、合掌而住。
應以五法而自稱量：「我是持戒者不？
有羞慚不？有追悔不？
能攝伏諸根不？是樂戒不？」
又生五念，謂實不實等。
次應告言：「汝某甲！
我今欲詰，能容許不？」
彼應答曰：「由何事故爾詰於我？」
說罪差別，如律應知。
其被詰人應於五部學處，自思忖已，當聽許之。
返令憶念：「爾於何處知我有犯？
當依實說，勿搆虛言。」
應告彼云：「今任汝詰。」
次能詰者先為安慰，方始出言：「然我不以錯誤之語、
及私屏語、或造次語。
仁所說者我皆三問而詳審之。」
次應白言：「汝某甲聽！
僧伽令我為詰責人，問爾實事，眾當為汝作羯磨法，
應可善思，勿令損己，亦不應調弄清淨之人，
并樂戒者耆宿有德亦不輕慢，違此教者得惡作罪。」
言共相諫悔者，有所違犯心希清淨說先所犯。
此中犯者，謂別人諫時不用語者，得窣吐羅罪。
若初白及二羯磨，得窣吐羅罪。
第三竟時，得僧伽伐尸沙。
惡語之人不先詰問輒便遮止，得惡作罪。
餘義通塞如前所明，其諫羯磨如百一羯磨中說。 ^548c14

「我已說十三僧伽伐尸沙法，九初便犯、四至三諫。
若苾芻隨一一犯，故覆藏者，隨覆藏日眾應與作不樂波利婆娑。
行波利婆娑竟，眾應與作六夜摩那#CB01328;。
行摩那#CB01328;竟，餘有出罪，應二十僧中出是苾芻罪。
若少一人不滿二十眾，是苾芻罪不得除，
諸苾芻皆得罪，此是出罪法。」 ^549a27

言我已說者，彰其事了，欲令諸苾芻重審其罪，暫舒息故。
九初便犯者，謂初九戒，事成獲罪。
四至三諫者，即破僧等，違三羯磨方犯其罪。
若苾芻隨一一等者，凡欲除罪，須有五緣：
一、由其罪謂所犯罪；二、由意樂謂知而覆藏；
三、由治罪謂隨覆日與遍住等；四、由行已謂令眾心喜；
五、由人殊謂滿二十眾。
言二十者，若少不足；作法不成；故以數定。
行遍住者，由其覆罪。
覆有兩種：一謂覆夜、二謂覆心。
若作覆心至過明相，是名一夜覆藏罪。
若不識不憶，由無覆心，雖經明相，無覆藏罪。
後若憶識欲說罪者，此則不須行遍住法，應說眾多惡作罪。
若與聾人及不解方言，或非本性、或被治罰，
如此之人雖可共住，咸不成覆。
或時晝日與苾芻俱，若至夜時無苾芻者，假使盡形亦無覆罪。
若犯二罪二俱覆藏，或一覆一非覆，或二俱不覆，
或兩俱憶，或一憶一不憶、二俱不憶，咸經兩月等，
如是應知，於罪於日、知數不知數、一罪多罪、有覆無覆。
或作白衣，或為求寂重受近圓，或得解法覆與不覆，
或前或後，於諸罪類治法眾多，具如廣文，此不繁說。
有四種人應行遍住：有知罪數不知夜數、
有知夜數不知罪數、或俱不知數、或俱知數。
如百一羯磨說：「若其重犯是前罪類，應與復本遍住羯磨，
令其調伏，謂壞前法從本更行。
行時更犯是前罪類，應與重收根本羯磨。
若更犯者，重收前日，可更令行。
行遍住人所得之法，黑白不同。
有其六種：一者總黑，謂總皆非法。
二、多分黑，遍住如法餘皆非法。
三、向半黑，復本是法餘皆非法。
四、減半黑，重收是法後皆非法。
五、少分黑，意喜是法後一非法。
六、總是白乃至出罪悉皆如法，名善出罪。
若如法行遍住法已，應與意喜。
若不覆者，但行意喜出罪，能令眾意皆悉歡喜，故名意喜。
於六夜中若重犯者，應與復本意喜。
若更重犯應與重收。
六夜意喜，此謂是前罪類。
言前類者，前因故泄今還故泄，餘皆准此；若非一類即不壞法。
若行遍住及摩那#CB01328;時更犯眾教，
非同類者應須發露所有惡作，別行遍住及摩那#CB01328;。
若其初日犯初眾教，一夜覆藏，乃至十三覆十三日。
若欲說罪，應據猛烈心。
煩惱重者，先與行法行遍住意喜。
苾芻所有行法應隨順行，謂不應受善苾芻禮敬，
亦復不應同一座坐，不居勝座不並肩行，
若出行時應隨他後，不同室臥，不度人出家受十學處，
及與近圓，不受依止，不畜求寂，不作羯磨，
不差為使，不教授尼亦不差遣，先差應捨，不詰苾芻。
不捨教誡，開門然燈塗掃寺宇，大小便廁洗除糞穢及供土葉，
寒時授火熱為扇涼，打楗椎嚴香火，并讚嘆佛。
應在近圓下、求寂上座。
僧伽臥具安鉢之物應為收舉，制底香臺常應塗掃。
依時巡禮，應告日數。
眾集之處以所行事告白令知，不應一一為白。
客苾芻來未安衣鉢應就為白。
無苾芻寺不應輕往，有緣須去不應經宿。
須觀時候供給湯水。
應與善苾芻洗足塗油，寺中利養最後應受。
遍住意喜作法之時，不應還以遍住意喜及授學人足其眾數，
亦非此人得共同處而行其法。
不居空寺，亦非一人、非二、非三，要須滿四，是清淨人同處行法。
如前所說，不依教者，咸得惡作。
又正行時，聞有諍者欲來住處，應對善苾芻，
為難緣故，捨行法已；同本性人諍者若去，還對苾芻受其行法。
若行意喜不行遍住、若行遍住不行意喜，斯皆不應求眾出罪。
若並善行當求出罪，餘如廣文說。
有六種人犯眾教罪，對一苾芻說除其罪，得名清淨。
何謂為六？一者遍持蘇呾羅藏；二者遍持毘奈耶藏；
三者遍持摩咥里迦藏；四者性極羞愧若說其罪懷慚致死；
五者眾中最老上座；六者大福德人。
何故此六許易除罪？
罪滅因心不由治罰。
若能於所犯罪決情斷絕，誓不更為，深生慚恥心無欺誑，是故除滅。
又為耆年大德、受持三藏人見治罰，謗議便生，開一人悔。
若犯不共眾教罪者，根轉之時過亦隨滅。」
根本薩婆多部律攝卷第四
 ^549b5
