小品般若波羅蜜經卷第三
後秦龜茲國三藏鳩摩羅什譯
pin:: 
# 6 佐助品
佐助品第六
佛告釋提桓因言：「憍尸迦！
若有善男子、善女人，教閻浮提人令行十善道。
於意云何？是人以是因緣，得福多不？」
釋提桓因言：「甚多，世尊！」
佛言：「憍尸迦！不如善男子、善女人，以般若波羅蜜經卷，
與他人令得書寫讀誦，其福甚多。 ^546a24

「憍尸迦！置是閻浮提眾生，若復有人教四天下眾生，令行十善道。
置是四天下，若周梨迦小千世界、若二千中世界、
若三千大千世界眾生，若教十方如恒河沙等世界眾生，令行十善道。
於意云何？是人以是因緣故，得福多不？」
釋提桓因言：「甚多，世尊！」
佛言：「憍尸迦！不如善男子、善女人，以般若波羅蜜經卷，
與他人令得書寫讀誦，其福甚多。 ^546a29

「復次，憍尸迦！若有善男子、善女人，教閻浮提眾生，
令行四禪、四無量心、四無色定、五神通。
是人以是因緣，得福多不？」
釋提桓因言：「甚多，世尊！」
佛言：「憍尸迦！不如善男子、善女人，以般若波羅蜜經卷，
與他人令得書寫讀誦，其福甚多。 ^546b7

「憍尸迦！置是閻浮提，及三千大千世界眾生，
乃至教十方如恒河沙等世界眾生，令行四禪、
四無量心、四無色定、五神通。
於意云何？是人以是因緣，得福多不？」
釋提桓因言：「甚多，世尊！」
佛言：「憍尸迦！不如善男子、善女人，以般若波羅蜜經卷，
與他人令得書寫讀誦，其福甚多。 ^546b12

「復次，憍尸迦！若有善男子、善女人，以般若波羅蜜經卷，
與他人令得書寫讀誦；不如善男子、善女人，
自為他人讀誦，其福甚多。
復次，憍尸迦！若善男子、善女人，自為他人讀誦般若波羅蜜；
不如善男子、善女人，自為他人解說其義，其福甚多。」 ^546b18

是時釋提桓因白佛言：「世尊！
應為何等人解說般若波羅蜜義？」
佛言：「憍尸迦！若有善男子、善女人，不知般若波羅蜜義故，應為解說其義。
何以故？憍尸迦！未來世，當有相似般若波羅蜜。
善男子、善女人，於是中欲得阿耨多羅三藐三菩提，
聞是相似般若波羅蜜，則有違錯。」 ^546b24

釋提桓因言：「世尊！
何等是相似般若波羅蜜？」
「憍尸迦！當來世有比丘，欲說般若波羅蜜，而說相似般若波羅蜜。」
「世尊！云何諸比丘說相似般若波羅蜜？」 ^546c1

佛言：「諸比丘說言：『色是無常，若如是求，
是為行般若波羅蜜；受、想、行、識是無常，
若如是求，是為行般若波羅蜜。』
憍尸迦！是名說相似般若波羅蜜。
憍尸迦！不壞色故，觀色無常；不壞受、想、
行、識故，觀識無常。
不作如是觀者，是名行相似般若波羅蜜。
憍尸迦！以是因緣故，菩薩說般若波羅蜜義，其福甚多。 ^546c4

「復次，憍尸迦！若有善男子、善女人，教閻浮提眾生，令得須陀洹果。
於意云何？是人以是因緣，其福多不？」
釋提桓因言：「甚多，世尊！」
佛言：「憍尸迦！不如善男子、善女人，以般若波羅蜜經卷，
與他人令得書寫讀誦，作是言：『汝當得是應般若波羅蜜功德。』
其福甚多。何以故？
須陀洹果從般若波羅蜜出故。 ^546c11

「憍尸迦！置是閻浮提，及三千大千世界，
乃至教十方如恒河沙等世界眾生，令得須陀洹果。
於意云何？是人以是因緣，其福多不？」
釋提桓因言：「甚多，世尊！」
佛言：「憍尸迦！不如善男子、善女人，以般若波羅蜜經卷，
與他人令得書寫讀誦，作是言：『汝當得是應般若波羅蜜功德。』
其福甚多。何以故？
須陀洹果從般若波羅蜜出故。 ^546c17

「復次，憍尸迦！若有善男子、善女人，教閻浮提眾生，
令得斯陀含果、阿那含果、阿羅漢果、辟支佛道。
於意云何？是人以是因緣，其福多不？」
釋提桓因言：「甚多，世尊！」
佛言：「憍尸迦！不如善男子、善女人，以般若波羅蜜經卷，
與他人令得書寫讀誦，作是言：『汝當得是應般若波羅蜜功德。』
其福甚多。何以故？
汝隨學是法，當得薩婆若法；隨得薩婆若法，
當隨得斯陀含果、阿那含果、阿羅漢果、辟支佛道。 ^546c25

「憍尸迦！置是閻浮提，及三千大千世界眾生，
乃至教十方如恒河沙等世界眾生，令得斯陀含果、
阿那含果、阿羅漢果、辟支佛道。
於意云何？是人以是因緣，其福多不？」
釋提桓因言：「甚多，世尊！」
佛言：「憍尸迦！不如善男子、善女人，以般若波羅蜜經卷，
與他人令得書寫讀誦，作是言：『汝當得是應般若波羅蜜功德。』
其福甚多。何以故？
汝隨學是法，當得薩婆若法；隨得薩婆若法，
當隨得斯陀含果、阿那含果、阿羅漢果、辟支佛道。 ^547a4

「復次，憍尸迦！若滿閻浮提眾生，皆發阿耨多羅三藐三菩提心。
若有善男子、善女人，以般若波羅蜜經卷，與之令得書寫讀誦。
是人以是因緣，其福多不？」
釋提桓因言：「甚多，世尊！」
佛言：「憍尸迦！不如善男子、善女人，以般若波羅蜜經卷，
與一阿毘跋致菩薩，作是念：『是菩薩於是中學，當能修習般若波羅蜜。』
以是因緣，般若波羅蜜增廣流布，福多於彼。 ^547a14

「憍尸迦！置是閻浮提及三千大千世界眾生，
乃至十方如恒河沙等世界眾生，皆發阿耨多羅三藐三菩提心。
若有善男子、善女人，以般若波羅蜜經卷，與之令得書寫讀誦。
於意云何？是人以是因緣，其福多不？」
釋提桓因言：「甚多，世尊！」
佛言：「不如善男子、善女人，以般若波羅蜜經卷，
與一阿毘跋致菩薩，作是念：『是菩薩於是中學，當能修習般若波羅蜜。』
以是因緣，般若波羅蜜增廣流布，福多於彼。 ^547a22

「復次，憍尸迦！閻浮提所有眾生，皆發阿耨多羅三藐三菩提心。
若有善男子、善女人，以般若波羅蜜經卷與之，為解其義。
於意云何？是人以是因緣，其福多不？」
釋提桓因言：「甚多，世尊！」
佛言：「憍尸迦！不如善男子、善女人，以般若波羅蜜經卷，
與一阿毘跋致菩薩，為解其義，福多於彼。 ^547b2

「憍尸迦！置是閻浮提及三千大千世界眾生，
乃至教十方如恒河沙等世界眾生，皆發阿耨多羅三藐三菩提心。
若有善男子、善女人，以般若波羅蜜經卷與之，為解其義。
於意云何？是人以是因緣，其福多不？」
釋提桓因言：「甚多，世尊！」
佛言：「不如善男子、善女人，以般若波羅蜜經卷，
與一阿毘跋致菩薩，為解其義，福多於彼。 ^547b8

「復次，憍尸迦！閻浮提所有眾生，皆是阿毘跋致菩薩。
若有善男子、善女人，以般若波羅蜜義教之。
於意云何？是人以是因緣，其福多不？」
釋提桓因言：「甚多，世尊！」
佛言：「憍尸迦！於是中有一菩薩，疾得阿耨多羅三藐三菩提。
若有人以般若波羅蜜義教之，福多於彼。 ^547b15

「憍尸迦！置是閻浮提及三千大千世界眾生，
乃至十方如恒河沙等世界眾生，皆是阿毘跋致菩薩。
若有善男子、善女人，以般若波羅蜜義教之。
於意云何？是人以是因緣，其福多不？」
釋提桓因言：「甚多，世尊！」
佛言：「憍尸迦！於是中有一菩薩，疾得阿耨多羅三藐三菩提。
若有人以般若波羅蜜義教之，福多於彼。」 ^547b21

爾時釋提桓因白佛言：「如是，如是！
世尊！隨菩薩近阿耨多羅三藐三菩提，
轉應以般若波羅蜜義教之，亦轉應以衣服、
飲食、臥具、醫藥而供養之，其福甚多。
何以故？世尊！法應爾，隨近阿耨多羅三藐三菩提，得福轉多。」 ^547b28

爾時須菩提讚釋提桓因言：「善哉，善哉！
憍尸迦！汝是聖弟子，法應佐助諸菩薩，
以阿耨多羅三藐三菩提，安慰護念。
若佛初發阿耨多羅三藐三菩提心時，
過去諸佛及諸弟子，若不以六波羅蜜安慰佐助者，不能得阿耨多羅三藐三菩提。
憍尸迦！佛初發意時，過去諸佛及諸弟子，
以六波羅蜜應安慰佐助故，得阿耨多羅三藐三菩提。」
pin:: 
#  7 迴向品
摩訶般若波羅蜜迴向品第七 ^547c4

爾時彌勒菩薩語須菩提：「菩薩摩訶薩隨喜福德，
於餘眾生，布施持戒，修禪福德，最大最勝，最上最妙。」 ^547c13

爾時須菩提問彌勒菩薩：「若菩薩於十方無量阿僧祇世界，
過去無量滅度諸佛，是諸佛從初發心，
乃至得阿耨多羅三藐三菩提，入無餘涅槃，
乃至法欲滅時，於是中間，所有應六波羅蜜，
善根福德，及諸聲聞弟子，布施持戒，修禪福德，
所有學無學無漏福德，及諸佛戒品、定品、
慧品、解脫品、解脫知見品，大慈大悲，利安眾生，
無量佛法，及其所說，從是法中，眾生受學。
是諸眾生，所有福德，及諸佛滅後，眾生所種福德，合集稱量。
是諸福德，以最大最勝，最上最妙心隨喜。
隨喜已，迴向阿耨多羅三藐三菩提。
作是觀：『我此福德，當得阿耨多羅三藐三菩提。』
若菩薩作是念：『我以是心迴向阿耨多羅三藐三菩提。』
如心所緣，是諸緣諸事，為可得不？」
彌勒言：「是諸緣諸事不可得，如心取相。」 ^547c15

須菩提言：「若是諸緣諸事不爾者，是人將無想顛倒、
見顛倒、心顛倒。無常謂常，苦謂樂，不淨謂淨，
無我謂我，生想顛倒、見顛倒、心顛倒。
若諸緣諸事如實者，菩提亦如是，心亦如是。
若諸緣諸事、菩提及心無異者，何等是隨喜心迴向阿耨多羅三藐三菩提？」 ^548a1

彌勒言：「須菩提！如是迴向法，不應於新發意菩薩前說。
所以者何？是人所有信樂恭敬淨心，皆當滅失。
須菩提！如是迴向法，應於阿毘跋致菩薩前說。
若與善知識相隨者說，是人聞是，不驚不怖，不沒不退。
菩薩隨喜福德，應如是迴向薩婆若所，
用心迴向，是心即盡即滅。
何等心是迴向阿耨多羅三藐三菩提？
若用心心迴向，是二心不俱，又心性不可得迴向。」 ^548a7

爾時釋提桓因語須菩提：「新發意菩薩，聞是事將無驚怖耶？
菩薩今云何以隨喜福德如實迴向？」 ^548a15

爾時須菩提因彌勒菩薩作是言：「菩薩於過去諸佛，
道已斷，行已滅，戲論盡，滅蕀刺，除重擔，
得己利，盡有結，正智解脫，心得自在，無量阿僧祇世界中滅度諸佛，
所有善根、福德勢力，及諸弟子，於諸佛所，
所種善根，合集稱量。
是諸福德，以最大最勝，最上最妙心隨喜。
隨喜已，迴向阿耨多羅三藐三菩提。
是菩薩今當云何不墮想顛倒、見顛倒、心顛倒？
若是菩薩用是心迴向阿耨多羅三藐三菩提，
於是心中不生心相，則是迴向阿耨多羅三藐三菩提。
若是菩薩於是心中而生心相，則墮想顛倒、
見顛倒、心顛倒。若菩薩隨喜時，是心盡滅相，
如實知盡滅相、盡滅相法，則不可迴向。
迴向心亦如是相，所迴向法亦如是相。
若能如是迴向，是名正迴向。
菩薩摩訶薩應以隨喜福德，如是迴向。
若菩薩於過去諸佛，所有福德，并諸弟子及凡夫人，
乃至畜生，聞法種善根，及諸天、龍、夜叉、
乾闥婆、阿修羅、迦樓羅、緊那羅、摩睺羅伽、
人非人等聞法，發應薩婆若心，合集稱量。
是諸福德，以最大最勝，最上最妙心隨喜。
隨喜已，迴向阿耨多羅三藐三菩提。
若菩薩如是念：『是諸法皆盡滅，所迴向處亦盡滅。』
是名隨喜福德正迴向阿耨多羅三藐三菩提。 ^548a17

「又菩薩如是知，無有法能迴向法，是名正迴向阿耨多羅三藐三菩提。
若菩薩如是迴向，則不墮想顛倒、見顛倒、心顛倒。
何以故？是菩薩不貪著迴向故，是名無上迴向。
若有菩薩於福德，作起法取相分別，則不能以此福德迴向。
何以故？是作起法，皆是離相；隨喜福德，亦是離相。
若菩薩知所念作起法皆離相，當知是為行般若波羅蜜。 ^548b11

「又諸過去滅度佛，善根福德亦如是迴向；
所用迴向法，性相亦如是。
若能如是知，是名正迴向阿耨多羅三藐三菩提。
何以故？諸佛不許取相迴向故。
若法過去盡滅，是法無相，不可以相得。
若如是亦分別，是名取相；若如是亦不分別，是名正迴向。
云何不取相分別而能迴向？
菩薩以是事故，應學般若波羅蜜方便。
若不聞不得般若波羅蜜方便，則不能入是事。
若不聞不得般若波羅蜜方便，能以諸福德正迴向者，無有是處。
何以故？是人於過去諸佛身，及諸福德，
皆已滅度，而取相分別，得是福德，欲以迴向。
如是迴向，諸佛不許，亦不隨喜。
何以故？是皆於法有所得故。
所謂於過去滅度諸佛，取相分別，有所得而迴向，即是大貪著。
以是有所得心迴向者，諸佛不說有大利益。
何以故？是迴向名為雜毒衰惱。
譬如美食，其中有毒，雖有好色香美，以有毒故，不可食之。
愚癡無智之人，若食此食，初雖香美可意，
食欲消時，有大苦報。
如是有人，不正受讀誦，不解其義，而教諸弟子迴向語言：『善男子！
來！如過去、未來、現在諸佛，戒品、定品、慧品、
解脫品、解脫知見品，并諸聲聞弟子，及凡夫人所種善根，
及諸佛與眾生授辟支佛記，是辟支佛所種善根，
及與菩薩受阿耨多羅三藐三菩提記，
是諸菩薩所種善根，合集稱量。
是諸福德隨喜，隨喜已，迴向阿耨多羅三藐三菩提。』
是人如是迴向，是迴向取相分別故，名為雜毒。
如雜毒食，有所得者無有迴向。
何以故？是有所得，皆是雜毒故。
以是故，菩薩應如是思惟：『過去、未來、現在諸佛，
善根福德，應云何迴向，名為正迴向至阿耨多羅三藐三菩提？』
若菩薩欲不謗諸佛，應如是迴向。
如諸佛所知福德，何相何性，何體何實，
我亦如是隨喜，我以是隨喜迴向阿耨多羅三藐三菩提。
菩薩如是迴向，則無有咎，不謗諸佛。
如是迴向，則不雜毒，亦名隨諸佛教。 ^548b19

「復次，菩薩應以隨喜福德如是迴向。
如戒品、定品、慧品、解脫品、解脫知見品，
不繫欲界，不繫色界，不繫無色界；非過去，
非未來，非現在。以無繫故，是福德迴向亦無繫所，
迴向法亦無繫，迴向處亦無繫。
若能如是迴向，則不雜毒。
若不如是迴向，名為邪迴向。
菩薩迴向法，如三世諸佛所知迴向，我亦如是迴向阿耨多羅三藐三菩提，
是名正迴向。」 ^548c26

爾時佛讚須菩提言：「善哉，善哉！
須菩提！汝能為諸菩薩摩訶薩作佛事。
須菩提！若有三千大千世界眾生，皆行慈悲喜捨心、
四禪、四無色定、五神通，不如是菩薩迴向福德，
最大最勝，最上最妙。
復次，須菩提！若有三千大千世界眾生，
皆發阿耨多羅三藐三菩提心，是一一菩薩，
於恒河沙等劫，以有所得心供養如恒河沙等世界眾生，
衣服、飲食、臥具、醫藥，一切樂具。
如是一一菩薩皆於恒河沙等劫，以有所得心供養是諸眾生，
衣服、飲食、臥具、醫藥，一切樂具。
於意云何？是諸菩薩以是因緣得福多不？」
須菩提言：「甚多，世尊！
不可譬喻。若是福德有形，恒河沙等世界所不能受。」 ^549a5

佛讚須菩提言：「善哉，善哉！
須菩提！若菩薩為般若波羅蜜所護故，
能以是福德迴向，於前有所得心布施福德，
百分不及一，千萬億分不及一，乃至算數譬喻所不能及。」 ^549a18

爾時四天王天上二萬天子，合掌禮佛，
作是言：「世尊！是菩薩迴向，名為大迴向。
以方便故，勝於有所得菩薩布施福德。
何以故？是菩薩迴向，為般若波羅蜜所護故。」 ^549a21

爾時忉利天上十萬天子，以天花香、塗香、
末香，天衣、幢幡，天諸伎樂，而供養佛，皆作是言：「世尊！
是菩薩迴向，名為大迴向。
以方便故，勝於有所得菩薩布施福德。
何以故？是菩薩迴向，為般若波羅蜜所護故。」 ^549a25

夜摩天上十萬天子、兜率陀天上十萬天子、
化樂天上十萬天子、他化自在天上十萬天子，
皆以天華、天香乃至伎樂，而供養佛，皆作是言：「世尊！
是菩薩迴向，名為大迴向。
以方便故，勝於有所得菩薩布施福德。
何以故？是菩薩迴向，為般若波羅蜜所護故。」 ^549b1

梵世諸天子大聲唱言：「是菩薩迴向，名為大迴向。
以方便故，勝於有所得菩薩布施福德。
何以故？是菩薩迴向，為般若波羅蜜所護故。」 ^549b6

梵輔天、梵眾天、大梵天、光天、少光天、無量光天、
光音天、淨天、少淨天、無量淨天、遍淨天、
無雲行天、福生天、廣果天、無廣天、無熱天、
妙見天、善見天、無小天上諸天子，合掌禮佛，
皆作是言：「世尊！是善男子、善女人，求佛道者，
甚為希有，為般若波羅蜜所護故，能勝有所得菩薩布施福德。
何以故？是菩薩迴向，為般若波羅蜜所護故。」 ^549b9

爾時佛告淨居諸天子：「置是三千大千世界眾生，
若十方恒河沙等世界眾生，皆發阿耨多羅三藐三菩提心，
是一一菩薩於恒河沙等劫，以有所得心供養十方如恒河沙等世界眾生，
衣服、飲食、臥具、醫藥，一切樂具。
如是一一菩薩，皆於恒河沙等劫，以有所得心供養是諸眾生，
衣服、飲食、臥具、醫藥，一切樂具。
若有菩薩，於過去、未來、現在諸佛所有戒品、
定品、慧品、解脫品、解脫知見品，并諸聲聞弟子及凡夫人所種善根，
合集稱量。是諸福德，以最大最勝，最上最妙心隨喜。
隨喜已，迴向阿耨多羅三藐三菩提，其福甚多。」 ^549b16

爾時須菩提白佛言：「世尊！
如佛所說，是諸福德，合集稱量，以最大最勝，最上最妙心隨喜。
隨喜已，迴向阿耨多羅三藐三菩提。
世尊！云何名為最大最勝，最上最妙隨喜？」 ^549b28

佛告須菩提：「若菩薩於過去、未來、現在諸法，
不取不捨不念不得，於此中無有法，若已生滅，
若今生滅，若當生滅。
如諸法實相隨喜，迴向阿耨多羅三藐三菩提亦如是。
須菩提！是名菩薩最大最勝，最上最妙隨喜迴向。 ^549c3

「復次，須菩提！菩薩若欲於過去、未來、現在諸佛，
布施、持戒、忍辱、精進、禪定、智慧、解脫、解脫知見隨喜，應如是隨喜。
如解脫，持戒亦如是；如解脫，定、惠、解脫、
解脫知見亦如是；如解脫，信解亦如是；
如解脫，隨喜亦如是；如解脫，未來未生法亦如是；
如解脫，過去無量阿僧祇世界諸佛及弟子亦如是；
如解脫，今現在十方無量阿僧祇世界諸佛及弟子亦如是；
如解脫，未來無量阿僧祇世界諸佛及弟子亦如是。
是諸法相，不繫不縛，不解不脫，以是迴向阿耨多羅三藐三菩提，
不生不滅故。須菩提！
是名菩薩最大最勝，最上最妙隨喜迴向。
以是迴向，勝於十方如恒河沙等世界。
諸菩薩以有所得心，皆於恒河沙劫，供養十方如恒河沙等世界眾生，
衣服、飲食、臥具、醫藥，一切樂具，以有所得心布施、
持戒、忍辱、精進、禪定，於此隨喜迴向福德，
百分不及一，百千萬億分不及一，乃至算數譬喻所不能及。」
pin:: 
#  8 泥犁品
摩訶般若波羅蜜泥犁品第八 ^549c8

爾時舍利弗白佛言：「世尊！
是般若波羅蜜，佛言是般若波羅蜜。
世尊！般若波羅蜜能作照明。
世尊！般若波羅蜜所應敬禮。
世尊！般若波羅蜜能與光明。
世尊！般若波羅蜜除諸闇冥。
世尊！般若波羅蜜無所染污。
世尊！般若波羅蜜多所利益。
世尊！般若波羅蜜多所安隱。
世尊！般若波羅蜜能與盲者眼。
世尊！般若波羅蜜能令邪行者入正道。
世尊！般若波羅蜜即是薩婆若。
世尊！般若波羅蜜是諸菩薩母。
世尊！般若波羅蜜非生法者，非滅法者。
世尊！般若波羅蜜具足三轉十二相法輪。
世尊！般若波羅蜜能為孤窮者作救護。
世尊！般若波羅蜜能滅生死。
世尊！般若波羅蜜能示一切法性。
世尊！應云何敬視般若波羅蜜？」
佛言：「如敬視佛。敬禮般若波羅蜜，如敬禮佛。」 ^549c28

爾時釋提桓因心念：「舍利弗何因緣作是問？」
念已，問舍利弗：「何因緣作是問？」
舍利弗言：「菩薩摩訶薩以般若波羅蜜，
隨喜福德，迴向薩婆若故，於上諸菩薩所有布施、
持戒、忍辱、精進、禪定等，其福最勝，是故我作是問。
憍尸迦！譬如盲人，雖有百千萬眾，無有導者，不能進趣城邑聚落。
憍尸迦！五波羅蜜離般若波羅蜜，亦如盲人無導，不能修道至薩婆若。
若五波羅蜜為般若波羅蜜所護，則為有目。
般若波羅蜜力故，五波羅蜜得般若波羅蜜名。」 ^550a13

舍利弗白佛言：「世尊！
云何生般若波羅蜜？」
佛言：「若菩薩不生色，則生般若波羅蜜。
不生受、想、行、識，則生般若波羅蜜。」
「如是生般若波羅蜜，為成何法？」
「舍利弗！如是生般若波羅蜜，於法無所成。
若無所成，則名般若波羅蜜。」 ^550a23

釋提桓因白佛言：「世尊！
般若波羅蜜亦不成薩婆若耶？」
「憍尸迦！般若波羅蜜成薩婆若，但不如名相作起法成。」
「世尊！當云何成？」佛言：「如不成，如是成。」
釋提桓因白佛言：「希有世尊！
般若波羅蜜不為生不為滅故有？」 ^550a28

須菩提白佛言：「世尊！
菩薩如是亦分別，則失般若波羅蜜，則遠離般若波羅蜜。」
佛告須菩提：「有是因緣，若菩薩謂般若波羅蜜空無所有，
則失般若波羅蜜，則遠般若波羅蜜。
須菩提！是名菩薩般若波羅蜜。」 ^550b4

「世尊！說般若波羅蜜為示何法？」
「須菩提！說般若波羅蜜不示色，不示受、
想、行、識，不示須陀洹果、斯陀含果、阿那含果、
阿羅漢果、辟支佛道，不示佛法。」 ^550b8

須菩提言：「世尊！摩訶波羅蜜是般若波羅蜜。」
佛言：「須菩提！於意云何？
以是因緣，摩訶波羅蜜是般若波羅蜜？」 ^550b12

須菩提言：「般若波羅蜜，於色不作大，不作小，
不作合，不作散。於受、想、行、識不作大，不作小，
不作合，不作散。世尊！
般若波羅蜜，於佛十力不作強，不作弱。
四無所畏乃至薩婆若，不作合，不作散。
世尊！菩薩如是亦分別，則不行般若波羅蜜。
何以故？般若波羅蜜無如是相。
『我當度若干眾生？』
即是菩薩計有所得。
所以者何？眾生不生故，般若波羅蜜不生。
眾生無性故，般若波羅蜜無性。
眾生離相故，般若波羅蜜離相。
眾生不滅故，般若波羅蜜不滅。
眾生不可思議故，般若波羅蜜不可思議。
眾生不可知故，般若波羅蜜不可知。
眾生力集故，如來力亦集。」 ^550b14

舍利弗白佛言：「世尊！
菩薩若能信是深般若波羅蜜，不疑不悔不難，隨順解義。
是人從何處終，來生此間？」
佛言：「舍利弗！是菩薩於他方佛土命終，來生此間。
舍利弗！菩薩從他方佛土來者，曾已親近供養諸佛，問其中義。
今聞般若波羅蜜，即生歡喜，如從佛聞。
若見般若波羅蜜，如見佛。」 ^550b26

須菩提白佛言：「世尊！
般若波羅蜜可聞可見耶？」
佛言：「不也。」 ^550c4

「世尊！是菩薩發心已來，幾時能修習般若波羅蜜？」
「須菩提！是事應分別。
有菩薩得值若干百千萬億佛，於諸佛所，修行梵行。
有於大眾，聞深般若波羅蜜，無恭敬心，即時捨去。
須菩提！當知是人，本於過去諸佛，聞說般若波羅蜜捨去故，
於今聞深般若波羅蜜亦捨去，身心不和，起無智業。
積集無智業因緣故，誹謗拒逆般若波羅蜜。
須菩提！誹謗拒逆深般若波羅蜜者，即誹謗拒逆薩婆若；
誹謗拒逆薩婆若者，即誹謗拒逆三世諸佛。
須菩提！是愚癡人起如是破法重罪業故，
若干百千萬劫，受大地獄罪，從一大地獄至一大地獄。
從一大地獄至一大地獄受罪時，若火劫起，
墮他方大地獄，於彼亦從一大地獄至一大地獄。
從一大地獄至一大地獄受罪時，若彼火劫起，復墮他方大地獄。
墮他方大地獄已，復從一大地獄至一大地獄。
從一大地獄至一大地獄受罪時，若彼火劫起，還來墮此大地獄中。
是人於此復從一大地獄至一大地獄，受諸劇苦。
如是展轉，乃至火劫復起，受是無量苦惱業報。
何以故？起惡口業故。」 ^550c5

爾時舍利弗白佛言：「世尊！
如是業似五逆罪。」
「舍利弗！汝勿謂此破法罪似五逆罪。
何以故？是人聞說深般若波羅蜜，誹謗拒逆，
作是念：『不應學是法，是法非佛所說。』
以是因緣，其罪轉增故，亦令他人離般若波羅蜜。」 ^550c26

佛言：「是人自壞身，亦壞他人身；自飲毒，
亦飲他人毒；自亡失，亦亡失他人；自不知不解般若波羅蜜，
亦教他人不知不解。
舍利弗！我尚不聽是人出家，何況於我法中而受供養。
何以故？當知是人，為污法者；當知是人，
為是糟粕，其性濁黑。
若有眾生，信受其言者，亦當受是劇苦重罪。
何以故？舍利弗！若破般若波羅蜜，若污般若波羅蜜，當知是人破法污法者。」 ^551a2

舍利弗白佛言：「世尊！
不說是人受身大小？」
佛告舍利弗：「置是人身量大小不須說也。
是人若聞說其身量，熱血當從口出，若死，若近死。
若聞說其身量，自知此罪，憂愁深入，身體乾消，是故不須說其受身大小。」 ^551a10

舍利弗白佛言：「世尊！
唯願佛說是人身量，令後世人得為明戒，知以是罪業故受是大身。」
佛告舍利弗：「是事足為後世眾生作大明戒，
積集如是罪業因緣故，受如是無量無邊久劇苦惱。
舍利弗！是事足為善人作大明戒。」 ^551a14

須菩提白佛言：「世尊！
善男子、善女人，應善守護身業、口業、意業。
世尊！但以口業因緣故，得如是重罪耶？」
佛告須菩提：「以口業因緣故，得如是重罪。
須菩提！我法中多有如是等癡人，誹謗拒逆深般若波羅蜜。
須菩提！誹謗拒逆深般若波羅蜜者，即誹謗拒逆阿耨多羅三藐三菩提；
誹謗拒逆阿耨多羅三藐三菩提者，即誹謗拒逆過去、
未來、現在諸佛薩婆若；誹謗拒逆薩婆若者，
即誹謗拒逆法寶；誹謗拒逆法寶者，即誹謗拒逆僧寶。
誹謗拒逆三寶故，即起無量無邊重罪之業。」 ^551a19

須菩提白佛言：「世尊！
若人誹謗拒逆深般若波羅蜜，有幾因緣？」
「須菩提！是癡人，一為魔所使，二於深妙法不信不解。
復次，須菩提！是癡人得惡知識，不樂不喜修習善法。
又深貪著，常求他過，自高其身，卑下他人。
須菩提！以是因緣故，誹謗拒逆深般若波羅蜜。」 ^551b1

須菩提白佛言：「世尊！
不精進者，信解般若波羅蜜甚難。」
佛言：「如是，如是！須菩提！
不精進者，信解般若波羅蜜甚難。」
「世尊！云何不精進者，信解般若波羅蜜甚難？」
「須菩提！色無縛無解。
何以故？色真性是色。
受、想、行、識無縛無解。
何以故？識真性是識。
復次，須菩提！色前際無縛無解。
何以故？色前際真性是色。
色後際無縛無解。
何以故？色後際真性是色。
現在色無縛無解。
何以故？現在色真性是色。
須菩提！受、想、行、識前際無縛無解。
何以故？識前際真性是識。
識後際無縛無解。
何以故？識後際真性是識。
現在識無縛無解。
何以故？現在識真性是識。」 ^551b7

「世尊！般若波羅蜜甚深，不精進者信解甚難。」
佛言：「如是，如是！須菩提！
深般若波羅蜜，不精進者信解甚難。
須菩提！色淨，即是果淨。
色淨故，果亦淨。受、想、行、識淨，即是果淨。
受、想、行、識淨故，果亦淨。
復次，須菩提！色淨，即是薩婆若淨。
薩婆若淨，故色淨。
須菩提！色淨，薩婆若淨，無二無別，無異無壞。
受、想、行、識淨，即是薩婆若淨。
薩婆若淨故，受、想、行、識淨。
須菩提！薩婆若淨，受、想、行、識淨，無二無別，無異無壞。」
小品般若經卷第三
 ^551b19
