
jing:: 如來莊嚴智慧光明入一切佛境界經卷下
translator:: 元魏天竺三藏曇摩流支譯
「文殊師利！如來者，名為法身。
文殊師利！如來不生、無生。
文殊師利！如來無名、無色、無言說、無心意、意識。
文殊師利！如來無分別、離分別。 ^244a28

「文殊師利！言如來者，名為空不可盡相，
盡際、實際、空平等一切法際、不二際、常不可知處際。 ^244b2

「文殊師利！如來、應、正遍知一切處，無分別、
離異分別，非下、非中、非上。
如是，文殊師利！一切法無分別、離分別，
非下、非中、非上。何以故？
一切法不可得故。
文殊師利！言一切法不可得者，是一切法平等；
言一切法平等者，是平等住；言平等住者，
即是不動；言不動者，是一切法無依止；
言一切法無依止者，彼無心定住；言無心定住者，
即是無生；言無生者，即是不生。
若如是見，彼心心數法畢竟不顛倒；若畢竟心不顛倒者，
彼行者能得如實；若能如實得者，彼不起戲論；
若不起戲論者，彼不行一切法。
若不戲、不行者，彼不在生、死；若不在生、
死者，彼不能動；若不能動者，彼法不能相違；
若法不能相違者，彼隨順一切法；彼隨順一切法者，
彼法性中不能動；若法性中不能動者，
彼得自性法；若得自性法者，彼無所得。
何以故？依因緣生一切法故。
若依因緣生一切法者，彼常不生；若常不生者，
彼常不可得；若常不可得者，彼得實際法；
若得實際法者，彼不共一切法住；若不共一切法住者，
彼不共住；若不共住者，彼非有、非無；若非有、
非無者，彼得法中住；若得法中住者，彼得修行正念法；
若得修行正念法者，彼無一法非是佛法。
何以故？以覺一切法空故。 ^244b4

「文殊師利！覺一切法空者名為菩提。
菩提者，名覺一切法空，空者即是菩提。
如是，空、無相、無願，無作、無行，無依、無生，
無取、無處，覺如是法者名為菩提。 ^244b27

「菩提者，名為修行正念。
文殊師利！言修行正念者，不取、不捨即名正念。
不觀、不異，名為行；不著、不縛、不脫，名為行；
不去、不來，名為行。 ^244c2

「文殊師利！正念行者，彼處無行、無利、無果、無證。
何以故？文殊師利！
心自性清淨故，彼心客塵煩惱染，而自性清淨心不染。
而彼自性清淨心即體，無染、不染者。
彼處無對治法故，以何法對治能滅此煩惱。
何以故？彼清淨非淨，即是本淨。
若本淨者，即是不生；若不生者，彼即不染；
若不染者，彼不離染法；若離染法者，彼滅一切染。
以何等法滅一切染？
彼不生。若不生者，是菩提。
菩提者，名為平等；平等者，名為真如；真如者，
名為不異；不異者，名為如實住一切有為、無為法。 ^244c5

「文殊師利！真如者，彼處非有為、非無為，無二法。
若非有為、非無為，無二法者，是真如。
文殊師利！言真如者，彼實際；言實際者，
彼不異；不異者，彼未來真如。
言未來真如者即是不異；言不異者，彼即真如；
言即真如者，彼非常不真如。
言非常不真如者，彼不染、不淨；言不染、
不淨者，彼不生、不滅；言不生、不滅者，彼涅槃平等。
言涅槃平等者，彼不在世間、不在涅槃；
言不在世間、不在涅槃者，彼非過去、非未來、
非現在；言非過去、非未來、非現在者，彼非下、
非中、非上；言非下、非中、非上者即是如來。 ^244c15

「言如來者，名為實語；言實語者，名為真如；
言真如者，名為如實；言如實者，名為我；
言我者即是不二；不二義者即是菩提；
菩提者，名為覺。覺者，入三解脫門智；智者，入三世平等一切法智。
言義者，於一切法無差別義。
義者，無名、無言、不可說。
言智者，覺了一切法名為智、識知一切法名為智。
言義者，知眾生及識智，了義即是法、法者即是義。
義智、識智，了義智、法智，法住智、法體智，
彼依法轉所轉義，自轉平等不二義，平等不二義即是平等，
平等者即是義。所言義、識智平等者，即是入不二法門智，
名為了義，非不了義。
言平等者，即是平等、即是空；言空者，即是幻我平等；
言我平等者，即是法平等；言法平等者，
即是離平等；離平等者，即是覺平等；覺平等者，即是菩提。 ^244c26

「文殊師利！著色者即是著眼；著眼者即是著自性；
著見者即是著自我；著自身者即是著自性空智。
著不正念觀者即著法光明，觀法不著；
著懈怠垢者著證智，堅固精進。
如實知法，名為著；著五蓋菩提分，名為著。
不著無障解脫智，一切法自性清淨，因緣而有。 ^245a12

「又，菩薩摩訶薩，如實知染、淨因而不住染、
淨因中者，起我、起見是名染因，入一切法無我是名淨因；
見我、我所是名染因，內寂靜、外不行是名淨因；
欲瞋恨害覺觀是名染因，不淨、慈悲喜捨、
入十二因緣、忍名為淨因；四顛倒是染因，
四念處是淨因；五蓋是染因，五根是淨因；
六入是染因，六念是淨因；七非淨法是染因，
七覺分是淨因；八邪法是染因，八正法是淨因；
九惱事是染因，九次第定是淨因；十不善業道是染因，
十善業道是淨因；略說一切不善念是染因，一切善念是淨因。 ^245a18

「所言染因、淨因，彼一切法自性空，無我、
無人、無命、無壽者，無我所、無使者。
如幻無相，內寂靜；內寂靜者即是寂滅；
寂滅者即是自性清淨；自性清淨者即是不可得；
不可得者即是無處；無處者即是實；實者即是虛空。
何以故？文殊師利！
無有一法若生、若滅。」 ^245a29

文殊師利白佛言：「世尊！
若法如是，云何如來得菩提？」 ^245b6

佛告文殊師利言：「文殊師利！
無根、無住，如來如是得菩提。」 ^245b7

文殊師利言：「世尊！
何者是根？何者是住？」 ^245b8

佛告文殊師利：「身見，名為根；不實分別，名為住。
彼菩提平等，如來知一切法平等，是故，
說如來無根、無住得菩提。 ^245b9

「文殊師利！言菩提者，名為淨、亦名寂靜。
何者為淨？何者寂靜？
文殊師利！我我所眼空。
何以故？自性空故。
如是，耳、鼻、舌、身、意我我所空。
何以故？自性空故。
是故，知眼空，不著色，是故說淨。
如是，知耳空，不著聲，是寂靜；知鼻空，不著香，
是寂靜；知舌空，不著味，是寂靜；知身空，
不著觸，是寂靜；知意空，不著法，是寂靜。
文殊師利！菩提自性清淨，以自性清淨故。
自性清淨者，所言自性清淨，彼不染如虛空、
平等如虛空、自性同虛空——譬如虛空，本來自性清淨。 ^245b12

「文殊師利！言菩提者，不取、不捨。
云何不取？云何不捨？
言不取者，不取一切法，是故言不取；言不捨者，
不捨一切法，是故言不捨。
文殊師利！如來度大漂流，是故不取、不捨，
而彼真如不見彼、此岸。
如來知一切法離彼、此岸，故言如來。 ^245b22

「文殊師利！菩提無相、無觀。
何者無相、無觀？文殊師利！
不見眼識名為無相，不見色名為無觀；
不見耳識名為無相，不聞聲名為無觀；
不見鼻識名為無相，不聞香名為無觀；
不見舌識名為無相，不知味名為無觀；
不見身識名為無相，不知觸名為無觀；
不見意識名為無相，不知法名為無觀。
文殊師利！是諸聖人境界，所謂三界境界。 ^245b27

「文殊師利！言菩提者，非過去、非未來、非現在，
三世平等、三世清淨。
文殊師利！何者是三世智？
所謂過去法心不行、未來法識不去、現在法念不住。
是故，如來不住心、意、意識；以不住，不分別、
無分別；以不分別、無分別故，不見未來法、
現在法，不戲論。 ^245c5

「文殊師利！菩提無身、無為。
何者是無身？何者是無為？
文殊師利！無身者，所謂非眼識知，非耳、
鼻、舌、身、意識知。文殊師利！
若非心、意、意識知，彼無為。
言無為者，不生、不住、不滅，是故言三世清淨無為。
如無為知，有為亦如是。
何以故？所言一切法體者即是無體。
無體者，彼處無二言。 ^245c11

「文殊師利！言菩提者，名為無差別足迹。
何者無差別？何者足迹？
文殊師利！無相名無差別，真如名足迹；
無住名無差別，法名足迹；無異名無差別，
實際名足迹；不可得名無差別，不動名足迹；
空名無差別，無相名足迹；無覺名無差別，
無願名足迹；不求名無差別，無眾生名足迹；
眾生體名無差別，虛空名足迹；不見名無差別，
不生名足迹；不滅名無差別，無為名足迹；
無行名無差別，菩提名足迹；寂靜名無差別，
涅槃名足迹；不起名無差別，覺名足迹。 ^245c17

「文殊師利！菩提者，不可以身得、不可以心得。
何以故？文殊師利！
身者頑礙，無覺、無心，譬如草木、牆壁、土塊影像；
心者如幻，空無所有，不實、不作。 ^245c27

「文殊師利！身、心如實覺名為菩提，依世間名字非第一義。
何以故？文殊師利！
菩提非身、非心、非法，非實、非不實，非諦、
非不諦，不可如是說。
文殊師利！不可以一切法說菩提。
何以故？文殊師利！
菩提無住處可說。
文殊師利！譬如虛空，無住處可說、無為，
無生、無滅；菩提亦如是，無住、無為，無生、無滅可說。
文殊師利！譬如一切世間之法，若求其實不可得說。
文殊師利！菩提亦如是，以一切法說菩提實亦不可得。
何以故？文殊師利！
實法中無名字、章句可得。
何以故？不生、不滅故。 ^246a1

「文殊師利！言菩提者，名不可取、不可依。
文殊師利！何者不可取？
何者不可依？文殊師利！
如實知眼不可取，不見色名為不可依；
如實知耳不可取，不聞聲名為不可依；
如實知鼻不可取，不聞香名為不可依；
如實知舌不可取，不知味名為不可依；
如實知身不可取，不覺觸名為不可依；
如實知意不可取，不見諸法名為不可依。
文殊師利！如是，如來不取、不依，名證菩提。
如是，證菩提不取眼、不見色，是故不住眼識；
不取耳、不聞聲，是故不住耳識；不取鼻、
不聞香，是故不住鼻識；不取舌、不知味，
是故不住舌識；不取身、不覺觸，是故不住身識；
不取意、不知法，是故不住意識。
文殊師利！如來不住心、意、意識，是故得名如來、
應、正遍知。 ^246a12

「文殊師利！眾生有四種心住法，依彼四種心住法。
何等為四？所謂眾生依色心住，如是，受、
想、行等，是為眾生依四種心住。
文殊師利！此四種心住法，如來如實知不生、
不滅，是故名為佛。 ^246a27

「文殊師利！言菩提者，名為空。
文殊師利！如彼一切法空不異菩提空，菩提空即一切法空。
如彼一切法空，如來如實知名為覺者。 ^246b2

「文殊師利！非空空知。
文殊師利！空者即菩提，菩提即是空。
文殊師利！空中無空、亦無菩提、亦無二。
以何等法為空？何等法為菩提？
而說二名。何以故？
文殊師利！一切無二、無相、無差別，無名、
無相，離心、意、意識，不生、不滅，不行、無行、
不集，無字、無聲。文殊師利！
言空者，名取戲論。
文殊師利！而第一法中無法可得，名為空。
文殊師利！如說虛空虛空，而無虛空可名，名為虛空。
文殊師利！空亦如是，說名空空，而無法可說，名之為空。
如是入一切法，是名入一切法門。 ^246b5

「文殊師利！一切法無名而依名說。
文殊師利！如名非此處、不離此處，如是依名說。
何等法？彼法非此處、不離此處。
如是，文殊師利！如來如實知一切法本來不生、
不起、不滅，無相，離心、意、意識，無字、無聲。 ^246b15

「文殊師利！言菩提者，如虛空平等。
虛空非平、非下、非高，菩提亦非平、非下、非高。
何以故？文殊師利！
法無實有。文殊師利！
若法無實有，云何說平等，非下、非高？
文殊師利！如來如是覺一切法平等，非高、非下。
如是覺已，無有少法不平等，不高、不下。
如彼法住，如是，如如實智知。 ^246b19

「文殊師利！何者是如實智？
文殊師利！如實知一切法者，一切法無，
本來不生、不滅。法本不生，生已還滅。
彼諸法，無作者、無取者而生，無作者、無取者而滅。
文殊師利！諸法依因緣生、無因緣滅，無實道者。
是故，如來為斷道者說法。 ^246b25

「文殊師利！言菩提者，名為如實足迹。
文殊師利！何者是如實足迹？
文殊師利！言如實足迹者即是菩提。
如菩提，色亦如是不離如；如是，不離如受、
想、行、識。如菩提，地界如不離如；水、火、風亦不離如。
如菩提，如是，眼界、色界、眼識界不離如。
文殊師利！如菩提，耳界、聲界、耳識界不離如。
文殊師利！鼻界、香界、鼻識界不離如；舌界、
味界、舌識界不離如；身界、觸界、身識界不離如；
意界、法界、意識界不離如。
文殊師利！一切法假名法者，謂五陰、十二入、十八界。
彼法如來如實覺，非顛倒覺。
如彼法住本際、中際、後際，如來如實知本際、
中際、後際。如彼法本際不生、未來際不去、
現在際不住，如實知如。
彼法足迹，如一法，一切法亦如是；如一切法，一法亦如是。
文殊師利！而一、多不可得。 ^246c2

「文殊師利！入一切法，阿門、無阿門。
文殊師利！何者阿門？
何者無阿門？文殊師利！
言阿者，初發一切善根法；無阿者，不見一切法。
言阿者，心不住能令住；言無阿者，無相三昧解脫門。
言阿者，稱數觀諸法相；言無阿者，名為過量。
何者是過量？謂無識業。
言阿者，觀有為法；言無阿者，觀無為法。 ^246c17

「文殊師利！言菩提者是無漏、無取法。
文殊師利！何者是無漏？
是無取？文殊師利！
言無漏者，謂離四漏。
何者為四？謂：欲漏、有漏、無明漏、見漏。
以不取彼四種漏故，是故名為遠離諸漏。
文殊師利！何者無取？
謂離四取。何等為四？
謂：欲取、見取、我取、戒取。
以此諸漏，眾生為無明所闇、愛水所潤，
迭共相因，虛妄取著。 ^246c23

「文殊師利！如來如實知我根本，以我清淨如實知一切眾生清淨。
所言我清淨、一切眾生清淨，此二無二、
無差別義，即是無生、無滅。
文殊師利！無生、無滅，何等法處心、意、意識所不能知？
文殊師利！何等法上無心、意、意識？
彼法中無分別，分別何等法而生不正念。
是故，菩薩生於正念。
生正念者，不起無明；不起無明者，不起十二有支；
不起十二有支者，彼是不生；不生者即是位；
位者即是了義；了義者即是第一義；第一義者即是無我義；
無我義者即是不可說義；不可說義者即是因緣義；
因緣義者即是法義；法義者即是如義。
是故，言見因緣者即是見法，見法者即是見如來。
所言見者，雖見諸法而無所見。
文殊師利！言有所見者，謂見心、見觀。
如來不見心。若不見心、不見觀，彼是見實。
文殊師利！彼諸法如是平等，如來如彼法平等而知。 ^247a1

「文殊師利！言菩提者，名為淨、無垢、無點。
文殊師利！何者為淨？
何者無垢？何者無點？
文殊師利！空名為淨，無相名無垢，無願名無點。
文殊師利！無生名為淨，無行名無垢，無起名無點。
文殊師利！自性名為淨，善根淨名無垢，
光明圓滿名無點；無戲論名為淨，離戲論名無垢，
寂滅一切戲論名無點；如名為淨，法界名無垢，
實際名無點；虛空名為淨，無礙名無垢，
不見名無點；內清淨名為淨，外不行名無垢，
內、外不見名無點；陰聚名為淨，法界自體名無垢，
十二入無去名無點；過去盡智名為淨，
未來無生智名無垢，現在住法界智名無點。
文殊師利！略言淨、無垢、無點，入一平等法足迹中，
所謂寂靜足迹；言寂靜足迹者即是寂滅；
寂滅者即曰淨；淨者即是聖。 ^247a18

「文殊師利！如虛空，菩提亦如是；如菩提，
法亦如是；如法，法體亦如是；如法體，眾生亦如是；
如眾生，國土亦如是；如國土，涅槃亦如是。
文殊師利！如來說：『一切法平等如涅槃』，
以畢竟究竟無所治法、離諸所治法，以本來清淨、
本來無垢、本來無點。
文殊師利！如來如是如實覺一切法、觀察一切眾生性，
即生清淨、無垢、無點，奮迅大慈悲心。 ^247b4

「文殊師利！云何菩薩行菩薩行？
文殊師利！若菩薩不生心，不為諸法盡、
不為諸法生、非不為諸法不生。
見諸法本來盡、見諸法不盡而不生慢心，
言：『我如是知。』而不壞諸法本來不生。
文殊師利！菩薩如是行菩薩行。 ^247b11

「復次，文殊師利！菩薩不見過去心盡行菩薩行、
不見未來心未到行菩薩行、不見現在心有行菩薩行，
而不著過去、未來、現在，心中如是行菩薩行。 ^247b16

「文殊師利！布施菩薩、如來，無二、無差別，
如是行名行菩薩行；持戒菩薩、如來，無二、
無差別，如是行名為行菩薩行；忍辱菩薩、
如來，無二、無差別，如是行名行菩薩行；
精進菩薩、如來，無二、無差別，如是行名行菩薩行；
禪定菩薩、如來，無二、無差別，如是行名行菩薩行；
般若菩薩、如來，無二、無差別，如是行名行菩薩行。 ^247b19

「文殊師利！菩薩不見色空、不見色不空，如是行名行菩薩行。
何以故？色空色性。
如是，文殊師利！菩薩如是不行受、想、行、
識，不離受、想、行、識，如是行名為行菩薩行。
何以故？以不見心、意、識。 ^247b26

「文殊師利！無有一法，若知、若離，若修、若證。
文殊師利！言盡者，彼法常盡，非不盡，本來盡。
若法本盡，彼法不可盡；以不可盡，是故說盡。
何以故？以如實盡故。
若如實盡，彼法不盡一法；若不盡一法，
彼法無為；若法無為，彼無為法不生、不滅，是名如來。
若如來出世及不出世，法性、法體、法住、
法位、法界如實。法界如實住，法智不生、
不滅，依彼智故知無為法。
文殊師利！若入如是等諸法位者，知諸漏法不生、不滅。
文殊師利！言諸漏盡者，此依世間名字假言而說，
而彼真如法身無有法生、亦無法滅。」 ^247c1

爾時，文殊師利法王子菩薩摩訶薩即從坐起，
偏袒右肩，右膝著地，合掌向佛，即以妙偈讚歎如來，
而說頌曰：
　　「無色、無形相，無根、無住處，
　　不生、不滅故，敬禮無所觀。
　　不住亦不去，不取亦不捨，
　　遠離六入故，敬禮無所觀。
　　出過於三界，等同於虛空，
　　諸欲不染故，敬禮無所觀。
　　於諸威儀中，去、來及睡寤，
　　常在寂靜故，敬禮無所觀。
　　去、來悉平等，以住於平等，
　　不壞平等故，敬禮無所觀。
　　入諸無相定，見諸法寂靜，
　　常入平等故，敬禮無所觀。
　　諸佛虛空相，虛空亦無相，
　　離諸因果故，敬禮無所觀。
　　虛空無中邊，諸佛身亦然，
　　心同虛空故，敬禮無所觀。
　　佛常在世間，而不染世法、
　　不分別世間，敬禮無所觀。
　　諸法猶如幻，而幻不可得，
　　離諸幻法故，敬禮無所觀。」 ^247c12

爾時，世尊告文殊師利言：「善哉善哉。
文殊師利！快說此法。
文殊師利！如是如是。
諸佛如來不應以色見、不應以法見、不應以相見、
不應以好見、不應以法性見。
文殊師利！諸佛如來非可獨見、非可眾見。
文殊師利！諸佛如來無有人見、無有人聞，
無有人現在供養、無有人未來供養。
文殊師利！諸佛如來不說諸法一、不說諸法多。
文殊師利！諸佛如來不證菩提。
諸佛如來不依一法得名、亦非多法得名。
文殊師利！諸佛如來不見諸法、不聞諸法、
不念諸法、不知諸法、不覺諸法。
文殊師利！諸佛如來不說一法、不示諸法。
文殊師利！諸佛如來現在不說諸法、不示諸法。
文殊師利！諸佛如來不飲、不食。
文殊師利！諸佛如來無有法證。
文殊師利！諸佛如來不斷染法、不證淨法。
文殊師利！諸佛、如來不見諸法、不聞諸法、
不嗅諸法、不知諸法。
何以故？以一切法本清淨故。 ^248a7

「文殊師利！若有人以三千大千世界微塵數等眾生令置辟支佛地，
於此法門不生信心，若復有菩薩信此法門，
此菩薩功德尚多於前，何況有人於此法門若自書寫、令他書寫？
福多於彼，無量無邊。 ^248a24

「文殊師利！若三千大千世界所有眾生——若卵生、
若胎生，若濕生、若化生，若有色、若無色，
若有想、若無想，若一足、若二足、若三足、
若四足、若多足、若無足——彼諸眾生假使一時皆得人身，
發菩提心悉為菩薩，一一菩薩各以飲食、
衣服、床榻、臥具、病瘦湯藥、種種資生、一切樂具奉施供養恒河沙阿僧祇佛國土微塵數等諸佛如來及諸菩薩、
諸聲聞僧，如是乃至恒河沙阿僧祇劫。
彼諸如來、菩薩、聲聞入涅槃後，造七寶塔高一由旬，
眾寶欄楯周匝圍遶，摩尼寶鬘以為間錯，
竪寶幢、幡蓋，自在摩尼寶王羅網彌覆其上，所得功德不可稱計。
若復有菩薩以畢竟清淨心，信此如來莊嚴智慧光明入一切佛境界經，
信此法門、入此法門、不疑此法門、於此法門生清淨心，
乃至為他演說一偈，此菩薩所得功德甚多無量阿僧祇。
以此功德比，前功德百分不及一、歌羅千分不及一、
百千分不及一、百千萬分不及一、百千萬億分不及一、
數分不及一，乃至算數譬喻所不能及。
何以故？以能成就證佛智故。 ^248a29

「文殊師利！若有在家菩薩，以飲食、衣服、
床榻、臥具、病瘦湯藥、種種資生、一切樂具，
奉施供養恒河沙等阿僧祇諸佛如來及諸菩薩、
諸聲聞僧，如是乃至恒河沙等阿僧祇劫，所得功德不可稱計。
若復有出家菩薩，持戒心清淨，乃至施與一畜生眾生乃至一口飲食，
所得功德甚多無量阿僧祇。
以此功德比，前功德百分不及一、歌羅千分不及一、
百千萬分不及一、百千萬億分不及一、
歌羅少分不及一，乃至算數譬喻所不能及。 ^248b21

「文殊師利！假使三千大千世界微塵數等出家菩薩持戒心清淨，
一一菩薩各以飲食、衣服、床榻、臥具、病瘦湯藥、
種種資生、一切樂具，奉施供養十方世界恒河沙等阿僧祇諸佛如來及諸菩薩、
諸聲聞僧，如是乃至恒河沙等阿僧祇劫，所得功德不可稱計。
若復有菩薩持戒心清淨——若在家、
若出家——聞此法門生信不疑，若自書寫、
教他書寫，所得功德甚多無量阿僧祇。
以此功德比，前菩薩檀施功德百分不及一、
歌羅千分不及一、百千萬分不及一、數分不及一，乃至算數譬喻所不能及。 ^248c2

「文殊師利！若有菩薩摩訶薩以滿三千大千世界七寶奉施供養諸佛如來，
如是乃至三千大千世界微塵數劫，所得功德不可稱計。
若復有菩薩為餘菩薩於此法門中乃至說一四句偈，所得功德甚多無量阿僧祇。
以此功德比，前功德百分不及一、歌羅千分不及一、
百千萬分不及一、百千萬億分不及一、
數分不及一、歌羅少分不及一、算數分不及一，乃至算數譬喻所不能及。 ^248c14

「文殊師利！置滿三千大千世界七寶，於三千大千世界微塵數劫以用布施所得功德。
文殊師利！若復有恒河沙等諸菩薩，一一菩薩恒河沙等阿僧祇佛國土閻浮檀金以為世界，
一切諸樹天衣纏裹，集一切光明王摩尼寶羅網以覆其上，
自在王摩尼寶以為樓閣，電光明摩尼寶以為欄楯，
如意寶珠滿彼世界，竪立一切諸寶幢、
幡蓋，於日日中奉施供養恒河沙等阿僧祇諸佛如來，
如是布施乃至恒河沙等阿僧祇劫，所得功德不可稱計。
若復有菩薩信此法門，為餘菩薩於此法門中乃至說一四句偈，
所得功德甚多無量阿僧祇。
以此功德比，前功德百分不及一、歌羅千分不及一、
百千萬分不及一、百千萬億分不及一、
數分不及一、歌羅少分不及一、僧企耶分不及一、
數分不及一、憂波尼沙陀分不及一，乃至算數譬喻所不能及。 ^248c23

「文殊師利！假使三界中所有眾生，彼諸眾生於地獄、
畜生、餓鬼中，若有在家菩薩拔出爾許地獄、
畜生、餓鬼眾生置辟支佛地，所得功德不可稱計。
若復有出家菩薩乃至施與畜生一口飲食，所得功德勝前功德無量無邊阿僧祇。 ^249a11

「文殊師利！若復有十千國土不可數億那由他、
百千萬億那由他微塵數等出家菩薩，
一一菩薩十方世界於一一方見十億不可說、
百千萬億那由他微塵數等諸佛如來，
一一如來及諸菩薩、諸聲聞僧，以飲食、
衣服、臥具、床榻、病瘦湯藥、種種資生、一切樂具滿千億那由他、
百千萬億那由他不可說微塵世界自在王摩尼珠，
於一一日中施一一如來并諸菩薩及聲聞僧，
如是乃至千億那由他、百千萬億那由他佛國土微塵數不可說劫，
所得功德不可稱計。
若復有菩薩信此法門，乃至施與一畜生眾生乃至一口飲食，
所得功德甚多無量阿僧祇。
以此功德比，前功德百分不及一、歌羅千分不及一、
百千分不及一、百千萬分不及一、百千萬億分不及一、
僧企耶分不及一、歌羅少分不及一、數分不及一，乃至算數譬喻所不能及。
何以故？以能信此法門不退轉菩薩印故。 ^249a17

「文殊師利！若有菩薩教化十方一切世界所有眾生置信行中，
若復有菩薩化一眾生置義行中，所得功德勝前功德無量無邊。
若復有菩薩教化十方一切世界所有眾生置義行中，
若復有菩薩化一眾生置法行中，所得功德勝前功德無量無邊。 ^249b6

「文殊師利！若復有菩薩教化十方一切世界所有眾生置法行中，
若復有餘菩薩化一眾生置八人中，所得功德勝前功德無量阿僧祇。 ^249b12

「文殊師利！若復有菩薩教化十方一切世界所有眾生置八人中，
若復有菩薩化一眾生令得須陀洹果，所得功德勝前功德無量阿僧祇。 ^249b16

「文殊師利！若復有菩薩教化十方一切世界所有眾生令得須陀洹果，
若復有菩薩化一眾生令得斯陀含果，所得功德勝前功德無量阿僧祇。 ^249b20

「文殊師利！若復有菩薩教化十方一切世界所有眾生令得斯陀含果，
若復有菩薩化一眾生令得阿那含果，所得功德勝前功德無量阿僧祇。 ^249b24

「文殊師利！若復有菩薩教化十方一切世界所有眾生令得阿那含果，
若復有菩薩化一眾生令得阿羅漢果，所得功德勝前功德乃至無量阿僧祇。 ^249b28

「文殊師利！若復有菩薩教化十方一切世界所有眾生令得阿羅漢果，
若復有菩薩化一眾生令得辟支佛道，所得功德勝前功德乃至無量阿僧祇。 ^249c3

「文殊師利！若復有菩薩教化十方一切世界所有眾生令得辟支佛道，
若復有菩薩化一眾生令發菩提心，所得功德乃至無量無邊阿僧祇。 ^249c7

「文殊師利！若復有菩薩教化十方一切世界所有眾生令發菩提心，
若復有菩薩化一眾生令得不退地，所得功德勝前功德乃至無量阿僧祇。 ^249c11

「文殊師利！若復有菩薩教化十方一切世界所有眾生令得不退轉地，
若復有菩薩信此法門，若自書寫、教他書寫、
廣為人說，所得功德勝前功德乃至無量阿僧祇，
如是，乃至百千萬億那由他分不及其一。」 ^249c15

爾時，世尊而說偈言：
　　「菩薩能住持，十億佛妙法，
　　若人聞此經，功德勝於彼。
　　為禮諸佛足，神通遊十方，
　　以華香、塗香，供養十億佛，
　　若有聞此經，為人須臾說，
　　功德勝於彼，其數無有量。
　　若聞佛法身，為第二人說，
　　鈍聞生利智，速證無上道。
　　為佛天人中，造立諸妙塔，
　　滿足無量億，上至於有頂，
　　周匝遍十方，塔中竪幢幡、
　　金鈴七寶蓋，如是供養佛。
　　菩薩聞是經，若能自書寫、
　　若教他書寫，其福勝於彼。
　　若人持此經，遠離於慳妬，
　　彼功德無量，速成大菩提。
　　此經顯法身，如空現眾像，
　　無量諸佛說，是故應護持。」 ^249c19

佛說此經已，文殊師利法王子，及無量阿僧祇不可說不可說諸菩薩摩訶薩，
及諸聲聞眾，一切世間天、人、阿修羅等，
聞佛所說，歡喜奉行。
如來莊嚴智慧光明入一切佛境界經卷下
 ^250a10
