賢愚經卷第九
translator:: 元魏涼州沙門慧覺等在高昌郡譯
pin:: 
#  36 淨居天請佛洗品
（四一）淨居天請佛洗品第三十六
如是我聞：
一時佛在舍衛國祇樹給孤獨園。
爾時首陀會天下閻浮提，至世尊所，請佛及僧洗浴供養。
世尊默然，已為許可。
即設飲食，并辦洗具，溫室煖水調和適體，蘇油浣草皆悉備有。
施設已辦，白世尊曰：「食具已訖，唯聖知時。」
於是世尊及諸比丘納受其供，盡共洗浴，
并享飲食，其食甘美，世所希有。
食竟澡漱，各還本坐。 ^409c8

是時阿難長跪合掌，白世尊曰：「此天往昔作何功德，
形體妙好，威相奇特，光明顯赫，如大寶山？
唯願世尊敷演其事！」 ^409c15

佛告阿難：「諦聽！善持！
吾當解說。乃往過去毘婆尸佛時，此天彼世為貧家子，
恒行傭作，以供身口。
聞毘婆尸佛說浴僧之德，情中欣然，思設供養，
便勤作務，得少錢穀，用施洗具，并及飲食請佛眾僧，而已盡奉。
由此福行，壽終之後，生首陀會天，有此光相。」 ^409c18

佛告阿難：「而此天者，非但今日請佛及僧，
尸棄佛時亦來世間供養世尊及於眾僧，
乃至迦葉佛時，亦復如是。」 ^409c24

佛告阿難：「此天非但承供七佛，於當來世賢劫之中千佛興出，
亦當一一洗佛及僧，猶如今日，無有差別。」
爾時世尊因授天記：「於未來世滿阿僧祇百劫之中，
當得作佛，號曰淨身，十號具足，所化眾生，不可限量。」 ^409c26

爾時阿難及諸四眾聞佛所說，歡喜無量，
咸作是言：「如來出世，所利益大，如是少施，獲報彌多。」 ^410a3

佛告阿難：「善哉！善哉！
如汝所言。」因為眾會廣說妙法，其聞法者，
有得道迹、往來、不還、逮應真者，發大道意，
各各歡喜，頂受奉行。
pin:: 
#  37 善事太子入海品
（四二）善事太子入海品第三十七 ^410a5

如是我聞：
一時佛在羅閱祇耆闍崛山中，與大比丘僧圍繞說法。
爾時賢者阿難見提婆達多於如來所常懷嫉妬，
驅飲醉象，推山鎮佛，種種方便，欲得危害，
然佛慈心，常有矜愍，於羅睺羅及提婆達多視之一等，無有差別。
賢者阿難覩其如是，常懷惋悵，思惟在意，
從座而起，偏袒右肩，長跪合掌，歎說是事。
佛告阿難：「提婆達多不但今日興惡於我，
宿世之時亦傷害我，然我於彼常慈念之。」 ^410a11

賢者阿難即白佛言：「不審宿世提婆達多亦為傷害，爾時慈愍其事云何？
願具說示！」 ^410a20

佛告阿難：「過去久遠無數無量不可思議阿僧祇劫，
此閻浮提有一國王，名曰勒那跋彌（晉言寶鎧），
領五百小國王，有五百夫人、婇女，皆無有子。
王便禱祠諸天、日月、山海樹神，經年歷紀，不獲子息。 ^410a22

「王大愁憂，而自念言：『我今無子，旦夕崩亡，
國無紹繼，天下必亂。
所以者何？五百諸臣不相賓伏，便當力諍，
強弱相 #CB00654;，抂殺無辜，亡國喪民莫不由此。』
念是事已，益增憒惱。 ^410a27

「時有天神知王至意，於王夢中而語王言：
『城外林中有二仙士，其第一仙，身有金色，
福德聰辯，不可逮及。
汝苟須子，可往求請，必當迴意，來生王家。』
王尋驚悟，差有喜色，即勅駕乘，單將數人遍往推覓，
便得見之，即向求哀，種種自說，國無繼嗣，憂深慮重。
『貪屈大仙來生我家，紹繼國嗣，去我憂患。
若不見恥，唯垂見顧！』
爾時仙人見王殷勤，不忍拒逆，即便可之。
第二仙人復語王言：『我亦當往生於王家。』
王大歡喜，便辭還宮。 ^410b2

「經歷數時，金色仙人即取命終，王大夫人名曰蘇摩，
即覺有娠——聰明女人能得此智，知所懷妊，
分別男女——便自說言：『我所懷妊必當是男。』
王及宮內聞此語已，欣悅無量。
王勅宮內夫人、婇女盡共承給，稱悅其意，
床褥飲食，極令細軟，將護進止，不臨危險。
十月已滿，其大夫人便生男兒，端正絕異，
身紫金色，其髮紺青，人相具足。
王及內外觀之無厭，因召相師令占相之。
相師尋詣，上下觀相，歡喜踊躍，而白王言：
『此兒相好，人中難有，聰明福德，不可逮及。』
王聞遂喜，復告相師可為立字，相師問王：『今此太子受胎已來有何變異？』
王即答言：『此太子母素來妬惡，樂人之過，
妄舉姦非；見他人善，心不為喜。
懷妊已來，志性改異，為人慈仁，矜愚愛智，
好修施惠，等意護養。』
相師聞此，讚言：『善哉！
此是兒志寄情於母。』
便為立字，字迦良那伽梨（晉言善事）。 ^410b12

「其第二夫人名曰弗巴，第二仙人亦復命終，生於第二夫人腹中。
日月足滿，便生男兒，形體狀貌無他殊異。
復召相師而瞻相之，相師披觀而語之言：
『此太子者，是常人耳，福德智能為足自任。』
王復勅之為其立字，相師復言：『有何異事？』
王語相師：『此太子母素性忠良，為人慈順，
樂宣人善；懷妊已來，反更樂惡，嫉妬賢能，見善不喜。』
相師復言：『此亦兒志寄之於母，故使然耳。』
因即立字為波婆伽梨（晉言惡事）。 ^410c1

「其王爾時注心愛念迦良那伽梨，不失其意，
即勅為起三時之殿——冬時居溫殿，
春秋居中殿，夏時居涼殿——安置伎樂，而娛樂之。 ^410c11

「太子漸大，聰辯殊異，學諸世典，十八部經誦持通利，善其義理。
後辭出遊，王即聽之，勅治道陌，除去不淨。
乘大白象，金銀校餝，千乘萬騎導從前後，
街道陌中一切人民挾道兩邊，諸樓閣上觀者無數，
皆言太子熟似梵天，威相姿貌人中希有。 ^410c14

「爾時太子見諸乞兒身體羸瘦，衣被弊壞，
左捉破器，右持折杖，卑言求哀，從人乞匂。
太子問曰：『何以乃爾？』
群臣答言：『如此人輩，或無父母，孤窮單獨，
無所依仰，癃疾狂病，不能作役，無一錢儲，
身口所切，是使爾耳。』
太子慈愍，心深增悼。 ^410c20

「轉復前行，見諸屠兒殺害畜生，稍割稱賣。
太子問言：『何以作此？』
尋各答言：『我不必樂。
祖父已來，以此為業，若捨此事，無以自濟。』
太子聞此，長歎而去。 ^410c25

「轉前到田，見諸耕者，墾地蟲出，蝦蟇拾吞；
復見有蛇，吞食蝦蟇；孔雀飛來，啄食其蛇。
太子問人：『此作何等？』
耕者答言：『此是我業，於中下種，後當得穀，
以自供食，并輸王家。』
太子歎曰：『人由飲食，殺害眾生，役身役力，辛苦乃爾。』 ^410c29

「轉復前行，見諸獵師趣向群鳥，挽弓欲射，
復見安網，張施在地，見諸禽獸墮在其中，
驚張鳴吼，不能得脫。
太子問言：『皆作何等？』
咸皆答言：『捕諸禽獸，以自供濟。』
太子聞此，深歎捨去。 ^411a5

「到河池邊，見捕魚師張網捕魚，狼藉在地，
跳踉申縮，死者無數。
太子復問，皆各答言：『我仰此魚用供衣食。』
太子長歎，愍哀群生，『為衣食故，乃當如是。
殺害眾生，供俟身口，殃罪日滋，後報如何？』
便迴還宮，憂念不樂，往白父王：『願賜一願。』
王答之曰：『恣汝所欲，不相違逆。』
太子白王：『出行遊觀，覩彼群品為衣食故欺誑、
殺害，積罪日增，意甚悼愍，欲得供濟。
願王聽我，用於王藏，自恣布施，充民所乏！』
王於太子倍加愛念，聞其所語，不能違意，即便可之。 ^411a9

「於是太子即時宣下，告諸人民：『迦良那伽梨太子布施窮困乏短之者，
一切施給，皆悉來取；若有欲須金銀、寶物、
衣服、飲食及諸所須，當施與之。』
即開王藏，出諸寶物，著諸城門，及置市中，
隨人所須，一切悉給。
爾時諸國沙門、婆羅門、貧窮孤老、癃殘疾病，
強弱相扶，次第而至。
須衣與衣，須食與食，金銀寶物恣意而與。
爾時人民展轉相語，遍閻浮提皆悉來集，用王寶藏三分向二。 ^411a20

「時典藏臣入白王言：『大王典領五百小國，
諸國使命當有往返，事須寶物，還相報遺。
太子布施用王內藏，三分之物向用其二，
王可思之，勿令後悔。』
王聞是語而告臣言：『我此太子意好布施，
其心猛盛，不可迴轉，若當禁遮，儻違其意，
令其憂惱，當云何耶？
分恣其意，莫得違失。』 ^411a29

「如是數時，太子布施所殘藏物三分用二。
臣復白王：『前所殘物，日日布施，三分之中已更用二，
餘殘少許當俟信遺，不可盡用。
願王熟思，後莫見咎。』
王便思惟，而告臣曰：『吾愛此子，特復倍餘，不忍顯露違逆其意。
若來索寶，小避行來；若其急索，且復與之。
乍得乍不得，可延日月。』
爾時藏臣得王教已，太子後日來索寶時，
其臣託緣，餘處行來。
或時索得，或時不得，不能一一稱其所須。 ^411b7

「太子覺之，而自念言：『今此藏臣有何力能敢違失我，不相承用？
將是王意故使爾耳。
又人子禮，不應竭用父母庫藏，令其盡也。
今此藏中所殘無幾，我當云何得於財寶，
給施一切，令無有乏？』
作是念已，即問諸人：『今此世間作何事業可得多財，稱意用之？』
有一人言：『不避劇難，遠出販賣，可得多財。』
有一人言：『墾治田畝，不避寒暑，廣種五穀，可得多財。』
有一人言：『多養六畜，隨時將護，時節蕃息，可得多財。』
有一人言：『唯不顧命，能入大海，至龍王宮求如意珠，
斯事成辦，最得多財。』 ^411b16

「於時太子聞眾人語，而自念言：『行估、種田、
畜養六畜，且非我宜，得利無幾。
唯入大海，詣龍王宮，此入我意，當勤求是事。』
作是念已，往白父王：『我欲入海求索珍寶，
給施眾生，用之無盡，唯願父母當見聽許！』
王及夫人聞太子言，甚懷憂灼，問太子曰：『汝有何意而欲入海？
苟欲布施，成汝本志，我家所有藏內餘殘盡當與汝，以用布施。
何為自棄，云欲入海？
又聞海中多諸劇難，黑風、羅剎、水浪迴波、
摩竭大魚、水色之山，如斯眾難，安全者少，
百伴共往，時有一還。
汝今何急沒身危險？
我及汝母無不極憂，諸王臣民皆懷灼惕之懼。
念捨此意，勿更紛紜。』 ^411b28

「於是太子聞王此語，心在大計，志存拔濟，
王雖留遮，意不傾動，規盡身命，成辦其事，
布身于地，腹拍王前，因白王言：『唯願垂哀遂子本心！
若必拒逆，不見聽許，伏身此地，終不起也。』
王及夫人、內外一切見太子意不可迴轉，
自誓畢死，伏身于地，皆共解喻，曉謝令起。
其言如初，執志不變，從一日至二日，乃至六日。
王及夫人自共議言：『太子不食已經六日，
到明七日，命必不全。
此兒前後意欲所作，要必成辦，不可迴轉。
若令入海，猶有還理；今違其意，交斷人望。
就當聽之，放憂在後。』
王與夫人相可已訖，俱共來前，各捉一手，
涕淚交流，因語之言：『聽汝入海，可起還食。』 ^411c13

「於時太子聞王語已，歡喜而起，曉喻父母：
『我雖入海，不久當還，唯願莫大憂念於我！』
為辦種種餚饍，飲食已訖，出外廣行宣令：
『迦良那伽梨今欲入海，誰欲往者，當共俱進。』
爾時國中有五百賈客咸皆來集，悉言欲去。 ^411c26

「是時國中有盲導師，自前已曾數返入海，
太子聞之，即往到邊，向其殷勤，嘉言求曉：
『汝當與我共入大海，示我行來利害去就。』
導師答言：『我既年老，又盲無見，雖欲自去，私情甚難。
王愛太子隆倍異常，須臾離目，有懷悒遲，
今聞與我共入大海，儻復見拒，咎我不少。』
於時太子聞是語已，即便還宮，自白父王：
『今此國中有盲導師，前已數返，曾到大海，
願王勅曉，令共我去。』
王聞是語，自往其所，語導師言：『我此太子志存入海，
種種諫語，意堅不迴，事不得已，今聽就去。
念其年少，未厭辛苦，聞汝前行，知海去就，
望汝迴意，忍勞共往。』
爾時導師聞王是語，即白王言：『恨我年耆，
盲無所見，大王所勅，豈敢有違。』
王得是語，即自還宮。 ^412a3

「于時太子即共導師論定發日，還到王所。
王問左右：『誰敬愛我，可與太子共往採寶。』
波婆伽梨即白王言：『願與兄俱，共涉大海。』
王聞此語而自念言：『令弟共往險厄之中，
儻能濟要，勝於他人。』
作是念已，即可聽去。 ^412a18

「爾時太子出三千兩金——以千兩辦糧，
千兩辦船，復以千兩辦諸所須。
嚴辦已訖，於是欲發。
王及夫人、諸王臣民啼哭送之，別於路次。
於是太子與諸同伴進道而去。
到於海邊，牢治其船，令有七重，候風時節，
推著水中；以七大索繫於海邊，搖鈴唱令，
語眾人言：『汝等皆聽！
海中眾難——水浪迴波、惡龍、羅剎、黑風迴覆、
海色之山、摩竭大魚，如是餘難，其數猶多，
前後入海，吉還者少。
若狐疑者，於此可還，誰能堅意，分捨身命，
不顧父母，不戀妻子，當共入海，至於寶所，
若得珍寶，安隱還歸，子孫七世用不可盡。』
作是令已，便斷一索，日日如是；至於七日，
唱令已訖，斷第七索，望風舉帆，船疾如箭，徑與諸人到彼寶渚。 ^412a23

「太子聰明，通達世典，識寶色相，悉知其價，
示諸眾人諸寶好醜，勅語眾賈令隨意取，
重告眾賈，令多少得中——多取，船重有沈沒之憂；
少取，行勞不補其苦。
勅誡已訖，獨與導師別乘小船，與眾賈別，轉復前進。 ^412b9

「導師問言：『此前應有白色之山，汝為見不？』
太子言：『見。』導師語曰：『此是銀山。』
轉復前行，導師復問：『當有紺色之山，汝見未耶？』
太子答言：『我已見之。』
導師語言：『是紺琉璃山。』
轉更前進，復問太子：『此中應有黃色之山，汝為見未？』
太子言：『見。』導師語之：『此是金山。』
到金山下，坐金沙上，導師言曰：『我今羸劣，
命必不濟，示方面已。
進止道路，汝從是去，前當有城，其城極妙，七寶雜廁。
汝到城門，城門若閉，其城門邊有金剛杵，
汝便取杵，以撞其門。
城中當有五百天女各齎寶珠來用奉汝，
更有一女最特尊勝，所持寶珠而有紺色，名旃陀摩尼。
此如意珠得便堅持，勿令失脫；其餘與者，亦可取之。
攝錄諸根，勿復與語。
我今轉極，餘命少少，若命終後，念識我恩，
對我發哀，埋此沙中。』
導師語竟，氣絕命終。
對之悲慟，為之葬埋，隨其所教，前進而去。 ^412b14

「到七寶城，城門堅閉，見金剛杵在其門邊，
如語取杵，以撞其門，城門便開。
五百天女各持寶珠來奉太子，最前一女手所持珠如語紺色。
隨次第攝取，裹在衣角，便旋還來。 ^412c2

「前太子別後，波婆伽梨復語眾人：『行來不易，但當多取。』
眾人貪寶，取之過度。
太子還到，其船已滿，放船還來，船便沈沒。
諸賈人輩乍沈乍浮，太子已有如意珠，故身不沒溺。
波婆伽梨遙喚太子：『當見救濟，勿便捐棄。』
太子聞語，即牽共浮，力勵相挽，便得出海。
出海之後，弟語兄言：『我曹兄弟辭父母來，
入於大海，望不空歸。
際遇不諧，喪失財寶，單身空到，甚可恥也。』
迦良那伽梨天性忠直，即語弟言：『我故得寶。』
弟語兄言：『當用見示。』
即解衣裏，以珠示之。
弟得見珠，因而懷情，念：『我父王恩慈不普，
偏愛我兄，我不在意。
今我二人俱來入海，兄得異寶，我獨空歸，
從是已後，當賤遇我，我當云何？
因其臥寐，陰殺其兄，取其珠寶，歸語父王，
言其兄沒海，於是乃當異愛念我。』
作是念已，密自懷計，語其兄言：『人村漸近，
我曹兄弟不應俱眠，宜更坐守，護持寶珠。』
兄即然之，常共更守。 ^412c6

「波婆伽梨次應休眠，臥地經時，極過常度，然後乃起。
兄復次臥，由坐久故，睡寐極著。
波婆伽梨起入林中，林中有樹，其刺極利，
即取兩枚，各長尺五，持來兄邊，兄眠甚重，
一手捉刺，當其眼宕，刺令沒刺，收寶而去。
太子苦痛，高聲急喚：『波婆伽梨！
波婆伽梨！此中有賊。』
喚經數反，無有應者。 ^412c25

「爾時樹神語太子言：『波婆伽梨是汝之賊，
刺汝眼竟，持汝珠去。』
於是太子宛轉辛苦，匍匐而行，漸小前進，到梨師#CB00849;陀國。
至於澤宕，值五百頭牛來到其邊，有一牛王見於太子，
憐敬兼懷，出舌舐之，餘牛悉集，愕住共視。
時牧牛人來前試看，乃覩太子臥在于地，
見其眼中有是長刺，觀其形相，又知非凡，
即為拔刺，將至住處，常以酥乳著其瘡中，
飲食供給，隨其瞻養。
復經數時，眼瘡漸差，主人承事未曾懈廢。
爾時太子問牧牛人：『汝居此中，有何基業？』
牧牛人答：『我在此中，無有基業，唯仰乳酪，賣用自濟。』
太子自念：『我遭困厄，勞煩主人恒供養我，
今者瘡差，小能行來，當更方宜求易處所。』
念是事已，因語主人：『爾所時節共相勞煩，
感念主人，恩難酬報。
我欲前行到於城中，展轉行乞，以自供活。』
時牧牛舍主聞太子言，懼其舍內妻子、
奴婢有餘厭辭聞太子耳，『若其不爾，何緣乃辭？』
作是念已，先問舍內：『汝曹有何不稱之事，而令貴客辭欲索去？』
舍內皆言：『我曹於此如兄如弟，不知何緣欲相捨去。』
於時舍主語太子言：『我相承侍，未有不稱，
不可捨我，轉行餘乞。』
於時太子聞舍主語，見其慇懃，恒護其意，且小停住。 ^413a3

「復經數時，便語主人：『汝供待我隨時無乏，
家內一切接我隆厚，但我意中自欲轉行到前城中，
望遣一人，將我共往。』
時牧牛人見其慇懃，恐違其意，令其心愁，
躬自將護，共至城中。
已到彼城，共別當還，太子語言：『汝哀我者，
買索一琴，與我自娛。』
時牧牛人尋買索與，共相辭謝，於時別去。 ^413a27

「爾時，太子素多伎能，歌頌文辭極善巧妙，
即於陌宕激聲歌頌，彈琴以和，音甚清雅。
城中人民聞其音者，皆樂聽觀，無有厭足，
各持飲食，競來與之。
時城中有五百乞兒皆來依附，賴其飽食。 ^413b5

「梨師#CB00849;王有一園監，為王監守果#CB00178;之園。
#CB00178;有熟者，鸚鵡來食，
手力不周，不能驚遮。
於時園監檐#CB00178;與王，
其中好 #CB00178;鸚鵡啄壞，
王見瞋恚，欲加刑罰。
園監惶怖，向王自陳：『家乏人力故使爾耳，
唯見寬恕，原恕刑罰，當索守人，更不令爾。』
王便恕置，不問其罪。
園監得脫，行求索人，見迦良那伽梨匂於道邊，
觀其形相，似是忠人，即語之曰：『汝能為我看守園不？
汝若能者，當供所乏。』
太子答言：『我眼無見，云何看守？』
園監語言：『汝苟欲看，雖復無眼，當作方便，
多作細繩，繫諸樹端，以諸鈴物連繫相著，
展轉相牽，汝捉一頭，若聞有聲，汝便頓繩，
鸚鵡驚怖，無緣得住。』
太子聞語，而答之言：『若有此事，我能為之。』
共相可竟，即往為守。 ^413b10

「時波婆伽梨到父王國，王怪獨來，即問消息。
波婆伽梨而語王言：『我曹不偶，船重沈沒，
迦良那伽梨并諸賈人合諸珍寶，盡沒大海，
我力勵浮，趣得全濟。』
王及夫人聞是語已，悶絕良久，無所覺識，
以水灑面，困乃還穌。
宮閤內外、諸王臣民聞此事者，莫不悲悼。
王及夫人語波婆伽梨：『迦梨太子沒海，汝何以來？
何不并就死大海中？』
合土人民無不痛惜，朝夕哭戀，如喪父母。
太子在宮，常愛一鴈，王告其鴈：『太子養汝，
今入大海，奄沒不還，何不往看，知其所在？』
因作書音，以繫鴈項。 ^413b25

「鴈即高翔，廣行求覓，遊彼園上，識其歌聲，
即下試看，得見太子，鳴聲悲喜，不能自勝。
太子聞識，即解取書，眼無所見，不能看讀，
因求紙筆，作書與王，說波婆伽梨刺眼委曲，所更歷處辛酸諸事。
繫於鴈項，鴈便飛去。 ^413c8

「梨師#CB00849;王時有一女，
端政殊妙，世間希有，王甚愛重，不違其意。
時女辭王，出遊園觀，王便聽去。
女至園中，見於太子迦良那伽梨頭亂面垢，
目無所見，著弊壞衣，坐林樹間。
其女觀察，覩其色狀，心情屬向，不離其側，
便坐其邊，與共談語。
食時已到，王遣人喚，女還遣人白於王曰：
『願送食來，欲就此食。』
即送食來，女語太子：『我欲共汝一處坐食。』
太子答言：『我是乞匂之人，汝是王女，云何共食？
王若聞者，罪我不少。』
其女慇懃，語太子言：『若汝不肯，我便不食。』
如是數反，逼迫不已，而便共食。
言遂欵篤，意漸附近，目無去離。 ^413c13

「日轉欲暮，王遣人喚女，女還遣人往白王曰：
『我願為此守園人婦，不用其餘國王太子。
今我專心慇懃如是，唯願父王勿違我意！』
使到王所具噵其事，王聞是已，不能違情，
因自言曰：『此事災異，是女不肖，乃至若是。
寶鎧大王為第一太子迦良那伽梨來求索之，
今此太子入海未還，乃欲為是乞兒作婦，
辱人名字，甚為不少。
我當覆頭藏著何處？』
作是語已，復遣人喚，女言如初，執志不移。
時王愛念，不能違意，就并將來，著於宮中，
便令交會，成為夫婦。 ^413c25

「復經數日，婦恒晝去，冥乃來還，夫怪問之：
『汝言與我共為夫婦，晨去暮還，心不在此，將為他志故使爾耶？』
婦因自誓：『我今一心共相尊奉，無有他意大如毛髮。
若當實爾至誠不虛，令汝一目平完如故。』
言誓已訖，一目尋復如故。
復問太子：『汝之父母，為在何國？』
太子語婦：『汝聞大王勒那跋彌名字不耶？』
答言：『聞之。』『是我父也。
彼王太子迦良那伽梨，汝復聞不？』
答言：『聞之。』『我身是也。』
婦即驚問：『汝復何為辛苦如是？』
太子因為說其本末。
婦聞是語，深懷歎息，語太子言：『波婆伽梨懷害於汝，自古至今未有此處。
汝若得彼，當云何治？』
答言：『波婆伽梨雖害於我，我於其邊永無瞋恨。』
婦復語言：『此事難信，相困如是，奈何不瞋？』
迦良那伽梨因自誓言：『若我於彼波婆伽梨無有微恨大如毛髮，
我言至誠不虛欺者，當令一目復得平復。』
自誓已訖，眼悉明淨。 ^414a7

「婦見其夫兩目完淨，端正威相，未曾所覩，
喜不自勝，往白其父：『寶鎧太子迦良那伽梨，父王識不？』
王答言：『識。』女即言曰：『今欲見不？』
王言：『今在何處？』女言：『我夫則是其人。』
王笑之曰：『此女癡狂，志亂失性，迦良那伽梨入海未還，
見盲乞兒，名之為是。』
女復白言：『願王往看。』
王尋往視，審是太子，衣毛悚然，愧懼交懷，
腹拍其前，向懺悔言：『實不相知，願恕其過。』
密將太子還著界上，便唱露言：『大王！
大子迦良那伽梨從大海還。』
施設辦具，嚴駕象馬，躬與群臣自往迎之。
還來到國，廣作賓眾，莊校其女，方云始欲以女用配。 ^414a25

「爾時鴈還，擔書到國，大王見鴈，披解看讀，
始得消息，知大子存在，具知其所更辛酸諸事。
王及夫人乍悲乍喜，宮閤內外靡不悲悼、
懊惱、瞋憤，取波婆伽梨，枷鎻其身，幽閉在獄。
勅令告下梨師跋王：『太子辛苦在於爾國，
云何默住，不來表示？
書到其時，象馬侍送，事若有違，吾當自往。』
使便齎書，徑到其國。 ^414b8

「梨師#CB00849;王奉受披讀，
於是太子語梨師#CB00849;王：
『牧牛之人於我有恩，我今思念，欲得見之，
可遣使往，為我喚之。』
王尋召來。太子語王：『我眼被刺，正仰此人供給將養如我父母，
王若見念，當為我報。』
王大歡喜，即時賜遺名衣上服、象馬車乘、
園田舍宅、金銀寶物、奴婢僕使，并所典牛，盡持與之。
其人歡喜，非其所望，便得安樂終身富貴。 ^414b16

「即還報使，因表事情：『太子在此，實所不知辛酸諸事，伏想委曲。
太子今者已還得眼，即娉鄙女為太子妻，
莊嚴辦具，臣自衛送。』
尋勅嚴具五百白象，金銀校飾，極令殊妙，
選五百人奉侍太子，復令擇取五百侍女，
極取端正、才能巧妙，種種寶物而莊飾之，
五百乘車寶物莊校，亦令極妙，以送其女。
梨師跋王自與群臣數百千乘亦共侍送，
伎樂歌頌，圍繞前後，稱慶無量，進道還國。 ^414b24

「爾時其使到大王所，披讀書表，甚增喜踊，
告下諸王：『悉皆來集。』
即嚴象馬，群臣百官、夫人婇女導從前後，
躬迎太子，到於界宕。 ^414c4

「爾時太子遙見父王，下車步進，頭面禮拜，
問訊父母；父母亦下，便共抱持，別久念想，
與子相見，一悲一喜。
諸王臣民見其如是，欣感之情不可具說。
談論粗訖，即還駕乘，搥鍾鳴鼓，作眾伎樂，
歡喜稱善，導從趣城。
到城門外，太子白王：『波婆伽梨今何所在？』
王答之言：『如斯惡人，天下不覆，吾不忍見，
先來幽閉，在於獄中。』
太子白王：『今當還放。』
王答之言：『其罪深重，未及撿挍，云何當出？』
太子復言：『若不放出波婆伽梨，終不入城。』
王即勅放，語令來出。
既得脫出，來見太子。
太子抱持，慰撫其意，然後爾乃入城至宮。 ^414c7

「爾時父母、諸王臣民、男女大小見於太子——視於怨家如視赤子，
波婆伽梨雖刺其眼，無有微恨大如毛髮——敬愛慈惻，倍加於前。
一切大眾皆共歎美：『甚為奇特！
天上人中實無有比。』 ^414c19

「太子到宮，與波婆伽梨親欵之情，慈愛如舊，
徐問：『其珠今在何處？』
波婆伽梨答太子言：『來時藏著道邊土中。』
勅還往取，求覓不得。
太子共往，到便見之，收取珠寶，還共歸宮。
以五百寶珠遺與諸王，各令取一，殘如意珠而自留之。
手捉其珠，便從求願：『若實當是如意珠者，
令我父母所坐之處有七寶座，頂上當有七寶大蓋。』
其言已訖，如語而成。
復捉其珠而從求願：『令我父母宮內諸藏，
及諸王臣所有諸藏，前所用施，悉令還滿。』
即時捉珠，四向歷訖，一切諸藏而皆還滿。
復勅諸臣告下諸國：『迦良那伽梨太子却後七日，當雨七寶。』
即時告下，悉皆聞知。 ^414c23

「於時太子香湯洗浴，竪立大幢，以珠著頭，
著新淨衣，手執香爐，向四方禮，口自說言：
『若其實是如意珠者，便當普雨一切所須。』
求願已訖，四方雲霧，即有風來吹除糞穢，
及餘不淨悉自除去，次復雨水，用掩塵土，
次復雨於百味飲食種種美味，次雨五穀，
次雨衣服，次雨七寶，積滿天下。
爾時人民稱慶無量，視諸珍寶猶如瓦石。
於時太子廣布宣令：『汝等已得一切所須供身之事，
無所乏少，若能感識如是之恩，當攝身口意，修十善道。』
爾時一切閻浮提內感念太子無極之施，
又聞其令，尅勵其心，奉行十善，不犯眾惡，
命終之後，皆得生天。」 ^415a7

佛告阿難：「欲知爾時迦良那伽梨太子者，
今我身是；爾時我父勒那跋彌，今現我父淨飯王是；
爾時母者，今現我母摩訶摩耶是；時梨師跋王，
摩訶迦葉是；爾時妻者，今瞿夷是；爾時波婆伽梨者，
今提婆達多是；閻浮提人蒙我恩者，我初得道，八萬諸天及我弟子得授記者如此等是。
阿難！我於爾時為彼所害，辛苦極理，猶以慈心而矜愛之；
況我今日得成佛道，煩惱都除，慈悲廣布，
被彼少害，豈不慈愍？」 ^415a20

佛說是已，時諸會者聞佛所說，感念世尊為於群生經涉劇苦，
而不退廢，歎未曾有，悲喜交懷，剋心勵志，
思惟妙法，有得須陀洹、斯陀含、阿那含、
阿羅漢者，有種辟支佛善根者，有發無上正真道意者，
咸共敬戴，歡喜奉行。
賢愚經卷第九
w:: （四三）摩訶令奴緣品第四十八 ^415b1

如是我聞：
一時佛在迦維羅衛國尼拘盧陀僧伽藍。
佛初還國，於時諸釋觀佛威儀，相好殊異，
身體金色，三十二相，視之無厭，各共群聚街陌市里，
異口同音歎說如來：「於此眾中無有儔類，實可敬哉！」
時諸比丘聞是論已，並共白佛，說其諸人歎詠之詞。
於時世尊告諸比丘：「汝等當知吾乃往昔於此眾中最尊最妙，
不但今日。」 ^415b10

時諸比丘各共白佛：「不審世尊過去世時，
於此眾中最尊最妙，其事云何？」 ^415b17

爾時世尊告諸比丘：「諦聽！
諦聽！善著心中。吾當為汝具足解釋過去世事。」 ^415b19

對曰：「唯然，願樂欲聞。」
佛便為說：「過去無量不可思議阿僧祇劫，
此閻浮提有大國王，名曰令奴，其王統領八萬四千諸小國王、
一萬大臣、五百太子，夫人、婇女合有二萬。
最大夫人，字提婆跋提，最後懷妊，生一太子，
其兒端正，身紫金色，其髮紺青，兩手掌中千輻輪相，
其左足底有馬形相，其右足底有白象相。
其兒福德，人中奇尊，即依父母，而為立字提婆令奴。
乳哺長大，令奴大王卒遇時病，其命將終，
諸小國王、群臣、太子咸來問病。
因問大王：『假其終沒，諸王太子誰應紹嗣？』
時王報曰：『若我諸子有能具足十功德者，乃立為王。
何等十德？一者、身紫金色，其髮紺青；二者、
兩手掌中有金輪相，具足不缺；三者、其右足底有白象相；
四者、其左足下有馬形相；五者、著王衣服與身相可，
不大不小；六者、坐王御座，威德巍巍，其坐安隱；
七者、諸王群臣歡喜敬禮，稱善無量，入於後宮，
夫人、婇女踊躍歡喜，作禮恭敬；八者、若將至於天祠，
泥天木像悉為作禮；九者、福德威力能雨七寶，
稱給一切；十者、其母是誰——提婆跋提夫人所生。
若有具足是十功德，斯乃立之，用作大王。』
教勅已竟，無常對至，遂便命終。 ^415b21

「諸王臣民，五百子中從其大者，次以十事觀相其身——此諸太子身無金色，
髮無紺青，手掌無輪，足底無有象馬之相；
著王者服不相應當；坐于御座，其木師子驚張起立，
欲搏嚙之；諸王臣民悉不敬禮；將至宮內，
夫人、婇女悉不歡喜，無禮敬者；設入天祠，
自禮天像，諸餘泥木天像悉不作禮；語使雨寶，
亦復不能；又復不是提婆跋提夫人所生。
乃至五百諸大太子，於十事中乃無一事。 ^415c16

「最下小子，身紫金色，其髮紺青；看其兩手，
輪相具足；覩其脚底，象形馬相，昞然如畫；
著王法服，與身相可；坐於御座，福德巍巍；
諸王臣民無不敬禮；入於後宮，夫人、婇女敬奉作禮；
將至天祠，泥木天像悉皆為禮；教使雨寶，
始語即雨；問是誰生——提婆跋提夫人所生。
十事具足，諸王臣民即拜為王。 ^415c25

「至十五日，日初出時，有金輪寶從東方來，
輪有千輻，縱廣一由旬。
王即下座，右膝著地，跪而言曰：『若我福德應為王者，輪當稱我。』
即如其言，來在殿前，住虛空中。
白象寶者，從香山來，毛尾貫珠；若王乘上，
象皆能飛，從朝至午，徧四天下；若以足行，
足所觸地，即成金沙。
紺馬寶者，身紺青色，其馬毛尾皆悉珠色，
皆雨七寶；若王乘上，一食之頃，遊四天下，不疲不勞。
神珠寶者，自然而至，其珠光明，晝夜恒照百二十里，
內復能雨於七寶，稱給一切。
玉女寶者，自然而至，端正殊妙，稱適王意。
典藏臣者，王須七寶，隨意給足，終無乏盡。
其典兵臣，王若欲須四種兵時，顧視之頃，
諸兵悉集，行陣嚴整，威力非凡。 ^416a3

「七寶既具，坐自思惟：『吾享斯位，皆由前身宿種福業乃致之耳，
今當紹繼，使不斷絕。』
即以香湯洗浴其身，著新淨衣，手執香爐，
向于東方跪而言曰：『東方快士！
來受我請。』即時便有二萬辟支佛來至王宮；
南、西、北方，悉皆請之，時有六萬辟支佛來受王請。
王與諸臣四事供養，其八萬四千諸小國王離家來久，
即啟大王欲辭還國，王即聽之。
因啟王曰：『此中快士其數甚眾，願王垂愍，
減省少許，與臣供養，願使將來共享斯福。』
於時大王即以四方辟支佛與諸小王隨時供養。
經八萬四千歲，諸王臣民命終之後，皆得生天。」 ^416a17

佛告諸比丘：「欲知爾時令奴王者，今現我父白淨王是；
爾時提婆跋提夫人者，今現我母摩訶摩耶是；
爾時提婆令奴王者，今我身是；爾時五百太子者，今此五百釋是。
我乃爾時於諸人中最為尊妙；吾今成佛，
眾相具足，於此眾中，最為奇妙。」 ^416a29

時諸大會聞佛所說，有得須陀洹者、斯陀含、
阿那含、阿羅漢者，有種辟支佛因緣者，
有發菩薩心成不退者，眾坐歡喜，頂戴奉行。
w:: （四四）善求惡求緣品第四十九 ^416b6

如是我聞：
一時佛在舍衛國祇樹給孤獨園。
爾時，提婆達多雖復出家，利養蔽心，作三逆罪——推山壓佛，
傷佛脚指，復縱放黑象，欲令害佛；別僧兩部；殺漏盡比丘尼。
以故殺生，疑畏受後報。
時有六師，即往問之，六師便為說諸邪見，
言：「為惡無罪，為善無福，信敬心生，喪斷善根。」 ^416b11

是時阿難析體愛重，惋恨情深，悲哽懊惱，
白世尊言：「調達愚癡，造不善業，壞破善根，辱釋種子。」 ^416b17

爾時世尊告阿難言：「提婆達多非但今世為利養故斷破善根，
過去世時亦貪利養，喪身失命。」 ^416b19

阿難白佛言：「世尊！
提婆達多過去世時貪利喪身，其事云何？
願樂欲聞！」 ^416b22

佛告阿難：「善聽！當說。
往昔無量不可思議阿僧祇劫，此閻浮提有國名波羅奈。
時有薩薄名摩訶夜移，其婦懷妊，自然仁善，意性柔和。
月滿生男，形體端正，父母愛念，施設美饍，
延請親戚并諸相師，共相娛樂，抱兒示眾，為其立字。
相師問言：『此兒受胎已來，有何瑞應？』
其父答言：『受胎已來，其婦自然慈心和善。』
相師即為立字，名為善求。
乳哺長大，好積諸德，慈愍眾生。 ^416b23

「次後懷妊，自然弊惡，期滿生男，形體醜陋。
即請相師為其立字，相師問言：『此兒懷妊，有何感應？』
答言：『懷兒已來，受性弊惡。』
於時相師即為立字，名曰惡求。
乳哺長大，好為惡事，恒生貪心，懷嫉妬意。 ^416c3

「年各長大，欲行共賈，入海求索寶物，各有五百侍從前後而發。
途路懸遠，中道乏糧，經於七日，去死不遠。
是時善求及諸賈人咸共誠心禱諸神祇，
欲濟飢儉，於空澤中，遙見一樹枝葉欝茂，
便即趣之，有一泉水。
善求及眾悉共誠心求哀救護，誠感神應，
現身語之：『斫去一枝，所須當出。』
諸人歡喜，便斫一枝，美飲流出；斫第二枝，
種種食出，百味具足，咸共承接，各得飽滿；
斫第三枝，出諸妙衣，種種備具；斫第四枝，
種種寶物悉皆具足，莊嚴悉備，所須盡辦。 ^416c8

「惡求後到，眾人如前盡得充足，便自念言：
『今此樹枝能出如是種種好物，況復其根。
今當伐之，足得極妙佳好之物。』
思惟心定，令人伐之。
是時善求聞如是語，懷憤懊惱，語惡求言：
『我等飢乏，命在旦夕，蒙此樹恩，得濟餘命。
云何懷此弊惡之心，而欲伐之？』
爾時惡求不用其言，即掘其根。
善求感佩，不忍見之，領眾歸家。
伐樹已竟，有五百羅剎取此惡求及眾賈人，
悉皆噉之，財物伴侶，一切喪失。」 ^416c18

佛告阿難：「爾時善求者，今我身是；爾時父者，
今現我父淨飯王是；爾時母者，今現我母摩訶摩耶是也；
時惡求者，今提婆達多是。
阿難！提婆達多非但今日作不善事，貪利養故，世世常造。
我於往昔常與相值，恒教善法，而不用之，反更以我為怨。」 ^416c28

爾時阿難及四部眾聞佛所說，悲喜交集，
咸自勸勵，頂戴奉行。
 ^417a5
