採花違王上佛授決號妙花經
translator:: 東晉天竺三藏竺曇無蘭譯
jing:: 
昔者世尊遊羅閱祇，說經散慧，初語亦善、
中語亦善、竟語亦善，其義微妙，淨修梵行，所講廣普。 ^778b10

時，王便給使數十餘人，常採好花以給王家。
後宮貴人婇女大小，一日俱出城外採華，
欲還入城，路逕遇佛，遙見世尊相好威光巍巍無量，
猶星中月；若日初出照于天下，與聖眾俱弟子、菩薩前後圍繞。 ^778b12

往詣佛所稽首為禮，心自念言：「人命難保，
佛世難遇，經法難值。
今遭大聖，猶病者得良醫，身既貧賤加屬縣官，
 #CB00463;役之患恒不自從，
國王嚴急，主給採花常以早進，設失時節或能見誅。
日不再中，聖眾難遇，億世時有；寧棄身命，
以花上佛并散聖眾，因受經戒聽省深法無窮之慧。
我於無數劫，為人所害不可稱載，未曾為法而惜身命，
今供世尊三寶之業，縱使見害，不墮苦痛必生安處。」
便以華散佛及聖眾上，却自歸命一心重禮。 ^778b16

佛知其念發大道意，甚慈愍之，具為散講大乘之法、
六度無極、四等四恩、三脫菩薩。
時，諸採華人皆發無上正真道意，心解佛慧，至不退轉無所從生。
佛即授決：「後當得佛，號曰妙華如來、至真、
等正覺、明行成為、善逝、世間解、無上士、
道法御、天人師，號佛、世尊。」
其邊人聞，莫不怡悅，啟受大法供奉三寶。 ^778b26

時採華夫供養受決，稽首佛足還歸家中，
與家二親妻子辭別：「我今命盡為王見殺。」 ^778c4

父母愕然問：「何罪咎？」
諸子答曰：「為王所使行採諸華，中遙見佛以華貢上，
王大嚴急，既違失時，復無有華，必見危命。
故辭別耳。」 ^778c6

二親聞之益以愁慼，當奈之何！
發篋視之，滿中好華須曼雜香，香薰欝欝遠徹四面，
父母告曰：「可以進王。」 ^778c9

諸子各曰：「眾人見之，必傳至王，又復違時，恐不得安。」 ^778c11

時王大瞋，見不時來復散眾華，遣邊大臣多將人兵收取將來。
則受王教，反縛入宮，罪當棄市。
諸人不恐，面色不變。
王怪問之：「汝等罪過命在不測，縛來當殺。
何故不懅，面色不改？」 ^778c12

即白王曰：「人生有死，物成有敗，我從無數劫每以非法不惜身命，
朝早採華值遇世尊，以華供上稽首歸命。
爾時以知違令當死，寧以有德而死，不以無德而存。
還視華篋續滿如故，皆是如來恩仁所覆。」 ^778c16

王甚怪之，心不信然，故往詣佛，稽首足下，
却坐一面，叉手問佛：「有是意不？」 ^778c21

佛言：「然，王！此人至心欲度十方，不惜身命，
故取眾華以散上佛，意無想報以得受決，
將來成佛號曰妙華至真、等正覺，用發大意受決之故，慈心之香華滿篋器莫不聞知。」 ^778c23

王大歡喜，疾解眾縛悔過自責：「愚意不及，
繫縛菩薩，惟原其罪。」 ^778c26

佛言：「善哉！善哉！能自改者與無過同。」 ^778c28

佛說如是，王及臣民莫不悅豫，作禮而去。
採華違王上佛授決號妙花經
 ^778c29
