袁州仰山慧寂禪師語錄
editor:: 徑山沙門語風圓信無地地主人郭凝之　編集
other:: 
師，諱慧寂，韶州懷化葉氏子。
年九歲，於廣州和安寺投通禪師出家〔即不語通〕。
十四歲，父母取歸，欲與婚媾。
師不從，遂斷手二指，跪至父母前，誓求正法以答劬勞，
父母乃許，再詣通處而得披剃。
未登具，即游方。初謁耽源，已悟玄旨，後參溈山，遂升堂奧。 ^582a14

耽源謂師云：「國師當時傳得六代祖師圓相，
共九十七箇，授與老僧乃云：『吾滅後三十年，
南方有一沙彌到來，大興此教，次第傳受，無令斷絕。』
我今付汝，汝當奉持。」
遂將其本過與師，師接得一覽便將火燒却。
耽源一日問：「前來諸相甚宜祕惜。」
師云：「當時看了便燒却也。」
耽源云：「吾此法門無人能會，唯先師及諸祖師、
諸大聖人方可委悉，子何得焚之？」
師云：「慧寂一覽已知其意，但用得，不可執本也。」
耽源云：「然雖如此，於子即得，後人信之不及。」
師云：「和尚若要，重錄不難。」
即重集一本呈上，更無遺失。
耽源云：「然。」 ^582a19

耽源上堂，師出眾作此○相，以手拓呈了，却叉手立。
耽源以兩手相交作拳示之，師進前三步作女人拜。
耽源點頭，師便禮拜。
師浣衲次，耽源云：「正恁麼時作麼生？」
師云：「正恁麼時向甚麼處見。」 ^582b2

後參溈山，溈山問：「汝是有主沙彌？
無主沙彌？」師云：「有主。」
溈山云：「主在甚麼處？」
師從西過東立。溈山異之。
師問：「如何是真佛住處？」
溈山云：「以思無思之妙，返思靈焰之無窮，
思盡還源，性相常住，事理不二，真佛如如。」
師於言下頓悟，自此執侍，前後盤桓十五載。 ^582b6

師掃地次，溈山問：「塵非掃得，空不自生。
如何是塵非掃得？」
師掃地一下。溈山云：「如何是空不自生？」
師指自身，又指溈山。
溈山云：「塵非掃得，空不自生。
離此二途，又作麼生？」
師又掃地一下，又指自身，并指溈山。 ^582b13

溈山一日指田問師：「這丘田，那頭高，這頭低。」
師云：「却是這頭高，那頭低。」
溈山云：「爾若不信，向中間立看兩頭。」
師云：「不必中間立，亦莫住兩頭。」
溈山云：「若如是，著水看，水能平物。」
師云：「水亦無定，但高處高平、低處低平。」
溈山便休。 ^582b18

有施主送絹與溈山。
師問：「和尚受施主如是供餈，將何報答？」
溈山敲禪床示之。
師云：「和尚何得將眾人物作自己用？」 ^582b24

師在溈山為直歲作務歸。
溈山問：「甚麼處去來？」
師云：「田中來。」溈山云：「田中多少人？」
師插鍬叉手。溈山云：「今日南山大有人刈茅。」
師拔鍬便行。 ^582c2

師在溈山牧牛時，踢天泰上座問云：「一毛頭師子現，
即不問；百億毛頭百億師子現，又作麼生？」
師便騎牛歸。侍立溈山次，舉前話方了，却見泰來。
師云：「便是這箇上座。」
溈山遂問：「百億毛頭百億師子現，豈不是上座道？」
泰云：「是。」師云：「正當現時，毛前現？
毛後現？」泰云：「現時不說前後。」
溈山大笑。師云：「師子腰折也。」
便下去。 ^582c9

師隨溈山遊山，到磐陀石上坐，師侍立次，
忽鵶銜一紅柿落在面前，溈山拾與師。
師接得洗了，度與溈山。
溈山云：「子甚處得來？」
師云：「此是和尚道德所感。」
溈山云：「汝也不得無分。」
即分半與師。〔玄沙云：「大小溈山被仰山一坐，至今起不得。」〕 ^582c17

溈山問師：「忽有人問汝，汝作麼生祇對？」
師云：「東寺師叔若在，某甲不致寂寞。」
溈山云：「放汝一箇不祇對罪。」
師云：「生之與殺，祇在一言。」
溈山云：「不負汝見，別有人不肯。」
師云：「阿誰？」溈山指露柱云：「這箇。」
師云：「道甚麼？」溈山云：「道甚麼？」
師云：「白鼠推遷，銀臺不變。」 ^582c22

師問溈山：「大用現前，請師辨白。」
溈山下座歸方丈，師隨後入。
溈山問：「子適來問甚麼話？」
師再舉。溈山云：「還記得吾答語否？」
師云：「記得。」溈山云：「爾試舉看。」
師便珍重出去。溈山云：「錯。」
師回首云：「閑師弟若來，莫道某甲無語好。」 ^582c28

師在溈山前坡牧牛次，見一僧上山不久便下來。
師乃問：「上座何不且留山中？」
僧云：「祇為因緣不契。」
師云：「有何因緣？試舉看。」
僧云：「和尚問某名甚麼，某答『歸真』。
和尚云：『歸真何在？』
某甲無對。」師云：「上座却回，向和尚道：『某甲道得也。』
和尚問：『作麼生道？』
但云：『眼裏、耳裏、鼻裏。』」
僧回，一如所教。溈山云：「脫空謾語漢，此是五百人善知識語。」 ^583a4

師臥次，夢入彌勒內院眾堂中，諸位皆足，
惟第二位空，師遂就座。
有一尊者白槌云：「今當第二座說法。」
師起，白槌云：「摩訶衍法離四句、絕百非，諦聽諦聽。」
眾皆散去。及覺，舉似溈山，溈山云：「子已入聖位。」
師便禮拜。 ^583a12

師侍溈山行次，忽見前面塵起。
溈山云：「面前是甚麼？」
師近前看了，却作此[fg_../figures/T/T47p0583_01.gif]相，
溈山點頭。 ^583a22

溈山示眾云：「一切眾生皆無佛性。」
鹽官示眾云：「一切眾生皆有佛性。」
鹽官有二僧往探問，既到溈山，聞溈山舉揚，
莫測其涯，若生輕慢。
因一日與師言話次，乃勸云：「師兄須是勤學，佛法不得容易。」
師乃作此○相，以手拓呈了，却拋向背後，遂展兩手就二僧索。
二僧罔措。師云：「吾兄直須勤學，佛法不得容易。」
便起去。時二僧却回鹽官，行三十里，一僧忽然有省，
乃云：「當知溈山道『一切眾生皆無佛性』，信之不錯。」
便回溈山。一僧更前行數里，因過水，忽然有省，
自歎云：「溈山道『一切眾生皆無佛性』，灼然有他恁麼道。」
亦回溈山，久依法席。 ^583a25

師因鹽官會下，有數人到溈山不肯伏。
一日因普請西莊搬禾次，師至嶺頭放下，後十數人亦到放下。
師遂舉起禾檐，向諸人前行一匝，云：「有麼？
有麼？」其一行僧並無對。
師云：「賺殺人。」便檐禾去。 ^583b9

溈山同師牧牛次，溈山云：「此中還有菩薩也無？」
師云：「有。」溈山云：「汝見那箇是，試指出看。」
師云：「和尚疑那個不是，試指出看。」
溈山便休。 ^583b14

師送菓子上溈山，溈山接得，問：「子甚麼處得來？」
師云：「家園底。」溈山云：「堪喫也未？」
師云：「未敢甞，先獻和尚。」
溈山云：「是阿誰底？」
師云：「慧寂底。」溈山云：「既是子底，因甚麼教我先甞？」
師云：「和尚甞千甞萬。」
溈山便喫，云：「猶帶酸澁在。」
師云：「酸澁莫非自知？」
溈山不答。 ^583b18

師夏末問訊溈山次，溈山云：「子一夏不見上來，在下面作何所務？」
師云：「某甲在下面鉏得一片畬，下得一籮種。」
溈山云：「子今夏不虛過。」
師却問：「未審和尚一夏之中作何所務？」
溈山云：「日中一食，夜後一寢。」
師云：「和尚今夏亦不虛過。」
道了乃吐舌。溈山云：「寂子何得自傷己命？」 ^583b24

溈山一日見師來，即以兩手相交過，各撥三下，却竪一指。
師亦以兩手相交過，各撥三下，却向胸前，
仰一手，覆一手，以目瞻視。
溈山休去。 ^583c9

溈山餧鵶生飯，回頭見師，云：「今日為伊上堂一上。」
師云：「某甲隨例得聞。」
溈山云：「聞底事作麼生？」
師云：「鵶作鵶鳴，鵲作鵲噪。」
溈山云：「爭奈聲色何？」
師云：「和尚適來道甚麼？」
溈山云：「我祇道為伊上堂一上。」
師云：「為甚麼喚作聲色？」
溈山云：「雖然如此，驗過也無妨。」
師云：「大事因緣又作麼生驗？」
溈山竪起拳。師云：「終是指東畫西。」
溈山云：「子適來問甚麼？」
師云：「問和尚大事因緣。」
溈山云：「為甚麼喚作指東畫西？」
師云：「為著聲色故，某甲所以問過。」
溈山云：「並未曉了此事。」
師云：「如何得曉了此事？」
溈山云：「寂子聲色，老僧東西。」
師云：「一月千江體不分水。」
溈山云：「應須與麼始得。」
師云：「如金與金，終無異色，豈有異名？」
溈山云：「作麼生是無異名底道理？」
師云：「瓶、盤、釵、釧、券、盂、盆。」
溈山云：「寂子說禪如師子吼，驚散狐、狼、野干之屬。」 ^583c13

師一日侍溈山，忽聞鳥鳴，溈山云：「伊說事却徑。」
師云：「不可向別人道。」
溈山云：「何故恁麼道？」
師云：「為伊說太直。」
溈山云：「多少法門寂子一時推下。」
師云：「推下事作麼生？」
溈山敲禪床三下。 ^584a1

師住王莽山，因歸省覲，溈山問：「子既稱善知識，
爭辨得諸方來者知有、不知有，有師承、
無師承，是義學、是玄學？
子試說看。」師云：「慧寂有驗處。
但見僧來，便竪起拂子，問伊：『諸方還說這箇不說？』
又云：『這箇且置，諸方老宿意作麼生？』」
溈山歎云：「此是從上宗門中牙爪。」
溈山又問：「大地眾生業識茫茫，無本可據，子作麼生知他有之與無？」
師云：「慧寂有驗處。」
時有一僧從面前過，師召云：「闍黎！」
僧回首。師云：「和尚！
這個便是業識茫茫，無本可據。」
溈山云：「此是師子一滴乳，迸散六斛驢乳。」 ^584a6

師問雙峯：「師弟近日見處如何？」
云：「據某見處，實無一法可當情。」
師云：「汝解猶在境。」
云：「某祇如此，師兄又如何？」
師云：「汝豈不知？無一法可當情者。」
溈山聞云：「寂子一句，疑殺天下人。」 ^584a16

一日雨下，天性上座謂師云：「好雨。」
師云：「好在甚麼處？」
天性無語。師云：「某甲却道得。」
天性云：「好在甚麼處？」
師指雨，天性又無語。
師云：「何得大智而默？」 ^584a22

一日，第一座舉起拂子，云：「若人作得道理即與之。」
師云：「某甲作得道理，還得否？」
座云：「但作得道理便得。」
師乃掣將拂子去。 ^584a26

龐居士問：「久嚮仰山，到來，為甚麼却覆？」
師竪起拂子，居士云：「恰是。」
師云：「是仰？是覆？」居士乃打露柱云：「雖然無人，也要露柱證明。」
師擲拂子云：「若到諸方，一任舉似。」 ^584b1

三聖到參，師問：「汝名甚麼？」
三聖云：「慧寂。」師云：「慧寂是我名。」
三聖云：「我名慧然。」
師大笑而已。 ^584b6

有官人訪師，師問：「官居何位？」
云：「推官。」師竪起拂子，云：「還推得這箇麼？」
官人無對。師令眾下語，皆不契。
時三聖不安，在涅槃堂內將息。
師令侍者去請下語。
三聖云：「但道和尚今日有事。」
師又令侍者問：「未審有甚麼事？」
三聖云：「再犯不容。」 ^584b9

南塔光涌禪師北遊謁臨濟，復歸侍師。
師云：「汝來作甚麼？」
南塔云：「禮覲和尚。」
師云：「還見和尚麼？」
南塔云：「見。」師云：「和尚何似驢？」
南塔云：「某甲見和尚亦不似佛。」
師云：「若不似佛，似箇甚麼？」
南塔云：「若有所似，與驢何別？」
師大驚云：「凡、聖兩忘，情盡體露。
吾以此驗人二十年，無決了者，子保任之。」
師每謂人云：「此子肉身佛也。」 ^584b15

霍山到參，師閉目坐。
霍山乃翹起右足，云：「如是如是，西天二十八祖亦如是、
中華六祖亦如是、和尚亦如是、景通亦如是。」
師起來，打四藤條，霍山因此自稱集雲峯下四藤條天下大禪師。 ^584b23

赤干行者聞鐘聲，乃問：「有耳打鐘？
無耳打鐘？」師云：「汝但問，莫愁我答不得。」
行者云：「早箇問了也。」
師喝云：「去。」劉侍御問：「了心之旨可得聞乎？」
師云：「若要了心，無心可了；無了之心，是名真了。」 ^584b28

陸希聲相公欲謁師，先作此○相封呈。
師開封，於相下面書云：「不思而知，落第二頭；
思而知之，落第三首。」
遂封回。公見即入山，師乃門迎。
公纔入門，便問：「三門俱開，從何門入？」
師云：「從信門入。」公至法堂，又問：「不出魔界，便入佛界時如何？」
師以拂子倒點三下，公便設禮。
又問：「和尚還持戒否？」
師云：「不持戒。」云：「還坐禪否？」
師云：「不坐禪。」公良久。
師云：「會麼？」云：「不會。」
師云：「聽老僧一頌：滔滔不持戒，兀兀不坐禪，
釅茶三兩椀，意在钁頭邊。」
師却問：「承聞相公看經得悟是否？」
云：「弟子因看《涅槃經》有云『不斷煩惱而入涅槃』，得箇安樂處。」
師竪起拂子，云：「祇如這箇作麼生入？」
云：「入之一字也不消得。」
師云：「入之一字不為相公。」
公便起去。 ^584c4

師因韋宙就溈山請一伽陀。
溈山云：「覿面相呈猶是鈍漢，豈況形於紙墨？」
韋乃就師請。師於紙上畫一圓相，註云：
「思而知之，落第二頭；不思而知，落第三首。」 ^584c20

師為沙彌時，和安通一日召師將床子來。
師將到，和安云：「却送本處著。」
師從之。和安召慧寂，師應諾。
和安云：「床子那邊是甚麼物？」
師云：「枕子。」和安云：「枕子這邊是甚麼物？」
師云：「無物。」和安復召慧寂，師應諾。
和安云：「是甚麼？」 ^584c24

師為沙彌時，有僧問石霜：「如何是祖師西來意？」
石霜云：「如人在千尺井中不假寸繩出得，此人即答汝西來意。」
僧云：「近日湖南暢和尚出世，亦為人東語西話。」
石霜喚沙彌：「拽出這死屍著。」
師後問耽源：「如何出得井中人？」
耽源云：「咄。癡漢！誰在井中？」
師往問溈山，溈山召慧寂，師應諾。
溈山云：「出也。」師住後常舉前話謂眾云：
「我在耽源處得名，溈山處得地。」 ^584c29

師作沙彌時，念經聲高，乳源和尚咄云：「這沙彌念經恰似哭。」
師云：「慧寂祇恁麼，未審和尚如何？」
乳源乃顧視。師云：「若恁麼，與哭何異？」
乳源便休。 ^585a8

師參東寺。東寺問：「汝是甚處人？」
師云：「廣南人。」東寺云：「我聞廣南有鎮海明珠，是否？」
師云：「是。」東寺云：「此珠如何？」
師云：「黑月即隱，白月即現。」
東寺云：「還將得來也無？」
師云：「將得來。」東寺云：「何不呈似老僧？」
師叉手近前，云：「昨到溈山亦被索此珠，
直得無言可對、無理可伸。」
東寺云：「真師子兒善能哮吼。」
師禮拜了，却入客位，具威儀再上人事。
東寺見乃云：「已相見了也。」
師云：「恁麼相見，莫不當否？」
東寺歸方丈閉却門。
師歸，舉似溈山。溈山云：「寂子是甚麼心行？」
師云：「若不恁麼，爭識得伊？」 ^585a12

師問東寺云：「借一路過那邊，還得否？」
東寺云：「大凡沙門不可祇一路也，別更有麼？」
師良久。東寺却問：「借一路過那邊，得否？」
師云：「大凡沙門不可祇一路也，別更有麼？」
東寺云：「祇有此。」師云：「大唐天子決定姓金。」 ^585a25

師在中邑謝戒，中邑拍口作和和聲；師從西過東，
中邑又拍口作和和聲；師從東過西，中邑又拍口作和和聲。
師當中而立，然後謝戒。
中邑云：「甚麼處得此三昧？」
師云：「於曹谿印子上脫來。」
中邑云：「汝道曹谿用此三昧接甚麼人？」
師云：「接一宿覺。」師云：「和尚甚處得此三昧？」
中邑云：「我於馬大師處得此三昧。」
師問：「如何得見佛性義？」
中邑云：「我與汝說箇譬喻：如一室有六窓，內有一獼猴。
外有獼猴從東邊喚猩猩，猩猩即應；如是，六窓俱喚俱應。」
師禮謝，起云：「適蒙和尚譬喻，無不了知。
更有一事：祇如內獼猴睡著，外獼猴欲與相見，又且如何？」
中邑下繩床，執師手作舞，云：「猩猩與汝相見了，
譬如蟭螟蟲在蚊子眼睫上作窠，向十字街頭叫云：
『土曠人稀，相逢者少。』」 ^585b1

師參巖頭，巖頭舉起拂子。
師展坐具，巖頭拈拂子置背後。
師將坐具搭肩上而出，巖頭云：「我不肯汝放，祇肯汝收。」 ^585b18

師與長沙翫月次，師云：「人人盡有這箇，祇是用不得。」
長沙云：「恰是倩汝用。」
師云：「爾作麼生用？」
長沙劈胸與一踏。
師云：「#CB01403;直下似箇大蟲。」 ^585b21

師參古堤和尚，古堤云：「去，汝無佛性。」
師叉手近前三步應諾。
古堤笑云：「子！甚麼處得此三昧來？」
師云：「我從耽源處得名，溈山處得地。」
古堤云：「莫是溈山的子麼？」
師云：「世諦即不無，佛法即不敢。」
師却問：「和尚從甚處得此三昧？」
古堤云：「我從章敬處得此三昧。」
師嘆云：「不可思議，來者難為湊泊。」 ^585c1

師到虔州處微，處微問云：「汝名甚麼？」
師云：「慧寂。」處微云：「那箇是慧？
那箇是寂？」師云：「祇在目前。」
處微云：「猶有前後在。」
師云：「前後且置，和尚見箇甚麼？」
處微云：「喫茶去。」 ^585c8

師後開法王莽山，問僧：「近離甚處？」
僧云：「廬山。」師云：「曾到五老峯麼？」
僧云：「不曾到。」師云：「闍黎不曾遊山。」 ^585c12

上堂：「汝等諸人各自回光返照，莫記吾言。
汝無始劫來背明投暗，妄想根深，卒難頓拔，
所以假設方便，奪汝麁識。
如將黃葉止啼，有甚麼是處？
亦如人將百種貸物與金寶作一鋪貸賣，祇擬輕重來機。
所以道石頭是真金鋪，我這裏是雜貨鋪。
有人來覓鼠糞，我亦拈與他；來覓真金，我亦拈與他。」
時有僧問：「鼠糞即不要，請和尚真金。」
師云：「囓鏃擬開口，驢年亦不會。」
僧無對。師云：「索喚則有交易，不索喚則無。
我若說禪宗，身邊要一人相伴亦無，豈況有五百、七百眾耶？
我若東說西說，則爭頭向前采拾，如將空拳誑小兒，都無實處。
我今分明向汝說聖邊事，且莫將心湊泊，
但向自己性海如實而修，不要三明六通。
何以故？此是聖末邊事。
如今且要識心達本，但得其本，不愁其末，
他時後日，自具去在。
若未得本，縱饒將情學他亦不得。
汝豈不見溈山和尚云：『凡、聖情盡，體露真常。
事理不二，即如如佛。』」 ^585c20

僧問：「如何是祖師意？」
師以手於空作此#CB05150;相示之，僧無語。 ^586a10

師謂第一座云：「不思善、不思惡，正恁麼時作麼生？」
座云：「正恁麼時是某甲放身命處。」
師云：「何不問老僧？」
座云：「正恁麼時不見有和尚。」
師云：「扶我教不起。」 ^586a12

師問僧甚處來。僧云：「幽州。」
師云：「我恰要箇幽州信米作麼價？」
僧云：「某甲來時，無端從市中過，踏折他橋梁。」
師便休。〔侯寧勇云：「放爾三十棒。」〕 ^586a16

師見僧來，竪起拂子，僧便喝。
師云：「喝即不無，且道老僧過在甚麼處？」
僧云：「和尚不合將境示人。」
師便打。 ^586a19

有梵師從空而至，師云：「近離甚處？」
云：「西天。」師云：「幾時離彼？」
云：「今早。」師云：「何太遲生？」
云：「遊山翫水。」師云：「神通遊戲則不無，闍黎佛法須還老僧始得。」
云：「特來東土禮文殊，却遇小釋迦。」
遂出梵書貝多葉與師，作禮，乘空而去。
自此號小釋迦。 ^586a22

師住東平時，溈山令僧送書并鏡與師。
師上堂，提起示眾，云：「且道是溈山鏡？
東平鏡？若道是東平鏡，又是溈山送來；
若道是溈山鏡，又在東平手裏。
道得則留取，道不得則撲破去也。」
眾無語，師遂撲破，便下座。 ^586b7

僧參次，便問：「和尚還識字否？」
師云：「隨分。」僧以手畫此○相拓呈，師以衣袖拂之。
僧又作此○相拓呈，師以兩手作背拋勢。
僧以目視之，師低頭。
僧遶師一匝，師便打，僧遂出去。 ^586b13

師坐次，有僧來作禮，師不顧。
其僧乃問：「師識字否？」
師云：「隨分。」師乃右旋一匝，云：「是甚麼字？」
師於地上書十字酬之。
僧又左旋一匝，云：「是甚麼字？」
師改十字作卍字。
僧畫此○相，以兩手拓，如修羅掌日月勢，
云：「是甚麼字？」師乃畫此#CB05151;相對之。
僧乃作婁至德勢，師云：「如是如是，此是諸佛之所護念，
汝亦如是、吾亦如是，善自護持。」
其僧禮謝，騰空而去。
時有一道者見，經五日後遂問師。
師云：「汝還見否？」道者云：「某甲見出門騰空而去。」
師云：「此是西天羅漢，故來探吾道。」
道者云：「某雖覩種種三昧，不辨其理。」
師云：「吾以義為汝解釋：此是八種三昧，
是覺海變為義海；體則同然。
此義合有因、有果，即時、異時，總別不離隱身三昧也。」 ^586b17

師因一梵僧來參，師於地上畫半月相，
僧近前添作圓相，似脚抹却。
師展兩手，僧拂袖便出。 ^586c3

師問僧：「近離甚處？」
云：「南方。」師舉拄杖云：「彼中老宿還說這箇麼？」
云：「不說。」師云：「既不說這箇，還說那箇否？」
云：「不說。」師召：「大德！」
僧應諾。師云：「參堂去。」
僧便出。師復召云：「大德！」
僧回首。師云：「近前來。」
僧近前，師以拄杖頭上點一下，云：「去。」
〔雲門偃云：「仰山若無後語，爭識得人。」〕 ^586c6

師一日在法堂上坐，見一僧從外來便問訊了，
向東邊叉手立，以目視師，師乃垂下左足；
僧却過西邊叉手立，師垂下右足；僧向中間叉手立，師收雙足。
僧禮拜，師云：「老僧自住此，未曾打著一人。」
拈拄杖便打，僧便騰空而去。 ^586c12

師指雪師子問眾：「有過得此色者麼？」
眾無對。〔雲門云：「當時便好與推倒。」
雪竇顯云：「雲門只解推倒，不解扶起。」〕 ^586c18

師臥次，僧問云：「法身還解說法也無？」
師云：「我說不得，別有一人說得。」
云：「說得底人在甚麼處？」
師推出枕子。溈山聞云：「寂子用劍刃上事。」 ^586c20

師閉目坐次，有僧潛來身邊立。
師開目，於地上作此#CB05148;相，
顧視其僧，僧無語。 ^587a1

師携拄杖行次。僧問：「和尚手中是甚麼？」
師便拈向背後云：「見麼？」
僧無對。 ^587a3

師問一僧：「汝會甚麼？」
云：「會卜。」師提起拂子云：「這箇，六十四卦中阿那卦收？」
僧無對。師自代云：「適來是雷天大壯，如今變為地火明夷。」 ^587a5

問僧：「名甚麼？」云：「靈通。」
師云：「便請入燈籠。」
云：「早箇入了也。」〔法眼別云：「喚甚麼作燈籠？」〕 ^587a8

問：「古人道見色便見心，禪床是色，請和尚離却色，指學人心。」
師云：「那箇是禪床？
指出來看。」僧無對。
〔玄覺云：「忽然被伊却指禪床，作麼生對伊？」
有僧云：「却請和尚道。」
玄覺代拊掌三下。〕 ^587a10

問：「如何是毘盧師？」
師乃叱之。僧云：「如何是和尚師？」
師云：「莫無禮。」 ^587a13

師共一僧語，旁有僧云：「語底是文殊，默底是維摩。」
師云：「不語、不默底，莫是汝否？」
僧默然。師云：「何不現神通？」
云：「不辭現神通，祇恐和尚收作教。」
師云：「鑒汝來處，未有教外底眼。」 ^587a15

問：「天堂、地獄，相去幾何？」
師將拄杖畫地一畫。 ^587a19

師住觀音時，出牓云：「看經次，不得問事。」
有僧來問訊，見師看經，旁立而待。
師卷却經問：「會麼？」
云：「某甲不看經，爭得會？」
師云：「汝已後會去在。」
其僧到巖頭，巖頭問：「甚處來？」
云：「江西觀音來。」巖頭云：「和尚有何言句？」
僧舉前話。巖頭云：「這箇老師，我將謂被故紙埋却，元來猶在。」 ^587a21

僧恩#CB05280;問：「禪宗頓悟，
畢竟入門，的意如何？」
師云：「此意極難。若是祖宗門下，上根上智一聞千悟，得大總持。
其有根微智劣，若不安禪靜慮，到這裏總須茫然。」
云：「除此一路，別更有入處否？」
師云：「有。」云：「如何即是？」
師云：「汝是甚處人？」
云：「幽州人。」師云：「汝還思彼處否？」
云：「常思。」師云：「能思者是心，所思者是境。
彼處樓臺、林苑、人馬、駢闐，汝反思底，還有許多般也無。」
云：「某甲到這裏總不見有。」
師云：「汝解猶在心，信位即得，人位未在。」
云：「除却這箇，別更有意也無？」
師云：「別有、別無，即不堪也。」
云：「到這裡作麼生即是？」
師云：「據汝所解，祇得一玄，得坐披衣，向後自看。」
#CB05280;禮謝之。 ^587a28

僧問：「大耳三藏第三度為甚麼不見國師？」
師云：「前兩度是涉境心，後入自受用三昧，所以不見。」 ^587b12

溈山問師：「百丈再參馬祖因緣，此二尊宿意旨如何？」
師云：「此是顯大機大用。」
溈山云：「馬祖出八十四人善知識，幾人得大機？
幾人得大用？」師云：「百丈得大機，黃檗得大用，餘者盡是唱導之師。」
溈山云：「如是，如是。」 ^587b15

溈山舉百丈野狐話問師。
師云：「黃檗常用此機。」
溈山云：「汝道，天生得？
從人得？」師云：「亦是稟受師承，亦是自性宗通。」
溈山云：「如是，如是。」 ^587b20

溈山舉百丈問黃檗甚處去來，黃檗云：「大雄山下採#CB03481;子來。」
百丈云：「還見大蟲麼？」
黃檗便作虎聲，百丈拈斧作斫勢，黃檗遂與百丈一摑，百丈吟吟而笑便歸。
陞堂謂眾云：「大雄山下有一大蟲，汝等諸人也須好看，百丈老漢今日親遭一口。」
問師：「作麼生？」師云：「和尚怎生？」
溈山云：「百丈當時便合一斧斫殺，因甚麼到如此？」
師云：「不然。」溈山云：「子又作麼生？」
師云：「百丈只解騎虎頭，不解把虎尾。」
溈山云：「子有嶮崖之句。」 ^587b24

溈山舉南泉問黃檗：「定、慧等學明見佛性，此理如何？」
黃檗云：「十二時中不依倚一物。」
南泉云：「莫便是長老見處麼？」
黃檗云：「不敢。」南泉云：「漿水錢且置，草鞋錢教誰還？」
黃檗休去。問師云：「莫是黃檗搆他南泉不得麼？」
師云：「不然，須知黃檗有陷虎之機。」
溈山云：「子見處得與麼長？」 ^587c5

黃檗在南泉為首座，一日捧鉢向南泉位中坐。
南泉入堂見乃問：「長老！
甚年中行道？」黃檗云：「威音王已前。」
南泉云：「猶是王老師兒孫下去。」
黃檗便過第二位坐，南泉便休。
溈山云：「欺敵者亡。」
師云：「不然，須知黃檗有陷虎之機。」
溈山云：「子見處得與麼長？」 ^587c12

溈山舉黃檗示眾云：「汝等諸人盡是噇酒糟漢，與麼行脚何處有今日？
還知大唐國裏無禪師麼？」
時有僧云：「只如諸方匡徒領眾，又作麼生？」
黃檗云：「不道無禪，只是無師。」
問師：「作麼生？」師云：「鵞王擇乳，素非鴨類。」
溈山云：「此實難辯〔溈仰師資鼓唱拈評，
機語儘多，如具《臨濟錄》中者，茲不重載〕。」 ^587c18

奯上座因到百丈。
百丈云：「闍黎有事相借問，得麼？」
奯云：「幸自非言，何須譗#CB05204;？」
百丈云：「收得安南，又憂塞北。」
奯擘開胸云：「與麼？
不與麼？」百丈云：「要且難搆，要且難搆。」
奯云：「知即得，知即得。」
師云：「若有人知此二人落處，不妨奇特。
若辯不得，大似日中迷露。」 ^587c24

舉五峯問僧：「甚麼處來？」
僧云：「莊上來。」五峯云：「汝還見牛麼？」
僧云：「見。」五峯云：「見左角？
見右角？」僧無語。五峯代云：「見無左右。」
師別云：「還辨左右麼？」 ^588a1

有一行者隨法師入佛殿，行者向佛而唾。
法師云：「行者少去就，何以唾佛？」
行者云：「將無佛處來與某甲唾。」
法師無對。溈山云：「仁者却不仁者，不仁者却仁者。」
師代法師云：「但唾行者。」
又云：「行者若有語，即向伊道：『還我無行者處來。』」 ^588a5

師接機利物為宗門標準，再遷東平，將順寂，
數僧侍立，師以偈示之，云：「一二二三子，
平目復仰視，兩口一無舌，即是吾宗旨。」
至日午陞座辭眾，復說偈云：「年滿七十七，
無常在今日，日輪正當午，兩手攀屈膝。」
言訖，以兩手抱膝而終。
閱明年，南塔涌禪師遷靈骨歸仰山，塔於集雲峯下，諡智通禪師妙光之塔。
 ^588a11
