佛祖統紀卷第三十三
author:: 宋景定四明東湖沙門志磐撰
other:: 
#  16 法門光顯志
法門光顯志第十六
佛法不思議。且將兩冥於真俗不二之際。
至若示之以建化之門。
則必憑藉佛事。以助明住持三寶之相。
即事而真。撰法門光顯志。 ^318a27

雕像　帝釋請佛升忉利天。
為母說法。優填王思覩如來。
即以旃檀作如來像。
高五尺。 ^318b2

鑄像　波斯匿王聞優填王雕像。
乃以紫磨黃金鑄作佛像。
亦高五尺。時閻浮提內始有二像〔增一阿含○觀佛三昧經云。
優填王鑄金像〕。 ^318b6

畫像　漢明帝使秦景往月氏國。
得優填王雕像師第四畫樣〔此西土畫像始〕
勅圖於洛陽西陽城門及顯節陵上供養〔東土畫始〕。 ^318b9

舍利塔　佛入滅。
帝釋於善見大城起四塔。
城東照明園髮塔。
城南初澁園衣塔。
城西歡喜園鉢塔。
城北駕御園牙塔名忉利四塔。
又迦維衛國生處塔。
摩竭提成道塔。波羅柰鹿野轉法輪塔。
拘尸那城雙樹間涅槃塔。
謂之人中四塔〔增一阿含〕。
佛滅度後百年。阿育王取佛舍利。
夜役鬼神碎七寶末造八萬四千塔。
尊者耶舍舒指放光。
八萬四千道。令羽飛鬼各隨一光盡處安立一塔。
於一日中遍贍部界。
在震旦國者一十九所。 ^318b12

浴佛　四月八日是佛生日。
人民念佛浴佛形像〔摩訶剎頭經〕浴像時誦偈云。
我今灌沐諸如來。
淨智莊嚴功德聚。
五濁眾生令離垢。
願證如來淨法身〔浴佛經〕。 ^318b23

浴僧　首陀會天請佛及僧洗浴供養。
佛告阿難。此天由此福行未來得佛。
號曰淨身〔賢愚經○首陀會天子名也。
凡稱天而非六欲十八梵之名者皆天子也。
如耆婆毘首羯磨等。
皆忉利天子也〕許數數浴生世善故〔四分律〕。 ^318b27

輪藏　梁傅大士愍世人多故不暇誦經及不識字。
乃於雙林道場創轉輪藏。
以奉經卷。其誓有曰。
有三登吾藏門者。
生生不失人身。有能信心推之一匝。
則與誦經其功正等。
有能旋轉不計數者。
所獲功德即與讀誦一大藏經正等無異。
藏前相承列大士像。
備儒道釋冠服之相者。
以大士常作此狀也列八大神將者。
八部天神也。保境將軍者。
在日烏傷宰。發誓護藏者也。 ^318c2

大士籤　天竺百籤。
越圓通百三十籤。
以決吉凶。其應如響。
相傳是大士化身所述〔釋門正統〕。 ^318c13

供燈　佛告舍利弗。
有人於塔廟形像奉施燈明。
乃至以少燈炬。如此福德唯佛能知〔施燈經〕。 ^318c15

身燈　佛言。我昔於閻浮提作國王。
剜身出肉深如大錢。
以蘇油灌中作千燈炷。
語婆羅門。請說經法。
求無上道〔菩薩本行經〕菩薩為法因緣剜身為燈〔涅槃經〕。 ^318c18

無盡燈　賢首法藏師。
為則天以十鏡置八隅中安佛像。
然燈照之則鏡鏡現像。
以表剎海重重無盡之意〔諸宗立教志〕。 ^318c22

放燈　佛教初來與道士角試。
燒經放光而卷帙無損。
時當正月十五日。
明帝乃令每於此日燒燈以表佛法大明。
自是歷朝每當上元必放燈。
本朝太平興國六年。
勅下元亦放燈三夜。
為軍民祈福〔僧史略〕。 ^318c25

無盡財　供養佛華多聽轉賣買香油。
猶多者轉賣無盡財中。 ^319a1

講懺儀　僧傳稱。
漢魏以來請僧設供同於祠祀。
起坐威儀略無規矩。
至晉朝安法師。始依經律作赴請禮讚等儀。
立為三例。一行香定座上講。
二六時禮懺。三布薩等法。
其後遠法師復立法社節度〔有文在盧山集〕唐宣律師。
立分五眾物儀章服儀歸敬儀鳴鍾犍度。
照律師作落髮儀。
皆附時傍教以為法也〔釋門正統〕。 ^319a4

諸經行法　智者製法華三昧儀〔國清百錄載〕荊溪述補助儀以資觀想。
法智撰大悲心呪行法。
金光明懺法。慈雲撰金光明護國儀。
依百錄述補助。及撰淨土懺儀。
彌陀懺儀。請觀音懺儀。
熾盛光懺儀。神照撰仁王懺儀。
淨覺撰楞嚴懺儀。
如意輪課。法智涌撰功德天懺儀。
皆諸祖依四三昧自行化他之法也。 ^319a11

供佛　諸如來者。
皆是法身。若在世若滅後。
所有供養福無有異〔寶積經〕供養佛者。
得大福德速成菩提〔不思議境界經〕若施畜生得百倍報。
施破戒者得千倍報。
施持戒者。得萬倍報。
乃至施佛得無量報。
我今分別諸福田故作是說〔優婆塞戒經此言敬田勝〕若人供養十方佛諸菩薩聲聞。
不如有人施畜生一口飲食。
乃至施餓狗蟻子。
悲田最勝〔像法決疑經此言悲田勝〕一分施難勝如來。
一分與最下乞人。
福田無二世言供三千佛者。
過去莊嚴劫。始華光佛終毘舍浮佛。
一千佛。現在賢劫。
始拘留孫佛終樓至佛。
一千佛。未來星宿劫。
始日光佛終須彌相佛。
一千佛〔三劫各有經一卷〕言供千佛者。
現在賢劫千尊也。 ^319a18

供知識　文殊南遊至福城東際。
為善財童子說法令求菩提近善知識。
從此經歷一百十城。
參五十三善知識。
入普賢道場。得微塵數三昧門〔華嚴經入法界品〕。 ^319b3

供羅漢　佛滅時。
付囑十六阿羅漢。
與諸施主作真福田。
時阿羅漢咸承佛勅。
以神通力延自壽量。
若請四方僧設無遮施。
或所住處。或詣寺中。
此諸尊者及諸眷屬。
分散往赴。蔽隱聖儀密受供具。
令諸施主得勝果報除四大羅漢十六羅漢。
餘皆入滅。四大羅漢者。
彌勒下生經云。迦葉。
賓頭盧。羅云。軍徒鉢歎。
十六羅漢出寶雲經。
然賓頭盧羅云已在十六之數。
今有言十八者。即加迦葉軍徒。 ^319b7

佛祖忌齋　如來於周穆王五十三年
〔壬申〕二月十五日入滅。
凡在伽藍必修供設禮。
謂之佛忌〔北#CB00589;簡禪師撰齋忌疏。
淨覺法師撰禮讚文〕○南岳禪師。
陳大建九年六月二十二日忌〔志磐為南湖述齋忌疏〕○智者禪師。
隋開皇十七年十一月二十四日忌○章安禪師。
唐正觀二年八月七日忌○法華禪師。
唐永隆元年十一月二十八日忌○天宮禪師。
唐高宗朝〔志磐撰齋忌疏不知歲月〕○左溪禪師。
唐天寶十三載九月十九日忌〔志磐撰齋忌疏〕○荊溪禪師。
唐建中三年二月五日忌〔志磐撰齋忌疏〕○螺溪法師。
宋雍熙四年十一月四日忌〔志磐撰齋忌疏〕○寶雲法師。
宋端栱元年十月二十一日忌〔志磐撰齋忌疏〕○法智法師。
宋天聖元年正月五日忌○慈雲法師。
宋明道元年十月十日忌○神照法師。
宋皇祐三年五月十八日忌○廬山法師。
晉義熙十二年八月六日忌〔志磐撰齋忌疏。
葛天民述禮讚文〕○達磨禪師。
北魏大統元年十月五日忌○南山律師。
唐乾封二年十月三日忌○大智律師。
宋政和六年九月一日忌〔則律師撰禮讚文。
顏聖徒撰齋忌疏〕。 ^319b19

僧齋　佛言。持食施僧有五種福德。
色力命安辯。上座施食應誦偈曰。
施者受者俱獲五常。
色力命安得無礙辯〔五福德經〕佛言。
施食有五福。施命施色施力施安施辯。
何謂施命。人不得食七日壽終。
智者施食則為施命。
其施命者。世世長壽財富無量。
何謂施色。人不得食顏色憔悴。
智者施食則為施色。
其施色者。世世端正顏色暐曄。
何謂施力。人不得食所作不能。
智者施食則為施力。
其施力者。生天人間力無等雙。
何謂施安。人不得食心愁身危不能自安。
智者施食則為施安。
其施安者。世世安隱不遇眾殃。
何謂施辯。人不得食身羸意弱口不能言。
智者施食則為施辯。
其施辯者。慧辯通達聞者歡喜。
是為五福〔施食五福經〕施有三法。
一送食至寺名上。
就舍供養名中。造舍乞施發心供養名下
〔增一阿含經〕若檀越設食召請眾僧。
遣人防門。遮障比丘老病貧乞不聽入會。
徒喪飲食了無善分〔像法決疑經〕四輩弟子若行齋戒。
心當存想。請十方僧不擇善惡持戒毀戒高下之行。
到諸塔寺請僧之時。
僧次供養其福最多〔普廣經〕檀越來請眾僧。
客僧有利養分。僧坊主應次第差〔又〕世人別請五百羅漢菩薩僧。
不如僧次一凡夫僧〔梵網經〕佛入舍婆提城乞食。
有婆羅門以佛數數到其家。
心作是念。是沙門何以來數數如負其債。
佛時說偈曰。時雨數數墮。
五穀數數成。數數修福業。
數數受果報。婆羅門聞已。
慚愧取鉢盛食奉佛。
懺悔出家得阿羅漢〔大智度論〕若人能日日立要先施僧食。
然後自食。如是施中最上〔優波塞戒經○今城市施飯盞者。
事起於此〕。 ^319c10

設粥　舍衛國。難陀母作釜飯。
逼上汁自飲。覺身中風除食消。
便作念。闍黎是一食人。
應當食粥。乃取多水少米。
煎去二分。入胡椒蓽 #CB01204;。
持詣佛所白言。願世尊聽諸比丘食粥。
佛許之。為說偈曰。
持戒清淨人所奉恭敬隨時以粥施。
十利饒益於行者。
色力壽樂辭清辯宿食風除饑渴消。
是名為藥佛所說欲得人天長壽樂。
應當以粥施眾僧〔僧祇律○辭辯是二義〕
粥出釜畫不成字名不正食〔僧祇律〕明相出始得食粥。
餘皆非時〔四分律〕日照剡部樹天作白色。
舒手見掌文分明。
是為明相〔婆沙論〕粥名小食〔增輝記〕。 ^320a12

乞食　梵語分衛。
此云乞食〔善見論〕凡乞食為四分。
一奉同梵行。一與窮乞。
一與鬼神。一分自食〔寶雲經〕行乞食者破一切憍慢
〔法集經〕食有三種。
一受請食。二眾僧食。
三常乞食。前二食起諸陋因緣。
若得請便言我有德。
若不請則嫌恨彼。
或自鄙薄是貪法。
則能遮道。若僧食者。
當隨眾法。斷事擯人。
料理僧事心則散亂妨廢行道。
有如是惱亂。應受乞食法〔十二頭陀經〕。 ^320a24

持齋　佛言。日中三世佛食時食若午時。
日影過一髮一瞬。
即是非時〔僧祇律〕若比丘非時食者。
波逸提齋者以過中不食為體〔毘婆沙論〕佛言。
一日持齋有六十萬歲糧。
復有五福。少病身安少睡少婬得生天識宿命
〔雜譬喻經〕齋者齊也。
齊身口業也。齊者秪是中道。
後不得食者。表中道法界外更無別法也〔請觀音疏〕。 ^320b4

出生飯　此有二緣。
一者涅槃經。令施曠野鬼。
毘奈耶律。令施鬼子母等。
此曹本食肉啖人。
佛化之受戒不殺。
乃囑弟子隨處施食。
今齋堂各各出眾生食是也。
此唯出家人行之。
二者焰口經。託阿難為緣。
令施餓鬼食。今齋堂別具小斛。
於食畢眾作法施之。
或各具小生斛。夜間呪施。
此通道族行之。 ^320b12

三長齋　佛謂提謂長者曰。
四時交代歲終。三覆以校。
一月六奏。諸天帝釋太子使者閻羅鬼神。
俱用正月五月九月旦日。
案行王民龍鬼鳥獸為善惡者。
與四王一月六奏。
使無枉錯。覆校眾生罪福多少。
福多者勅司命下閻羅五官除罪增祿。
故使持是三長齋〔提謂經〕若佛子於六齋日年三長齋月作殺生劫盜破齋犯戒者。
犯輕垢罪。 ^320b20

六齋　帝釋勅四王各治一方。
白月八日遣使者案察眾生善惡。
十四日遣太子。十五日王親臨。
黑月三日亦如是。
若王親下。星宿鬼神俱時隨從。
如遇修行齋戒。諸天相慶即為注祿增算
〔四天王經〕若國王大臣。
於六齋日勅諸境內令行不殺〔普賢觀經〕。 ^320b29

十齋　每月十齋日。
持佛菩薩號乞福滅罪。 ^320c6

七七齋　人死中有身若未得生緣。
極七日住。死而復生。
如是展轉生死至七七日。
決定得生。若有生緣即不定。
今尋經旨。極善惡無中有今人亡每七日必營齋追福。
謂之齋七者。令中有種子不轉生惡趣也〔釋氏要覽〕。 ^320c8

述曰。孔子曰。子生三年然後免於父母之懷。
故報以三年之喪。
佛經云。人死七七。
然後免於中陰之趣。
故備乎齋七之法。
至於今人百日小祥大祥。
有舉行佛事者。雖因儒家喪制之文。
而能修釋門奉嚴之福。
可不信哉。 ^320c14

預修齋　普廣菩薩白佛言。
若善男女未終之時。
逆修生七然燈懸旛請僧〔即僧次請供也〕
轉經〔略舉此四為例〕得福多否。
佛言。其福無量。又言。
父母親族命終受苦。
為其修福得福多否。
佛言。七分獲一。緣前生不信道德故。
若以亡者嚴身之具屋宅園林。
以施三寶。可拔地獄之苦〔隨願往生經〕。 ^320c20

述曰。案夷堅志載。
鄂渚王媼。常買紙錢作寄庫。
令僕李大代書押。
媼亡李忽得疾仆地。
三日蘇云。為陰府逮捕。
至庫所令認押字。
李曰。此我代主母所書也。
引見金紫官。問答如初。
官曰。但追證此事可令回。
將出。媼至大喜曰。
荷汝來我寄庫錢。
方有歸也。今人好營預修寄庫者。
當以往生經為據。
以夷堅志為驗。 ^320c27

毘婆尸佛。遺法之中有諸比丘。
四衢道上施座置鉢。
作是言曰。誰有人能舉財著此堅牢藏中。
若入此藏王賊水火所不能奪〔雜寶藏經〕。 ^321a6

供天　煥法師以天位失序。
甞述天傳。謂梵釋四王皆有君主號令之權。
功德則寄於北天。
大辯則寄於山澤。
此為有主客義也。
功德大辯為女。梵釋之天為男。
此為男女義也。密迹眷屬皆大菩薩。
是為本。現居神像。
是為迹。此有本迹義也。
功德大辯處客天示女質。
而能對揚佛化。則謂之顯。
餘雖影響而言行不揚。
則謂之晦。此有顯晦義也。
知此四端可與言天矣。 ^321a10

述曰。磐甞案煥師義述供天禮文定十六位。
先梵釋次北天。法智謂。
經家先標北方者。
西土以北方為上。
次東南西天。次功德大辯。
若摩利支韋馱二天。
是明智住南湖日加入之〔事見本傳〕次密迹散脂樹神地神鬼母。
二十八部。共十六位。
以此為定。訶利帝此翻惡賊。
蓋是鬼子母。未受戒時食王城男女。
居人怨之故作此目。
今既護法須當削去。
煥師天傳。曉石芝光明助解。
並云。經中雙舉秖目一人舊立十二位者。
依懺儀也。十四位者。
後人加樹神地神也。
十六位者。加摩利支韋馱也。
或加日月娑竭羅龍等。
或為十八。或為二十。
雖據經文。實為汎濫。
世有霆師天傳者。
正墮此弊也〔詳見諸天禮文〕。 ^321a19

盂蘭盆供　經言。
是佛弟子修孝順者。
應念念中常憶父母乃至七世父母。
年年七月十五日以百味飲食安盂蘭盆中。
施佛及僧。以報父母長養慈愛之恩。 ^321b6

述曰。目連託救母以興緣。
如來示奉盆以垂法。
所以教人道以報重恩也。
自大教東流。古今帝王所以奉盆供者為多矣
〔事見會要志〕然今之寺舍。
多於此日施斛供亡。
如常法者。雖無奉盆之儀。
而不失盂蘭之意。 ^321b11

水陸齋　梁武帝。
夢神僧告之曰。六道四生受苦無量。
何不作水陸大齋以拔濟之。
帝以問諸沙門無知之者。
唯誌公勸帝。廣尋經論必有因緣。
帝即遣迎大藏。積日披覽。
創立儀文。三年而後成。
乃建道場。於夜分時親捧儀文悉停燈燭。
而白佛曰。若此儀文理協聖凡。
願拜起燈燭自明。
或體式未詳。燭暗如故。
言訖一禮燈燭皆明。
再禮宮殿震動。三禮天上雨華。
天監四年二月十五日。
就金山寺依儀修設。
帝親臨地席。詔祐律師宣文。
當時靈響不能備錄。
周隋之際此儀不行。
至唐咸亨中。西京法海寺英禪師。
夢泰山府君召往說法。
後獨坐方丈。見一異人前告之曰。
向於泰山府君處竊覩尊容。
聞世有水陸大齋可以利益幽品。
其文是梁武所集。
今大覺寺吳僧義濟得之。
願師往求如法修設。
師尋詣大覺。果得其文。
遂於月望修齋已畢。
復見向異人與徒屬十數前至謝曰。
弟子即秦莊襄王也又指其徒曰。
此范睢穰侯白起王翦張儀陳軫。
皆秦臣也。咸坐本罪幽囚陰府。
昔梁武金山設會前代紂王之臣皆得脫免。
弟子是時亦暫息苦。
但以獄情未決故未獲脫。
今蒙齋懺弟子與此輩并列國君臣。
皆承法力得生人間。
言訖而隱。自是英公常設此齋流行天下。 ^321b17

述曰。昔真隱史越王。
嘗過金山慕水陸齋法之盛。
乃施田百畮。於月波山專建四時水陸。
以為報天地君親之舉。
且親製疏辭刻石殿壁。
撰集儀文刊板於寺。
既而孝廟聞而嘉之。
賜以水陸無礙道場宸翰扁於殿。
逮今百年修供惟謹。
去月波里所有梵苑曰尊教。
師徒濟濟率沙門族姓三千人。
施財置田。一遵月波四時普度之法。
先是尊教同人有謂。
越王疏旨之辭。專為平昔仕官報。
效君親之舉。美則美矣。
而於貴賤貧富未見平等修供之意。
乃力挽志磐續成新儀六卷。
推廣齋法之盛。而刻其板。
復依準名位。繪像#CB01251;者二十六軸。
及今創立齋會。於是儀文像軸皆得其用。
時主其事者。寺沙門處謙清節文學師竑。
以法施者。月波住山宗淨也。
以文字施者。則志磐也。
當願十方伽藍。視此為法。
大興普度之道。 ^321c15

六道斛　淨名經云。
以一食施一切供養諸佛及眾賢聖。
然後可食。南岳隨自意三昧云。
凡得食應云。此食色香味。
上供十方佛。中奉諸賢聖。
下及六道品。等施無差〔楚宜反不齊也〕別。
天台觀心食法。鳴鐘後斂手供養一體三寶。
次出生飯稱施六道。
此皆等供十界。即是今人施六道修水陸供之明證也。 ^322a4

述曰。妙樂云。世人設六道者。
是梁武見江東多淫祀〔殺生命祭邪鬼〕乃以相似佛法。
權宜替之。此蓋荊溪一往以祭祀惡法對佛法論之。
將以止天下之殺。
故未論十界等供之義。
焰口經。令供養三寶即是四聖。
供婆羅門仙即是人道。
供焰口眾即是鬼道。
餘四道雖不備。蓋是當時赴機未普。
故經文隱略耳。若大乘行人。
圓觀法界。則當依淨名經中義。
若慈雲謂鬼道得食餘五道不得者。
此等意亦是用婆沙論云若因祭祀唯鬼神得之餘趣不可盡得。
此是約人世祭祀言之耳。
若依出世法。用平等心修無礙供。
則當仰觀淨名南岳天台三處之文。
則理無不在。今有營小斛曰散灑者。
或一巨斛者。或至四十九斛者。
皆所以等供六道群品也。
可不信哉。 ^322a12

十王供　世傳。唐道明和上。
神遊地府見十王分治亡人。
因傳名世間。人終多設此供。
十王名字。藏典傳記可考者六。
閻羅五官〔二名見三長齋引提謂經〕平等泰山〔譯經圖紀。
沙門法炬譯金貢泰山贖罪經孝經援神契泰山天帝孫主召人魂〕
初江秦廣歐陽修夢十王〔見通塞志嘉祐六年〕無常鐘　智者臨終語維那言。
人命終時得聞鐘磬增其正念。
惟長惟久氣盡為期〔見本紀此言臨終之功〕南山事鈔云。
病者將終打無常磬。
增一阿含經云若打鐘時一切惡道諸苦並得停止
〔本經有鳴鐘法度〕付法藏經云。
罽賓王以好殺死作千頭魚。
劍輪遶身隨斫隨生。
有羅漢充維那。依時打鐘。
聞聲之時劍輪住空遣信白令長打。
過七日已受苦即止〔此言終後之驗〕南唐先主。
因殺降人囚陰獄。
唯聞鐘聲則暫息苦。
入冥者見之。以報後主。
乃為造一鐘於清涼寺。
鐫其上云薦孝高皇帝脫幽出厄〔通塞志晉少帝時〕斯為近證。 ^322a29

挂旛　若四輩弟子男女命終。
造作黃旛懸著剎上。
離八難苦得生十方淨土。
隨風一轉轉輪王位。
乃至吹塵小王之位。
其報無量至成菩提。 ^322b20

寓錢　事祖云。唐明皇使王璵為祠祭使。
自漢世葬者有瘞錢。
後世稍以紙寓錢為鬼事。
至璵乃用之以禳祓。
冥報記云。鬼所用錢即紙錢也。
若綵絹者。亦紙為之。
銀即錫。塗金即黃塗也。 ^322b24

述曰唐以前無紙錢為用者。
自王璵盛行此法。
於是冥中藏積緡鏹金銀繒綵。
與世間所用無少異。
由心法之能變造故。
天府冥關亦隨人心而轉。
世有用紙鏹寄庫者。
有鬼神用紙鏹入人間買物者。
有見泰山堆積蠟錢無用云人間化財用油注度火為污者。
此等顯驗不一。心生則種種法生。
不特紙錢一法而已也。 ^322c1

放生　光明經述流水長者救魚十千天子報德。
此緣起也。智者買斷#CB05443;梁悉罷江上採捕。
此立法也。赴計詡獄中之難。
報修禪堂上之恩。
此顯驗也〔此三事並見智者紀〕唐肅宗乾元二年。
詔天下置放生池凡八十一所〔顏真卿為碑〕本朝真宗天禧元年詔復天下放生池。
沿江淮州郡上下水五里。
並禁採捕〔二事詳見通塞志〕慈雲奏西湖為放生池。
以四月八日會郡人縱魚鳥。
法智於南湖以佛生日放魚鳥。
祝聖人壽。樞密劉均奉勅撰碑。
此皆放生之梗概也。 ^322c10

改祭　佛為曠野鬼神鬼子母等。
改棄血食而受僧眾出生之食。
此緣起也梁武皇魏獻文。
勅郊廟不用牲牷。
唯薦蔬麪。此人主立法也〔二事見通塞志〕智者為關王授戒。
慈雲為白鶴授戒。
皆令禁斷葷血。專事蔬食。
此沙門立法也〔慈雲有改祭文。
并決疑十頌。備引證驗〕。 ^322c21

戒五辛　佛戒五辛。
以其臭穢能障聖道。
食之者必招無間之業耳。
今人不能戒。是不欲見聖道。
而甘為無間之罪輩。
可不哀哉。茲用備錄經律。
為世告勸。粲然五章。
幸思遵奉。 ^322c27

一名體會異。夫言葷辛。
是為二義葷而非辛。
如臭菜阿魏是也。
辛而非葷。芥薑是也。
是葷是辛。五辛是也。
梵網云大蒜茖葱〔薤也音格廣韻山葱〕
慈葱〔葱之正名〕蘭葱〔小蒜〕興渠雜阿含云革葱
〔茖同〕慈葱〔葱〕木葱〔非小蒜即韮〕蒜〔大蒜〕
興渠涅槃經葱韭薤〔但列三名〕楞伽經葱韭薤蒜此方言五辛。
當云葱韭薤大蒜小蒜如楞伽所列云。 ^323a3

二大乘永制。楞伽經云。
臭穢不淨能障聖道。
亦障人間人天淨處。
何況諸佛淨土。梵網云。
若佛子不得食五辛。
故食者犯輕垢罪楞嚴云。
熟食發婬生啖增恚。
十方天仙嫌臭遠離。
諸餓鬼等舐其脣吻。
常與鬼住。福德日銷長無利益。
大力魔王現作佛身來為說法。
非毀禁戒讚婬怒癡。
命終為魔眷屬。永墮無間。
涅槃云。食者當生苦處污穢不淨。
金棺敬福經云。飲酒食肉五辛之人。
雖造經像勞而少功。
主匠無益諸天不祐。 ^323a12

三小乘病開。報應經云。
七眾不得食肉葷辛。
有病開。在伽藍外白衣家。
服滿四十九日。香湯澡浴。
然後讀誦不犯罪。
雜阿含云。食五辛人觸穢三寶。
死墮屎糞地獄。出作野狐猪狗。
若得人身其體腥臭。
僧祇律開病比丘服蒜。
聽七日在一邊小房。
不得臥僧床褥。講堂處大小便處皆不得到。
不得僧中食。不得就佛禮拜。
得下風遙禮。七日滿澡浴熏衣。
方得入眾。 ^323a23

四方便救過。楞嚴云。
持此呪時眾破戒罪。
無問輕重一時銷滅。
縱經飲酒食啖五辛。
佛菩薩天仙不將為過。
觀世音陀羅尼經。
灌頂印呪二大母指屈掌中。
捻無名指以無名指相背。
二小指頭相拄。二中指直竪頭相拄。
二頭指屈各捻中指背上。
呪曰。唵步三末囉蘇摩監莎訶。
誦二十一遍。自灌其頂。
每旦於盆上結印誦之。
持呪之人。犯欲及五辛。
誦此呪解之云云。
此二呪法以備誤犯之用。
若恃此術數犯數解。
則是重增瀆法之罪。
呪部神王反生嗔譴。
適足以速無間之業也。
可不謹哉。 ^323b3

五三教事證。竺曇猷禮天台。
石梁遇聖僧謂曰。
汝母懷妊時行經葱園。
胎氣犯穢不可住寺〔僧鏡錄〕天竺沙門覺稱云。
吾國食肉五辛者驅出城外。
故國中無貨此。道藏云。
誦黃庭經忌食五辛。
又云。道士受法忌淹穢五辛。
仙傳云。樂子萇舉家飲仙酒升天。
獨從子墜地。天神言。
此人茹蒜故不得往。
司馬公祭儀云。凡祭雖得飲酒而不至亂
〔謂改常度〕食肉不茹葷〔謂葱韮蒜有臭氣之物〕。 ^323b15

述曰。為不急之物。
而自招無間之報者。
世人啖五辛是也。
今諸師家多忽此事。
豈不痛哉。昔樝菴食三白。
正避此過耳。非故為是矯世之行也。
因撰述斯文。忿今時知法者。
遂發其願曰。願十方諸佛菩薩天仙。
聞我祈請咸起加護。
願使禪林教黌律苑三宗法門。
若主若伴。咸知思護淨戒。
不於清淨伽藍種葱薤之臭草。
不於清淨齋供而和葱薤之臭味。
不以清淨身器而啖葱薤之穢食。
當知其人與境。若不清淨則凡齋戒禪誦法事之所。
豈復可得感佛天而降神祇乎。
豈復可得却災殃而來嘉祥乎。
豈復可得動幽冥而拔沈滯乎當願普天之下。
凡僧藍道觀齋厨之內。
不用葱薤調和眾食及私自煮啖。
凡官府第宅齋醮之際。
於十日前嚴行禁斷不蹈非法。
僧道赴請受齋俗舍。
常須自檢不得故食誤食自取穢染。
庶乎人心交勸共隆聖道。
將俾事佛事天清淨謹嚴自行化他二俱有益。
毋忘今日立願之本。
伏惟佛眼照之天心監之。
決意禁斷用逃苦報。 ^323b24

喪服　釋氏之論喪服。
涅槃諸律並無其制。
智者臨終誡曰。世間哭泣喪服皆不應為。
今案遠師喪儀云。
受業和上同於父母。
皆三年服。若依止師隨師喪暫為服。
應師五杉集云。師服但用布。
稍粗純染黃褐〔據此未嘗許用白布〕。 ^323c17

述曰。今人無識多用白布為直掇坐具。
違失僧儀最為非法。
今請於黑布偏衫之下。
著白布衫袴以表制服。
二師父母皆同此制。
若義家父母亦可例此。
隨俗稍用紵布。上不違涅槃諸律之無文。
下不棄遠應二師之義開。
隨方護法當用中道。 ^323c22

戒焚亡僧不塔袈裟　律明三衣唯許傳受。
未聞佛祖被亡軀而從火焚也。
末代無知多行非法。
有識之士尚須辨明。
若坐逝不壞。結塔以葬者。
猶可以被於真體。
若從荼毘火化之法者。
則不當披搭自取燒衣違律之過。
或謂亡僧無衣者。
則當如冥祥記僧妙施衣之法。
云南宋江陵龍華寺僧妙既亡之後。
一夕歸房靈語。弟子可宗問。
和上今生何處。妙曰。
粗可耳。但應受小謫。
二年得免。欲訴所司為無袈裟。
可急為製請僧設供以衣施之我可得也。
宗如教飯僧嚫衣。
既畢。比丘道猛即見妙身披衣入堂依僧次坐聽經。
至散乃不復見。 ^323c29

述曰。磐自聞。此適子姪真視真誥真亢。
不幸早世。焚龕之日皆不披袈裟。
唯用布偏衫裙而已。
設齋之前以平時所服七條。
作#CB06065;拈法於僧中施。
且復囑後人。當力行於自身必壞之際也。
敢告知識共崇此法。
佛祖統紀第三十三卷〔終〕
 ^324a13
