
jing:: 大陀羅尼末法中一字心呪經
translator:: 大唐天竺三藏寶思惟奉　詔譯
如是我聞：
一時佛在淨居天宮不可思議種種莊嚴一切菩薩眾會中住，
及諸天、龍、藥叉、健達縛、阿素洛等星宿天仙，
皆是十地菩薩方便化現，在於此會。
爾時世尊坐蓮華藏界，觀察大眾諸天仙等，
為欲利益後末世時一切眾生故，入於一切如來最上大轉輪王頂三昧。
即於眉間放一大光，其光普遍十方世界一切佛剎，
其中眾生遇斯光者，靡不歡悅。
其光遍已還至佛所，圍繞三匝入如來頂，當入之時復現種種莊嚴之相。
其光之內忽有聲曰：「我是大轉輪王一字之呪！」
無量天仙恭敬圍繞。
爾時光中復出聲曰：「告釋迦如來！
我是一切如來智慧轉輪王一字心呪。
於一切過現未來一切諸佛，我是最上祕密心呪。
寶蓋佛、娑羅樹王佛、無量光佛、無勝佛、
妙眼佛、妙幢佛、花王佛，彼等諸佛普皆已說，一切過去無量諸佛亦皆隨喜。
汝今當為未來眾生敷演斯呪，令諸眾生獲大利益。」
爾時世尊見聞斯已，告諸大眾：「汝等當知，云何名為一字轉輪王呪。」
即說呪曰： ^315c19

「 " wit=〔此是梵本一字之呪〕
部上聲林去聲，此是唐音，彈舌呼之」 ^316a10

爾時釋迦牟尼佛復告諸天仙眾：「汝等諦聽，妙吉祥童子此陀羅尼。
我今欲說曼陀羅法及念誦法、設火食法速令成就。
若有人能持此陀羅尼最勝妙法，若不知吉祥之日及諸星等，
汝諸天神勿為障礙。
若有能行我教法者，汝等天眾護持是人，
一切鬼神及諸毒惡毘那夜迦等，亦當守護不得損害，
方便護念，於十力教中令生信解。」
說是語已即入三摩地，所謂一切如來頂生三昧，除諸有情不善業故。 ^316a12

爾時世尊入彼三摩地已，十方諸佛觀察如來在清淨天宮，
一一皆來集會，各請釋迦牟尼佛說呪，
而說頌曰：
　　「佛說大威德，為利諸有情，
　　能成一切呪，願者皆滿足。
　　一切佛已說，此呪王威德，
　　能於諸呪中，一字為尊上。
　　頂生大威德，其力難思議，
　　善除諸妖邪，退諸惡星宿，
　　毒害母神等，及彼那夜迦，
　　惡願諸鬼神，逼惱有情者。
　　當來濁世中，誦持得安樂，
　　善哉天人師，願為眾生說。」 ^316a21

爾時十方諸佛說此頌已默然而住。
當爾之時三千大千世界一切有情所住之處，
忽然之間放大火焰威光赫耀，而皆不損一有情類。 ^316b6

爾時釋迦牟尼如來觀察一切清淨天宮，
告諸菩薩摩訶薩及諸緣覺、聲聞、天仙諸大眾言：「汝等諦聽！」
即說頌曰：
　　「告諸佛子等，汝等今善聽，
　　我今說此呪，具足諸功德。
　　當來惡世時，我法將欲滅，
　　能於此時中，護持我末法。
　　能除世間惡，毒害諸鬼神，
　　及諸天魔人。　一切諸呪法，
　　若聞此呪名，皆悉自摧伏。
　　我滅度之後，分布舍利已，
　　當隱諸相好，變身為此呪。
　　佛有二種身，真身及化身，
　　若能供養者，福德無有異。
　　此呪亦如是，一切諸天人，
　　能生希有心，受持及供養，
　　所得諸功德，如我身無異。
　　此呪王功德，我今但略說。」 ^316b9

爾時世尊說此頌已，為諸眾會說斯：「轉輪王如來頂髻之法，
能令他法速即毀壞，能令自法速得成就，一切菩薩所共讚歎。
誦念之處，於四方面五百驛內，一切惡鬼皆自馳散。
一切呪師行其本法，聞此呪已皆悉摧壞，一切諸天所有神通皆悉退失。
其持呪者欲滅他法不滅他法，由持呪者所存念處。
一切世間及出世間諸持呪者，及諸惡星無不摧伏。 ^316b27

「若善男子為護大乘，若為自身若對怨敵，
應以手執一把青草，呪一百八遍，意忿彼人以刀斬草，念壞彼法即便斷壞。
若欲令彼前人呪法不成就者，誦呪七遍以手作拳，意屬彼人即不成就。
若欲令彼前人成者，即開其拳還得如故。
若欲作此法者，先須洗浴著鮮淨衣，自法即得成就。
若欲護持他人，一切惡鬼皆不敢近，當誦此呪所護自身，
所護他人所呼鬼神所遣鬼神，所求事業竝用此呪。
若持諸呪無有神驗，為誦此呪一百萬遍，
即得成就所得境界，若無効驗其神當即消滅。 ^316c6

「若欲天神來為給使，當取油麻酥蜜酪等和之，
少取一撮一呪一遍一投火中，燒之滿一百八遍，
一日三時至七日內，其神即來便為使者。 ^316c16

「若欲降伏諸天，取天蓼木一百八片，一一誦呪投其火中。
若欲降其神者，念其名字，一日三時作法至七日內，速來降伏。 ^316c20

「若欲降伏諸龍女者，取酥蜜乳，一日三時誦一百八遍於火中燒，
至七日內即得成就。 ^316c22

「若降藥叉及藥叉女，一依前法取酪飯燒之，即得成就。 ^316c24

「若欲降伏健達縛及其女者，燒一切香，
一依前法燒種種花，一切八部女神即來降伏。 ^316c26

「若欲降伏真婆羅門，取好名花及白芥子一依前法，即得如意。 ^316c27

「若欲降伏筏舍之人，取酪乳酥一依前法，即得成就。 ^316c29

「若欲降伏戍達羅，取酥土和一依前法。 ^317a1

「若欲降伏一切惡人及惡星宿者，取酥及油麻燒之一依前法。 ^317a2

「如上說者，須七日內三時燒藥洗浴誦呪一百八遍即得成就。」 ^317a3

爾時世尊說斯語已，呼文殊師利：「汝呪法中有如上威力，
於後末世，此法能令一切眾生受持行用，更有種種諸法我今略說。」
說此語已，爾時世尊默然而住。
于時四部大眾白言：「世尊！
唯願慈悲更說餘法，未來眾生得安樂故。」 ^317a6

爾時釋迦牟尼佛，復更觀察清淨天宮，
告妙吉祥童子曰：「善聽！
我今略說一字轉輪王威德呪及畫像之法，
為令惡世有情少於精進少於明慧，不能受持廣畫像法者，
我今略說畫像之法，為欲利益諸有情故，速得吉祥義故。
若欲受持最勝法者，取新白疊長一丈闊六尺未斷縷者，勿以膠為彩色。
其畫像師香湯洗浴著新淨衣受持八戒，
當畫世尊作轉輪王像說法之容，一切世界主座下，
畫梵王聖金剛菩薩佛，上畫雨花鬘天子，座下畫持法人。」 ^317a11

爾時世尊釋迦牟尼，復觀妙吉祥童子告言：
「諦聽妙吉祥童子一字轉輪王大威德，
略說畫像法我今說之，令惡時眾生得安樂故。
若欲作法者，手持香爐諦觀佛面，以其像面面向西方，於前種種香花供養。
持法之人每日三時燒沈水香，面向佛像誦此神呪，滿一百萬遍然後作法。
持法之人應須持戒，每須喫三白食，所謂乳酪粳米，不得破齋。
於一切眾生發慈念心，持菩薩戒，此人凡所欲作功德之事及療一切病，
皆得如意，常須供養一切三寶。 ^317a22

「若欲成就輪法者，以鐵作輪，其輪二轂，
於佛像前立一方壇，從月一日至十五日，
三時洗浴燒沈水香，誦呪至百萬遍，常用諸花以為供養。
十五日已更作一壇，中安其輪兩手蓋上，
至心誦呪輪現火光，當持法人能昇虛空，
於明呪中為其仙主，若餘人見亦得騰空。 ^317b3

「若欲成就傘蓋法者，作新白傘蓋，種種金銀寶物莊嚴，
內中懸一口幡，手把其傘一依前法誦呪，
當即火出，其持法人即騰虛空皆如上說。
若欲作法，取白月十五日及五節日，所謂月八日、
十四日、十五日、二十三日、及月盡日，身得變化十五日內必得成就。
若此成就者，一切諸法亦得成就，得一切神通及一切佛菩薩法，
此世界中作轉輪王，千子圍繞。 ^317b9

「若欲作佛頂法者，用金或銀或銅或鑞，
如一手掌大，如佛頂依如上法誦呪，頂出火光即得騰空，
與一切眾生說法，壽命一大劫。 ^317b17

「若欲成就如意瓶法，當作一金瓶，一切穀子一切藥子及諸寶物滿其瓶中，
其瓶上蓋白淨疊布，臘月一日起首誦呪，
至一周年即得成就，於其瓶中所須之物常取不盡。 ^317b20

「若其欲得如意寶者，若金若寶若水精，
一依前法以布蓋上，誦呪一年，速得成就，所求皆得。
若在天中若在人間，手持此寶即作轉輪王，
於彼像前誦呪萬萬遍，即騰虛空，壽命一大劫。 ^317b24

「若欲成就金剛杵法者，以紫檀為金剛杵一枚，
若無紫檀鐵#CB03694;亦得，
以五牛物洗之，五牛物者所謂乳、酥、酪、
糞、尿。常以臘月十五日，於其像前清淨廣設供養，
然一百盞牛酥為燈，又以香湯洗金剛杵。
其持法人以身布施一切諸佛菩薩，於後用轉輪王呪以護其身。
至十五日夜二更中，以其右手執金剛杵，
當於像前一心誦呪，其金剛杵遂現火焰，
一切天仙諸龍鬼等，與其部眾咸至其所，
將持法人入明仙處，冊立為王，其人身力同如金剛菩薩。
若意欲往所在之處，隨意無礙，壽一大劫，能見彌勒菩薩說正法處。
若樂求生處，自在如意即得往生。 ^317b28

「若欲成就雄黃之法，取好者一兩，鬼星現夜三日斷食，
又設眾僧食，於其眾前合掌從乞進止。
若眾僧許供養世尊，於一切眾生發慈悲心，
於其佛前然一千盞牛酥明燈，持呪之人自身施佛，
作法竟已乞願，當取其雄黃誦呪若熱、
若煙、若火光出。現三相已，取少雄黃點著眉間，
一切天、龍、鬼神及人非人即來奉事，其持呪人壽命千年。
若點額上即不現身，天神亦不能見。
若欲須現亦得隨意，壽命三千年。
若現火出，即成明仙，所有同伴並騰虛空，
勝諸仙人壽命一劫，若捨此身生覩史天。 ^317c11

「若欲成就執戟法者，當用好鐵為戟，一周年間執戟誦呪，
取沙作一塔，於前著食施與眾生。
於其塔前左手執戟加趺誦呪，即出種種光明，
持呪之人即騰虛空，大自在天眾迎持法人，
種種好花散身圍繞，餘所見人皆共騰空。
彼持法人能為大王，常以大自在天諸天仙人皆來恭敬，壽命一大劫。
若有惡心來相向者當即墜落，諸天龍鬼尚不能惡，何況凡夫。
若捨此身得生西方極樂世界。 ^317c22

「若欲成就死人法者，取無瘡瘢未損壞者，
將於壇中臥其地上，令面向上，作四箇佉陀囉用一色木為橛，
繫其脚手，持呪之人坐於心上，擣寶物為末少少取之，
一一誦呪內於死人口中，至於死人開口舌上吐出如意寶珠，
取得其寶即於明仙間為轉輪王，隨心所願器仗即自現來，
其身出現光明，照得四方一百餘驛，壽命自在。
意若須他世界作王，即能如意捨命，能生無垢世界。 ^318a2

「若欲成就第二死人法者，一依上說取棗木為橛，
即以鐵末一一誦呪，少少內於死人口中，
至其出舌即割其舌，共同伴人亦騰虛空，
所願即得壽命一小劫，若於此捨命得生一贍部洲為王。 ^318a10

「若欲成就鉤法者，取茅草作一鉤。
如一手大，五牛物中洗之，一日一夜斷食，
而取其鉤手執，供養金剛菩薩，然一百盞酥燈。
先誦大佛頂悉達多鉢多囉呪以護其身，後誦此呪能令成就。
如前輪法，若經一日光明所照之處積一土壇，
即用棗木作四箇橛，呪之七遍一一角中釘著，
便當結得十方法界，於第二更中結加趺坐，
一心供養彼鉤，頂禮一切佛及菩薩。
當取彼鉤手執誦呪，所有地獄受苦眾生即能無苦，
持呪之人當即聞聲飛騰虛空，手把此鉤與一切明眾為王，
一切天龍見持呪人，即當禮拜供養，壽命一大劫。
於彼捨命，即便生於金剛地，見金剛境界。 ^318a15

「若欲成就像者，而畫一像，像當火出，即騰虛空得作明仙。 ^318a28

「若欲成就別法，先誦此呪十萬遍，一日一夜必須斷食，
設大供養，取遏迦木作火，烏麻牛酪酥蜜呪一千八遍，
少少投其火中即得成就，心所願者皆得圓滿。 ^318a29

「若欲降伏大自在天，先須供養於大自在天，
坐南邊作火燒烏麻等四物，誦呪滿足一千八遍。
自身先須潔淨防護，誦呪七遍以水灑身，
當時即有聲出，不須恐懼，大自在天當即現身，願者皆得。 ^318b3

「若欲那羅延及梵天王等成就者，當作此法即得成就，先須護自身。
若須喚藥叉女母及姊妹妻取無憂花，
誦念彼名，一日三時而呪其花，至一百八遍火內燒之，
於七日內即能得至，願者皆得。
若母及姊妹妻若七日內不來，彼藥叉頭破當即降伏。
若喚諸龍者，當取龍華燒如上法。 ^318b8

「若欲呼喚藥叉者，三月內取酪飯，日三時各呪一百八遍至月盡日，
一日一夜當須斷食，供養佛像，諸藥叉等須與飲食，
用伐吒木為柴，酪酥蜜飯於內燒之，意念呼喚藥叉來者。
其酥酪蜜飯誦呪一千八遍，一呪一燒其食，當得毘沙門諸藥叉眾等速來彼處。
取曷迦木花於前迎之，諸藥叉曰：『當須我等作何事耶？』
彼即告言：『每日須一藥叉守我門戶。』
所遣作事即當作之，所須物者當能來之，
若須乘騎即得騎之，若須長年藥者當即與之。 ^318b14

「若欲降伏金剛神者，先須誦四千三十二萬遍，
十二月一日至正月十五日，須供養佛并設三七僧齋，當須發願以此供養功德迴施金剛。
當夜二更時起結加坐，於其火中燒安息香誦呪，
其香丸如梧桐子大，誦時意念見金剛神，
呪至三更即當雷鳴地動天雨種種妙花，
金剛即來，及一切天龍八部菩薩等來共圍繞。
其持呪人取香湯水并花出迎，恭敬禮拜。
金剛當即告曰：『汝求何願？』
隨乞皆得，壽命一劫。
若捨此身，即生金剛住處。 ^318b24

「若欲成就餘明仙者，亦須作此金剛之法，即當成之。 ^318c5

「若須成就佛呪法者，及觀世音呪法、梵天呪法、
大自在天呪法及世出世，須作此法，若持餘呪不成就者，
即須此呪共餘呪七日內誦之，即得成就。
若其不成及不現驗，其呪神等即當滅亡。
若於大自在天及諸天等，前七日內誦呪若不現身，即令頭破。
若日月蝕日所須和合湯丸藥等，先須預備，
其日誦呪，至日月明淨，其藥等法速即成就。 ^318c6

「若有婦人求男女者，先誦其呪一百萬遍，
燒沈水香供養，須十二月一日起首至於十五日，
於道場中供養，并設三七僧齋，其婦人一日三時燒香誦呪，
心念發願請求男女。
其十五日夜二更時，取烏油麻以酥和之，
誦呪一遍一迴燒之滿一百遍，其夜四更當見境界，或菩薩形狀等即自知之。
若彼婦人心中所念便獲其願，燒香常於像前持念此呪即得成就。 ^318c14

「若求隱形，取雄黃藥，一小兩中之半兩也，
取人乳和合以為五丸，取沈水香作合子盛之，
取一丸誦一千八遍，及白芥子亦以五顆，
誦一千八遍，一一並於合內盛之。
須至日月蝕日誦呪，其合子內若其有聲，
一切眾生見此呪人，悉皆歡喜所須皆得。
若其出煙，其持呪人即不現身，所至諸處皆為其主，壽命一小劫。
若出火焰，其持呪人身即端正，猶如天童似年十六，
與諸天神為主，壽命一大劫，百寶藏門悉皆自現。 ^318c22

「若欲成就牛黃之法，一依雄黃法作。 ^319a2

「若欲成就眼藥法者，取石安善那及青蓮華、
青木香各重一錢，其藥於熟銅鈔鑼中安之，
至日月蝕時日夜誦呪，煙出即以此藥內其眼中，
其持呪人即得隱形，與隱形人為其主也。 ^319a3

「若欲成就刀法者，取無瘢刀，於二十三日或二十九日，
供養其像散眾生食，護淨自身，左手執刀誦呪至刀聲出，當即騰空所願隨意。
又若火出，所同伴人得見火者並悉騰空，與一切騰空人為主。 ^319a7

「若欲成就金剛杵者，取好#CB03694;鐵，
長十六指打作三稜，上下各作三頭，磨以紫檀用塗其上。
從十二月一日供養其像，始從一日設四僧齋，
日漸加一僧，自須持呪，至十三日供養僧了，即不喫食。
至十五日夜，於舍利塔前供養圖像，然以酥燈一百八盞，
自坐茅草受持此呪，兩手執杵誦呪呪之。
其杵即便火出，其持呪人即得昇仙，其同伴等亦得騰空，
作明仙主神力猶如金剛，壽命一大劫，命終已後生金剛菩薩處。
更若欲求成就輪刀器仗等物，一依前法即得成就。 ^319a12

「若欲除家內諸惡者，作地火爐，四邊畫作蓮花，
火爐內取桑木作柴，并酪及酥蜜一日三時誦呪一千八遍，
至三日內即得成就。 ^319a22

「若欲護一城一村，於七日內燒賖彌迦木，及酥酪蜜燒之即得成就。
若欲祈雨，取烏圖末羅木燒木為火并酥酪蜜燒之，於七日內即得成就。
若護一國所求，如前所說取桑木燒之。 ^319a25

「若欲求長命者，於十二月一日至十五日，
乞淨潔食誦呪，總滿三十滿遍。
至月盡日二日已前不喫食。
取黑牛乳一升，誦呪滿得一百八遍，須以香花供養於佛，其乳自服即得長命。
若十日內其酥酪蜜燒之，及 #CB03709;#CB03684;草即得長命。 ^319b1

「若求降伏逆賊，取獨頭及婆邏迴呪一千八遍，
令賊見聞婆邏迴聲及見獨頭，即便自縛。
若取一切草子少少，盛滿一新瓶瓮，和水誦之一百八遍，
取其苗子及水浴身，除一切諸惡不能為害。 ^319b6

「若有人食諸毒藥者，取孔雀尾誦呪十萬遍，禁毒及諸惡病皆得除差。
若一切天行熱病，結索呪一百八遍繫其人項，一切熱病當得除愈。 ^319b10

「若佉陀羅木作火，酪酥蜜相和燒於火中，
呪一百八遍一遍一燒少少燒之，即得伏藏。
若以紫檀刻為蓮花滿十萬箇，於大江河入至腰際，
一一呪之放其水中，依檀花數即得金藏。
若以毘利婆木為火，并依前三味一一呪之，
滿至一千八遍，即得衣前無盡金藏。 ^319b13

「若沈香木并依前三味燒之，二十一日內日日三時一時誦一千八遍，
一切諸天龍神皆來為使者。
若以粳米及酥酪蜜，與火投之誦呪滿一千八遍，即得無盡百味食飲。
若安悉香圓如梧桐子，與三味和一一誦呪燒之，
滿足一千八遍，一切藥叉來為使者。
若阿輸迦華及以三味，誦呪一千八遍一一燒之，一切藥叉女來為使者。
若燒龍花及以三味，一切諸龍來為使者。
若燒沈香及三味等，依前誦呪，一切金剛來為使者。
若燒末怛那果及以三味，依前作法，一切明仙皆來為使。
若沈香木為火，燒酥合香呪一百八遍，一切健達縛來為使者。
若燒熏陸香，一切餓鬼來為使者。
若尸利縛色得伽藥，和沈水香燒之，一切緊奈洛來為使者。
若燒白膠香，一切毘那夜迦來為使者，誦一百八遍。
若燒白芥子及白芥子油，一千八遍誦呪了已，國王歡喜。
若一日三時至七日內，作法即成就。
若對日前誦呪十萬遍，一切惡障皆悉消滅。
若誦一遍護得己身，若誦二遍朋友財物皆蒙擁護。 ^319b19

「若欲得蓮華法成就者，以紫檀木為一蓮華，
三日勿食，左手執花於像前坐，誦呪至其火出，
當爾之時及諸同伴飛騰虛空，於明仙眾為轉輪王，於彼捨命得生西方極樂國土。
若取摩羅末伽土以沙共和作金剛杵，
長十二指，手自執持家家乞食，必定不得共於人語。
誦呪十萬遍，其杵上頭作孔著白芥子，
至日月蝕日像前誦呪，令其杵中芥子作聲，所求願者皆得成就。
若以杵擊山，山自摧破，凡所施為咸得遂意。
若將其杵入海，海水隨意。
若執此杵誦持呪法，一切毘那夜迦不得障礙。 ^319c10

「若入河海深水中者，其水至腰，取十萬蓮花，
一呪一擲水水中，當即妙吉祥天女出現，所願皆得。
若取蓮華三十萬莖，誦呪依前水中放之，求廣大願皆得稱意。
若取蓮華五十萬莖，誦呪依前水內放之，最極廣願無有不隨。 ^319c22

「若月一日取闍提花香誦呪一百八遍，
一一散擲呪像足前，一日三時至十五日，
作此法者，其像足上現出火光，入持呪身當即不現，
共諸伴等即騰虛空，於明仙眾得作轉輪王，壽命一劫。 ^319c26

「若坐海岸，以龍木柴為火，面向西方，執龍花木誦呪十萬遍燒於火中，
當即海水激為波濤，騰浪涌溢。
當爾之時幸勿憂怖，但以志誠專心誦呪，
水中即現真婆羅門，所求皆得所遣皆作。
若於地上畫千葉蓮花，而坐其上誦呪十萬遍，
其地即裂有神出現，與持呪人共同伴等，
即騰虛空，於明仙眾為其大主，壽命一劫。
若十二月一日至十五日，取闍提花一一誦呪，
散佛頂上滿十萬遍，頂即出光照人身上得五神通。
若其花呪滿百萬遍，所願皆得。
若取地上曲蟮之土，作一師子牛黃塗之，
坐安壇中恭敬供養，誦呪至於師子自動，即得成就所求皆得。
若乘騎師子，所願生處速得到彼，命同梵天。
若作象及水牛，一依前法，若也出聲，諸天皆來，
索者皆得，所遣皆作。
此轉輪王呪，所須事者皆得成就，所須物者一依心願，以淨信意作此法者無不成就。」 ^320a2

爾時世尊說斯法已，復作是言：「我若廣說此呪威力成就諸法，
窮劫無盡。汝等當知要略而說。」 ^320a20

爾時會中有無量無邊不可思議菩薩摩訶薩、
天龍八部、轉輪王等，心大歡喜咸唱：「善哉！
釋迦如來能說此事難可思議，然我等輩誓當護持此呪。
若見有人及以非人，受持讀誦書寫供養愛念思求者，常與擁衛令無災患。
若於國中見有此呪，我等恭敬彼國諸人如佛無異，
各以威力防禦國境，令惡鬼神、兇賊、猛將、
風雨、水火使不侵損，百姓熾盛，國土安寧，
財穀豐熟，無諸飢饉，疫疹不祥亦令退散。」
爾時如來讚言：「善哉善哉！
汝等實能如是擁衛。」 ^320a23

佛說經已，諸菩薩眾天龍八部，皆大歡喜，信受奉行。
大陀羅尼末法中一字心呪經
 ^320b4
