
jing:: 菩提資糧論卷第五
author:: 聖者龍樹本　比丘自在釋
translator:: 大隋南印度三藏達磨笈多譯
問：得力菩薩於眾生中，云何應修行？
答：
　　諸論及工巧，明術種種業，
　　利益世間故，出生建立之。 ^533c10

於中書印算數、鑛論醫論、能滅鬼持被毒論等，
出生村城園苑河泉陂池花果藥林論等，
顯示金銀真珠鞞琉璃貝石〔石白如貝〕
珊瑚寶性論等，記說日月星曜地動夢相論等，
相諸身分支節論等，如是等無量諸論，
能與世間為利樂者，劫轉壞時悉皆滅沒，劫轉生時還於人間出生建立。
如木鐵瓦銅作等工巧非一，能滅鬼持顛狂被毒、
霍亂不消食諸逼惱等種種明術，雕畫繡織作等種種事業，
能與世間為利樂者，皆亦出生及令建立。
　　隨可化眾生，界趣及生中，
　　如念即往彼，願力故受生。 ^533c13

諸摩訶薩隨何世界，若天人等趣、若婆羅門剎帝利鞞舍等生，
於彼彼處若有可化眾生，為起無量思念，欲化彼等眾生故。
隨彼色類長短寬狹音聲果報，得令眾生受化之事即應作願，
起彼色類長短寬狹音聲果報，令彼眾生速受化故。
　　於種種惡事，及諂幻眾生，
　　應用牢鎧鉀，勿厭亦勿憚。 ^533c25

若以罵詈恐動嫌恨鞭打繫閉訶責如是等惡事加我，
及諸眾生無量諂幻知不可化，以彼等故不應自緩鎧鉀，
亦勿厭流轉，勿憚求菩提。
又應發如是心：我不為無諂無幻眾生而著鎧鉀，我正為彼等眾生著此鎧鉀。
我當作如是事發起精進，為令彼等眾生速得建立無諂無幻故。
應當如是自牢鎧鉀。 ^534a4

問：已說得力菩薩修行。
云何未得力菩薩修行？ ^534a11

答：
　　具足勝淨意，不諂亦不幻，
　　發露諸罪惡，覆藏眾善事。 ^534a12

具足勝淨意者，謂增上意，又是善增也。
意者心也，即彼心具足，名具足勝淨意。
不諂亦不幻者，諂謂別心。
別心者，不質直也。
又諂者名為曲心，幻者謂誑也。
若心不曲不誑，彼是不諂不幻。
發露諸罪惡者，若有罪惡顯說發露，彼名發露諸罪惡。
覆藏眾善事者，若有善業竟大覆藏，彼名覆藏眾善事。
若菩薩欲疾得菩提，應當具足淨意、不諂不幻、
發露罪惡、覆藏善事。
是故世尊說云：諂非菩提，幻非菩提。
　　清淨身口業，亦清淨意業，
　　修諸戒學句，勿令有缺減。 ^534a15

此諸菩薩欲與修念相應故，先當清淨身口意業。
於中殺生、不與取、非淨行等三種身惡行應當清淨，與此相違三種身善行應當受之。
妄語、破壞語、麁惡語、雜戲語等四種口惡行應當清淨，與此相違四種口善行應當受之。
貪、瞋、邪見等三種意惡行應當清淨，與此相違三種意善行應當受之。
諸波羅帝摹叉學句，亦當受而隨轉。
於彼學句，無有知而故破。
若缺漏戒者，於修念中心則不定。
　　安住於正念，攝緣獨靜思，
　　用念為護己，心得無障心。 ^534a27

如是於戒正清淨已，斷除五蓋，於空閑淨潔離眾之處，
少聲少喧少蚊虻蛇虎賊等，不甚寒熱，
不置臥床，若立若經行若結加坐，或於鼻端或於額分，迴念安住隨於一緣善攝作已。
若於境界有躁動心，則用念為守門。
如是置守護已，遠離障礙賊心，獨在一處無散亂意而修習思惟。
　　若起分別時，當覺善不善；
　　應捨諸不善，多修諸善分。 ^534b9

於思惟時若起分別，即於起時覺此分別，
若是不善即應捨離勿令復增，若是善分唯當數數多作。
不應散亂，如室中燈不閉風道。
　　緣境心若散，應當專念知，
　　還於彼境中，隨動即令住。 ^534b18

於中修定比丘心思惟時專意莫亂。
若心離境即應覺知，乃至不令離境遠去，還攝其心安住境中。
如繩繫猿猴繫著於柱，唯得繞柱不能餘去。
如是應以念繩繫心猿猴繫著境柱，唯得數數繞於境柱，不能餘去。
　　不應緩惡取，而修於精進，
　　以不能持定，是故應常修。 ^534b23

緩者謂離策勤，惡取者謂非善取〔謂太急也〕。
若欲成就三摩提者，不應緩作及惡取精進。
以緩作及惡取精進不能持三摩提，是故修定行者應常正修。
　　若登聲聞乘，及以獨覺乘，
　　唯為自利行，不捨牢精進。 ^534c1

若欲登聲聞乘及獨覺乘，唯為自利故、
自涅槃故，尚於晝夜不捨牢固精進策勤修行。
　　何況大丈夫，自度亦度人，
　　而當不發起，俱致千倍進。 ^534c7

然此菩薩應於流轉河中度諸眾生亦應自度，何得不發起過彼聲聞獨覺乘人俱致百千倍精進也？
如自度流轉之河，度他亦如是。
　　半時或別行，一時行餘道，
　　修定不應爾，應緣一境界。 ^534c11

今此一日不應半時修習別定、餘時之中復行異道，
唯於一定應善緣境，心隨一境勿向餘處。
　　於身莫有貪，於命亦勿惜，
　　縱令護此身，終是爛壞法。 ^534c16

應當生如是心：我此身中，唯有薄皮厚皮肉血筋骨髓等，
終歸乾枯；我此壽命亦當終盡。
彼丈夫精進、丈夫勢力、丈夫健行，我亦應得。
若其未得，我於精進不應賒緩。
雖復百歲護此爛身，必定當是破壞之法。
　　利養恭敬名，一向勿貪著，
　　當如然頭衣，勤行成所願。 ^534c21

今此若在曠野宿住之時，勿貪身命於中遊行，
若有利養恭敬名聞起時不應貪著，為自願成就故應速勤行，
如然頭衣。
　　決即起勝利，不可待明日，
　　明日太賒遠，何緣保瞬命？ ^534c28

彼於如然頭衣勤行之時，明日賒遠莫待明日。
若於我身有勝利者，決即發起。
應當生如是心：何緣能保開眼合眼時命？
我今即起勝利，明日太遠，莫待明日。
　　安住於正命，如食愛子肉，
　　於所食噉中，勿愛亦勿嫌。 ^535a4

如是定行比丘，若村、若僧坊中，隨有如法無所譏嫌乞得食已，
勿起貪心愛著亦勿嫌之，應當安住正念，
如食所愛子肉，但為身住不壞存於壽命，攝護淨行故。
猶如昔云：夫妻行曠野時共食子肉。
　　出家為何義？　我所作竟未，
　　今思為作不？　如十法經說。 ^535a10

應當如是觀察：我為何義故而行出家？
為畏不活耶？為求沙門耶？
若為求沙門者，應作是念：我於沙門之事，
為已作、為未作、為今正作？
如其未作及正作者，為成就因緣故，應當精勤，我離家類則名非類。
應數思念：我之活命繫在於他，我亦應作別異儀式。
我自於戒得無嫌不？
有智同淨行者於我戒所復無嫌不？
我已與諸恩愛其相別異、不與共俱，我屬於業、
業之所生、受用於業，業是所親、依業而行。
我所作業若善若惡，我當自受。
我於晝夜云何而過？
我喜樂空寂不？我有上人法不？
能得聖人勝知見不？
若當後時，同淨行者問我之時，說之不慚。
應數思念此等十法，所謂定行比丘應數思念。
　　觀有為無常，若無我我所，
　　所有諸魔業，應覺而捨離。 ^535a17

有為謂因緣和合生，以因緣和合生故彼無我所，以有為故彼是無常。
若是無常，彼為他所逼迫故苦。
若苦，彼不自在轉故無我。
於有為法應如是觀。
所有諸魔業應覺而捨離者，或於菩提心六度相應經中作不欲樂因緣、
散亂因緣、賒緩因緣、障礙因緣，若從自起、
若從他起，皆應覺知。
於此諸惡魔業，皆覺知已離之，莫令彼自在行。
　　根力與覺分、神足正斷道，
　　及以四念處，為修發精勤。 ^535b4

信、精進、念、定、慧，是為五根。
信、精進、念、定、慧，是為五力。
念、擇法、精進、喜、猗、定、捨，是為七覺分。
欲定、精進定、心定、思惟定，是為四神足。
未生惡不善法為令不生、已生惡不善法為令其斷、
未生善法為令其生、已生善法為令其住，
生欲發勤攝心起願，是為四正斷。
正見、正分別、正語、正業、正命、正發行、正念、
正定，是為八分聖道。
身、受、心、法，是為四念處。
此等三十七助菩提法，為修習故發起精勤。
　　心與利樂善，作傳傳生處，
　　及諸惡濁根，彼當善觀察。 ^535b14

心若調伏守護禁繫，則與諸利益安樂善事作傳傳生因。
若不調伏、不守護、不修習、不禁繫，則與諸無利惡濁為根。
知已，於彼應極觀察，生住異相故、內外兩間不住故、
過去未來現在世不俱故、無處來故、無處去故、
剎那羅婆牟呼利多時中不住故、猶如幻故，為修習故應當觀察。
　　我於善法中，日日何增長？
　　復有何損減？　彼應極觀察。 ^535b25

若佛世尊所說，施等善法能出生菩提者，我於彼諸善法有何增長？
有何損減？常應如是專精觀察，日日之中起而復起。
　　見他得增長，利養恭敬名，
　　微小慳嫉心，皆所不應作。 ^535c5

若見餘同淨行者，或沙門、或婆羅門，增長利養恭敬名聞之時，
亦不應生微小慳嫉。
復應思量生如是心：我亦喜得眾生利養衣服飲食臥床病緣藥等眾具，
我亦喜得在家出家之所恭敬，我亦喜得具足可讚之法。
　　不羨諸境界，行癡盲瘂聾，
　　時復師子吼，怖諸外道鹿。 ^535c10

若見他人增長利養恭敬名聞之時，於色等境界中不應悕羨，
於愛不愛色聲香味中雖非癡盲瘂聾而作癡盲瘂聾之行。
若有力能莫常瘂住，應以正法遣惑破繫。
時到，為怖外道鹿故及住持正教故，復當震師子吼。
我已解釋修心。今當解釋修相，所謂：
　　奉迎及將送，應敬所尊重，
　　於諸法事中，隨順而佐助。 ^535c17

於所尊重奉迎將送、於聽法時花鬘供養、
修理支提等法事中恭敬作故，當得手足輪相，彼又是大眷屬先相。
　　救脫被殺者，自善增不減，
　　善修明巧業，自學亦教他。 ^535c25

有被殺者救令解脫，護命因緣離於殺生，
受此等業長夜習近故，當得長指相、足跟平正相、
身直相，彼是長壽先相。
自所受善法，受已增長不令損減故，當得足趺高如貝相、
毛上向相，彼二是法無減先相。
善修明論工巧等業，自學及教他故，當得伊尼 #CB00567;相，
彼是速攝先相。
　　於諸勝善法，牢固而受之，
　　修行四攝事，施衣及飲食。 ^536a1

於諸最勝善法牢固受之，習近多作故，
當得善安立足相，彼是能作事業先相。
修行四攝布施愛語利行同事，常習近故，
當得手足網相，彼亦是速攝先相。
以妙飲食衣服布施，常習近故，當得柔軟手足相、
七處高相，彼二是得上妙飲食甜味及衣服等先相。
　　不違乞求者，和合諸親慼，
　　眷屬不乖離，施宅及財物。 ^536a10

隨所有物，若來求者即施，不違逆故，當得臂髀 #CB00166;圓相，
彼是自在調伏先相。
和合親眷朋友共住，不令各各乖異，若乖異者亦使和合故，
當得陰密藏相，彼是多子先相。
布施舍宅財物，及施上妙床敷衣服堂殿宮等故，
當得金色相、細滑薄皮相，彼二是得上妙床敷衣服堂殿宮等先相。
　　父母及親友，隨所應安置，
　　所應安置處，無上自在主。 ^536a18

憂波弟邪夜、阿遮利夜、父母兄弟等，所尊重者，
隨所應處安置，為無上自在主故，當得一孔一毛相、
白毫印面相，彼二是平等先相。
　　雖復是奴僕，善說亦受取，
　　應生最尊重，施藥愈諸病。 ^536a27

施藥愈諸病者，於病人所施藥、給侍、將息、飲食。
以給侍將息，病即能起故，當得髆間平滿相、
味中上味相，彼二是少病先相。
　　前行善業首，細滑美妙言，
　　善為正意語，前後無不供。 ^536b4

前行善業首者，園林會堂、義井花池、飲食花鬘，
於難行處起橋，及造僧坊遊處等中，勸勵他人自為前導，
所施過他故，當得尼瞿嚧陀普圓身相、
頂髻相，彼二是勝主先相。
細滑美妙言者，長夜真實細滑語故，當得廣長舌相、
梵音相，彼二是得五分五分語道具足音先相。
五分五分語道具足音者，一者可知、二者易解、
三者樂聞、四者不逆、五者深、六者寬遠、
七者無嫌、八者悅耳、九者辯正、十者不雜〔二種五分故有十也〕。
善為正意語者，長夜實語、正意語故，當得師子牙相，彼是愛語先相。
前後無不供者，他人雖有前後，然皆供養、
無不供養，以如法威儀平等威儀故，當得齊平齒相、
細滑齒相，彼二是善淨眷屬先相。
　　不壞他眷屬，慈眼觀眾生，
　　亦不以嫌心，皆如善親友。 ^536b9

於諸眾生作懷抱慰喻攝受之心，以不貪不瞋不癡眼觀故，
當得青眼相、牛王眼#CB00263;相，彼二是愛眼觀先相。 ^536b25

我已解釋三十二大丈夫相出生之業，
別有種種菩薩之行，今當解釋。
　　應當如所言，即隨如是作，
　　如言若即作，他人則生信。 ^536b28

應當如言即如是作。
若如所言即如是作，他則生信，隨有言教即當信受。
　　應當擁護法，覺察放逸者，
　　及作金寶網，羅覆於支提。 ^536c3

於此法中應自擁護，若有背法放逸眾生，於彼亦應方便覺察令其向法。
及於如來支提之所，應以種種寶網羅覆，為令相好滿足故。
　　有欲求婇女，莊嚴以施之，
　　亦與說佛德，及施雜光瓔。 ^536c7

若有求婇女者，即便莊嚴婇女而以布施。
此諸婇女普皆端正，以此布施，為令自意所求愛事皆滿足故。
又以無量異種說佛功德之法，應在集會之處高出，
美妙悅意之聲而為演說，為得諸聲分清淨故。
又以種種光明照曜瓔珞之具，悅彼心眼而以布施，為得諸隨形好滿足故。
　　造作佛形像，端坐勝蓮花，
　　及於六法中，修習同喜樂。 ^536c12

以金銀真珠貝石等造作佛像，坐勝蓮花，為得化生及為得佛身故。
六種同喜法者，於彼同梵行中，慈身業口業意業、
不分受用物、戒具足、見具足。
此等六種同喜法中應數習近，為得徒眾，不被諸外論眾所壞故。
　　可供無不供，為命亦不謗，
　　佛之所說法，及以說法人。 ^536c21

可供無不供者，於中應可供養，所謂和上、
阿闍梨、父母兄等。
無不供養者，無不敬畏，雖為活命，終不謗法及此說佛法人。
亦不應謗、不應輕欺，為護自善助故。
　　金寶散教師，及教師支提，
　　若有忘所誦，與念令不失。 ^536c28

應以金銀散於教師，亦應以摩尼金寶散教師寶支提。
菩薩有三摩提，名現在佛對面。
住此等三摩提，於生生中現前修習，為得聞持故。
若有眾生忘失所誦，引世利樂經書於彼眾生與作憶念，
為不忘失菩提心故，及為得憶念現知故。
　　未思所作已，勿躁勿隨他，
　　外道天龍神，於中皆莫信。 ^537a5

所作業行若身口意，於中諸處若未思所作已，
勿為躁急亦勿隨他，應如是行。
若異於此，則生熱惱亦是悔因。
於遊行出家尼揵等諸外道，及於天、龍、
夜叉、揵闥婆等中，皆不應信。
　　心應如金剛，堪能通諸法，
　　心亦應如山，諸事所不動。 ^537a13

安置其心應如金剛，有慧力堪能故。
於諸世出世法中，如其自性如實通達。
於諸事中安置其心亦應如山，八種世法所不能動。
　　憙樂出世語，莫樂依世言，
　　自受諸功德，亦應令他受。 ^537a20

或有言說能出世間，若與佛法僧相應、
若與六度相應、若與菩薩地相應、若與聲聞獨覺地相應，彼中應作憙樂。
或有言說依止世間、增長世間，與貪瞋癡相應，彼中不應喜樂。
若有諸受戒學頭多等殊勝功德善人所讚所受取者，
於彼等中皆應受取，亦應令他受此功德。
　　修五解脫入，修十不淨想，
　　八大丈夫覺，亦應分別修。 ^537a25

於中解脫入者，一者為他說法、二者自說法、
三者自誦法、四者於法隨覺隨觀、五者取隨何等三摩提相。
此是五解脫入，應當念修。
十不淨想者，謂膖脹想、青瘀想、膿爛想、
潰出想、噉想、斷解想、分散想、血塗想、肉落想、
骨想，此是十不淨想。
貪若生時應當念修，本為斷除欲貪故。
八大丈夫覺亦應分別修者，於中有八大丈夫覺，
謂少欲是法、多欲非法，是為初覺。
知足是法、不知足非法，是為第二。
遠離是法、雜閙非法，是為第三。
發精進是法、懈怠非法，是為第四。
安住念是法、忘失念非法，是為第五。
入定是法、不入定非法，是為第六。
智慧是法、無智慧非法，是為第七。
不樂戲論是法、樂戲論非法，是為第八。
此等八大丈夫覺，應當覺之；多欲等八不善助，應當斷除。
　　天耳與天眼，神足與他心，
　　及與宿命住，應修淨五通。 ^537b5

於中天眼、天耳、憶念、宿住、知他心神足，此等五種智通應當修習。
菩提資糧論卷第五
 ^537b22
