所欲致患經
translator:: 西晉月支三藏竺法護譯
jing:: 
聞如是：
一時，佛遊舍衛國祇樹給孤獨園，與大比丘眾俱，比丘五百。 ^539b13

爾時，諸比丘明旦著衣持鉢，入舍衛城。
諸外道異學問諸比丘：「沙門！
瞿曇何因處患？以何別色、痛痒、思想、生死、識字苦？
云何於此諸法有何差特？
有何志願？何因為成？
沙門瞿曇現法云何？
何因開化？有所言講？」 ^539b14

諸比丘聞諸外道所言，無以報答，則從坐起，
尋捨退去，各心念言：「如此所說，當從世尊啟問諮受，
為我分別，尋當奉行。」 ^539b19

時諸比丘分衛已竟，飯食畢訖，更整衣服，往詣佛所。
稽首足下，却坐一面，前白世尊，說諸異道所可難問，悉次第說。 ^539b21

於時，世尊告諸比丘：「外道問汝，愛欲之事有何安樂？
致何憂患？何從興致？
因何而滅？汝當答報，諸外道默然，不以言對。」 ^539b24

佛言：「我不見能解此意，分別上義。
所以者何？無能及者，非其境界。
佛察天上、天下，諸魔、梵天、梵志、諸神及人，
能發遣此問，令意欣悅，愛其所樂，為欲所染，
耳聞好聲，鼻識好香，舌識美味，身識細滑，
可意忻悅，志於所樂，為之所染，心貪於法。
是五所欲，從因緣起，心以為樂。」 ^539b27

佛告比丘：「何等為所欲之患？
其有族姓子隨其巧便，立生活業，多所想念。
或以伎術，或作長吏，或作畫師，或行算術，
或復刻鏤，或以塗度，或說色事；或以寒凍，
或逢暑熱飢渴餓死；或觸風雨，或遭蚊虻，諸根變亂。
趣此諸事，身欲自在，求於財寶，坐起放心，
恣意坐於財寶，啼哭愁憂，椎胸欝怫。
吾謂是輩，則為癡冥，致無果實，猶是精勤，
不離其業，造立屋宅，及諸財賄，以獲財寶。
設不能獲，起無央數憂惱諸患，歌舞將御，
得無縣官、水、火、盜賊、怨家債主所見奪取、
燒沒、搪揬、劫害、侵暴，壞亂家居，亡失財寶。
彼族姓子心懷此憂，卒值水、火、盜賊、怨家，
所見侵奪，愁憂啼哭，不能自勝：『吾前治生積聚財業，
今者霍空，無所依仰。』
是為情欲之憂患也。
緣欲致愛，放心恣意，致此惱恨。」 ^539c4

佛告諸比丘：「復次，因欲貪愛，所在放心恣意，
父說子惡，子說父惡，母說女惡，女說母惡，
兄說弟惡，弟說兄惡，姊說妹惡，妹說姊惡，
家室宗族，轉相誹謗。
是為貪欲之患，因致勤苦，皆由多求，放心恣意，為欲所溺。」 ^539c19

佛告諸比丘：「復次，愛欲之患著愛為本，
放心恣意，因貪利故，把持兵仗、引弓捻箭，
入軍戰鬪，興四部兵象、馬、車、步，眾兵共鬪。
是劇羅網，因欲自喪親屬與親屬。
興起因緣，因貪犯罪，馳走不安，以求財產，
或能獲財、或不能得、或尋失財，愁憂懷惱，
拍臏椎胸而以欝怫：『吾本多財，今者殫盡。』
是為貪欲之患、恩愛之惱，放心恣意，為之所溺。」 ^539c25

佛告諸比丘：「復次，因欲之患著愛為本，
放心恣意，父子相怨，母女相憎，夫婦相捐，
姊妹懷恨，兄弟相憎，親屬家室自相誹謗。
是為貪欲之患、恩愛之惱，放心恣意，為之所溺。」 ^540a4

佛告諸比丘：「復次，因欲之患著愛為本，
放心恣意，手執利劍，若持刀杖，屏處沙中、
若樹木間、破塢間，心中怫欝，轉相奪命，
遙擲火輪，沸油相灑。
緣是興惡，或致困痛、或致死亡。
是為貪欲之患、恩愛之惱，放心恣意，為之所溺。」 ^540a8

佛告諸比丘：「復次，因欲之患著愛為本，
放心恣意，破他門戶，斷人寄餉，鑿人垣牆，
夜行作賊，在藏匿處，或復逃亡，鬪爭放火。
國主覺得，或吏縛束，閉著牢獄，或截耳、
鼻、手、足，考治掠笞，或斷頭首，或時住立壓踝，
鹿弶擎、塼兔窟，或甑或鑊湯煮，沸油灑體。
是為貪欲之患、恩愛之惱，放心恣意，為之所溺。」 ^540a14

佛告諸比丘：「復次，因欲之患著愛為本，
放心恣意，身欲眾惡，罵詈衝口，心念毒惡，
不護身口，不顧後世。
壽命終沒，魂神一去，墮於惡趣懃苦之處，
晝夜考治，無央數歲。
是為貪欲之患、愛欲之惱，放心恣意，為之所溺。」 ^540a21

佛告諸比丘：「復次，何因捨欲能樂斷惡？
一切所欲，截諸貪求，刈眾情態，是為捨欲。
其有沙門梵志，見愛欲之瑕，因興諸患。
審知如有愛欲已，勸助眾人使度於欲。
假使勸化，至於解脫。
志於愛欲，欲度彼岸，未之有也。
若有沙門梵志，樂於愛欲、不觀愛欲之瑕穢者，
若能審識情欲，如有無貪諸情，開化眾人，
度於彼岸，自度濟彼，則獲此事，如意無疑。
其有目覩，於此人所樂，長者家妻，梵志之妻，
年十四五、十六二十，不長不短、不麁不細、
不白不黑，顏貌姝妙，如樹華茂。」 ^540a26

佛言比丘：「初始目覩，因緣所興可意歡樂，是欲所樂。
何等為色因緣之患？
於是見女人，年尊老極，年八十若九十、
百年、若百二十，頭白齒落，面皺皮緩，身重少氣，
拄杖僂行，羸極上氣，行步苦難，身體戰恌。
於比丘意云何？極不於端正姝好，顏色證患已現？」 ^540b7

比丘對曰：「唯然，是為色之憂患也。」 ^540b13

佛告諸比丘：「又見女人終亡之後，一日、
二日至五日、六日，身色變青，膖脹爛臭，
惡露不淨，從九孔出，身中生蟲，蟲還食其肉。
於比丘意云何？前時端正，顏色姝妙，今失好貌，變證現乎！」 ^540b14

對曰：「唯然。」
佛言：「是為色之患證。」 ^540b18

佛告諸比丘：「若復見女人，臭爛在地，烏鳥所食，
雕鷲所啄，虎狼野狐所噉，無央數蟲，從其身出，還食其肉。
於比丘意云何？前時端正，顏色姝好，沒不存乎？
其患現耶？」 ^540b19

對曰：「唯然。」 ^540b22

佛言：「是為欲之患證也。」 ^540b23

佛告諸比丘：「若復見女人，皮肉離體，但見白骨，
前時端正，顏貌姝好，沒不復現，其患證乎？」 ^540b24

對曰：「唯然。」
「是為愛欲之患證也。」 ^540b26

佛告諸比丘：「若復見女人，身骨節解，手足膝脛，
鼻耳脇背，臂肘頭頸，各在異處。
於比丘意云何？前時端正姝好，沒不現乎？
證患現耶？」 ^540b27

對曰：「唯然。」 ^540b29

佛言：「是為欲之憂患證也。」 ^540c1

佛告諸比丘：「見彼女人，捐在塚間無央數歲，
骨節糜碎，青白如碧，碎壞如麵。
於比丘意云何？前時端正，顏貌姝好，沒不現乎？
患證現耶？」 ^540c2

對曰：「唯然。」
佛言：「是為貪欲憂患證也。」 ^540c5

佛告諸比丘：「誰能離欲，能斷色欲，蠲除情色，
拔貪不習，乃不著色。
其有沙門梵志，樂色如是，以為歡然，覩其患證，
覩見生惱，審知如有，則等於色，心無所猗，
勸化於人，使度彼岸。
設使有人，以色猗色，欲得度者，未之有也。
其沙門梵志，歡喜於色，更諸情欲，覩色患證，
欲得離色，拔其所情，則覩如有。
等觀諸色，勸化諸人，令度彼岸，知色所猗，
捨於諸色，則可得也。」 ^540c6

佛告諸比丘：「何等為痛痒所更樂乎捨諸習耶？
於是比丘寂於諸欲，離於諸惡不善之法，
有念有想，獨處晏然，行第一禪。
設使比丘，獲此第一禪者，則不貪己，不著于彼，
則無有爭、心不懷恚，是為比丘痛痒樂無瞋怒。
吾無所恨，為樂痛痒，是為樂習所觀、樂彼滅諸想、
樂內念寂然，其心為一，無念無行，志寂逮安，是為第二禪。
假使比丘，行第二禪不貪己，不著彼心增減，
彼欲歡喜觀無欲行，常以寂定，業身則安，
如聖所演，常觀意定，行第三禪。
假使比丘，行第三禪，是痛痒所樂，彼則除苦、
蠲除所安，前所更歷可不可意，無苦無樂，
觀其志定，具足清淨。
假使比丘，行第四禪，是為痛痒所樂。 ^540c15

「復次，比丘！緣痛生樂可意之欲，是為痒所樂。
何等為痛之憂患？
因痛生患，憂惱之憒，是痛憂患。
又痛痒，無常之苦、別離之法。
其法都痛痒，起無常苦，致別離法，是為痛痒之患。
何等為離痛？其於痛痒，斷諸貪欲，是為離欲。
其有沙門梵志，曉了痛痒諸所更樂，都致憂患，
不捨諸愛欲，審知如有，而猗痛痒，勸化眾人，
度於彼岸，自得成就，濟諸猗著，未之有也。
其有沙門梵志，覩痛痒所樂，從樂致患，
離於愛欲，諦知如有，等觀痛痒，而無所猗，
勸化餘人，令度彼岸，自得成就，并化餘人，
此事可致，是為捨歡悅。」 ^540c29

如是諸比丘，聞經歡喜。
所欲致患經
 ^541a11
