
fen:: 
di:: 
chu:: 
zhang:: 瑜伽師地論卷第三十九
author:: 彌勒菩薩說
translator:: 三藏法師玄奘奉　詔譯
本地分中菩薩地第十五初持瑜伽處施品第九
pin:: 
#####  9施品

jie:: 
###### 9節 施品

xiang:: 
####### 1項 開列九章

復次，菩薩次第圓滿六波羅蜜多已，能證無上正等菩提。
謂施波羅蜜多、戒波羅蜜多、忍波羅蜜多、
精進波羅蜜多、靜慮波羅蜜多、慧波羅蜜多。 ^505a23

云何菩薩施波羅蜜多？
嗢拕南曰：
　　自性、一切、難、一切門、善士、
　　一切種、遂求、二世樂、清淨，
　　如是九種相，是名略說施。 ^505a27

謂九種相施，名為菩薩施波羅蜜多。
一、自性施，二、一切施，三、難行施，四、一切門施，
五、善士施，六、一切種施，七、遂求施，八、此世他世樂施，
九、清淨施。
xiang:: 
#######  2項 隨解

mu:: 
######## 1目 自性施
 ^505b2

云何菩薩自性施？
謂諸菩薩於自身財無所顧惜，能施一切所應施物。
無貪俱生思，及因此所發能施一切無罪施物身語二業，
安住律儀阿笈摩見、定有果見，隨所希求，即以此物而行惠施。
當知是名菩薩自性施。
mu:: 
########  2目 一切施
 ^505b6

云何菩薩一切施？
謂一切者略有二種。
一、內所施物，二、外所施物。 ^505b12

若諸菩薩但捨己身，是名唯施內所施物。 ^505b13

若諸菩薩為愍食吐活命眾生，數數食已，
吐所飲食而施與之，是名雜施內外施物。 ^505b14

若諸菩薩除上所說，施餘一切所應施物，是名唯施外所施物。 ^505b16

又諸菩薩略由二相，以自內身施來求者。
一、總求身者，以身施彼，隨所欲為，繫屬於彼、隨順於彼。
譬如有人為衣食故，強自為他而作僕使。
如是菩薩無愛染心，但為速證最勝菩提，
但為眾生利益安樂，但為布施波羅蜜多速圓滿故，
以身施彼，隨所欲為，繫屬於彼、隨順於彼。 ^505b17

二、別求手、足、頭、目、支節、血、肉、筋、骨乃至髓者，
隨其所欲，一切施與。 ^505b24

又諸菩薩亦由二相，以外施物施諸眾生。
一、求受用者，恣彼所須，如其所樂隨意受用。
二、求自在者，一切斷心並皆施與。 ^505b25

又諸菩薩非無差別以一切種一切內外所有施物施諸眾生；
是諸菩薩以其種種內外施物，於諸眾生或有施與、或不施與。
云何施與？云何不施？
謂諸菩薩，若知種種內外施物，於彼眾生唯令安樂、
不作利益；或復於彼不作安樂、不作利益，便不施與。
若知種種內外施物，於彼眾生定作利益、
不定安樂，或復於彼定作利益、定作安樂，即便施與。 ^505b28

如是略說菩薩應施不應施已，次當廣辯。
謂諸菩薩，若有來求共為伴侶，欲作非理逼迫、
損害、誑惑於他，便不以身而施於彼，隨所欲為，
繫屬於彼、隨順於彼。
由諸菩薩寧於百反、千反、或百千反，捨自身命施諸眾生，
終不隨他教命、稱悅彼情，於諸眾生非理逼迫、
損害、誑惑。 ^505c8

若諸菩薩於所行施意樂清淨，見有無量利眾生事正現在前，
設有來求自身支節，不應施與。
何以故？非彼菩薩於所行施意樂不淨，
心生退弱，作是念言：此應可施，此不可施，
此應施與，此不應與故。
彼菩薩為令意樂得清淨故，須捨現前利眾生事，而施身分。
由彼意樂已清淨故，不應棄捨正現在前利眾生事，而施身分。
又諸菩薩，若魔眾天懷惱亂心，現前來乞身分支節，不應分碎支節施與。
何以故？勿彼當獲上品過罪及損害故。
如魔眾天，如是於彼所使眾生，當知亦爾。
或有眾生癡狂心亂，來求菩薩身分支節，亦不應碎支節施與。
何以故？由彼不住自性心故，不為義利而求乞故，
其心狂亂不自在故，空有種種浮妄言說，是故不應施彼身分。
除上所說，與上相違，來求菩薩身支節者，
隨其所欲應施彼身，隨所欲為，繫屬於彼、
隨順於彼，或分支節而施與之。
當知是名菩薩於內所可施物，或應施與、或不應與。 ^505c14

又諸菩薩於外施物，若有眾生來求毒、
火、刀、酒等物，或為自害、或為害他，即不應施。
若有眾生來求毒、火、刀、酒等物，或自饒益、
或饒益他，是即應施。 ^506a5

又諸菩薩，不以屬他非同意物而行惠施。 ^506a8

又諸菩薩，不行媒媾，以他妻妾而行布施。 ^506a9

又諸菩薩，不以有虫飲食等物而行惠施。 ^506a10

又諸菩薩，若有眾生來求種種能引戲樂、
能引無義所施之物，不應施與。 ^506a11

何以故？若施彼時，雖暫令彼於菩薩所心生歡喜，而復令彼廣作種種不饒益事。
謂因施故，令彼多行憍逸惡行，身壞已後墮諸惡趣。
若有種種戲樂等具雖復施與，不令眾生墮諸惡趣，
亦不增長諸不善根，菩薩為欲令彼眾生，
因此所施戲樂等具，攝受饒益，心生淨信，
易可化導、易可成熟，隨彼所求悉皆施與。
是諸菩薩若有來求諸戲樂事，何者應施？
何者不施？謂諸菩薩終不施人捕獵等法。
又於雜穢諸祠祀中，作大方便多集眾生，
損害其命，獲無量罪。
於彼祠祀終不自作，亦不教他，亦不於彼諸天寺中殺羊祠祀。
若有來求或水、或陸無量眾生所依止處，
為欲殺害彼生命故，菩薩知已，終不施與。
若有來求罩羅、罝、弶，為害眾生及為習學，皆不施與。
若有怨家來求酬隙，為欲呵罵、縛錄、殺害、
奪財、治罰，終不施與。
以要言之，所有一切逼迫、損害他諸有情戲樂等具，
有來求者，是諸菩薩皆不施與。
若復種種象馬車輿、衣服莊嚴、珍妙飲食、
習歌舞等，及諸樂器、塗飾香鬘、珍玩眾具、
園林樓觀、舍宅侍女、習學種種工巧業處。 ^506a13

如是一切戲樂等具，為欲令其於菩薩所因此發起清淨信心，
有來求者悉皆施與。 ^506b6

又諸菩薩，若有病者來求非量、非宜飲食，亦不施與。
若有眾生食飽滿已，性多饞嗜，數復來求珍妙飲食，亦不施與。
若諸眾生愁憂所逼，求欲殺害歐擊自身，
食毒、墜巖、投淵、赴火，皆悉不應施其所欲。 ^506b8

又諸菩薩，若有來求父母師長，定不應施。
何以故？以諸菩薩於其父母尊重師長乳哺養育微有恩者，
於長夜中常思頂戴不生厭倦，恒持自身繫屬隨順，
任所屠害、捶縛、貨賣。
尚自不敢竊懷施心，何況顯然施來求者。 ^506b13

又諸菩薩，若作國王，灌頂自在，統領方域。
於自國界所有寮庶，終不抑奪取餘妻子而轉施餘。
唯持村邑、聚落、川土，或全或分以用布施，
而告彼曰：如我恩化，汝亦宜然。 ^506b18

又諸菩薩，於自妻子、奴婢、僕使、親戚、眷屬，
若不先以正言曉喻，令其歡喜，終不強逼令其憂惱施來求者。 ^506b22

雖復先以正言曉喻，令其歡喜生樂欲心，
而不施與怨家、惡友、藥叉、羅剎兇暴業者。
不以妻子形容軟弱族姓男女，施來求者令作奴婢。 ^506b24

又諸菩薩，若有上品逼惱眾生樂行種種暴惡業者來求王位，
終不施與。若彼暴惡補特伽羅先居王位，
菩薩有力尚應廢黜，況當施與。 ^506b28

又諸菩薩終不侵奪父母、妻子、奴婢、僕使、
親戚、眷屬所有財物，持用布施。 ^506c2

亦不逼惱父母、妻子、奴婢、僕使、親戚、眷屬，以所施物施來求者。 ^506c4

又諸菩薩，以其正法，以無卒暴積集財物而行惠施，
不以非法、不以卒暴，亦不逼迫損惱於他而行惠施。 ^506c5

又諸菩薩，若在諸佛聖教出家，終不違越所有學處而行惠施。 ^506c8

又諸菩薩行布施時，普於一切有情之類起平等心，
住福田想，而行惠施。
終不分別怨親中庸、有德有失、劣等勝品、有苦有樂品類差別。 ^506c9

又諸菩薩，如先所說、如先所許，終無減少施來求者，
唯有施彼或等、或增。 ^506c12

又諸菩薩，終無先許勝妙財物，後施下劣；
唯有先許下劣財物，若有勝妙後施勝妙。 ^506c14

又諸菩薩，不以異意、不以憤怒撓濁之心而行惠施。 ^506c16

又諸菩薩，終不施已而自稱讚，數數告言：
我於汝所曾行如是如是惠施，攝受長養濟拔於汝。 ^506c17

又諸菩薩，於卑賤者行布施時，尚無不敬撩擲而與，況於有德。 ^506c20

又諸菩薩，若來求者安住種種毀犯邪行、
掉舉、躁擾，不自防護，專行罵詈、瞋忿、呵責，終不於彼暫起邪行帶厭倦心而行惠施。
唯即於彼了知為諸煩惱所媚，令改本性，深更安住憐愍之心而行惠施。 ^506c21

又諸菩薩，不由惡見妄有執取而行惠施，謂如廣大暴惡祠祀。
不計殺生布施為法，亦不妄取吉祥瑞應相應相狀而行布施。 ^506c26

又諸菩薩，終不妄計唯一切種極善清淨而行惠施，即是世間及出世間離欲清淨。
唯審了知所行布施，但是離欲清淨資糧。 ^506c29

又諸菩薩，不觀其果而行布施，一切布施皆為迴向速證無上正等菩提。 ^507a2

又諸菩薩，如實了知一切品類所行布施，
一切品類施果異熟，深生信解，不由他緣、非他所引而行布施。
謂施飲食能感大力，施諸衣服能感妙色，
施諸車乘能感快樂，施諸燈明能感淨眼，如是等類廣說應知。 ^507a4

又諸菩薩，不為怖畏自身貧窮而行布施，唯由悲愍眾生意樂而行布施。 ^507a9

又諸菩薩於來求者，終不施與不合儀物。
謂施出家者餘殘飲食，或諸便穢、洟唾、
變吐、膿血，不淨所雜所染。
又不告白不令覺知，如棄捨法施糜飯等。
謂不食葱者，施以葱雜葱染飲食；不食肉者，
施以肉雜肉染飲食；不飲酒者，施以酒雜酒染飲食。
或復處置不合儀式所有事業而行布施。
如是等類不合儀施，菩薩不為。 ^507a11

又諸菩薩，不令求者數數來求，往還親附，
隨順繫屬，稽留疲倦，然後方施，唯暫來求即便施與。 ^507a19

又諸菩薩，不依世間名聲讚頌而行布施，
不依於他反報恩德而行布施，不依帝釋、
魔王、輪王、自在等果而行布施，亦復不為誑誘他故而行惠施。
謂欲令他國王、大臣、城邑聚落諸婆羅門、
多饒財寶長者、居士、大富商主、施者施主知我行施，
定當恭敬、尊重、讚歎、供養於我，故行惠施。 ^507a21

又不狹劣而行惠施。
謂財雖少，尚廣心施，何況財多。 ^507a27

又不誑他而行惠施。
謂先於彼少行惠施，令起愛著、令親附己，然後傾滅。 ^507a29

又復不為乖離於他而行惠施。
謂我以施乖離村邑、村邑一分，乖離國土、
國土一分，令背其主而來屬我。 ^507b1

又諸菩薩翹勤無惰起策具足，勇銳自嚴。
先自行施，後勸他施。
非自懈怠，策他勤施。 ^507b4

又無量眾同集來乞，如實了知持戒、犯戒，
隨其長幼以次而坐，從上至下周旋往返，窮諸施物分布與之。 ^507b6

又諸菩薩現有無量廣多財物，終不行於有量之施。 ^507b8

又諸菩薩不損惱他而行惠施。
謂不訶罵、捶打、恐怖、毀辱、縛害、拘禁、斫刺、
驅擯於此，而施於彼。 ^507b10

又諸菩薩，施前意悅，施時心淨，施後無悔。 ^507b12

又諸菩薩不以諂詭而行惠施。
謂終不以非實末尼、真珠、琉璃、珂貝、璧玉、
珊瑚等寶，而施希望真實寶者。 ^507b13

又諸菩薩所有財物若少、若多，無不運心先施一切。
後來求者，如取自財，菩薩與時，如還彼物。 ^507b15

又諸菩薩應時而施，不以非時；自他淨施，
非不清淨；合儀而施，不以非儀；無亂心施，不以散亂。 ^507b17

又諸菩薩見來求者，終不嗤笑，亦不輕弄，
亦不令其而生#CB00718;愧；
亦不顰蹙，舒顏平視，前笑先言；終不稽留，疾疾而施。
又諸菩薩，他雖不求，自恣求者必有所求，
稱須而與，常開求者歡情自取。 ^507b20

又諸菩薩，不以惡慧而行布施，常以巧慧而行布施。
云何菩薩巧慧布施？
謂諸菩薩現有種種可施財物，求者未至，
先發是心：設二求者俱來我所，一是安樂、
非貧非賤、有依有怙；二是危苦、是貧是賤、無依無怙。
我於爾時，應自揆量所有財物，若堪於二充足滿願，即應俱施滿願充足。
如其財物不堪於二充足滿願，即應方便發遣安樂、
非貧非賤、有依有怙，盡己所有施彼危苦、
是貧是賤、無依無怙。
發是心已，如所思惟，即便成辦如是事業。
於安樂等諸來求者，既無力能足滿其願，
先當方便發意思惟，辭謝發遣：我此施物，
於危苦等先捨先許，故今與之；非我於汝無樂施心，但更無力。
唯願賢首，勿於我所嫌恨棄背。 ^507b25

又諸菩薩，現有種種可施財物，知有慳家、
最極慳家、悋執財寶，慳固兢戰，於其家中，
曾未惠施一切沙門、婆羅門等。 ^507c10

菩薩即便往詣其舍，慰問安不？
恭順方便，告言：汝來，我不令汝庫藏減盡，而於現前作大饒益。
我家現有廣多財寶、廣多施物，為滿我施波羅蜜多，
若有求者來到汝所，勿令空返，可至我家取諸財寶，隨意施與。
或有求者來至我所，我行施時，汝於此施當生隨喜。 ^507c13

彼聞是已，便生欣悅：於我庫藏既無所減，
復得稱彼善男子心，故應隨順成辦所作。
菩薩如是令彼漸種當來調伏慳悋種子，
由慧為先善巧方便，令漸修習自捨少財，
依下無貪進得中品，依中無貪進得上品。 ^507c19

又諸菩薩，若親教師及軌範師、共住弟子同梵行者，
性是慳貪，是慳貪類；或性雖非慳貪種類，
而闕資財，所欲匱乏。
菩薩欲寄佛法僧田樹修布施福業事時，
捨所施物與彼令作，已自不為。
菩薩如是巧慧方便，自所生福彌更弘多。
復令一類同梵行者，調伏所有慳貪煩惱，
亦令一類樂善法者，所願滿足，攝受有情、成熟有情。 ^507c24

又諸菩薩現有眾多可施財物，見諸來者有希求相，
知其心已，隨彼所樂悉皆施與。
復有商人為性矯詐，欲行欺誑，菩薩知已，
尚掩其過不令他知，況觸於彼。
稱滿其願，令無羞愧，踊躍無畏，歡喜而去。
復有矯詐欺誑，菩薩初不覺知，後時乃覺；
雖復覺知，不以此事舉發彼人，亦不訶責為作憶念。
但生悲愍：彼於我所誤行如是不與取事，
我今隨喜，令彼無罪。 ^508a3

如是等類，當知名為菩薩現有可施財物巧慧而施。 ^508a12

又諸菩薩，若現無有可施財物，先所串習彼彼世間工巧業處作意現前，
少用功力，多集財寶，施諸眾生。
是諸菩薩，或復為他種種美妙、善巧言詞宣說正法，
令貧苦者尚樂行施，況富樂者；令慳貪者猶能惠施，況習施者。
或有淨信多饒財寶常樂施家，數教乞者往彼求索，令其布施。
或彼惠捨修福業時，躬詣其所，翹勤無惰，
起策具足，深心歡喜，隨力隨能身助、語助，令施求者得善滿足。
以彼施時，事力闕尠，或惡供瞻，或墮朋黨，
或不恭敬，或念忘失，由善助故，斯過皆無。 ^508a13

如是菩薩現無財寶，巧慧方便而行布施，此說乃至未證增上清淨意樂。
若諸菩薩已證增上清淨意樂，如已獲得超諸惡趣，如是生生必定獲得無盡財寶。 ^508a24

又諸菩薩、終不口授求過外道所有正法，
亦不施彼所寫經典；知性多貪，求欲衒賣經卷等者，
亦不施與；知欲祕藏，亦不施與；不求勝智，
亦不施與，必求勝智。
若自了知於經卷等其義已辯，即隨所樂如應施與。
若自了知於經卷等其義未辯，為辯義故恒自披轉。
如是菩薩若見其餘有經卷等，即應方便轉求施與，或更書寫而施與之。
若不見餘有經卷等，亦無力能更為書寫，
即應審諦觀察自心：勿我於法慳垢纏心，不能施耶？
勿我於法別意所礙，不欲施耶？
為我於法有勝所須，不應施耶？ ^508a27

如是審諦觀察心已，若自了知，我於此法少有慳纏、
別意所礙而不施者，即作是心：我今決定應行法施。
設我由此行法施故，於現法中即成癡瘂，
不忍煩惱尚應法施，況令闕乏妙智資糧。
又觀察已，若自了知，我於此法無少慳纏，
亦無別意，但為成辦勝所須義不應施者，
菩薩爾時應更思忖：我持此法施於彼者，為為損害自煩惱耶？
為為圓滿智資糧耶？
為為愛念諸眾生耶？
既思忖已，便正了知，我都不見自有煩惱。 ^508b10

見不施彼此經卷等，現法、當來我智資糧展轉增勝，
非施於彼建此功德；但於當來薄饒法利，非豐覺慧。
若不施彼，便能修集利益安樂一切眾生巧方便智，
即為愛念此一眾生及餘一切；若施於彼，
唯成愛念此一眾生，非餘一切。
菩薩如是如實知已，不施彼者，無罪、無悔；亦不違越菩薩淨戒。 ^508b20

云何菩薩方便不施？
謂諸菩薩不忍直言遣來求者，謂我不能惠施於汝。
要當施設方便善巧，曉喻發遣。
云何施設方便善巧？
謂諸菩薩先於所畜一切資具、一切施物為作淨故，
以淨意樂，捨與十方諸佛菩薩。
譬如苾芻於己衣物為作淨故，捨與親教、軌範師等。
如是菩薩淨施因緣，雖復貯畜種種上妙一切資具、
一切施物，猶得名為安住聖種，生無量福。
常於此福多思惟故，於一切時隨逐增長。
恒於一切作淨施物，如佛菩薩所寄護持，見來求者即應觀察。
若隨所欲作淨施物惠施彼時，稱當正理，
應作是念：諸佛菩薩無有少物於諸眾生而不施者。
如是知已，取淨施物施來求者，令所願滿。
若觀施時，不稱正理，即應念先作淨施法。
告言：賢首！如是等物是他所有，不許施汝。
軟言曉喻，方便發遣。
或持餘物二倍三倍，恭敬施與，然後發遣。
令彼了知，菩薩於此非慳貪故，不欲施我；
定當於此經卷等法不自在故，不施於我。
當知是名菩薩巧慧而行法施。 ^508b28

又諸菩薩於一切施，謂法施、財施、無畏施。
若異門、若體相、若釋名、若因果差別，如實了知而行惠施，當知亦名菩薩巧慧而行布施。 ^508c20

又諸菩薩，於諸有怨，以慈意樂而行惠施；
於諸有苦，以悲意樂而行惠施；於諸有德，
以喜意樂而行惠施；於諸有恩、親善、同意，
以捨意樂而行惠施；當知亦名菩薩巧慧而行布施。 ^508c23

又諸菩薩於其施障及彼對治如實了知。
此中施障略有四種。
一、先未串習，二、施物尠闕，三、耽著上妙悅意財物，
四、觀見當來具足財果而深欣樂。 ^508c28

若諸菩薩現有種種可施財物，雖見求者正現在前，
而於惠施心不趣入；菩薩爾時即以正慧速疾通達，是我於施先未串習所作過失。
復以妙慧如是通達；我於先世決定於施曾未串習，
致令今世現有種種可施財物，雖見求者正現在前，而於惠施心不趣入。
若於今世不強思擇而行施者，復於來世定當憎背所應行施。
菩薩如是正通達已，用此施障對治為依，
力勵思擇而行惠施，能不隨逐先未串習所作過失，自在而行。 ^509a2

又諸菩薩若見求者正現在前，由諸財物有尠闕故，於其惠施心不趣入。
菩薩爾時即以正慧速疾通達如是匱乏障施因緣，
忍受匱乏所作眾苦，力勵思擇，起悲愍心而行慧施。
作如是念：或由宿業有過失故，或由現在繫屬他故，
令我具受眾多猛利飢渴等苦，不能饒益一切眾生。
設我今者由行惠施，因饒益他，於現法中受種種苦，
乃至殞歿，如是行施猶為最勝，非空發遣諸來求者；況當更有諸菜葉等可以活命。
菩薩如是忍受匱乏所作眾苦而行惠施。 ^509a12

又諸菩薩，若見求者正現在前，由可施物極悅意故、
最上妙故，於行惠施心不趣入。
菩薩爾時即以正慧速疾通達，是我耽著所作過失，
我今於苦發起虛妄樂想顛倒，由此能生當來眾苦。
於此顛倒遍了知故，為欲斷除，力勵思擇，用此財物而行惠施。 ^509a23

又諸菩薩若行施已，於當施果廣大財利，
見勝功德，深生欣樂，不求無上正等菩提。
菩薩爾時即以正慧速疾通達，是邪果見所作過失。
如實觀察一切諸行皆不堅牢，一切諸行皆念念滅，
所受用果速疾滅盡、速疾離散。
如是觀時，即能斷滅能生欣樂邪果之見，諸所行施一切迴向無上菩提。 ^509a29

如是菩薩四種施障，當知四種能對治智對治於彼。
一者、覺悟，二者、忍受眾苦，三者、遍知顛倒，
四者、見一切行性不堅牢。
是諸菩薩由前三種能對治智，決定堪能正行惠施；
由後一種能對治智，能正攝受施福勝果。
當知亦名菩薩巧慧而行布施。 ^509b7

又諸菩薩內居閑靜，由淨意樂淳厚淨信分別勝解，
數數緣念種種上妙無量財寶，以勝解力，於諸眾生樂行惠施。
由此因緣，是諸菩薩以少功用生無量福，當知亦名菩薩巧慧而行布施。 ^509b14

如是妙慧大慧菩薩巧慧行施總略義者，
由有財、無財，財施所攝故；如是由法施故，
由無礙解施故，由勝意樂施故，由施障對治智慧施故，
由增上意樂勝解施故，當知是名唯諸菩薩不共行施。 ^509b19

如是廣說於內外事菩薩所行一切施差別相已。 ^509b24

自斯已後，即於一切施差別相中，分出所餘難行施等一切差別，
應當了知。
mu:: 
########  3目 難行施
 ^509b25

云何菩薩難行施？
當知此施略有三種。
謂若諸菩薩財物尠少，自忍貧苦惠施於他，是名菩薩第一難行施。
若諸菩薩所可愛物，或性深愛著，或長時串習，
或有上品恩，或最上妙物，極生耽著，能自開解，
惠施於他，是名菩薩第二難行施。
若諸菩薩極大艱辛所獲財物惠施於他，是名菩薩第三難行施。
mu:: 
########  4目 一切門施
 ^509b27

云何菩薩一切門施？
當知此施略有四相。
謂諸菩薩，或自財物，或勸化他所得財物，
或施親屬、父母、妻子、奴婢、作使、善友、大臣、
親戚、眷屬，或復施與他來求者。
如是四相，是名菩薩一切門施。
mu:: 
########  5目 善士施
 ^509c6

云何菩薩善士所行名善士施？
當知此施略有五相。
謂諸菩薩，淨信而施，恭敬而施，自手而施，
應時而施，不損惱他而行惠施。
如是五相，是名菩薩善士所行名善士施。
mu:: 
########  6目 一切種施
 ^509c11

云何菩薩一切種施？
當知此施有十三相。
一、無依施，二、廣大施，三、歡喜施，四、數數施，
五、田器施，六、非田器施，七、一切物施，八、
一切處施，九、一切時施，十、無罪施，十一、
有情物施，十二、方土物施，十三、財穀物施。
如是十三種相，當知是名菩薩一切種施。
mu:: 
########  7目 遂求施
 ^509c15

云何菩薩遂求施？
當知此施有八種相。
謂諸菩薩，匱乏飲食而求乞者，施以飲食；
匱乏車乘而求乞者，施以車乘；匱乏衣服而求乞者，
施以衣服；匱乏嚴具而求乞者，施以嚴具；
匱乏種種資生什物而求乞者，施以種種資生什物；
匱乏種種塗飾香鬘而求乞者，施以種種塗飾香鬘；
匱乏舍宅而求乞者，施以舍宅；匱乏光明而求乞者，施以光明。
如是八相，是名菩薩遂求施。
mu:: 
########  8目 此世他世樂施
 ^509c21

云何菩薩此世他世樂施？
當知此施略有九相。
謂財施、無畏施、法施，總說名為能令眾生此世他世樂施。
財施者，謂以上妙清淨如法財物而行惠施。
調伏慳悋垢而行惠施，調伏積藏垢而行惠施。
調伏慳悋垢者，謂捨財物執著。
調伏積藏垢者，謂捨受用執著。
無畏施者，謂濟拔師子、虎狼、鬼魅等畏，
拔濟王賊等畏，拔濟水火等畏。
法施者，謂無倒說法、稱理說法，勸修學處。
如是一切總說九相，是名菩薩能令眾生此世他世樂施。
此中財施、無畏施及此差別，能令眾生此世安樂；
法施及此差別，能令眾生後世安樂。
mu:: 
########  9目 清淨施
 ^510a1

云何菩薩清淨施？
當知此施有十種相。
一、不留滯施，二、不執取施，三、不積聚施，
四、不高舉施，五、無所依施，六、不退弱施，
七、不下劣施，八、不向背施，九、不望報恩施，
十、不希異熟施。云何不留滯施？
謂諸菩薩見來求者正現在前，速疾惠施，
不作留滯；非來求者疾望得財，如諸菩薩速希惠施。
云何不執取施？謂諸菩薩不以妄見執取於施。
或執此施空無有果，或執殺害而行惠施以為正法，或執唯施極淨圓滿是世出世究竟清淨。
云何不積聚施？謂諸菩薩，不於長時漸漸積集聚多財物，然後頓施。
何以故？非諸菩薩現有施物，見來求者正現在前堪能不施；
不見不施是稱正理。
云何積財而不速施？
又諸菩薩，不見積財後方頓施是能生長多福之門。
又正觀見若別、若總求者相似，漸施、頓施財物平等，何緣而執福有差別。
又諸菩薩，見積聚施，其施有罪；見隨得施，其施無罪。
何以故？若積聚已然後頓施，是則先時有來求者，
其數或百而不施與，令生嫌恨，不忍、不信；
後有一類或不希求，畜積珍財，強而頓施。
是故菩薩不積聚施。
云何不高舉施？謂諸菩薩，於來求者謙下心施，
亦不與他競勝而施，亦不施已而生憍慢。
謂我能施，我是施主，餘則不爾。
云何無所依施？謂諸菩薩不依稱譽聲頌而施。
體達世間稱譽聲頌，虛妄分別文字所起，
唯是虛音，繫屬妄嚮，譬如世間#CB01478;#CB01067;葉聚。
云何不退弱施？謂諸菩薩，施先意悅，施時心淨，
施已無悔；聞諸菩薩廣大第一最勝施時，
不自輕蔑、恐怖、退弱。
云何不下劣施？謂諸菩薩，於諸施物勤數簡擇，
最勝最妙飲食、車乘、衣服等物，持用布施。
云何不向背施？謂諸菩薩其心平等，不隨朋黨，於怨親中悲心等施。
云何不望報恩施？
謂諸菩薩悲心、愍心而行惠施，終不於他希望反報，
但觀求樂愛火所燒無有勢力性苦眾生，深心悲愍而行惠施。
云何不希異熟施？
謂諸菩薩修行惠施，終不希望當來所得財寶圓滿、
自身圓滿施果異熟，觀一切行性是虛偽，觀大菩提最勝功德。
由此十相，菩薩所行布施清淨、最極清淨。
xiang:: 
#######  3項 結歎功德
 ^510a13

如是菩薩依止九相所行惠施，圓滿施波羅蜜多已，能證無上正等菩提。
瑜伽師地論卷第三十九
 ^510b26
