金色童子因緣經卷第一
translator:: 譯經三藏朝散大夫試鴻臚卿光梵大師賜紫沙門臣惟淨等奉　詔譯
jing:: 
如是隨聞：
尊者大迦葉已趣圓常，尊者阿難具大威德有大智慧，
與尊者舍利子等無有異，悲心如佛普攝一切，
能於國城聚落方處，隨彼彼處，以勝方便調伏化度一切眾生。
乃至後時，廣為教化俱胝百千諸眾生故，
宣說正法而雨甘露，灌注心頂，周遍廣嚴大城菴羅樹園，皆作利樂。 ^865a24

是時，王舍大城有一商主，其名日照，居處城中，
財寶富饒眷屬熾盛，其廣其大攝聚增多，
與毘沙門天王等無有異；以富盛故，娶於上族，
相與嬉戲遊止娛樂，久無嗣息，長者眷屬心懷渴慕極生憂惱。 ^865b2

是時，忉利天中有一天子具福威德，天報將盡五衰相現，
然其樂欲觀佛出世，乃至涅槃莊嚴等事，求於人中相續受生。 ^865b7

爾時帝釋天主，觀彼天子將其謝滅，樂欲觀佛莊嚴等事，欲於人中相續受生。
知已，乃謂彼天子言：「汝若樂欲人中生者，
汝今應知，王舍城中有一商主其名日照，而彼妻室堪汝托陰。」 ^865b10

天子答言：「我昔曾聞，彼商主者於佛法中而無淨信。」 ^865b14

帝釋復言：「仁者！今當如我所作，我能令彼日照商主於佛法中深生淨信。」 ^865b15

天子白言：「如天主語，唯然受教。
若彼商主與其妻室，乃至盡壽歸依三寶，我當從命托彼陰中。」 ^865b17

是時，帝釋天主從天中隱，即於王舍大城日照商主舍中，
處空而住，以其帝釋天主色相威神，周匝是舍有微妙光，而為照耀。 ^865b19

時日照商主見是微妙光明照已，深生奇異，
舉熙怡目周遍四方，審諦觀察乃見帝釋天主勝相，
即時頭面禮奉雙足，作是白言：「天主！
我於今日快得善利，汝天聖尊降于小舍，當何教令？
吉祥勝事何所成辦？」 ^865b22

天主答言：「商主！知汝無子，汝若希求有子息者，
汝與妻室從今已往乃至盡壽，應發淨心歸依三寶，當生貴子。」 ^865b26

是時，日照商主聞是語已，心意泰然，踊躍歡喜，
作是白言：「天主！我等今者如尊教令，從今已往乃至盡壽，同己妻室皆發淨心歸依三寶。」 ^865b29

爾時，帝釋天主為其日照商主及彼妻室，
開發淨信歸依三寶已，即於王舍城中隱而不現，
還復忉利天中彼天子宮，現住其前，為彼天子一一廣宣如上事相。
乃至其後，而彼天子於彼天中謝滅天報，即於王舍城中日照商主之妻托陰胎藏。 ^865c4

聖子入胎，奇相斯現，時商主妻身中自然具有最上色相威光，
悅意香風時來吹觸。
是時，國城賢女之家皆生智者，復有五種獨異之相。
何等為五？一者、能知人所愛樂；二者、能知人不愛樂；
三者、知時；四者、能知時中微細；五者、能知入胎藏事。
入胎藏事者，謂入胎時能知所生是男是女，
若是男者於胎藏中依右而住，若是女者於胎藏中依左而住。 ^865c9

是時，其妻心生歡喜，謂夫主言：「君應當知，
我觀于今所懷聖子，胎藏分位漸增成長，
依右而住，其後當生決定是男。」
夫主聞已，加復欣悅。 ^865c17

時商主妻其身輕舉，乃舒右臂，即作是言：
「我久時中希求子息，願見子面，今所懷子，若生未生我今宜應營作福事。」
即召主執：「聚以珍財隨力行施，令我種族久住昌盛。
何以故？我於前世，若少若多隨行布施作福事已，
於今生中施名不墜，亦復生生隨逐不失。」 ^865c20

爾時，商主之妻胎藏漸成，預知其相，處于高閣安隱之所，善養護之。
寒即隨寒而妙資養，熱即隨熱而妙資養，
方藥攝治飲食順度，苦醋甘辛鹹淡之味悉無過極，六味調勻離諸愆失。
復以瓔珞莊嚴其身，猶如天女，而常遊戲歡喜園中，
若座若床高低隨易，或履地時無諸硬澁，亦不少聞不悅意聲。
乃至其後胎中分位成熟圓滿，或滿八月、
或滿九月，生一童子，色相殊麗人所樂觀，
端正嚴好支體成滿，身有金色光相艶赫，諸分具足悅目適心。
眾共瞻覩，金黃色衣自然覆體，旃檀香風遍觸其身，口中復出優鉢花香。 ^865c27

童子生時，長者舍中又復雨眾妙衣，所雨之衣皆悉金色，
迦尼迦花繽紛而墜，現如是等希有瑞相廣大圓成。 ^866a9

是時，日照商主與其妻室、并諸眷屬，見是事已，咸生驚異。
于時商主，即出其舍住於門側，自外而觀愈增欣躍，
見是相已，乃作是念：「童子誕生誠多增長，心生最上最極歡喜。」
還入舍中，乃至其後見是童子，色相殊麗端正嚴好，
踊躍歡喜，說伽陀曰：
　　「快哉！我今得善利。
　快哉！意願已圓成。
　　福威德子今日生，是故我心大歡喜。」 ^866a13

說伽陀已，以歡喜故，復出家中殊妙衣服，
普施沙門及婆羅門、孤露貧者、宗里、親屬，以營福事。 ^866a21

爾時，童子生後已經二十一日，廣為修營眾福事已。
親族共議宜當立名，有親者言：「今此童子身有金色艶赫光明，
諸親今當為此童子立名金色。」
眾議已定，于是乃名金色童子。 ^866a24

是時，商主即為金色童子選八女人命為其母：
二為養育；二為洗濯；二為乳哺；二為戲翫。
由是速疾長養成立，如淨蓮花淤泥中出，
漸當教習童子藝能，若書、若算，及諸事業：
一為安布書算印記；二為安布諸所用具；
三布衣服；四安布馬；五布乘輿；六布珍寶；
七布童男；八布童女。
如是八種廣安布已，悉令觀矚驗其所好。
而後，童子藝業成立語言明利，信心清淨志意賢善，
自利利他具大威德，善修悲行成就法欲，
愛念眾生智慧明了，善解文論，如是童子功業圓備。 ^866a29

商主爾時作是思惟：「今此童子福威德力，
衣服財寶一切圓具，然我不知此福威德其何所因？
豈非以我歸依三寶勝威力故，此子誕生獲是勝福？」
其後商主於佛法中轉生淨信，依時如應作諸佛事。 ^866b10

爾時，王舍城中有一商主名曰離垢，經泛大海獲利圓成安隱而還，
為佛世尊及千二百五十苾芻眷屬，普遍清淨飯供已訖，一一苾芻復以三衣而為布施。
于是，離垢商主淨信之名充遍世間，咸讚是言：
「今此商主善為商導，涉渡大海果利無虛，而能於佛法中廣作勝事。」 ^866b16

時，日照商主聞是言已，願相習斆，乃起是念：
「我若同此涉渡大海無難還者，願我當以佛諸聲聞弟子之眾，
乃至遍住此閻浮提，以佛教勅聚為一會。
我當悉以上妙飲食，遍供給已，復於一一苾芻，各以上妙三衣周行給施。」
作是念已，具以上事告語其妻，妻即答言：「夫主！
若能有其勢用，隨汝所願必能成辦。」 ^866b23

是時日照商主，即於王舍城中，三復振鈴遍警告已，
乃與五百商人眷屬登涉大海，既已得渡安處彼方。 ^866c1

時佛世尊已入涅槃，其後復聞尊者大迦葉亦入涅槃。
乃至後時，金色童子於竹林精舍，聞一苾芻誦無常偈曰：
　　「若晝若夜中，或行或復住，
　　如大河迅流，念念無停止。
　　寢宿過是夜，壽命隨減少，
　　猶如少水魚，斯何有其樂？
　　此色相衰朽，病集即破壞，
　　如羊被殺時，命去死不久。
　　此身非久住，地等六大成，
　　譬如曠野居，無門無關閉。
　　此身何所樂？　穢惡眾盈流，
　　病苦所縈纏，老死常驚怖。
　　今此穢惡身，病集即離散，
　　得勝寂靜時，乃最上安樂。」 ^866c3

是時，金色童子聞是偈已，於生死中極生厭離，
欣樂涅槃廣多讚歎，即時禮奉彼苾芻已，
乃發問言：「向聞聖者所誦偈句，云何語邪？」 ^866c18

苾芻答言：「汝今當知，此是佛語。」
童子聞已，於佛法中益生淨信，乃發諦誠樂欲出家。
轉復肅恭於苾芻前，再伸拜奉白言：「聖者！
我今樂欲清淨出家，惟願聖者，悲愍攝受令得出家。」 ^866c20

苾芻答言：「汝欲出家，父母聽不？」
童子答言：「未承其命。」 ^866c25

苾芻告言：「汝今宜應往白父母，若其聽許，乃可出家。」
童子復言：「如尊所教。」 ^866c26

是時，金色童子深厭生死極大怖畏，志樂出家，
即還自舍詣其母所，拜奉雙足前白母言：
「願母知我，我今樂欲清淨出家，於佛法中修正法律，惟垂聽許。」 ^866c28

母聞言已，悚然驚懼拊膝傷歎，謂其子言：
「唯汝一子我所愛念，如其意樂百種依隨，云何汝今捨我出家？」 ^867a2

子白母言：「母今當知，諸有恩愛決定離散，願母于今聽我出家修正法律。」 ^867a4

母聞言已，逼惱之心，轉復增極哽咽垂涕，
復謂子言：「子今當知，勿於我前三復斯說，無令熱血自口而流。」
其母即時乃自思忖：「若今如是畢竟不能止其意樂，宜設方便以解其心。」
乃復謂言：「童子！汝父淨信，於佛法中廣營勝事，
已涉大海非久即還，汝今宜應俟父歸復，父必有命聽汝出家。」 ^867a6

是時，童子於母孝奉即自思惟：「我若重復啟言陳告，
必令我母極生逼惱，我宜從命俟父還家。」
于是童子默然受教。 ^867a14

爾時，金色童子以其色相嚴好殊麗，凡於四衢經遊出處，眾共瞻覩觀者無厭。
時童子母復作是念：「我子端嚴色相殊麗，
眾所愛樂，然我之子於世間法深生厭背，
以是緣故心常懷疑，此子欻然捨我出家。
我今應當隨逐防衛，子若去之後當生苦。」
金色童子因緣經卷第一
 ^867a17
