佛說轉女身經
translator:: 宋罽賓三藏曇摩蜜多譯
jing:: 
如是我聞：
一時佛住王舍城耆闍崛山中，與大比丘眾一千人俱，
菩薩八千，皆是眾所知識。
或有他方佛土來在會者，及諸天、龍、夜叉、
乾闥婆、阿修羅、緊那羅、摩睺羅伽等，與百千眷屬俱來在會。
爾時世尊四眾圍遶而為說法，初語亦善、
中語亦善、後語亦善，文義巧妙，具足顯說梵行之相。 ^915b6

爾時會中有婆羅門，名須達多，其妻淨日身懷女胎，在眾中坐。
其所懷女雖處胎中，諸根具足不雜垢穢，
一心合掌向佛聽法，欲有所問。
爾時尊者阿泥盧豆，已得不增減明淨天眼，
過於人眼，見淨日身中所懷之女，諸根具足不雜垢穢，
一心合掌向佛聽法，欲有所問。
爾時尊者阿泥盧豆見是事已，白佛言：「世尊！
是淨日所懷之女，諸根具足不雜垢穢，
一心合掌向佛聽法，欲有所問。」 ^915b12

佛言：「阿泥盧豆！我先明見此女在胎而不說之。
所以者何？若有眾生不信如來誠諦之言，此人長夜受大苦惱！」 ^915b21

爾時世尊放大光明，普照三千大千世界，悉令周遍。
復以神力，令此眾會皆見此女在母胎中，
諸根具足不雜垢穢，一心合掌向佛聽法，欲有所問。
爾時，世尊出一切眾生樂聞之音，——其音清淨，
所謂易解聲、質直聲、清淨聲、可適耳根無過失聲、
能令身心生歡樂聲、離諸煩亂如淨月聲、
美妙相續不斷絕聲、不麁強聲、善入人心能去貪欲瞋恚愚癡之聲、
令人歡喜信樂之聲、過梵音聲、如雷震聲、
如天樂聲、如師子吼演法之聲、於百千萬億阿僧祇那由他劫積集善根果報之聲——以如是等和雅音聲，
而告女言：「汝為何事而來聽受，欲有所問？」 ^915b23

佛威神故，女在胎中而白佛言：「世尊！
有諸眾生貪著我見，虛妄分別從顛倒生——無有眾生起眾生相，
無我計我，無命無人、無有長養，計命、人、
長養——為如是等諸眾生故，欲有所問。 ^915c7

「復有眾生貪著我見，於一乘道不能解了，欲為開悟一乘道故。 ^915c11

「復有眾生為無明、有愛之所覆繫，不能解了明解脫法，欲令解了明解脫故。 ^915c13

「復有眾生為貪欲、瞋恚、愚癡盲冥之所覆蔽，
不能進求空、無相、無作三解脫門，欲令修證三解脫故。 ^915c15

「復有眾生墮四顛倒，無常計常，苦謂為樂，
無我見我，不淨見淨，欲為解說四諦法故，
所謂是苦，是苦集，是苦滅，是苦滅道。 ^915c18

「復有眾生為五蓋所覆，不修五根，欲令具足五根法故。 ^915c20

「復有眾生貪依六入，不證六通，欲為解說六通法故。 ^915c23

「復有眾生樂七識住，不能曉了七菩提分，欲為解說七覺法故。 ^915c25

「復有眾生行八邪道，不能解了八聖道分，欲為解說聖道分故。 ^915c27

「復有眾生心懷九惱，不能得入九次第定，欲為解說諸禪解脫三摩提故。 ^915c29

「復有眾生住十惡業，不能勤修十善業道，欲令滿足十善道故。 ^916a1

「復有眾生墮於邪聚或不定聚，於無漏法便為非器，
欲令曉了正聚法故，欲令眾生成就善根，
而自調伏，隨所願求而為說法。
世尊！我今為如是等諸因緣故，向佛聽法欲有所問！」 ^916a4

爾時一切眾會歎未曾有，而作是言：「如來之法甚為希有！
菩提薩埵雖處胎中，饒益眾生法言不廢。
若善男子、善女人有見聞者，其誰不發阿耨多羅三藐三菩提心？」 ^916a9

爾時此女以佛神力，猶如後邊身菩薩，從母右脇忽然化生。
此女福慧因緣力故，令其母身無諸惱患，平復如故。
其女生已未久之間，地大震動，雨眾天華，
一切樂器不鼓自鳴，陸地生華大如車輪，
種種莊嚴、色香、妙好悅可人心，有百千葉，
黃金為莖，白銀為葉，馬瑙為鬚，赤真珠臺。
女在上立，身形猶如二三歲兒，顏貌端政，
甚可愛敬，皆從前世善果報生。 ^916a13

爾時，釋提桓因持天衣瓔珞，往詣其所，
而語之言：「善女！著此衣服瓔珞，莫裸形立！」 ^916a21

女報釋提桓因言：「夫為菩薩不以是衣服瓔珞而自莊嚴。
所以者何？菩薩恒以菩提之心以為衣服瓔珞而自莊嚴，
則勝一切世間天、人莊嚴。 ^916a23

「復次，憍尸迦！菩薩有十種衣服瓔珞而自莊嚴。
何等為十？所謂不失菩提之心，不忘廢深心；
常以大慈，為一切眾生而作救護；大悲為本，
勤行精進；度諸眾生，不捨、成就一切眾生；
常以慚愧莊嚴身、口、意業；一切物施不望其報；
持諸戒行，頭陀功德終不違犯；住忍辱力，
能忍難忍；以正方便求勝善根；其心雖住禪無量等諸三昧中，
終不求證非時解脫。
憍尸迦！是名菩薩十種衣服瓔珞莊嚴，於一切時常不遠離。 ^916a27

「復次，憍尸迦！菩薩以相好嚴身，勝諸瓔珞，而此相好從福慧生。
何等福慧？所謂種種布施愛重之物能捨與他，
於諸眾生無恚恨心，常求善行，不限布施令他滿足，觀一切眾生皆是福田。
憍尸迦！是名菩薩第一衣服瓔珞莊嚴。
若菩薩欲證聲聞、辟支佛乘，不名莊嚴。
若住慳心、破戒心、瞋恚心、懈怠心、亂想心、
惡慧、雜諸煩惱卑小之心，我不能得阿耨多羅三藐三菩提，
驚怖悔恨，則非菩薩莊嚴。
所以者何？遠離菩薩莊嚴法故。」 ^916b7

爾時眾會聞說菩薩諸莊嚴法，有萬二千諸天及人先種善根，
皆發阿耨多羅三藐三菩提心。 ^916b17

爾時世尊告此女言：「汝可受是釋提桓因衣服瓔珞。」 ^916b20

女白佛言：「世尊！我不堪受。
所以者何？共我志同，應同衣服瓔珞莊嚴。
而此帝釋願求小智，所樂卑下，厭患生死，
常懷怖畏，欲速入涅槃；恒從他邊聽受法要，
所有慧明惟獨照已不及他人；如執草束欲度江河，
不能為人作淨福田；永離諸佛清淨智眼，不能曉了諸眾生根。
世尊！我今著堅固鎧，願求大乘，欲饒益一切，
集大法船度未度者，求自然智轉于法輪，
不於他人有所悕求，以如來智而自莊嚴，亦令一切悉得諸佛清淨智眼。
世尊！我從彼國來生此間，欲見如來釋迦牟尼，
禮拜供養，聽說法耳！
彼佛、世尊自當與我衣服瓔珞，使我著之。」 ^916b21

爾時眾會諸天人等皆作是念：「此女來處世界名何？
去此近遠，為在何方？
彼國如來復名何等？
今為現在說法教不？」 ^916c4

爾時世尊知此眾會心之所念，告舍利弗言：
「東南方去此世界過三十六那由他佛土，
有世界名淨住，佛號無垢稱王如來、應、
等正覺，今現在說法。
舍利弗！此女從淨住世界沒，來生此間，
欲成就眾生，亦欲禮拜供養於我，聽說法教。」 ^916c8

佛說是已，未久之間，彼無垢稱王如來發愍念心，
即以神力送諸菩薩所著衣服瓔珞莊嚴來在女前，
懸虛空中，又出聲言：「善女！
淨住世界無垢稱王如來遣此衣服瓔珞與汝，
汝可著之，當如此間諸菩薩等。
若著衣服瓔珞莊嚴，即時皆得具五神通，汝亦應爾！」 ^916c13

其女爾時於虛空中取衣服瓔珞，即便著之。
須臾之間，衣服瓔珞出妙光明，除如來光，
其餘梵、釋、護世天王、日、月光明悉不復現。
其女即時具五神通，下蓮華臺，行詣佛所。
舉足下足，大地即時六種震動。
到佛前已，頭面禮足，遶佛七匝，白佛言：「世尊！
惟願如來為諸菩薩摩訶薩說攝菩提、
增長之法，令諸菩薩於無上道而不退轉過諸魔行，速成阿耨多羅三藐三菩提！」 ^916c19

爾時世尊告此女言：「若菩薩成就四法，能攝菩提亦令增長。
何等為四？一者、淨心；二者、深心；三者、方便；
四者、不捨菩提之心。
是名為四。 ^916c27

「復有四法：一者、恒欲利益一切眾生；二者、
常當慈心愍諸眾生；三者、當以大悲度脫眾生；
四者、堅固精進具足一切佛法。
是名為四。 ^917a1

「復有四法：一者、分別諸法多生信心；二者、
遠離聲聞、辟支佛心；三者、樂觀勝法，欲具滿一切佛法；
四者，勤行精進，必成其果。
是名為四。 ^917a4

「復有四法：一者、離於憍慢；二者、除自大心；
三者、敬重尊長；四者、易可教誨。
是名為四。 ^917a7

「復有四法：一者、於來求者，不生恚恨；二者、
捨一切物，不求其報；三者、已施不悔；四者、所有善根盡迴向菩提。
是名為四。 ^917a9

「復有四法：一者、不破戒；二者、不穿戒；三者、
不雜戒；四者、不濁戒。
是名為四。 ^917a12

「復有四法：一者、性和能忍；二者、善護他意；
三者、自護己身，終不犯他；四者、迴向菩提。
是名為四。 ^917a14

「復有四法：一者、堅固精進；二者、明淨精進；
三者、不怯弱精進；四者、迴向菩提。
是名為四。 ^917a16

「復有四法：一者、身強堪能；二者、心強堪能；
三者、善能修集諸禪及支；四者、恒不忘失菩提之心。
是名為四。 ^917a18

「復有四法：一者、布施；二者、愛語；三者、利益；
四者、同事。是名為四。 ^917a21

「復有四法：一者、慈心遍一切處；二者、大悲無有厭惓；
三者、喜心深愛敬法；四者、捨心離於憎愛。
是名為四。 ^917a22

「復有四法：一者、聽法無厭；二者、正觀思惟；
三者、隨法能行；四者、迴向菩提。
是名為四。 ^917a24

「復有四法：一者、知諸行無常；二者、決定知陰是苦；
三者、定知諸法而無有我；四者、定知涅槃是寂滅法。
是名為四。 ^917a26

「復有四法：一者、得利不喜；二者、失利不憂；
三者、雖有名譽，其心常等；四者、雖聞惡名，心亦不惱。
是名為四。 ^917a29

「復有四法：一者、他毀不瞋；二者、稱讚不喜；
三者、遭苦能忍；四者、雖樂不逸，亦不輕他。
是名為四。 ^917b2

「復有四法：一者、觀因；二者、知果；三者、離二邊見；
四者、覺緣起法。是名為四。 ^917b5

「復有四法：一者、知內無我；二者、知外無有眾生；
三者、俱知內外無有壽命；四者、畢竟清淨無人。
是名為四。 ^917b6

「復有四法：一者、行空不畏；二者、觀無相不沒；
三者、不分別，無願；四者、樂觀諸法，無作。
是名為四。 ^917b9

「復有四法：一者、不證苦智；二者、不證集智；
三者、不證滅智；四者、不證道智。
是名為四。 ^917b11

「復有四法：一者、深觀菩提；二者、不謗正法；
三者、身在僧數，終不退轉；四者、於法不起諍訟。
是名為四。 ^917b13

「復有四法：一者、能令貪欲不起；二者、亦不攀緣；
三者、斷貪欲、瞋恚、愚癡；四者、及餘煩惱亦復如是。
是名為四。 ^917b15

「復有四法：一者、於諸眾生心常平等；二者、
等觀眾生皆是福田；三者、佛及眾生皆悉平等；
四者、法及眾生亦悉平等。
是名為四。 ^917b18

「復有四法：一者、不顯己身；二者、不下他人；
三者、不輕未學；四者、於已學者，愛敬如師。
是名為四。 ^917b21

「復有四法：一者、遠離無益之言；二者、恒求閑靜；
三者、樂住阿蘭若處而無厭足；四者、勤求阿蘭若諸功德利。
是名為四。 ^917b23

「復有四法：一者、少欲；二者、知足；三者、淨物知量；
四者、樂行頭陀，不貪上妙衣服、飲食。
是名為四。 ^917b26

「復有四法：一者、知己；二者、知他；三者、知時；
四者、知義。是名為四。 ^917b28

「復有四法：一者、樂法；二者、樂義；三者、樂諦；
四者、樂成就眾生。
是名為四。 ^917b29

「復有四法：一者、內淨能護自心；二者、外淨能護眾生；
三者、法淨行善之處；四者、智淨能離憍慢。
是名為四。 ^917c2

「復有四法：一者、離我；二者、去我所；三者、
除諸見；四者、斷愛恚。
是名為四。 ^917c4

「復有四法：一者、善權攝慧；二者、慧攝善權；
三者、大悲攝一切施；四者、精進攝一切道品之法。 ^917c6

「善女！菩薩成就如是四法，能攝菩提亦令增長。」 ^917c8

爾時世尊說此四法，能攝菩提亦令增長之。
時會中有三萬二千諸天及人，皆發阿耨多羅三藐三菩提心。 ^917c10

爾時尊者舍利弗問此女言：「汝父母為汝作字，名曰何等？」 ^917c13

時女報言：「尊者舍利弗！
一切諸法本無名字，雖隨分別而立名字，
非是真實，無定主故。
又尊者舍利弗！菩薩摩訶薩隨其所行而立名字：
若得淨心，名淨心者；若逮深心，名深心者；
若行方便，名淨方便者；若行布施，名善能施者；
若修尸羅，名淨戒者；若住忍辱，名有忍力者；
若勤精進，名著精進鎧者；若住諸禪，名常三昧者；
逮得智慧，名大慧者；若住慈、悲、喜、捨，名大慈、
大悲、大喜、大捨者；若住阿蘭若處，名閑居無事者；
若不捨頭陀，名行清淨功德者；若樂集善法，
名喜求法者：略而言之，隨其以何善根發趣大乘，而得名字。」 ^917c14

爾時世尊告舍利弗言：「當此女著衣服瓔珞之時，
放大光明普照大眾，是故此女名無垢光，當憶持之。」 ^917c27

爾時尊者舍利弗復問無垢光女言：「汝從淨住世界無垢稱王佛所，
受此女身來此間也？」 ^918a1

無垢光女答言尊者舍利弗：「彼佛世界無有女人。」 ^918a3

舍利弗言：「汝今何故以此女形來生此間？」 ^918a4

女即答言：「我今不以男形、女形，亦不以色、
受、想、行、識來生此間。
所以者何？尊者舍利弗！
於意云何，如來所作化人，從一佛國至一佛國，
為有男女、陰界、諸入差別相不？」 ^918a5

舍利弗言：「不也！所以者何？
如來所化無有差別。」 ^918a8

女言：「尊者舍利弗！
如如來所化無有差別，一切諸法皆悉如化；
若知諸法悉同化相，從一佛國至一佛國不見差別。」 ^918a10

舍利弗言：「汝於諸法見無差別，云何能成就眾生？」 ^918a12

女答言：「尊者舍利弗！
若於諸法見差別者，是則不能成就眾生；
若於諸法不見差別，是則必能成就眾生。」 ^918a13

舍利弗問女言：「汝今為已成就幾所眾生？」 ^918a16

女答言：「如尊者舍利弗所斷煩惱。」
舍利弗言：「我所斷煩惱性無所有。」 ^918a17

女言：「眾生之性亦無所有。」 ^918a18

舍利弗言：「無性眾生何所成就？」 ^918a19

女言：「煩惱無性，復何所斷？」
舍利弗言：「無分別故，是名為斷。」 ^918a20

女言：「如尊者舍利弗所言，若不分別彼我，是亦名為成就眾生。」 ^918a21

舍利弗復問女言：「云何名眾生成就？」 ^918a22

女答言：「於諸有中不起染愛，是名眾生成就。」 ^918a23

舍利弗又問女言：「汝於三乘，為以何乘成就眾生？」 ^918a24

女答言：「尊者舍利弗！
譬如空中等霔甘雨，於上中下種子、苗稼、
藥草、樹木皆令生長，其雨頗有分別相不？」 ^918a26

舍利弗言：「其水雖能生長苗稼，而無分別。」 ^918a28

「如是，舍利弗！諸佛、菩薩其所說法亦無分別，隨諸眾生於三乘道善根熟者而調伏之。」 ^918a29

舍利弗復問女言：「云何調伏？
其義云何？」 ^918b2

時女答曰：「言調伏者，能觀邪道即是正道，是名調伏。
所以者何？凡夫顛倒不能正觀，故不調伏。
若觀邪道平等之相，不隨不願諸邪道者，是則名為畢竟調伏。
又舍利弗！言調伏者，於我無我，亦名調伏。
所以者何？無我見者，於諸煩惱不愛、不起，是名解脫。」 ^918b3

女問舍利弗言：「尊者得解脫耶？」
舍利弗言：「我得解脫。」 ^918b9

女言：「誰縛汝者言得解脫？」 ^918b10

舍利弗言：「無有縛者而得解脫，而其本性是解脫相，是故我言得解脫耳！」 ^918b11

女言：「若其本性無縛、無解，是解脫相，汝何故言我得解脫？」 ^918b12

舍利弗言：「一切諸法皆解脫相，是故我言我得解脫。」 ^918b14

女言：「如尊者舍利弗所言，若知諸法皆解脫相，是則名為究竟解脫。」 ^918b15

舍利弗言：「若諸漏盡阿羅漢所說，汝今所說等無有異。」 ^918b16

女言：「尊者舍利弗！
今我亦是漏盡阿羅漢。」 ^918b18

舍利弗言：「以何緣故而作是說？」
女言：「我亦遠離一切塵垢，緣覺、聲聞所有道品，
我悉知見而不願樂，惟求佛智。
是故我言：『是阿羅漢！
諸漏已盡。』」 ^918b19

舍利弗言：「頗有因緣而諸菩薩作羅漢耶？」 ^918b22

女答言：「有！」
舍利弗言：「以何緣有？」 ^918b23

女言：「若有眾生先種善根，應以聲聞身得度者，
即現聲聞身，而作是言：『我是阿羅漢！
為眾生說證羅漢法。』
是名菩薩作羅漢也。」 ^918b24

說此法時，二百比丘不受漏法，心得解脫。
是諸比丘白佛言：「世尊！
此女辯才，是佛威神、為自力耶？」 ^918b27

佛言：「是佛威神！其女亦自有辯才之力。」 ^918b29

爾時無垢光女白佛言：「世尊！
今此會中諸比丘、比丘尼、優婆塞、優婆夷願樂欲聞：
修何善行得離女身，速成男子，能發無上菩提之心？
惟願世尊當為解說！」 ^918c2

爾時世尊欲利益成就四部眾故，告無垢光女言：
「若女人成就一法，得離女身，速成男子。
何謂為一？所謂深心求於菩提。
所以者何？若有女人發菩提心，則是大善人心、
大丈夫心、大仙人心、非下人心、永離二乘狹劣之心、
能破外道異論之心、於三世中最是勝心、能除煩惱不雜結習清淨之心。
若諸女人發菩提心，則更不雜女人諸結縛心。
以不雜故，永離女身，得成男子，所有善根亦當迴向無上菩提，
是名為一。 ^918c5

「復次，女人成就二法，能離女身，速成男子。
何謂為二？所謂除其慢心，離於欺誑，不作幻惑；
所有善根，遠離女身，速成男子，悉以迴向無上菩提，是名為二。 ^918c15

「復次，女人成就三法，能離女身，速成男子。
何謂為三？一、身業清淨，持身三戒；二、口業清淨，
離口四過；三、意業清淨，離於瞋恚、邪見、愚癡。
以此十善所生善根，願離女身，速成男子，
迴向菩提，是名為三。 ^918c19

「復次，女人成就四法，得離女身，速成男子。
何謂為四？一、不恚害；二、不瞋恨；三、不隨煩惱；
四、住忍辱力。是名為四。 ^918c24

「復次，女人成就五法，得離女身，速成男子。
何謂為五？一、樂求善法；二、尊重正法；三、
以正法而自娛樂；四、於說法者，敬如師長；
五、如說修行。以此善根，願離女身，速成男子，
迴向菩提，是名為五。 ^918c26

「復次，女人成就六法，得離女身，速成男子。
何謂為六？一、常念佛，願成佛身；二、常念法，
欲轉法輪；三、常念僧，欲覆護僧；四、常念戒，
欲滿諸願；五、常念施，欲捨一切諸煩惱垢；
六、常念天，欲滿天中之天一切種智。
是名為六。 ^919a2

「復次，女人成就七法，得離女身，速成男子。
何謂為七？一、於佛得不壞信；二、於法得不壞信；
三、於僧得不壞信；四、不事餘天，惟奉敬佛；
五、不積聚慳惜，隨言能行；六、出言無過，
恒常質直；七、威儀具足。
是名為七。 ^919a7

「復次，女人成就八法，得離女身，速成男子。
何謂為八？一、不偏愛己男；二、不偏愛己女；
三、不偏愛己夫；四、不專念衣服、瓔珞；五、
不貪著華飾、塗香；六、不為美食因緣，猶如羅剎殺生食之；
七、不悋所施之物，常追憶之而生歡喜；
八、所行清淨，常懷慚愧。
是名為八。 ^919a12

「復次，女人成就九法，得離女身，速成男子。
何謂為九？所謂息九惱法：憎我所愛，已憎、
今憎、當憎；愛我所憎，已愛、今愛、當愛；於我，
已憎、今憎、當憎。是名為九。 ^919a18

「復次，女人成就十法，得離女身，速成男子。
何謂為十？一、不自大；二、除憍慢；三、敬尊長；
四、所言必實；五、無嫌恨；六、不麁言；七、不難教；
八、不貪惜；九、不暴惡；十、不調戲。
是名為十。 ^919a22

「復次，善女！若有女人能如實觀女人身過者，
生厭離心，速離女身，疾成男子。
女人身過者，所謂欲、瞋、癡心并餘煩惱重於男子；
又此身中有一百戶虫，恒為苦患、愁惱因緣。
是故女人煩惱偏重，應當善思觀察：此身便為不淨之器，
臭穢充滿，亦如枯井、空城、破村，難可愛樂，是故於身應生厭離。
又觀此身猶如婢使，不得自在，恒為男女、
衣服、飲食、家業所須之所苦惱，必除糞穢、
涕唾不淨；於九月中懷子在身，眾患非一，
及其生時受大苦痛，命不自保，是故女人應生厭離女人之身。
又復女人雖生在王宮，必當屬他，盡其形壽，
猶如婢使隨逐大家，亦如弟子奉事於師，
又為種種刀杖、瓦石、手拳打擲，惡言罵辱，
如是等苦不得自在，是故女人應於此身生厭離心。
又此女身常被繫閉，猶如蛇、鼠在深穴中不得妄出。
又女人法制不由身，常於他邊稟受飲食、
衣服、花香、種種瓔珞嚴身之具、象、馬、車乘，是故應當厭離女身。
又此女身為他所使，不得自在，執作甚多——搗藥、
舂米，若炒、若磨大小豆麥，抽毳、紡疊——如是種種苦役無量，
是故女人應患此身。 ^919a26

「欲求永離如是眾苦，當以此法教示餘人，
常念如來所言誠實，讚歎出家，能報佛恩；
當發此心，願離女身，速成男子，於佛法中出家修道，
不復貪求花鬘、瓔珞、遊戲、園林、衣服、飲食嚴身之具。
當觀：自身及侍立眷屬，猶如機關木人，
筋牽屈申，舉下而已；此身虛偽，血肉所成，
不久壞滅；此身如廁，九孔流出種種不淨；
此身愚小之人於中起著，而恒四大所成；
此身諸陰猶如怨家；此身虛偽中無堅實，
如空聚落；此身無主，從父母生，復以行業而嚴飾之；
此身不淨，純盛臭穢；此身即是屎尿之器，
不久棄捐，無可貪處；此身歸死，出息、入息必當斷故；
此身無我，如草木、瓦石；此身無作者，從因緣生；
此身是眾鳥、狼、狗、野干之食，棄塚間故；
此身是苦聚，四百四病之所困故；此身恒為風、
寒冷、熱、等分眾病之所壞散，恒以藥力得存立故；
此身不知恩，以飲食養之無止足故；此身無知，
內無作者故；此身是後邊，必當死故。
是故女人應當如是觀察此身，生厭離心，修行善法。 ^919b18

「修善行時，若得新好花果可食之物，先奉諸佛、
菩薩無上福田、師長、父母，然後自食。
應作是念：『如我今者以新花果，施與尊重清淨福田，
願離穢故女人之身，更得新好男子之身。』」 ^919c9

當佛說此法時，會中五百比丘尼皆發阿耨多羅三藐三菩提心，
而作是言：「我等所有善根，願離女身，速成男子。」
爾時會中有七十五諸居士婦，聞說此法心大歡喜，即持身上所著瓔珞以散佛上。
佛神力故，所散瓔珞即於空中當佛頂上，
化成七十五四柱寶臺，端嚴殊妙，甚可愛樂。
臺中悉有眾寶之座，各有如來而坐其上，
與比丘僧、菩薩大眾前後圍遶，自然顯現。 ^919c13

爾時諸居士婦見此神變倍復歡喜，踊躍無量，
前詣佛所，頭面禮足，右遶三匝，作如是言：「世尊！
我等所有善根今悉合集，同發阿耨多羅三藐三菩提心，
得離女身，亦迴向無上菩提。
世尊大悲，廣說女人受身過惡。
悉如佛言，無不實者。
我等今當勤修方便，永離如是諸惡過咎。
從今已去盡其形壽，奉持五戒，淨修梵行，以此善根共一切眾生成等正覺。」 ^919c21

爾時尊者舍利弗語諸居士婦言：「姊妹能作如是大師子吼，
甚為希有！然汝等夫為聽汝等修梵行不？
應當問之！」 ^920a1

諸居士婦白尊者舍利弗言：「若我等各問其夫：
『我從何處來生此間，從此間沒當生何處？』
雖為我夫而不能答，何用問為？
尊者舍利弗！若問如來：『我等從何處沒來生此間，於此間沒當生何處？』
如來明見，悉為我等分別說之。
是故如來，是我等父母，是我等所尊，是我等大師，
是我等福田，是我等寶洲歸依之處。
今修梵行，何用問其夫為？
從今已去，我等勤修方便，更不屬夫如餘女人。
所以者何？若人能除貪欲、瞋恚、愚癡諸結縛者，
終不更能患累其人，今我身心便是我夫，心修梵行不亦快乎！
又尊者舍利弗！若非我夫而作夫想，奪我命者，
自守其心，淨修梵行無悔恨也！」 ^920a3

爾時尊者舍利弗語諸居士婦言：「當勤方便離女人身。
所以者何？女人之身不能得阿耨多羅三藐三菩提。」 ^920a17

諸居士婦白尊者舍利弗言：「我等從今不復更起女人煩惱。」
即禮佛足，而作是言：「世尊！
今於佛前頭面禮足，不轉女身成男子者，終不起也！」 ^920a19

佛言：「諸姊妹！我常說言：『或有女人能為男子勇猛之行。』
然諸姊妹，有十六法若能修行，隨所願求，皆得從意。
何等十六？一、戒清淨；二、心清淨；三、空清淨；
四、無願清淨；五、無相清淨；六、無作清淨；
七、知身業如影；八、知口業如響；九、知意業如幻；
十、知緣起法；十一、離二邊見；十二、善知因緣；
十三、觀法如幻；十四、知法如夢；十五、相法如炎；
十六、深心寂靜。」 ^920a22

當佛說此十六清淨法時，大地震動。
佛之威神，七十五居士婦其夫即時來詣佛所，
各見其妻頂禮佛足，問尊者舍利弗言：「今我曹妻以何緣故頂禮佛足？」 ^920b1

舍利弗言：「此諸姊等聞佛解說離女身法，
心大歡喜、踊躍無量，即發阿耨多羅三藐三菩提心，
盡其形壽奉持五戒，淨修梵行。
今於佛前頭面禮足，作是誓言：『若我於此不轉女身成男子者，
終不起也！』又諸居士！
汝當放此諸姊妹等，於佛法中出家修道。」 ^920b5

諸居士曰：「如尊者言，悉聽出家。
又尊者舍利弗！我等今者，於佛法中貪得出家，
先度我等，然後女人。」 ^920b11

爾時舍利弗白佛言：「世尊！
是諸居士於佛正法欲得出家，願佛聽之！」 ^920b13

佛告諸居士：「於我法中隨意出家。」
時諸居士白佛言：「願為我等出家！」 ^920b15

佛言：「善來比丘。」皆成沙門，袈裟著身，成就威儀。 ^920b16

爾時諸居士婦，佛之威神，自善根力正觀思惟，
得離女身，變成男子。
佛神力故，即昇虛空高七多羅樹，異口同音而說偈言：
　　「諸法悉如幻，但從分別生，
　　於第一義中，無有男女相。
　　幻師以幻術，於四衢道中，
　　化作男女像，兵眾共鬪戰，
　　皆共相侵害，其事非真實。
　　我今觀生死，如幻無有異，
　　如人於夢中，造作種種事，
　　以其無真實，覺已無所見。
　　諦觀於我見，惟是陰、入、界，
　　無有真實體，但從顛倒生。
　　譬如水中月，可見不可捉，
　　法性同水月，其實無去來。
　　亦如熱時炎，見有動搖相，
　　或見是河池，而無有真實。
　　諸法皆如炎，其性無所有，
　　但從顛倒生，畢竟無有我。
　　我本為女身，而從顛倒生，
　　今觀男子身，皆空無所有。
　　若有能知空，不應分別生，
　　則於見中空，身證無罣礙。
　　是佛境界力，復從宿福生，
　　亦修現前法，得離女人身。
　　若有諸女人，欲成男子身，
　　當發菩提心，所願便成就。」 ^920b17

爾時轉女身出家菩薩從虛空中下，頂禮佛足，
語其本夫諸居士言：「善知識！
汝曹皆當發阿耨多羅三藐三菩提心！
佛出世難，不生諸難亦復甚難；以大悲心為諸眾生發阿耨多羅三藐三菩提心，
此亦復難！若人能發菩提之心，則為供養去、
來、今佛。」 ^920c16

時諸比丘語轉女身諸菩薩言：「汝曹皆是我等大善知識，
能教化我等，為眾生故發阿耨多羅三藐三菩提心。
我等今於佛前發菩提心，願未來世得成為佛，
悉如世尊釋迦牟尼如來、阿羅呵、三藐三佛陀！」 ^920c21

爾時轉女身諸菩薩等白佛言：「世尊！
願為我等出家，莫如善來比丘出家之法，亦不欲於聲聞人邊而得出家！」 ^920c26

爾時世尊告彌勒菩薩：「汝當為此諸善男子如法出家。」 ^920c28

彌勒菩薩白佛言：「唯然，世尊！
當為出家。」 ^921a1

爾時無垢光女詣其母所，白言：「阿婆當發阿耨多羅三藐三菩提心！
若母發心，我為已報阿婆之恩。」 ^921a2

母言：「我已發心！所以者何？
汝於十月在我腹中，從是已來，不生慳心、
破戒心，瞋恚、懈怠、亂念、惡慧、邪見、貪欲、
瞋恚、愚癡之心，常歡喜踊躍，身心安樂，恒於夢中見諸如來共比丘僧前後圍遶而為說法。
我於是時心自念言：『今我腹中所懷之子必是菩薩！』
我於夢中見於如來，身心歡樂，即發阿耨多羅三藐三菩提心。
汝今勸我，當隨汝語，重更發心！」 ^921a4

爾時無垢光女左手之中自然而出上妙寶蓋，
持至母所而白母言：「以此寶蓋奉上如來，
當發大願為諸天、世人作法寶之蓋！」 ^921a12

爾時淨日夫人取其寶蓋，奉上如來，發是願言：
「以此善根，令我將來為諸天、世人作法寶之蓋！」 ^921a15

爾時世尊告舍利弗言：「此無垢光女遊戲神通，
從無垢稱王佛國，現受女身來生此間。
又舍利弗！此女本是菩薩，名無垢光，已於阿耨多羅三藐三菩提而不退轉，
為成就眾生故，現受女身，非因行業。
又舍利弗！汝見是七十五居士婦皆成男子者不？」 ^921a17

舍利弗言：「已見。」
佛告舍利弗：「皆是此女前世父母。
舍利弗！無垢光女長夜發願：『若有眾生是我父母者，必當令其於阿耨多羅三藐三菩提而不退轉。』
又舍利弗！此三千大千世界所有星宿其數易知，
此無垢光女前世父母受其勸導，修行善法，
於阿耨多羅三藐三菩提而不退轉者，其數難知！」 ^921a23

爾時無垢光女前禮佛足而作是言：「『一切諸法無男、
無女』，此言若實，令我女身化成男子！」
發此言時，三千大千世界六種震動，無垢光女女形即滅，變化成就相好莊嚴男子之身。 ^921b1

爾時尊者舍利弗語無垢光菩薩言：「仁者！
未得阿耨多羅三藐三菩提，能作佛事乃至如此，甚為希有！」 ^921b5

無垢光菩薩語尊者舍利弗：「誠如所言！
諸菩薩摩訶薩大誓莊嚴，欲利益成就一切眾生，甚為希有！
譬如阿伽樓樹所有華葉，但出阿伽樓香；
如是諸菩薩摩訶薩乃至發一心之善，
皆為阿耨多羅三藐三菩提，恒出佛法功德之香。」 ^921b7

說是法時，會中萬二千眾生發阿耨多羅三藐三菩提心，
地大震動，虛空諸天雨種種華，諸天樂器不鼓自鳴，
咸作是言：「此無垢光菩薩說真淨法！
若有眾生聞其法者，深心信樂，得大威勢，
離眾患難，修諸善行。
若有女人得聞此經，當知此身最是後邊。
所以者何？此經廣說女人之身種種過患，亦廣解說種種諸行得離女身清淨法故。」 ^921b12

爾時世尊告阿難言：「汝當受持此經，讀誦通利，
為他解說，廣令流布。
所以者何？阿難！若有女人以種種珍寶滿閻浮提施佛、
世尊，以其善根求離女身；復有女人得聞此經信解歡喜，
以其善根求離女身，阿難！
當知聞此經名，斯則疾矣！」 ^921b20

阿難白佛言：「此經名何等？
云何受持？」 ^921b25

佛言：「阿難！此經名『轉女人身』，亦名『無垢光菩薩所問』，
復名『無過稱菩薩道教』，當念受持！」 ^921b26

佛說是已，無垢光菩薩并他方國土來會菩薩，
及無垢光父母、長老阿難，時會諸天、乾闥婆、
阿修羅、人、非人等，聞佛所說，皆大歡喜，作禮奉行。
佛說轉女身經
 ^921b28
