
pin:: 
## 3
華嚴經探玄記卷第二十〔盡法界品〕
author:: 魏國西寺沙門法藏述
第七遠行地知識內，初舉法勸修中三：
先指後位、次頌前法、三善財得利益。
初中，開敷樹花者，若約位，此地是有行有開發無相住故名也；
約事，此天在香樹樓閣中故立此名。
二頌前法者，臨去慇懃囑付令修學故。
於中十四頌半，初二總頌境智法；次十一頌離垢光劫中供佛修行，
於中初三總舉、次五別頌於初佛邊發大心等、
次三頌明已後須彌塵等佛邊修行得法、後一頌半結轉剎塵劫中修行淨治此法。
三「爾時善財」下明聞偈得益。
於中二：先長行得法，有六句：一總舉法體、
二三昧、三總持、四通明、五辯海、六深法；後五是用。
二偈讚夜天，於中十四頌分五：初四頌悲智甚深、
次四頌度生廣大、次二離障攝德、次三見時眾除妄、後一用同佛果。 ^479a14

第二依教趣入中，初敬辭、二念法、三往後位，可知。 ^479a29

第三見敬請中，初見依正主伴、二設敬、
三申請，竝可知。 ^479b1

第四「答言」下示己法界。
於中有五：一顯法義、二立法名、三明業用、
四辨根深、五結自分。
初中二：先明安樂眾生行。
光救夜中眾生，謂日沒等夜中放光，是夜天之義，
令免世嶮路，求一切智道。
若於山等，救難中眾生，釋光明義。
二「又善男子」下明利益眾生行，初化放逸眾生令修知足行、
次授與十波羅蜜令破十障，釋成歡喜行可知；
二「我已成」下立法名，依上三義遂立此名。
天竺本名生廣喜處知足光明菩薩解脫。
三業用中，先問、後答。
以是業用分齊，故云境界。
答中二：先舉佛果力用益生，彰己所學，
於中先總、後別，可知；二「我入此法門」下明知菩薩因行業用顯已同成，
於中二：先總顯、後我知下別辨。
別辨中三：初知盧舍那佛本發心時修益生行、
二知行菩薩行時修益生行、三通結一切所修行。
初中五：先明大悲救物行，於中初見眾生苦、
二起悲救攝、三結成慈悲；二「以知足法」
下明大智益生行；三「成就菩薩」下成神通利物行；
四「以無上淨法」下嚴土說法益生行；五
「分別一切未來」下廣攝時處修攝生行。
二「佛子盧舍那」下明行菩薩行時益生行中二：
先見眾生具苦因苦果，謂初顯集因，常於生死等是苦果；
二發起大悲等，明救令出離授樂因果，
謂初教修道因，「滅不善」下令得滅果。
三「佛子以如是」下結中二：初結前初發心時益生、
二「以如是」下結修行菩薩行時益生，竝可知。
四「善財白言」下明法根深淺厚薄之義，
於中先問、後答。答中二：初歎深難辨，承力許說；
二「乃往古」下正顯承力所說之法。
前中亦二：先長行、後偈頌。
長行中三：初歎境難辨，非但久遠，故難知。
亦是當時發心即得深法、滿佛境故，是故難知。
此中難者，一非聞惠能知、二非思慧能信、
三非修慧能入，上心行處滅；四言語路絕；五非二乘智能證得。
若爾，豈可善財亦不可得知耶？
二「除佛神力」下明有因緣亦可得知。
初一句佛力加持為緣，依善知識等明內行高勝為其因，方可得知。
善財正是其人，故云能。
須佛力方能信等，翻難也。
三「何以故」下責何因，要須佛力方能知耶？
釋：以是佛境界故。
若爾，夜天云何得說？
釋：亦我承佛力說。
頌中二十一頌半，有五：初一舉境甚深，
頌前難說等；二有四頌明所不知人，頌前非諸天等能知；
三有十四頌半，頌前除佛神力等，於中，
初二頌前佛神力及依善知識成善根、
次一頌前淨正直心、次一頌前哀愍眾生等、
次六頌六度行及頌前拔煩惱樹等、次二頌半頌前滅諸染污得普照等、
次二頌得如來樂入佛功德等；四有一頌勸善財學；五有一頌前我當承力說也。
二正說發心久近中有二：先長行、後偈頌。
前中三：初明過去大王起行即是本事、
二「有童女」下明夜天本生同修勝行、三結會古今。
初中有五段：一總舉時處塵數佛興。
二「佛子彼世界海中有世界性」下別舉本處明輪王興化，
以是鐵輪王，故云彼閻浮提。
三「彼大劫中」下明有惡劫起。
於中五濁熾然者總舉也，謂劫濁、見濁、
煩惱濁、眾生濁、命濁，具如別章。
行十惡等，造苦因也。
死入惡道，明受異熟果也。
命短等，明受等流果也。
「以諸貪著」下明增上果。
四「彼時人民」下明苦人於王上訴求救，為大悲之境。
五「時彼大王聞」下對境起心，成大悲之行。
於中三：先心得大悲法，謂百萬僧祇等；
二口發大悲語，謂十種悲語等，為愍眾生十種苦故，
一地獄苦、二煩惱苦、三老病死苦、四恐怖苦、
五見疑苦、六愚癡苦、七慳嫉苦、八生死苦、
九生盲苦、十障礙苦，十種對治如文可知；
三「時彼大王」下明身行大悲事，於中五：
先宣勅普告；二「時城東」下設大施會；三
「爾時閻浮」下大眾普集；四「時王見已」下明見乞者現前，
王大歡喜，是適悅意樂，於中四：一法說校量、
二喻、三合、四「何以故」下釋大喜所由，文竝可知。
五「復次佛子時彼大王」下正起勝想普施所須。
第二「時彼會中有一童女」下明本生身同修勝行。
於中六：初歎女德勝。
二「作如是念」下順善知識捨物。
同願脫莊嚴具者，示背世間榮華之報。
置王前而發願者，悕同出世菩薩大行。
三「時彼大王告此」下，王施與女者，明菩薩攝受同行故也。
四女人說偈讚王德者，賀恩報故。
五十二頌分二：初二十五頌總顯大王興世利益、後二十七別明本生利益之相。
前中四：初六頌明王未興時損、二次二偈明王興益、
三有十頌顯王興世翻捐成德、四有七頌明大王聲教利益。
二從「王父名淨」下二十七頌別顯本生中五：
初四頌明前王世末、二有八頌明王興先相、
三有三頌父王遊池、四有五頌明童子出生益、五末後七頌明王出利益。
五爾時等，明女讚已設禮。
六王讚女德，以衣授之，主伴同益。
第三結會古今中，略不結云爾時彼童女者今則我身是。
第二重頌中十偈，初二天眼、次一天耳、
次一他心、次一宿命、次四廣知諸佛因果等事、後一結勸修學。
五「我唯」下結自分，可知。 ^479b3

第五仰推勝進中五句：初明行廣、二大願滿、
三攝多德、四行無礙、五「法自在」下結非己分。
遠行地竟。 ^480b12

第八不動地知識中，舉法勸修內，願勇光明守護眾生者，
以此地中願波羅蜜增上，故云勇也。
又准梵本，是精進勇猛之義，非是勇出之狀。
以此願勇之光饒益眾生，故云守護，教問八地淨佛剎等行也。
餘同前釋。 ^480b15

第二依教趣入中二：初辭前、二趣後。
略無念法。 ^480b20

第三見敬申請中三：先見、二禮、三觀。
略無申請，以理法於身，見已無請。
初中二：先「見身所在」下顯身相，於中二：
初光明普照等，總明身光深廣，謂稱理法界故、
遍事法界故；「一切日月」下別辨二十種身雲自在，
於中初八是應機攝化身、二「詣諸佛所」
下八是應法成行身、三「離熾燃」下四是應理平等身。
二「善財見」下禮敬念觀。
三「於善知識」下因觀得勝心，初總、次別、後結。
別中十心，皆先舉所得心名、後釋心義，竝可知。 ^480b21

第四「爾時善財一心」下明現證法界。
於中四：初證得法體、二顯法名義、三辨法根深、四結法本位。
初中三：先得共法、二得正直心、三偈讚德。
初中三：先觀此天。
身得塵數等，是總舉。
若約自分，是極位菩薩共所得故，名為共法；
若約勝進，同諸如來共所得法，故云共法。
望下皆是不共。衍法師云：菩薩共法，通論有四：
一人法無二，與一切法界共；二因果無二，
與一切諸佛共；三自他無二，與一切菩薩共；
四染淨無二，與一切眾生共。
二「所謂」下別列八十四種，一一中皆初標名、
後釋義，竝如文可知。
三「得如是」下結。二「爾時善財入如是」下明因此共法更得直心無邊，
可知。三頌讚中十偈，分二：初三頌前法、餘七請後行。
前中，初一頌所起十心，標初心統於後也；
次一頌所得共法；後一頌所得正直心。
二「唯願」下請後行，初三請授法、次三請授行、後一結重恩。
第二「爾時善財說偈」下顯法名義，先問、後答。
此中亦問法根深厚相，通有三問：一問名義、
二問發心久近、三問幾時成佛。
答中不答後問，故唯二答。
初答名義中，先名者，身隨應化智善開覺，
令物增善，故云長養。
二「我入此」下顯義用中四：初釋覺悟義，謂了法平等是正證故。
二「解一切」下依證現用，釋隨應化義，於中三：
先無邊現色是總句，謂《攝論》等名土自在依止法界，當此地也。
二「所謂」下別有一百種色，檢文欠二句。
三於念念中現如是等總結，以是《起信論》
中第八地名色自在地，此之謂也。
三「或見或念」下隨機滅不善法、安立善法等，釋長養善根義。
四「佛子我住」下結法門業用廣大。
第三「如汝所問」下明法根深厚。
於中二：一歎深許說、二正說所說。
前中三：初牒問許說。
二「菩薩圓滿」下歎顯甚深，於中約五譬喻以顯深義：
初一日性無闇喻，喻菩薩智無妄能破妄；
二日光遍照喻，喻菩薩寂而常用義；三虛舟濟物喻，
喻菩薩無住攝生義；四空性無礙喻，喻菩薩無功益物義；
五化無形質喻，喻菩薩用而常寂義。
三「佛子菩薩智慧」下明結承力許說。
二「乃往」下正說所說中二：先長行、後偈頌。
前中三：先明善光劫中供佛修行、二明日光劫中供佛修行、
三結塵數劫中供佛修行。
初中有二：初明於最初佛所修行得法、二轉生值餘佛。
初中有十四段：一古佛出世；二昔人造惡；
三佛正開導；四王力治罰；五太子悲救；
六臣議令死；七請代囚命；八王怒令誅；
九母請王審；十太子確救；十一代獄放囚；
十二王許修福；十三正設施會；十四佛救太子，
於中有八：一國人已集、二佛眾雲赴、三見佛威光、
四敬禮申請、五說法益眾、六太子得法、七結會古今。
於中有四人：一太子、二惡臣、三獄囚、四大王。
八出家得法。第二「我於爾時」下明轉生值餘佛，
略舉八佛，通結一萬。
第二「次復有」下明日光劫中供佛修行。
於中三：先總舉數、二別列十佛及轉受十生、
三「我諸趣受身」下總結六十億佛一一得法。
第三「如一劫」下總結塵數劫中供佛修行修此法門。
二重頌中三十六偈，分九：初一頌承力許說、
次六頌古世佛興昔人造惡、次七頌太子悲救代命、
次五頌初佛說法利益得法、次一頌結一萬佛、
次一頌結塵數劫等、次四頌結會得法、
次八頌法門業用、後三頌長時益物。
下結自分、仰推勝進，竝可知。
不動地竟。 ^480c2

第九善惠地知識內，舉法勸修：初指處，
此園在迦毘羅城東二十餘里，是摩耶生太子處。
流彌尼者，無正翻，義翻云花菓等勝妙事具足也。
二示人，名妙德圓滿林天者，謂善妙之德內備，
發願守護此林，故以為名也。
天竺本云：有留彌尼天女，名妙圓光勝愛樂也。
三教問中，以是生佛處，故教問生佛家等。 ^481b9

第二依教趣入中亦三：一敬辭、二念法、三至林推覓。 ^481b16

第三「見坐」下明見敬申請中，初見、二敬、
三請，可知。 ^481b17

第四「答言」下授己法界。
於中作五門分別：一顯法義、二立法名、
三明業用、四辨法根、五結自分。
初中二，長行與頌。
長行中有四：初總標歎德、二列十名、三釋十義、四結歎益。
初中三：先總歎能行生如來家、二「於念念」
下別顯修法成行、三「具足」下明行成趣果。
二列十名者，有諸德釋將配十地一一別釋。
今就通釋：一供佛願；二覺心支者，依菩提心出生餘行名支也；
三觀寂滅；四淨直心；五智普照；六生佛家；
七佛光力；八達佛智；九嚴法界；十懃至佛。
由行此十行令諸菩薩得生佛家故也。
三提名別釋中，十種即為十段，一一各三，
謂標、釋、結。初可知。
二中有十種菩提心，皆有標名、釋義。
支者，差別義，有十種故。
又是因義，為餘行本故。
三中有九種心，與前十心何別者？
前是行本心，此是現行心，故生佛家也。
四中亦以十句釋成直心，謂正直趣法、
堅心不動，故生佛家也。
五中亦以十行釋成普照。
初六可知。無礙眼者是方便，深入等是願力，
智者等是智度，由十行普照得佛家。
六中亦以十句釋生如來家：一隨佛教生證深法門、
二同佛大願、三行同、四體同、五背向同、
六長善同、七住法同、八得佛定、九攝眾生、十聞持法。
七中以九句釋顯佛光明力，謂知諸法如幻等，
故成就如化通明之力，同佛光力遍遊十方故也。
八中亦十句釋分別薩婆若：一總觀；二
「於無量劫」下別顯分別果智及智所知境等，竝分別可知。
九中亦有十句釋莊嚴法界，謂嚴剎土，
化身嚴、起行嚴、攝生嚴等，竝准可知。
十中亦有十句釋勇猛精進至佛：一總；
二「一切世界」下別顯三世佛智所知，及示成正覺教化眾生故也。
四「住是法」下結成利益。
於中，先顯十種利益行成、後「以一切法」下隨應成佛結生如來家。
二重頌中十頌，如其次第各頌一受生法，文顯可知。
「菩薩具此」下結。二「我成就」下明立名。
言無量境界自在者，明菩薩為物現生，故云自在。
奇瑞非一，名無量境。
天竺本云：我成就菩薩解脫名無量劫執持一切菩薩受生自在顯現。
三「善財白言」下明法門境界，先問、後答。
答中有三：初明下生有十瑞應、二明生時有十光明、三明受生有十自在。
初中三：先天神自顯本願生此、二菩薩下生所現十瑞相、
三「此相現時」下見瑞知菩薩生。
二「佛子摩耶夫人出迦毘羅」下明生時有十光明，
有舉數、列名、總結，可知。
三「摩耶於此畢利叉」下明受生。
於中有四：一總標。
二別顯。畢利叉者，具云鉢刺叉，義翻云高顯樹也。
有處名阿輸迦樹，此云無憂樹也。
又阿說他樹，此云無羅樹，謂遶三匝能滅罪障，
此是菩提樹，非是生處樹也。
又名畢鉢羅樹，此云樒樹，在嶺南亦有，此類可知。
十自在者，一八部雲集光照息苦、二腹受三千遍坐百億、
三毛孔現佛過去行法、四毛孔現佛過去本事、
五毛孔現佛過去形色、六毛孔現佛往昔本施、
七身中出佛本嚴土事、八身出八部宮殿滿林、
九身出菩薩讚歎舍那、十金剛地輪生大蓮花以承菩薩。
三「摩耶生時」下顯相狀。
於中五：一朗耀挺特如空中日現、二威光赫奕如雷電光、
三應機現身如山起雲、四現破無明如闇中燈、五雖生不生用常寂故。
四「我於一念」下明夜天結自所知受生分齊。
四「爾時善財」下明法根深厚，先問、後答。
答中二：先長行、後偈頌。
前中十：一古世佛興、二出往佛母、三攀樹生佛、
四授與乳母、五乳母得定、六得此法門、
七結會古今、八廣見受生、九知本大願、十供佛持法。
二頌中二十三頌半，分四：初一誡聽許說、
二有八偈半明初佛所發心得法、三「我於億剎」
下十三偈明更供多佛淨修增廣、四末後一偈結歎無盡。
下結自分及推勝進，竝可知。
善惠地竟。 ^481b18

第十法雲地知識內，初舉法勸修中，城名如前釋。
瞿夷者，古譯名明女。
又勘諸梵本，或名嶠比，此云覆障，謂在家父母所護，不令人見等。
或名瞿婆，此云守護大地。
佛為太子時有三夫人，瞿夷第一、耶輸陀羅第二、摩奴舍第三。
又瞿夷是王女寶，今表因位終極慈悲之相顯著，故取第一也。
又以證法既滿，法喜適悅，是妻義也。 ^482b5

第二依教趣入中，一敬辭、二念法、三至後。 ^482b12

第三見敬申請中三：先方便推求、二見其勝報、三致敬請問。
初中四：先天眾迎讚、二善財印述、三天眾供歎、四昇堂推覓。
初中二：先迎、二「白言」下讚此是守堂神。
讚中四：初讚行究竟、二「我觀」下讚精進得果、
三「我觀」下歎精進得法、四「何以」下釋成可知。
二「善財答言」下印述中二：初一句印其所說、
二「欲令」下述自所作。
於中四：初於惡眾生起大慈行，有法、喻、
合可知；二於修善眾生起大喜行；三「何以」
下釋成所由；四「若有菩薩」下結行利益，
於中十六句，皆有標釋，可知。
「天神」下總結，可知。
三「善財將昇」下明天眾供歎中，先供散其身；
二頌歎其德，十偈分四：初三歎利生行、
次一求友行、次三無礙行、後三勇猛行。
四「爾時」下昇堂推覓，可知。
二「即見」下明見勝報。
於中，一見正報；二見眷屬；三顯眷屬同行德，
於中有十句：一本行同、二四攝同、三大悲同、
四大慈同、五大智同、六不退同、七行滿同、
八離障同、九普行同、十成果同。
三致敬請問中，皆問悲智等逆順無礙行，
有九句：一在染不污、二得理不證、三得果住因、
四出世恒入、五處理現事、六無言現說、
七知空攝化、八知寂恒供、九知真行俗。 ^482b13

第四「爾時瞿夷」下示己法界中二：初歎問許說；
二正示己法，於中作五門分別：一法義、
二法名、三法用、四法根、五法位。
初中二：先長行、後偈頌。
前中亦二：先十法顯因陀羅行，有總標、
別辨及結可知；二懃修十法值善知識，
亦有標、釋、結可知。
二頌中十三偈，初二頌前依善知識、次九頌餘九行、後二結歎行用。
二「我已」下立法名者，謂一切菩薩三昧深廣以勝智觀察分別。
天竺本云：成就菩薩解脫，名觀一切菩薩三昧海境界。
三「善財白言」下明法用中，先問、後答。
答中三：初知此娑婆世界中境、二知十方世界中境、
三「盧舍那」下釋能知所由。
初中四：先知眾生善惡邪正；二「彼諸劫中」
下知佛因果；三知二乘眷屬；四「知彼眷屬菩薩」
下明知菩薩眾及其行位，亦是知菩薩三昧海，有諸句可知。
二「如此娑婆」下知十方界，各十十世界者，是無盡故也。
三「盧舍那」下明能知所以中，有標、徵、釋，竝可知。
四「善財白言」下顯法根中，先問、後答。
答中有四：一明於初佛修行聞法、二更值六十百千億那由他佛修行供養、
三於最後佛所得此法門、四後於塵數劫中修治此法。
初段中長分有十五段：一古世王都。
二太子福報。三寶女端嚴。
四太子求娉。五「時彼園」下明佛興女夢。
六天勸詣佛。七女求天子，十偈分二：初三自述己德堪為行侶、
後七偈歎太子德請其納受。
八太子問女說十一偈，分二：初四彰己離過、後七勸成勝行。
九女母偈答，女有勝德願為納受。
有二十四頌，分六：初二總說女緣、次六說女生處、
次五具勝色聲、次四智德過人、次二遠離世患、後五具出世行。
十太子答母，能不障道我當納受。
於中先長行有九句：一發心積德、二淨修度行、
三供佛護法、四嚴淨剎土、五利樂眾生、
六修行具地、七行檀、八出家、九汝莫障我。
二偈中七頌半，初一頌初行、次一超頌第六、
次一頌第二、次一頌第四、次一頌第五、
次半却頌第三、次一頌第七、後一頌第八九，可知。
十一「時女答言」下順命同志幸唯見納。
有十四偈，分三：初三求慕心堅、次六悕同勝行、後五說佛勸詣。
十二太子聞佛歡喜贈寶。
十三女母遂意，重歎女德。
十偈分四：初三歎德同太子、次三歎身業勝、
次一語業勝、後三意業勝。
十四「時太子」下相與詣佛，於中三：初見佛勝相、
二致敬供養、三聞經得益。
十五還告父王，於中八：初總白佛興、二問答所聞、
三王喜告言、四捨位詣佛、五聞法獲益、
六出家得法、七太子紹位弘其佛法、八結會古今。
於中，一會太子、二會父王、三會女母、四會眷屬、五會女身。
第二「彼佛滅後」下更值六十百千億那由他佛，
文中略列四十佛名，悉皆敬養。
第三「其最後佛」下明於末後佛所得法因緣。
第四「我得此法門」下更於已後塵數劫中值塵數佛修治此法。
於中四：初供養多佛，行猶未滿。
二「佛子」下聞多佛法，未至普賢。
三「何以」下釋非普賢所以。
四何以故者，重責云既未能知普賢所行，何以得知齊佛境界。
釋：以於彼毛孔中念念悉見等故。
此則彰己但能見彼所現，不能作彼現事。
於中三：先見器世間及智正覺世間、二
「復次」下見眾生世間、三「我於菩薩一一」下總結所見。
下結自分及推勝進，竝可知。
法雲地竟。上來總四十一人，明大段第一寄位修行相竟。 ^482c8

第二大段「摩耶夫人」下明會緣入實相知識。
謂會前諸位差別之緣，令歸平等一實法界，
生於佛果，如摩耶生佛，故次明也。
此中有十人，分之為二：初一是總、餘九是別。
以初摩耶得智幻法門，末後童子童女亦得幻住法門，
以始終相會、總別相融，無二故也。 ^483b15

就初中亦五義，同前。
初舉法勸修中二：初長行指後、次說偈頌前。
就長行中，摩耶者，此云幻生。
菩薩夫人者，梵名提婆多，正翻應名天后，古人就義名曰夫人。
問：餘經論說，摩耶生佛，七日命終，生忉利天。
云何此中指迦毘羅城？
答：化相示滅，實報常存。
若爾，迦毘豈非化處？
釋：此亦深，非常人可見。
如菩提樹下即蓮華藏等，又如雙林示滅常在靈山等。
又摩耶等諸眷屬，若小乘中是實非化；
若始教大乘中是化非實；若終教中亦實亦化，
謂實是大菩薩示現為化故；若頓教中非實非化，
以即相無相故；若圓教中竝是法界實德，是人亦是法門故。
又是舍那海印定中所現，故屬佛實德攝也。
餘竝准之。二「汝詣彼問」下教問，可知。
二偈頌前法中三十三偈，分三：初一總顯己行；
次十七偈遠說前劫事佛因緣，前長行所無；
次「於後所過劫」下十五偈，正頌前長行所說因緣。
於中，先十頌前於諸佛所所得法門、次
「我於菩薩身」下五頌前於菩薩毛孔所見等事。
第二依教趣入中六：初辭前、二念後、三引導、
四見勝、五致敬、六申請。
就念後中三：初總念知識德；二「具淨法身」
下別念其身有十九種；三「如是等」下結成難見，
起四種念：一云何見、二云何親近、三云何知其相、四云何聞法受持。
三「作是念已」下明伴善知識方便引導，
於中三：初城天教守心城、二妙德天讚德加持、三羅剎王教令起行。
初中三：先供養善財。
二教守心城，有二十四種，一一各初勸所作、後釋作所以。
初中，應守護心城者，忍不起妄念也。
離生死者，由無妄念不起惑造業，故云離也。
又云應修無壞心城者，以信法不壞故，又持法不妄故。
又云應放心城普照光明者，以根欲性力智光照達群機故。
餘竝准釋可知。三「菩薩摩訶薩」下釋成利益，
於中先總標、二「何以」下釋所以、三「佛子」下結。 ^483b21

第二「爾時有天」下明妙德天讚德加持中，
一讚歎摩耶令其欣樂；二放光加持；三善財獲益，
於中得十種眼，一一各先標眼名、後顯眼義，竝准釋可知。 ^483c28

第三「時有守護」下明羅剎王教令起行。
於中三：初教十法得近知識，初總、次別、後結。
別中，一直心；二悲心；三智心；四不退心；
五堅信心；六深心，觀性故；七大心，普覆故；
八廣心，了法界故；九巧心，應病與藥故；
十常心，行不斷故。
二「復次」下教十三昧。
見善知識者，以入三昧，知佛菩薩平等法身故。
又依三昧，得見諸佛菩薩故。
又以摩耶是三昧境故。
初總、次別、後結，竝可知。
三「爾時善財答」下明教求善知識，先善財領前問後；
二「答言」下正教求處，以摩耶所在遍十方，故令禮十方求也。 ^484a3

第四「爾時善財隨順」下明見勝依正。
於中，先見依報中，古德云：見大蓮華從地出者，是所詮法界名大蓮花。
如從心顯，名地涌出。
又釋：前城天等三位，調鍊善財令心至徹、
慧眼得開，方見摩耶實報境界故。
云地涌出等，有四：一蓮花。
二樓觀，名攝取法界方藏者，攝取十方各盡法界蘊在其中，
故云藏也。古德云：五位自分、勝進，故名千柱也。
三師子座。四「於金鈴中」下出音聲等九種法門流化。
二「善財見此」下明見正報身，有二：初見身故、二見身業用。
初中三：初總舉、次正見法界身雲、後結勝。
就正見中有五十七種法界身雲，分三：
初二十種直列身名；二從「不去色身」下三十種，
皆先出身名、後釋身義；三「如是色非色」下七句簡非世間五蘊所攝。
三「善財見摩耶」下結其所現殊勝身雲。
第二「善財見如是等」下明身業用，謂此身雲能增長眾生十波羅蜜行。
然不次第，初長其檀行、二「出生」下明精進行、
三「知一切」下明忍行、四「具足」下明禪行、
五「皆悉嚴淨」下明方便行、六「以明淨」下明般若行、
七「淨佛道」下明戒行、八「得淨法身」下明願行、
九「一念充」下明力行、十「如來智」下明智行。 ^484a14

第五「善財見摩耶」下明見已致敬中四：
初牒前所見、二變身等彼、三禮已得定、四起已遶住。 ^484b8

第六「白言」下申請中二：先申其本情、二
「願為」下請其為說。
以此門是都會於前諸位法故，是故舉初文殊教發，
乃至於今至大聖所，總敘始終，欲同會平等故也。
第四大段「答言」下示己法界。
於中四：一標名體、二明業用、三辨根原、四結自分。
初中，大願者，宿願力，由此生生常為佛母。
如《悲花經》說也。大智者，即般若為母也。
幻者，是願智所作生佛之義，謂於己身不壞小而廣容，於佛身實無生而現生。
天竺本云：我住菩薩解脫名大願智幻莊嚴矣。
二「得此法門」下明其業用，於中二：初為舍那佛母、二總為賢劫千佛母。
前中長分有十：一得法生佛。
二光入我身。三因見八相。
四身容十方。五眾同入胎。
六胎內遊行。七「又念念」下十方同入。
八「悉皆容」下明大小無礙。
九「於此世界」下結通十方。
亦不分身者，以此處身即是彼身，故不須分也。
十「何以故」下釋所由，謂攝用歸體也。
二總為賢劫千佛母中二：先略列二百七十九佛，
「佛子如是」下總結千佛。
二「亦於十方」下明此處，為佛母不廢自身，於十方界教化眾生。
三辨得法根原中，先問、後答。
答中六：一往時輪王；二臨欲成佛，魔來惱亂；
三輪王降魔，菩薩成佛；四願為其母，復供多佛；
五結會古今，常為其母；六廣顯過現為十方佛母。
四「我唯」下結自分。
第五推勝進可知。
會緣入實相知識中總門竟。 ^484b10

第二明幻智念力知識者，自下九位知識，
皆是舊翻于奠本所欠，應是西域覺賢之所略耳。
余共日照三藏勘天竺諸本及崑崙本并于奠別行本，竝皆同有此文。
是以於大唐永隆年，西京西太原寺三藏法師地婆訶羅，
唐云日照，共京十大德道成律師等，奉勅譯補，沙門復禮親從筆受。 ^484c9

文中亦五。初舉法勸修中，初示處內，何故此中上三十三天者？
顯是摩耶。後所住故、人間諸位會相盡故。
二示人內，正念天者，顯大智自在，入理不忘故。
童女者，慈悲離染故。
天主光者，顯淨義、光明義，是天義；最勝義、
自在義，是主義。破闇義、照現義，是光義。
即顯悲智勝用，以立斯名。
三教問可知。 ^484c15

第二依教趣入及第三見敬申請，竝可知。
言誘誨者，依梵本應云善能教誡教授諸菩薩等願為我說。 ^484c22

第四「天女答」下示己法界，於中四：初標法名體、
二顯法根深、三明法業用、四結己自分。
初得菩薩解脫者，以人簡法。
不同佛解脫，解脫即是法門。
名無礙念者，隨所憶念無不現前，名為無礙。
所念分明，名為清淨。
念佛境具德，名莊嚴。
以宿命念智為體。
二「善男子我念過去」下明法根深固。
於中二：初明所供諸佛，有三：初憶青蓮劫中，
先總明供佛、二「又彼」下別記八相，念力分明；
二「又憶」下略列九劫中所供諸佛；三「善男子」下總結恒沙劫中常不離佛。
二從「彼一切」下明所得法門，於中二：先總舉所得、
二「受持」下明修治明淨。
三「如是先劫」下明業用中，謂以此念力憶前諸劫及佛法，
明了現前，無有闇障，故以立此名。
四「我唯」下結己自分。
第五仰推可知。念力知識竟。 ^484c25

第三幻智師範知識中，初舉法勸修內，
童子師者，顯教導師範故也。
名遍友者，謂遍於一切學類眾生悉為師訓，故以為名。
二依教趣入中，先得法利益、二禮足辭退、
三見敬申請，可知。
四「答言」下應示己法界，為與童子法門同故，是故示彼童子令往問之。
又釋：此童子則是法門，以名無二故、人法無礙故。 ^485a12

第四幻智轉藝門知識中，初三可知。
四「時彼童子告」下示己法界，於中三：一標名體、
二顯業用、三結自分。
初名善轉眾藝者，眾藝者是所知所解世間技藝，則文字等也。
善轉者，是能知巧智，善謂善巧，轉謂轉變，
以善巧智轉世眾藝成出世般若，故以為名。
以善巧量智為體。
二「我恒」下明業用，於中三：初總舉根本、
二「唱阿字時」下別顯四十二門。
初唱阿字時入般若門名威德等者，梵語威德名阿答摩，
是故唱世阿字時便即轉入般若威德，以阿聲同故。
即此得彼，以為難故。
餘門竝皆多悉如是，准釋可知。
三「善男子」下總結多門。
言根本字者，有二義：一以此等字竝是世字之中根本字故，
依此以入般若門，故云為首，理實無量；
二以此等字為所依根本，仗之以顯般若法門。
三「我唯」下結自分。
第五「如諸菩薩」下仰推勝進中二：初總標通達世及出世二位章門。
二別釋二門，先明世法有十門：一知文字，
前約此方、此通殊方，故是所推也；二知醫療；
三別珍寶；四相住處；五觀天地；六能相人；
七解畜音；八別雲霞；九知豐德；十識安危。
「如是」下總結世法皆是於此而顯般若，
非但文字，知是推也。
上來諸位善財所求，於此世法竝皆捨棄，
令此悉成般若法門，為甚難故，是故示之。
二「又能」下釋出世法。
初總與所知之法，謂釋名出體。
言隨順修行者，明說法之意。
二「智入」下明能知深證，故無過失也。
「我當」下總結非分。 ^485a20

第五幻智無依門知識中，初舉法勸修內，
婆呾那者，此云圓，謂具德圓備、出生無盡，故以為名。
又以調柔至順超過餘位，故名賢勝。 ^485b20

二、三，可知。
第四「答言」下示己法界。
於中亦三：一標名體、二顯業用、三結自分。
初中法門，依梵名那阿賴耶蔓茶羅。
那，云無也、不也。阿賴耶，云依處也、依止也。
蔓茶羅，云道場也、圓場也。
謂無阿賴耶染分依處，而有淨分圓滿道場，
出生勝德不可窮盡，即轉依究竟、顯德無盡也。
二業用中，初一句標業用，意為利眾生，
故云既自等也；二得無盡三昧等，總舉；
三「以能」下別顯十種無盡，初六六根、後四勝德：
一明、二通、三德、四光；四結自分、五推勝進，竝可知。 ^485b23

第六幻智無著門知識內，初舉法勸修中，
城名沃田者，是南天竺近水下濕田稼甚茂，故以為名。
與下海#CB00589;國同，亦名賢陂城。
又於所得解脫堅固安住，故云堅固解脫。
又一得永脫，故云堅固。
又所得菩薩真實解脫，更無所求，故以為名。
四示己法界中三：一標名。
正念現前，離所知障，故云無著；離煩惱障，故云清淨。
謂順理之念不雜二障，故以名焉。
二「我自」下明法具德、備足無求。
既是因人，何得乃爾？
釋：設更所解，不異於此，但須修行，故無復求。
下結自、推勝，竝可知。 ^485c5

第七幻智光明門知識內，初中妙月者，
悲德清涼，故以為名。
上文云「菩薩清涼月，遊於畢竟空」，此之謂也。
宅有光明，是法門之用。
四示己法界中標名，內證離障為淨智，後智攝物故曰光明。
又光明者，對治無明故。
淨者，治惑染故。餘文可知。 ^485c17

第八幻智無盡門知識內，初中城名出生者，城中出生人物故。
長者無勝軍者，行德超過，名為無勝；當體具德，從喻如軍。 ^485c23

下示己法界中三：初標名。
無盡相者，所成德相無盡窮故。
二「我以」下明業用可知。
三結自分及推勝進，竝可知。 ^485c25

第九幻智誠語門知識內，初中聚落名法者，
在此弘法故、表此即法故。
尸毘最勝者，梵本具言名達磨濕毘阿羯。
達磨云法，濕毘云空營，謂如軍眾去後空營之所也。
阿羯云最上，應云最上法空營。
營則是聚落處也，從處以立人名。 ^485c29

下示己法界中三：初標名。
誠願語者，此有二義：一從初發心立弘誓言，
後必如言而行，不乖先言故名也。
二菩薩行行時，如施眼時有問悔不，答言不悔。
此言誰信？則立誓言：若實不虛，令眼平復。
如言則差，故云誠願語也。
二「過去」下明業用中釋上二義，先釋初義；
二「我以住於」下釋後義，以能成滿行故。
下結自分、推勝進，可知。 ^486a6

第十幻智歸幻門知識內，初中城名妙意花者，梵名蘇滿那也。
以彼城門之側有此花故，立以為名。
此亦在南天竺。童子童女表智悲相資，
智則依德而起，悲則蘊德以成。
舊本名妙德，當此德生也。
妙德惠，當此有德也。
以本語名室利末，此云有德。
室利末底，此云德惠。
以聲字相近故，二譯不同也。 ^486a14

下示己法界中三：初標名。
幻住亦二義：一明所知諸法依緣虛立，
名為幻住；二能知之智住幻境中，此則住幻，故云幻住。
二「以斯」下明業用中二：初略知十種幻住，
一一皆先標名、後釋。
初六知世間法幻住，一總知、次二知人法幻、
次二知三界生滅幻、次一知國土幻；後三知三乘幻，
初一二乘、次一菩薩、後一菩薩所作。
下結幻境。自性不思者，則有則空無二，故不思議。
又以自性亡二邊，亦不住於中，故云不思議也。
下結推可知。下利益善財，亦可見。
上來十人總明第二大段會緣入實相知識竟。 ^486a21

大段第三，彌勒位是攝德成因相知識者。
前既會緣入實，定堪成佛，故辨一生補處成因之義。
五分同前。 ^486b4

初舉法勸修中亦三：初指處、二示人、三教問。
初指處中，此是南天竺，近海岸，故名海#CB00589;國。
天竺本名海岸門國。
園林具德，名大莊嚴。
林中有樓觀顯耀，名明淨藏。
梵本毘盧遮那莊嚴藏。
次「菩薩往昔」下出樓觀因。
二「彼園林」下示正報。
彌勒者，梵語具言名迷帝隷，此云慈，是其姓也。
以姓為名，名曰慈氏。
然有三緣：一由本願，謂過去值大慈佛，
因則發願，願我成佛亦得斯名。
二由三昧名，下云「見彌勒，初得慈心三昧」，因以為名。
三就相立名，母懷時有慈心，相師占曰：
「由所懷子慈，令母慈也。」
如母懷鶖子能論義等。
又名阿逸多，此云無勝，以生具相好，更無過者，故云無勝。
下歎其所作中四句：初化親眷屬、二化餘人、
三為善財、四通為一切。
三「汝詣」下勸往教問中三：初教起十問。
二「何以」下釋廣問所以，於中二：初明所求彌勒德廣、
二「善男子」下勸彼能求，亦起廣心。
前中二：初通顯彌勒德成位滿、二別辨彌勒是汝真友。
以設若德滿，非己有緣，亦不可求也。
二勸善財廣心中，初略舉十事中不應足想、
二「何以故」下釋所以。
既不於一善根生足，未知作幾許耶；釋云：無量等也。
文中總有八十句無量，分七：初二十句明救生斷障行、
二「淨修無量」下十句成己心志根欲行、
三「發起無量大精進」下九句明力用自在行、
四「悉分別」下十句明攝法治惑行、五「詣佛剎」
下十句明供佛攝生行、六「不惜壽命」下十句明求法攝生行、
七「攝持」下十句攝成菩薩深願行。
三「略說」下九句一切結顯無盡。
三「是故善男子」下正勸求善知識，於中七：
初總勸敬求、二「何以故」下明行因善友、
三「何以故」下釋友能成行、四「復次」下顯善友要勝、
五「又善男子」下教起勝心、六「何以故」下釋勝想所由、
七「善男子略說」下明順友成益。
初中，由前勸起廣心，是故勸敬求善友也。
第二何以故者，但起廣心，何須敬求善友？
釋：以因善友廣行方成。
於中四十句行：初十句明願行堅心行、
二「一切菩薩總持」下十句明備具勝德行、
三「出生一切」下十句明攝法益生行、四
「遠離惡道」下十句明殊勝超過行。
第三何以故者，何以此行皆因善友成耶？
釋：以善知識能令行人除障起行故。
於中三：初能滅障礙、二「示導」下能成行位、
三「滅一切」下能令得果。
第四「復次」下顯善友要勝，於中十句約喻顯德，
皆有標釋可知；二「是故」下結勸。
第五「又善男子」下教起勝心，於中三：初二十二句教於善友起此勝心，
皆有標釋。「明心」下堪見善友、堪為法器。
二「又善男子應於」下明於三處順於法想。
於中，初有十句，一一皆有三想可知。
三「善男子詣善知」下結勸。
第六「何以故」下釋勝想所因中，先徵，但求善友則得成行，何須起此心想？
釋：因淨此直心，方堪見善知識，順教增善故也。
於中十句，一一皆法喻雙舉。
第七「善男子略說」下明順友成益，於中三：
初得十重十不可說願行、二「略說」下九句一切結因善友滿、
三「如是等」下八句明依善友起行之義可知。 ^486b6

第二「善財聞如是」下明依教趣入中，略無敬辭、
念法，至後可知。 ^487a7

第三「以過去際」下明見敬申請。
於中三：先見、二禮、三請。
初見中二：先見依報、後見正報。
前中三：初起勝念、二禮觀察、三遶念讚。
初中亦三：先念勝願行、二「作是念」下明信智轉增、
三「善財如是」下結觀勝境。
二五體等，明身禮智觀。
觀中四：初於法界樓觀起三寶福田想。
二「作是念」下明等觀樓觀，照三無性法界，
初觀圓成性；次等觀如如來除妄等，明觀遍計性；
後等觀如影等，明觀依他性。
三「深心信」下明觀成得益，於中二：先總信解，
謂觀見無性平等理而不失緣起業果，故云信解也。
此中有七句，皆空無性而因此起彼。
二「解了迴向」下別辨解益中五：初解迴向法。
二「捨離」下明離倒執。
初從自在而生者，是外道執梵天、自在天等生諸法也。
本有實性次第生者，有二釋：一是外道冥諦之中本有其性，
後次第出也；二是小乘一切有部，未來藏中先有體性，次第待緣而生也。
三「離我我所」下明大乘正緣起法。
四「見有為」下明見空有無礙法。
五「悉知」下明見法稱實，多喻證成。
四「善財禮未起」下結益分齊。
「三稽首畢」下明身遶念讚 " resp=。
於中有三：初身業遶旋、二意業念觀、三語業偈讚。
就第二念有八十句，一一皆舉能住者德歎所住處樓觀。
以初二句具顯，餘竝略之。
於中分十：初約境顯勝、二「住甚深」下約德顯妙、
三「以一劫」下約用顯自在、四「普照」下約行顯勝、
五「可尊重」下約對治顯勝、六「住四禪」下約定自在、
七「一切煩惱」下約利他行、八「得九次第」
下約護小乘行、九「觀陰」下明染淨無二行、
十「如是」下結德住處。
三語業偈讚中有五十五偈，分七：初二偈總顯彌勒德勝、
二有八偈歎自行勝、三有九偈歎利他勝、
四有八偈歎功德勝、五有九偈歎方便勝、
六有十一偈歎三昧勝、七後八偈歎願行勝。
二見正報中三：初欲見、二遙見、三歎德。
言從外來者，攝化就機故、還來歸本故。
「威德」下歎德中，初挺特普照、二超世魔染、
三「深入」下德齊因果、四「住大智」下歎受位灌頂。
二致敬、三請問，竝可知。 ^487a8

第四「爾時彌勒」下授己法界。
於中二：初歎善財法器利益、二正令入己法界。
前中有六：初為己眷屬歎善財德，令人倣習；
二正為善財歎德令喜；三勸歸文殊、彌勒攝受；
四善財自慶，重請彌勒；五彌勒以偈重歎善財；六具歎無盡大菩提心。
就初段中文有八：初指示大眾。
二歎善財精進德。
頻陀伽羅，是猶覺城也。
百十者，古師有三釋。
一云：上來至此應有一百一十，但文中脫漏，故不具列也。
一云：上來所列是正善知識，若通取主伴方便導引等，
則百一十也，是故上文未欠。
滿足王及大光王等，前皆云漸經人眾聚落城邑曠野等，故知通取所經處有一百一十也。
一云：信等五位則為五十，後摩耶、彌勒、
文殊、普賢及佛為五，此五十五各有自分、
勝進，故有一百一十也。
此等竝為舊經不足，有此諸釋。
今既文具，不勞異釋。
此是總括前後知識有五十四位，分德生童子及有德童女則為五十五人，
各有自分、勝進，故有百一十也。
三「如是童子」下歎善財直學大乘德。
文中有十句，文可知。
四「如是之人」下歎行勝希有德，於中二：
先標、二「何以」下釋成。
釋成中三：初總釋；二「度無智海」下別釋，
於中化二十一種眾生；三「救護」下總結釋可知。
五「諸善男子」下歎善財菩提心希有德。
六「諸善男子若有菩薩」下歎善財堪為勝軌德。
七「此童子者入威儀」下歎善財如海深廣行。
八「顯現一切」下明一切處遍修行。
第二「善財汝今得」下正為善財歎德令喜。
於中四：初歎善財本見文殊益，於中先總、
二「所謂」下別。遠離惡導等，入十信益。
過童蒙地者，入十住益。
住功德地者，入十行十迴向益。
具智惠地者，十地益。
下明入勝進佛智益。
二「若能如是」下歎善財見功德雲等已後諸善知識益。
於中，初總辨見勝人益、二「隨彼」下別顯聞妙法益、
三「善財汝應發大」下歎善財超劫速成行。
於中，初總舉得果速；次別顯修因速，謂進行超群也。
餘菩薩，約隨位差別說，一生皆具者，約普門該攝說。
又此一生亦攝多劫，如上仙人執手成多劫行等。
又此普賢法雖圓融相攝一位則一切，
故一生皆得，然亦要由直心精進方得速成。
直心者，心中不雜異念故、趣入猛盛故。
精進者，稱心而作故。
後「其有」下歎成利益。
四「善財當知」下歎普行希逢德亦二：初歎行希成，
謂過去佛往修行時，無有於一生身得逢爾許善知識者，
是故汝今極為希有；二「其有眾生」下亦歎利益。
第三「爾時彌勒」下勸歸文殊、彌勒攝受。
於中五：初勸往文殊、二善財悲泣以念深恩故、
三文殊授瓔、四善財奉散明以智導令成福行故也、五彌勒摩頂明加持攝受之義也。
第四「爾時善財」下明善財自慶重請中，
先說偈自慶、後設敬重請。
於中三：初總敬請；二「大聖」下歎德請，於中初歎行位成滿、
次「為煩惱」下歎攝生濟物德、三「唯願」下結請。
第五彌勒以偈重歎德中有六十八頌，
分六：初一總歎專求、次有十偈別歎善來、
次有八偈歎其來意、次有十偈明行位成立、
次有二十二偈歎利他兼自行、下有十七偈隻結自他行。
第六「爾時彌勒」下廣歎菩提心無盡德中有四：
初結前生後總歎發心；二「汝得善利」下歎得十種善利；
三「何以故」下廣顯發心功德，有二百一十八句：
初一百一十五句明菩提心殊勝功德高齊佛果；
二「譬如有人得自在藥」下一百三句明菩提心自在功德廣多無量。
前中，依光統師，分配十二住，科為十二段。
今謂此中一一各顯菩提心中一種勝德，
皆通始終，此亦不可別配諸位，一一皆約世喻顯德，准釋可知。
天德瓶者，於中所索悉皆得故，如如意珠也。
恒娑者，此云鵝毛，以此為衣水澆不著，喻菩提心塵垢不染。
七使者，貪等五鈍使，復取身邊二見，故為七也。
波羅提毘叉藥者，此云燈照藥。
毘樓那風者，應是毘嵐風，此云旋猛風也。
次「佛子菩提心者如是」下結其功德等。
於因果下釋，以菩薩諸位功德及佛果功德並皆從此心中所出生故，
是故此心等彼所出。
第二「善男子譬如有人得自在藥」下明菩提心功德廣多無量。
於中一百三句，亦有諸德配十地分之。
今亦通辨一一各顯一德，皆先喻、後合，准釋可知。
以此說者聽者，俱是大人，皆廣見故，是故所舉譬喻多非人間所有。
頻伽陀藥者，具正云毘笈摩，此云除去，謂能除去毒惡剎故。
刪陀那大藥王樹者，此云續斷藥，謂此樹藥能令所傷骨肉等皆得後續故云也。
藥草名阿藍婆者，具云阿羅底藍婆，此云得喜藥，
謂得塗身，令身患心惡皆止生悅，故以為名。
憂陀伽婆羅栴檀者，具云地毘烏羅伽娑羅也。
地毘此云妙，烏羅伽此云腹行，即龍蛇之類。
娑羅此云勝，亦云堅固，謂此栴檀堅固勝，
生在龍宮，故以為名。
波利質多樹，正云波唎耶咀羅拘毘陀羅，
此云香遍樹，謂此樹枝華實一切皆香，故立此名。
又此樹香氣，於忉利天處一切普熏，故名香遍。
那利羅樹者，具云 #CB00178;唎羅吉唎，此云莖等有用樹。
#CB00178;唎此云莖也。
羅是多聲，謂莖等枝葉花果也。
吉唎，此云能作，謂此樹莖等悉有用益眾生故。
此樹出海中，其形甚高，似多羅樹。
其菓甚美，於中有汁，似椰子樹。
阿羅娑藥者，具云呵吒迦阿羅娑，此云金光汁藥。
呵吒迦云金光明，阿羅娑云汁藥。
出於山中井內，諸龍守護，若有得飲皆成仙人。
迦毘伽鳥者，具云迦羅頻伽，此云美音言鳥。
謂迦羅云美音，頻伽云語言。
謂雪山中一切鳥聲皆悉不及。
又在卵中則能出聲。
阿夜健多鐵者，具云阿夜塞建那，謂阿夜此云鐵，
塞建那此云勝伏，謂此鐵能伏碎餘鐵，故名勝伏鐵。
摩伽羅魚者，此云極大之魚，謂是巨鼈魚也。
四「善男子」下結前功德廣多無量。
初通舉、後別結。善財何故在此廣歎菩提心者？
以是位終極故。功成德立，由本大心，故須歎也。 ^487b19

第二大段「善男子汝先所問」下正授己法界。
於中有四：一授法體、二顯法名、三辨來處、四明生處。
初中五：先明攝入方便，於中二句，初牒問勸入令其趣證、二請其開門為求證方便。
二「彌勒彈指」下加令入證，謂若就因力，
即是善財修無間道，斷除妄想，所證理現，名曰門開。
解脫道中正證法界，名為即入。
若就緣力，即是彌勒加持。
今約緣力說也。證已反顧本來性滿，非新得故，
更無入處之門，故云還閉。
又以一證永得無有退失，更無復出，故云還閉。
三「爾時善財觀察」下明證所見境。
於中五：一見依報、二見正報、三見諸佛、
四聞法音、五見出生。
初見依報淨土中，先見、後益。
見中，此是彌勒實報所成樓觀。
次於內具百千樓觀者，明一土則一切土，主伴具足也。
二「爾時善財覩見」下明得益。
於中，先心喜障除益、後身遍樓觀益。
二「又見無量」下明見正報因果。
於中有六：初總舉本緣初發心時；二「或見初得慈心」
下明發心已後修行得記時；三「或見為輪王」
下見本生隨類生身，有十三種；四「或為四天王眷屬」
下明見本生說法益物，有十種；五「或見滿足」
下明本行成滿德；六「或見正受」下明見業用自在德，
於中先毛孔出身雲、後復見下明毛孔出法門。
三「或於樓觀見諸如來」下明見諸佛攝化之德。
於中三：先總通見；後「爾時善財諸樓觀中」
下別見八相成道攝生之相，以自在力無障礙故，
一中見也；三「善財自見」下結所見利益。
四「又聞」下明聞法音。
於中二：先聞五種法音聲，一總辨所聞行法音，
謂金鈴中聲，及餘嚴具亦聞此音；二聞初發心聲；
三聞成正覺聲；四聞財法二施聲；五聞成佛攝生聲。
二「聞如是等」下結聞聲益，得十種行門可知。
五「見寶鏡中」下明見出生。
於中有六：初見寶鏡中三世間，初見智正覺、
次「淨世界」下器世間、次「又見」下見眾生世間；
二又見寶柱中放光網；三見珠瓔珞瑠璃出水及光；
四見花中人物；五見寶樹中凡聖；六見半月像中行用，
於中，有十四種：一放光、二見彌勒本行施行，餘十二種現身化導可知。
又釋：通前總有七種法門，一鈴現音聲法門、
二鏡現形相法門、三柱現住持法門、四瓔現莊嚴法門、
五花現開敷法門、六樹現建立法門、七半月現住位起行法門。
四「彌勒告」下問答辨定中三：先問、次唯然答、三譬辨定其見。
於中有十喻顯示：一夢見山海喻，喻善財超妄見勝境；
二臨終業現喻，喻難思境冥現；三非人所持喻，
喻加持見勝法；四龍宮奄久喻，喻長劫謂須臾；
五寶藏廣現喻，喻一中現多事；六遍處定境喻，
喻勝境隨心現；七乾城無礙喻，喻所見無礙法；
八昇天見人喻，喻見法得自在；九海現三千喻，
喻所見明了德；十幻現無礙喻，喻威力現奇德。
五「爾時彌勒」下攝威令起。
於中三：初攝威警起、二先問所見、三稱實而答、並可知。
授法體竟。第二顯法名中、先問、後答。
以攝前後際，故云入三世智。
此即九世中，三現在也。
正念思惟者，顯能見之智明了無倒。
莊嚴藏者，明所見之境具德含藏，即樓觀中攝一切劫一切剎，
各具勝德，皆有出生，故立此名。
又以此人位極，不言我唯知此。
又是法行成滿，故云得如是等不可說法。
第三「大聖」下辨來處。
於中二：先明依報，初問、後答。
問意云：此小樓觀內有爾許奇特事，為是從外入來？
為不爾耶？答中有二喻，先明神力出生無從喻、二智願所現無本喻。
二「善財白言」下顯正報。
於中二：先問、後答。
問意：前見彌勒從外來，不知來處，故問也。
答中有三：初就實無趣、二從行說有、三隨事辨來。
又釋：初約法身、次就報身、後約化身。
又初體、次德、後用。
就初中，有十句無趣。
趣者，是處義，謂無從來處，亦無所至處。
又趣是趣向義，亦無來去發趣故。
二「善男子」下從行說有中，明法身隨緣，
從行說趣，同《淨名》云「吾從道場來」相似。
有七句：一悲、二戒、三願、四通、五體、六用、
七化，可知。三「汝所問」下隨事說來中，以海#CB00589;樓觀是修道處，
摩離國是本生處，暫住生處化人，故從彼還此也。
摩離者，具云摩羅底數也。
摩羅此云鬘，底數此云中，謂鬘中國，此近摩羅耶山，故名相同也。
瞿波羅，此云守護地。
第四明生處中二：先問、後答。
問意：前既云前生處來，未知何者是菩薩生處？
答中二：初明依法家生行德處、二依事家生化身處。
前中有五：一顯所生處、二生緣眷屬、三校量顯勝、
四所知自在、五體用廣大。
初中十種，俱是生起行處故，一行因、二行緣、
三行相、四願扶、五化他、六觀理、七隨事、
八益物、九無住、十順古。
二「善男子」下明生緣眷屬中二十句，初七明生育、
次四為長益、餘九為成立同太子，可知。
三「如是菩薩超凡」下明校量顯勝，有十句：
初一句超凡證性是總；「生如來家」下別九句，可知。
四「摩訶薩生如是家」下明所知自在，於中七句：
一知趣空現受生、二了趣如化在有不著、
三達無我化眾生、四了生死能長時、五知陰幻、
六了一切法、七得法身離染。
五「善男子我淨法身」下明業用廣大，有十句：
初一法身充法界、餘九德身滿法界。
二「若諸同行」下明依事家生化身處，於中有三：初生人中。
拘提聚落者，具云拘吒迦羅，此云樓觀，即次前文名樓觀聚落也。
為三類眾生：一為同行、二為滅慢、三為父母等。
二生兜率，為四種眾生：一為化彼天、二集一生說法、
三化宿世同行、四開佛所化。
謂釋迦遺法所化眾生，根未熟故，如花未開；
又利益未得，亦如花合，待彌勒佛令其開發故也。
三下生成佛汝及文殊俱見我者，釋有三義：
一云我當來成佛時亦說此花嚴，彼時亦有文殊、善財所說之法故云也。
二云我成佛時，汝與文殊俱來助我宣揚法化。
三為表法，謂善財何故上於佛會但求諸善知識而不求佛者，
以善財此生是修因之身，未成果故不至佛所，非謂不求。
但成果隔因，故說當見佛。
以是滿位，故無仰推等也。
上來攝德成因相知識竟。 ^488c16

第四智照無二相知識者，顯前因法生果體無分別，絕境智等諸二相故。 ^490a17

初舉法勸修中，初勸往教問，以位極故教問，
具足普賢行也；二「彼當」下歎德勸往，於中有二，
初通顯勝德，先徵責、後十句釋成：一能滿他行、
二為佛母、三菩薩師、四懃化生、五大名聞、
六大法師、七佛所讚、八住深智、九多劫修、十滿普行。
二「善男子」下別歎其是善財本緣。
於中三：初明善財所成功德皆文殊力、
二「是故」下結勸令往、三「何以故」下釋顯所由，是故上來所見所成皆是文殊也。 ^490a18

二「時善財」下明依教趣入。
於中三：初設敬辭退。
二「爾時」下造詣其處。
今從彌勒却向文殊，還行百一十城，故知從初至彌勒定經百十故也。
至普門者，攝別歸普故，謂攝前諸差別位，歸此文殊普門故也。
三「觀察」下起念推求。
此中漢本經欠十七行文，今勘梵本竝翻補訖。 ^490a27

三「作是念時」下明正證法界，以表智照無二平等義故。
無見敬、申請等也。
於中，初申手摩頂，言過一百一十由旬者，
徹過如前差別之位，至此平等普門之所。
摩善財頂者，示以普法灌其頂也。
二「而作是言」下明語示教悔，於中二：先舉所作行闕、
後顯不能入理，則顯善財無此失故能得斯法。
前中十句：一無信根者，以闕行本故；二心沒憂海者，
行心不發故；三功行不具者，不修加行故；
四已起精進竝退失故；五不期多行故；
六於一住著故；七不善發起菩薩行願者，
此中二句，一不發願、二不起行；九善友不護；十如來不念。
二「是等」下明不能入理，有十二句：初四舉所知理法、
二「若周遍」下顯不能知分齊。
三「是文殊」下明所成益，於中二：初讚慰令喜；
二「令得」下明得法，於中，初令得廣多差別法，
有七句可知；二「復令得入」下令得普賢廣大法。
四「既置」下明攝用歸本。
以普賢道場是文殊自所住處，還安善財置於此處，同己所得。
所作既畢，是以不現也。
五「於是善財」下明成德究竟。
於中，初廣見勝友，皆能順教明其行緣。
行緣既多，明成德非少。
「增長」下顯所成德，有十句：一成悲智德、
二寂用德、三深廣德、四正懃德、五證教德、
六行願德、七照境德、八破障德、九成位德、十修普德也。
智照無二相知識竟。 ^490b5

第五顯因廣大相知識，以前照理無二顯其甚深，方堪成佛廣大之因故。
於中三：初舉法勸修、二依教趣入、三正證法界。 ^490c4

初中，聞普賢名等者，是何處聞？
謂前文殊言聲說故。
又亦是前文殊所置善財於普賢道場，是故於彼聞此名等。
於中，初總顯普賢德位；二「地具」下別辨普賢地位。
有十句：一地具者，助道法等。
又釋：信等行為成地法。
二地法者，諸地所行法，如初地十願、二地戒法等。
三地得者，諸地所得果，謂調柔等。
四地次第者，諸地連接等。
五地修者，諸地中不住道，仰修上地等。
又是《攝論》中五修等。
六地住處者，功德住處故，又證智相應故。
七地境界者，二諦為境故，又遍行真如等為所證境故。
八地持者，任持所餘諸功德故，又《瑜伽》三持中是圓滿持故。
九地共者，三種同相智，諸地同行故。
十地正道者，根本、後得二智為體故。 ^490c6

二「爾時善財」下依教趣入中四：初起勝心、
二見瑞應、三見光相、四結所見。
初中，起十種心者，此十心之境竝是普賢境界，
是故起心還稱彼境，方可得見普賢故也。
二見十瑞應中，先明得見所因，有自他二力也。
十瑞相者，謂見普賢依報也。
於中攝為五對中，先明土淨、後住處眾生淨、竝可知。
三見十光相者，謂見普賢正報相。
又前但直見，此中重見。
又前麁相見，此中微細見。
又前但見其體，此中見業用。
於此十中，初二但放光明、次四放光麁供具、
後四人物利益，可知。
四結前所見，必見普賢。 ^490c21

三「爾時善財」下明正證法界。
於中有八：一見身得益、二摩頂得益、三因深果厚、
四舉益勸觀、五觀見奇特益、六校量所得、
七結齊佛果、八偈頌因果。
初中二：先明所見法身、後明見已得益。
前中有四：一總見普賢、二別觀毛孔、三重觀支節、四結遍十方。
初中，依前十心所念稱境而見。
初依前第一心，見在道場如來前者，表普賢齊佛果故、因果位同故。
二心如虛空者，依第二心見。
三無染著者，依第三心見。
四除障淨剎者，依第四心見。
五以無礙法者，同前心。
六充滿十方，亦同。
七住一切智者，是第七得薩婆若境心。
八入諸法界者，是深入法海心。
九教化眾生者，是教化成就眾生廣心。
十「於一切劫」下明前末後具因果心，亦攝前莊嚴道場心。
二明見毛孔業用者，前亦初總見淨土、後見塵中業用。
今亦先總見正報、後見毛孔作用。
於中二十種分五：初一光救法界眾生、
次五出法界供具供養諸佛、次四出法界身雲利益眾生、
次三出法界土調伏眾生、後六出法界菩薩諸佛雲。
三重觀支節等中，初見一三千界、次「十方」下通現十方世界風輪等皆悉現顯。
四「如此娑婆」下結通十方中有四重普遍：
初舉舍那結賢首、二舉賢首結東方、三舉東方結十方、四舉十方結微塵。
是故當知，前即身中苞容法界廣無邊故顯其普義，
今即明此含法界身潛入微塵調柔無礙明其賢義，是即內外周遍限量斯盡故名也。
二「爾時」下明善財得益中，初總舉因見所得，
以究竟位中智，故云不可壞也。
下別顯十智中，初四身遍見聞；後六智內充實，
初五是佛智、後一是普賢智，竝可知。 ^491a3

第二摩頂得定中二：初明此處一世界中摩益。
先摩頂，次得定中三：初舉定；二攝眷屬；
三明定用成益，有八句所益可知。
二「如此」下結通十方世界佛所摩益同之，以善財等普賢故周遍十方也。 ^491b7

第三「爾時普賢」下明因深果厚中三：先問答審見、
二明因深遠、三明結因成果。
就因中，初明所修之行，有四句：初總明多劫修、
二明修起大心、三在家修施行、四出家修道行。
二「善男子」下結十句行，明說不可盡可知。
三「善男子我得」下結因成果，於中先結因有成果之功，
故云力，有十句可知；二「得是力」下所成果德，
於中初由了因得法身果、後由生因得色身果。 ^491b11

第四「汝且觀我」下明舉益勸觀。
於中二：初總明難聞見；二別成不退益，
於中五句：一聞名益；二見等益，有七種相可知；
三思念益，先約時、後約生；四「以如是」下總結益用、
五明轉生益，二句，一聞修因生淨土、二見聞身生法身。 ^491b20

第五「汝復觀我」下明觀見奇特。
於中二：初身分之內見三種世間竝各無邊、
二「又見」下明見從身所出佛果業用。 ^491b26

第六「爾時善財逕由」下明校量所得。
於中二：初正校量顯多；二「何以故」下釋顯多義，
於中六句：一所入多、二所得多、三所知多、
四所度多、五所修多、六不此沒等明平等普遍同普賢境。 ^491b28

第七「爾時善財能自」下明位滿齊佛。
於中有十六句：初一句總顯因圓；二「不久」
下總明等果；三一身充滿明得普賢身。
下有十三種等於諸佛，此是因位圓滿更無所修，
是故但云與諸佛等，不辨更求知識修因。
普賢位竟。 ^491c4

第八偈頌中有九十九偈半。
問：既云重頌，未知頌何處文？
答：有人釋，此是頌前善財當得十三種所等佛境，即科此文亦為十三段次第配釋。
此釋不便，前善財所得是結集者說，非是普賢說，何因乃為重頌？
又有釋云：此頌前普賢說自往因所事諸佛等。
此亦難用，以偈文中總無此意。
今釋：前長行中唯明因行、未說果用，今明重頌說果非因，文綺互顯故也。
又釋：今頌舉果顯因，是顯發釋故也。
何故唯顯佛德者？
為善財因行窮滿，不可為說因門，是故說佛果業用。
又為普賢對佛前坐，承力攝化其用究竟，推功在佛。
偈中分六：初有五偈，誡聽許說，略歎佛德。
二「時諸菩薩」下三偈，明眾領勸，歎說聽受。
三「諸佛微妙」下二十偈半，通歎十方報佛勝德，
於中五：初三明大智無著照機德、次四歎形言隨感隱顯德、
次七歎主伴嚴土自在德、次五半歎遍轉法輪微細德、後一總結十方諸佛德。
四「或見釋迦」下別歎釋迦化身功德，於中四：
初二十半歎佛意業作用、二「安住」下十九歎佛語業作用、
三「具足智功德」下十五歎佛身業作用、
四「譬如工幻師」下八偈半喻顯無礙。
就初意業作用中有五：初五明六度行智用、
次三天身八相用、次二常在恒滅用、次四巧化隨機用、次六半用身光壽剎用。
第二語業中四，初五明轉三乘法輪，并業用無生等是大乘法也；
次五明六度覺品對治法，則釋前三乘唯一圓音也；
次五明五乘總別乃至多乘；次四明平等語業而應一切。
第三「具足」下十五偈明身業作用中五：
初三示凡身、次二現聲聞身、次三現外道身、
次三現示大力身、後四現諸天身及結。
第四「譬如」下八偈半喻顯三業中，初五偈明喻身業，
一幻師喻；二月現四德喻，一體圓淨、二示增減、
三應淨心、四映二乘；三海現二能喻，一出寶、
二現影、次一喻前意業，謂智日滅闇喻；
後二半喻語業；謂法雨無從喻。
化身竟。第五「如來淨法身」下六偈歎法身德。
於中四：初二明法身相，先法說、後喻況。
前中《攝論》法身具五種故，此中同彼，謂初句是白淨法身為相，
以是果圓滿轉故。
二次二句是不思議相，謂於世間無物比故。
三非有無者是無二為相，以非有為無為故。
四次一句是無依為相，謂無所依故。
五次一句是常住為相，以無來去常住故。
次二句舉夢見及空畫為喻。
二有一偈明法身離相，亦先法說三句，
一約用、二約德、三約體。
下一句喻顯如空也。
三有二偈明法身用無積聚，初一舉二喻，
謂摩尼出寶喻、二光明無體喻。
謂諸天菩薩等皆名眾生，悉有光明，故云眾生諸光明也。
辨此等光各無停積處，同摩尼所出寶亦無本相似。
下一偈合法可知。
四「大仙」下一偈圓法身，即相常寂。
於中大仙現者，明佛出現。
「於世虛空」下舉七喻以顯：一空、二如、三自性、
四實際、五涅槃、六離欲、七寂滅。
謂佛現世則同此七義，是故即寂以顯法身也。
第六末後二頌即結說勸持，先舉四喻可知，
以顯佛德深廣，一心慮無限喻、二微塵難量喻、
三海滴難知喻、四虛空無際喻。
此下一舉益勸信，謂信此普賢自在法者，
究竟要當終齊佛果，如善財與諸佛等等也。
上來於下本十萬偈花嚴內釋前分三萬六千偈竟。
花嚴經探玄記卷第二十
 ^491c9
