
xu:: 
xu:: 
## 卷十
出三藏記集序卷第十
author:: 釋僧祐撰
道地經序第一　道安法師沙彌十慧章句序第二　嚴佛調作十法句義經序第三　道安法師三十七品序第四　曇無蘭作舍利弗阿毘曇序第五　道摽法師僧伽羅剎經序第六　未詳作者僧伽羅剎集經後記第七　未詳作者婆須蜜經序第八　未詳作者阿毘曇序第九　道安法師阿毘曇心序第十　未詳作者阿毘曇心序第十一　慧遠法師三法度記第十二　慧遠法師三法度記第十三　出經後記八揵度阿毘曇根揵度後別記第十四　未詳作者十四卷鞞婆沙序第十五　道安法師六十卷毘婆沙序第十六　道挻法師雜阿毘曇心序第十七　未詳作者後出雜心序第十八　焦鏡法師大智釋論序第十九　叡法師作大智論記第二十　出論後記大智論抄序第二十一　慧遠法師
xu:: 
###  1 道地經序
道地經序第一
author:: 釋道安
夫道地者。應真之玄堂。
升仙之奧室也。無本之城杳然難陵矣。
無為之牆邈然難踰矣。
微門妙闥少 #CB00440;其庭者也。
蓋為器也。猶海與行者。
日酌之而不竭。返精者無數而不滿。
其為像也。含弘靜泊綿綿若存。
寂寥無言。辯之者幾矣。
恍惚無行。求矣漭乎其難測。
聖人有以見因華可以成實。
覩末可以達本。乃為布不言之教。
陳無轍之軌。闡止啟觀式成定諦髦彥六雙率由斯路歸精谷神於乎羨矣。
夫地也者。苞潤施毓稼穡以成。
鏐鐐瓊琛罔弗以載。
有喻止觀莫近於此。
故曰道地也。昔在眾祜三達遐鑒。
八音四辯共奕敷化。
識病而療聲典難算。
至如來善逝而大訓絕。
五百無著遷而靈教乖。
於是有三藏沙門。
厥名眾護。仰惟諸行布在群籍。
俯愍發進不能悉洽。
祖述眾經撰要約行。
目其次序以為一部二十七章。
其於行也。要猶人首與可終身載。
不可須臾下。猶氣息與可終身通。
不可須臾閉。息閉則命殞。
首下則身殪。若行者暫去斯法姦宄之匿入矣。
有開士世高者。安息王元子也。
禪國高讓納萬乘位。
剋明畯德改容修道。
越境流化爰適此邦。
其所傳訓淵微優邃。
又折護所集者七章譯為漢文。
音近雅質敦兮若撲。
或變質從文。或因質不飾。
皇矣世高審得厥旨。
夫絕愛原滅榮冀息馳騁。
莫先於止。了癡惑達九道見身幻。
莫首於觀。大聖以是達五根登無漏。
揚美化易頑俗。莫先於正。
靡不由茲也。真可謂盛德大業。
至矣哉。行自五陰盡于成壞。
則是苦諦漏盡之迹也。
神足章者。則是禪思五通之要也。
五十五觀者。則是四非常度三結之本也。
人之處世曚昧未祛。
熙熙甘色如饗大牢。
由處穢海幽厄九月。
既生迍邅羅遘百凶。
尋旋老死嬰苦萬端。
漂溺五流莫能自返。
聖人深見以為苦證遊神八路長陟永安。
專精稽古則逸樂若此。
開情縱欲則酸毒若彼。
二道顯著宜順所從。
石以淬碎剝堅截剛。
素質精深五色炳燦。
由是論之。可不勉哉。
予生不辰值皇綱紐絕。
玁狁猾夏山左蕩沒。
避難濩澤師殞友折。
周爰諮謀顧靡所詢。
時雁門沙門支曇講鄴都沙門竺僧輔。
此二仁者。聰明有融。
信而好古。冒嶮遠至得與酬酢。
尋章察句造此訓傳。
怖權與進者暫可微寤。
蚊蚋奮翼以助隨嵐。
蟻壟增封嵩岳之頂。
豈其能益於高猛哉。
探賾奧邈惟八輩難之。
況末學小子庶幾茲哉。
然天竺聖邦道岨遼遠。
幽見碩儒少來周化。
先哲既逝來聖未至。
進退狼跋咨嗟涕洟。
故作章句申己丹赤。
冀諸神通照我顒顒。
必枉靈趾燭謬正闕也。
xu:: 
###  2 沙彌十慧章句序
沙彌十慧章句序第二
author:: 嚴阿祇梨浮調所造 ^69a28

昔在佛世經法未記。
言出尊口弟子誦習。
辭約而義博記鮮而妙深。
佛既泥曰微言永絕。
猶穀水消竭日月隕墜。
於是眾賢共使阿難演其所聞。
凡所著出十二部經。
其後高明各為注說。
章句解故或以十數。
有菩薩者。出自安息。
字世高。韜弘稽古靡經不綜。
愍俗童矇示以橋梁。
於是漢邦敷宣佛法。
凡厥所出數百萬言或以口解。
或以文傳。唯沙彌十慧未聞深說。
夫十者數之終。慧者道之本也。
物非數不定。行非道不度。
其文郁郁其用亹亹。
廣彌三界近觀諸身。
調以不敏得充賢次。
學未浹聞行未中四。
夙羅 #CB00191;咎遘和上憂。
長無過庭善誘之教。
悲窮自潛無所繫心。
於是發憤忘食因閑歷思。
遂作十慧章句。不敢自專事喻眾經。
上以達道德下以慰己志。
創奧博尚之賢不足留意。
未升堂室者。可以啟矇焉。
xu:: 
### 3 十法句義經序
十法句義經序第三
author:: 道安法師 ^69c21

夫有欲之激百轉千化搖蕩成教。
亦何得一端乎。是故正覺因心所遷。
即名為經。邪止名正。
亂止名定。方圓隨器合散從俗。
隨器故因質而立名。
從俗故緣對而授藥。
立名無常。名則神道矣。
授藥無常。藥則感而通故矣。
即已不器又通其故。
則諸行氾然因法而結也。
二三至十存乎其人。
病有眾寡以人為目耳。
譬藥分劑有單有複。
診脈視色投藥緣疾。
法參相成。不其然乎。
自佛即幽。阿難所傳分為三藏。
纂乎前緒部別諸經。
小乘則為阿含。四行中阿含者數之藏府也。
阿毘曇者數之苑藪也。
其在赤澤碩儒通人。
不學阿毘曇者。蓋闕如也。
夫造舟而濟者。其體也安。
粹數而立者。其業也美。
是故般若啟卷必數了諸法平數以成經。
斯乃眾經之喉衿。
為道之樞極也。可不務乎。
可不務乎。於戲前徒不忘玄數者。
秋露子也。于茲繼武有自來矣。
篤斯業者或不成也。
爰晉土者。世高其俊也。
偉哉數學淵源流清。
抱德惠和播馨此域。
安雖希高迹末由也已。
然旋焉周焉滅焉修焉。
未墜地也。并一不惑以成積習。
移志蹈遠。移質緣以高尚。
欲疲不能也。人亦有言。
曰聖人也者人情之積也。
聖由積靡爐錘之間。
惡可已乎。經之大例皆異說同行。
異說者明夫一行之歸致。
同行者其要不可相無則行必俱行。
全其歸致則同處而不新。
不新故頓至而不惑。
俱行故。叢萃而不迷也。
所謂知異知同。是乃大通。
既同既異。是謂大備也。
以此察之。義焉廋哉。
義焉廋哉。夫玄覽莫美乎同異。
而得其門者或寡矣。
明白莫過乎辯數。
而入其室者鮮矣。
昔嚴調撰十慧章句。
康僧會集六度要目每尋其迹欣有寤焉。
然猶有闕久行未錄者。
今抄而第之。名曰十法句義。
若其常行之注解。
若昔未集之貽後。
同我之倫儻可察焉。
xu:: 
###  4 三十七品經序
三十七品經序第四
author:: 沙門竺曇無蘭撰 ^70a10

三十七品者。三世諸佛之舟輿。
聲聞古佛亦皆乘之而得度。
三界眾生靡不載之。
故經曰。大乘道之輿。
一切度天人。然則三十七品。
或離或合。在一增四法。
有四意止四神足無四意斷。
五法則有五根五力。
七法無七覺意。八法而有八等。
則為五經也。依如此比當應為七經。
如此則離也。而諸經多合唯一增爾耳。
中阿鋡身意止有安般出入息事。
將是行四意止時。
有亂意起者。執對行藥也。
又諸經三十七品文辭不同。
余因閑戲尋省諸經。
撮採事備辭巧便者。
差次條貫伏其位。
使經體不毀。而事有異同者得顯于義。
又以三昧連之乎末。
以具泥洹四十品五根中。
云四禪四諦有目無文。
故復屬之於後。令始涉者攬之易悟。
不亦佳乎。又以諸經之異者注于句末。 ^70b17

小安般三十七品後。
則次止觀律法義。
次三十七品後。次四諦小十二門後。
次三向爾為泥洹四十品。
止觀四諦成道之行不可以相無也。
是故集止觀三三昧四禪四諦。
繫之於三十七品後。
欲令行者覽之易見而其行也。
序二百六十五字。
本二千六百八十五字。
子二千九百七十字。
凡五千九百二字。
除後六行八十字不在計中。
晉泰元二十一年歲在丙申六月沙門竺曇無蘭在楊州謝鎮西寺撰。
xu:: 
###  5 舍利弗阿毘曇序
舍利弗阿毘曇序第五
author:: 釋道摽 ^70c4

阿毘曇秦言無比法。
出自八音。亞聖所述。
作之雖簡成命曲備重微曠濟神要莫比。
真祇洹之微風。反流之宏趣。
然佛後闇昧競執異津。
或有我有法。或無我有法。
乖忤純風虧矇聖道。
有舍利弗。玄哲高悟神貫翼從。
德備左面智參照來。
其人以為。是非之越。
大猷將隱。既曰像法。
任之益滯。是以敢於佛前所聞經法。
親承即集先巡堤防。
謙抑邪流助宣法化故其為經也。
先立章以崇本。後廣演以明義之體四焉。
問分也。非問分也。
攝相應分也。厚分也。
問者。寄言扣擊明夫應會。
非問分者。假韻默通惟宣法相。
攝相應分者。總括自他釋非相無。
厚分者。遠述因緣以彰性空。
性空彰則反迷至矣。
非相無則相與用矣。
法相宣則邪觀息矣。
應會明則極無遺矣。
四體圓足二諦義備。
故稱無比法也。此經於先出阿毘曇。
雖文言融通而旨格各異。
又載自空以明宗極。
故能取貴於當時。
而垂軌於千載。明典振於遠維。
四眾率爾同仰。是使殉有者祛妄見之惑。
向化者起即隆之動苕苕焉。
故冥宗之貴緒也。
亹亹焉。故歸輪之所契也。
此經標明曩代靈液西畛。
純教彌於閬風。玄問扇於東嶺。
惟秦天王冲資叡聖。
冥根樹於既往。實相結於皇極。
王德應符闡揚三寶。
聞茲典誥夢想思攬。
雖曰悠邈感之愈勤。
會天竺沙門曇摩崛多曇摩耶舍等。
義學來遊。秦王既契宿心相與辯明經理。
起清言於名教之域。
散眾微於自無之境。
超超然誠韻外之致。
愔愔然覆美稱之實。
於是詔令傳譯。然承華天哲道嗣聖躬。
玄味遠流妙度淵極。
特體明旨遂讚其事。
經師本雖闇誦誠宜謹備。
以秦弘始九年命書梵文。
至十年尋應令出。
但以經趣微遠。非徒關言所契。
苟彼此不相悟直委之譯人者。
恐津梁之要未盡於善。
停至十六年。經師漸閑秦語。
令自宣譯。皇儲親管理味言意兼了復所向盡。
然後筆受。即復內逆止討其煩重領其指歸。
故令文之者修飾。
義之者掇潤。并挍至十七年訖。
若乃文外之功勝契之妙。
誠非所階未之能詳。
並求之眾經。考之諸論。
新異之美自宣之於文。
惟法住之實如有表裏。
然原其大體有無兼用。
微文淵富義旨顯灼。
斯誠有部之永塗。
大乘之靡趣。先達之所宗。
後進之可仰。標以近質綜不及遠。
情未能已猥參斯典。
悕感之誠脫復微序。
謶望賢哲以知其鄙。
xu:: 
###  6 僧伽羅剎經序
僧伽羅剎經序第六〔秦言眾護〕
author:: 未詳作者 ^70c14

僧伽羅剎者。須賴國人也。
佛去世後七百年生此國。
出家學道遊教諸邦。
至揵陀越土甄陀。
罽賓王師焉。高明絕世多所述作。
此土修行經大道地經。
其所集也。又著此經憲章。
世尊自始成道迄于淪虛。
行無巨細必因事而演。
遊化夏坐莫不曲備。
雖普燿本行度世諸經載佛起居。
至諸為密。今攬斯經。
所寤復多矣。傳其將終。
我若立根得力大士誠不虛者。
立斯樹下手授其葉而棄此身。
使那羅延力大象之勢無能移余如毛髮也。
正使就耶惟者當不燋此葉。
言然之後便即立終。
罽戒王自臨而不能動。
遂以巨絙象挽未始能搖。
即就耶惟炎葉不傷。
尋升兜術與彌勒大士高談。
彼宮將補佛處賢劫第八。
以建元二十年。罽賓沙門僧伽跋澄。
齎此經本來詣長安。
武威太守趙文業請令出焉。
佛念為譯。慧嵩筆受。
正值慕容作難於近郊。
然譯出不襄。余與法和對檢定之。
十一月三十日乃了也。
此年出中阿含六十卷。
增一阿含四十六卷。
伐鼓擊柝之中而出斯百五卷。
窮通不改其恬詎非先師之故迹乎。
xu:: 
###  7 僧伽羅剎集經後記
僧伽羅剎集經後記第七
author:: 未詳作者 ^71b3

大秦建元二十年十一月三十日。
罽賓比丘僧伽跋澄。
於長安石羊寺口誦此經。
及毘婆沙佛圖羅剎翻譯。
秦言未精。沙門釋道安朝賢趙文業。
研覈理趣每存妙盡。
遂至留連。至二十一年二月九日方訖。
且婆須蜜經及曇摩難提口誦增一阿含并幻網經。
使佛念為譯人。念迺學通內外才辯多奇。
常疑西域言繁質謂此土好華。
每存瑩飾文句滅其繁長安公趙郎之所深疾。
窮挍考定務在典骨。
既方俗不同。許其五失胡本。
出此以外毫不可差。
五失如安公大品序所載。
余既預眾末。聊記卷後。
使知釋趙為法之至。
xu:: 
###  8 婆須蜜集序
婆須蜜集序第八
author:: 未詳作者 ^71b25

婆須蜜菩薩大士。
次繼彌勒作佛。名師子如來也。
從釋迦文降生鞞提國。
為大婆羅門梵摩瑜子。
厥名欝多羅。父命觀佛。
尋侍四月。具覩相表威變容止。
還白所見。父得不還。
已出家學道改字須蜜。
佛般涅槃後。遊教周妬國槃奈國。
高才蓋世奔逸絕塵。
集斯經焉。於七品為一犍度。
盡十三揵度。其所集也後四品一揵度訓釋佛偈也。
凡十一品十四揵度也。
該羅深廣與阿毘曇並興。
外國傍通大乘特明盡漏。
博涉十法。百行之能事畢矣。
尋之漭然。猶滄海之無涯。
可不謂之廣乎陟之瞠爾。
猶崑岳之無頂。可不謂之高乎。
寶渚極目。猶夜光之珍。
巖岫舉睫。猶天智之玉。
磬乎富也。何過此經。
外國升高座者未墜於地也。
集斯經已入三昧定。
如彈指頃。神升兜術彌妬路。
彌妬路刀利及僧伽羅剎適彼天宮。
斯二三君子皆次補處人也。
彌妬路刀利者。光炎如來也。
僧伽羅剎者。柔仁佛也。
茲四大士集乎一堂。
對揚權智賢聖默然。
洋洋盈耳。不亦樂乎罽賓沙門僧伽跋澄。
以秦建元二十年。
轉此經一部來詣長安。
武威太守趙政文業者。
學不厭士也。求令出之。
佛念譯傳。跋澄難陀揥婆三人執胡本。
慧嵩筆受。以三月五日出。
至七月十三日乃訖。
胡本十二千首盧也。
余與法和對挍修飾武威少多潤色。
此經說三乘為九品。
特善修行。以止觀逕十六最悉。
每尋上人之高韻。
未甞不忘臭味也。
恨 #CB00440;數仞之門。
晚懼失其宗廟之美百官之富也。
xu:: 
### 9 阿毘曇序
阿毘曇序第九
author:: 釋道安 ^71c9

阿毘曇者。秦言大法也。
眾祜有以見道果之至賾。
擬性形容執乎真像。
謂之大也。有以道慧之至齊。
觀如司南察乎一相。
謂之法。故曰大法也。
中阿含世尊責優陀耶曰。
汝致詰阿毘曇乎。
夫然。佛以身子五法為大阿毘曇也佛般涅槃後。
迦旃延〔義第一也〕以十二部經浩博難究。
撰其大法為一部八揵度四十四品也。
其為經也。富莫上焉。
邃莫加焉。要道無行而不由。
可不謂之富乎。至德無妙而不出。
可不謂之邃乎。富邃洽備故。
故能微顯闡幽也。
其說智也周。其說根也密。
其說禪也悉。其說道也具。
周則二八用各適時。
密則二十迭為賓主。
悉則昧淨遍遊其門。
具則利鈍各別其所以。
故為高座者所咨嗟。
三藏者所鼓舞也。
其身毒來諸沙門。
莫不祖述此經憲章鞞婆沙詠歌有餘味者也。
然乃在大荒之外。
葱嶺之表。雖欲從之未由見也。
以建元十九年。罽賓沙門僧迦禘婆。
誦此經甚利。來詣長安。
比丘釋法和請令出之。
佛念譯傳。慧力僧茂筆受。
和理其指歸。自四月二十日出。
至十月二十三日乃訖。
其人檢挍譯人頗雜義辭。
龍蛇同淵金鍮共肆者。
彬彬如也。和撫然恨之。
余亦深謂不可。遂令更出。
夙夜匪懈四十六日而得盡定。
損可損者四卷焉。
至於事須懸解起盡之處。
皆為細其下。胡本十五千七十二首盧
〔四十八萬二千三百四言〕秦語十九萬五千二百五十言。
其人忘因緣一品。
云言數可與十門等也。
周攬斯經。有碩人所尚者三焉。
以高座者尚其博。
以盡漏者尚其要。
以研機者尚其密。
密者龍象翹鼻鳴不造耳。
非人中之至恬。其孰能與於此也。
要者八忍九斷巨細畢載。
非人中之至練。其孰能致於此也。
博者眾微眾妙六八曲備。
非人中之至懿。其熟能綜於此也。
其將來諸學者遊槃於其中。
何求而不得乎。
xu:: 
###  10 阿毘曇心序
阿毘曇心序第十
author:: 未詳作者 ^72a10

釋和尚昔在關中。
令鳩摩羅跋提出此經。
其人不閑晉語。似偈本難譯遂隱而不傳至於斷章直云修妬路。
及見提婆。乃知有此偈。
以偈檢前所出。又多首尾隱沒互相涉入。
譯人所不能傳者。
彬彬然。是以勸令更出。
以晉泰元十六年歲在單閼貞于重光。
其年冬於尋陽南山精舍。
提婆自執胡經。先誦本文。
然後乃譯為晉語。
比丘道慈筆受。至來年秋。
復重與提婆挍正。
以為定本。時眾僧上座竺僧根支僧純等八十人。
地主江州刺史王凝之。
優婆塞西陽太守任固之。
為檀越。並共勸佐而興立焉。
xu:: 
###  11 阿毘曇心序
阿毘曇心序第十一
author:: 釋慧遠 ^72b17

阿毘曇心者。三藏之要頌。
詠歌之微言。管統眾經領其宗會。
故作者以心為名焉。
有出家開士。字曰法勝。
淵識遠覽極深研機。
龍潛赤澤獨有其明。
其人以為阿毘曇經。
源流廣大難卒尋究。
非贍智宏才。莫能畢綜。
是以探其幽致別撰斯部。
始自界品訖于問論。
凡二百五十偈。以為要解。
號之曰心。其頌聲也。
擬象天樂若雲籥自發。
儀形群品觸物有寄。
若乃一吟一詠。狀鳥步獸行也。
一弄一引。類乎物情也。
情與類遷。則聲隨九變而成歌氣與數合。
則音協律呂而俱作。
拊之金石。則百獸率舞。
奏之管絃。則人神同感。
斯乃窮音聲之妙會。
極自然之眾趣。不可勝言者矣。
又其為經標偈以立本。
述本以廣義。先弘內以明外。
譬由根而尋條。可謂美發於中暢於四枝者也。
發中之道要有三焉。
一謂顯法相以明本。
二謂定己性於自然。
三謂心法之生必俱遊而同感。
俱遊必同於感。則照數會之相因。
己性定於自然。則達至當之有極。
法相顯於真境。則知迷情之可反。
心本明於三觀。則覩玄路之可遊。
然後練神達思水鏡六府。
洗心淨慧擬跡聖門。
尋相因之數。即有以悟無。
推至當之極。動而入微矣。
罽賓沙門僧伽提婆。
少翫茲文味之彌久。
兼宗匠本正關入神要其人情悟所參。
亦已涉其津矣。會遇來遊。
因請令譯。提婆乃手執胡本口宣晉言。
臨文誡懼一章三復。
遠亦實而重之。敬慎無違。
然方言殊韻難以曲盡。
儻或失當俟之來賢。
幸諸明哲正其大謬晉太元十六年出。
xu:: 
###  12 三法度序
三法度序第十二
author:: 釋慧遠法師 ^72c1

三法度經者。蓋出四阿含。
四阿含則三藏之契經。
十二部之淵府也。
以三法為統。以覺法為道。
開而當名變而彌廣。
法雖三焉。而類無不盡。
覺雖一焉。而智無不周。
觀諸法而會其要。
辯眾流而同其原。
斯乃始涉之鴻漸。
舊學之華苑也。有應真大人。
厥號山賢。恬思閑宇智周變通。
感達識之先覺。愍後矇之未悟。
故撰此三法。因而名云。
自德品暨于所依。
凡三章九真度。斯其所作也。
其後有大乘居士。
字僧伽。先以為山賢所集雖辭旨高簡。
然其文猶隱。故仍前人章句為之訓傳演散本文以廣其義顯發事類以弘其美。
幽讚之功於斯乃盡。
自茲而後道光于世其教行焉。
於是振錫取足者。
仰玄風而高。蹈禪思入微者。
挹清流而洗心。高座談對之士。
擬之而後言。博識淵有之賓。
由之而贍聞也。有遊方沙門。
出自罽賓。姓瞿曇氏。
字僧伽提婆。昔在本國豫聞斯道。
雅翫神趣懷佩以遊。
其人雖不親承二賢之音旨。
而諷味三藏之遺言。
志在分德誨人不惓。
每至講論嗟詠有餘。
遠與同集勸令宣譯。
提婆於是自執胡經。
轉為晉言。雖音不曲盡而文不害意。
依實去華務存其本。
自昔漢興逮及有晉。
道俗名賢並參懷聖典。
其中弘通佛教者。
傳譯甚眾。或文過其意。
或理勝其辭。以此考彼殆兼先典。
後來賢哲若能參通晉胡善譯方言。
幸復詳其大歸以裁厥中焉。
xu:: 
###  13 三法度經記
三法度經記第十三
other:: 出經後 ^73a3

比丘釋僧伽。先志願大乘。
學三藏摩訶鞞耶伽蘭。
兼通一切書。記此三法度三品九真度撰說出此經持此福祐一切眾生。
令從苦得安見諦解脫。
xu:: 
###  14 八揵度阿毘曇根揵度後別記
八揵度阿毘曇根揵度後別記第十四
author:: 未詳作者 ^73b2

斯經序曰。其人忘因緣一品。
故闕文焉。近自罽賓沙門曇摩卑。
闇之來經密川僧伽揥婆譯出。
此品八揵度文具也。
而卑云。八揵度是體耳。
別有六足。可自百萬言。
卑誦二足。今無譯可出。
慨恨良深。泰元十五年正月十九日。
於揚州瓦官佛圖記。
xu:: 
###  15 鞞婆沙序
鞞婆沙序第十五〔十四卷者〕
author:: 釋道安法師 ^73b8

阿難所出十二部經。
於九十日中佛意三昧之所傳也。
其後別其逕至小乘法為四阿含。
阿難之功於斯而已。
迦栴延子撮其要行。
引經訓釋為阿毘曇四十四品。
要約婉顯外國重之。
優波離裁之所由為毘尼。
與阿毘曇四阿含並為三藏。
身毒甚珍。未墜於地也。
其後曇摩多羅剎集修行。
亦大行於世也。又有三羅漢。
一名尸陀槃尼。二名達悉。
三名鞞羅尼。撰鞞婆沙廣引聖證。
言輒據古釋阿毘曇焉。
其所引據。皆是大士真人佛印印者也。
達悉迷而近煩。鞞羅要而近略。
尸陀最折中焉。其在身毒登無畏座。
僧中唱言。何莫由斯道也。
其經猶大海與深廣浩汗千寶出焉。
猶崑岳與嵬峨幽藹百珍之藪。
資生之徒於焉斯在。
茲經如是。何求而不有乎。
有祕書郎趙政文業者。
好古索隱之士也。
常聞外國尤重此經。
思存想見。然乃在崑岳之右艽野之西。
眇爾絕域末由也已。
會建元十九年。罽賓沙門僧伽跋澄。
諷誦此經四十二處。
是尸陀槃尼所撰者也。
來至長安。趙郎飢虛在往求令出焉。
其國沙門曇無難提筆受為梵文。
弗圖羅剎譯傳敏智筆受為此秦言。
趙郎正義。起盡自四月出。
至八月二十九日乃訖。
胡本一萬一千七百五十二首盧長五字也。
凡三十七萬六千六十四言也。
秦語為十六五千九百七十五字。
經本甚多其人忘失。
唯四十事。是釋阿毘曇十門之本。
而分十五事為小品迴著前。
以二十五事為大品而著後。
此大小二品全無所損。
其後二處是忘失之遺者。
令第而次之。趙郎謂譯人曰。
爾雅有釋古釋言者明古今不同也。
昔來出經者。多嫌胡言方質而改適今俗。
此政所不取也。何者。
傳胡為秦。以不開方言求知辭趣耳。
何嫌文質。文質是時幸勿易之。
經之巧質有自來矣。
唯傳事不盡。乃譯人之咎耳。
眾咸稱善。斯真實言也。
遂案本而傳不令有損言遊字時改倒句。
餘盡實錄也。余欣秦土忽有此經。
挈海移岳奄在茲域。
載玩載詠欲疲不能。
遂佐對挍一月四日。
然後乃知大方之家富。
昔見之至夾也。恨八九之年方 #CB00440;其牖耳。
願欲求如意珠者。
必牢莊強伴勿令不周倉若之實者也。
xu:: 
### 16 毘婆沙經序
毘婆沙經序第十六〔六十卷者〕
author:: 釋道梴作 ^73b15

毘婆沙者。蓋是三藏之指歸。
九部之司南。司南既准則群迷革正。
指歸既宣則邪輪輟駕。
自釋迦遷暉六百餘載。
時北天竺有五百應真。
以為靈燭久潛神炬落耀。
含生昏喪重夢方始。
雖前勝迦旃延撰阿毘曇以拯頹運。
而後進之賢尋其宗致。
儒墨競搆是非紛然。
故乃澄神玄觀搜簡法相。
造毘婆沙抑正眾說。
或即其殊辨。或標之銓評。
理致淵曠文蹄艶博。
使西域勝達之士莫不資之以鏡心。
覽之以朗識。而冥瀾潛灑將洽殊方。
然理不虛運。弘之由人。
大沮渠河西王者。
天懷遐廓標誠沖寄。
雖迹纏紛務而神棲玄境。
用能丘壑廊廟館第林野。
是使淵叟投竿巖逸來廷。
息心昇堂玄客入室。
誠詣既著理感不期。
有沙門道泰才敏自天冲氣疎朗。
博關奇趣遠參異言。
往以漢土方等既備幽宗粗暢。
其所未練唯三藏九部。
故杖策冒嶮。爰至葱西。
綜攬梵文義承高旨。
并獲其胡本十萬餘偈。
既達涼境。王即欲令宣譯。
然懼環中之固將或未盡。
所以側席虛衿企矚明勝。
時有天竺沙門浮陀跋摩。
周流敷化會至涼境。
其人開悟淵博神懷深邃。
研味鑽仰喻不可測。
遂以乙丑之歲四月中旬。
於涼城內苑閑豫宮寺。
請令傳譯理味。沙門智嵩道朗等三百餘人。
考文詳義。務存本旨。
除煩即實質而不野。
王親屢迴御駕陶其幽趣。
使文當理詣斥言有寄。
至丁卯歲七月上旬都訖。
通一百卷。會涼城覆沒淪湮遐境。
所出經本零落殆盡。
今涼王信向發中深探幽趣。
故每至新異悕仰寄聞。
其年歲首更寫已出本六十卷。
令送至宋臺宣布未聞。
庶令日新之美敞於當時。
福祚之興垂于來葉。
挻以後緣得參聽末。
欣遇之誠竊不自默。
粗列時事以貽來哲。
xu:: 
###  17 雜阿毘曇心序
雜阿毘曇心序第十七
author:: 未詳作者 ^73c29

如來泥洹數百年後。
有尊者法勝。於佛所說經藏之中。
抄集事要為二百五十偈。
號阿毘曇心。其後復有尊者達摩多羅攬其所製。
以為文體不足理有所遺。
乃更搜採眾經。復為三百五十偈。
補其所闕號曰雜心。
新舊偈本凡有六百篇。
第之數則有十一品。
篇號仍舊為稱。唯有擇品一品。
全異於先。尊者多羅復即自廣引諸論敷演其義。
事無不列列無不辯。
微言玄旨於是昭著。
自茲之後。道隆於世。
涉學之士莫不寶之以為美談。
於宋元嘉三年。徐州刺史太原王仲德。
請外國沙門伊葉波羅。
於彭城出之。擇品之半及論品一品。
有緣事起不得出竟。
元嘉八年。復有天竺法師名求那跋摩。
得斯陀含道。善練茲經來遊楊都。
更從挍定諮詳大義。
余不以闇短廁在二集之末。
輒記所聞以訓章句。
庶於攬者有過半之益耳。
xu:: 
###  18 後出雜心序
後出雜心序第十八
author:: 焦鏡法師 ^74b5

昔如來泥洹之後。
於秦漢之間。有尊者法勝。
造阿毘曇心本。凡有二百五十偈。
以為十品。後至晉中興之世。
復有尊者達摩多羅。
更增三百五十偈。
以為十一品。號曰雜心。
十品篇目仍舊為名。
唯別立擇品篇以為異耳。
位序品次依四諦為義。
界品直說法相。以擬苦諦。
行業使三品多論生死之本以擬習諦。
賢聖所說斷結證滅之義。
以擬滅諦。智定二品多說無漏之道。
以擬道諦。自後諸品雜明上事。
更無別體也。於宋元嘉十一年甲戌之歲。
有外國沙門。名曰三藏。
觀化遊此。其人先於大國綜習斯經。
於是眾僧請令出之。
即以其年九月。於宋都長干寺集諸學士。
法師雲公譯語。法師觀公筆受。
考挍治定。周年乃訖鏡以不才謬豫聽末。
雖思不及玄而時有淺解。
今謹率所聞以示後生。
至於折中以俟明哲。
於會稽始寧山徐支江精舍撰訖。
xu:: 
###  19 大智釋論序
大智釋論序第十九
author:: 釋僧叡 ^74b23

夫萬有本於生生而生。
生者無生。變化兆於物始而始。
始者無始。然則無生無始物之性也。
生始不動於性。而萬有陳於外。
悔悋生於內者。其唯邪思乎。
正覺有以見邪思之自起。
故阿含為之作。知滯有之由惑。
故般若為之照。然而照本希夷津涯浩汗。
理超文表趣絕思境。
以言求之則乖其深。
以智測之則失其旨。
二乘所以顛沛於三藏。
新學所以曝鱗於龍門者。
不其然乎。是以馬鳴起於正法之餘。
龍樹生於像法之末。
正餘易弘。故直振其遺風。
瑩拂而已。像末多端。
故乃寄跡凡夫示悟物以漸。
又假照龍宮以朗搜玄之慧。
託聞幽祕以窮微言之妙。
爾乃憲章智典作茲釋論。
其開夷路也。則令大乘之駕方軌而直入。
其辨實相也則使妄見之惑不遠而自復。
其為論也。初辭擬之必標眾異以盡美矣。
成之終則舉無執以盡善。
釋所不盡則立論以明之。
論其未辨則寄折中以定之。
使靈篇無難喻之章。
千載悟作者之旨。
信若人之功矣。有究摩羅耆婆法師者。
少播聰慧之問長集奇拔之譽。
才舉則亢標萬里。
言發則英辯榮枯。
常杖茲論焉淵鏡憑高致以明宗。
以秦弘始三年歲次星紀十二月二十日。
自姑臧至長安。秦王虛衿既已蘊在昔見之心。
豈徒則悅而已。晤言相對則淹留終日。
研微造盡則窮年忘惓。
又以晤言之功雖深。
而恨獨得之心不曠。
造盡之要雖玄。而惜津梁之勢未普。
遂以莫逆之懷。相與弘兼忘之惠。
乃集京師義業沙門。
命公卿賞契之士。
五百餘人。集於渭濱逍遙園堂。
鸞輿佇駕於洪涘。
禁禦息警於林間。
躬攬玄章。考正名於胡本。
諮通律要。坦夷路於來踐。
經本既定。乃出此釋論。
論之略本有十萬偈。
偈有三十二字。并三百二十萬言。
胡夏既乖。又有煩簡之異。
三分除二得此百卷。
於大智三十萬言。
玄章婉旨朗然可見。
歸途直達無復惑趣之疑。
以文求之無間然矣。
故天竺傳云。像正之末微馬鳴龍樹。
道學之門其淪湑溺喪矣。
其故何耶。寔由二未契微邪法用盛。
虛言與實教並興。
嶮徑與夷路爭 #CB02969;。
始進者化之而流離。
向道者惑之而播越。
非二匠其孰與正之。
是以天竺諸國為之立廟宗之若佛。
又稱而詠之曰。智慧日已頹斯人令再曜。
世昏寢已久。斯人悟令覺。
若然者真可謂功格十地道牟補處者矣。
傳而稱之。不亦宜乎。
幸哉此中鄙之外忽得全有此論胡文委曲皆如初品。
法師以秦人好簡故裁而略之。
若備譯其文。將近千有餘卷。
法師於秦語大格。
唯識一法方言。殊好猶隔而未通。
苟言不相喻則情無由比。
不比之情則不可以託悟懷於文表。
不喻之言亦何得委殊塗於一致。
理固然矣。進欲停筆爭是。
則挍競終日卒無所成。
退欲簡而便之。則負傷手穿鑿之譏以二三。
唯案譯而書。都不備飾。
幸冀明悟之賢。略其文而挹其玄也。
xu:: 
###  20 大智論記
大智論記第二十
author:: 出論後 ^74c12

究摩羅耆婆法師。
以秦弘始三年歲在辛丑十二月二十日。
至常安。四年夏於逍遙園中西門閤上。
為姚天王出釋論。
七年十二月二十七日乃訖。
其中兼出經本禪經戒律百論禪法要解。
向五十萬言。并此釋論一百五十萬言。
論初品三十四卷。
解釋一品。是全論其本二品已下法師略之取其要。
足以開釋文意而已。
不復備其廣釋。得此百卷。
若盡出之。將十倍於此。
xu:: 
###  21 大智論抄序
大智論抄序第二十一
author:: 釋慧遠作 ^75b10

夫宗極無為以設位。
而聖人成其能。昏明代謝以開運。
而盛衰合其變。是故知嶮易相推理有行藏。
屈申相感數有往復。
由之以觀。雖冥樞潛應圓景無窮。
不能均四象之推移一其會通。
況時命紛謬世道交淪。
而不深根固蔕寧極以待哉。
若達開塞之有運時來非由遇。
則正覺之道不虛凝於物表。
弘教之情亦漸可識矣。
有大乘高士。厥號龍樹。
生于天竺。出自梵種。
積誠曩代契心在茲。
接九百之運。撫頹薄之會。
悲蒙俗之茫昧。蹈險跡而弗悋。
於是卷陰衡門雲翔赤澤。
慨文明之未發。思忽躍而勿用。
乃喟然嘆曰。重夜方昏。
非熒燭之能照。雖白日寢光。
猶可繼以朗月。遂自誓落簪表容玄服。
隱居林澤守閑行禪。
靖慮研微思通過半。
因而悟曰。聞之於前論。
大方無垠。或有出乎其外者。
俄而迴步雪山。啟神明以訊志。
將歷古仙之所遊。
忽遇沙門於巖下。
請質所疑。始知有方等之學。
及至龍宮。要藏祕典靡不管綜。
滯根既拔。則名冠道位德備三忍。
然後開九津於重淵。
朋鱗族而俱遊。學徒如林英彥必集。
由是外道高其風。
名士服其致。大乘之業於茲復隆矣。
其人以般若經為靈府妙門宗一之道。
三乘十二部由之而出。
故尤重焉。然斯經幽奧厥趣難明。
自非達學尠得其歸。
故敘夫體統辨其深致。
若意在文外而理蘊於辭。
輒寄之賓主。假自疑以起對。
名曰問論。其為要也。
發軫中衢啟惑智門。
以無當為實無照為宗。
無當則神凝於所趣。
無照則智寂於所行。
寂以行智則群邪革慮。
是非息焉。神以凝趣則二諦同軌。
玄 #CB02969;一焉。
非夫正覺之靈撫法輪而再轉。
孰能振大業於將頹。
紐遺綱之落緒。令微言絕而復嗣。
玄音輟而復詠哉。
雖弗獲與若人並世。
叩津聞道。至於研味之際。
未嘗不一章三復欣於有遇。
其中可以開蒙朗照。
水鏡萬法。固非常智之所辨請略而言。
生塗兆於無始之境。
變化搆於倚伏之場。
咸生於未有而有滅於既有而無。
推而盡之。則知有無迴謝於一法。
相待而非原。生滅兩行於一化。
映空而無主。於是乃即之以成觀。
反鑒以求宗。鑒明則塵累不止。
而儀像可覩。觀深則悟徹入微而名實俱玄。
將尋其要必先於此。
然後非有非無之談。
方可得而言。嘗試論之。
有而在有者。有於有者也。
無而在無者。無於無者也。
有有則非有。無無則非無。
何以知其然。無性之性謂之法性。
法性無性。因緣以之生。
生緣無自相。雖有而常無。
常無非絕有。猶火傳而不息。
夫然則法無異趣。
始末淪虛。畢竟同爭有無交歸矣。
故遊其樊者。心不待慮智無所緣。
不滅相而寂。不修定而閑。
不神遇以斯通焉。
識空空之為玄。斯其至也。
斯其極也。過此以往。
莫之或知。又論之為體。
位始無方而不可詰。
觸類多變而不可窮。
或開遠理以發興。
或導近習以入深。
或闔殊塗於一法而弗雜。
或闢百慮於同相而不分。
此以絕夫疊凡之談而無敵於天下者也。
爾乃博引眾經以贍其辭。
暢發義音以弘其美。
美盡則智無不周。
辭博則廣大悉備。
是故登其涯而無津。
挹其流而弗竭汪汪焉莫測其量。
洋洋焉莫比其盛。
雖百川灌河。未足語其辯矣。
雖涉海求源。未足窮其邃矣。
若然者非夫淵識曠度。
孰能與之潛躍。非夫越名反數。
孰能與之澹漠。非夫洞幽入冥。
孰能與之冲泊哉。
有高座沙門。字曰童壽。
宏才博見智周群籍。
翫服斯論佩之彌久。
雖神悟發中必待感而應。
于時秦主姚王。敬樂大法招集名學。
以隆三寶。德洽殊俗化流西域。
是使其人聞風而至。
既達關右。即勸令宣譯。
童壽以此論深廣難卒精究。
因方言易省。故約本以為百卷。
計所遺落殆過參倍。
而文藻之士猶以為繁。
咸累於博罕既其實。
譬大羹不和雖味非珍。
神珠內映雖寶非用。
信言不美固有自來矣。
若遂令正典隱於榮華。
玄樸虧於小成。則百家競辨九流爭川。
方將幽淪長夜。背日月而昏逝。
不亦悲乎。於是靜尋所由。
以求其本。則知聖人依方設訓。
文質殊體。若以文應質則疑者眾。
以質應文則悅者寡。
是以化行天竺。辭樸而義微。
言近而旨遠。義微則隱昧無象。
旨遠則幽緒莫尋。
故令翫常訓者牽於近習。
束名教者或於未聞。
若開易進之路則階藉有由。
曉漸悟之方則始涉有津。
遠於是簡繁理穢以詳其中。
令質文有體義無所越。
輒依經立本繫以問論。
正其位分使類各有屬。
謹與同止諸僧。共別撰以為集要。
凡二十卷。雖不足增暉聖典。
庶無大謬。如其未允請俟來哲。
出三藏記集序卷第十
 ^75b20
