
xu:: 
# 無量壽經序
無量壽經序
author:: 胡吉藏撰
夫法身虛玄，非名相之形；淨剎妙遠，絕淨穢之域。
至妙之門，非百是所是，亦非百非所非；
真虛之道，非有心之所託，亦非無心之所會。
非能非所、是穢亦淨，以不二而二，有本迹之稱、
存淨穢之教，此是隨緣之意、應物之門。
緣既有多種，教亦恒沙莫算。
身復非一土，有勝劣不同，或現穢質令生厭心、或示淨處使修勝善。
是以思惟夫人遇此惡緣，厭累苦之世、欣勝樂之地。
由是佛現金臺，示十方界淨妙之國，令此今緣撰取所樂。
夫人情感安養極樂，如來廣說淨土依正勝果正業妙因，故此經以不二為體。
若存胡音，云佛陀槃遮阿梨耶阿彌陀佛陀修多羅，此云覺者說觀無量壽覺者經。
胡漢兩存，故云佛說觀無量壽佛經。
other:: 觀無量壽經義疏 ^233b23

六門明義　序王第一　簡名第二　辨宗體第三　論因果第四　明淨土第五　論緣起第六 ^233c13

第一、序王，如前。第二、簡名義。
此經題目凡有四階：第一、佛說；第二、觀；
第三、無量壽佛；第四經。
約此四階，以三雙明義。
能說所說為第一雙，佛說是能說、觀下是所說。
所說中，能觀所觀為第二雙，觀是能觀、無量下是所觀理境。
所觀理境中，能詮所詮為第三雙，無量壽佛是所詮理境、經是能詮教。
此四階三雙，無為法中明差別，如虛空丈尺，諸餘放此。
佛是能說者，《大論》云「說法有五人：一佛、
二弟子、三諸天、四化人、五仙人。」
此經是佛金口所吐，故云佛說。
胡漢具云佛說。佛陀，此云覺者，以自覺覺他覺道滿足，故云覺者。
自覺對凡夫、覺他對二乘、覺道滿足對菩薩。
說者，胡云槃遮，此云說。
說是吐教彰理，名之為說。
略論佛義，凡有三種：一正法佛、二修成佛、三應化佛。
故七卷《金光明經》云「三身，謂法身、報身、
應身」，《般若論》云「法佛、報佛、化佛」。
就此三佛，差別無差別、有說不說？
若論法佛，本無相，何說不說？
修成佛，無聲亦無說義。
應化不真，復無說法。
而復得言三佛說法，以不聲聲是法佛說。
何者不聲聲？是法佛說，不聲即是法佛。
豈有音聲之外別有法佛？
故音聲即不音聲、不音聲者即音聲，故法佛說。
修成佛說者，應化色聲是修成佛用，故云說。
化佛說者，化是音聲，有詮辨之用，故云化佛說。
開避無差別，差別論之。
法修二佛，一往不說。
何者？二佛非色聲之相，故云不說。
問：他云報佛為地上菩薩說法，化佛為地前菩薩說法。
所云報佛豈非修成耶？
而今云修成佛不說，何耶？
答：有二解。一云報佛是修成佛，為地上說法。
二云為地上說法之報佛，然應化為報，
非修成妙覺之報，此是化中之細耳。
化佛說者，化是隨緣之迹，故察緣吐教名為化說。
觀下是所說，就此所說有能觀所觀為第二雙。
胡云阿耶羅，此云觀。
觀是觀見，亦是觀行亦是觀察。
觀有三種：一觀實相法身、二觀修成法身、三觀化身。
觀實相者，體無二相，是不二正觀，謂平等境智義。
故此經云「是法界身入一切眾生心想中」，
《大品經》云「般若波羅蜜為大事故起」，《法華經》
云「為大事因緣故出現於世」也。
所言大事者，般若佛性不二正觀說。
故《淨名經》云「觀身實相，觀佛亦然」。
觀修成法身者，觀修成佛。
研修妙行，行滿剋成，妙覺報佛。
故此經云「是心作佛」。
觀化者，觀西方淨土佛也。
此是昔自在王佛時，法藏菩薩發四十八願，
造此淨土，佛生其中化度眾生。
觀此佛故，名觀化佛身。
問：此明觀為通三佛耶、為差別觀耶？
答：總括始終通觀三佛，但略明二佛、廣明迹佛為異耳。
問：說義應然耶？答：有例、不例。
例者，三佛通說亦觀三佛。
不例者，此經是釋迦佛說西方淨土事，非二佛說。
而經中所說，具有觀三佛義。
所以然者，說教被緣，迹佛之用；修習觀門，偏示不悟也。
無量壽佛者，是所觀。
所觀中理教為第三雙，即是能詮、所詮。
無量壽是所詮之理境，經者能詮之教。
經中具明三義：一觀國土是所生處、二觀佛菩薩是所依師、
三觀因行是往生業體。
今此三中舉佛為題者，佛是所憑之勝地，故以為題耳。
胡云阿彌陀佛陀，此云無量壽覺者，以無量壽通三佛。
何者？法佛非彼此邊量可度，故強名無量。
修成佛壽，量同虛空，故云無量壽。
應佛無量者，若通論門眾生無量，垂迹何盡？
如《大經》十三願云「云何捨慈悲，永入於涅槃」。
別論彌陀者，廣大願造土，壽長遠三乘，
凡夫不能測量，故云無量。
能化所化依正兩果俱是無極，但舉佛壽表勝境者。
亦可云類彼眾生猶是無極，欲令厭苦之徒欣樂往生。
壽者，命之異名也，色心不斷也。
佛陀云覺者，如前。
此是所詮理境也。
又此經名「淨除業障」，從經功德得名。
依經觀行者，除業障也。
經者，能詮之教。胡云修多羅，以五義與七義訓釋，
如《大經》義中說，以經代之。
西國中，佛說名修多羅、弟子所造名論。
此漢地中聖說名經、賢人與弟子所造名書。
故以經義為題。經義如常。 ^233c16

第三、辨宗體。以宗為體、以體為宗，宗體無異。
然付此二部辨體宗者，以不二為體、因果為宗，而廣略辨異。
以雙卷經廣明淨土、略顯因行，此經廣論因行、
略辨淨土，此是二經互明之義故。
雙卷經始明法藏菩薩四十八願造淨土之本；
次明眾生以十念菩提為業，主三輩人往生之義，
終即廣明七寶淨土，使物厭此穢土欣彼極樂。
此經始為夫人示淨妙國土令生欣心，
次明三種勝福因，終廣顯因行十六種觀。
此十六中初明淨土，中論佛菩薩，後明三輩往生之義。
而總括此三，大意唯顯往生因行故。
別論此經，淨土因果為體、勸物修因往生為宗。 ^234c3

第四、論因果門。此門有二：一觀能化論因果、二約所化辨因果。
能化因果者，有通別門。
通門以正法因得正法果，以緣因得妙覺果，
以三十二相業得化身果；亦可得云以三種因共得一果。
別門者，正因正果正是不二體無因果相，
但以悟義為因果義，不得云正因得正果，但以緣因顯正法果。
修成佛者，緣正二因得修成佛。
化亦無別因義，但在因之時以慈悲願為化含識故，得即佛時由此本願力垂無方之身遍濟眾生也。
解彌陀佛因不同。
一、南地師傳云：法藏菩薩發願在破拆空位，
此因為本，所造依正兩報。
二、北地師傳云：在八地以上無漏業為本，所造依正兩報。
第三師云：有本迹二意，就本為明，二經不同。
一經云「三世諸佛久已成佛，現迹成佛」，
一經云「十地因滿金剛後成佛」。
今彌陀佛亦例然，可有二義辨其成佛，不敢定判。
就迹成佛者，法藏菩薩世自在王佛時始發願造依正兩果，
故雙卷云「成佛以來已逕十劫」也。
二、約所化論因果者，有通別二門。
通論以三福十六種觀皆是生淨土因。
別則以菩提心為業主、餘善為緣。
故雙卷經云「十念菩提為因得生」。
此之菩提業，非但生淨土而已，終至佛果為因。
但眾生聞佛道長遠、望崖而退，故示淨土近果作進趣之緣，
為淨土因。故經云「易往而無人」也。
畢竟成佛之本，故經云「始發菩提心，能動無邊生死大海」也。
問：為有得因生、無得因生？
答：二義皆有之。問：以定為本不？
答：然。三界禪定有二種，謂有得、無得也。 ^234c16

第五、明淨土。問：安養世界為報土、為應土耶？
答：解不同。一、江南師云是報土。
何者？以破折性空位中，以四十八願所造故也。
二、北地人云八地以上法身位，以願所造，故云報土。
今謂若就通門為論，無非酬因，可云報土。
別門不然。何者？以法藏菩薩有本迹二門，
就迹為論，在凡夫地以願造土，可云報土。
故雙卷對阿難言「成佛以來已逕十劫，今在無量壽世界」。
若論本門，此菩薩位居隣極，無更造業，唯是應現依正兩報。
故雙卷云「成佛今時，七寶為地自然而生」。
此乃是願力，乍應成佛之時方始生，非如論師成佛今前預生土體，
其中眾生為所化。
又彼經云「生天生人」等，皆勝於天人諸類，
不云淨土事因時預有也，故知應土亦是分段。
問：雙卷則云應、云報土耶？
答：此是應中開應報兩土，非是異應別有報土。
何者？一往辨土體謂之為報，於此報土示種種七寶為應土也，
非是酬因之報故為報土也。
若就所化修因往生義為論，可為報土。
然所化由因往生應土中也。
問：二死中攝何生耶？
答：解不同。一云：在凡夫淺位所行因得，
故報不得為勝，故是分段。
二、北地云：是變易攝故。
何者、此菩薩既在八地上深位之所行所造，故云不思議變易報也。
今云此應是分段生死。
何以知之？世自在王佛所，為國王而發心出家，始發四十八願造此淨土。
又彼土壽雖無量，必終訖，故知彼土分段生死。
然分段與變易不可定判。
何者？穢則淨、淨則穢。
分段與變易亦爾，分段即變易、變易即分段。
淨穢因緣、二生死因緣不相離，所以蓮華藏世界是分段變易、
無量壽土是變易分段。
若就報應淨穢各論五句，合有十句。
何者？一、先穢後淨；二、先淨後穢；三、先後俱淨；
四、先後俱穢；五、先後雜會。
今就一事示之，餘類可解。
先穢後淨者，如言「常在靈鷲山，我淨土不毀」，
豈非先穢佛現，中後即為淨乎？
且置遠事，示以近事。
我先不云乎！今此娑婆，彌勒佛變為淨土。
餘，即是尋之。此即五句報應皆具，所以合論為十句。
次有四句明之：一質一處、二質二處、二質一處、一質二處。
復有四句：二質二見、二質一見、一質一見、
一質二見，如別記。
問：無量壽淨土，三界攝不？
答：解不同。一、北地云：非三界攝。
何以知然？論云「無欲故非欲界，地居故非色界，有色故非無色界。」
二、江南云：是三界所攝。
何者？未斷三界煩惱而得往生，故以惑品與樂品勝劣制三界。
論云無欲者，就現為論耳。
今明就方便生與實生為論，可云有方便三界、
實生三界，但以惑用為明之。
何以知然？雙卷經云「三十三天依何而住？
佛云依業報住。」以義制之，有三界也。
問：彼土三界但就果報勝劣明三界者，為此地慳貪所發菩提業得生彼土不？
答：若滯慳貪所發勝業，不生淨土。
唯以一時廣濟之心為菩提心，雖未現起而未斷之煩惱具足有之，
以此勝劣業迴向淨土，命終得生也。
問：雙卷經云「聞聲見光令勉三途」，彼土有何惡道令勉之耶？
答：解不同。論師云：彼佛放光照於他方，他方惡道使勉之也。
今云汝義中同處異質淨土，故以穢質中有勝業者作淨土見，
故淨不妨穢、穢不妨淨。
何故不言一淨土質中以穢業變為穢土耶？
令言自有虛空為地馳馬打刺，自有大地為虛飛行無礙，自有娑婆為淨復有安養為穢耳。
此是業力不可思議，不可定判，故舍利弗飛空界來袈裟染血，
但以肉眼不自覺知，故住虛眾生亦是無邊。
故經云「雖是淨土，而或見光勉苦」也。 ^235a16

第六、論緣起。若雙卷經者，雖阿難與彌勒為說，
而通一切大眾說耳，故三界大眾悉為對揚人。
今此經唯以三聖發經之主，而偏為思惟夫人感佛說經也。
然論三聖之迹有淺深之殊，論本意趣無異耳。
何者？頻婆娑羅王為子所禁，密感於佛，
作發經之緣由，證阿那含所益為少，可為淺矣。
夫人被害，深懷厭苦，感佛懺悔，正說經之主。
所將五百仕女，令發菩提心，得往生淨土之記；
自身大悟無生法忍，亦得往生安養世界，
所益者多，可云深也。
世王以害父故，生重悔心，將摩訶陀國諸人民等向拘尸那城至於佛所。
爾時他方恒沙大眾如針鋒處同在聞法，
不相妨礙，為一切作逆罪人及四重罪等滅罪之緣由，
故所益甚多，最為深也。
然尋三聖意趣，相與齊等。
何者？若非父王，無有殺父之逆，則無以接作逆之人。
子若不作逆罪，則父王無有感佛發經之緣由。
母若不以#CB00595;奉王，
則不被所禁，以何因緣使沒出得開此經？
故宮內現蒙勝益。
是以三聖共為方開經，故云三聖意趣齊深也。
合商略無量壽觀、彌勒二經說。
然考于聖心以息患為主，統教意以開道為宗，
所以世言千車共轍、萬馬同案。
如來出世亦復如是，欲使眾生同悟一道，
但根性非一，故有教門殊致，所以有此之二經明兩種教化也。
無量觀辨十方佛化，彌勒經明三世佛化。
十方佛化即是橫化，三世佛化即是竪化。
言彌勒經三世竪化者，過去七佛、現在釋迦、
未來彌勒，明三佛化，故是竪化也。
言無量壽觀十方橫化者，此方穢土釋迦化、
西方淨土無量壽化，明十方佛化，故是橫化也。
然此兩種具有通別。
言通者，橫化竪化皆是大乘，大乘具明十方佛化及三世佛化。
此二種皆是大乘中所明，故是通也。
別而為論，大乘具明二化，小乘不辨十方但明三世佛，故唯有一佛也。
以小乘不明十方佛但明三世佛，故為半字，故名不了義。
以大乘具明十方佛及三世佛，故名滿字，故名了義經也。
又大乘具明三世、無三世化；小乘但明三世，不明無三世化。
大乘具明三世無三世者，應身有三世，法身無三世。
具辨真應二身，故有三世、無三世。
小乘但明三世者，小乘雖有生法二身，
並是有為，故唯明三世，無無三世。
以但明三世無無三世，義不具足，名曰半字、不了義。
大乘具明三世無三世、無三世三世、三世無三世，
具足滿半，名了義也。
問：唯大乘明十方佛，小乘亦明十方佛耶？
解有數義：一者、小乘雖不明十方佛化，而明釋迦一佛化於十方。
明分身諸佛遍滿十方，雖滿十方還是釋迦一佛，
故《阿含經》曰「我別有淨土，我於彼處成佛。」
若使如此，小乘亦明淨穢二土十方佛義也。
二者、小乘實明十方佛。
何者？龍樹曰「小乘實說十方佛，而小乘不覺不知。」
何者？《大論》中引小乘經，明毘沙門天王歎佛偈曰：
「稽首去來現在佛，亦復歸命釋迦文。」
此即具明十方佛。
何者？既前禮三佛竟，復更別禮釋迦，以此而推知小乘明十方佛也。
問：若小乘明三世及十方佛，則應是了義滿字，
何故前判小乘是半字、不了義耶？
解云：有多小。小乘小明十方佛，大乘多明十方佛。
小故為不了，多故為了義。
又小乘雖明有十方而不顯了，大乘明顯了。
以不顯故為不了，以顯現故為了也。
今無量壽明十方佛，彌勒經三世佛亦得皆是大乘。
何者？彌勒亦有小乘成佛、有大乘成佛，
大乘三世化，故此二經並為大。
若約為緣不同者，無量壽觀則是大乘，彌勒成佛則是小乘。
雖是小，小為表大，只說小乘是小復是大。
以說小故是小，為表大故是大也。
又且無有小乘之法，故經云「十方佛土中，
唯有一佛乘，更無餘乘也。」
又大具有大有小，故小大皆是大乘。
若唯大無小，不名為大，小大具足乃名大乘。
何意爾？《大論》云「小不包大，大包於小。
大包小故，故名大乘。」
問：大明於小，小此大不？
若大明於小，小不是大乘者，論中明邪正，邪正不合為論。
論中明邪正，邪正統合為正論。
大乘中明小大，小皆此大乘。
若大乘中明小，小此大乘者，大乘中明聲聞，
眾聲聞應菩薩〔云云〕。
又問：小乘無十方佛唯一佛，大乘亦明無十方佛不？
解云：大小兩乘同明唯有一佛，而明一佛不同。
何者？佛直說唯有一釋迦佛，更無餘佛。
而大小乘所解不同。
小乘人皆說唯有一佛，便言十方唯有一佛，更無餘佛。
大乘人皆說唯有一佛，明此一國土唯有一佛，餘方國土不無餘佛。
如其四天下唯有一輪王，不明一切四天下唯有一輪王。
小乘便言一切四天下唯一輪王；大乘知是一四天下唯有一輪王，
餘四天下不無餘輪王。
唯有一佛，亦復如此。
小乘不了，唯言有一佛，餘方無佛。
大乘了知娑婆世界無二佛，不無餘方。
斯則小乘人不了、大乘人了。
以小乘人不了，名為半人、名為半字；大乘人了，名為滿字也。
問：何意小乘說有三世不說十方，大乘具說三世十方耶？
解云：所以小乘說三世不說十方者，說三世為發修福心，不說十方為除怠慢意。
說三世為發修福心者，小乘人聞未來有彌勒佛，
便修施戒等願，值彌勒佛。
故說三世佛，為發修福也。
不說十方為除怠慢者，彼若聞有十方佛，
則言佛無量，生輕厭心。
為此小心之人，故不說十方也。
大乘具明三世十方者，說三世令修福，復說十方有佛倍生歡喜。
菩薩發心之時即此念，欲遍供養十方一切佛，
令果皆有，倍生歡喜，得多佛供養、多種善根。
三多具足，故大乘具說三世十方佛也。
然此則是一土多佛、多土多佛。
何者？只是娑婆，都而有千佛出世，故是一土多佛。
此方釋迦、西方無量壽，則多土多佛。
具四句。兩句如前，自有一土一佛。
一佛化一土，此佛既滅，土即滅，故是一土一佛。
一佛多土者，一佛化無量土，如舍那化十方佛世界海。
今此二經即是兩句。
彌勒成佛，即一土多佛。
無量壽觀，即多土多佛也。
然是等諸義，非但此二經遍用，通眾經也。
次明兩經為兩種緣。
彌勒成佛經為遠見佛緣，無量壽觀為近見佛緣。
彌勒成佛為遠見佛緣者，彌勒五萬七千九百億歲乃成佛，
眾生修福，即如此時方見佛，故是遠見佛緣也。
無量壽為近見佛緣者，經明一生修善、
或三輩九輩臨捨命時，即見彼佛菩薩現佛菩薩來迎接，故是近見佛緣也。
又說彌勒成佛為小乘眾生，無量壽觀經為大乘眾生。
何以知爾？經文如此。
彌勒成佛經諸聲聞，無量壽佛具諸菩薩三忍具足。
三忍者，一者響忍、二柔順忍、三無生忍也。
說彌勒經為福德淺薄人，說無量壽觀為福德深厚人。
說彌勒為福德淺薄人者，明彌勒佛土猶是娑婆，
地未具七珍、身不勉三患。
無量壽佛土清淨與此縣殊，樹出五音、
波生四忍，無極之身次泥洹者也。
斯則眾生福有淺深不同，故如來教門非一也。
雖合辨二經，前講無量壽經者，此經以淨土因果為宗，能所境智標題。
言淨土因果為宗，三輩九輩即是淨土因，西方無量壽國即是果。
然因有三輩九輩之因，果有五種清淨之果。
三輩九輩，如下文所明。
五種清淨果者，一時節淨、二化主淨、三化處淨、
四教門淨、五徒眾淨。
時節淨者，彼處壽命無量無邊，無有穢土五濁，
無劫濁故，是時節淨。
所餘四淨，如常所明也。
然從來雖明淨土，未知何者是淨土因。
今此經明三輩九輩因，得彼淨土果。
廣明此事，故以淨土因果為宗也。
言能所境智為題者，無量壽即是所觀之境，觀即是能觀之智。
能所雙題，境智合目也。
然境智題即是因果宗。
何者？無量壽即是果，觀即是因。
三輩九輩作無量壽觀，得生無量壽國，
故無量壽為果、觀為因。
今對宗為題，用題為宗。
經中廣明因果，束因果宗為經題，亦開題為經宗。
言束宗為題者，如《摩訶般若經》，品雖九十，
皆明般若，只束九十章為般若題。
開略題為廣宗、束廣宗為略題，如般若既然，一切經皆然。
今此經亦爾，束經宗為此題、開此題為宗。
所以龍樹在龍宮讀經，看題則知經宗。
見無量壽觀經，則知此經明因果境智。
如來以宗為名，今用名為宗也。
問：無量壽觀經，復有觀佛海三昧經。
既云觀佛海，今何不名觀無量壽而云無量壽觀耶？
解云：通皆得。既云觀佛海，亦得云觀無量壽。
而今云觀佛海、無量壽觀者，此各有義。
觀佛海為釋三昧義，明三昧。
無量三昧，今明是觀佛海三昧。
如無量壽觀，此為釋觀義。
明觀有無量觀，未知是何物觀？
今明是無量壽觀，故云無量壽觀，不得稱觀無量壽也。
又所以言無量壽觀者，明由境故發觀。
如《大經》所明，譬如胡苽能為熱病。
十二因緣境亦爾，能發觀智。
今此經正然，由境故生觀。
亦如中觀，何故觀在後、中在前？
以中發觀，故觀居後。
亦以觀生智，故觀在後也。
問：何故但云無量壽觀，而不稱無量壽佛觀耶？
解云：不得稱無量壽佛觀。
何者？若稱無量壽佛觀，但得一義。
若云無量壽觀，則含五義：無量壽時節、
無量壽化主、無量壽化處、無量壽教門、無量壽徒眾。
為是故，但稱無量壽觀，不得云無量壽佛觀。
然復於無量壽佛經，望今無量壽觀，即是通；
於無量壽佛經，即別也。
問：今云無量壽，壽實無量為無量壽、壽有量為無量壽耶？
解云：題稱無量壽，然壽實有量。
具有四句：一者壽無量稱無量壽、二壽有量稱有量壽、
三者壽無量而稱量、四者壽有量稱無量壽。
二句可解如前。壽實無量，依實為名，故壽無量名無量壽。
二者如來應身壽有量，依實稱有量，故壽有量名有量也。
言壽無量名有量者，如《金光明》及《法華》。
《金光明》云「虛空分齊尚可盡邊，無有能知釋尊壽命。」
此壽命無量而云壽量品。
《法華》亦爾，始不見其邊、終不見其際，如肇師所明
「隨之不得其蹤、迎之罔眺其首」，故經云「是阿逸多不知壽量始終」。
而云壽量品，故壽無量而稱有量也。
壽有量而稱無量者，即是此經。
外國云阿彌陀，此云無量壽，然佛壽實有量。
此佛壽半閻浮提微塵數劫滅度，觀音補處；
觀音滅度後，勢至補處。
故壽有量而稱無量壽也。
問：壽有量，那得無量壽耶？
解云：恒河水亦無量、大海水亦無量，小分無量。
今彌陀無量者，小分無量也。
又稱無量，對此土短促，故云無量也。
又稱無量壽者，聲聞緣覺二乘不能思量此佛壽命，
故云無量壽，非彼佛壽實無量也。 ^235c24

次釋觀義。然觀有兩種：一者生滅觀、二者無生滅觀。
此之二觀，亦得約二人作、亦得唯是一人。
言二人者，即是大小二乘人。
小乘則生滅觀，大乘則無生觀。
此就何處辨之耶？
解云：此中論初以明之故。
論云「前於聲聞法中說生滅十二因緣，次為久習行堪受深法者說不生不滅十二因緣。」
如來說之於前，論主釋之。
於初二十五品，釋不生不滅大乘觀；後兩品釋生滅小乘觀。
故生滅、無生滅是大小二乘觀也。
言一人者，大乘具有生滅、無生滅二觀。
此約何處作耶？解云：此就真應二身明生滅無生滅二觀。
真應身則無生滅觀，應真身則生滅無生滅觀。
應身則王宮生、雙林滅，法身則王宮不生、雙林不滅。
故大乘有此二觀也。
問：小乘有此二觀不？
解云：小乘無此二觀。
何者？小乘明生法二身並是有為生滅，
唯有生滅觀，無有不生滅觀。
若就二諦為論，彼亦有世諦則生滅、真諦無生滅。
二諦判二觀通大小乘，二身判二觀大有小無也。
然此語者，欲釋此觀義。
今言觀者，為是何物觀耶？
解云：今此觀者非前大小觀，乃是後大乘中生滅無生滅觀耶。
此觀雖通生滅無生滅觀，但正生滅觀。
何以知然？今此中觀劫長短、化主、徒眾等五種皆生滅，
但彼劫數長，此之間一劫為彼一日一夜；
又彼佛生，異此生王宮，彼佛直生菩提樹下；化主徒眾亦化生。
觀此五種，故知是生滅觀。
若是無生滅，則觀五無，觀五無為無生滅觀也。
然雖觀此五種生滅，就教復通。
教中說生滅無生滅，如樹生五音、波生四忍。
五音者，顯無常苦空五門觀。
四忍者，音響、柔順忍、無生忍等。
五音則是生滅，四忍則無生滅，故教通生滅無生滅二種也。
然生滅無生滅復含。
何者？自有穢土生滅無生滅觀穢土真應二身，自有淨土生滅無生滅觀淨土二身。
穢土應身生滅，真身無生滅；淨土應身生滅，真身無生滅。
今此觀者，乃是淨土生滅無生滅二觀也。 ^238a11

次言經者，金口說觀，故名曰經。
此則如說而行、如行而說。
如說而行為觀，如行而說為經。
行說合舉，故云無量觀經也。
次更簡無量壽觀。
問：今觀無量壽，可是念佛三昧不耶？
解云：得是念佛三昧。
但念佛有二種：一者念佛法身、二者念佛生身。
念法身者，如須菩提在石室中端坐念諸法實相，名念佛法身。
念佛生身者，念如來三十二相八十種好金密挺持，名念佛生身。
今念無量壽佛，非是念佛法身，乃念佛生身。
何者？正觀如來相好光明等故也。
然念佛生身復二種：一者但念佛；二者通念五種，
謂念佛、念徒眾、國土、時節等。
此之二種，穢土中多但念佛，淨土中多作通念。
所以淨土中多作通念者，淨土中皆可念時節淨、
國土淨、徒眾教、門皆淨，故皆念也。
穢土中多但念佛者，明徒眾不淨、教叢雜、
國土時節皆不可樂，五濁五痛五燒故不可念。
所以無量壽經云「厭此土五痛五燒，願生彼淨土」也。
國土等不淨不念，唯念佛身福德相好光明昱曜此可愛樂，
故但念於佛也。今此經通念彼淨土五事，
不但念佛，所以題不云無量壽佛觀，直言無量壽觀。
直無量觀，通觀五事也。
問：何言作念佛觀耶？
解云：念佛三昧遍一切，故作此觀也。
所以治，有五種：對治、轉治、增治、別治、總治。
對治者，即嗔教慈悲觀等。
增治，如難陀著欲，更以天欲治之。
餘可解。總治亦名遍治，遍治者即是念佛三昧。
《大論》云「餘三昧或治嗔不治貪，或治三毒不治業，或治業不治報。
若是念佛三昧遍治一切，遍治三毒、遍治三障。」
以此三昧治三障，以此三昧治三毒三障，故所以作此觀三昧即生彼淨土也。
然觀佛即通觀，通觀既遍治一切，觀法可遍治一切不耶？
解云：亦有只般若波羅蜜觀通治一切，亦中觀論遍治一切。
法別治者，五停心觀治五種、無常治常倒等，此是別治也。
若般若正觀，遍治一切也。
問：何者遍治般若？
何者是遍治論。解云：般若是遍治般若，
《中觀論》是遍治論。
中道正觀無不治，故人法皆有遍治也。
問：謂眾生既有遍治之藥，治眾生身遍亦有以不？
解云：有摩尼珠遍治一切。
又呵梨勒遍治一切病，所以耆婆亡，一切藥草皆啼，呵梨勒獨歌。
何言爾？餘草難識，可治熱不治冷、治冷不治熱。
若是呵梨勒，遍治一切，無人不識，是故獨歌。
斯則治心病亦有遍治藥，治身病亦有遍治藥。
今此遍治心病，今作無量壽觀，故云無量壽觀也。 ^238b19

此經例為三段：序、正、流通。
生起如前。當就序中有二，謂通序、別序。
通序有六事，廣如餘經釋，但須知此六事。
前一句標信，後五句證信。
「如是」者，即是標信。
佛法之大海，信為能入，故云如是，如是信也。
然信語通，通信佛法、不信外道邪法，通入佛法、不入外道邪法。
此信通，此入亦遍。
就佛法中有大乘、有小乘，有信大乘入大乘、有信小乘入小乘。
今此是摩訶衍信，信摩訶衍入摩訶衍法也。
又摩訶衍信復通，摩訶衍中有無量摩訶衍，
有穢土摩訶衍、有淨土摩訶衍。
今此淨土摩訶衍信，信淨土摩訶衍入淨土摩訶衍法，故云如是也。
「我聞」此下，五事證信。
我聞者，即阿難。其人具四功德、八不思議，故此人聞可信也。
「一時」者，明聞有時節。
阿難是何時聞？次辨某時聞也。
然實錄應具出某年某月，但翻經略之耳。
以聞有時節，故可信也。
然說此經有二時：一宮內時、二山中時。
前在宮內為韋提希說法時，後還山中阿難為大眾說法時。
今云一時，具攝此二時也。
「佛在」者，即第四事，誰邊聞？
非外道邊聞、非二乘菩薩邊聞，從佛邊聞，故可信。
能說之人具一切智，聞法之人得陀羅尼，故此說此聞可信也。
「住」者，攝上句，明佛住也。
問：此住為取能住為住、為取所住為住耶？
解云：此中取能住為住。
三住四住，今是佛住。
佛住者，住佛所住，佛所住即是諸法實相。
住諸法實相，故云佛住也。
「王舍城崛山」者，此明住處。
王舍城崛山，如餘處釋。
然此經明此二處者，明說此經有二處：
一者王城處說、二者崛山處說。
韋提希宮，即王城處說；後還山說，即崛山處說。
自有一處說序兩處，自有兩處說序兩處。
一處說序兩處，即《大品》、《法華》等經。
何意兩處？從通至別。
直序王城即通，次重序崛山處也。
兩處說序兩處者，即此經。
前王城處說，故序王城處；後還崛山說，次序崛山處。
一處說序兩處，即從通至別次第。
兩處說序兩處，即前後次第。
「與大比丘」下，第六列同聞眾。
復與大比丘及諸菩薩聞，故可信。
此中列眾，略列眾而不歎德，又列小少列大多，在文可尋也。
「爾時王舍城」下，前通序竟，今則第二別序。
就此中有二句：第一明殺父王因緣、第二明執母因緣。
今則初。言「阿闍世」者，有兩翻。
《大經》文云未生怨，又云折指。
所以言折指者，其生，相師相云當害父王。
王於高樓棄之於地不死，觸一指折，故云折指也。
「隨順調達惡友之教」者，其與調達為親友，常說世王。
所以說者，其就阿難學問五通，從有門出入，自稱是佛。
世王信之，為其檀越。
頻婆沙羅為悉達檀越，兩佛兩檀越。
調達說云：我除故佛作新佛，王除故王作新王。
世王即受其言，即幽繫父王頻婆沙羅也。
提婆達多，此云天熱。
天熱者，其生，室中大熱，則是阿鼻之相也。
其人作三逆罪，廣如釋論說及律中所辨〔云云〕。
頻婆沙羅，此云顏色端正，其得須陀洹果。
然教一人得兩罪者，羅漢父母殺得二逆。
今父王是初果，殺得何罪耶？
解云：得似逆。若爾，殺父重、殺聖其輕？
聖是初果得似逆，殺父得真逆故也。
「國大夫人」下，此明王得食得法不死因緣。
此中細文句可知。
夫人#CB00595;#CB00596;塗身瓔珞盛漿與王，
王請目連為受八戒。
言「目連是親」者，目連是王舍城人王種故。
論中云「目連與身子周旋，身子極智故、
目連家高爽，並在王舍城住。」
故目連與王為親也。
佛復遣尊者富樓那為王說法。
三種因緣，三七日不死：夫人遣#CB00595;及漿，
#CB00595;則食、漿則飲，飲食資身；
目連為說八戒則行、富樓那說法則解，行解資心。
為是因緣，三七日不死也。
「時阿闍世問守門者」下，第二、明執母因緣。
如文。所以世王詺父為賊者，其生時相師相云：此兒當殺父。
父欲殺之，故詺父為賊。
如大初事不改，反受其亂也。
耆婆及月光臣，引毘陀論中事為諫。
毘陀還是韋提，此云明處。
耆婆是世王庶兄。
故《大經》云「我兄」。耆婆諫云：「劫初以來有惡王一萬八千，
貪國害父；未曾聞殺母。」
極成忠諫也。大初作逆，亦有人諫。
有人名表泝上諫，諫事云云。
大初遂不受諫，便斬其首。
今世王猶可得諫便退，不殺母，繫之深宮也。
由繫之深宮，故得念佛。
念佛故，得見釋迦及無量壽。
此則是大利益事善權方便。
若不爾者，無由得說此一經也。
然此是經之別序。
眾經別序不同，大可有二種：一者能化為別序、二者所化為別序。
能化別序者，此如《法華》，天雨四華、地動六種、
放大光明，此是能化事。
雨華、動地則意業，放大光明則是身業。
乃至《大品》、《涅槃》亦爾。
《大品》自敷師子座入王三昧，身放光明。
《涅槃》晨朝唱告，面門放光。
此等並是能化為別序。
所化別序者，如《淨名》、《夫人》等經。
《淨名經》序寶積長者因獻蓋，如來開淨土法門。
《夫人經》因父母送書。
因父母送書，得說十五章經，此即所化為別序。
一切眾經不出此二序也。
今此經即是所化為別序，由世王此事，故說西方淨土之因果法門也。
就所化別序，復有二種：一者善事為別序、二者惡事為別序。
善事為別序者，即是長者獻蓋，獻蓋即是財施，
因此財施得開淨土，故是善事為別序。
惡事為別序者則此經，因世王害父執母得開此一經，故惡事為別序。
然經律皆有此事，說經多為在家人、說律為出家人。
說經則勸、說律則誡，即誡勸二門也。
說律者則由六群比丘及十七群比丘，
由此人從初犯戒，至後所以如來得制二百五十戒，廣利現在未來一切眾生。
若無此人犯戒，如來不得制戒則無戒，何由得利益現在未來一切眾生及令佛法久住耶？
而佛法久住二千年乃至萬年，良由戒故所以得至今。
此是六群比丘作出家人利益，利益出家人。
若是今世王作在家利益，利益在家人。
何者？我貪國位殺父王，現身癩病，當墮地獄已受華報，地獄果報當至不久。
諸國王等莫復如此事，作此事必得惡果。
此為誡作惡之人故行斯事。
又欲開淨土法門，若不害王執母，則無由得開此經淨土因果。
又欲示大涅槃之力，王身得病，若不聞
《涅槃經》，却後七日當墮地獄。
以聞大經懺悔，故罪得清淨。
示經有力用，故害父王也。
問：雖後利人、開道有餘，父母因苦不是？
解云：世王既是方便，父母復非實，皆是方便。
此不須論。且就事為言者，亦於父母有大利益。
何者？其父本得須陀洹果，由幽閉之，目連說戒、
富樓那說法，故至那含，從初果逕得至第三果。
若爾，豈非大利益耶？
又母得利益者，由執母故得念佛，現見二佛，後生淨土。
既安母置淨土，有世間色養之比也。
所以害父者，業定不差。
何者？世王本作仙人在山中，父王昔作國王，遊獵不得。
見仙人云：「我今獵不得，正由此人。」
則截仙人頭首。仙人死時生念：「此人無辜橫害我，我當無辜害汝。」
由此一嗔，故還害父王也。
問：父王昔殺人應墮地獄，云何得為人王耶？
解云：彼爾時雖殺仙人，則生怖畏，懺悔罪滅，今得為王。
今世王亦爾，殺父王復懺悔，罪得滅。
為如此因緣，故殺父執母也。
此現在別序之前也。
「時韋提希」下，此文猶屬別序。
然前父王被幽閉中有感有應，今夫人被執亦有感有應。
前父王祈，感目連、富樓那聖弟子應。
今夫人祈，感十方諸佛應。
然此開四句感應義。
四句者，一有感而無應、二有應而無感、
三亦應亦感、四不感不應。
從來云：砧快悕值五載參商，則有感無應。
城東西門十方並現，則無感有應也。
勝鬘夫人則生此念，時佛於空中現；韋提希拜請，
未舉頭間釋迦在前，此則亦應亦感。
世間悠悠人不感佛，佛復不應。
前兩句，事可見義難解。
何者？由應故感、由感故應。
感應因緣，何得見無感而有應、有感而無應？
本待感故名應、待應故名感。
既其無感，那得名應？
一家解云：無感有應、有感無應。
只此則解竟。何者？
無感有應則是用無為感、以有作應。
何由得此無感？由有應故。
何由得此有應？由無感故。
如城東老妃，若不由其無感，則不知佛有應。
若不因佛有應，則不知其無感。
無感有應因緣也。
然無感有應，此含兩意：一者有無、二者感應。
有無者，無感有應，有無因緣。
此則四句中一無感有應句。
感應者用無為感、以有為應。
由城東無感，故有十方之應。
無感有應既然，有感無應亦爾。
得是有無，復是感應。
何者？由彼有感，故有如來無應。
何意爾？有無因緣故。
而復有所以。如來五載不應者，欲多生彼善根故。
若一念便應，即善根不多。
五載祈感如來不應，生彼五載之善，即是有感而無應。
問：其既五載不感佛，那得名感？
解云：取彼五載祈感義，名之為感。
五載不值，故名有感無應也。
今此，四句中有感無應也。
「時韋提希見佛世尊」下三段，初章竟。 ^239a7

今則第二、正說。就此中合為兩、離為四。
合為兩者，第一總明淨土、第二別明淨土。
離為四者，總別各開二，先總明淨土，有二：
初、總問；第二、總答。
亦復別明淨土，亦二：先、別問；次、別答。
雖有四段，合成總別兩章，對前序說。
前序說中有通序、別序，今正說總明淨土、別明淨土也。
今則第一段，總問淨土，為二：第一、經家序夫人悲苦之容儀；
第二、正發言致問。
初如文。「白佛言：世尊！
我宿何罪」下，第二、正發言問。
此中數句、至文當詺。
「我宿何罪生此惡子」者，此問穢土惡因緣，
有二：初問自有何罪生惡子、次問調達惡緣。
此非是問與佛調達為親友，乃是問世王何因緣與調達為親友也。
經云「純與惡人眷屬」，故知問世王與調達為親友也。
「唯願世尊廣說無憂怖處」者，前問穢土惡因緣，
此問淨土因緣，欲離惡也。
「不樂閻浮提」下，明厭穢欣淨，願欲往生也。
「今向世尊五體投地」者，前明離穢生淨，今辨離穢生淨之因。
何由得離穢生淨？
修因故得離穢生淨也。
五體投地求哀懺悔，則是離穢離惡因。
「唯願佛日教我觀於淨業」，此明生淨土善因也。
「爾時世尊」下，第二、總答。
所言總答者，直放光明化為金臺，令十方淨土皆於中現，
使韋提希夫人普皆覩見，令彼隨意往生。
則是總答答前問。
然此答與前問異，前問則發言問，今則放光答。
前聲聞，今色答也。
「爾時韋提希白佛言：世尊！
是諸佛土」下，則第二、別明淨土。
前總問十方淨土，未的欲往生何國，故是總。
今此約明西方彌陀淨土，故是別也。
此中前問次答，今則是問也。
問：佛普現十方淨土，夫人何意願生西方阿彌陀耶？
解云：如《華嚴》所辨，百萬阿僧祇品淨土，西方彌陀最是下品。
即是下品，何故願往生耶？
解云：始捨穢入淨，餘淨不易可階。
為是因緣，唯得往生西方淨土也。
「爾時世尊則便微笑」下，第二、別答。
別答中兩：第一、放光利益頻婆沙羅王；
第二、次為韋提希說淨土法門。
前放光神通輪利益父王，次說淨土說法輪利益希后。
又前放光益父王小利益，次說淨土利益夫人大利益。
言父王小利益者，王本得初果。
何以知然？出《大論》「太子踰城學道時，至王城促僮僕乞飯。
無量人觀看王。兒結誓云：『太子得道前當度我，受我請。』
後成佛時，王則將八萬四千人迎佛。
佛為說法，於路得須陀洹果。」
故本得初果，今蒙光照進得那含，故是小利益也。
夫人大利益，夫人聞說淨土法門，得無生法忍，故是大利益。
此則是世王方便利益父母之事。
若不執繫父母，父何由得斷欲界惑得那含？
母何由生淨土得無生忍？
藉於此事得如斯利益，故知是方便也。
又前放光利益父，則現在利益；次說法利益母，當來利益也。
就此兩段，各開二別。
初段二者，第一、正運神通輪；第二、父王得益。
後段二者，第一、正運說法輪；第二、夫人得益。
此則第一、如來正運神通輪也。
「爾時大王雖在幽閉」下，第二、父王得益，如文。
「爾時世尊告韋提希」下，第二、運說法輪利益夫人。
大開為二，如前說，初、正運說法輪；第二、夫人得益。
就說法中為二：第一、明三種善為淨土因；
第二、明十六種觀為淨土因。
此之二章，復各有兩者：第一、緣起；第二、正說三種善為淨土因。
後兩亦爾，前緣起、次正說十六觀為淨土因。
今第一緣起。此中有二：第一、誡聽；第二、許說。
今則誡聽，如文。「我今為汝廣說眾譬」，則許說也。
「亦令未來世」下，明說之意。
所以說者，為欲利益現在未來眾生故也。
「欲生彼國者當修三福」，第二、正說三種善為淨土因。
為三：謂標、釋、結。「當修三福」，則標也。
「一者孝養」下，第二、釋三福。
釋三福則如文。所以明此三福善，此三種攝一切盡。
何者？初一是世間凡夫善，第二是小乘善，第三是大乘善。
所以第一是世間凡夫善者，文云「孝養父母修行十善」，未受三歸五戒。
第二、始明受三歸五戒前，直明孝養父母修行十善，
故知是世間凡夫善，亦是舊善。
佛未生時已有此善，故名舊善也。
第二、受三歸五戒乃至二百五十戒等，此是佛客善。
小乘之善，始自受三歸終至十戒善，故是佛法小乘善也。
第三、發菩提心、信因果、讀誦大乘經典，故是大乘善。
此之三種攝世出世，攝大、攝小，攝一切善盡，故明此三種也。
然此三善，得是三人、得是一人。
三人者，如向。得是一人者，始從凡夫任運修習此善，
次入佛法受三歸五戒，乃至從小入大乘，始終一人具足修此三善也。
問：此三種善為淨土因，為生三種淨土、亦生一種淨土耶？
解云？自有三種善生三種淨土：上品善生上品淨土、
中品善生中品淨土、下品善生下品淨土。
自有三品善生一淨土，今此中明三種善生一淨土。
何以知爾？今明三種善生西方彌陀淨土，故知三種善生一種土也。
問：既有三種善因，那得但生一種淨土耶？
解云：此三種雖同生一種淨土，於此淨土中果報不同，
因有淺深、得果亦勝劣。
如此間穢土中眾生，雖同在穢土，而貴賤昇沈不同。
生彼國亦爾也。問：修此三種因，若為得生淨土耶？
解云：此三種皆是淨心。
孝養父母心，此心亦淨。
乃至發菩提心，此心亦淨。
以此三種心皆淨，故得土亦淨。
所以《維摩》云「以其心淨故佛土淨」也。
若得此心，只此則是西方淨土。
何者？淨穢皆在於心。
若心淨，見此土則淨。
又若得第一義淨心，則第一義土。
然第一義土則是法身，法身、第一義土更無有異也。
可栖託義名之為土，無感不應名為法身。
故《仁王經》云「三賢十聖住果報，唯佛一人居淨土。」
若起煩惱倒惑，則此三途穢土；若起四重五逆，
則是阿鼻地獄，其身縱廣八萬由旬。
故淨穢並由心也。
今此明三種淨業為生淨土因也。
「如此三事名為淨業」下，第三、結三種業。
如文。「佛告阿難及韋提希」下，前明三種善為淨土因有二：
第一、緣起；第二、正明三種善為淨土因。
今第二、明十六種觀為淨土因。
亦二：第一、緣起；第二、正明十六種觀，正作無量壽觀。
今則緣起。有七句，至文當詺。
今則第一、誡聽也。
問：告韋提希，何故復告阿難耶？
解云：告韋提希，令一心諦聽；命阿難，使傳化未聞。
為是因緣，故雙告二人也。
「如來今者為未來世」者，第二、釋說淨業之意。
何意說此淨業耶？
為未來世一切眾生，故說此淨業也。
「善哉韋提希」者，第三、歎問。
前雙告，今雙歎。所以歎韋提希問者，其問故現得無生忍，稱佛心。
又由其問，故宮內婇女發菩提心，復稱佛心。
以稱佛心，故歎其所問也。
又其問得近利現在，復益未來。
自利并他、現益及未來益，為是義故，嘆云快問斯事也。
「阿難汝當受持」，第四、命阿難受持，令傳化未來也。
「佛告韋提希汝是凡夫」者，第五、重告韋提希。
明如來方便，令韋提希得見淨土也。
「時韋提希白佛言」下，第六、韋提希重問。
此問意者，我今者以佛力故得見土。
若佛滅後，眾生云何得見？
為未來眾生重問也。
言「五苦」，此如《無量壽經》五痛、五燒，如彼文出。
又亦得是五濁，詺五濁為五苦也。
「佛告韋提希」下，第七、重告韋提希。
令專心作無量壽觀，得生彼國也。
「云何作想」下，第二、正作無量壽觀。
此中凡作十六觀，則應為十六段。
今開為二：第一、有十三觀作無量壽觀；
第二、有三觀作九輩觀。
問：今觀無量壽，只應觀無量壽。
何故觀九輩耶？解云：觀無量壽觀果，觀九輩觀因。
觀淨土因果，故開兩段也。
就初、觀無量壽，復為二：第一、有六觀觀無量壽國；
第二、有七觀觀無量壽佛身。
觀無量壽國中，若樹若池；觀無量壽佛中，佛與菩薩。
又觀無量壽國土，則觀依果；觀無量壽佛，觀正果。
又觀無量壽國土，觀淨土世間；觀無量壽佛，觀正覺世間也。
就前觀無量壽國土中，復有二意：第一、
有五觀別觀；第六一觀總觀。
別觀者，別作五種觀。
第六總觀者，無量壽國有無量事，不可具觀，故第六觀總作一切觀也。
就初復為二：第一、有一觀半作觀方便；
第二、有三觀半正作觀。
今則第一、作觀方便。
明欲作無量壽觀者，當西向諦觀於日，令心得住。
若不繫想於日，心則不住。
以繫心作想於日，心則得住。
心住故，心自得淨，見彼國也。
次作水想。所以前作日想、今作水想者，
日光明淨，故前作日想；水則清徹無所不見，故今作水想也。
「心想成已」下，第二、正作於觀。
以作水想及瑠璃想，則見彼瑠璃之地。
見瑠璃地，一切映徹無所不見也。
所以前見地者，地為其本，故前明地。
「下有金剛七寶幢擎地」者，此與蓮華藏相似。
何故名蓮華藏？以寶蓮華擎世界，故名蓮華藏世界。
今西方世界，金剛幢擎世界，而名安樂或名極樂者，受名不同也。
此幢八方，有無量眾寶所成，無量光明色映，乃至瑠璃地上黃金雜廁種種莊嚴。
如文所辨，甚可愛樂也。
「佛告阿難汝持佛語」者，前明三種觀竟，今命持者傳化未來也。
問：好體應一一觀竟則結，不爾者都結。
何故至此而結耶？
解云：至此三觀竟，事不過三，故三觀後結也。
又前明三觀，此明觀體。
今辨觀力用。作此觀有何物力用？
是故今明能除八十億劫生死之罪，捨身得生淨國也。
問：何故觀地水等而能滅除多許罪耶？
復不懺悔，何因緣滅如此罪耶？
解云：此中作念佛三昧。
然念佛三昧有二種：一通、二別。
但念佛，名別念佛三昧。
念佛國土樹木乃至念佛等，通念依正，名通念佛三昧也。
問：念佛三昧何因能得滅如此多罪耶？
解云：佛有無量功德，念佛無量功德，故得滅無量罪也。
問：念佛正果可得滅罪。
今念地水依果，云何得滅罪耶？
解云：此是佛依果，佛無漏業所起。
此樹是佛樹、地水佛地水，念佛地水則是念佛。
此地水柔軟微妙，不如此間地水。
何者？天上寶物尚傳語往來，況無量壽佛依果耶？
此之地水微妙清淨，如夢如幻。
只依不異正、正不異依。
依正不正、正依不依。
依正不依正、識依正即識不依正，識假則識中。
若爾，豈不滅罪耶？
所以文云「依此觀時則得無生法忍」。
何意得無生法忍？
以識依正不依正，識假悟中，故得無生法忍也。
若但作瑠璃地觀，見好淨地則生貪心，
以觀地不地，故得滅罪。
故文云「以此觀者名為正觀，以他觀者名為邪觀」也。
問成實論人：今觀地水等，何故得無生忍？
汝會真諦境，得無生忍。
又見空，故斷煩惱。
今觀地水等，云何斷惑得無生耶？
今所明者，如向觀此地水如夢如幻，為所有如夢如幻有，故得無生忍也。
「佛告阿難」下，前明三觀竟，今第四、作寶樹觀。
此文可解。此經明淨土與《法華》中明淨土異者，
《法華》兩處明淨土：一、〈見寶塔品〉變穢為淨土；
二、〈壽量品〉時眾見燒盡，吾淨土不毀；并今西方淨土，此三文則是三句義。
時眾見燒盡，吾淨土不毀，則二質一處；
變穢為淨土，則一質一處。
今文明淨土，則二質二處。
言吾淨土不毀二質一處者，只淨崛山在穢崛山處，此穢淨不相礙。
而穢質被燒、淨質不毀。
故是二質一處也。
變穢為淨一質一處者，只是穢質變為淨質，
如變石為玉、變土為金。
只向土石變為金玉，土亦爾。
向機今變為淨穢，只在此一處，故是一質一處。
此文明淨土二質二處者，西方之淨、東土穢，東西二質。
淨質在西方處、穢質在東土處。
故是二質二處也。
土既有此三句，人亦有此三句不？
解云：亦有言人三句者。
二質一處者，則《法華》云「我及諸眾僧俱出靈鷲山」。
眾僧善人，餘眾穢人。
餘眾自被燒，眾僧在中不被燒。
淨穢兩眾只在靈鷲山處，不相妨礙。
如首陀天子穢，不礙彼淨。
淨穢二人亦爾，同在一處不相礙，故是二質一處也。
二質二處者，則移諸天人置他土，淨人在淨處、
穢人在穢處，故是二質二處也。
一質一處者，還如云變穢土為淨土，一質一處。
今聲聞人變為菩薩，向併是聲聞、今會歸大乘變成菩薩只在此處，
故是一質一處也。
次當想水，第五、作水觀。
問：前已作水觀竟，今以何故復觀水耶？
解云：前觀水則方便，於水想中觀地觀樹觀水。
今觀彼池水，八功德具足、眾寶莊嚴，水出五音鳥讚三寶。
如文也。「眾寶國土一一界上」下，前來別觀，
今則第二、總觀。別觀既不盡論，今總觀之也。
「若見此者除無量劫重惡業」者，前明觀體，今明觀用。
六觀兩類：前三種觀體，次明三觀用。
今亦爾，前明三觀體，次明三觀用。
前三觀猶淺，但滅八十億劫生死之罪。
今觀轉深，能滅無量億劫極重惡罪也。
「佛告阿難」下，正作果觀。
中為二：第一、觀依果竟。
「今此」下去，第二、觀正果。
前依果觀有兩：一觀方便、二觀正體。
今正果體觀亦二：第一明觀方便、第二辨觀正體。
今則初、觀方便，復為四：今即第一、誡聽許說。
如文。「汝等憶持」下，第二、命傳化未來也。
「說是語時無量壽佛住立空中」下，第三、無量壽佛及二菩薩現韋提希前。
所以佛菩薩現其人前者，為觀之境。
彼將欲作無量壽佛及二菩薩觀，是故佛及二菩薩現其人前作觀之境界也。
「時韋提希見」下，第四、韋提希因見佛及二菩薩，故為未來眾生而作無量壽佛及二菩薩之觀也。
「佛告韋提希」下，第二、正明觀體。
就文為二：第一、別觀；第二、總觀。
前依果觀中有二：第一、別觀；第二、總觀。
今正果觀亦爾，第一、別觀，第二、總觀。
此言總別者，觀無量壽一身、觀二菩薩一身，為別觀。
無量壽有不可思議身，二菩薩亦爾。
觀無量壽二菩薩無量身，為總觀也。
就初別觀中，復為二：第一、作想像觀；第二、作真實觀。
所以前作想像觀者，無量身身相不可思議。
像猶若虛空不可作，故前作想像觀。
前作丈六身觀、次百丈身觀，名為像想觀。
以前作像想觀，故次作佛身真觀也。
問：初作想像觀、次作真觀，可得是本迹不？
解云：欲作此道，亦得前想像觀為迹，亦後真觀為本亦得。
雖然作，此詺不便。
但前作想像觀、後作真實觀也。
就初想像觀中，為二：第一、想像彼佛華臺；
第二、想像彼佛并二菩薩。
就想像華臺中，有三：第一、正想華臺；第二、
明華臺之因；第三、明假想觀功用。
今即第一、正想華臺。
如文也。「阿難此華臺」下，第二、明華臺之因。
此華臺是法藏比丘本願力所成，即是明臺之本因也。
「此想成者滅除」下，第三、明假想觀功用。
如文。「佛告阿難」下，第二、想像佛菩薩。
復為二：第一、想法身佛；第二、想應身佛。
今即第一、想法身佛。
法身佛者，文云「如來是法界身」，即是法身。
一切皆是法界，一切皆是法身，故前作此想也。
次云「是心即是三十二相八十種好，是心作佛、
是心是佛」，凡有三是。
所以明三是者，明此三是義足。
是心即是三十二相，即是應身。
是心是佛，即是法身。
是心作佛，即明二身因也。
且問數論師：若為言是心佛即？
三十二相是心即佛耶？
答云：是心即佛，此是真諦者。
不然，真諦是頑境無知，云何是佛？
佛名為覺，故真諦非佛。
又真諦無心無佛，復何得言心是真耶？
又心是心，三十二相是色，色心復何得即耶？
若即真者，亦不然。
即真無心無色，無論即。
若是世諦，即不得即。
兩句不得解也。爾時無礙心即是佛，故
《華嚴經》云「心佛及眾生，是三無異相」，《中論》
云「生死及涅槃，無毫釐差別」，《淨名》云「觀身實相，觀佛亦然」。
今亦爾，只心即是佛、只佛即是心。
此心若成，法身則成。
法身既成，應身即成。
故心是、三十二相是，即是佛也。
「是故應當一心」下，第二、想應身佛。
前作心即是，佛觀若成，不須更作此觀。
何者？心即是佛。但於鈍根者是成非，今還令識非者，是故須作此觀也。
然自有時雙除、自有時明即是。
雙除者，未曾佛、未曾心，由心故佛。
心既不可得，佛亦不可得。
此非真諦。雖非心非佛，始是大智也。
作即是觀者，明只心即佛。
觀心既然，觀佛亦爾。
此二觀並未堪，故所以更令作應身觀也。
就後為三：第一、想佛；第二、想二菩薩；第三、明觀力用。
此則是第一、想彼佛身。
如文所辨。「復當更作」下，第二、想二菩薩。
前想兩華座，次想二菩薩，如文。
然此想者令心淨，心淨即佛土淨。
佛土者只由心，心垢故佛土垢、心淨佛土淨，百萬品心故有百萬品淨土。
佛心第一淨，故佛土第一淨，故云「唯佛一人居淨土」也。
「作此觀者」下，第三、明觀之功用。
在觀漸深，故功用轉重也。
「佛告阿難此想成已次當」下，前開正果別觀中本為二，
第一、想像觀，此文已竟。
今則第二、作真觀，此並就應身中作如此二觀。
前想像觀應身，今真觀應身，則是觀無量壽佛真身也。
就此為三：第一、觀無量壽佛；第二、觀觀世音；
第三、觀大勢至。今則第一、觀無量壽佛身。
此中文句可解。然釋迦有三十二相八十種好，
彼佛有八萬四千相，一一相各有八萬四千好。
釋迦太子時白毫長五尺，成佛長丈五者，
申長丈五、放則卷成貝螺。
彼佛白毫右旋，如五須彌山也。
然復有佛身相遍滿虛空，所有徒眾亦遍滿虛空。
所以有如此不同者，皆為適緣所見故也。
「作此觀者得無生忍」者，今觀佛身相好，云何得無生法忍耶？
前已釋。今更作一種解。
明只此則是無生，何必更須會真諦境耶？
所以大峯律師聞狗吠得無生，況今觀佛身不得無生耶？
「佛告阿難及韋提希」者，第二、觀觀世音菩薩身，如文。
次第三、觀大勢至菩薩身。
此之二觀各有正體及功用，如文可知。
「見此事時當起自心生於西方」下，觀正果中本為二，
第一、別觀竟。今第二、總觀。
就此文有兩觀：第一、普觀；第二、雜觀。
言普觀者，總觀無量壽佛身及徒眾教門，故云普觀也。
言雜觀者，或觀無量壽具足身或變現身、
或大身或小身，及二菩薩一切身。
雜觀佛菩薩一切身、一切教，故云雜觀。
今則第一、普觀。如文。
「無量壽佛化身」下，第二、雜觀也。 ^240c21

「佛告阿難及韋提希上品」下，十六品觀本大為二段：
第一、有十三觀觀果；第二、有三觀觀因。
觀果竟，今則觀因。
觀果者，觀無量壽佛依正二果，故云觀果。
觀因者，則三輩往生。
三輩往生若為是觀耶？
解云：此三輩是生淨土之因。
今觀察生淨土之因，有其上中下，故名為觀也。
《無量壽佛經》但明三輩，此中開三輩為九輩。
三輩者，謂上中下也。
九輩者，於上品有三，中、下亦三，故成九輩也。
今則第一、上品中三也。
前明上品上生，發菩提心修行經七日，
則生彼國，見彼佛身，聞說妙法則悟無生法忍。
問：此是何地無生耶？
解云：此是七地無生。
何以得知耶？解云：下品生百法明門，得歡喜地。
下品既得歡喜，當知此是七地無生也。
問：《攝大乘論》明一地三阿僧祇劫行。
今是何地見無量壽佛身，聞彼佛法則得無生耶？
解云：此事難知。若約位而為論者，此是六地菩薩，見佛聞法則得七地無生也。
又且有超行人，如釋迦超彌勒成佛，故不可知也。
「上品中生」者，第二、明上品中生人，不必讀誦大乘經，
但善解義理、深信因果、不謗大乘，此功德願生彼國，
即得往生彼國七寶池中大寶華中，經一宿則開也。
然彼一宿亦大長遠。
何者？彼一日一夜敵閻浮提一劫，經一宿則敵此間半劫也。
經七日則不退三菩提，經一小劫得無生法忍。
彼一日一夜當此一劫，彼一劫當此間無量劫也。
此亦是七地無生。
前上品見佛聞法則得無生，今中品經一小劫得無生也。
「上品下生」者，第三、明上品下生。
此人亦信因果、不謗大乘，彼國華中一日一夜乃開，
復經三小劫得百法明門，住歡喜地。
今下品得初地無生，故知前上品是七地無生。
所以明此二無生者，無生有二處：一、初地無生；
二、七地無生，為是故明二無生也。
次、明中品三輩往生。
此中三輩往生，並得小乘果也。
中品上生，持五戒八戒具足戒，得阿羅漢果也。
中品中生，持一日一夜八戒、一日一夜沙彌戒及具足戒，
初得須陀洹果，經半劫成阿羅漢果也。
問：八戒可一日一夜，沙彌戒及具足戒云何一日一夜耶？
解云：此言一日一夜者，非是唯一日一夜持沙彌戒及具足戒，
但受一日一夜便死，故云一日一夜也。
中品下生，經一小劫得成阿羅漢也。
次、明下品三輩往生，並是大乘。
初品得初地，次品發菩提心，下品亦菩提心也。
然此三品大難解，略有兩疑：一者、上品三人得大乘果，此事不疑。
疑後兩品，何意中品三人得小乘果，下品三人得大乘果耶？
中品得羅漢果，下品倒得初地大乘果也。
二者、次第不應如此。
何意不大乘併在一處，小乘在後，而怱前明大乘、
次明小乘；明小乘竟，更明大乘耶？
解云：得果在後，應須著於前。
又今明三輩往生者，正就現因為論，不約得果。
現因有三品勝劣：第一品、修大乘善，不作惡；
第二品、修小乘善亦不作惡；第三品、不修善而作惡。
以大乘善為上品、小乘善為中品、作惡無善眾生為下品，約此以判三品也。
次問何意大小雜明，不大乘併在一處、
小乘一處者，亦如向答，不就得果為次第，但約修論前後耳。
前明大乘善、次明小乘善、後明有惡無善。
前明善、後明惡。就善中，前明大乘善、後明小乘善也。
前明善則五乘善：上品則大乘善；中品則聲聞、
人天善；前持八戒沙彌戒具足戒等則三乘善；孝養父母行世仁善則人天善。
此則明善義盡也。
問：明善既盡，明惡盡以不？
解云：第三品明惡有三人：初明作十惡、
次明作四重、後明作五逆。
不明謗法闡提，故明惡不盡。
十惡四重五逆並得生西方，若是謗法闡提不得生也。
所以謗法闡提不得生者，闡提不信法，
臨終雖為說有無量壽佛，彼終不信，故不得往生。
又謗法亦爾，如小乘人聞說有十方佛，
不信，故不得往生也。
以現修因有勝劣，故言三品不同也。
問：修如此得果何意？
然因有淺深，雖彰得果差別，未顯何意上品得大乘果、
中品得小乘果、下品得大乘果耶？
解云：遂彼修因，故得果有大小。
上品修大乘因，故所以得大乘果；中品修小乘因，
故還得小乘果；下品現在雖不修大乘善及小乘善，
但彼臨終時遇善知識為說大乘妙法，
以聞大乘，故得大乘果也。
上品人善強果強、中品人善強果弱、下品人善弱果強。
上品人修大乘善得大乘果也，善強果亦強也。
中品人善強果弱者，修行禁戒世間等善而得小乘果，故善強果弱也。
下品善弱果強者，下品人都不修善而得大果，故善弱果強也。
又下品所以得大果者，明彼現在雖不修善，
過去或經發心，今聞大乘復得發心等也。
「說是語時」下，正說中為二：第一、神通輪利益父王；
第二、說法輪利益夫人。
神通輪利益父王中二：第一、放光照父王；
第二、父王得益。說法輪利益夫人亦二：
第一、正為夫人說法、第二、夫人及眷屬得益。
正說竟，今即第二、夫人得益，如文。 ^244b26

「爾時阿難即從座起」下，大段第三、流通。
此中文句可知。此中應有二句：第一、宮內付屬流通；
第二、佛還崛山，阿難重說流通也。
觀無量壽經義疏〔終〕
 ^245c1
