
hui:: 
pin:: 
### 2
大般若波羅蜜多經卷第五百五十二
三藏法師玄奘奉　詔譯
第四分善友品第二十二之二
爾時，具壽善現復白佛言：「世尊！
為即般若波羅蜜多，能行般若波羅蜜多不？」 ^841c15

「不爾！善現！」
「世尊！為離般若波羅蜜多有法可得，能行般若波羅蜜多不？」 ^841c16

「不爾！善現！」
「世尊！為即般若波羅蜜多空，能行般若波羅蜜多不？」 ^841c18

「不爾！善現！」
「世尊！為離般若波羅蜜多空有法可得，能行般若波羅蜜多不？」 ^841c19

「不爾！善現！」
「世尊！為即空，能行般若波羅蜜多不？」 ^841c21

「不爾！善現！」
「世尊！為離空有法可得，能行般若波羅蜜多不？」 ^841c22

「不爾！善現！」
「世尊！為即空，能行空不？」 ^841c23

「不爾！善現！」
「世尊！為離空有法可得，能行空不？」 ^841c24

「不爾！善現！」
「世尊！為即般若波羅蜜多，能行空不？」 ^841c25

「不爾！善現！」
「世尊！為離般若波羅蜜多有法可得，能行空不？」 ^841c26

「不爾！善現！」 ^841c27

「世尊！為即色，能行般若波羅蜜多不？」
「不爾！善現！」 ^841c28

「世尊！為離色有法可得，能行般若波羅蜜多不？」 ^841c29

「不爾！善現！」
「世尊！為即受、想、行、識，能行般若波羅蜜多不？」 ^842a1

「不爾！善現！」
「世尊！為離受、想、行、識有法可得，能行般若波羅蜜多不？」 ^842a2

「不爾！善現！」 ^842a3

「世尊！為即色空，能行般若波羅蜜多不？」 ^842a4

「不爾！善現！」
「世尊！為離色空有法可得，能行般若波羅蜜多不？」 ^842a5

「不爾！善現！」
「世尊！為即受、想、行、識空，能行般若波羅蜜多不？」 ^842a6

「不爾！善現！」
「世尊！為離受、想、行、識空有法可得，能行般若波羅蜜多不？」 ^842a7

「不爾！善現！」
「世尊！為即色，能行空不？」
「不爾！善現！」 ^842a9

「世尊！為離色有法可得，能行空不？」
「不爾！善現！」 ^842a10

「世尊！為即受、想、行、識，能行空不？」
「不爾！善現！」 ^842a11

「世尊！為離受、想、行、識有法可得，能行空不？」 ^842a12

「不爾！善現！」
「世尊！為即色空，能行空不？」
「不爾！善現！」 ^842a13

「世尊！為離色空有法可得，能行空不？」
「不爾！善現！」 ^842a14

「世尊！為即受、想、行、識空，能行空不？」
「不爾！善現！」 ^842a15

「世尊！為離受、想、行、識空有法可得，能行空不？」 ^842a16

「不爾！善現！」
「世尊！為即一切法，能行般若波羅蜜多不？」 ^842a17

「不爾！善現！」
「世尊！為離一切法有法可得，能行般若波羅蜜多不？」 ^842a18

「不爾！善現！」
「世尊！為即一切法空，能行般若波羅蜜多不？」 ^842a19

「不爾！善現！」 ^842a20

「世尊！為離一切法空有法可得，能行般若波羅蜜多不？」 ^842a21

「不爾！善現！」
「世尊！為即一切法，能行空不？」 ^842a22

「不爾！善現！」
「世尊！為離一切法有法可得，能行空不？」 ^842a23

「不爾！善現！」
「世尊！為即一切法空，能行空不？」 ^842a24

「不爾！善現！」
「世尊！為離一切法空有法可得，能行空不？」 ^842a25

「不爾！善現！」
爾時，善現便白佛言：「若爾，諸菩薩摩訶薩以何等法，能行般若波羅蜜多及能行空？」 ^842a26

佛告善現：「於意云何？
汝見有法能行般若波羅蜜多及能行空不？」 ^842a28

善現對曰：「不也！世尊！」
佛告善現：「於意云何？
汝見有般若波羅蜜多及見有空是菩薩摩訶薩所行處不？」 ^842b1

善現對曰：「不也！世尊！」
佛告善現：「於意云何？
汝所不見法，是法可得不？」 ^842b3

善現對曰：「不也！世尊！」 ^842b4

佛告善現：「於意云何？
不可得法，有生滅不？」 ^842b5

善現對曰：「不也！世尊！」
佛告善現：「汝所不見、所不得法所有實相，即是菩薩無生法忍。
若菩薩摩訶薩成就如是無生法忍，便於無上正等菩提堪得受記。
善現當知！是菩薩摩訶薩於佛十力、四無所畏、
四無礙解、大慈、大悲、大喜、大捨及十八佛不共法等無量無邊殊勝功德，
名能精進如實行者。
若能如是精進修行，不得無上正等覺智、
一切相智、大智、妙智、一切智智、大商主智，無有是處。」 ^842b6

具壽善現復白佛言：「諸菩薩摩訶薩為以一切法無生法性，
於佛無上正等菩提得受記不？」 ^842b15

「不爾！善現！」
「世尊！諸菩薩摩訶薩為以一切法有生法性，於佛無上正等菩提得受記不？」 ^842b17

「不爾！善現！」
「世尊！諸菩薩摩訶薩為以一切法有生無生法性，於佛無上正等菩提得受記不？」 ^842b19

「不爾！善現！」
「世尊！諸菩薩摩訶薩為以一切法非有生非無生法性，於佛無上正等菩提得受記不？」 ^842b21

「不爾！善現！」
爾時，善現便白佛言：「若爾，云何諸菩薩摩訶薩於佛無上正等菩提堪得受記？」 ^842b23

佛告善現：「於意云何？
汝見有法於佛無上正等菩提得受記不？」 ^842b25

善現對曰：「不也！世尊！
我不見法於佛無上正等菩提堪得受記，
亦不見法於佛無上正等菩提有能證者、
證時、證處及由此證，若所證法皆亦不見。
何以故？以一切法皆無所得，於一切法無所得中，
能證、所證、證時、證處及由此證不可得故。」 ^842b26

佛告善現：「如是！如是！
如汝所說。善現當知！
若菩薩摩訶薩於一切法無所得時，不作是念：
『我於無上正等菩提當能證得，我用是法於如是時、於如是處證得無上正等菩提。』」
pin:: 
##  23 天主品
第四分天主品第二十三 ^842c3

爾時，天帝釋白佛言：「世尊！
如是般若波羅蜜多最為甚深難見難覺。」 ^842c8

爾時，佛告天帝釋言：「如是！
如是！如汝所說。憍尸迦！
如是般若波羅蜜多最為甚深，如是般若波羅蜜多難見難覺。
憍尸迦！虛空甚深故，如是般若波羅蜜多最為甚深，
虛空難見難覺故，如是般若波羅蜜多難見難覺。
何以故？憍尸迦！如是般若波羅蜜多自性遠離都無所有，如虛空故。」 ^842c9

時，天帝釋復白佛言：「非少善根諸有情類，
能於如是甚深難見難覺般若波羅蜜多，
至心聽聞、受持、讀誦、精勤修學、如理思惟、廣為有情分別解說。」 ^842c15

爾時，佛告天帝釋言：「如是！
如是！如汝所說。憍尸迦！
非少善根諸有情類，能於如是甚深難見難覺般若波羅蜜多，
至心聽聞、受持、讀誦、精勤修學、如理思惟、
廣為有情分別解說，或能書寫廣令流布，是諸有情功德無量。 ^842c19

「憍尸迦！假使於此贍部洲中，一切有情悉皆成就十善業道。
於意云何？是諸有情功德多不？」 ^842c24

天帝釋曰：「甚多！世尊！
甚多！善逝！」
佛言：「憍尸迦！有善男子、善女人等，於此般若波羅蜜多甚深經典，
至心聽聞、受持、讀誦、精勤修學、如理思惟、
廣為有情分別解說，或能書寫廣令流布，
是善男子、善女人等所獲福聚於前功德，
百倍為勝，千倍為勝，乃至鄔波尼殺曇倍亦復為勝。」 ^842c26

爾時，會中有一苾芻告天帝釋：「憍尸迦！
若善男子、善女人等，於此般若波羅蜜多甚深經典，
至心聽聞、受持、讀誦、精勤修學、如理思惟、
廣為有情分別解說，或復書寫廣令流布，
是善男子、善女人等所獲福聚勝於仁者。」 ^843a3

天帝釋言：「是善男子、善女人等初一發心尚勝於我，
況於般若波羅蜜多甚深經典，至心聽聞、
受持、讀誦、精勤修學、如理思惟、廣為有情分別解說，或復書寫廣令流布！ ^843a8

「苾芻當知！是菩薩摩訶薩所獲福聚，亦勝一切世間天、
人、阿素洛等所有功德。 ^843a12

「苾芻當知！是菩薩摩訶薩所獲福聚，非唯普勝世間天、
人、阿素洛等所有功德，亦勝一切預流、
一來、不還、阿羅漢、獨覺所有功德。 ^843a13

「苾芻當知！是菩薩摩訶薩所獲福聚，非唯普勝一切預流、
一來、不還、阿羅漢、獨覺所有功德，亦勝一切菩薩摩訶薩遠離般若波羅蜜多方便善巧，
為大施主修行布施。 ^843a16

「苾芻當知！是菩薩摩訶薩所獲福聚，亦勝一切菩薩摩訶薩遠離般若波羅蜜多方便善巧，
常所修學清淨尸羅、無缺尸羅、無隙尸羅、
無雜尸羅、無穢尸羅、圓滿戒蘊。 ^843a20

「苾芻當知！是菩薩摩訶薩所獲福聚，亦勝一切菩薩摩訶薩遠離般若波羅蜜多方便善巧，
常所修學圓滿安忍，圓滿寂靜、無瞋無恨乃至燋木亦無害心究竟安忍。 ^843a24

「苾芻當知！是菩薩摩訶薩所獲福聚，亦勝一切菩薩摩訶薩遠離般若波羅蜜多方便善巧，
常所修學勇猛精進，不捨善軛、無怠無下，
身、語、意業圓滿精進。 ^843a27

「苾芻當知！是菩薩摩訶薩所獲福聚，亦勝一切菩薩摩訶薩遠離般若波羅蜜多方便善巧，
常所修學可愛靜慮、可樂靜慮、勇健靜慮、
安住靜慮、自在靜慮、圓滿靜慮。 ^843b2

「苾芻當知！是菩薩摩訶薩所獲福聚，亦勝一切菩薩摩訶薩遠離般若波羅蜜多方便善巧，
常所修學諸餘善根。 ^843b5

「苾芻當知！是菩薩摩訶薩如說修行甚深般若波羅蜜多，
有方便善巧故，皆勝一切世間天、人、阿素洛等，
亦勝一切聲聞、獨覺，亦勝一切遠離般若波羅蜜多方便善巧諸菩薩眾。
所以者何？是菩薩摩訶薩如說修行甚深般若波羅蜜多，於深般若波羅蜜多究竟隨轉。
是菩薩摩訶薩能紹一切智智種性令不斷絕，
常不遠離諸佛、菩薩、真淨善友。
是菩薩摩訶薩如是修行殊勝淨行，常不遠離妙菩提座，降伏眾魔制諸外道。
是菩薩摩訶薩如是學時方便善巧，常能濟拔溺煩惱泥諸有情類。
是菩薩摩訶薩如是學時方便善巧，常學菩薩摩訶薩眾所應學法，
不學聲聞、獨覺乘等所應學法。 ^843b8

「苾芻當知！是菩薩摩訶薩於深般若波羅蜜多如是學時，
諸天神眾皆大歡喜，護世四王各領天眾來至其所，
供養恭敬、尊重讚歎，咸作是言：『善哉！
大士！當勤精進學諸菩薩摩訶薩眾所應學法，
勿學聲聞、獨覺乘等所應學法，若如是學疾當安坐妙菩提座，
速證無上正等菩提。
如先如來、應、正等覺受四天王所奉四鉢，
汝亦當受；如昔護世四大天王奉上四鉢，我亦當奉。』 ^843b21

「苾芻當知！是菩薩摩訶薩如是學時，我等天帝尚領天眾來至其所，
供養恭敬、尊重讚歎，況餘天神不詣其所！ ^843c1

「苾芻當知！是菩薩摩訶薩如是學時，一切如來、
應、正等覺及諸菩薩摩訶薩眾，并諸天、
龍、阿素洛等，常隨護念。
由此因緣，是菩薩摩訶薩一切世間險難、
危厄、身心憂苦皆不侵害，世間所有四大相違種種疾病皆於身中永無所有，
唯除重業轉現輕受。 ^843c3

「苾芻當知！是菩薩摩訶薩如說修行甚深般若波羅蜜多方便善巧，
獲如是等現世功德、後世功德無量無邊。」 ^843c9

時，阿難陀竊作是念：「天主帝釋為自辯才讚說如是甚深般若波羅蜜多及諸菩薩功德勝利，
為是如來威神之力？」 ^843c11

時，天帝釋承佛威神，知阿難陀心之所念，
白言：「大德！我所讚說甚深般若波羅蜜多及諸菩薩功德勝利，
皆是如來威神之力。」 ^843c14

爾時，佛告阿難陀言：「如是！
如是！今天帝釋讚說如是甚深般若波羅蜜多及諸菩薩功德勝利，
當知皆是如來神力非自辯才。
所以者何？甚深般若波羅蜜多及諸菩薩摩訶薩眾功德勝利，
定非一切世間天、人、阿素洛等所能讚說。」
pin:: 
##  24 無雜無異品
第四分無雜無異品第二十四 ^843c17

爾時，佛告阿難陀言：「若時菩薩摩訶薩思惟般若波羅蜜多，
習學般若波羅蜜多，修行般若波羅蜜多。
是時，三千大千世界一切惡魔皆生猶豫，
咸作是念：『此菩薩摩訶薩為於中間證於實際，退墮聲聞或獨覺地？
為趣無上正等菩提，能盡未來利樂一切？』 ^843c24

「復次，慶喜！若時菩薩摩訶薩安住般若波羅蜜多，
是時惡魔生大憂苦，身心戰慄如中毒箭。 ^843c29

「復次，慶喜！若時菩薩摩訶薩修行般若波羅蜜多，
是時惡魔來到其所，化作種種可怖畏事，
所謂刀劍、惡獸、毒蛇，猛火熾燃四方俱發，
欲令菩薩身心驚懼，迷失無上正等覺心，
於所修行心生退屈，乃至發起一念亂意，
障礙無上正等菩提，是彼惡魔深心所願。」 ^844a2

爾時，慶喜便白佛言：「為諸菩薩摩訶薩修行般若波羅蜜多時皆為惡魔之所擾亂？
為有擾亂、不擾亂者？」 ^844a8

佛告慶喜：「非諸菩薩摩訶薩修行般若波羅蜜多時皆為惡魔之所擾亂，
然有擾亂、不擾亂者。」 ^844a10

具壽慶喜復白佛言：「何等菩薩摩訶薩修行般若波羅蜜多時，
為諸惡魔之所擾亂？
何等菩薩摩訶薩修行般若波羅蜜多時，不為惡魔之所擾亂？」 ^844a13

佛告慶喜：「若菩薩摩訶薩先世聞說甚深般若波羅蜜多，
無信解心、毀訾、誹謗，是菩薩摩訶薩修行般若波羅蜜多時，
便為惡魔之所擾亂。
若菩薩摩訶薩先世聞說甚深般若波羅蜜多，
有信解心、不起毀謗，是菩薩摩訶薩修行般若波羅蜜多時，
不為惡魔之所擾亂。 ^844a16

「復次，慶喜！若菩薩摩訶薩聞說如是甚深般若波羅蜜多，
疑惑猶豫為有為無、為實不實？
是菩薩摩訶薩修行般若波羅蜜多時，便為惡魔之所擾亂。
若菩薩摩訶薩聞說如是甚深般若波羅蜜多，
其心都無疑惑猶豫、信定實有，是菩薩摩訶薩修行般若波羅蜜多時，
不為惡魔之所擾亂。 ^844a22

「復次，慶喜！若菩薩摩訶薩遠離善友，為諸惡友之所攝持，
不聞般若波羅蜜多甚深義處，由不聞故不能解了，
不解了故不能修習，不修習故不能請問：云何應修甚深般若波羅蜜多？
云何應學甚深般若波羅蜜多？
是菩薩摩訶薩修行般若波羅蜜多時，便為惡魔之所擾亂。
若菩薩摩訶薩親近善友，不為惡友之所攝持，
得聞般若波羅蜜多甚深義處，由得聞故便能解了，
由解了故即能修習，由修習故便能請問：云何應修甚深般若波羅蜜多？
云何應學甚深般若波羅蜜多？
是菩薩摩訶薩修行般若波羅蜜多時，不為惡魔之所擾亂。 ^844a28

「復次，慶喜！若菩薩摩訶薩遠離般若波羅蜜多，
攝受、讚歎非真妙法，是菩薩摩訶薩修行般若波羅蜜多時，
便為惡魔之所擾亂。
若菩薩摩訶薩親近般若波羅蜜多，不攝、
不讚非真妙法，是菩薩摩訶薩修行般若波羅蜜多時，不為惡魔之所擾亂。 ^844b11

「復次，慶喜！若菩薩摩訶薩遠離般若波羅蜜多，
於真妙法毀呰、誹謗。
爾時，惡魔便作是念：『今此菩薩與我為伴，
由彼毀謗真妙法故，便有無量初學大乘諸菩薩眾於真妙法亦生毀謗，
由此因緣我願圓滿。
雖有無量新學大乘諸菩薩眾與我為伴，
然不能令我願滿足，今此菩薩與我為伴，
令我所願一切滿足，故此菩薩是我真伴，我應攝受令增勢力。』
是菩薩摩訶薩修行般若波羅蜜多時，便為惡魔之所擾亂。
若菩薩摩訶薩親近般若波羅蜜多，於真妙法讚歎信受，
亦令無量新學大乘諸菩薩眾於真妙法讚歎信受，
由此惡魔愁憂驚怖，是菩薩摩訶薩修行般若波羅蜜多時，
不為惡魔之所擾亂。 ^844b17

「復次，慶喜！若菩薩摩訶薩聞說般若波羅蜜多甚深經時，
作如是語：『如是般若波羅蜜多理趣甚深、
難見、難覺，何用宣說、聽聞、受持、讀誦、思惟、
精勤修學、書寫流布此經典為？
我尚不能得其源底，況餘薄福淺智者哉！』
時，有無量新學大乘諸菩薩等，聞其所說心皆驚怖，
便退無上正等覺心，墮於聲聞或獨覺地。
是菩薩摩訶薩修行般若波羅蜜多時，便為惡魔之所擾亂。
若菩薩摩訶薩聞說般若波羅蜜多甚深經時，
作如是語：『如是般若波羅蜜多理趣甚深難見難覺，
若不宣說、聽聞、受持、讀誦、思惟、精勤修學、
書寫流布，能證無上正等菩提必無是處。』
時，有無量新學大乘諸菩薩等，聞其所說歡喜踊躍，
便於般若波羅蜜多常樂聽聞、受持、讀誦、
令善通利、如理思惟、精進修行、為他演說、
書寫流布，求趣無上正等菩提，是菩薩摩訶薩修行般若波羅蜜多時，
不為惡魔之所擾亂。 ^844c1

「復次，慶喜！若菩薩摩訶薩恃己所有功德善根，
輕餘菩薩摩訶薩眾，謂作是言：『我能安住真遠離行，汝等皆無。
我能修習真遠離行，汝等不能。』
爾時，惡魔歡喜踊躍言：『此菩薩是吾伴侶，流轉生死未有出期。
所以者何？是諸菩薩恃己所有功德善根，
輕餘菩薩摩訶薩眾，便遠無上正等菩提，不能精勤空我境界。』
是菩薩摩訶薩修行般若波羅蜜多時，便為惡魔之所擾亂。
若菩薩摩訶薩不恃己有功德善根，輕餘菩薩摩訶薩眾，
雖常精進修諸善法，而不執著諸善法相，
是菩薩摩訶薩修行般若波羅蜜多時，不為惡魔之所擾亂。 ^844c19

「復次，慶喜！若菩薩摩訶薩自恃名姓及所修習杜多功德，
輕蔑諸餘修勝善法諸菩薩眾，常自讚歎、
毀呰他人，實無不退轉菩薩摩訶薩諸行、
狀、相而謂實有，起諸煩惱言：『汝等無菩薩名姓，唯我獨有。』
由增上慢輕餘菩薩。
爾時，惡魔便大歡喜，作如是念：『今此菩薩令我國土宮殿不空，
增益地獄、傍生、鬼界。』
是時，惡魔助其神力，令轉增益威勢辯才，
由此多人信受其語，因斯勸發同彼惡見，
同惡見已隨彼邪學，隨邪學已煩惱熾盛，
心顛倒故，諸所發起身、語、意業皆能感得不可愛樂衰損苦果。
由此因緣，增長地獄、傍生、鬼界，令魔宮殿國土充滿，
由此惡魔歡喜踊躍，諸有所作隨意自在，
是菩薩摩訶薩修行般若波羅蜜多時，便為惡魔之所擾亂。
若菩薩摩訶薩不恃己有虛妄姓名及所修習杜多功德，
輕蔑諸餘修勝善法諸菩薩眾，於諸功德離增上慢，
常不自讚亦不毀他，能善覺知諸惡魔事，
是菩薩摩訶薩修行般若波羅蜜多時，不為惡魔之所擾亂。 ^845a2

「復次，慶喜！若時菩薩摩訶薩與求聲聞、
獨覺乘者更相毀蔑、鬪諍、誹謗，是時惡魔見此事已，
便作是念：『今此菩薩雖遠無上正等菩提而不極遠，
雖近地獄、傍生、鬼界而不甚近。』
作是念已，雖生歡喜而不踊躍。
若時菩薩摩訶薩與諸菩薩摩訶薩眾更相毀蔑、
鬪諍、誹謗，是時惡魔見此事已，便作是念：
『此二菩薩極遠無上正等菩提，甚近地獄、
傍生、鬼界。』作是念已歡喜踊躍，增其威勢，
令二朋黨鬪諍不息，使餘無量無邊有情皆於大乘深心厭離，
是菩薩摩訶薩修行般若波羅蜜多時，便為惡魔之所擾亂。
若菩薩摩訶薩與求聲聞、獨覺乘者不相毀蔑、
鬪諍、誹謗，方便化導令趣大乘，或令勤修自乘勝善，
與求無上正等菩提善男子等不相毀蔑、
鬪諍、誹謗，更相教誨修勝善法，速趣無上正等菩提，
轉妙法輪度有情眾，是菩薩摩訶薩修行般若波羅蜜多時，
不為惡魔之所擾亂。 ^845a21

「復次，慶喜！若菩薩摩訶薩未得無上正等菩提不退轉記，
於得無上正等菩提不退轉記諸菩薩摩訶薩起損害心，
鬪諍、輕蔑、罵辱、誹謗，是菩薩摩訶薩隨起爾所念不饒益心，
還退爾所劫曾修勝行，經爾所時遠離善友，還受爾所生死繫縛。
若不棄捨大菩提心，還爾所劫被弘誓鎧，
勤修勝行時無間斷，然後乃補所退功德。」 ^845b10

爾時，慶喜便白佛言：「是菩薩摩訶薩所起惡心生死罪苦，
為要流轉經爾所時，為於中間亦得出離？
是菩薩摩訶薩所退勝行，為要精勤經爾所劫被弘誓鎧，
修諸勝行時無間斷，然後乃補所退功德，為於中間有復本義？」 ^845b17

佛告慶喜：「我為菩薩、獨覺、聲聞說有出罪還補善法。 ^845b22

「慶喜當知！若菩薩摩訶薩未得無上正等菩提不退轉記，
於得無上正等菩提不退轉記諸菩薩摩訶薩起損害心，
鬪諍、輕蔑、毀辱、誹謗，後無慚愧懷惡不捨，不能如法發露悔過。
我說彼類於其中間無有出罪還補善義，
要爾所劫流轉生死，遠離善友眾苦所縛。
若不棄捨大菩提心，要爾所劫被弘誓鎧，
勤修勝行時無間斷，然後乃補所退功德。 ^845b23

「若菩薩摩訶薩未得無上正等菩提不退轉記，
於得無上正等菩提不退轉記諸菩薩摩訶薩起損害心，
鬪諍、輕蔑、毀辱、誹謗，後生慚愧心不繫惡，
尋能如法發露悔過，作如是念：『我今已得難得人身，何容復起如是過惡失大善利？
我應饒益一切有情，何容於中反作衰損？
我應恭敬一切有情如僕事主，何容於中反生憍慢、
毀辱、凌蔑？我應忍受一切有情捶打訶罵，何容於彼反以暴惡身語加報？
我應和解一切有情令相敬愛，何容復起勃惡語言與彼乖爭？
我應堪耐一切有情長時履踐，猶如道路亦如橋樑，何容於彼反加凌辱？
我求無上正等菩提，為拔有情生死大苦，
令得究竟安樂涅槃，何容反欲加之以苦？
我應從今盡未來際，如癡、如瘂、如聾、如盲，於諸有情無所分別。
假使斬截頭足手臂、挑目、割耳、劓鼻、截舌、
鋸解一切身分支體，於彼有情終不起惡。
若我起惡，則便退壞所發無上正等覺心，
障礙所求一切智智，不能利益安樂有情。』
慶喜當知！是菩薩摩訶薩我說中間亦有出罪還補善義，非要經於爾所劫數流轉生死。
惡魔於彼不能擾亂，疾證無上正等菩提。 ^845c2

「復次，慶喜！諸菩薩摩訶薩與求聲聞、獨覺乘者不應交涉，
設與交涉不應共住，設與共住不應與彼論義決擇。
所以者何？若與彼類論義決擇，或當發起忿恚等心，
或復令生麁惡言說；然諸菩薩於有情類不應發起忿恚等心，
亦不應生麁惡言說，設被斬斫首足身分亦不應起忿恚惡言。
所以者何？諸菩薩摩訶薩應作是念：『我求無上正等菩提，
為拔有情生死眾苦，令得究竟利益安樂，何容於彼翻為惡事？』
慶喜當知！若菩薩摩訶薩於有情類起忿恚心、
發麁惡言，便礙無上正等菩提，亦壞無邊菩薩行法。
是故菩薩摩訶薩眾欲得無上正等菩提，
於諸有情不應忿恚，亦不應起麁惡言說。」 ^845c24

爾時，慶喜便白佛言：「諸菩薩摩訶薩與菩薩摩訶薩云何共住？」 ^846a8

佛告慶喜：「諸菩薩摩訶薩與菩薩摩訶薩共住相視應如大師。
所以者何？諸菩薩摩訶薩與菩薩摩訶薩展轉相視，
應作是念：『彼是我等真善知識，與我為伴同乘一舡、
同行一道、同一所趣、同一事業，我等與彼學時、
學處及所學法、若由此學皆無有異。』
復作是念：『彼諸菩薩為我等說大菩提道，即我良伴亦我導師。
若彼菩薩摩訶薩住雜作意，遠離一切智智相應作意，我當於中不同彼學。
若彼菩薩摩訶薩離雜作意，不離一切智智相應作意，我當於中常同彼學。』
慶喜當知！若菩薩摩訶薩能如是學，菩提資糧疾得圓滿，
速證無上正等菩提，於其中間無障無難。」
pin:: 
##  25 迅速品

### 1
第四分迅速品第二十五之一 ^846a9

爾時，具壽善現便白佛言：「世尊！
若菩薩摩訶薩為盡故學，是學一切智智不？
若菩薩摩訶薩為不生故學，是學一切智智不？
若菩薩摩訶薩為滅故學，是學一切智智不？
若菩薩摩訶薩為不起故學，是學一切智智不？
若菩薩摩訶薩為非有故學，是學一切智智不？
若菩薩摩訶薩為遠離故學，是學一切智智不？
若菩薩摩訶薩為離染故學，是學一切智智不？
若菩薩摩訶薩為虛空故學，是學一切智智不？
若菩薩摩訶薩為法界故學，是學一切智智不？
若菩薩摩訶薩為涅槃故學，是學一切智智不？」 ^846a24

佛告善現：「若菩薩摩訶薩如是學時，非學一切智智。」 ^846b6

具壽善現復白佛言：「何緣菩薩摩訶薩如是學時，非學一切智智？」 ^846b7

佛告善現：「於意云何？
佛證真如極圓滿故，說名如來、應、正等覺，
如是真如可說為盡，乃至可說為涅槃不？」 ^846b8

善現對曰：「不也！世尊！
所以者何？真如離相不可說盡，乃至不可說為涅槃。」 ^846b11

佛告善現：「是故菩薩摩訶薩如是學時，非學一切智智。
善現當知！若菩薩摩訶薩不為盡故學，
是學一切智智，乃至不為涅槃故學，是學一切智智。
所以者何？佛證真如極圓滿故，說名如來、
應、正等覺，爾時證得一切智智真如非盡乃至涅槃。
是故菩薩摩訶薩如是學時，是學一切智智。 ^846b12

「善現當知！若菩薩摩訶薩如是學時，是學般若波羅蜜多方便善巧，
是學佛地，是學十力、四無所畏、四無礙解、
大慈、大悲、大喜、大捨、十八佛不共法及餘無量無邊佛法，即為已學一切智智。 ^846b19

「善現當知！若菩薩摩訶薩如是學時，至一切學究竟彼岸。 ^846b23

「善現當知！若菩薩摩訶薩如是學時，一切天、魔及諸外道皆不能伏。 ^846b24

「善現當知！若菩薩摩訶薩如是學時，速得菩薩不退法性。 ^846b26

「善現當知！若菩薩摩訶薩如是學時，速住菩薩不退轉地。 ^846b27

「善現當知！若菩薩摩訶薩如是學時，速當安坐妙菩提座。 ^846b28

「善現當知！若菩薩摩訶薩如是學時，行自祖父如來行處。 ^846c1

「善現當知！若菩薩摩訶薩如是學時，即為已學與諸有情為依護法，
是學大慈、大悲性故。 ^846c2

「善現當知！若菩薩摩訶薩如是學時，是學三轉、十二行相無上法輪。 ^846c4

「善現當知！若菩薩摩訶薩如是學時，是學安處百千俱胝諸有情界，
令住涅槃畢竟安樂。 ^846c5

「善現當知！若菩薩摩訶薩如是學時，是學不斷如來種姓。 ^846c7

「善現當知！若菩薩摩訶薩如是學時，是學諸佛開甘露門。 ^846c9

「善現當知！若菩薩摩訶薩如是學時，是學安立無量無數無邊有情住三乘法。 ^846c10

「善現當知！若菩薩摩訶薩如是學時，是學示現一切有情究竟寂滅真無為界，
是為修學一切智智。 ^846c12

「善現當知！如是學者，下劣有情所不能學。
所以者何？如是學者，欲善拔濟一切有情生死大苦，
欲善安立一切有情廣大勝事，欲與有情同受畢竟利益安樂，
欲與有情同證無上正等菩提，欲與有情同學自利利他妙行，
如太虛空無斷無盡。 ^846c14

「復次，善現！若菩薩摩訶薩如是學時，決定不墮一切地獄、
傍生、鬼界、阿素洛中，決定不生邊地達絮蔑戾車中，
決定不生旃荼羅家、補羯娑家及餘種種貧窮、
下賤、不律儀家，決定不生種種工巧、妓樂、
商賈、雜穢之家。 ^846c19

「復次，善現！若菩薩摩訶薩如是學時，隨所生處終不盲聾、
瘖瘂、攣躄、根支殘缺、背僂、癲癎、癰疽、疥癩、
痔漏、惡瘡，不長不短亦不黧黑，及無種種穢惡瘡病。 ^846c24

「復次，善現！若菩薩摩訶薩如是學時，生生常得眷屬圓滿、
諸根圓滿、支體圓滿，音聲清亮、形貌端嚴，言詞威肅眾人愛敬。 ^846c28

「復次，善現！若菩薩摩訶薩如是學時，所生之處離害生命，
離不與取，離欲邪行，離虛誑語，離麁惡語，
離離間語，離雜穢語，亦離貪欲、瞋恚、邪見，
終不攝受虛妄邪法，不以邪法而自活命，
亦不攝受破戒、惡見、謗法有情以為親友。 ^847a1

「復次，善現！若菩薩摩訶薩如是學時，終不生於耽樂少慧長壽天處。
所以者何？是菩薩摩訶薩成就方便善巧勢力，
由此方便善巧勢力，雖能數入靜慮、無量及無色定，而不隨彼勢力受生。
甚深般若波羅蜜多所攝受故，成就如是方便善巧，
於諸定中雖常獲得入出自在，而不隨彼諸定勢力生長壽天，
廢修菩薩摩訶薩行。 ^847a6

「復次，善現！若菩薩摩訶薩如是學時，得清淨力、
清淨無畏、清淨佛法。」 ^847a14

具壽善現便白佛言：「若一切法本性清淨，
云何菩薩摩訶薩眾如是學時，復能證得清淨諸力、
清淨無畏、清淨佛法？」 ^847a15

佛告善現：「如是！如是！
如汝所說。諸法本來自性清淨。
是菩薩摩訶薩於一切法本性淨中，精勤修學甚深般若波羅蜜多方便善巧，
如實通達心不沈沒亦無滯礙，遠離一切煩惱染著。
故說菩薩如是學時，於一切法復得清淨，
由此因緣得清淨力、清淨無畏、清淨佛法。 ^847a18

「復次，善現！雖一切法本性清淨，而諸異生不知、
見、覺。是菩薩摩訶薩為欲令彼知、見、覺故，
發勤精進修行般若波羅蜜多方便善巧，
作如是念：『我於諸法本性清淨知、見、覺已，
如實開悟一切有情，令於諸法本性清淨亦知、
見、覺。』是菩薩摩訶薩如是學時，得清淨力、
清淨無畏、清淨佛法。 ^847a24

「復次，善現！若菩薩摩訶薩如是學時，於諸有情心行差別皆能通達至極彼岸，
方便善巧令諸有情知一切法本性清淨，證得畢竟清涼涅槃。
大般若波羅蜜多經卷第五百五十二
 ^847b1
