
jing:: 
# 佛說灌頂隨願往生十方淨土經
佛說灌頂隨願往生十方淨土經卷第十一
translator:: 東晉天竺三藏帛尸梨蜜多羅譯
聞如是：
一時，佛在鳩尸那竭國娑羅雙樹間。 ^528c27

爾時世尊般涅槃時，十方國土無央數眾，
天龍八部悉皆悲號歎息，禽獸雜類悉皆如是，
來到佛所，稽首作禮畢訖却坐。
世尊告曰：「若有疑者今皆當問，正覺滅度多所矜愍，設有問者為究竟說。」 ^528c28

爾時，他方國土有一菩薩名曰普廣，從座而起稽首作禮，
而白佛言：「四輩弟子臨終之日、若已終者，
願欲往生十方國土，修何功德而得往生？」 ^529a4

佛告普廣菩薩摩訶薩：「汝能愍念四輩弟子及未來世諸眾生等，
問此願生因緣之福。
汝今諦聽，吾當為汝而演說之。」 ^529a8

佛告普廣菩薩摩訶薩：「若四輩弟子若臨終時、
若未終者，願生東方香林剎者，其佛號曰入精進，
菩薩無央數，國土莊嚴。
若人臨終之日願生彼者，隨願往生。」 ^529a11

佛告普廣菩薩摩訶薩：「若有善男子、善女人等，
臨終之日，願生東南方金林剎者，其佛號曰盡精進，
菩薩無央數，國土莊嚴。
若人臨終願生彼者，隨願往生。」 ^529a15

佛告普廣菩薩摩訶薩：「若有善男子、善女人等臨終之日，
願生南方樂林剎者，其佛號曰不捨樂，
菩薩無央數，國土莊嚴。
若人命終願生彼者，隨願往生。」 ^529a19

佛告普廣菩薩摩訶薩：「若有善男子、善女人等臨終之日，
願生西南方寶林剎者，其佛號曰上精進，
菩薩無央數，國土莊嚴。
若臨終時願生彼者，隨願往生。」 ^529a23

佛告普廣菩薩摩訶薩：「若有善男子、善女人等臨終之日，
願生西方華林剎者，其佛號曰習精進，
菩薩無央數，國土莊嚴。
若人臨終願生彼者，隨願往生。」 ^529a27

佛告普廣菩薩摩訶薩：「若有善男子、善女人等臨終之日，
願生西北方金剛剎者，其佛號曰一乘度，
菩薩無央數，國土莊嚴。
若人臨終願生彼者，隨願往生。」 ^529b2

佛告普廣菩薩摩訶薩：「若有善男子、善女人等臨終之日，
願生北方道林剎者，其佛號曰行精進，
菩薩無央數，國土莊嚴。
若人臨終願生彼者，隨願往生。」 ^529b6

佛告普廣菩薩摩訶薩：「若有善男子、善女人等臨終之日，
願生東北方青蓮剎者，其佛號曰悲精進，
菩薩無央數，國土莊嚴。
若人臨終願生彼者，隨願往生。」 ^529b10

佛告普廣菩薩摩訶薩：「若有善男子、善女人等臨終之日，
願生下方水精剎者，其佛號曰淨命精進，
菩薩無央數，國土莊嚴。
若人臨終願生彼者，隨願往生。」 ^529b14

佛告普廣菩薩摩訶薩：「若有善男子、善女人等命終之日，
願生上方欲林剎者，其佛號曰至誠精進，
菩薩無央數，國土莊嚴。
若人臨終願生彼者，隨願往生。」 ^529b18

佛告普廣菩薩摩訶薩：「若四輩男女臨終之日，
願生十方佛剎土者，當洗除身體、著鮮潔之衣，
燒眾名香、懸繒旛蓋，歌詠三寶、讀誦尊經，廣為病者說因緣。
譬喻言辭微妙經義，苦空非身四大假合，
形如芭蕉中無有實；又如電光不得久停。
故云色不久鮮當歸敗壞，精誠行道可得度苦，隨心所願無不獲果。」 ^529b22

佛又復告普廣菩薩摩訶薩：「十方妙土通洞無窮不可度量，
諸佛如來所居淨土亦復無量不可稱數。
今我於此大眾之中，為諸四輩未來之世像法眾生，
說是十方諸佛國土及佛名號，不可稱說略演少耳。」 ^529b29

普廣菩薩摩訶薩又白佛言：「世尊！
十方佛剎淨妙國土有差別不？」 ^529c4

佛言：「普廣！無差別也。」
普廣又白佛言：「世尊！
何故經中讚歎阿彌陀剎，七寶諸樹宮殿樓閣，
諸願生者，皆悉隨彼心中所欲應念而至？」 ^529c6

佛告普廣菩薩摩訶薩：「汝不解我意。
娑婆世界人多貪濁，信向者少習邪者多，
不信正法不能專一，心亂無志實無差別，
令諸眾生專心有在，是故讚歎彼國土耳，諸往生者悉隨彼願無不獲果。」 ^529c10

普廣菩薩復白佛言：「若四眾男女，若命未終若已終者，
我今當勸修諸福業，得生十方諸佛剎也。」 ^529c15

佛言：「善哉！普廣菩薩摩訶薩！
隨意教導十方人也。」 ^529c17

普廣菩薩語四輩言：「若人臨終未終之日，
當為燒香然燈續明，於塔寺中表剎之上，懸命過幡轉讀尊經竟三七日。
所以然者，命終之人，在中陰中身如小兒，
罪福未定應為修福，願亡者神使生十方無量剎土，
承此功德必得往生；亡者在世若有罪業應墮八難，幡燈功德必得解脫。
若善願應生，父母在異方不得疾生，以幡燈功德，皆得疾生無復留難。
若得生已，當為人作福德之子，不為邪鬼之所得便，種族豪強。
是故應修幡燈功德。
諸過命者修行福業至心懇惻，應代亡者悔過眾罪罪垢即滅。
為亡者修福，如餉遠人無不獲果。
譬如世間犯罪之人，心中思惟望諸親屬，求諸大力救其危厄。
今日燒香望得解脫，為亡者稱其名號修諸功德，
以福德之力緣是解脫亦復如是，徑生十方無願不得。」 ^529c18

普廣菩薩又白佛言：「若人在世不歸三寶、
不行法戒，若其命終應墮三塗受諸苦痛，
其人臨終方欲精誠歸命三寶，受行法戒悔過罪釁，
發露懺謝改更修善，臨壽終時聞說經法，
善師化導得聞法音，欲終之日生是善心得解脫不？」 ^530a6

佛言：「普廣菩薩摩訶薩！
若有男子、善女人等，臨終之時得生此心，無不解脫眾苦者也。
所以者何？如人負債依附王者，債主便畏不從求財。
此譬亦然，天帝放赦、閻羅除遣，及諸五官伺候之神反更恭敬不生惡心，
緣此福故不墮惡道解脫厄難，隨心所願皆得往生。」 ^530a11

普廣菩薩復白佛言：「又有眾生不信三寶、
不行法戒，或時生信，或時誹謗，或時父母兄弟親族卒得病苦緣此命終，
或墮在三塗八難之中，受諸苦惱無有休息。
父母兄弟及諸親族，為其修福為得福不？」 ^530a18

佛言：「普廣！為此人修福，七分之中為獲一也。
何故爾乎？緣其前世不信道德，故使福德七分獲一。
若以亡者嚴身之具，堂宇室宅園林浴池以施三寶，
此福最多功德力強，可得拔彼地獄之殃。
以是因緣便得解脫憂苦之患長得度脫，往生十方諸佛淨土。」 ^530a22

普廣菩薩復白佛言：「若四輩男女善解法戒，
知身如幻精勤修習行菩提道，未終之時逆修三七，
然燈續明懸繒旛蓋，請召眾僧轉讀尊經，修諸福業得福多不？」 ^530a29

佛言：「普廣！其福無量不可度量，隨心所願獲其果實。」 ^530b3

普廣菩薩白佛言：「世尊！
若四輩男女，若臨終時若已過命，是其亡日我今亦勸，
造作黃幡懸著剎上，使獲福德離八難苦，得生十方諸佛淨土。
幡蓋供養，隨心所願至成菩提，幡隨風轉破碎都盡至成微塵，
風吹幡塵其福無量。
幡一轉時轉輪王位，乃至吹塵小王之位，其報無量。
燈四十九照諸幽冥，苦痛眾生蒙此光明皆得相見，緣此福德拔彼眾生悉得休息。」 ^530b4

佛告普廣：「若四輩男女，若行齋戒心當存想，
請十方僧，不擇善惡持戒毀戒高下之行，
到諸塔寺請僧之時，僧次供養無別異想，其福最多無量無邊。
若值羅漢四道果人及大心者，緣此功德受福無窮，一聞說法可得至道無上涅槃。」 ^530b14

佛告普廣及大眾、人民、天龍八部、諸鬼神等：「各各諦聽！
思惟吾言，我今欲於此大眾之中，說那舍長者本昔因緣罪福之事。
此大長者居羅閱祇國，恒修仁義飢窮乏者，
沙門婆羅門諸求索者，悉欲供養無所遺惜；父母大慳無供養心。
長者有緣行至他方，晨朝澡洗著衣結束已畢，
跪拜父母叉手白言：『今有緣事往至他方，
有少財物分為三分：一分供養供給父母；
一分珍寶施諸沙門及貧之者；餘有一分自欲持行。』
父母言：『受。於兒行後，修諸福德。
若有人來從求索者，悉當施與。』
於是長者便辭父母遠至他方。 ^530b20

「如是去後，父母邪見，無念子心，沙門婆羅門及貧乏者往從乞匃，
慳貪邪見無施與心。
子行去後，若干日數應還到舍，父母計其應還歸家，
往到市所，取猪羊骨頭蹄膏血、果蓏雜穀持散家中。 ^530c2

「那舍長者從遠方還，見其父母歡喜無量，
接足禮拜問訊起居，父母亦復歡喜踊躍，
語那舍言：『我於汝行後為汝設福，沙門婆羅門國中孤老貧窮乞者，
以汝財物悉施與之。』
兒聞設福布施貧乏心大歡喜。
又語兒言：『我亦復請諸沙門設福始竟，今日家中草穢狼藉猶未掃除。』
兒見狼藉相貌如是，信其父母為設福德，倍復歡喜踊躍無量。 ^530c6

「久後之間父母衰老，得諸病苦便即命終。
那舍即便殯殮屍骸，安厝粗畢，從父母命終轉讀尊經，
燒香禮拜歌詠讚歎無一時廢，竟于三七經聲不絕，
作是思惟：『我父母在世，極憂念我多修福德，
今我又復請諸聖眾，想我父母緣此功德故，
應往生十方剎土，供養恭敬面見諸佛。』 ^530c14

「於是那舍忽得重病，奄便欲死唯心上暖，
家中大小未便殯斂，至七日後乃得蘇解。
家中問言：『那舍長者病苦如是，本死今蘇從何而來？』 ^530c21

「長者那舍語其家言：『我數日來，善神將我，
示以福堂無極之樂；又到地獄靡不經歷，眼中所覩唯苦痛耳。
今我又見餓鬼住處，所生父母在中受苦，
見我來看悲號懊惱，欲求免脫不能得出。
我思父母在世之時，大修福德意謂生天，而更墮在餓鬼獄中受諸苦惱？』
那舍長者說此語已，向其家中懊惱流淚：
『我今家中當作何方功德之力，拔我父母使得解脫？』 ^530c24

「那舍長者又自思惟：『我父母昔病苦之時，
大修福德欲終未終，及命終已然燈續明，
轉經行道齋戒一心，乃至三七未曾懈廢，而今父母而更生此罪苦地獄？
必當有意。』便問親族及諸耆宿。
耆宿答言：『我不了此深妙之事，可往諮問佛世尊也。』 ^531a3

「於是，長者便往到佛所，頭面作禮胡跪合掌，
而白佛言：『欲有啟請，唯願世尊慈愍不怪。』
佛言：『便說。』 ^531a8

「長者那舍說向因緣：『父母在世常修福德，
及命終後為供三七至安厝畢，謂言生天，而更墮在地獄中。
已問耆宿耆宿不了，今故問佛為我決疑。
緣我重病奄便欲死，七日乃蘇。
善神將我經歷地獄靡不周遍，以是因緣得見父母在苦劇地。
修福如此而更墮罪。
不解所以，今故問佛。
唯願世尊解釋我疑，修何福業令我父母解脫厄難不遭苦患，
悉得生天封受自然，快樂無極得涅槃道？』 ^531a10

「佛語長者：『汝一心諦聽我之所說。
汝前欲行往至他方，留財寶物與汝父母，令汝父母修諸福德。
父母邪見欺誑於汝，實不修福妄言為作修諸福緣，以慳貪故墮彼地獄。』 ^531a20

「長者聞佛神口所說，疑惑永除，作如是言：『是我之過非父母咎。』
即於佛前代其父母，悔過此罪慳貪之殃，長者父母於彼地獄小得休息。 ^531a23

「佛語長者：『今我借汝天眼，使汝得見父母休息。』
長者於是承佛威神，見其父母皆得休息。 ^531a27

「那舍長者又白佛言：『今者又當作何福業，使我父母解脫彼苦？』 ^531a29

「佛語長者：『今請諸聖眾安居三月，行道欲竟，
可還家中作百味飲食之具種種甘美，
以好淨器盛持供養，及好衣服種種華香，
金銀珍寶雜碎供具以施於僧，令汝得福，
使汝父母解脫此難，不復更受餓鬼形也。』 ^531b1

「長者那舍即如佛言還家供辦，不違尊教。
作供養已，緣此生天封受自然無為快樂。
『汝今欲見汝父母所生宮殿處不？
今更以威神，令汝得見不復受苦。』
長者承佛威神之力，見其父母生在天上，諸天娛樂自在隨意無復罣礙。 ^531b7

「佛告那舍：『罪福如是，不可不慎。
如長者眼所見心所開，故言自作自得非天與人。
如長者父母，雖在餓鬼其罪小輕，一切餓鬼受罪甚重不可具說；
長者父母其罪輕者，有小福德扶接使爾，
長者修福竟于三七日，於諸餓鬼受罪輕也。
所以然者前章中言，若人在世不識三寶，
不修齋戒無善師教，過命已後兄弟父母親屬知識為其修福，
七分之中為獲一也。
是故長者父母有罪，雖在地獄餓鬼之中，
受罪輕者緣修福故七分獲一，今修福德供養眾僧，以是因緣解脫眾難故得生天。』」 ^531b12

佛告普廣菩薩摩訶薩：「若人未終臨終之日，
若已終竟又是終日，父母親族知識朋友為命終者修諸福業，
齋戒一心洗浴身體著鮮潔之衣，一心禮敬十方諸佛，
又當稱揚十方佛號，別以華香供養諸佛，
可得解脫憂苦之患，得昇天上證泥洹道。」 ^531b24

佛告普廣菩薩摩訶薩：「若未終時禮拜十方諸佛，
命終之人所生之處常得值佛，千劫萬劫億萬劫數重罪之殃無不得脫，
亦復當為說是灌頂無上章句，三世諸佛天中之天各皆順本三世如來說是無上總持章句。
普廣菩薩摩訶薩！
汝當諦聽，我今為汝及一切眾生諸病苦者，
若其臨終、若已終竟復是終日，聞此章句，
所生之處當得見佛，不墮八難遠於惡道。」 ^531c1

於是，世尊在大眾中宣說諸佛無上章句，
即作偈頌而說之曰：
　　「波利富樓那　遮利三慢陀
　　達舍尼羅佉　摩訶毘羅訶
　　伽帝三慢陀　毘陀摩伽帝
　　摩訶伽利波　波帝婆彌陀
　　娑婆婁伽提　修鉢利富那
　　阿利那達摩　摩訶毘波提
　　帝利毘波伽　修勒波僧祇
　　醯帝三博叉　摩訶三慢陀
　　阿陀摩羅尼　阿利摩羅多
　　毘鼓三慢陀　達尼佉羅陀」 ^531c9

佛語普廣菩薩摩訶薩：「是為灌頂無上章句，
必定不二，解除亡者無量罪厄，令過命者得生天上，隨心所願往生十方。
此大章句真實之言，在所生處常見十方微妙淨土。
若在世時應當受持如是章句，齋戒一心為過命者七日七夜受持八禁長齋菜食，
禮敬十方諸佛世尊，當發大誓：『願我獲得僧那僧涅，諸眾生輩使向無上正真大道。』」 ^531c21

爾時，世尊說是語已，告諸大眾，善男子、
善女人等，及天龍八部、一切鬼神：「汝等眾輩，
聞說十方淨佛國土，復聞說是那舍長者因緣罪福，生信心不？」 ^531c29

普廣菩薩復從坐起，白世尊言：「說是十方諸佛淨土無量功德莊嚴快樂，
復得聞是那舍因緣。
世尊又說眾事因緣，甚善心大歡喜踊躍無量。
世尊說是多所利益，後世眾生緣此解脫以為軌則，不復貪悋資生之物。
聞此經言，但生施心無所愛惜，隨意施與貧乏使足，
國土豐饒施心平等，如是漸漸積功累德悉成佛道。」 ^532a4

普廣菩薩摩訶薩又白佛言：「若四輩男女，
欲修學是願生淨土灌頂經典，有幾事行得此經法？」 ^532a12

佛言：「普廣！有十二事，可得修學是經典也。
一者、不信九十五種邪見之道；二者、堅持禁戒至終不犯；
三者、勤學禪定教未學者；四者、忍辱不瞋見惡不惱；
五者、常樂布施愍念孤老；六者、常勤精進晝夜不懈；
七者、若行來出入，朝拜塔像及諸尊長，
然後捨去；八者、合集眾人為作唱導普得信心；
九者、不貪世榮衣服伎樂資生之物，常好苦行依四依法；
十者、行此法時無所悕望，但欲利益諸眾生輩，
不於其中悕人利養；十一者、至終不諂邪命自活；
十二者、行此經時不擇富貴豪樂之人，貧苦求者等心看之無有異想。
是為十二正化之事。」 ^532a14

時普廣聞此心大歡喜：「我當奉行至終不犯。」 ^532a26

佛說經竟，是諸大眾無不歡喜。
阿難因從坐起：「演說法竟當何名之？」 ^532a28

佛語阿難：「此經名為『普廣所問十方淨土隨願往生』，
亦名『那舍罪福因緣』，又名『灌頂無上章句』。」 ^532a29

佛說是經已，四眾、人民、天龍八部，聞佛所說作禮奉行。
灌頂經卷第十一
 ^532b2
