佛說栴檀樹經
translator:: 失譯人名今附漢錄
jing:: 
聞如是：
一時佛從比丘在維耶梨國，有迦羅越奉佛明法，請佛供養。
佛呪願畢，迦羅越於佛前肅然，願聞法義。
佛便笑，五色光從口而出，繞身三匝，還從頂入。
阿難整衣服，叉手白佛言：「佛不妄笑，笑必說法，有所濟度。
願為說之！」 ^750b14

天尊曰：「善哉，阿難！
弘慈欲為一切開通法橋。
沙門之儀，汝應其式；今者演之，諦聽執受。
彼國有五百人入海採寶，置船步還，經歷深山，日暮止宿。
預嚴早發，四百九十九人皆引行去，一人臥熟失輩，
仍遇天雨雪，失去徑路，窮厄山中，啼哭呼天。
有大栴檀香樹，樹神謂窮人言：『可止留此，
自相給衣食，到春可去。』
窮人便留，至于三月，啟樹神言：『受恩得全身命，
未有微報，顧有二親，今在本土，實思得還，願乞發遣！』
樹神言：『善！』便自從意，以金一餅賜之：『去此不遠，
當得國邑，可得還汝鄉里。』 ^750b19

「窮人臨去，問神言：『此樹香潔，世所希有，
今當委還，願知其名！』
神言：『不須問也！』窮人復言：『依陰此樹，積歷三月，
今當委還，情懷恨恨。
若到本國，當宣揚樹恩！』
神便言：『樹名栴檀，根莖枝葉，治人百病，
其香遠聞，世之奇異。
人所貪求，不須道也！』 ^750c1

「窮人還至故國，中外親親歡喜相樂。
後無幾間，國王病頭痛，禱祝天地、山水諸神，病不消差。
名醫省視，惟當得栴檀香以護，病便得愈。
王即募求民間，無有，便宣令國中得栴檀香者，
拜為封侯，妻以小女。 ^750c6

「時窮人聞償祿重，便詣王所白言：『我知栴檀香處！』
王便令近臣將窮人往伐取香樹。
至到樹所，使者見樹洪直，枝條茂盛，華果煌煌，
人所希見，心不忍伐。
不伐者，則違王命，病不消愈；伐之者，中心隱隱。
踟躕徘徊，不知云何。
樹神便於空中言：『便伐之，但置其根耳！
伐已，以人血塗之，肝腸覆其上，樹自當生，還復如故。』
使者聞神言如此，便令人伐之。
窮人住在樹邊，樹跢地，枝摽殺窮人。
使者便與左右議言：『向者樹神言：「當得人血、肝腸以祠樹。」
心為憮然，不知當以誰塞此。
此人今死，便以當之。』
則屠割取其肝血。
如神所勅，樹即更生。
車載所伐樹，以還國中，醫即進藥，王病得愈，舉國歡喜。
王命國中人民，其有病者皆詣宮門，王出香藥給之，病皆得愈。
王身康寧，黎民無病，舉國忻忻，遂致太平。」 ^750c11

阿難退坐，稽首質言：「是窮人何無反復，違樹神重言誓？」 ^750c26

佛報曰：「乃往昔惟衛佛時，有父子三人。
其父奉五戒，行十善，持八關齋，未曾懈怠；
大兒常於中庭，空中燒香，供養十方諸佛；
小弟愚癡，不知三尊，輒以衣覆香上。
兄謂言：『此大重，何以犯之？』
弟起惡意，誓言斷兄兩足；兄復起念，當拍殺弟。
父言：『汝二子諍，使我頭痛。』
大兒報言：『願破我身為藥，令父疾損。』
口不可妄言，故世世受罪。
弟興惡意，欲斷兄足，後果將人往斷樹。
兄欲拍殺弟，今作樹神，果因樹為體拍殺弟。
時國王頭痛者，其父也，奉齋精進，故得尊貴。
時言『使我頭痛』，後果頭痛，各受其殃。」 ^750c28

佛言：「罪福報應，如影隨形。」
佛廣為說身、口、意戒，迦羅越則向須陀洹迹，
率將妻子以家資上佛，各發道願。 ^751a10

佛說經竟，迦羅越歡喜作禮。
佛說栴檀樹經
 ^751a12
