
pin:: 
##  2
注大乘入楞伽經卷第二
「云何象馬獸因何而捕取？
云何卑陋人？願佛為我說。」 ^441a4

問：象馬等獸，因何捕取遞相殺戮？
及問：卑陋賤人，何業所致？ ^441a5

「云何六時攝？云何一闡提，女男及不男，此並云何生？」 ^441a7

上句問：外道有六節為師。
又云：西域兩月為時，年分六節。
次句問：一闡提。如下，一闡提中別答。
次句問：黃門男女，如《正法念經》所明。 ^441a8

「云何修行進？云何修行退？」
問：學者修行，云何而有進退之異？ ^441a11

「瑜珈師有幾？令人住其中。」
瑜珈，此云相應。謂與一切乘境、行、果等相應也。
如《瑜珈師地論》五分十七地中所明。 ^441a13

「眾生生諸趣，何形？
何色相？富饒大自在，此復何因得？」 ^441a16

問：眾生諸趣，形相富饒，自在之因。 ^441a17

「云何釋迦種？云何甘蔗種？」
問：如來世俗種姓。
事在他經，略如《釋迦譜》、《方誌》等所明。 ^441a18

「仙人長苦行，是誰之教授？」
問：仙人修苦行，謂得長生。
彼師以何法教授弟子？ ^441a20

「何因佛世尊，一切剎中現？
異名諸色類，佛子眾圍繞。」 ^441a22

問：佛於處處應物現形，凡聖圍繞。
何因如是？ ^441a23

「何因不食肉？何因令斷肉？
食肉諸眾生，以何因故食？」 ^441a25

問：食肉，制斷食肉因緣。
如下，斷食肉中別答。 ^441a26

「何故諸國土，猶如日月形〔至〕箜篌細腰鼓。」
問：世界形相差別不同者，明唯心所造故也。
《華嚴經》云「種子差別故，果實生不同。
行業若干故，佛剎種種異。」
具如〈世界成就品〉所明。
因陀羅者，即帝釋別名也。 ^441a28

「云何變化佛？云何為報佛？
真如智慧佛？願皆為我說。」 ^441b4

問：佛名義也，隨機赴感應化佛；酬其往因名報佛；
體性無二真如佛；本覺顯照智慧佛。 ^441b5

「云何於欲界不成等正覺？
〔至〕誰當持正法？」
問：盧舍那佛成菩提界，及問涅槃後誰持正法？
略如《摩訶摩耶》等經，及《付法藏》傳所明。 ^441b8

「世尊住久如，正法幾時住？」
問：如來住世久近，及正法住時分長短？ ^441b11

「悉檀有幾種？諸見復有幾？」
上句問：悉檀，此云義宗。
下句問：世諦諸見。
又，天台宗有四悉檀：一世界、二對治、三為人、四第一義。
故云「若失四悉檀意，自行、化他皆名著法；
若得四悉檀意，自他俱無著。」 ^441b13

「何故立毘尼及以諸比丘？」
毘尼是戒，比丘於此戒中，分分得解脫也。 ^441b18

「云何得世通？云何得出世？」
問：世間五通及出世六通，云何而得？
言六通者，謂天眼、天耳、他心、宿命、神足、漏盡也。
此六該三乘人，但深淺明昧有異。
世間通無漏盡，雖分得前五，亦唯有漏攝。 ^441b20

「復以何因故心住七地中？」
問：七地，心量地，謂功用位極也。
意該前後。 ^441b25

「僧伽有幾種？云何成破僧？」
問：僧有幾種？意明真偽。
及問：破壞僧，令不和合，獲大罪報。
又或說二種僧：羯磨僧、法輪僧。
或說三種僧：和合僧、假名僧、真實僧。
或說四種僧：有羞僧、無羞僧、啞羊僧、真實僧也。
破壞僧義，如《雜心》所說。 ^441b27

「云何為眾生廣說醫方論？」
問：世出世間醫方論也。
各有多方，故云廣說。 ^441c4

「何故大牟尼，唱說如是言：迦葉、拘留孫、拘那含是我。」 ^441c6

餘經有此言，故大慧問之。
謂化迹有殊，德體無異。
如下，四等中別答。 ^441c7

「何故說斷常及與我無我？
何不常說實一切唯是心？」 ^441c9

問：如來何不常為眾生說真實法？
而復為眾生說斷說常、說我無我妄想心量法何為也？
如下，未來世有諸邪智已下別答。 ^441c10

「云何男女林？訶梨菴摩羅。」
問：世間果實，何故不同也？
訶梨者，呵梨勒果。
菴摩羅者，阿摩勒果。 ^441c13

「雞羅娑輪圍及以金剛山〔至〕願佛為我說。」
輪圍，亦云鐵圍。乾闥婆者，諸天樂神也。
後二句，總結請也。 ^441c16

爾時世尊聞其所請〔至〕當次第說。
即說頌言： ^441c19

聞大慧能問如是微妙心法，故讚善哉！
誡令審諦，無以生滅心行，聽實相法也。
自後凡三十九偈，皆如來為說。 ^441c20

「若生若不生，涅槃及空相，流轉無自性。」
言：大慧！上正問有為生法、無為不生法、
涅槃虛空剎那流轉法，皆是妄想所現，各無自性。 ^441c23

「波羅蜜佛子、聲聞、辟支佛、外道、無色行。」
言：上所問，正是人及人所行法也。
佛子、聲聞、緣覺、外道是人。
諸波羅蜜是三乘人所行法，無色行是外道所行法。
言：此人及人所行法，皆以無自性結之。
此佛略答之微旨也。 ^441c26

「須彌巨海山、洲渚剎土地。」
自下八行半偈，是如來次第牒領大慧百八句問也。
須彌山在大海中，故言須彌巨海山，牒領上須彌也。
巨海者，上問中無。
洲渚剎土地，領上土地。 ^442a2

「星宿與日月，天眾阿修羅〔至〕滅及如意足。」
修羅力、如意足，上問中無，義應有也。 ^442a6

「菩提分及道，禪定與無量〔至〕心生起言說。」
諸蘊及往來，領上眾生生諸趣。
心生起言說，領上誰起於語言。 ^442a8

「心意識無我，五法及自性〔至〕眾生有無有。」
大種上無文。一佛，領上迦葉等是我。
眾生有無有，領上我無我。 ^442a11

「象馬獸無因，云何而捕取？
〔至〕伎術諸明處。」
唯心無境界，領上一切唯是心。
餘皆牒領上問。 ^442a14

「須彌諸山地，巨海日月量。
上中下眾生，身各幾微塵？」 ^442a16

須彌諸山地，已下凡九偈。
言：大慧！既問名相，何以不問諸山大海、
日月星宿、眾生剎土，及由旬，斗斛斤兩四大諸根，如是塵量所成？
既言我名大慧，通達大乘，何故不問？
此下，正微塵積聚數量之名，意為問有不周。
又為遣物情計，諸物既積微所成，何有體性？ ^442a17

「一一剎幾塵？一一弓幾肘？
〔至〕蟣羊毛穬麥。」
言：最細微塵名兔毫塵，七兔毫塵成一羊毛頭塵，
七羊毛頭塵成一隙中塵，七隙中塵成一蟣，
七蟣成一虱，七虱成一穬麥，七穬麥成一指，
一十二指成一搩，兩搩成一肘，四肘為一弓，
五百弓名一拘樓舍，十拘樓舍名一由旬。
三千大千世界為一化佛剎。
謂此等諸法，皆積微成體。
何故不問各具幾塵所成？ ^442a23

「半斗與一斗，是各幾穬麥？
〔至〕是等各幾數？」
此皆是梵家積斗斛之名，或云千萬那由他名頻婆羅。 ^442b2

「幾塵成芥子？幾芥成草子？
〔至〕云何不問我？」
此上皆是如來說也。
言：如是名相亦應問。 ^442b5

「云何得財富？云何轉輪王？
云何王守護？云何得解脫？」 ^442b7

從此以下凡二十偈，復領大慧所問。
財富，領上富饒。 ^442b8

「云何長行句，婬欲及飲食。
〔至〕何因種種味？」
種種味，上問中無。 ^442b10

「女男及不男，佛菩薩嚴飾。
〔至〕云何有因作？」
無因作、有因作，領上二俱異。 ^442b12

「云何轉諸見？云何起計度？
〔至〕云何起三昧？」
斷諸想，領上云何為想滅？
起三昧，領上云何從定覺？ ^442b14

「破三有者誰？何處身云何？
〔至〕及所問非我。」
無身我，領上無眾生。
相云何，領上何因建立相。
非我，領上成無我。 ^442b17

「云何為胎藏？及以餘支分〔至〕聰明魔施設。」
施設，牒上云何唯假設？
聰明魔，上問無。 ^442b20

「云何樹行布是汝之所問〔至〕汝今咸問我。」
從初地至七地，是有心地，觀三界心意識量。
此者，結上百八問。
於餘義者，微塵積數等，皆是三界妄想相，是七地所觀法。
故言：云何使其心，得住七地中。
汝今咸問我，總結所牒文。 ^442b22

「如先佛所說，一百八種句。
〔至〕佛子應聽受。」
先佛所說，離見相句，皆與實相不相違背，
自然遠離諸惡見過，亦離世間言所成法，都無實義。
當為汝說，誡令諦聽。
故龍勝云：「聽者端視如渴飲，一心入於語義中，
聞法誦躍心悲喜，如是之人可為說。」 ^442b27

爾時大慧菩薩摩訶薩〔至〕「常句非常句。」
自下如來約心真如門答也。
言：眾生於真實無生上，妄起生見。
本自非生，故云生句非生句。
若有生法，可言有常，以生無故，則無有常，故云常句非常句。
此二句既爾，餘諸句類，皆以下句遣上句。
妄見若無，則真實自現。 ^442c4

「相句非相句，住異句非住異句。」
為成生句，相從而來。
住異二句，上問中無。
本無今有名生；法非凝然名異；法有暫用名住。 ^442c10

「剎那句非剎那句〔至〕恒句非恒句。」
上無中句，凡有三常：一外道計四大性常、
二業習氣相續得果不斷故常、三如來藏體真常住故常。
此三常皆愚夫虛妄見。
舊注凡有三常不同。 ^442c13

「緣句非緣句，因句非因句。
〔至〕方便句非方便句。」 ^442c17

大煩惱有六，隨煩惱二十。
上無方便文。 ^442c18

「善巧句非善巧句〔至〕三輪句非三輪句。」
願句、三輪句，上無文。 ^442c19

「標相句非標相句，有句非有〔至〕水句非水句。」 ^442c21

如恒河一水，四見不同。 ^442c22

「弓句非弓句，大種句非大種句〔至〕果句非果句。」 ^442c23

諦句，牒上如實句。
果句，上無文。 ^442c24

「滅句非滅句起句非起句〔至〕相句非相句。」
相有三種：謂體相、標相、法相。
前是形色體相，次是標相，此則法相。 ^442c25

「支分句非支分句，禪句非禪句〔至〕記句非記句。」 ^442c28

攝受句、記句，上無文。 ^442c29

「一闡提句非一闡提句〔至〕味句非味句。」
味句，上無文。 ^443a1

「作句非作句，身句非身句〔至〕因果句非因果句。」 ^443a3

有為句、因果句，上無文。 ^443a4

「色究竟句非色究竟句〔至〕種種句非種種句。」 ^443a5

種種句，上無文。 ^443a6

「演說句非演說句〔至〕文字句非文字句。」
住持句，求那譯云處句也。 ^443a7

上約心真如門，總答一百八句。
皆言非者，如馬鳴云「當知真如自性，非有相、
非無相、非非有相、非非無相、非有無俱相，
非一相、非異相、非非一相、非非異相、非一異俱相。」
從本已來，一切染法，及一切眾生以有妄心念念分別，
皆不相應故，即是真心常恒不變，淨法滿足，
亦無有相可取，以離念境界，唯證相應故。 ^443a8

「大慧！此百八句〔至〕汝及諸菩薩摩訶薩應當修學。」 ^443a16

此是結勸。諸菩薩等，應當如是學菩薩道、修菩薩行。
舉先佛者，皆發明誠信故。
pin:: 
#  3 集一切法品(二-五)

## 1
大乘入楞伽經集一切法品第三 ^443a17

釋此品有四門：一來意、二解妨難、三釋名、四釋文。
初來意者，上品明總問答竟，此下諸品皆別問答，故次來也。
二解妨難云：一百八句既已總明，何故下諸品一一別問？
詞意皆不出總中，豈非繁重乎？
答：總別該攝，斷常之見方銷；真俗圓融，去取之情始絕耳。
三釋名者，論依一心開二門，上品已明心真如門，
總攝一切法；此品即明心生滅門，總攝一切法生一切法，以是二門不相離故。
論云「心生滅者，依如來藏故有生滅心。
所謂不生不滅與生滅和合，非一非異，名為阿賴耶識。
此識有二義，能攝一切法生一切法。
云何二義：一者，覺義；二者，不覺義。
所言覺義者，謂心體離念。
離念相者，等虛空界無所不遍，法界一相，
即是如來平等法身，依此法身說名本覺，依本覺故而有不覺。」
乃至三細六麁升沈苦海。
「依不覺故說有始覺，又以覺心源故名究竟覺，不覺心源故非究竟覺。」
是故十法界中若聖、若凡，若因、若果，依正染淨舉在是矣！
故名〈集一切法品〉。
次經文下即正釋文。 ^443a20

爾時大慧菩薩摩訶薩〔至〕「諸識有幾種生住滅？」 ^443b11

從此品訖〈斷食肉〉凡十四品，明別問答。
故品品多云「重白世尊」。
今此首章，即別問答心意識也。
謂初剎那識異於木石，生得染淨，各自能為無量無數染淨識本。
從初剎那不可說劫，乃至金剛喻定經一剎那，有不可說不可說識。
生諸有情色心二法者，則有染、有淨、有生、有滅。
此識約生滅門中，有幾種生住滅？。 ^443b12

佛言：「大慧！諸識有二種生住滅，非臆度者之所能知。」 ^443b20

真如妙性，本自無生，一念隨緣，事分起盡，
即是真心不守自性，隨無明緣成於諸識，
生住異滅，此非凡小及因位菩薩智慮所知。
故論云「依無明熏習所起識者，非凡夫二乘智慧所覺，
乃至菩薩究竟地不能盡知，唯佛窮了。」 ^443b21

「所謂相續生及相生，相續住及相住，相續滅及相滅。」 ^443b27

相續即流注也。一本亦云流注。
言流注者，唯目第八識，三相微隱〔即業相、
轉相、現相也。如《起信論》所明〕種現不斷，名為流注。
由無明緣初起業識，故說為生；相續長劫，
故名為住；到金剛定、等覺一念斷本無明，名流注滅。
相生住滅者，謂餘七識心境麁顯，故名為相。
雖七緣八，望六為細，具有四惑，亦名麁故。
依彼現識自種諸境緣合生七，說名相生。
長劫熏習，名為相住。
從末向本，漸伏及斷，至七地滿，名為相滅。
依前生滅立迷悟依，依後生滅立染淨依，
後短前長，事分二別，即是流注生住滅，相生住滅也。 ^443b28

「諸識有三相，謂轉相、業相、真相。」
上雖答云：諸識有二種生住滅，未辨何識為生滅？
此復言三種相，欲簡諸識之中有生滅不生滅者。
言真相者，如來藏心在纏不染，性自神解，名自真相。
根本無明起靜令動，動為業識，即是賴耶極微細相，名為業相。
轉相者，依前業相，轉成能緣及所緣境，
生七轉識，同名轉相。
又從靜起動名之為業，從內趣外名之為轉。
如來藏心不可增減，名為真相，亦名真識。
然雖三相名殊，同是一心，隨緣、不變之二義也。
謂真心不變即隨緣，故名轉相業相。
以隨緣即不變，故名真相。
論云「是心從本已來自性清淨，為無明所染，有其染心。」
是不變即隨緣也。
又云「雖有染心，恒常不變。」
是隨緣即不變也。 ^443c10

「大慧！識廣說有八，略則唯二：謂現識及分別事識。」 ^443c24

如來上明諸識有三種相，是已處中說故。
而此又明諸識廣略者，以眾生根行不等，受解緣別故也。
言廣說有八者：一曰眼識了別於色；二曰耳識了別於聲；
三曰鼻識了別於香；四曰舌識了別於味；
五曰身識了別於觸；六曰意識了別諸法；
七曰末那識〔此云染污意〕恒審思量，唯緣藏識見分，
亦名傳送識；八曰阿賴耶識〔此云藏識〕。
謂此八識，各是眾生無始已來，不了自心，隨妄緣起。
於中第八是其根本，頓變根身器界種子，
轉生七識，各能變現自分所緣。
此八識外實無我法。
問曰：如何變耶？答曰：我法分別熏習力故，諸識生時變似我法。
六七二識無明覆故，緣此執為實我實法。
如患夢者，患夢力故，心似種種外境相現。
夢時執為實有外境，寤來方知唯夢所變。
我此身相，及外世界色空等法，亦復如是。
唯識所變，迷故執有我及諸法；悟來方知唯心識變，
以如實知無前境界故，種種方便起隨順行。
轉八識成四智菩提，安住祕藏，究竟涅槃。
故曹溪云「大圓境智性清淨，平等性智心無病，
妙觀察智見非功，成所作智同圓鏡。
五八六七果因轉，但轉其名無實性，若於轉處不留情，繁興永處那伽定。」
即此轉識成智義也。 ^443c25

略則唯二：謂現識及分別事識者，求那譯本云略有三種，於現識上加一真識也。
若作三種釋者，真謂性淨本覺，現謂賴耶現識，餘七俱名分別事識。
雖第七識不緣外塵，緣第八故，亦名分別事識。
真謂本覺者，即識實性也。
此譯即云：現識屬賴耶，分別事識屬前六識，
不言第七者，謂第七末那計內為我屬賴耶，計外為我所屬前六識。
真即識實性，亦屬賴耶淨分，是故但云略則唯二，與處中說數無相濫。 ^444a19

「大慧！如明鏡中現諸色像，現識亦爾。」
此舉喻合，以明現識也。
謂現識如鏡，所現境界如像，故《起信》云
「三界虛偽唯心所作，離心則無六塵境界」也。
又云「第八藏識為依止故，轉生七識。
於中第六造引滿業，感總別報，如鏡現像，毫釐不差。」
言總別報者：一謂總報，屬第八識。
二謂別報，在前六識。
且以有漏善業言之，如持五戒招得人身，是總報業。
由於因中有瞋忍等，於人總報而有妍醜等，
名別報業，亦名引滿業，即能招第八引異熟果，
名為引業；能招第六滿異熟果，名為滿業。
然其引業，能造之思要是第六意識所起。
若其滿業，能造之思從五識起，雖造滿業亦非自能，由意識引方能作故。
其第七識唯有俱生惑智二障，業障、報障，彼七俱無。
雖具四惑，但緣內故，屬於有覆無記性攝，則不能造善惡二業。
唯前六識起惑造業，業成難逃，感諸異報，如鏡現像不漏絲毫。
故《楞嚴》云「六識造業，所招惡報從六根出」也。
或注此經指第七識而為能造善惡業者，教無明文。 ^444b1

「大慧！現識與分別事識，此二識無異，相互為因。」 ^444b22

言賴耶現識及分別事識無異相，皆由最初一念為緣，
令真如心不守自性，隨緣成有。
諸識熏習，更互為因，流轉不息。
故《華嚴》云「眼耳鼻舌身，心意諸情根，以此常流轉，而無能轉者。」
彼疏釋云：言以此者，謂以上八識自為能所熏，
展轉為因，而常流轉，無別我人，故云無能轉者。
又云：識外無法亦為無者，故曰此二識無異相，互為因也。 ^444b23

「大慧！現識以不思議熏變為因〔至〕戲論習氣為因。」 ^444c2

此又廣明諸識生住因也。
通而言之，麁細二識皆依無明住地而起。
以根本無明，動彼靜心而起細識，依此細識轉起麁心，故以無明通為其本。
若別言之，依無明為因，生三細不相應心；
依境界為緣，生三麁相應心。
故云麁細二識，各具二因，方得生住。
言不思議熏者，謂無明能熏真如，不可熏處而能熏，故名不思議熏。
又熏則不熏，不熏之熏名不思議熏。
言不思議變者，謂真如心受無明熏，不可變異而變異，故名不思議變。
又變即不變，不變之變名不思議變。
《勝鬘經》云「不染而染難可了知」者，謂此不思議也。
然此熏變甚微且隱，故所起現識行相微細，
於中亦有轉識業識，舉麁顯細，故但云現識。
即《起信》云「不相應心」。 ^444c3

言分別境界者，即是現識所現種種境界，
還能動彼心海，起諸事識之浪也。
言無始戲論習氣者，即彼和合心海之中，妄念戲論習氣。
無始已來熏習不斷，未曾離念，故此境界及妄念戲論，
熏動心海種種識生，以妄念及境界麁而且顯，故所起分別事識行相麁顯。
即《起信》云「相應心」也。
此謂現識依不思議熏故得生，依不思議變故得住。
分別事識依境界故得生，依心海故得住也。 ^444c17

上佛言諸識有二種生住滅，已下至此，
謂無明熏習，真如成染緣起也。
故論云「當知無明能生一切染法，一切染法皆是不覺相故。」 ^444c25

「大慧！阿賴耶識虛妄分別〔至〕是名相滅。」
自下明若達妄源，成淨緣起也。
言阿賴耶識和合心海中，妄念分別種種習氣若滅，即一切根識滅。
言一切根者，謂意根起識而能分別一切諸法，名一切根識。
即第六意識，及所依第七末那現行識相滅，名相生住滅識滅也。
所言種種習氣者，約唯識宗說諸習氣，
總有三種：一名言習氣，謂有為法各別親種。
名言有二：一表義名言，即能詮義音聲差別；
二顯境名言，即能了境心心所法。
隨二名言所熏成種，作有為法各別因緣。
二我執習氣，謂虛妄執我我所種。
我執有二：一俱生我執，即修所斷我我所執；
二分別我執，即見所斷我我所執。
隨二我執所熏成種，令有情等自他差別。
三有支習氣，謂招三界異熟果種。
有支有二：一有漏善，即是能招可愛果業；
二諸不善，即是能招非愛果業。
隨二有支所熏成種，令異熟果善惡趣別。
諸說習氣，皆准應知。 ^444c29

「大慧！相續滅者〔至〕謂自心所見分別境界。」
言所依因及所緣滅，即相續滅者。
謂所依無始根本無明習氣因滅，及所緣妄境界染法緣滅，
即微細流注生住滅識滅也。
言所依因，謂無始戲論習氣。
所緣謂自心所見分別境界者，經自牒釋所滅無明，及妄境界為因緣義也。
故論云「以無明滅故心無有起，以心無起故境界隨滅，
以因緣俱滅故心相皆盡，名得涅槃成自然業。」 ^445a18

「大慧！譬如泥團與微塵〔至〕金莊嚴具亦復如是。」 ^445a27

此引二喻，喻上染淨二緣起也。
一、謂真妄體非一異，二、但妄滅而真不亡。
義如次文釋之。 ^445a28

「大慧！若泥團與微塵異者〔至〕泥團微塵應無分別。」 ^445b2

若言泥團與微塵實異者，泥團應非微塵所成，
而實彼成，故不可言異也。
若實不異者，則泥團與微塵應無分別；
既其因果麁細有殊，亦不可言一也。 ^445b3

「大慧！轉識藏識若異者〔至〕然彼真相不滅。」
以法合喻，明非一異也。
謂諸轉識與藏識若異者，依無明風熏動之時，
藏識之體應不隨緣，則墮常過，然如來藏藏識是善不善因，
非不隨緣也。若不異者，轉識滅時藏識亦應滅，
則墮斷過，然藏識真相竟不滅爾。
故《起信》云「以一切心識之相皆是無明，
無明之相不離覺性，非可壞非不可壞。
如大海水因風波動，水相風相不相捨離，
而水非動性，若風止滅動相則滅，濕性不壞故。
如是眾生自性清淨心，因無明風動，心與無明俱無形相、
不相捨離，而心非動性。
若無明滅，相續則滅，智性不壞故。」 ^445b7

「大慧！識真相不滅〔至〕即不異外道斷滅戲論。」 ^445b20

如下經云「如來藏為無始虛偽惡習所熏，名為藏識。」
故論云「不生不滅與生滅和合，非一非異，名為具分賴耶藏識。」
是以此藏識中，不生不滅淨分真相竟不滅，但生滅染分業相滅也。
若真相滅者，藏識實性亦應滅爾。
若藏識實性滅，則與外道斷滅見同。
是故，論云「所言滅者，唯心相滅，非心體滅。」
又云「唯癡滅故，心相隨滅，非心智滅。」 ^445b21

「大慧！彼諸外道作如是說〔至〕即無始相續識滅。」 ^445b29

謂諸外道，見身壞命終，六識不能取境，
一生相續識隨四大緣離散之時，即計無始相續識永滅，
更無業報受生相續，是故名為墮落斷見。
故下偈云「色識雖轉滅，而業不失壞；令於諸有中，色識復相續。」
若色識轉滅諸業失壞者，是則無生死，
亦無常無常，即斷常二見亦俱離也。
豈同外道妄計斷滅耶？ ^445c1

「大慧！彼諸外道說相續識〔至〕唯說作者，為生因故。」 ^445c8

諸外道說六根能取境界之六識，執從神我邪因等生，
不說眼等諸識從色等因緣生，唯計作者為生因故，故名外道。 ^445c9

「作者是何？彼計勝性、丈夫、自在、時及微塵為能作者。」 ^445c12

勝性亦云勝妙，是生梵天之天主也。
丈夫即我之別名。
自在謂大自在天。
及計時節、微塵等為能作者。
更餘異計，如下廣說。 ^445c13

「復次，大慧！有七種自性〔至〕緣自性成自性。」
自下重明染淨二緣真妄識體。
此七自性，成上妄識生滅身也。
謂煩惱體性，能集善惡等業，故名煩惱為集自性。
既有集因，必有未來苦果性，故言性自性。
既有苦果，必有形相，故言相自性。
既有形相，即從四大種生，故言大種自性。
既有四大，即從因緣所成，故言因自性、
緣自性、成自性，然妄無別體，隨所執得名。 ^445c17

「復次大慧有七種第一義〔至〕如來自證智所行。」 ^445c26

第一義諦道理無二，為人不同證有優劣。
此七成上真識不生不滅法身也。
所行，一本作境界，即所行境界也。
謂發心菩薩，緣第一義法性如來藏心，故名心所行勝解行地。
菩薩等各起十種智慧緣於真如，故名智所行。
初地菩薩正證真如，見二種無我，故名二見所行。
八地菩薩超二乘、超七地，故名超二見所行。
十地超九地，九地名一子地，後二所行即佛地也。 ^445c27

「大慧！此是過去未來現在〔至〕法自性第一義心。」 ^446a7

此七種第一義是三世諸佛所證第一義法性，
如來藏心，非緣慮妄識也。 ^446a8

「以此心成就如來世間出世間最上法。」
自下明真心之德用也。
以有此第一義心，故能成就如來法身，及世出世間最上菩提涅槃淨妙等一切諸法。
若無此心，則不能成。 ^446a10

「以聖慧眼入自共相，種種安立不與外道惡見共。」 ^446a14

言以聖慧眼，入一切法自相共相種種安立，
唯是一心其所安立，悉令悟入佛之知見，不與外道惡見同。
又云：此七種第一義心，是聖人慧眼所見，
建立七種不同為自相，共成法身為共相，餘義如上說。 ^446a15

「大慧！云何為外道惡見？
〔至〕見有見無而起言說。」 ^446a20

此徵釋惡見，謂彼外道等不知境界一切諸法皆是自心分別所現，
於自性第一義說為有無。 ^446a21

「大慧！我今當說若了境如幻〔至〕及無知愛業緣。」 ^446a24

佛說若了自心所現境界如幻不實，則一切妄想等悉滅也。
言三有苦者，果也。
無知，謂無明也。愛，謂煩惱也。
業，謂有漏善惡等業也。
是三皆因也。故論云「若離妄念，則無一切境界之相唯一真心矣！」 ^446a25

「大慧！有諸沙門婆羅門〔至〕依緣生住有已即滅。」 ^446b1

言起邪見人，不越在家、出家二眾也；亦二乘、外道二眾也。
非有者，謂計虛空自然為因也；及有者，
謂計微塵、世性、自在天等為因也。
即是計無因、邪因為能生因也。
於正因果外，計顯現諸物。
依時而住，皆外道所計也。
或計五蘊、十八界、十二處。
依因緣生住，無常變異，生已即滅，不了常住真心，即二乘所計也。
皆迷自心所現耳。 ^446b2

「大慧！彼於若相續若作用〔至〕不見根本故。」
此牒破也。言若相續者，即總牒其因果不斷也。
若作用者，即牒其生滅之間暫有用也。
若諸有、若陰界入滅，名涅槃。
若趣向涅槃，名道。
若有漏諸業、若修道所得，名果。
若冥初等二十五諦，上皆牒計也。
言是破壞斷滅論者，破計也。
謂外道無種生，即是破壞因果也。
又言從有種生，生已滅，名斷滅論也。
言何以故等者，徵結也。
謂上妄計，即體非有，故云不得現法故。
何獨現計本無，窮其初因亦不可得，故云不見根本故。 ^446b10

「大慧！譬如瓶破不作瓶事，又如燋種不能生芽。」 ^446b21

次引喻明。言如瓶已破，不作瓶用事，以譬無種則無法，不作陰界入因事。
又如雖有燋種不作芽事，以譬雖有自在天等為種，
不能作陰、界、入相續生因事。 ^446b22

「此亦如是，若陰界處法〔至〕但是自心 " resp=虛妄所見。」 ^446b26

後言法合也。以上二因不成故，即無陰、
界、入性可滅；今外道說有陰、界、入性。
言三世中滅得涅槃者，是自心妄想也。
彼陰、界、入無相續生，以有種、無種不成因故，故言但是自心虛妄所見。 ^446b27

「復次，大慧！若本無有識〔至〕所作事業悉空無益。」 ^446c3

言重復次於前文，破轉計也。
謂彼轉計所生，與無種有種三緣和合而生者，
龜應生毛、沙應出油；然龜本無毛、沙本無油，
合亦不生，三緣體空，如何生果？
汝宗則壞。違決定義者，喻斥不成，故言宗壞，以違汝決定能生之義。
又於一相中妄計三緣，違我大乘決定之義。
所作事業悉空無益者，事即是果，業乃是因。
言因果事業，並唯妄說，都無實義。 ^446c4

「大慧！三合為緣是因果性〔至〕熏習餘氣作如是說。」 ^446c12

此牒示其過也。謂彼外道以三合為緣，
是因果性，可說為有，成三世法。
此即邪謬相承，及自惡見作是說耳！ ^446c13

「大慧！愚癡凡夫惡見所噬〔至〕妄稱一切智說。」 ^446c16

言凡夫外道，為惡見迷醉所噬，不能自知愚癡無智，妄稱一切智說。
外道指六師為一切智人，二乘執權智為實智也。 ^446c17

「大慧！復有沙門婆羅門〔至〕如是思惟恒住不捨。」 ^446c20

自下言正見人，觀一切法皆無自性，如幻夢等，
不離自心，無能所取及生住滅。
如是觀察無有間斷，是名正觀。 ^446c21

「大慧！此菩薩摩訶薩〔至〕轉依次第成如來身。」 ^446c24

此菩薩摩訶薩者，即上正見沙門、婆羅門也。
行無相道者，謂萬行齊修，三輪體寂也。
漸昇諸地者，謂初登歡喜地，乃至第七遠行地也。
證無生法者，謂得無功用道，登第八不動地也。
入金剛喻三昧者，謂初地菩薩創得無分別智，
斷異生性障；二地至十地菩薩如實修行，
漸斷諸障，增勝功德；第十一地等覺菩薩金剛喻定，頓斷俱生二障種子也。
轉依次第成如來身者，即等覺後念解脫道斷二障習氣，
即得如來無上菩提及大涅槃二轉依果也，
一謂轉染得淨、二謂轉迷得悟。
又菩提名生得，二障障不生，今斷障得生。
涅槃名顯得，本性清淨，客塵翳故，今斷而彼顯。
轉依位別通有六種，故云轉依次第成如來身也。
餘義如文，可以意得。 ^446c25

「大慧！菩薩摩訶薩〔至〕於自悉檀應善修學。」
言但住心量觀察三有，又云令達唯心漸入諸地者，
謂此一心法門，是凡聖之本，迷之墮世間生死、悟之證出世菩提。
故先聖曰「世間不越三科，出世不過二果。」
二果者，即如上釋成如來身二轉依果也。
三科者，即此五蘊、十二處、十八界，諸妄心法也。
故云欲得佛身，應當遠離，乃至觀察令達唯心。
於自心宗勸善修學。 ^447a11

爾時，大慧菩薩摩訶薩〔至〕「藏識海浪、法身境界。」 ^447a19

大慧於此，雖通請說心、意、意識、五法、自性相，
意欲如來且成前問，是故結請。
但云順諸佛說，藏識海浪、法身境界也。
言稱真實義，諸佛教心者，揀非虛妄心識也。
凡言心者，略示名體，通有四種，梵音各別，翻譯亦殊。
一、紇利陀耶，此云肉團心，是色身中五藏心也。
如此方《黃庭經．五藏論》中說。
二、緣慮心，此是八識，俱能緣慮自分境故。
此八各有心數，亦云心所。
於中或無記，或通善染之殊。
諸經論中自心所法，總名心也，謂善心、惡心等。
三、質多耶，此云集起心，唯是根本第八識也。
積集諸法種子起現行故。
四、乾栗陀耶，此云貞實心，亦云堅實心，此是真實心也。
然第八識無別自體，但是真心，以不覺故，與諸妄想而有和合不和合義。
和合義者，能含染淨目為藏識；不和合者，
體常不變，目為真如，即此離所行相稱真實義，諸佛教心也。
雖然四種體同，迷悟真妄義別，如取真金，須明識瓦礫及以偽寶。
但盡除之，縱不識金，金體自現。 ^447a20

「爾時，世尊告大慧菩薩摩訶薩言〔至〕諸色相故。」 ^447b10

佛言有四因緣眼識轉轉生也。
一、謂不覺外塵是自心現而執取故；二、
謂無始已來取著於色妄想熏習不斷故；
三、謂識本性如是故，識以了別為自性故；
四、謂樂欲見諸色相故。 ^447b11

「大慧！以此四緣〔至〕猶如猛風吹大海水。」
言以此四緣，令心水流生轉識浪。
如眼識既爾，餘諸識亦如是。
於一切諸根微塵毛孔，眼等諸轉識或頓生，
譬如明鏡現眾色像，無有前後或漸生。
猶如猛風吹大海水，前波起、後波隨。
言微塵、毛孔者，即色塵身根也。 ^447b15

「心海亦爾，境界風吹起，諸識浪相續不絕。」
言外塵風擊如來藏心海，起諸識浪。
造業、感報，生死不絕，亦如之。 ^447b21

「大慧！因所作相，非一非異〔至〕差別境相有意識生。」 ^447b24

此明諸識展轉互為因也。
言因所作相非一非異者，因即第八如來藏識也。
所作相，謂七轉識，從第八所生也。
非一者，諸識行相不同也。
非異者，同皆緣起無自性也。
言業與生相相繫深縛者，謂第八識變起根身器界名為生相。
六七二識無明覆故，由此執為實我、實法。
第六意識引起前五造引滿業，感諸異報生死不絕，
故云業與生相，相繫深縛，是皆不了色等諸塵自心妄現，故五識身轉也。
大慧！眼等五識與五塵俱時，或因了別色等差別境相而意識生也。
是故當知根、身、塵境一切諸法，皆是眾生自心妄識互為因果之所現也。
故《伽陀》云「諸法於藏識，識於法亦爾。
更互為因相，亦互為果相。」 ^447b25

「然彼諸識不作是念〔至〕無差別相各了自境。」 ^447c10

彼諸識等各了自境者，此明八識俱能了別自分境故，
不知唯是自心妄現也，謂色是眼識境，
乃至賴耶見分是第七識境，根身種子器界是藏識境。
然此八識，離如來藏無別自體，以眾生不知故，
執為八識之名；諸佛證得故，能成四智之用。
若昧之則八識起執藏之號，七識得染污之名，
六識起遍計之情，五識徇根塵之相。
若了之，賴耶成圓鏡之體，持功德之門；
末那為平等之原，一自他之性；第六起觀察之妙，
轉正法之輪；五識興所作之功，垂應化之迹。
斯則一心匪動，識智自分。
不轉其體，但轉其名，不分其理而分其事。 ^447c11

「大慧！諸修行者入於三昧〔至〕名為識滅。」
上明諸識展轉為因，各了自境，妄想流注。
欲轉諸識成智用者，以根本藏識微細難知，
故舉二乘修劣三昧，不知諸識習氣種子，
依藏識不滅，自謂我滅諸識入於三昧；
而實未也，但伏六識不取塵境，彼將為滅。 ^447c23

「大慧！如是藏識行相微細〔至〕定慧之力皆不能知。」 ^447c29

此顯有能知者。謂如是諸識所依藏識行相微細，
唯佛究竟知其邊際，及住地菩薩方能分知，
其餘聲聞、獨覺、外道修行而得三昧智慧，悉不能了。 ^448a1

「唯有修行如實行者〔至〕自心所見能知之耳！」 ^448a5

言能知難知之所以也。
以智慧力了諸地相善達句義者，有了因也。
無邊佛所廣集善根者，有緣因也。
本有正因由是現前，自然明見妄習流注，故云能知。 ^448a6

「大慧！諸修行人宴處山林〔至〕如實修行大善知識。」 ^448a10

下中上修，言隨人分量也。
分別流注，即上二種生住滅也。
餘義如文。皆當親近善知識者，如馬鳴曰：
「諸佛法者有因有緣，因緣具足乃得成辨。
如木中火性，是火正因，若無人知，不假方便能自燒木，無有是處。」
眾生亦爾。雖有正因熏習之力，不遇諸佛菩薩知識示教利喜、
慈悲攝護以之為緣，能自斷煩惱入涅槃者，則無是處。 ^448a11

爾時世尊重說頌言：
汎論偈頌有四種不同，梵音亦異，仍具八意，不復備引。
今此直明其大略：一、但字滿三十二，即為一頌；
二、諷頌或名直頌，謂以偈說法，不頌長行；
三、應頌，重頌長行也或為鈍根重說，或為後來之徒，
或為增明前說；四、集施頌，謂以少言攝集多義，施他誦持故。
今此經內，於前四中二三所攝。
然凡言長行、偈諷相望，有五對之例，謂有無、
廣略、離合、先後、隱顯。
至文當審詳之。 ^448a19

「譬如巨海浪，斯由猛風起〔至〕對現境說五。」
此頌明前現識之海，性自常住，為彼六塵境界之風所飄動故。
此七種識，現識之體以為內因，六塵境界以為外緣，興盛六種麁重相故。
故云譬如巨海浪，由斯猛風起，洪波鼓溟壑，
無有斷絕時，藏識海常住。
境界風所動，種種諸識浪，騰躍而轉生。 ^448a28

云何名為境界之風？
其風形狀當如何耶？
謂青赤等種種顯色，能起眼識。
珂貝等珠出種種勝妙音聲，能起耳識。
檀乳等香熏布種種芬芬香氣，能起鼻識。
木羅、石蜜等諸安觸著和種種善美樂具，能起身識。
鹹淡等味隨其所應出種種味，能起舌識。
現在之花，未來之果，種種法塵，隨為彼識所緣境界，能起意識。
今此文中，舉塵取識應審觀察。
彼末那識即是意識微細分位，無別體耳！
如是六塵，能動心體，令使散亂，譬如猛風故名為風。
故云青赤等諸色，珂貝乳石蜜，鹽味眾花果。 ^448b5

如是七識及與藏識，同耶？
異耶？非同非異，離二邊故。
譬如日與光明，水與波浪，非同非異。
七識、藏識，非同非異義，亦復如是。
故云日月與光明，非異非不異。
意等七種識，應知亦如是。
如海共波浪，心俱和合生。 ^448b16

如是七識，從何處所來入藏識作七種數，流轉起動無斷絕時？
如是七轉識不從內來、不從外來、不從中間來，唯藏識體變作七識。
譬如海水，動作波浪。
故云譬如海水動，種種波浪轉，藏識亦如是。
種種諸識生，心意及意識，為諸相故說。 ^448b21

如是現識，及七轉識，八種心識，唯有生滅無常相耶？
亦有實相常住相耶？
如是八識，從無始來，三際不動、四相不遷，
真實常住，自性清淨，功德滿足，無有二相。
故云八識無別相，無能相所相。
譬如海波浪，是則無差別，諸識心如是，異亦不可得。 ^448b26

諸識本寂，妄塵無體，由不覺故前五識轉，
覽現塵境，第六分別，起惑造業。
第七傳送執我我所，能廣積集，同為能熏第八藏識，
受熏持種，積集不亡，展轉為因，流轉不息。
故云心能積集業，意能廣積集，了別故名識，對現境說五。 ^448c3

是知離心之境，文理俱虛，即識之塵，詮量有據。
狂心不歇，歇即菩提；垢淨心明，本來是佛。 ^448c8

爾時，大慧菩薩摩訶薩以頌問曰：
自下三重問答，躡前而起，總一十八偈，各有經家生起。
此即初番問生起也。
下准此。 ^448c11

「青赤諸色像，眾生識顯現，如浪種種法，云何願佛說？」 ^448c14

上云青赤等塵發生，諸識如海波浪皆非一異。
又云心積集等，行相有殊，故致斯問。 ^448c15

爾時，世尊以頌答曰：「青赤諸色像，浪中不可得，
言心起眾相，開悟諸凡夫。」 ^448c18

上二句明色即是空，故不可得。
次一句空即是色，故起眾相。
下一句釋第三句。 ^448c19

「而彼本無起，自心所取離，能取及所取，與彼波浪同。」 ^448c22

此一偈法合重明，青赤諸色像，浪中不可得二句也。 ^448c23

「身資財安住，眾生識所現，是故見此起，與浪無差別。」 ^448c25

色身，正報也；資生財物及安住處，依報也。
此一偈法合重明，言心起眾相，造業感報，
依正不同，皆是眾生自心妄現。 ^448c26

爾時，大慧復說頌言：「大海波浪性，鼓躍可分別，
藏識如是起，何故不覺知？」 ^448c29

此約法喻而難。 ^449a1

爾時，世尊以頌答曰：「阿賴耶如海，轉識同波浪，
為凡夫無智，譬喻廣開演。」 ^449a2

依彼大海譬喻演說，使愚夫通曉。 ^449a3

爾時，大慧復說頌言：「譬如日光出，上下等皆照，
世間燈亦然，應為愚說實。」 ^449a5

大慧因上言，心起眾相。
開悟諸凡夫，即是如來方便不說實法。
故問：如日光出時，等照於萬物，如來既出世，
應為諸愚夫，平等說真實。 ^449a6

「已能開示法，何不顯真實？」
言如來已為眾生開示諸法，何故不為愚夫說真實法？ ^449a10

爾時，世尊以頌答曰：「若說真實者，彼心無真實
〔至〕心境界亦然。」 ^449a12

此一頌半，上二句法說，謂非器不堪聞，實非不平等。
次三句舉三喻況彼心無實。
第三一句以法合喻，故云亦然。 ^449a13

「境界不具故，次第而轉生〔至〕無有定次第。」
次一頌半，言外境緣若不具足，內識即次第轉生。
故《成唯識》云「依止根本識，諸識隨緣現，
或俱或不俱，如波濤依水。」
謂緣若同時具足即俱現，如鏡現像無有前後。
此偈明緣不同具，即次第而轉生也。
以第六識分別諸法塵，故云識以能了知。
意緣阿賴耶，起我我所執，故云意復意謂然。
五識隨現塵，何有定次第？ ^449a16

「譬如工畫師，及畫師弟子〔至〕綺煥成眾像。」
是二頌言畫色本無形，隨形即畫像，以況如來本無法，
隨機即說法，豈得止說一種法也？ ^449a24

「言說則變異，真實離文字〔至〕於彼為非說。」
此三頌半正明如來應機說異也。
上二句總標說意，次五句謂對利根說一乘真實法，
次五句謂對餘鈍根說種種如幻法，一一如文。
下二句謂所說法不應機者翻為妄語，故云非說。 ^449a27

「譬如眾病人，良醫隨授藥，如來為眾生，隨心應量說。」 ^449b4

是一頌，又以良醫隨病授藥不同，況如來應量說法有異，
故不得如日平等照物，以結前問。 ^449b5

「世間依怙者，證智所行處，外道非境界，聲聞亦復然。」 ^449b8

依怙者，即如來也。
注大乘入楞伽經卷第二
 ^449b9
