
pin:: 
## 6
大方廣佛華嚴經疏卷第五十九
author:: 唐清涼山大華嚴寺沙門澄觀撰
第九嵐毘尼林神，寄善慧地。
初二可知。
第三「彼神答」下授己法界。
於中四：一顯法義、二立法名、三明業用、四辨根本。
初中二：先長行、後偈頌。
前中四：一標數歎勝、二徵數列名、三依名釋義、四結歎勝益。
初中，生如來家，即正酬其問。
第二「何等為十」下徵數列名。
此十通於六位：一當十信；二即十住；三通行向；
四是初地；五從二至七，以是功用邊故；
六七皆八地，然六即自分；七即勝進得勸之後；
八即九地；九當十地；十即等覺入如來地。
然依行布，豎配定然。
若約圓融，初後通用，故云成就此法則生如來家。
若定須具十方得生家，何以文中第二第六皆有生家，第十復言於三世佛所已受灌頂？
故知須豎，約證分異。
若定豎者，則違具十則生之言，是知須橫約圓融修觀。
第三「善男子云何名」下依名釋義。
一中即信發心故，〈賢首品〉云「常欲利樂諸群生，
莊嚴國土供養佛」故，故文云始集善根。
二中初住發心，文具三心生如來家，亦初住生家。
三中十句，一觀法門海標十行；二向一切智標迴向，
以行願相資故合為一；餘八通行向。
四中契理斷障，名深淨心，即淨心地。
已證理故，堅如金剛；已得離生道故，捨諸有趣；
已破二障礙山故，為物依處。
五中證如起行為平等光明，戒忍進等為次五地。
「得無礙」下即是七地，七地得無生忍光明故，入一切真實法。
六中以得無生忍、契同法性，為生佛家。
願度增上善根一體，惑等不動，為白淨法。
七中因佛勸起能頓修行，名佛力光明。
無功用修，故無疲厭等。
八中從第八地入第九地，故云住童真位。
觀一切智智門，即法師之德故，於三性等皆如實知；
即事知理之如實故，於有差別境入無差別定；
即理窮事之如實故，於無差別法現有差別智。
餘可準思。九中以佛莊嚴而莊嚴，故名普莊嚴，
已得離垢等諸三昧故，雖復常用而常在三昧。
十中約其自分為此菩薩，約其勝進名入佛地，
已受職位云受灌頂，智齊佛境云知一切，
如〈十定品〉辨。第四「佛子若菩薩」下結歎勝益，可知。
二重頌中十偈，如次頌前十法。
第二「善男子菩薩具此」下立法名中，先牒前所明、
後「我從無量」下指前立目。
機感便現，無所擁礙，名自在受生，通能所現。
第三「善財白言」下明法門業用，於中先問、後答。
答中，知見此境即是業用。
於中二：先明依願受生、後「經於百年」下如昔願覩。
於中四：初覩降神瑞相、二「善男子摩耶」
下見出城現光、三「摩耶夫人於畢洛叉」下。
覩將生神變。於中二：先標徵。
畢洛叉者，此云高顯。
後別顯十變：一集眾息苦、二卷舒無礙、
三毛現佛因、四現佛本事、五現行所依身、
六遍現捨行、七現古佛受生園林、八現今佛所處宮殿、
九出菩薩同類、十地現蓮華將承至聖。
四「善男子嵐毘尼」下正覩誕生。
於中三：初覩外相，有四種相，釋通事理。
約事，謂一迴耀挺特故、二高顯邕容故、
三威光赫奕故、四分明可覩故。
約理，則一依性空無住現故、二依涅槃山無心出故、
三大慈雲中現無住之化身故、四為破眾生生死無明之大闇故。
二「菩薩爾時」下了其內德。
三「當我見佛」下結其周遍，則橫竪無窮。
第四「時善財童子白彼神」下顯法根源，
先問、後答。答中，先長行中六：一古世佛興。
二「其四天」下顯昔父母。
三「其喜光」下攀樹誕生。
四「時有」下觀佛得法。
五「善男子」下結會古今。
不結父母者，意明即淨飯、摩耶，佛即今佛故。
六「我從是」下顯用周遍。
後偈頌中，二十三頌，分四：初一誡聽許說、
次九最初修證、次十二偈歷事增修、末偈結歎無盡。 ^948b28

第五指示後友中，言瞿波者，此云守護大地。
在家為父母，守護太子儲備、守護國地。
既為其妃，依主得名。
表十地既圓，故無地不護。
然太子有三夫人：一名瞿波、次名耶輸陀羅、三名摩奴舍。
今因位之極故，取其第一，法喜已滿故，寄之昔妃。
此位親能得佛，故在生佛之城矣〔已下入第七十五經〕。 ^949b10

第十釋女瞿波，寄法雲地。
第一依教趣求，中二：初依前修證、後「漸次」下趣求後友。
於中四：一趣求詣處、二「其中有神」下伴友迎讚、
三「善財童子言」下善財印述、四「爾時善財」下神敬增深。
二中四：一讚行究竟、二「我觀仁者修諸」
下讚精進得果、三「我觀仁者勇猛」下讚精進得法、
四「何以」下以理釋成。
三善財印述，中二：初印受所說、後「聖者我願」下述自所作。
於中二：先明四等攝生、後明萬德益物。
前中有四，謂法、喻、合、釋。
法有慈悲，合中兼喜。
釋中不貪，兼明有捨。
於中，先徵、後釋。釋中，先總明、後「不貪生死」下別顯。
於中，先明不自為、後「但見眾生」下明其所為。
二「聖者菩薩摩訶薩」下明萬德益物。
於中二：初有十六句，別約喻顯，為物歸趣；
後「聖者菩薩如是」下結成益物。
四神敬增深者，以聞上法故。
文中三：初長行申供；次以偈讚德，十偈分二：
初三歎下益眾生行、後七歎上求無礙行；
後「爾時」下以身隨逐，愛重情深故。 ^949b17

第二「爾時善財童子」下見敬諮問，先見、
次敬、後問。前中二：先入堂推求，已見依報，
此文亦可屬前；二「見在堂內」下見其正報，
初見主、後「八萬」下見伴。
廣歎伴從勝德，主德固已絕言。
二「爾時善財」下設敬。
三「作如是言」下諮問。
於中，先自陳發心；後「而未知」下正問，有十一句，
問悲智逆順權實、寂用無礙雙行之行。
前十句攝為五對：一過凡越小對、二離果超因對、
三現生示色對、四極相窮說對、五下化上供對。
十一總顯諸善真俗雙行。 ^949c7

第三「時瞿波女」下示己法界。
於中四：一法義、二法名、三法用、四法根。
前中，先長行、後偈頌。
前中亦二：先讚誡許說、後「善男子」下正顯法義。
於中二：先明帝網智光行，謂依此十則照重重無盡法故，
有標、釋、結，可知。後「佛子若菩薩」下承事善友行。
前明依法，此辨依人，法假人弘，故由得此出無盡法，
亦是廣前初一，亦有標、釋、結。
後偈頌中，有十二偈，分二：前十偈如次頌前十帝網行。
然前長行但名帝網光明行，則十法通稱；
今偈中初二取前總名、後之八行各別立稱，
則知十名一一通其十行重重無礙，方受帝網之名。
又須得斯偈意，方了前名。
後二偈頌前事友十法後二，以後二相隱故，餘略不頌。
第二「時釋迦」下立法名，謂一切菩薩普賢三昧深廣如海，
如法界故深，如眾生名故廣，以殊妙智念念觀察，故立此名。
第三「善財言大聖」下明法門業用中，先問、後答。
答中二：先顯廣知、後釋知所以。
前中三：初知娑婆世界、次類知剎海、後別顯毘盧因果。
前中二：先知剎塵劫事、後「善男子此娑婆」下類盡未來。
前中亦二：一知世間善惡因果。
不善根所攝善根者，如瞋心持戒等。
下句類知。二「又彼劫」下知出世因果，於中亦二：
先知佛因果、後「亦知彼佛眾」下知佛眾會。
於中有三：初知聲聞、二知緣覺、三知菩薩及後類盡未來，文並可知。
第二「如知娑婆」下類知剎海。
於中二：先通顯知多、後別顯所知相狀。
今初，有六重類知，後後廣於前前。
初二皆全剎攝多剎，而初但攝同類剎，
故云塵數；二即異類剎，故云一切，一切種類故。
三即塵中攝剎，故細於前。
四即十三佛剎塵數圍繞界及廣大眷屬世界，故云娑婆世界外等。
五即普照十方熾然寶光明剎種所攝剎，通二十重。
六即全蓮華藏世界海。
後「所謂」下別顯所知相狀，有十種：一廣博，即所依種。
二安立，即因緣或所依住。
三即輪圍。四即其中場地。
五體類各殊。六轉者，有二義：一如輪側轉形故，
故〈世界成就品〉云「或有世界隨輪轉」；二即劫轉變故。
七所依蓮華。八即其中須彌。
九隨緣立稱。十即結果屬因，謂華藏世界海是佛本願所嚴，
故云由力。第三「亦念如來」下別顯毘盧因果。
於中二：先明因，然有二義：一者成上上，
但總云本願力故，今別顯成剎之因；二者順從，亦通正報之因。
後「得於如來」下顯果，可知。
第二「何以故」下釋知所以。
第四「善財白言」下顯法根源，先問、後答。
問中雖但問得法久近，而義已含修行久近，得此法門故。
答中分四：一明最初佛所發心修行、二於中間多佛修行、
三正明得法之時、四多劫修瑩此法。
初中分二：初正顯本緣、二結會古今。
前中分十：一王都時處。
二太子超倫，於中先具相、後遊觀。
三寶女求歸，於中分四：一具德端嚴、二
「見其」下白母求事、三「彼香牙」下夢覩佛興、
四「時妙德」下自陳心。
總有十偈，前三自述德堪、後七讚彼求納。
四太子審問，有十二偈，分三：初二問其屬緣、
次三審其內過、後七邀其進善。
五女母代答，明有德無過，亦不屬緣，故應納受。
三十一頌，分六：初十一偈總顯報勝、次三偈別讚端嚴、
三有三偈明其絕倫、四有五偈伎能內滿、
五有八偈離非具德、末後一偈結讚所宜。
六太子重邀，謂若不障道，當隨汝意。
於中，先長行，分二：初自述行深、後「當於爾」下恐其為障。
後偈頌，十偈分三：初六偈頌其行深、次二頌半邀其莫障、後一偈半結令審思。
七女敬順從。有十四偈，分三：初三忘苦眷德；
次六希同勝行，即正是發菩提心；後五勸詣如來。
八太子攝受，由敬佛心歡故。
九母陳慶遂，故重讚女德。
十偈分四：初一標其遂志、次二德行懸同、
次四身語超倫、後三內心蘊德。
十正共修行。亦分十段：一詣佛供養、二
「時佛」下聞經得法、三「時彼太子」下辭歸白父、
四「爾時大王」下王審慶聞、五「作是念」下禪位往觀、
六「爾時」下聞經得法、七「其眾會人」下兼益時會、
八「時佛」下佛重現通、九「時彼父王」下父王出家修證法門、
十「爾時太子」下太子紹位弘通大化。
第二「佛子於汝意」下結會古今。
第二「彼佛滅後」下見中間多佛，略列四十。
第三「其最後佛」下正明得法之時。
最後者，即六十億那由他之後耳。
第四「佛子我得此」下明多劫修瑩。
於中二：一於一剎塵劫修行，於中亦二：
先多劫修行，未窮菩薩之境；後「佛子若有」
下明菩薩難遇，見者不空。
二「佛子我見」下於百剎塵劫修行，於中亦二：
初多劫修證，未知菩薩解脫；後「何以」下釋不知所由。
釋中亦二：先總顯深廣。
謂所以不知者，以稱事理之無邊，等諸佛之境界故。
斯則等覺菩薩解脫，十地不知，故名普賢解脫。
後「佛子我於佛剎」下別顯深廣難知之相。
謂一毛即不可窮，況多毛多身廣大之用，以是無盡無邊之法門故。
於中五：一毛中見器世間、二見智正覺世間、
三見眾生世間、四見菩薩修行、五「佛子我於」下總結不窮深廣。 ^949c17

第五指示後友，分二：先指後位，如後當釋；
後頌前法，臨行再述故。
三十一偈，分三：初一總顯菩薩益生，超頌前見者不空，生下女人染心之益。
次十五偈明遠劫前事，長行所無。
長行語真淨發心但論德女，今則收其雜善，故敘遠緣以麁況妙。
後十五偈正頌長行德女因緣。 ^950c26

第六禮辭，可知。上寄位修行相竟〔已下入第七十六經〕。 ^951a4

自下大文第二，從摩耶下有十一人，明會緣入實相。
謂會前諸位差別之緣，令歸一實法界，
生於佛果，如摩耶生佛，故次明之。
然人雖十一，約法唯九，約會為十，初一為總、餘九為別故。
摩耶得智幻法門，末後亦得幻住，始終相會該於中間，總別圓融歸實無二故。
摩耶既會緣入實，何得更須十人？
豈不向言總別相會，非別無以成總故。
又顯是所會之緣，語十表其無盡，無盡之緣皆成摩耶之實德故。
又此一相義當等覺，等覺方能親生佛故。
等覺却入重玄門中，故有十人多明入俗。
初天主光，且須正念無失。
次可為世師，遍窮眾藝字智之門。
無依無盡無著清淨，清淨則淨智發光，
發光則智相無盡，無盡則誠願不違，方能還歸幻住，故雖十一不失入實之言。
始末皆幻，方知諸緣體虛即實。
今初總中，文亦具六。
第一依教趣求，中二：初將詣觀成、後勝緣引導。
前中三：初標將詣觀成、次「作如是」下別明觀念、
後「如是之人」下思欲親承。
今初摩耶，昔云天后，天后能生佛故。
權教中說生佛七日命終生天，而晉經指在迦毘羅城，則顯常不滅矣。
又上云此世界者，亦表即佛境界，故得觀佛境智。
然說摩耶，或云是實非化、或云是化非實、
或云亦化亦實、或云非化非實，皆帶方便。
約此宗說，即法界實德人法圓融。
二別明觀念中，初總念勝德，已能闇合願智幻門；
後「隨意生」下，別念一十七身，唯普眼見，冥契下文天后所現。
三思欲親承，可知。
二「作是念已」下勝緣引導，中三：初城神顯教修心、
次身眾神密加授法、三法堂羅剎教求友之方。
初中有三：初以華散。
二「作如是」下正以言教城神令護心城，是知無有一事非法門矣。
心名城者，中有正覺法王，萬德所聚故。
有三十門，分三：初有十二門明十度行，
初後合二、中八各一。
次扶助成，十一句，即初地淨治地法十種勝行。
文少不次而數全足。
一信；二慈；三堅固；四悲；五捨；六七皆慚愧，
謂不容惡故；八無疲厭；九如說行；十知諸經論；
十一即成就世智故，能普曉眾生。
後「住持」下七句，福智圓滿，初二是福、後五是智。
智中，前三權、後二實。
三「佛子菩薩」下結讚徵釋。
第二身眾神密加授法，中三：初讚友令欣。
次「從其耳」下放光加被。
後「善財即得」下善財獲益，所謂十眼。
言不思議身者，十身無礙故。
佛平等者，佛佛同故。
故異於前，但明法身。
餘可思之。第三「時有守護」下教求友之方。
於中三：初教、次問、後答。
初中二：先教十法增其智、後示三昧息其亂，
各有標、釋、結。今初，釋中有十一心：一直、
二悲、三智、四進、五信、六深、七慈、八淨、九益、
十巧、十一常。後示三昧釋中，於境不捨離等者，
凡夫染境，二乘捨境，權教縱觀空有互陳，並為缺減。
若圓修者，觸目對境窮盡法源，不取不捨故。
《央掘經》云「摩訶衍者，所謂彼眼根，於諸如來常，
了了分明見，具足無減修」等，又云「所謂眼入處，
於諸如來常，明見來入門，具足無減修」等。
餘可知。結中，處處遇友者，既定慧雙遊，
無境不契，並為道品，則真友懸通。
能如是行，為護正法堂也。
二「說是語時」下問。
三「羅剎」下答，有四法：一以友無不在故、
二以法為體故、三身同友遍故、四智與境合故，如夢如影。
又前三即離境界相，四則離心緣相。
求善友者，幸思此言。 ^951a5

第二「爾時善財受行」下見敬諮問，先見、
次敬、後問。初中，先覩依、後見正。
今初，先受行其教，躡前起後，近躡羅剎之言，
遠通前三勝友，以前二神並未有答故，
即由前三位調練故，得覩斯勝報。
後「即時」下正明所見。
於中三：初明蓮華所證法界。
自性無染，故曰蓮華。
無明既開，不離心內，如從地涌。
亦表性淨萬行之四，從法性地而出現故。
此即十定中普賢之華也。
二「於其臺」下明臺上樓觀。
謂能證權實二智，依於所證而重現故。
智包無外，云普納十方。
總攝五位自分勝進，故云千柱行列。
其一一事皆有所表，恐厭繁文。
三「其樓觀」下明樓中寶座，即智體自空，故云樓中有座。
空具性德，故廣顯莊嚴。
二「爾時善財」下見友正報。
於中二：先結前標後。
前但明主座，今雙結主伴。
後「所謂」下別顯身雲，於中亦二：先明身相、後顯身業。
前中亦二：先明萬類難思身、後明一類超勝身。
前中亦二：先顯別相、後明通體。
今初，有四十身，於中或唯約事，如普遍色身；
或唯約理，如十二、十三不生不滅身，以本無生起，
滅亦不為滅故；或事理交徹，如第三十二、
三十五無生不生色身，以事顯理故。
於中無生則約自願所成，無別有生；不生則隨他而現，生即不生。
餘可思準。後「如是身者」下明其通體，謂離有取蘊故。
二「爾時善財」下明一類超勝身，約唯女故。
二「現如是等」下明身業，中二：初總標；後
「行於平等」下別顯，亦二：先明十度行，唯精進在於忍前，餘皆如次。
謂初明檀；次「出生」下戒，戒能生長故；三
「修習」下進；四「觀察」下忍；五「具眾」下定；六
「恒轉」下般若；七「見諸如來」下方便；八「成就大願」
下願；九「心恒遍入」下力；十「得佛智光」下智。
後「修習一切如來」下明二嚴行。
未為佛母者，是其本行故。
第二「爾時善財」下設敬，自道已深故，現身等彼。
上二並是住體遍應。
第三「白言大聖」下諮問所以。
敘文殊等者，若約等覺，則因位極故；若約會緣，
從初發心，一一善友皆是所會之緣，同入比故。
第三「答言佛子」下示己法界。
於中三：初明體、二業用、三根源。
今初，大有二義：一願大，願為一切諸佛母故；
二智大，智亦二義：一權智，即能起大願、
能成幻事；二實智，即是般若，生佛真身。
幻亦二義：一願智體虛當相名幻故。
上文云「幻智即是菩薩，菩薩即是幻智」
故，能無不為。二者即智所作生佛之義，
謂於己身不壞小而廣容，若於佛身無生起而現起。
又願收普賢、智收文殊，皆入大幻，同為般若，亦名佛母。
二「是故常為」下業用，中二：先總、後「佛子如我」下別。
於中有四：一為現在遮那母；二「善男子如今」
下為過去諸佛母；三「如此世界」下為賢劫千佛母，
義通三世；四「如於此三千」下結通橫竪無窮。
初中二：先標為剎海舍那母、後「又善男子」下別顯生佛之相。
於中四：第一毛光為先相，於中五：一光入身；
二光現變；三見八相；四現因果；五令身難思，謂不大而容十方故。
第二「爾時菩薩」下正明自在入胎。
於中亦五：一眷屬翼從、二菩薩現通、三光明息苦、
四現變入胎、五入已遊步。
第三「又念念中」下腹包眾海難思。
第四「善男子如此」下舉此類於百億。
本來無二者，稱一性故。
非一處住者，體周遍故。
非多處住者，不如事故。
又上句不壞多故，下句不壞一故。
又上句理如事故，下句事如理故。
又一與多相即入故。
此並釋中智幻之義。
下二三四段，文並可知。
第三「爾時善財」下辨法根源，先問、後答。
答中六：一輪王久遠。
言非後身菩薩所知者，顯唯佛知非但久遠，
亦顯時無時相，佛智契故。
二「彼王城」下有佛魔來。
三聖帝助降，表智王助體，本覺現故。
此時已得菩薩神通，明今始成，非實始也。
四場神興願，智假慈興，故神生子想。
五結會古今。六為母普周。
前來為生時之母，即是願母；此明為成道時母，即智母矣。
臍中放光者，生長同氣之所，表佛佛皆從無二理生故。
後三段可知。 ^951c13

第二「遂往天宮」下十友，別明會緣。
然位德已極託迹凡流，深悲接生不標神異，但以法利人。
又顯求者道深，或但示法門之名，則懸領旨趣。 ^952c8

第一天主光，即幻智念力。
善友言天主光者，謂悲智勝用，光淨自在，破闇義故。
父名正念者，此由定發故，故法門名無礙清淨念。
初一句即依教趣求。
第二「見彼」下見敬諮問。
第三「天女答」下示己法門。
於中二：先標名，謂以一念無礙智普觀三世，
無不明現而無去來今，為無礙念；不雜異念，為清淨念。
念佛功德有益悲智，故曰莊嚴。
後「善男子」下明業用。
於中三：一念最初一劫、二「又憶」下中間諸劫、
三「善男子如是憶」下總結多劫。
非唯憶念，亦於彼多劫多佛聞持此門。
餘並可知。下諸善友六段之文，多有不具，皆可思準。 ^952c12

第二童子師遍友，幻智師範，善知識謂為童蒙師，遍與眾生為善友故。
居迦毘羅黃色城者，中道軌物故。
不得法者，略有四義：一與眾藝法門同故、
二法有所付顯流通故、三表一切法門體無二故、四表無所得方為得故。 ^952c24

第三善知眾藝，幻智字母善知識中，初二可知。
第三「時彼童子」下授己法門中二：初標名體，謂以無礙智窮世間之伎藝故。
二「我恒」下顯其業用。
字母為眾藝之勝、書說之本，故偏明之，
有標、列、結。列有四十二門，皆言般若波羅蜜門者，
從字入於無相智故，字義為門。
故《毘盧遮那經》中皆言不可得，智無所得即般若故。
又《文殊五字經》云「受持此陀羅尼，即入一切法平等，速得成就摩訶般若。
纔誦一遍，如持一切八萬四千修多羅藏。」
然初五字，若準阿目佉三藏，即全是文殊真言。
若準今本，而第二一字不同。
今依彼經釋之。一阿者，是無生義，以無生之理統該萬法故。
經云「無差別境」。而菩薩得此無生，則能達諸法空，
斷一切障，故云威力。
二多者，彼經第二當囉字，是清淨無染離塵垢義。
今云多者，《毘盧遮那經》釋多云「如如解脫」，
《金剛頂》云「如如不可得故，謂如即無邊差別，故如不可得。」
此順多字義，應是譯人之誤。
囉多二字，字形相近，聲相濫故。
若順無塵垢釋，以無邊之門方淨塵垢。
三波者，《五字經》云「亦無第一義諦，諸法平等。」
謂真俗雙亡是真法界，諸法皆等即是普照。
四者者，諸法無有諸行，謂諸行既空，故遍摧差別。
五那者，諸法無有性相，言說文字皆不可得。
謂性相雙亡，故無所依。
能所詮亡，是謂無上。
又云「以那字無性相故，者字無有諸行；
者字無有諸行故，跛字無第一義；跛字無第一義故；
囉字無塵垢義；以囉字無塵垢義故，阿字法本不生；
以阿字法本不生，故那字無有性相。
汝知是要，當觀是心本來清淨無染無著，離我我所分別之相。」
《遮那經》中字義與此無殊。
下多依彼經及阿目佉所譯，而梵音輕重有殊、釋義無別。
六邏字，悟一切法離世間故，愛支因緣永不現故。
離世故無依，愛不現故無垢。
七拕字，悟一切法調伏寂靜，真如平等無分別故，方為不退轉方便。
八婆字，悟一切法離縛解故，方入金剛場。
九茶字，悟一切法離熱矯穢，得清涼故，是普摧義。
十沙字，悟一切法無罣礙故，如海含像。
嚩字，悟一切法言語道斷故，能遍安住。
哆字，悟一切法真不動故，不動則圓滿發光。
也字，悟如實不生故，則諸乘差別積聚皆不可得。
瑟吒字，悟一切法制伏，任持相不可得故。
普光明即能制伏，任持煩惱即所制伏，息即伏義。
迦字，悟作者不可得，則作業如雲，皆無差別。
娑上字，即時平等性。
麼字，即我所執性，我慢高舉若眾峯齊峙，我慢則生死長流湍馳奔激。
伽字，即一切法行取性。
他字，即是處所性。
社字，即能所生起。
鎖字，即安隱性。拕字，即能持界性。
奢字，即寂靜性。佉字，即如虛空性。
叉字，即盡性。娑多字，即任持處非處令不動性，
惑障為非處、開淨光明為其處。
壞字，即能所知性。
曷攞多字，即執著義性，執著為生死境，義即智慧輪。
婆字，即可破壞性。
圓滿之言，不空譯為道場。
然此婆字，宜蒲餓反，諸本多云蒲我，則與第八不殊。
車字，即欲樂覆性。
娑麼字，即可憶念性。
訶婆字，即可呼召性，無緣召令有緣故。
縒字，即勇健性。伽字，即厚平等性。
吒字，即積集性。拏字，即離諸諠諍，無往無來行住坐臥，謂以常觀字輪故。
娑頗字，即遍滿果報。
娑迦字，即積聚蘊性。
也娑字，即衰老性相。
室者字，即聚集足迹，謂聚集即一切眾生，法雷即是足迹。
侘字，即相驅迫性，謂無我曉之，即為驅迫。
陀字，即究竟處，所謂此究竟處，含藏一切法輪。
然新譯乃是茶字，去聲引之。
上來從娑上字來，皆上有「悟一切法」、下有
「不可得言」，今並略之；若具，皆如瑟吒字耳。
其中難者已釋，餘以經疏相對，文並可知。
更有對會及修觀儀所得功德，並別章具也。
結云四十二門者，謂表四十二位故。
故《智論》中諸位圓融，明初阿具後諸字。
第四謙推中，推勝即就其所知眾藝寄勝推之，
不捨世俗皆與實相不相違背，會同般若之門。
五指後中，婆怛那者，此云增益，以無盡三昧能出生故。
友名賢勝者，賢猶直善。
無依道場，直善之最故。 ^953a1

第四賢勝優婆夷，幻智無依善友。
初二可知。三「賢勝答」下授己法門，中二：
初得解脫、後得三昧。
今初，直就經文，內外無依即是道場。
賢首云：「梵名那阿賴耶曼茶羅。
那者，此云無也、不也。
阿賴耶，云依處也、依止也。
曼茶羅，云道場也、圓場也。
謂無阿賴耶染分依處，而有淨分圓場，
出生勝德不可窮盡，即轉依究竟，顯德無盡故也。」
下二句即二利之用。
後得三昧，先名、後「非彼」下用，即為釋名。
於中，初揀濫；後「以能」下顯是，謂體則雙超盡及無盡，但從用出生說無盡耳。
然則二門相成無依道場即空如來藏，無盡三昧即是不空。
要心無依、契於本空，方見不空具性功德，故云出生。
智性眼等息妄顯出，故曰出生。
出非本無，猶稱智性。
指後云沃田者，是南天竺近水沃潤故，顯無念定水能滋長故。
長者名堅固解脫者，無著清淨，惑不能壞，即解脫故。 ^953c21

第五堅固長者，幻智無著善友。
示法門中，先顯名。
無著約境，離所知故。
無念約心，心體離念故無煩惱。
二障永盡是曰清淨，淨則能嚴法身。
後「我自得」下彰用。
既二障不生，則無愛見，故無求求法無厭無休。 ^954a10

第六妙月長者，幻智智光善友。
真智廓妄，名為淨智。
後智照法，名為智光。
能淨能光，若秋空滿月，故名妙月。 ^954a14

第七無勝軍長者，幻智無盡相善友。
法門之名，即所成德相，無窮盡故。
「我以證」下以用釋名。
得無盡藏，謂聞諸妙法。
又諸心境無非佛法故，若佛若法皆無有盡。
既見佛得法無盡，故無能勝。
眾德所聚，從喻如軍，亦能普勝諸魔軍故。
皆從體出故，城名出生。 ^954a17

第八最寂靜婆羅門，幻智誠願語善友。
授法中，先標名。有二義故：一始終無妄故。
如從初發心立弘誓言，必如言行，不乖先語故。
二者隨行不虛故，如忍辱仙人，言我不瞋，令身還復。
後「過去」下以用釋名，即如次釋前二義。
虛誑言息，故云寂靜。
寂靜即為淨行。言行，君子之樞機，苟能誠實，
斯則可法，故城名為法。
指後云妙意華門者，妙意華者即蘇滿那華，其城門側有之故。
亦在南天，當受其訓，得求友之妙意、勝因之華故。
童子表於淨智，智則萬德由生。
童女表於淨悲，悲為眾德之本。
以悲智相導故，二人同會。
會緣之終，此二滿故。
將見慈氏，紹佛位故〔已下入第七十七經〕。 ^954a23

第九德生，有德幻智歸幻門善友。
第一依教趣求。第二「見德生」下見敬諮問。
第三「時童子」下示己法門。
於中二：初標名、後業用。
今初，謂能所境智染淨之法，皆從緣起，
無定性故，如幻而住。
二「得此解脫」下明業用，中二：初別明、後結歎。
今初，有十種幻，皆上句標幻、下句以緣生釋成。
十中，初一為總，緣生世界並通染淨，剎海亦名世界故；餘九為別。
初五約染分依他，如幻緣生故。
一約有情苦果，從業惑集生。
二約十二因緣順觀，即世間故，次第相由故云展轉。
三就五類法中但除無為，故云一切。
以無為無有起，非幻緣生故。
異熟識等，從無始惡習內執為我，四惑相應故云我見等，
及外取妄境，云種種幻緣，故感心等悉皆如幻。
四五二句別明不相應行。
四即是時，謂依行相續不斷分位建立為時，
所依行空，時何所立？
妄計有體，是顛倒智。
五即無常生老等，謂依生已壞滅分位建立無常等，皆妄分別有。
次一切國土，義通染淨眾生。
染土多從三倒所生，以不了唯心，妄取境界故。
上云一切國土，但想所持，既有妄想故，心見皆倒。
言無明所現，亦通淨剎，謂登地已上無明未盡，所見國土種種不同。
既云無明，則揀非佛土。
後三種但約淨分依他，從緣如幻，可以意得。
後「善男子」下結歎。
言自性不思議者，幻法非有，體不實故；
非無，相非無故。非一，性相異故；非異，無二體故。
空有相即，一異兩亡。
既離二邊亦忘中道，由斯交徹，故能一中現多、
多皆即一，重重無礙為不思議，故推勝云善入無邊諸事幻網。
第四「善男子我等」下謙己推勝。
第五「時童子下」指示後友。
於中二：初以力冥加、後「而告」下以言顯示。
於中三：初指處、二示人、三教問。
今初，國名海岸者，南海北岸，一生菩薩臨智海故。
園名大莊嚴，因圓萬行而嚴果故。
又生死園苑，以萬行樹林嚴自果故。
廣大樓閣等者，約事，則其中廣博，同虛空故；
有多光明，能遍照故、阿僧祇等寶所嚴故；
蘊多樓閣，包多事故。
約法，則二智相依、緣起相由，故云樓閣。
智即法界，是為廣大。
名毘盧等，順成上義。
二智光明遍照事理故。
智能包含萬德，即莊嚴藏，華嚴萬行不離此故。
上約其果。從「菩薩」下出因。
善根果報約其宿因，是彼善根之果報故；念力願力等約其現緣。
後「住不思議」下現依所為。
二「彌勒菩薩」下示人，先正示、後「為欲」下顯住因。
彌勒梵音，具云迷帝隷，此云慈，是其姓也。
然有三緣：一由本願，過去值大慈如來，
因立大願，願得斯號故；二由此得慈心三昧故；
三由母懷時有慈心故，如滿慈子。
名阿逸多，此云無勝，以生具相好勝德無過故。
今以姓而呼，但云慈氏。
慈依智住，故曰處中。
悲智雙遊，皆為利物，故云為欲等。
三「汝詣彼」下教問，中二：先正教興十問者，
表無盡故；後「何以」下釋廣問所由，先徵、後釋。
徵意云：何以要須廣問？
釋有二意：一所求德廣，能具說故。
後「善男子汝不應」下能求大心法應爾故。
前中二，初通顯彌勒德圓位滿、後「善男子彼善知識」下別顯是其真善友故。
設若德滿，非己有緣，亦難求故。
二明能求大心法應爾故者，即廣誡勸。
於中二：先誡勸求法、後誡勸事友。
前中二：先標不應，誡其去劣；後「何以」下釋所應作，令其廣修。
文中，先徵、後釋。釋中亦二：先別明應修、
後「善男子舉要」下結略顯廣。
前中，有九十八門，分為十段：一上求菩提行；
二「應化」下下救眾生行；三「應斷」下自斷惑障行；
四「應令無量眾生」下勸物出離行；五「應消滅」
下淨自根欲行，除三不善根，則成三善根等故；
六「應生淨信」下力用自在行；七「應分別」
下攝法治惑行；八「應嚴辦」下供佛攝生行；
九「應修總持」下悲願深廣行；十「應入差別心」下證入圓滿行。
二結略顯廣者，謂別陳難具故。
第二「善男子汝求」下誡勸事友，中三：初誡次勸、後雙結二門。
今初，分二：先正誡其離過、後「何以故」下舉益釋成。
今初。言見隨煩惱行勿嫌怪者，善友有二：
一實、二權。權能行於非道，內外生熟善巧難知，故不應嫌。
實中復二：一行、二解。
今但求解，不應觀行故。
如《智論》五十說，亦如有目跛人猶能示道。
二舉益釋成中有二：初明善友能示行故、二明善友為外護故。
今初，先徵意云：但起廣心足成大道，何以要令事友誡離過耶？
釋云：法假人弘，不因善友何能聞諸妙行？
於中有三十五句，句各一行。
二「善男子菩薩由」下明善友能為外護。
前即能生，此能養育。
於中二：前正明能為攝護、後「何以」下舉因釋成。
於中，初徵意云：善惡在己，善友何能令我不墮惡趣等耶？
釋意云：由友令離惡因故。
因亡果喪，豈非友力。
以此四十句釋上正明十五句，有通有別。
通則後諸惡因通對前果，別則各各配屬。
如由除諸難，不退大乘；由止諸惡，不犯淨戒；
由破無明，不隨惡友。
下諸句或有二三對上一句，可以意得，恐繁不配。
大方廣佛華嚴經疏卷第五十九
 ^954b7
